རྒྱུད་སངས་རྒྱས་མཉམ་སྦྱོར་དཀའ་འགྲེལ་

༄༅། །སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བའི་རྒྱུད་ཀྱི་དཀའ་འགྲེལ་བཞུགས་སོ། །
ལྷོ་བྲག་ཉི་སྡེ་དགོན་ནས་བྱུང་བ་ཀརྨ་པ་ཞྭ་དམར་སྤྱན་སྔ་ཆོས་གྲགས་ཕྱག་དཔེ་ལས་བཤུས་པ། 
༄༅། །སངས་རྒྱས་ཀུན་གྱི་རང་བཞིན་དངོས། །སྐྱེ་དགུ་ཀུན་གྱི་མགོན་གཅིག་པུ། །བདེ་ཆེན་རྡོ་རྗེ་སེམས་དཔའ་ལ། །བཏུད་ནས་དེ་རྒྱུད་དགྲོལ་བར་འདོད། །བཅོམ་ལྡན་རང་བྱུང་གཅིག་པུ་ནི། །སངས་རྒྱས་ཐམས་ཅད་མཉམ་སྦྱོར་བ། །མཁའ་འགྲོ་སྒྱུ་མ་བདེ་མཆོག་དེ། །གང་ཞིག་ཅི་འདྲ་ཇི་ལྟར་བསྒྲུབ། །དེ་ཡི་མཐུ་ཡང་ཅི་འདྲ་སྟེ། །གཞན་ཡང་ཅི་རིགས་རྣམ་འཕྲུལ་བའང་། །གང་རྣམས་ཅི་འདྲ་དེ་བཞིན་དུ། །རང་དོན་ལས་རྣམས་གང་བསྒྲུབ་པ། །འདི་བསྟན་ཙམ་གྱིས་གཞུང་འདིའི་དོན། །མ་ལུས་ཀུན་ནས་བསྡུ་བར་འདོད། །ཇི་ལྟར་བསྒྲུབ་པའི་ཆོ་གའང་། །རྣམ་པ་གསུམ་དང་དྲུག་དངོས་ཏེ། །འོན་ཀྱང་གདུལ་བྱའི་བྱེ་བྲག་གིས། །གཅིག་གཉིས་གསུམ་བཅས་དྲུག་དགུ་བཅས། །འདི་དག་རྣམས་ཀྱིས་གཞུང་འདི་ཡི། །ཐབས་ཀྱི་ཆོ་ག་མ་ལུས་བསྡུས། །དེ་ལ་ཐབས་དངོས་ཕྱག་རྒྱ་སྟེ། །གཉིས་ལ་གསུམ་དྲུག་ཉི་ཤུ་བརྒྱད། །དེ་དག་གང་ཞིག་གང་གི་ཡིན། །གང་དུ་སྦྱར་བར་བྱ་ཞེས་སྦྱར། །དེ་བས་འདི་ནི་ཕྱག་རྒྱའི་རྒྱུད། །ཕྱག་རྒྱའི་ཆོ་ག་ཞེས་གྲགས་སོ། །འདི་དག་གིས་ནི་གཞུང་འདིའི་དོན། །རབ་ཏུ་དབྱེ་བ་ཤེས་པར་འདོད། །རབ་ཏུ་རྣམ་ཕྱེ་གཞུང་རྒྱས་པའོ། །དེ་ལ་དཔལ་སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བའི་རྒྱུད་འདིའི་གདུལ་བྱའི་སྐྱེ་བོའང་ཀུན་ནས་བསྡུས་པ་དང་རབ་ཏུ་དབྱེ་བ་དང་རབ་ཏུ་རྣམ་པར་ཕྱེ་སྟེ་བཤད་པ་ལ་དགའ་བའི་བྱེ་བྲག་གིས་རྣམ་པ་གསུམ་ཉིད་དོ། །དེ་ལ་ཀུན་ནས་བསྡུས་པ་ལ་དགའ་བའི་གང་ཟག་རྣམས་ནི། བཅོམ་ལྡན་འདས་སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བ་འདིའི་རང་གི་ངོ་བོ་ནི་གང་ཞིག་ཡིན། དེའི་མཚན་ཉིད་དང་རྣམ་པ་ནི་ཅི་འདྲ་བར་བཞུགས། དེ་ཡོངས་སུ་མཉེས་པར་བྱ་བའི་ཆོ་ག་གང་གིས་ཇི་ལྟར་མཉེས་ཤིང་བསྒྲུབ་པར་བྱ། དེ་ཡོངས་སུ་མཉེས་ཤིང་གྲུབ་པ་ལས་མཐུ་དང་ཡོན་ཏན་གྱི་རྣམ་པ་ནི་ཅི་འདྲ་ཞིག་འགྲུབ་ཅིང་འབྱུང་བར་འགྱུར། གཞན་ཡང་དཔལ་རྡོ་རྗེ་སེམས་དཔའ་བདེ་བ་ཆེན་པོ་དེ་ཉིད་འགྲོ་བ་འདུལ་བའི་དབང་གིས་ཇི་ལྟར་རིགས་པ་རྣམ་པར་འཕྲུལ་བ་འབྱུང་བ་ཡང་གང་དང་གང་རྣམས་ཡིན། གང་དང་གང་རྣམས་སུ་རྣམ་པར་འཕྲུལ་པ་དེ་དང་དེ་རྣམས་ཀྱི་མཚན་ཉིད་དམ་རྣམ་པ་ནི་ཅི་འདྲ་བ་འབྱུང་བར་འགྱུར། དེ་ལྟར་རྣམ་པ་འཕྲུལ་བའི་དཀྱིལ་འཁོར་དེ་རྣམས་མཉེས་པར་བྱ་བའི་ཆོ་ག་གང་གིས་མཉེས་པར་བྱས་ཤིང་བསྒྲུབས་པས་རང་རང་གི་དོན་གྱི་ལས་ཀྱི་འབྲས་བུ་ཅི་དང་ཅི་ཞིག་གྲུབ་པར་འགྱུར། ཞེས་བྱ་བ་དྲིས་ཚིག་རྣམ་པ་བདུན་པོ་འདི་དག་ཉིད་ཀྱི་ལན་རྗེས་སུ་བསྟན་པ་ཙམ་གྱིས་དབུ་ཞབས་ཀྱི་དོན་ཁོང་དུ་ཆུད་པར་འགྱུར་རོ། །དེ་ལ་ལན་རྗེས་སུ་བསྟན་པར་བྱ་སྟེ། བཅོམ་ལྡན་འདས་རང་བྱུང་གཅིག་པུ་སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བ་འདིའི་རང་གི་ངོ་བོ་ནི། ཐོག་མ་ཉིད་ནས་མངོན་པར་རྫོགས་པར་སངས་རྒྱས་པ་ཕྱི་མའི་མཐར་ཐུག་པ་མེད་པར་འགྱུར་བ་མེད་པ་དུས་གསུམ་གྱི་སངས་རྒྱས་ཐམས་ཅད་ཀྱི་གཉིས་སུ་མེད་པའི་བྱང་ཆུབ་སེམས་ཀྱི་རང་བཞིན། གཡོ་བ་དང་མི་གཡོ་བའི་དངོས་པོ་ཐམས་ཅད་ཀྱི་རང་བཞིན་དུ་གནས་པ་གང་ཡིན་པ་དེ་ནི་འདིའི་རང་གི་ངོ་བོ་ཉིད་དོ། །དེའི་མཚན་ཉིད་དམ་རྣམ་པ་ཅི་འདྲ་བར་བཞུགས་ཞེ་ན། རྣམ་པ་གསུམ་གྱི་བདག་ཉིད་དུ་འདི་ལྟར་ཇི་སྐད་བསྟན་པའི་རང་བཞིན་གྱིས་རྣམ་པར་དག་པའི་བདེ་བ་ཆེན་པོའི་མཚན་ཉིད་དུ་བཞུགས་པ་དང་། རྣམ་པར་དག་པའི་དབང་གི་སྐུ་གདོད་མ་དང་ཐ་མ་མེད་པར་རྟག་ཏུ་ད་ལྟར་བྱུང་བ་ལྟ་བུའི་མཚན་ཉིད་ཅན་ཡང་དག་པར་རྫོགས་པའི་སངས་རྒྱས་རྣམས་དང་བྱང་ཆུབ་སེམས་དཔའ་དང་ཉན་ཐོས་དང་རང་རྒྱལ་བ་དང་། གཡོ་བ་དང་མི་གཡོ་བའི་བསྡུས་པའི་དངོས་པོ་ཐམས་ཅད་ཀྱི་གཟུགས་ཀྱིས་ཐམས་ཅད་དུ་རྣམ་པར་འཕྲུལ་བའི་མཚན་ཉིད་ཅན་གྱི་རྣམ་པར་བཞུགས་པ་དང་། མཁའ་འགྲོ་མ་བདེ་བ་མཆོག་གི་ཕྱི་དང་ནང་གི་དཀྱིལ་འཁོར་དག་ན་རྟག་ཏུ་བདེ་བ་ཆེན་པོ་ལ་ལོངས་སྤྱོད་པའི་མཚན་ཅན་གྱི་རྣམ་པར་བཞུགས་པའོ ། །དེ་ཡོངས་སུ་མཉེས་པར་བྱ་བའི་ཐབས་ཀྱི་ཆོ་ག་ཡང་རྣམ་པ་གསུམ་ཡིན་ཏེ། ཤིན་ཏུ་སྤྲོས་པ་མེད་པའི་ཆོ་ག་དང་། སྤྲོས་པ་མེད་པའི་ཆོ་ག་དང་། སྤྲོས་པ་དང་བཅས་པའི་ཆོ་གའོ། །དེ་ཡོངས་སུ་བསྒྲུབས་པ་ལས་མཐུ་དང་ཡོན་ཏན་གྱི་རྣམ་པ་ཅི་འདྲ་བ་ཞིག་འབྱུང་ཞེ་ན། འདི་ལྟར་དེའི་དངོས་གྲུབ་ནི་དཔལ་རྡོ་རྗེ་སེམས་དཔའ་མཉེས་པར་གྱུར་ཏེ། སངས་རྒྱས་ཐམས་ཅད་ཀྱི་དཔལ་རྣམས་ལ་སྤྱོད་པ་དང་། དབང་ཕྱུག་ཆེན་པོ་དང་ཚངས་པ་ལ་སོགས་ཏེ་འཇིག་རྟེན་གྱི་དབང་ཕྱུག་ཐམས་ཅད་ཀྱི་དཔལ་རྣམས་ལ་སྤྱོད་པས་བསྡུས་པ་སྣ་ཚོགས་ཐམས་ཅད་ཀྱི་སྐལ་བ་བཟང་པོ་མཆོག་གི་དངོས་གྲུབ་ཐམས་ཅད་ཀྱི་བདག་པོར་འགྱུར་རོ། །དེ་ལྟར་དྲིས་པ་རྣམ་པ་བཞི་པོའི་ལན་བསྟན་པས་ནི། གཞུང་འདིའི་རྟོག་པ་བཞི་པ་ཡན་ཆད་བསྟན་པར་འགྱུར་ཏེ། འདི་ལྟར་བཅོམ་ལྡན་འདས་སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བ་འདིའི་རང་གི་ངོ་བོ་དང་། དེའི་རྣམ་པ་ཅི་འདྲ་བར་བཞུགས་པ་རྣམ་པ་གསུམ་དུ་བསྟན་པའི་བདག་ཉིད་དང་། དེ་ཇི་ལྟར་བསྒྲུབ་པའི་ཆོ་ག་རྣམ་པ་གསུམ་དུ་བསྟན་པའི་བདག་ཉིད་རྣམས་ཀྱིས་ནི། གཞུང་འདིའི་རྟོག་པ་གསུམ་ཇི་སྐད་བསྟན་པའི་གོ་རིམ་བཞིན་དུ་བསྡུས་སོ། །དེ་ཡོངས་སུ་མཉེས་པར་བྱས་ཤིངབསྒྲུབ་པ་ལས་མཐུ་དང་ཡོན་ཏན་གྱི་རྣམ་པ་ཅི་འདྲ་བ་ཞིག་འགྲུབ་པར་འགྱུར་བ་བསྟན་པས་ནི། འདིར་རྟོག་པ་བཞི་པ་བསྡུས་སོ། །ད་ནི་དེའི་རྣམ་པར་འཕྲུལ་པ་ཇི་ལྟར་འབྱུང་བའི་དྲི་བ་རྣམ་པ་གསུམ་དྲིས་པའི་ལན་རྗེས་སུ་བསྟན་པར་བྱ་སྟེ། དེ་ལ་དཔལ་རྡོ་རྗེ་སེམས་དཔའ་ནི། སྤྲུལ་པ་ཐམས་ཅད་ཀྱི་བདག་པོ་ཞེས་རྣལ་འབྱོར་གྱི་རྒྱུད་ཕལ་ཆེར་གྲགས་ན། འདིར་དེའི་རྣམ་པར་འཕྲུལ་པ་ནི་གང་དང་གང་རྣམས་ཡིན་ཞེ་ན། གདུལ་བྱའི་སྐྱེ་བོ་རྣམས་ཀྱི་བག་ལ་ཉལ་བ་དང་བསམ་པའི་ཁམས་ཀྱི་བྱེ་བྲག་གི་འཕྲུལ་པ་རྣམས་ཀྱང་མཐའ་ཡས་པ་ཡིན་མོད་ཀྱི། དེ་དག་ཀྱང་མདོར་བསྡུས་ན་རྣམ་པ་དྲུག་གི་བདག་ཉིད་དེ། འདི་ལྟར་དཔལ་རྡོ་རྗེ་སེམས་དཔའ་བདེ་བ་ཆེན་པོའི་དཀྱིལ་འཁོར་ཆེན་པོར་རྣམ་པར་འཕྲུལ་པ་དང་། དཔལ་རྣམ་པར་སྣང་མཛད་ཀྱི་དཀྱིལ་འཁོར་དུ་རྣམ་པར་འཕྲུལ་པ་དང་། དཔལ་རྡོ་རྗེ་འཛིན་པ་ཧེ་རུ་ཀའི་དཀྱིལ་འཁོར་དུ་རྣམ་པར་འཕྲུལ་པ་དང་། དཔལ་པད་མ་གར་གྱི་དབང་ཕྱུག་གི་དཀྱིལ་འཁོར་དུ་རྣམ་པར་འཕྲུལ་པ་དང་། དཔལ་རྡོ་རྗེ་ཉི་མའི་དཀྱིལ་འཁོར་དུ་རྣམ་པར་འཕྲུལ་པ་དང་། དཔལ་རྟ་མཆོག་གི་དཀྱིལ་འཁོར་དུ་རྣམ་པར་འཕྲུལ་པའོ། །དེ་ལ་རྣམ་པ་འཕྲུལ་པ་དེ་དག་གི་མཚན་ཉིད་དམ་རྣམ་པ་ཅི་འདྲ་བ་ཞིག་ཏུ་འབྱུང་བར་འགྱུར་ཞེ་ན། འདིའི་ལན་རྗེས་སུ་བསྟན་པ་ནི། སྔོན་བྱུང་བའི་གཏམ་གྱི་ཕྱག་རྒྱ་ལས་ཤེས་སོ། །དེ་ལྟར་རྣམ་པར་འཕྲུལ་པ་དེ་ལྟ་བུར་བྱུང་བར་གྱུར་པའི་དཀྱིལ་འཁོར་དེ་དག་མཉེས་པར་བྱ་བའི་ཆོ་ག་གང་གིས་མཉེས་པར་བྱས་ཤིང་བསྒྲུབ་པས་རང་རང་གི་ལས་ཀྱི་འབྲས་བུ་ཅི་འདྲ་བ་ཞིག་འགྲུབ་པར་འགྱུར་ཞེ་ན། དེ་ལ་དེ་དག་སྒྲུབ་པའི་ཐབས་ཀྱི་ཆོ་ག་ནི་འདི་ཉིད་ལས། ཉིན་རེའམ་ནི་ཟླ་རེའམ། །ཡང་ན་དེ་བཞིན་ལོ་རེ་ནི། །ཇི་བཞིན་བྱིན་གྱིས་བརླབས་ནས་ཀྱང་། སངས་རྒྱས་བདེ་མཆོག་གར་བྱའོ། །ཁམས་ཀྱི་རང་བཞིན་ཐམས་ཅད་དང་། །དེ་བཞིན་སྲོག་དང་རྩ་ལས་བྱུང་། །རང་གི་ལྷ་ཡི་ཆ་ལུགས་སུ། །བསྒྲུབ་པའི་ཕྱག་རྒྱ་རབ་ཏུ་བྱས། །དཀྱིལ་འཁོར་གང་དང་གང་བསྟེན་པ། །སྣ་ཚོགས་ཕྱག་རྒྱའི་མཆོད་པ་ཡིས། །སློབ་མའི་ཚོགས་ཀུན་དེ་དང་དེར། །མཆོད་པ་བྱས་ནས་དེ་བསྒྲུབ་བོ། །ཞེས་གསུངས་པ་འདིས་མ་ལུས་པར་བསྡུས་ཏེ་བསྟན་པ་ཡིན་ནོ། །དེ་ལ་ཐབས་ཀྱི་ཆོ་ག་དེ་ཡང་རྣམ་པ་ལྔའི་བདག་ཉིད་དེ། མཁའ་འགྲོ་མ་སྒྱུ་མ་རྣམ་པར་འཕྲུལ་པ་ཐབས་ཀྱི་དངོས་གཞི་དང་། དེའི་ཡན་ལག་དང་གྲོགས་སུ་གྱུར་པའི་འཁོར་ལོ་རྣམ་པར་འཕྲུལ་པ་དང་། མཆོད་པར་རྣམ་པར་འཕྲུལ་པ་དང་། ཕྱག་རྒྱ་རྣམ་པར་འཕྲུལ་པ་དང་། ཕྱག་རྒྱ་རྣམ་པར་འཕྲུལ་པ་ཀུན་ནས་བསྡུས་པ་སྟེ། འདི་དག་གིས་ནི་རྣམ་པར་འཕྲུལ་པ་རྣམས་ཀྱི་ཐབས་ཀྱི་ཆོ་ག་ཀུན་བསྡུས་སོ། །དེ་དག་རང་རང་གི་དོན་གྱི་ལས་ཀྱི་འབྲས་བུ་ཅི་འདྲ་བ་ཞིག་འགྲུབ་པ་ནི། སྐབས་འདིར་གཞུང་གུད་དུ་བསྟན་པ་མེད་དེ། ཕྱག་རྒྱ་རང་རང་གི་ལས་ཀྱི་སྐབས་དང་གོང་དུ་བསྟན་པ་ཉིད་དུ་ཡང་འདུ་བས་དེ་བས་འདིར་དྲི་བ་རྣམ་པ་གསུམ་གྱི་ལན་རྗེས་སུ་བསྟན་པ་ཡིན་ནོ། །དེ་ལྟ་བས་ན་རྣམ་པར་འཕྲུལ་པ་དྲུག་པོ་འདི་དག་གིས་ནི་གཞུང་འདིའི་རྟོག་པ་ལྔ་པ་མན་ཆད་གོ་རིམས་བཞིན་དུ་བསྡུས་པར་ཤེས་སོ། །
ད་ནི་གདུལ་བྱའི་སྐྱེ་བོ་དེའི་རབ་ཏུ་དབྱེ་བ་ལ་དགའ་བ་རྣམས་ཀྱི་ཕྱིར་ཇི་ལྟར་བསྒྲུབ་པའི་རབ་ཏུ་དབྱེ་བ་བསྟན་ཏེ། དེ་ཡང་ངོ་བོ་ཉིད་དུ་གསུངས་པ་ནི། གོང་དུ་བསྟན་པ་ལྟར་དཔལ་རྡོ་རྗེ་སེམས་དཔའི་མཚན་ཉིད་དམ་རྣམ་པ་ཇི་ལྟར་བཞུགས་པ་རྣམ་པ་གསུམ་བསྟན་པའི་དབང་གིས་ཕྱེ་བའི་བསྒྲུབ་པའི་ཐབས་རྣམ་པ་གསུམ་བསྟན་པ་དང་། རྣམ་པར་འཕྲུལ་པའི་དཀྱིལ་འཁོར་ཆེན་པོ་རྣམ་པ་དྲུག་གི་དབང་གིས་ཕྱེ་བའི་བསྒྲུབ་པའི་ཆོ་གའང་རྣམ་པ་དྲུག་ཡིན་མོད་ཀྱི། འོན་ཀྱང་གདུལ་བྱའི་སྐྱེ་བོའི་དབང་གིས་དེ་བསྒྲུབ་པའི་ཐབས་ཀྱང་སྣ་ཚོགས་སུ་འགྱུར་བ་ན། འདི་ལྟར་གཞུང་འདིའི་དབུ་ཞབས་ཀྱིས་ཀྱང་གདུལ་བྱའི་སྐྱེ་བོ་ལྟ་བ་དང་མོས་པ་མཐུན་པས་བསྡུས་པའི་ཚོགས་ཀྱི་དཀྱིལ་འཁོར་ཆེན་པོ་གཅིག་ཏུ་གཏོགས་པ་རྣམས་ཀྱིས་དུས་གཅིག་ཏུ་བསྒྲུབ་པར་བྱ་བ་ཡང་ཡིན་ཏེ། འདི་ལྟར་གར་ཡེ་ཤེས་ཀྱི་ཕྱག་རྒྱའི་སྐབས་ནས་གསུངས་པ་བཞིན་དཀྱིལ་འཁོར་གང་ཡང་རུང་བ་ཞིག་གི་ཚོགས་ཀྱི་དཀྱིལ་འཁོར་དུ་གནས་ཀྱང་། གར་ཡེ་ཤེས་ཀྱི་ཕྱག་རྒྱའི་མཆོད་པའི་སྐབས་སུ། དཀྱིལ་འཁོར་དྲུག་གི་ལྷ་ཐམས་ཅད་ཀྱི་ཕྱག་རྒྱ་ཐམས་ཅད་དུ་རིམ་པར་བསྒྱུར་ཞིང་བསྒྲུབ་པར་བྱ་བ་ཡིན་པས་ན། གཞུང་ཐམས་ཅད་ཀྱིས་ཀྱང་བསྒྲུབ་པའི་ཆོ་ག་གཅིག་བསྟན་ཏོ། །ཡང་གཅིག་ཡིན་ཏེ། སྔོན་གྱི་སློབ་དཔོན་ཨིནྡྲ་བྷཱུ་ཏི་ལ་སོགས་པའི་གདམས་ངག་ལས་གྲགས་པ་བཞིན་དུ། དཔལ་ཧེ་རུ་ཀའི་དཀྱིལ་འཁོར་དབུས་སུ་བཀོད་ལ། དེའི་དཀྱིལ་དུ་དཔལ་རྡོ་རྗེ་སེམས་དཔའི་དཀྱིལ་འཁོར་བཀོད་དེ། དེ་ནས་ཤར་ཕྱོགས་སུ་དཔལ་རྣམ་པར་སྣང་མཛད་ཀྱི་དཀྱིལ་འཁོར་བཀོད་ནས། དེ་བཞིན་དུ་ལྷོར་དཔལ་རྡོ་རྗེ་ཉི་མའི་དང་། ནུབ་ཏུ་དཔལ་པདྨ་གར་གྱི་དབང་ཕྱུག་གི་དང་། བྱང་དུ་དཔལ་རྟ་མཆོག་གི་དཀྱིལ་འཁོར་རྣམས་བཀོད་དེ། དུས་གཅིག་ཏུ་ཚོགས་ཀྱི་དཀྱིལ་འཁོར་བསྒྲུབ་པར་གསུངས་པས་དེ་བས་ན་བསྒྲུབ་ཐབས་ཀྱི་ཆོ་ག་གཅིག་ཡིན་ནོ། །ཡང་གཅིག་ཡིན་ཏེ། སློབ་དཔོན་ཧཱུཾ་མཛད་ལ་སོགས་པའི་གདམས་ངག་ལས་གྲགས་པ་བཞིན། དཔལ་རྡོ་རྗེ་སེམས་དཔའ་ལ་སོགས་པའི་དཀྱིལ་འཁོར་ལྔའི་སྒོ་ནས་ནི་སྔོན་དུ་བསྙེན་པ་བྱ་བ་ཡིན་ལ། དཔལ་ཧེ་རུ་ཀའི་དཀྱིལ་འཁོར་གྱིས་ནི་བསྒྲུབ་པར་བྱ་བ་ཡིན་པས། དེ་བས་ན་དུས་ཐ་དད་དུ་རྣམ་པར་བསྟན་ཀྱང་གང་ཟག་བྱེ་བྲག་ཏུ་གྱུར་པ་མེད་པའི་ཕྱིར་ཐབས་ཀྱི་ཆོ་ག་གཅིག་ཡིན་ནོ། །དེ་བས་ན་གཞུང་འདི་ནི་བསྒྲུབ་པའི་ཐབས་ཀྱི་ཆོ་ག་གཅིག་དང་བཅས་པའོ། །གཞན་ཡང་འདི་ནི་བསྒྲུབ་པའི་ཐབས་གཉིས་དང་བཅས་པ་ཡིན་ཏེ། འདི་ལྟར་ཇི་ལྟར་བསྟན་པ་བཞིན་དུ་གཅིག་ཏུ་བསྒྲུབ་པ་དང་། སོ་སོར་ཇི་ལྟར་འཚམ་པ་བཞིན་དུ་ཐ་དད་དུ་བསྒྲུབ་པ་དང་བཅས་པའོ། །ཡང་རྣམ་པ་གཉིས་ཡིན་ཏེ། མཚན་མ་མེད་པའི་ཕྱག་རྒྱའི་སྒོ་ནས་བསྒྲུབ་པ་དང་། མཚན་མ་དང་བཅས་པའི་ཕྱག་རྒྱའི་སྒོ་ནས་བསྒྲུབ་པའོ། །གཞན་ཡང་འདི་ནི་བསྒྲུབ་པའི་ཆོ་ག་གསུམ་པ་ཡིན་ཏེ། འདི་ལྟར་ཡུལ་དང་དུས་གཅིག་ཏུ་བསྒྲུབ་པ་དང་། ཡུལ་དང་དུས་ཐ་དད་དུ་བསྒྲུབ་པ་དང་། ཡུལ་དང་དུས་དང་གང་ཟག་ཐ་དད་དུ་བསྒྲུབ་པ་རྣམས་ཀྱིས་རྣམ་པ་གསུམ་པ་ཡིན་ནོ། །ཡང་གསུམ་ཡིན་ཏེ། སྤྲོས་པ་དང་བཅས་པའི་སྤྱོད་པ་ལ་དགའ་བ་དང་། དེ་བཞིན་དུ་སྤྲོས་པ་མེད་པ་དང་། ཤིན་ཏུ་སྤྲོས་པ་མེད་པ་རྣམས་ཀྱིས་གསུམ་མོ། །གཞན་ཡང་འདི་ནི་ཐབས་ཀྱིཆོ་ག་དྲུག་པ་ཡིན་ཏེ། འདི་ལྟར་དཀྱིལ་འཁོར་ཆེན་པོ་དྲུག་གི་དབང་གིས་སོ། །གཞན་ཡང་དགུ་པ་ཡིན་ཏེ། དཀྱིལ་འཁོར་ཆེན་པོ་དྲུག་གི་ཚོགས་ཀྱི་དཀྱིལ་འཁོར་ནི། ཤིན་ཏུ་སྤྲོས་པ་དང་བཅས་པའི་སྤྱོད་པ་ཡིན་ལ། དེ་ལས་ཅུང་ཟད་བྱེ་བྲག་ཏུ་གྱུར་པ་ཕྱི་རོལ་གྱི་ཕྱག་རྒྱ་འགའ་ཞིག་ལ་བརྟེན་པ་སྤྲོས་པ་དང་བཅས་པ་དང་། ཕྱི་རོལ་གྱི་ཕྱག་རྒྱ་ལ་བརྟེན་པ་དང་བྲལ་བ་རང་གི་ཏིང་ངེ་འཛིན་ལས་སྐྱེས་པའི་ཡེ་ཤེས་ཀྱི་ཕྱག་རྒྱ་དང་སྙོམས་པར་འཇུག་པ་ཙམ་ལ་བརྟེན་པ་སྤྲོས་པ་མེད་པའི་སྤྱོད་པ་དང་། རྟེན་ཐམས་ཅད་བྲལ་བ་དམིགས་པ་དང་རྣམ་པ་ཐམས་ཅད་ལས་ཡོངས་སུ་འདས་པ་དང་། འཕགས་པ་སོ་སོ་རང་རིག་པའི་སྤྱོད་ཡུལ་ཙམ་དང་མཐུན་པར་འཇུག་པ་འདི་ནི་ཤིན་ཏུ་སྤྲོས་པ་མེད་པའིསྤྱོད་པ་སྟེ། དེ་བས་ན་འདི་ནི་སྒྲུབ་ཐབས་ཀྱི་ཆོ་ག་དགུ་དང་ལྡན་པ་ཡིན་ནོ། །གཞན་ཡང་མོས་པ་དམན་པ་ཁ་ཅིག་ནི། སྒྱུར་བྱེད་ཀྱི་ཕྱག་རྒྱ་འགའ་ཞིག་ལ་བརྟེན་ནས་རང་གི་དོན་གྱི་བྱ་བ་སྒྲུབ་པ་ཡོད་དེ། འདི་ལྟར་མཉམ་མེད་མི་གཡོའི་གླུའི་ཕྱག་རྒྱའི་སྒོ་ནས་སྐབས་ལས་བྱུང་བའི་བསྒྲུབ་པ་གསུངས་པ་ལྟ་བུའོ། །འདི་དག་གིས་ནི་གཞུང་འདིར་གསུངས་པའི་བསྒྲུབ་ཐབས་ཀྱི་ཆོ་ག་མ་ལུས་པར་བསྡུས་པར་ཤེས་པར་བྱའོ། །དེ་ལ་སྒྲུབ་ཐབས་ཀྱི་ཆོ་ག་དེ་དག་གི་ཐབས་ཀྱི་དངོས་པོ་ནི་ཕྱག་རྒྱ་ཡིན་ཏེ། དེ་ཡང་མདོར་བསྡུ་ན་ཕྱག་རྒྱ་རྣམ་པ་གཉིས་ཡིན་ཏེ། དེ་ཁོ་ན་ཉིད་སྣང་བ་དམ་པའི་ཡུལ་ལ་འཇུག་པའི་ཡེ་ཤེས་ཀྱི་ཕྱག་རྒྱ་དང་། སྣ་ཚོགས་ཐམས་ཅད་ཀྱི་མཚན་མའི་ཕྱག་རྒྱའི་ཚོགས་སོ། །དེ་ལ་སྣ་ཚོགས་ཐམས་ཅད་ཀྱི་མཚན་མའི་ཕྱག་རྒྱ་ལས་ཀྱང་ཕྱག་རྒྱ་རྣམ་པ་གསུམ་དུ་འགྱུར་ཏེ། དཔལ་རྡོ་རྗེ་སེམས་དཔར་ཀུན་ཏུ་སྦྱོར་བའི་ཕྱག་རྒྱ་དང་། དཔལ་རྡོ་རྗེ་དམ་ཚིག་ཅེས་བྱ་བ་རྗེས་སུ་སྦྱོར་བའི་ཕྱག་རྒྱ་དང་། སྣ་ཚོགས་ཐམས་ཅད་ཀྱི་རྣམ་པར་འཕྲུལ་པའི་ཕྱག་རྒྱའོ། །དེ་ལ་སྣ་ཚོགས་ཐམས་ཅད་ཀྱི་རྣམ་པར་འཕྲུལ་བའི་ཕྱག་རྒྱའང་དབྱེ་བའི་རྣམ་པ་དྲུག་ཏུ་འགྱུར་ཏེ། སྣ་ཚོགས་ཐམས་ཅད་དུ་རྣམ་པར་འཕྲུལ་པའི་གཏམ་གྱི་ཕྱག་རྒྱ་དང་། མཁའ་འགྲོ་མ་སྒྱུ་མ་རྣམ་པར་འཕྲུལ་པ་ཞེས་བྱ་བ་བྱིན་རླབས་བསྒྲུབ་པ་རྗེས་སུ་མཐུན་པའི་ཕྱག་རྒྱ་དང་། འཁོར་ལོ་རྣམ་པར་འཕྲུལ་པ་ཞེས་བྱ་བའི་དཀྱིལ་འཁོར་ཐམས་ཅད་ཀྱི་མཚན་མའི་ཕྱག་རྒྱ་དང་། མཆོད་པ་རྣམ་པར་འཕྲུལ་པ་ཞེས་བྱ་བ་ཕྱག་འཚལ་བ་དང་གར་གྱི་ཕྱག་རྒྱ་དང་། ཕྱག་རྒྱ་རྣམ་པར་འཕྲུལ་པ་ཞེས་བྱ་བ་རྣམ་པར་སྒྱུར་བྱེད་ཀྱི་ཕྱག་རྒྱ་དང་། ཕྱག་རྒྱ་རྣམ་པར་འཕྲུལ་པ་བསྡུས་པ་ཞེས་བྱ་བ་ཕྱག་རྒྱ་དགྲོལ་བ་དང་བསྒྲུབ་པའི་ཕྱག་རྒྱ་སྟེ་རྣམ་པ་དྲུག་གི་བདག་ཉིད་དོ། །དེ་ལ་རྣམ་པར་སྒྱུར་བྱེད་ཀྱི་ཕྱག་རྒྱ་ལ་ཡང་དབྱེ་བས་ཉི་ཤུ་རྩ་བརྒྱད་དུ་འགྱུར་ཏེ། འདི་ལྟར་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་དང་། དམ་ཚིག་གི་ཕྱག་རྒྱ་དང་། དམ་ཚིག་ཆེན་པོ་ཡེ་ཤེས་ཀྱི་ཕྱག་རྒྱ་ཞེས་བྱ་བ་ནས། དངོས་གྲུབ་ཐམས་ཅད་ཀྱི་ཕྱག་རྒྱ་ཞེས་བྱ་བའི་བར་དུ་ཇི་སྐད་གསུངས་པ་རྣམས་སོ། །ཕྱག་རྒྱ་དེ་དག་ཐམས་ཅད་ཀྱང་རང་གི་ངོ་བོ་ཇི་ལྟ་བུ་ཞིག་ཡིན་པ་དང་། ཕྱག་རྒྱ་དེ་དག་གི་བདག་པོ་དང་གཙོ་བོ་གང་དང་གང་གི་ཕྱག་རྒྱ་ཡིན་པ་དང་། དེ་དག་གི་དགོས་པའི་བྱ་བ་གང་དང་གང་གི་སྐབས་སུ་གང་དང་གང་སྦྱར་བར་བྱ་བ་ཡིན་ཞེས་ཐམས་ཅད་ལའང་ཤེས་པར་བྱའོ། །དེ་ལྟར་ཕྱག་རྒྱ་འདི་རྣམས་རྣམ་པ་གསུམ་དུ་འདི་ལྟར་ཤེས་པས་ནི། ཇི་སྐད་དུ་བསྟན་པའི་ཐབས་ཀྱི་ཆོ་ག་རྣམས་ཤེས་པར་འགྱུར་ལ། དེས་དྲི་བ་བདུན་པོ་ལེགས་པར་ཁོང་དུ་ཆུད་པར་འགྱུར་རོ། །ཇི་སྐད་དུ་བསྟན་པའི་དྲི་བ་བདུན་པོ་དེ་དག་ཀྱང་རྒྱུད་ལས་ཇི་སྐད་གསུངས་པའི་གོ་རིམ་བརྗོད་པའི་དབང་དུ་བསྟན་པ་ཡིན་ཏེ། དེ་དག་ཀྱང་མདོར་བསྡུ་ན། དཔལ་རྡོ་རྗེ་སེམས་དཔའ་རིགས་དྲུག་ཏུ་རྣམ་པར་འཕྲུལ་པ་དང་བཅས་པའི་རང་གི་ངོ་བོ་ཅི་འདྲ་བ་དང་། དེ་ཇི་ལྟར་སྒྲུབ་པའི་ཐབས་ཀྱི་ཆོ་ག་དང་། དེ་ལྟར་བསྒྲུབ་པའི་འབྲས་བུ་ཆེ་བའི་ཡོན་ཏན་བསྟན་པ་རྣམས་ཀྱིས་གཞུང་མཐའ་དག་ཀུན་ནས་བསྡུས་པར་ཤེས་པར་བྱའོ། །ད་ནི་ཕྱག་རྒྱ་རྣམས་ཀྱི་རང་གི་ངོ་བོ་དང་བདག་པོ་དང་བྱ་བ་རྣམས་རིམ་པ་བཞིན་བརྗོད་པར་བྱ་སྟེ། དེ་ལ་ཇི་སྐད་དུ་བསྟན་པའི་རྣམ་གྲངས་དེ་དག་ཀྱང་ཡན་ལག་སུམ་ཅུ་རྩ་དྲུག་ཡིན་ལ། རྫས་སུ་ནི་དེ་ཁོ་ན་ཉིད་སྣང་བ་དམ་པའི་ཡུལ་ལ་འཇུག་པ་ཡེ་ཤེས་ཀྱི་ཕྱག་རྒྱ་དང་། རྣམ་པར་སྒྱུར་བྱེད་ཀྱི་ཕྱག་རྒྱ་ཉི་ཤུ་རྩ་བརྒྱད་དང་། དེ་ལྟར་རྣམ་པ་གཉིས་ནི་ཐབས་ཀྱི་དངོས་གཞི་ཡིན་ལ། དཀྱིལ་འཁོར་དུ་དགོད་པའི་མཚན་མའི་ཕྱག་རྒྱ་རྣམས་ནི་བསྒྲུབ་པའི་ཕྱག་རྒྱ་ཡིན་ཏེ། དེ་ལྟར་ན་རྫས་སུ་ནི་རྣམ་པ་འདི་གསུམ་ཙམ་གྱིས་བསྡུས་སོ། །དེ་ལ་དེ་ཁོ་ན་ཉིད་སྣང་བ་དམ་པའི་ཡུལ་ལ་འཇུག་པའི་ཡེ་ཤེས་ཀྱི་ཕྱག་རྒྱ་ནི། གཉིས་སུ་མེད་པའི་བྱང་ཆུབ་ཀྱི་སེམས་ཏེ་དཔལ་རྡོ་རྗེ་སེམས་དཔའི་ཕྱག་རྒྱའོ། །འདི་གང་དུ་སྦྱར་བའི་དུས་ནི་རྣམ་པ་གཉིས་ཏེ། ཤིན་ཏུ་སྤྲོས་པ་མེད་པ་ལ་དགའ་བ་རྣམས་ཀྱི་ཐབས་ཀྱི་ཆོ་ག་ལ་སྦྱར་བ་དང་། རྣམ་པ་སྣ་ཚོགས་ཀྱི་མཚན་མའི་ཕྱག་རྒྱ་ལ་ཡང་འདིས་ཡོངས་སུ་ཟིན་པར་སྦྱར་བའོ། །དཔལ་རྡོ་རྗེ་སེམས་དཔར་ཀུན་ཏུ་སྦྱོར་བའི་ཕྱག་རྒྱ་ནི་གཟུགས་ཀྱི་སྐུ་ཡོངས་སུ་རྫོགས་པའི་ཕྱག་རྒྱ་སྟེ། འདི་ཡང་དཔལ་རྡོ་རྗེ་སེམས་དཔའི་འོ། །འདི་གང་དུ་སྦྱར་བའི་སྐབས་ཀྱང་རྣམ་པ་གཉིས་ཡིན་ཏེ། སྤྲོས་པ་མེད་པ་ལ་དགའ་བ་རྣམས་ཀྱི་བསྒྲུབ་པའི་ཚེ་སྦྱར་བ་དང་། སྤྲོས་པ་དང་བཅས་པ་རྣམས་ལ་ཡང་འདིས་ཟིན་པར་བྱའོ། །དཔལ་རྡོ་རྗེ་དམ་ཚིག་ཅེས་བྱ་བ་རྗེས་སུ་སྦྱོར་བའི་ཕྱག་རྒྱ་ནི། དཔལ་རྡོ་རྗེ་སེམས་དཔའ་གཙོ་བོ་དང་མཁའ་འགྲོ་མ་དང་བཅས་པའི་ཡོངས་སུ་རྫོགས་པའི་སྐུ་ཕྱག་རྒྱ་སྟེ། བདག་པོའང་དེ་རྣམས་ཉིད་ཡིན་ནོ། །གང་དུ་སྦྱར་བའི་དུས་ཀྱང་རྣམ་པ་གཉིས་ཡིན་ཏེ། སྤྲོས་པ་དང་བཅས་པ་ལ་དགའ་བ་རྣམས་ཕྱི་རོལ་གྱི་གཟུང་མ་འགའ་ཞིག་ལ་བརྟེན་ནས་སྒྲུབ་པར་བྱེད་པ་རྣམས་ཀྱི་ཚེ་སྦྱར་བ་དང་། ཤིན་ཏུ་སྤྲོས་པ་དང་བཅས་པ་ལ་དགའ་བ་ལྷ་མོ་ཉི་ཤུ་ལ་སོགས་པས་སྒྲུབ་པར་སྦྱོར་བ་ན་ཡང་འདིས་ཟིན་པར་བྱ་བའོ། །སྣ་ཚོགས་ཐམས་ཅད་ཀྱི་གཏམ་གྱི་ཕྱག་རྒྱ་ནི་རིགས་དྲུག་པོ་རྣམས་གང་ཞིག་ཅི་འདྲ་བར་འབྱུང་བའི་གཏམ་གྱི་ཕྱག་རྒྱ་སྟེ། བདག་པོའང་དེ་རྣམས་ཉིད་ཡིན་ཞིང་གང་གིས་དེ་ལྟར་ཤེས་པ་བྱ་བ་སྟེ། འདིས་འདེབས་པར་བྱེད་པ་མ་ཡིན་ནོ། །མཁའ་འགྲོ་མ་སྒྱུ་མ་རྣམ་པར་འཕྲུལ་པའི་བྱིན་གྱིས་རླབས་སྒྲུབ་པ་རྗེས་སུ་མཐུན་པའི་ཕྱག་རྒྱ་ནི། རང་བཞིན་གྱིས་གྲུབ་པའི་ཕྱག་རྒྱ་རྣམས་ལ་རྣམ་པར་སྒྱུར་བྱེད་ཀྱི་ཕྱག་རྒྱ་རྣམས་ཀྱིས་བྱིན་གྱིས་བརླབས་ཤིང་རྒྱས་བཏབ་པའི་ཕྱག་རྒྱ་སྟེ། དེ་བས་ན་དངོས་གཞི་ཡིན་གྱི་འདེབས་བྱེད་ཀྱི་ཕྱག་རྒྱ་མ་ཡིན་ནོ། །འཁོར་ལོ་རྣམ་པར་སྤྲུལ་པའི་མཚན་མའི་ཕྱག་རྒྱ་ནི་སྒྲུབ་པ་དང་མཆོད་པའི་རྟེན་གྱི་ཕྱག་རྒྱ་ཡིན་ཏེ། འདི་ཡང་འདེབས་བྱེད་ཀྱི་ཕྱག་རྒྱ་མ་ཡིན་ནོ། །མཆོད་པ་རྣམ་པར་འཕྲུལ་པ་ཞེས་བྱ་བ་ཕྱག་དང་གར་གྱི་ཕྱག་རྒྱ་ནི་དཀྱིལ་འཁོར་རྣམས་ལ་མཆོད་པའི་དུས་ན་ཕྱག་རྒྱ་འདི་གཉིས་ཀྱི་སྒོ་ནས་མཆོད་པ་ཐམས་ཅད་འབུལ་བར་བྱེད་པ་སྟེ། འདི་ཡང་འདེབས་བྱེད་ཀྱི་ཕྱག་རྒྱ་མ་ཡིན་ནོ། །འདེབས་བྱེད་ཀྱི་ཕྱག་རྒྱ་མ་ཡིན་པ་འདི་དག་དུས་གང་དུ་སྦྱར་བ་ནི་ཇི་སྐད་དུ་བསྟན་པ་དེ་དག་ཉིད་ཀྱིས་ཤེས་སོ། །ཕྱག་རྒྱ་རྣམ་པར་འཕྲུལ་པ་ཞེས་བྱ་བ་སྒྱུར་བྱེད་ཀྱི་ཕྱག་རྒྱ་ཉི་ཤུ་རྩ་བརྒྱད་ནི་འདེབས་བྱེད་ཀྱི་ཕྱག་རྒྱ་ཡིན་ཏེ། ཐབས་ཀྱི་དངོས་པོ་བསྟན་པའོ། །དེ་ལ་ཡིག་འབྲུ་དགོད་པ་ཡེ་ཤེས་ཀྱི་ཕྱག་རྒྱ་ལྟ་བུ་དཀྱིལ་འཁོར་བྲི་བ་བསྟན་པའང་བསྟོད་པ་དང་བཅས་པའི་མིང་བརྗོད་པའི་དབང་གིས་འདེབས་བྱེད་ཀྱི་ཕྱག་རྒྱར་འགྱུར་རོ། །གསོ་བ་དང་བསྲུང་བ་ལ་སོགས་པ་ལས་སོ་སོ་ལ་སྦྱར་བ་རྣམས་ཀྱང་ཚོགས་ཀྱི་དཀྱིལ་འཁོར་ཆེན་པོར་ཀུན་ཀྱང་གར་ཡེ་ཤེས་ཀྱི་ཕྱག་རྒྱར་བསྒྱུར་བར་བྱ་བ་ཡིན་པ་དང་། སོ་སོ་རང་རང་གི་བྱ་བ་ལ་སྦྱོར་བའི་དུས་ནའང་རྒྱས་འདེབས་པར་བྱེད་པའི་མཚན་ཉིད་ཅན་ཡིན་ནོ། །དེ་ལ་སྒྱུར་བྱེད་ཀྱི་ཕྱག་རྒྱ་ཉི་ཤུ་རྩ་བརྒྱད་པོ་འདི་རང་གི་ངོ་བོ་གང་ཡིན་པ་དང་། རིགས་དང་བདག་པོ་གང་ཡིན་པ་དང་། དུས་གང་དུ་སྦྱར་བརྣམས་ནི་ལེའུ་དགུ་པ་ཉིད་དུ་སྦྱར་བར་བྱའོ། །ཕྱག་རྒྱ་བསྡུས་པ་ནི་ཕྱག་རྒྱ་ཆེན་པོ་དང་དམ་ཚིག་གི་ཕྱག་རྒྱ་འདིའི་བདག་པོ་ནི་དཔལ་རྡོ་རྗེ་སེམས་དཔའ་ཉིད་དོ། །དུས་གང་དུ་སྦྱར་བ་ནི། ཕྱག་རྒྱ་ཐམས་ཅད་ཡོངས་སུ་དགྲོལ་བ་ཞེས་བྱ་བ་ནི་ཕྱག་རྒྱ་ཆེན་པོ་བཅའ་བ་ཐམས་ཅད་བསྡུས་པ་ཡིན་པས་ཇི་སྐད་དུ་བསྟན་པ་རྣམས་ལས་གུད་དུ་མི་སྦྱར་རོ། །དཔལ་རྡོ་རྗེ་སྤྱན་གྱི་ཕྱག་རྒྱ་ནི། དམ་ཚིག་གི་ཕྱག་རྒྱ་བསྡུས་པ་ཡིན་ཏེ། འདི་ནི་གང་དག་ཟབ་ཅིང་རྒྱ་ཆེ་བ་ལ་མི་མོས་ཤིང་ཁོ་རེ་ཆུང་བ་རྣམས་ཕྱག་རྒྱ་འདི་ཙམ་བཅའ་སྟེ། རྡོ་རྗེ་སེམས་དཔར་བྱིན་གྱིས་བརླབས་ནས་དངོས་གྲུབ་ཐམས་ཅད་སྒྲུབ་པར་བྱེད་པའོ། །དེ་ལྟར་ན་ཕྱག་རྒྱ་འདི་རྣམས་ངོ་བོ་དང་བདག་པོ་དང་དགོས་པ་གང་དུ་སྦྱར་བ་ཡོངས་སུ་ཤེས་པ་ཙམ་ལས་རྒྱུད་ཀྱི་དོན་གཞན་མེད་དེ། དབང་བསྐུར་བ་དང་དམ་ཚིག་དཔོག་པ་ལྟ་བུ་གསུངས་པ་ཡང་སྔོན་དུ་འགྲོ་བའི་ཆོ་ག་སྟེ། འདི་ཉིད་ལས། དཀྱིལ་འཁོར་དག་ཏུ་མ་ཞུགས་ཤིང་། དམ་ཚིག་རྣམ་པ་སྤངས་པ་དང་། གསང་བ་དེ་ཉིད་མི་ཤེས་པས། བསྒྲུབ་པ་ཅི་ཡང་མི་འགྲུབ་བོ། །ཞེས་གསུངས་ཏེ། སྔོན་དུ་བྱ་བའི་ཆོ་ག་འདི་དག་དང་ལྡན་པས་བསྒྲུབ་པའི་ཆོ་ག་བྱ་བ་ཡིན་ལ། ཆོ་ག་དེ་དག་ཀྱང་ཕྱག་རྒྱའི་ཆོ་གས་བསྡུས་པ་ཡིན་ནོ། །དེ་བས་ན་གཞུང་འདི་ཡང་ཕྱག་རྒྱའི་རྟོག་པ་ཞེས་གྲགས་སོ། །
དེ་ལྟར་གདུལ་བྱའི་སྐྱེ་བོ་རྣམ་པ་གཉིས་ཀྱི་དོན་ཀུན་ནས་བསྡུས་པ་དང་རབ་ཏུ་ཕྱེ་བའི་དོན་བཤད་ནས། ད་ནི་རབ་ཏུ་རྣམ་པར་ཕྱེ་བ་ལ་དགའ་བ་རྣམས་ཀྱི་དོན་དུ་གཞུང་རྒྱས་པར་བཤད་པ་ལ་འཇུག་པར་བྱའོ། །དེ་ལ། སེམས་དཔའ་སངས་རྒྱས་ཀུན་གྱི་དངོས། །རྡོ་རྗེ་སེམས་དཔའ་བདེ་བའི་མཆོག །གསང་བ་མཆོག་གིས་དགྱེས་པ་ན། །ཐམས་ཅད་བདག་ཉིད་རྟག་ཏུ་བཞུགས། །འདི་ནི་རང་བྱུང་བཅོམ་ལྡན་འདས། །གཅིག་པུ་རབ་ཏུ་ཕྱེ་བའི་ལྷ། །སངས་རྒྱས་ཐམས་ཅད་མཉམ་སྦྱོར་བའི། །མཁའ་འགྲོ་སྒྱུ་མ་བདེ་བའི་མཆོག །ཅེས་བྱ་བའི་ཡི་གེ་དྲུག་བཅུ་རྩ་བཞི་པོ་འདིས་ནི། བཅོམ་ལྡན་འདས་དཔལ་རྡོ་རྗེ་སེམས་དཔའི་རང་གི་ངོ་བོ་ཇི་ལྟ་བུ་ཞིག་ཡིན་པ་དང་། དེའི་མཚན་ཉིད་དམ་རྣམ་པ་ཇི་ལྟ་བུར་བཞུགས་པ་སྨོས་པ་ཙམ་གྱི་སྒོ་ནས་བསྡུས་ཏེ་བསྟན་ཏོ། །དེ་ལ་འདིར། འདི་སྐད་བདག་གིས་ཐོས་པའི་དུས་གཅིག་ན་ཞེས་བྱ་བ་ལ་སོགས་པ་མ་སྨོས་པ་ནི། རྒྱུད་འདིའི་སྤྱིའི་གཞུང་ཚད་འབུམ་སྡེ་དྲུག་པ་ཞིག་རིག་པ་འཛིན་པའི་གནས་མཁའ་འགྲོ་མའི་ཚོགས་ཀྱི་དཀྱིལ་འཁོར་ན་བཞུགས་པ་ལས། མིའི་གནས་སུ་ཁྲི་བརྒྱད་སྟོང་པ་ཞིག་གྲགས་ཏེ། དེ་ལས་རྟོག་པ་ཕྱོགས་གཅིག་པ་འདིའི་རྒྱུད་ཕྱི་མར་བྱུང་བ་ཡིན་པས་དེ་དག་འདིར་མ་སྨོས་སོ་ཞེའོ། །རྣམ་པ་གཅིག་ཏུ་སྟོན་པ་འཇིག་རྟེན་དུ་འབྱུང་བ་དང་། མྱ་ངན་ལས་འདའ་བ་ཡོད་པ་དང་། མངོན་དུ་གྱུར་པ་དང་། ལྐོག་ཏུ་གྱུར་པ་འདོད་པའི་སྐབས་སུ་ཡང་དག་པར་སྡུད་པར་བྱེད་པས། ལྐོག་ཏུ་གྱུར་པའི་གནས་སྐབས་གཟུང་ནས་སྡུད་པར་བྱེད་པ་ན། འདི་སྐད་བདག་གིས་ཐོས་པའི་དུས་གཅིག་ན་ཞེས་སྨོས་པར་རིགས་ཀྱི། འདིར་ནི་དཔལ་རྡོ་རྗེ་སེམས་དཔའ་ཚུལ་རྣམ་པ་དུ་མའི་སྒོ་ནས་ཀྱང་གདུལ་བྱ་རྣམས་ལ་རྟག་ཏུ་མངོན་སུམ་པར་བཞུགས་པ་འདོད་དེ། དེའི་ཕྱིར་གཞུང་འདིར་འདི་ནི་ཞེས་སྨོས་ཀྱི་འདི་སྐད་ཅེས་མི་སྨོས་སོ། །དེ་བཞིན་དུ་རྟག་ཏུ་བཞུགས་ཞེས་སྨོས་ཀྱི་བདག་གིས་ཐོས་པའི་དུས་གཅིག་ན་ཞེས་མི་སྨོས་སོ། །འདི་ལྟ་བུ་ནི་གཞུང་འབའ་ཞིག་ཏུ་མ་ཟད་ཀྱི། རྣམ་པར་སྣང་མཛད་མངོན་པར་བྱང་ཆུབ་པའི་རྒྱུད་ལ་སོགས་པ་ལོངས་སྤྱོད་རྫོགས་པའི་སྐུ་གཙོར་མཛད་པ་ཕལ་ལས་ཀྱང་མི་སྨོས་སོ། །འོ་ན་བཤད་པའི་རྒྱུད་དག་ལས། བཅོམ་ལྡན་འདས་ཀྱིས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་པོ་ཐམས་ཅད་ཀྱི་ཐོག་མར་ཡི་གེ་ཨེ་བྃ་གཉིས་སྨོས་པ་ནི་ཐབས་དང་ཤེས་རབ་ཀྱི་བདག་ཉིད་རྒྱལ་བ་ཀུན་གྱི་ཕ་མ་ཡིན་པའི་ཕྱིར་རོ། །ཞེས་འབྱུང་ལ། མདོ་སྡེ་ལས་ཀྱང་། མ་ནི་ཤེས་རབ་ཕ་རོལ་ཕྱིན། །ཕ་ནི་ཐབས་ལ་མཁས་པ་སྟེ། །རྒྱལ་བ་རྣམས་ནི་འདི་ལས་སྐྱེས། །ཞེས་གསུངས་པ་དང་། འདི་ཉིད་ཀྱི་རྒྱུད་ཕྱི་མའི་ཕྱི་མ་ལས་ཀྱང་། དེ་ལ་ཇི་ལྟར་ན་དང་པོའི་རིགས་འབྱུང་བ་ཡིན་ཞེ་ན། མ་ནི་ཤེས་རབ་ཕ་རོལ་ཕྱིན། །ཕ་ནི་ཐབས་ལ་མཁས་པ་སྟེ། །གདུལ་ཕྱིར་རྡོ་རྗེ་སེམས་དཔའ་ནི། །སྐྱེ་བ་དག་ནི་རིགས་ཡིན་ནོ། །ཞེས་གསུངས་པའི་ཕྱིར་ན་འདི་ཐམས་ཅད་ཀྱི་ཐམས་ཅད་ལ་དགོས་པ་ཁོ་ན་ཡིན་པའི་ཕྱིར། འདི་སྐད་ཅེས་བྱ་བ་ནི་ཐམས་ཅད་དུ་སྨོས་པ་དགོས་པ་ཡིན་ནོ་ཞེ་ན། འདི་ནི་དེ་ལྟར་མ་ཡིན་ཏེ། ཐབས་དང་ཤེས་རབ་རྣམ་པ་གཉིས་ནི་ཐམས་ཅད་ཀྱི་ཐམས་ཅད་དུ་དགོས་པ་བདེན་མོད་ཀྱི། དེ་སྟོན་པའི་ཕྱག་རྒྱ་ནི་ཡི་གེ་ཨེ་བཾ་རྣམ་པ་གཉིས་ཁོ་ནར་ངེས་པ་མེད་དེ། གསང་བ་མཆོག་གིས་དགྱེས་པ་བྱ་བ་ལ་སོགས་པས་ཀྱང་སྟོན་པར་ནུས་པ་ཉིད་དོ། །ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ཞེས་གྲགས་པའང་སྤྲུལ་པའི་སྐུ་གཙོར་མཛད་པའི་ཐུན་མོང་གི་གཞུང་ཚད་ཡིན་ཏེ། ཡི་གེ་ཨེ་བཾ་གཉིས་ཀྱང་ཐུན་མོང་དུ་གྲགས་པའི་དབང་དུ་བསྟན་པར་མཛད་པར་ཟད་དོ། །ཡང་ནི་ཆོས་ཀྱི་སྒོ་གཅིག་ལའང་རྣམ་པར་གྲོལ་བའི་སྒོ་མཐའ་ཡས་པ་ཅན་ཡིན་པས་ཕྱག་རྒྱ་གཅིག་ལའང་རྣམ་པར་གྲོལ་བའི་སྒོ་གཅིག་ཏུ་མི་འགྱུར་བ་མཚོན་པ་མ་ཡིན་ལ། རྣམ་པར་གྲོལ་བའི་སྒོ་གང་ཞིག་ཀྱང་ཕྱག་རྒྱ་འགའ་ཞིག་ཁོ་ནས་སྟོན་པ་མ་ཡིན་ནོ། །དེ་བས་ན་ཕྱོགས་འདི་ལ་ཉེས་པ་བརྗོད་པར་མི་བྱའོ། །ཧ་ཅང་སྤྲོས་པས་ཆོག་གོ །གཞུང་ཉིད་བརྗོད་པར་བྱ་སྟེ། བཞུགས་ཞེས་བྱ་བའི་ཚིག་འདི་ལས། གང་གི་ཚེ། གང་ཞིག་གང་ན། ཇི་ལྟར་བཞུགས་ཞེ་ན། དེ་ལ་གང་བཞུགས་པ་ནི། སེམས་དཔའ་སངས་རྒྱས་ཀུན་གྱི་དངོས། །རྡོ་རྗེ་སེམས་དཔའ་བདེ་བའི་མཆོག །བཞུགས་སོ་ཞེས་སྦྱར་ཏེ། དེ་ལ་སེམས་དཔའི་སྒྲ་ནི་མུ་སྟེགས་ཅན་རྣམས་ཀྱི་སེམས་ཅན་ཞེས་བྱ་བ་གྲོལ་བ་དང་བཅིངས་པའི་གནས་སྐབས་ཆད་ན་རྟག་པར་གནས་པ། དེ་ཡོངས་སུ་དག་པ་ལས་བདེ་བ་མཆོག་གི་གནས་ལ་ལོངས་སྤྱོད་པར་འདོད་དེ། དེ་ལྟ་བུའི་སེམས་དཔའ་དེ་ནི་ཉན་ཐོས་དག་ཀྱང་འདོད་པ་མ་ཡིན་ན། ཐབས་དང་ཤེས་རབ་ཟབ་མོའི་ཚུལ་ལ་གནས་པ་རྣམས་ལྟ་ཅི་སྨོས། དེ་བས་ན་འདིར་ནི་མི་གཉིས་པའི་ཡེ་ཤེས་ནི་སེམས་དཔའི་སྒྲས་བརྗོད་དེ། དེའི་ཕྱིར་རྒྱལ་བ་ཐམས་ཅད་ཀྱང་འདུས་མ་བྱས་ཀྱིས་རབ་ཏུ་ཕྱེ་བ་ཡིན་པས། སངས་རྒྱས་ཀུན་གྱི་དངོས་གཞི་ནི་གཉིས་སུ་མེད་པའི་ཡེ་ཤེས་སོ། །རྣལ་འབྱོར་གྱི་རྒྱུད་ཕལ་ཆེ་བ་ལས། སངས་རྒྱས་ཐམས་ཅད་ཀྱི་དབང་ཕྱུག་ཆེན་པོ་རྡོ་རྗེ་སྙིང་པོ་ཀུན་ཏུ་བཟང་པོ་གདོད་མའི་སངས་རྒྱས་བཅོམ་ལྡན་འདས་དཔལ་རྡོ་རྗེ་སེམས་དཔའ་བདེ་བ་ཆེན་པོ་ཞེས་གྲགས་པ་ཡང་འདི་ཉིད་ཡིན་པ་བསྟན་པའི་ཕྱིར། རྡོ་རྗེ་སེམས་དཔའ་བདེ་བའི་མཆོག །ཅེས་གསུངས་ཏེ། ཇི་སྐད་བསྟན་པའི་སེམས་དཔའ་དེ་རྡོ་རྗེ་ལྟར་ཐམས་ཅད་དུ་མི་འགྱུར་བ་བསྟན་ཏེ། མི་ཕྱེད་ཅིང་རང་བྱུང་བའི་རྡོ་རྗེ་སེམས་དཔའོ། །རྟོག་པའི་དྲ་བ་མ་ལུས་པ་ལས་འདས་པས་བདེ་བའི་མཆོག་གོ །ཡང་འདུལ་བའི་དབང་གིས་བདེ་མཆོག་གི་ལོངས་སྤྱོད་རྣམས་ལ་ཀུན་ནས་རོལ་བས་ཀྱང་དེ་སྐད་ཅེས་བྱའོ ། གང་ན་བཞུགས་ཞེ་ན། གསང་བ་མཆོག་གིས་དགྱེས་པ་ན་བཞུགས་སོ་ཞེས་སྦྱར་རོ། །གནས་ཀྱི་ཚིག་འདིས་ནི་སངས་རྒྱས་བཅོམ་ལྡན་འདས་རྣམས་ཀྱི་ཐུན་མོང་མ་ཡིན་པའི་གནས་ཟབ་ཅིང་རྒྱ་ཆེ་བའི་སྤྱོད་ཡུལ་ཅན། ཉན་ཐོས་དང་རང་སངས་རྒྱས་ཀྱི་སྤྱོད་ཡུལ་ལས་འདས་པ། རང་བཞིན་དང་རྣམ་པར་འཕྲུལ་པའི་བསྟན་པ་ཇི་སྙེད་པ་བསྡུས་སོ། །དེ་ལ་གསང་བ་མཆོག་ནི་གཙོ་བོར་ཕྱག་རྒྱ་ཆེན་པོ་སྟེ། མཚན་མ་ཐམས་ཅད་ལས་འདས་པས་སྤྱོད་ཡུལ་དུ་མི་རུང་བའི་ཕྱིར་རོ། །དེ་ཉིད་དགྱེས་པ་སྟེ་སྡུག་བསྔལ་གྱི་འཚེ་བ་དང་བྲལ་བའི་ཕྱིར་རོ། །དེ་བས་ན་བཞུགས་པའི་ཚིག་འདི་ཡང་རང་བྱུང་གི་སེམས་དཔའ་དེ་ཉིད་ཕྱག་རྒྱ་ཆེན་པོའི་མཚན་ཉིད་དུ་བཞུགས་སོ། །ཞེས་སྦྱར་གྱི་གཉིས་སུ་ནི་མ་ཡིན་ནོ། །ཡང་རྣམ་པར་འཕྲུལ་པའི་དབང་གིས་ན་དཔལ་བདེ་མཆོག་མ་ལ་སོགས་པ་མཁའ་འགྲོ་མ་རྣམས་ཀྱི་དཀྱིལ་འཁོར་ནི་གསང་བ་མཆོག་གི་དགྱེས་པ་ཡིན་ཏེ། སྐལ་བ་མེད་པ་རྣམས་ཀྱི་སྤྱོད་ཡུལ་མ་ཡིན་པ་དང་། ལོངས་སྤྱོད་ཀྱི་བདེ་བའི་གནས་ཡིན་པ་དང་། ཐར་པ་མཆོག་གི་གནས་ཡིན་པའི་ཕྱིར་རོ། །དེ་ན་བཞུགས་པའང་བཅོམ་ལྡན་འདས་བདེ་བ་ཆེན་པོ་དེ་ཉིད་མཁའ་འགྲོ་མའི་དཀྱིལ་འཁོར་ན་བདེ་བ་མཆོག་གི་ལོངས་སྤྱོད་ལ་རོལ་ཅིང་འདུ་འབྲལ་མེད་པར་བཞུགས་སོ། །ཞེས་སྦྱར་རོ། །ཡང་ནང་གི་བདེ་བ་ལ་གནས་པར་འདོད་པ་རྣམས་ལམ་དང་འབྲས་བུ་དང་དེའི་ཐབས་ཕྱག་རྒྱའི་ཆོ་ག་གཅིག་ཏུ་རྫོགས་པར་འདོད་པའི་དབང་དུ་ནི། གསང་བ་ནི་པདྨའི་བྷ་གའོ། །དེ་ཉིད་ཀྱང་སྙིང་པོ་བདེ་བ་མཆོག་གི་གནས་ནི་དགྱེས་པའོ། །དེ་ལ་བརྟེན་པའི་བྱང་ཆུབ་ཀྱི་སེམས་ལས་བྱུང་བ་བསམ་པ་ལས་འདས་པའི་ཏིང་ངེ་འཛིན་གྱི་བདེ་བ་ནི་མཆོག་གི་སྒྲར་བརྗོད་དོ། །དེ་བས་ན་དེར་བཞུགས་པའི་ཚིག་ཀྱང་སེམས་དཔའ་ཆེན་པོའི་ཏིང་ངེ་འཛིན་དེ་ཉིད་བདེ་བ་མཆོག་གི་གནས་ལ་བདེ་བ་དང་གཉིས་སུ་མེད་པར་བཞུགས་ཏེ། དེ་བས་ན་འདིར་གོ་འཕང་དེ་བསྒྲུབ་པའི་ཕྱག་རྒྱའི་ཆོ་ག་ཡང་འདི་ཉིད་ཡིན་པར་ཤུགས་ཀྱིས་སྟོན་ཏོ། །ཅི་འདྲ་བར་བཞུགས་ཞེ་ན། ཐམས་ཅད་བདག་ཉིད་ཅེས་སྨོས་ཏེ། གཉིས་སུ་མེད་པར་བཞུགས་ཞེས་བྱ་བའི་དོན་ཏོ། །ཇི་ལྟར་ཞེ་ན། ཇི་སྐད་བསྟན་པའི་དོན་དེ་དག་གིས་དཔལ་རྡོ་རྗེ་སེམས་དཔའ་ནི་རྒྱལ་བ་ཐམས་ཅད་ཀྱི་བདག་ཉིད་དང་། བརྟན་པ་དང་གཡོ་བའི་དངོས་པོ་ཐམས་ཅད་ཀྱི་བདག་ཉིད་དུ་རང་བཞིན་དང་རྣམ་པར་འཕྲུལ་པའི་སྒོ་ནས་གཉིས་སུ་མེད་པར་བཞུགས་སོ་ཞེས་སྟོན་ཏོ། །
གང་གི་ཚེ་བཞུགས་ཞེས་ན། རྟག་ཏུ་བཞུགས་ཞེས་སྨོས་ཏེ། ཇི་སྐད་དུ་བསྟན་པའི་ཚུལ་རྣམས་ནི་དུས་མཉམ་པ་ཉིད་དང་། དུས་ཡོངས་སུ་ཆད་པ་མེད་པ་ཉིད་ཀྱི་ཕྱིར་རྟག་ཏུ་བཞུགས་པའོ། །དེ་ཉིད་ཀྱི་ཕྱིར་འདི་ནི་ཞེས་ཏེ། ཇི་སྐད་བསྟན་པའི་ཚུལ་དེ་རྣམས་ཀྱང་སོ་སོ་རང་རིག་པའི་ཡེ་ཤེས་ཀྱི་སྤྱོད་ཡུལ་དུ་མངོན་དུ་གཟིགས་པ་དང་། མཛད་པ་རྣམས་ཀྱང་ཡོངས་སུ་དག་པའི་འཁོར་རྣམས་ལ་རྟག་ཏུ་དེ་ལྟར་སྣང་བའི་ཕྱིར་འདི་ནི་ཞེས་བྱ་བ་མངོན་སུམ་གྱི་སྒྲར་བཤད་དོ། །དེ་ཉིད་རང་བྱུང་ཡིན་ཏེ། རྒྱུ་དང་རྐྱེན་གྱིས་མ་བསྐྱེད་པའི་བཅོམ་ལྡན་འདས་སོ། །ཇི་ལྟ་ཞེ་ན་བྱང་ཆུབ་ཀྱི་སེམས་ནི་རིགས་དང་བཤེས་གཉེན་གྱི་སྟོབས་ཀྱིས་བསྐྱེད་པ་མ་ཡིན། བསོད་ནམས་དང་ཡེ་ཤེས་ཀྱི་ཚོགས་ཀྱིས་མངོན་པར་བསྒྲུབ་པ་མ་ཡིན། འབྲས་བུའི་ངོ་བོ་བླ་ན་མེད་པའི་སེམས་དང་། ཐོག་མ་མེད་པའི་རིགས་ཀྱི་སེམས་དག་ཀྱང་རང་བཞིན་བྱེ་བྲག་ཏུ་གྱུར་པ་མེད་དེ། ཐམས་ཅད་དུ་མི་ཕྱེད་པས་དེའི་ཕྱིར་རྡོ་རྗེ་སེམས་དཔའ་ཞེས་བྱའོ། །ཀུན་ཏུ་བཟང་པོ་ཞེས་བྱའོ། །གང་ཡང་དེའི་དབང་དུ་མཛད་པའི་གཟུགས་ཀྱི་སྐུ་རྣམས་ལའང་དེ་སྐད་ཅེས་བྱའོ། །དེ་ཉིད་བཅོམ་ལྡན་འདས་ཏེ་བདུད་ཐམས་ཅད་ལས་འདས་པ་མངའ་བའི་ཕྱིར་རོ། །ཡང་བྷ་ག་ནི་ཕྱག་རྒྱ་ཆེན་པོ་སྟེ་མཚན་མ་ཐམས་ཅད་ལས་འདས་པའོ། །དེ་དང་ལྡན་པས་བྷ་ག་བན་ནོ། །ཡང་པདྨ་བྷ་གའི་བདེ་བས་ཀུན་ཏུ་མི་གཉིས་པར་བཞུགས་པ་ནི་བྷ་ག་བན་ནོ། །ཡང་བྷ་ག་ནི་མཁའ་འགྲོ་མའི་ཚོགས་ཏེ་དབང་ཕྱུག་ཕུན་སུམ་ཚོགས་པ་རྣམས་སོ། །འདི་རྣམས་ལ་མངའ་མཛད་པས་བྷ་ག་བན་ནོ། །གཅིག་པུས་རབ་ཏུ་ཆེ་བའི་ལྷ་ཞེས་བྱ་བ་ནི། ཇི་སྐད་བསྟན་པའི་དོན་གྱི་དཔལ་རྡོ་རྗེ་སེམས་དཔའ་ལས་གཞན་པའི་ལྷ་མི་དམིགས་པ་དང་། དབང་ཕྱུག་གཞན་མེད་པའི་ཕྱིར་ཏེ། གང་གི་ཕྱིར་བྱང་ཆུབ་ཀྱི་སེམས་ནི་ཐམས་ཅད་ཀྱི་རང་བཞིན་ཡིན་པ་དང་གཙོ་བོ་ཡིན་པའི་ཕྱིར་རོ། །དེ་ཉིད་ཀྱིས་ན་སངས་རྒྱས་ཐམས་ཅད་མཉམ་སྦྱོར་བ་ཞེས་བཤད་པ་ཡང་ཡིན་ཏེ། ཕྱོགས་བཅུ་དུས་གསུམ་གྱི་བདེ་བར་གཤེགས་པ་སྲས་དང་བཅས་པ་ཐམས་ཅད་དང་། བརྟན་པ་དང་གཡོ་བས་བསྡུས་པའི་དངོས་པོའི་ཡུལ་དང་། དུས་དང་གང་ཟག་ལ་སོགས་པ་ཇི་སྐད་དུ་གྲགས་པ་ཐམས་ཅད་ཀྱང་དཔལ་རྡོ་རྗེ་སེམས་དཔའི་རང་བཞིན་དང་མཛད་པ་རྣམས་ཀྱི་ཕྱག་རྒྱར་མ་གྱུར་པ་མེད་པའི་ཕྱིར་རོ། །དེ་ཉིད་མཁའ་འགྲོ་སྒྱུ་མ་བདེ་བའི་མཆོག་ཡིན་ཏེ། དེ་ལ་མཁའ་འགྲོ་མ་ནི་དཔལ་རྡོ་རྗེ་བདེ་མཆོག་མ་ལ་སོགས་པའི་ལྷ་མོ་རྣམས་ཡིན་ཏེ། དེ་ཡང་གྲགས་པ་དང་བརྡར་བཏགས་པའི་ཕྱིར་མཁའ་འགྲོ་མ་ཞེས་བྱའོ། །མཁའ་འགྲོ་མ་དེ་རྣམས་ཉིད་སྒྱུ་མ་ཡིན་ཏེ། འདི་ལྟར་ཛ་ལ་ཞེས་བྱ་བ་སྔོན་འཇིག་རྟེན་དུ་བུད་མེད་ཀྱི་ཆུ་དོང་དུ་རྔ་བ་བཙུགས་ནས་སྐྱེས་པ་རྣམས་བསླུས་པས་དེ་ལ་བུ་མེད་ཀྱི་སྒྱུ་ཞེས་གྲགས་སོ། །དེ་ནས་བུད་མེད་རྣམས་ཀྱི་འཇོ་བ་དང་སྒེག་པ་དང་རྒོད་པ་དང་ལྟ་བ་ལ་སོགས་པའི་སྒྱུ་འཕྲུལ་རྣམས་ཀྱིས་སྐྱེས་པ་རྣམས་བསླུས་པས་བུད་མེད་ཀྱི་སྒྱུ་འཕྲུལ་ཞེས་གྲགས་སོ། །འདིར་བཅོམ་ལྡན་འདས་ཐབས་ལ་མཁས་པ་ཉིད་ཀྱི་བུད་མེད་ཀྱི་སྒྱུ་འཕྲུལ་དེ་ཉིད་ཀྱིས་བསྡུ་བའི་དངོས་པོ་བསྡུས་པ་དང་ཐར་པའི་ལམ་གྱི་གཙོར་སྦྱར་ཏེ། ལམ་འདི་ཉིད་ཀྱིས་བཅིངས་པ་ལས་གྲོལ་བར་མཛད་པས་ན་མཁའ་འགྲོ་མ་སྒྱུ་མ་ཞེས་བྱའོ། །དེ་ཉིད་བདེ་བའི་མཆོག་ཡིན་ཏེ། བུད་མེད་ཀྱི་སྒྱུ་འཕྲུལ་གྱི་འདོད་པ་དང་ཆགས་པ་ལ་བརྟེན་ནས་བདེ་བ་དང་ཡིད་བདེ་བ་ཞེས་བྱ་བ་སེམས་གནས་པའི་ཡན་ལག་དང་མཐུན་པར་བསྐྱེད་དོ། །དེའི་དབང་དང་བླ་མའི་བཀའི་དབང་གིས་མི་གནས་པའི་ཡེ་ཤེས་ཐོབ་པར་འགྱུར་བས་བདེ་བའི་མཆོག་ཅེས་བྱའོ། །ཡང་དབང་པོ་དྲུག་གི་ལོངས་སྤྱོད་ཀྱི་བདེ་བ་ཐམས་ཅད་ཀྱིས་ཀྱང་ཐར་པའི་གོ་འཕང་གི་བདེ་བ་ཆེན་པོ་ཐོབ་པར་བྱེད་པས་ཀྱང་དེ་སྐད་ཅེས་བྱའོ ། །དེ་བས་ན་མཁའ་འགྲོ་མ་སྒྱུ་མ་བདེ་བའི་མཆོག་གི་བདག་ཉིད་དེ་ཉིད་ཀྱང་དཔལ་རྡོ་རྗེ་སེམས་དཔའ་ཉིད་ཡིན་པས། ཚིག་རྐང་པ་བརྒྱད་པོ་འདིས་དཔལ་རྡོ་རྗེ་སེམས་དཔའི་ངོ་བོ་གང་ཞིག་ཡིན་པ་དང་། དེའི་མཚན་ཉིད་དམ་རྣམ་པ་ཅི་འདྲ་བར་བཞུགས་པ་དང་། ཚིག་གི་དོན་འབྲེལ་བའི་སྒོ་ནས་བསྡུས་ཏེ་བསྟན་པ་ཡིན་ནོ། །ཡི་གེ་ཡན་ལག་གི་དོན་འབྲེལ་བ་མེད་པ་རྣམས་ནི་འདི་དང་འདིའོ་ཞེས་རིས་སུ་ཆད་པ་མེད་དེ། ཇི་སྐད་དུ། གང་དུ་ཁབ་ལེན་གཡོ་བ་ལྟར། །དེར་ནི་ལྕགས་རྣམས་འདུ་བ་བཞིན། །གང་ན་དོན་དང་ལྡན་པ་དེར། །ཡི་གེ་རྣམས་ནི་འགྲོ་བར་འགྱུར། །ཞེས་སོ། །དེ་ལ་ཡི་གེའི་ཡན་ལག་གི་དོན་འབྲེལ་བ་མེད་པས་བཞུགས་པའི་ཚིག་འདི་དག་བསྟན་པ་ནི། འདི་ཉིད་ཀྱི་རྒྱུད་ཕྱི་མའི་ཕྱི་མ་ལས། དེ་ལ་ཇི་ལྟར་བཅོམ་ལྡན་འདས་འདོདཔའི་ཐར་པ་ཡིན་ཞེ་ན། དངོས་གྲུབ་ཐམས་ཅད་རྗེས་ཆགས་ཕྱིར། །འདོད་ཆགས་ཆེན་པོ་བཅོམ་ལྡན་འདས། །ཀུན་གྲུབ་ཟད་མེད་བདེ་བ་ནི། །བདེ་བ་ཆེན་པོ་ཞེས་འདོད་དོ། །གསང་བ་ཁྲག་འཐུང་ཞེས་བྱ་སྟེ། །ཕྱག་རྒྱ་ཆེན་པོ་འགྲུབ་པའི་ཕྱིར། །མཆོག་གི་པདྨ་འཛིན་རྒྱལ་པོ། །དམ་ཚིག་དམ་པ་ཤེས་ལྡན་ཕྱིར། །དགྱེས་པ་དམ་པའི་ཉི་མ་སྟེ། །སྦྱིན་པ་ལ་སོགས་མཆོག་སྒྲུབ་ཕྱིར། །ཐམས་ཅད་བདག་ཉིད་རྟག་ཏུ་བཞུགས། །རྡོ་རྗེ་རྟ་མཆོག་ལས་ཉིད་ཕྱིར། །སངས་རྒྱས་ཀུན་དངོས་སེམས་དཔའ་སྟེ། །རྫོགས་སངས་རྒྱས་ཕྱིར་རྣམ་སྣང་མཛད། །རྡོ་རྗེ་སེམས་དཔའ་རྒྱལ་ཆེན་པོ། །ཡེ་ཤེས་རྡོ་རྗེ་འཛིན་མཆོག་གོ ། ཞེས་གསུངས་ཏེ། བཅོམ་ལྡན་འདས་རྡོ་རྗེ་སེམས་དཔའ་ནི་དངོས་གྲུབ་ཐམས་ཅད་ལ་རྗེས་སུ་ཆགས་པའི་ཕྱིར་ཆགས་པ་ཆེན་པོ་ཞེས་བྱའོ། །
དངོས་གྲུབ་ཀྱི་བདེན་པ་མི་ཟད་པ་མངའ་བས་བདེན་པ་ཆེན་པོ་ཞེས་བྱའོ། །དེ་ཉིད་ཀྱི་མཚན་ཉིད་ཀྱི་བྱེ་བྲག་སངས་རྒྱས་ལྔ་ཡིན་ཏེ། འདི་ལྟར་ར་ཧ་སྱ་པ་ར་མེ་ར་མྱེ་སརྦཱཏྨ་ནི་ས་དཱ་སྠི་ཏ་ཞེས་བྱ་བ་ལ། ར་ཧ་སྱ་ཞེས་བྱ་བ་ནི་ཆགས་པའོ། །ཧ་སྱེ་ནི་དགའ་བ་སྟེ་ཆགས་པ་ལ་དགའ་ཞེས་སོ། །ཧེ་རུ་ཀ་ནི་ཧེ་ཧེ་རུ་རུ་ཀ་ཞེས་བྱ་སྟེ་ཆགས་པའམ་དམར་བ་ལ་དགའ་བའོ། །ཡི་གེ་བསྡུས་ན་ར་ཧ་སྱེ་ནི་གསང་བའི་བྷ་ག་སྟེ། འདི་ལྟ་བུ་མཚན་ཉིད་ཀྱི་ཆགས་པ་ལ་བརྟེན་ནས་གཉིས་སུ་མེད་པའི་ཕྱག་རྒྱ་འགྲུབ་པའི་ཕྱིར། དེ་གཉིས་ཀའང་ཆགས་ཞེས་བྱ་བས་བསྡུས་པའི་བདག་ཉིད་དོ། །པ་ར་མེ་ཞེས་བྱ་བ་ནི་ཆགས་པ་ཆེན་པོ་ལས་བྱུང་བའི་དམ་ཚིག་གི་རྫས་སུ་གྱུར་པ། འཚལ་ཆེན་པོ་དང་བྱང་ཆུབ་ཀྱི་སེམས་ལསོགས་པ་རྣམས་སོ། །དེ་དག་ཉིད་ལ་པད་མ་འཛིན་པ་ཞེས་ཀྱང་བྱ་སྟེ། པད་མ་བྷ་གས་འཛིན་པའི་ཕྱིར་རོ། །པད་མའི་རིགས་འབྱུང་ཞེས་ཀྱང་བྱ་སྟེ་དེའི་རིགས་སུ་བྱུང་བ་ཡིན་པའི་ཕྱིར་རོ། །ཆོས་དེ་གཉིས་ནི་པད་མ་འཛིན་གྱིས་བསྡུས་སོ། །ར་མྱེ་ཞེས་བྱ་བ་ནི་གཟི་བརྗིད་ཀྱི་དོན་ཏེ་དམ་ཚིག་རྫས་ཀྱི་ཡོན་ཏན་ནོ། །རྡོ་རྗེ་ཉི་མའང་སྦྱིན་པའི་ཕ་རོལ་ཏུ་ཕྱིན་པའི་བདག་ཉིད་ཀྱི་ཉི་མའི་གཟུགས་དང་སྤྱོད་ལམ་དང་ཚུལ་དང་གཟི་བརྗིད་སྟོན་པའོ། །དེ་བས་ན་ཆོས་དེ་གཉིས་ནི་གཟི་བརྗིད་ཀྱིས་ཡོངས་སུ་བསྡུས་སོ། །སརྦྷཱཏྨ་ནཾ་ས་དཱ་སྠི་ཏེ་ཞེས་བྱ་བ་ནི་དཔལ་རྟ་མཆོག་སྟེ་ལས་ཐམས་ཅད་པ་ཡིན་པའི་ཕྱིར་བདག་ཉིད་ཐམས་ཅད་པས་བསྡུས་སོ། །སེམས་དཔའ་སངས་རྒྱས་ཀུན་གྱི་དངོས། །ཞེས་བྱ་བ་ནི་དཔལ་རྣམ་པར་སྣང་མཛད་དེ་མངོན་པར་རྫོགས་པར་བྱང་ཆུབ་པ་ཉིད་ཀྱི་ཕྱིར་རོ། །དེ་བས་ན་དཔལ་རྡོ་རྗེ་སེམས་དཔའ་ནི་ཆགས་པ་ཆེན་པོའི་དབང་གིས་འདོད་པའི་བདག་པོ་ཡང་ཡིན་ལ། དེ་ཉིད་རིགས་དྲུག་གི་རང་བཞིན་དུ་འགྲོ་བ་ཡིན་པས། འདི་ཉིད་ལས། དེ་ཉིད་འདོད་ཆགས་འདོད་ཆགས་བྲལ། །འདོད་པ་དང་ནི་གྲོལ་བའང་ཡིན། །ཞེས་གསུངས་པ་ཡིན་ནོ། །སྔོན་གྱི་མཁན་པོ་རྣམས་ཀྱི་མན་ངག་ལས་ར་ཧ་སྱེ་ནི་བྱང་ཆུབ་སེམས་ཏེ་རྡོ་རྗེ་སེམས་དཔའོ། །པ་ར་མེ་ནི་རྟ་མཆོག་གོ ། ར་མེ་ནི་རྣམ་པར་སྣང་མཛད་དོ། །ས་ནི་ཧེ་རུ་ཀའོ། །རྦ་ནི་པད་མའི་རིགས་འབྱུང་བའོ། །མ་ནི་རྡོ་རྗེ་ཉི་མའོ། །ས་དཱ་སྠི་ཏེ་ནི་དེའི་བདག་ཉིད་རྡོ་རྗེ་སེམས་དཔའ་བཞུགས་པ་སྟེ། འདི་ལྟར་རྣམ་པ་གང་དང་གང་གིས་བདེ་བ་ཆེན་པོའི་བདག་ཉིད་དུ་ལུས་ལ་ཁྱབ་པར་བཞུགས་སོ་ཞེའོ། །ཡང་ཡི་གེ་བཅུ་དྲུག་པོ་འདི་ནི་ལུས་ཀྱི་ཁམས་བཅུ་དྲུག་ཡིན་ལ། འདི་ཉིད་རང་གི་ལྷའི་སྦྱོར་བས་རང་ཉིད་ལྷར་སྦྱར་ཞིང་དམ་ཚིག་གི་རྫས་སུའང་བསྟེན་ན། མཁའ་འགྲོ་མ་རྣམས་ཀྱི་གཙོ་བོ་རྡོ་རྗེ་འཆང་དུ་འགྱུར་རོ། །ཞེས་བྱ་བའི་དོན་ཏེ། དེ་ལ་ར་ནི་རཀྟའོ། །ཧ་ནི་བ་ཧ་༼རླུང་༽འོ། །སེ་ནི་སེ་༼བད་ཀན་༽པའོ། །པ་ནི་པི་༼མཁྲིས་པའོ༽་ཏའོ། །ར་ནི་རུ་༼ཆུ་༽ནའོ། །མེ་ནི་མེ་༼ཚིལ་༽དའོ། །ར་ནི་ར་༼དྲོད་༽བིའོ། །མ་ནི་མམ་༼ཤ་༽སའོ། །དེ་བཞིན་དུ་ས་ལ་སོགས་པའི་ཡི་གེར་གཞན་ཡང་། གཤང་པ་དང་། ཞག་དང་། རླུང་། པགས་པ་དང་། རུས་པ་དང་། གཅི་བ་དང་། གློ་བ་དང་། མཁལ་མ་དང་། ཁུ་བ་རྣམས་ཏེ་ཐམས་ཅད་ཀྱང་བྱང་ཆུབ་སེམས་ལས་བྱུང་བའོ། །འདི་དག་ནི་རང་བཞིན་གྱི་དམ་རྫས་ཏེ། རང་གི་ལུས་ལ་གནས་ཤིང་སྲོག་འཛིན་ཏེ་བདེ་བ་ཆེན་པོའི་གཞིར་གྱུར་པ་ཡིན་ལ། དེ་དག་ཉིད་དམ་ཚིག་གི་རྫས་སུ་སྤྱད་པས་ཀྱང་ནམ་མཁའ་ལ་འགྲོ་བ་ལ་སོགས་པའི་དངོས་གྲུབ་ཐོབ་པར་འགྱུར་ལ། རང་གི་བདག་ཉིད་རང་གི་ལྷར་སྦྱར་བས་རྡོ་རྗེ་འཆང་ཆེན་པོ་ཉིད་དུ་འགྱུར་བའོ། །དེ་བས་ན་དཔལ་རྡོ་རྗེ་སེམས་དཔའ་ནི་ཡི་གེ་བཅུ་དྲུག་གི་བདག་ཉིད་ཁམས་བཅུ་དྲུག་གི་རང་བཞིན་དུ་བཞུགས་སོ་ཞེས་པའི་དོན་ཏོ། །དེ་དག་ལ་སོགས་པ་ཡི་གེ་ཡན་ལག་གི་དོན་བཤད་པ་རྣམས་ནི་གདུལ་བྱའི་དབང་གིས་ཡི་གེའི་ཡན་ལག་གི་སྒྲ་ལ་བརྟེན་ནས་བཤད་པ་ཙམ་སྟེ། འོན་ཀྱང་གཞུང་གི་ཚོགས་ནི་འབྲེལ་བ་གྲུབ་པའི་ཚིག་གིས་ཁོང་དུ་ཆུད་པར་བྱའོ། །དེ་ལྟར་དཔལ་རྡོ་རྗེ་སེམས་དཔའ་རང་གི་ངོ་བོ་དང་རྣམ་པ་ཅི་འདྲ་བར་བཞུགས་པ་བསྡུས་པའི་ཚུལ་གྱིས་བསྟན་ནས། དེ་ཉིད་རྒྱས་པར་བསྟན་པའི་ཕྱིར། །ཆགས་མེད་ཆགས་དང་བྲལ་བའང་མིན། །དབུ་མར་ཡང་ནི་མི་དམིགས་སོ། །ཞེས་བྱ་བ་ནས། སངས་རྒྱས་ཐམས་ཅད་མཉམ་སྦྱོར་བ། །
མཁའ་འགྲོ་སྒྱུ་མ་བདེ་མཆོག་གོ །ཞེས་བྱ་བའི་བར་དག་གསུངས་པ་ཡིན་ཏེ། དེ་ལ་འདིའི་བསྡུས་པའི་དོན་ནི། གཉིས་སུ་མེད་པའི་ཐེག་པས་ངེས་པར་འབྱུང་བའི་ཐབས་ཀྱི་ཕྱག་རྒྱ་ནི་བུད་མེད་ཀྱི་སྒྱུ་འཕྲུལ་ཡིན་ནོ། །སྒྱུ་མའི་ཕྱག་རྒྱ་དེ་ཉིད་ནི་མཁའ་འགྲོ་མ་ཞེས་བྱ་བའི་བརྡར་བསྟན་ཏོ། །མཁའ་འགྲོ་མ་སྒྱུ་མ་དེ་དང་རོལ་པ་ལས་སངས་རྒྱས་ཐམས་ཅད་ཀྱི་མི་རྟོག་པའི་ཡེ་ཤེས་བདེ་བ་ཆེན་པོ་ཐོབ་ཅིང་ལྷག་པའི་བྱང་ཆུབ་་ཀྱི་སེམས་ལས་སྐྱེས་པའི་བདེ་བ་མཆོག་ལས་ཀྱང་རྟག་ཏུ་མི་འབྲལ་བར་བཞུགས་པས་ན་དཔལ་རྡོ་རྗེ་སེམས་དཔའ་ནི་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱའོ། །དེའི་རང་བཞིན་ནི་དུས་གསུམ་གྱི་སངས་རྒྱས་ལ་སོགས་པ་བརྟན་པ་དང་གཡོ་བ་ཀུན་གྱི་རང་བཞིན་དུ་གནས་པས་སངས་རྒྱས་ཐམས་ཅད་མཉམ་པར་སྦྱོར་བ་ཞེས་བྱ་སྟེ། དེ་བས་ན་དཔལ་རྡོ་རྗེ་སེམས་དཔའི་རང་གི་ངོ་བོ་གང་ཡིན་པ་དང་། རྣམ་པ་ཅི་འདྲ་བར་བཞུགས་པ་ནི། སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་སྒྱུ་མ་བདེ་མཆོག་གོ་ཞེས་བྱ་བ་འདིའི་དོན་གྱིས་ཤེས་སོ། །དེ་ལ་དང་པོ་སྒྱུ་མ་ཞེས་བྱ་བའི་རང་གི་ངོ་བོ་བསྟན་པའི་ཕྱིར། ཆགས་མེད་ཆགས་དང་བྲལ་བའང་མིན། །དབུ་མར་ཡང་ནི་མི་དམིགས་སོ། །བུད་མེད་ཀུན་གྱི་སྒྱུ་མའི་རྒྱ། །འདི་ནི་གཉིས་མེད་ཐེག་པའི་མཆོག །ཅེས་གསུངས་པ་སྟེ། འདི་ལྟར་ཐེག་པ་ཆེན་པོ་ནི་ཐབས་དང་ཤེས་རབ་གཉིས་སུ་མེད་པ་སྟེ་ཆོས་ཐམས་ཅད་སྒྱུ་མ་ལྟ་བུར་རྟོགས་པས་ངོ་བོ་ཉིད་མེད་པའི་ཕྱིར་འཇིག་རྟེན་ལྟར་ཆགས་པ་མ་ཡིན་ནོ། །སྒྱུ་མ་ཙམ་དུ་སྣང་བའི་དབང་གིས་སེམས་ཅན་གྱི་དོན་བྱ་བ་དང་། དགེ་བའི་ཆོསབསྡུ་བ་མི་གཏོང་བས་ཉན་ཐོས་ལྟར་ཆགས་པ་དང་བྲལ་བ་མ་ཡིན་ནོ། །དོན་དུ་གཉེར་བར་བྱ་བ་མི་དམིགས་པས་དབུ་མ་ཡང་མི་དམིགས་སོ། །དེ་ལྟ་བུའི་ཐེག་པ་དེ་གང་ཞིག་ཡིན་ཞེ་ན། བུད་མེད་ཀུན་གྱི་སྒྱུ་མའི་རྒྱ། །ཞེས་ཏེ་སྒྱུ་མའི་ཕྱག་རྒྱ་འདི་ལ་བརྟེན་ནས་ངེས་པར་འབྱུང་བའི་ཕྱིར་རོ། །དེ་ཡང་ཕྱི་ནང་གི་བདེ་བ་གཉིས་ལ་རོལ་པའི་སྒོ་ནས་གྲུབ་སྟེ། འདི་ལྟར་བུད་མེད་ལ་སོགས་པ་འདོད་པའི་ཡོན་ཏན་གྱི་བདེ་བ་ཐམས་ཅད་ལ་ཐབས་དང་ཤེས་རབ་ཀྱིས་ཟིན་པར་སྤྱད་པས་གྲུབ་པར་འགྱུར་རོ། །ཞེས་བྱ་བ་དང་། རྡོ་རྗེ་དང་པད་མ་ཟུང་དུ་འབྲེལ་བའི་བདེ་བ་ལས་གང་གི་ཚེ་བདེ་བ་ཆེན་པོ་སྐྱེ་བར་འགྱུར་ཞེ་ན། འདི་ལྟར་ཤིན་ཏུ་བདེ་བ་ལ་ཆགས་པའི་དུས་ནའང་ཚོར་བ་བདེ་བ་ལ་ཞེན་པས་རྣམ་པར་མི་རྟོག་པའི་བདེ་བ་ཆེན་པོ་མི་ཐོབ་པའི་ཕྱིར་ཆགས་པ་མེད་ཅེས་བསྟན་ཏོ། །ཆགས་པ་དང་བྲལ་བའི་དུས་ན་ཡང་སེམས་འཛིན་པར་བྱེད་པ་མེད་པས་དེ་མི་ཐོབ་པའི་ཕྱིར་ཆགས་པ་དང་བྲལ་བ་མིན་ཞེས་བསྟན་ཏོ། །དེ་གཉིས་དབུས་སུ་རང་བཞིན་གྱིས་བདེ་བ་བཟུང་བར་བྱའོ་ཞེས་གསུངས་ཀྱང་། དམིགས་པར་བྱ་བ་ཐམས་ཅད་དང་བྲལ་བར་དབུ་མར་ཡང་ནི་མི་དམིགས་སོ་ཞེས་བསྟན་ཏོ། །དེ་ནི་བུད་མེད་ཀྱི་སྒྱུ་འཕྲུལ་ལ་བརྟེན་པས་འགྲུབ་བོ་ཞེས་སྦྱར་རོ། །ཐབས་དང་ཤེས་རབ་ཀྱིས་ཡོངས་སུ་ཟིན་ནོ་ཅོག་ཐེག་པ་ཆེན་པོ་ཡིན་ནོ། །འདིར་བུད་མེད་ཀྱི་སྒྱུ་འཕྲུལ་ཁོ་ན་ལྷག་པར་བསྔགས་པ་མཛད་ཅེ་ན། སྒྱུ་མ་དག་ནི་ཐམས་ཅད་པས། །བུད་མེད་སྒྱུ་མར་ཁྱད་པར་ཆེ། །ངོ་བོ་ཉིད་ཀྱི་མཐུ་དག་གིས། །རང་བཞིན་གྱིས་ནི་དེ་གྲུབ་བོ། །ཞེས་གསུངས་ཏེ། ཕྱག་རྒྱའི་དངོས་གྲུབ་གྲུབ་པར་བྱ་བ་ལ་ཐབས་ཀྱི་སྒྱུ་འཕྲུལ་གཞན་པས་བུད་མེད་ཀྱི་སྒྱུ་འཕྲུལ་ཁྱད་པར་དུ་འཕགས་ཏེ། འདི་ལྟར་ངོ་བོ་ཉིད་ཀྱི་མཐུ་ཡོད་ཅིང་རང་བཞིན་གྱིས་གྲུབ་པ་ཡིན་པའི་ཕྱིར་རོ། །དེ་ཡང་རྣམ་པ་གཉིས་ཡིན་ཏེ། མ་ཆགས་པ་ལ་ཕྱག་རྒྱ་འགྲུབ་པ་མེད་པ་དང་། རང་བཞིན་གྱིས་གྲུབ་པའི་རྫས་སུ་གྱུར་པའོ། །གཞན་ཡང་དེའི་ཡོན་ཏན་ནི་ཐབས་ཀྱིས་སེམས་ཅན་ཐམས་ཅད་བསྡུ་བ་དང་། བདེ་བས་བྱང་ཆུབ་འགྲུབ་པའང་ཡིན་པའི་ཕྱིར། འཇིག་རྟེན་གསུམ་འདིར་བུད་མེད་འདིས། །གུས་པ་དག་ཏུ་བྱེད་པར་འགྱུར། །རྙེད་དང་བདེ་དང་དགའ་ཀུན་གྱིས། །ངན་པར་སྤྱོད་པའང་འགྲུབ་པར་འགྱུར། །ཞེས་གསུངས་ཏེ། སྤྱིར་དངོས་གྲུབ་རྒྱུ་དཀའ་ཐུབ་དང་གཙང་སྦྲ་དང་སྡོམ་པས་དང་སྐལ་བ་ལ་སོགས་པས་གྲུབ་པར་བཤད་པ་རྣམས་འདིར་སྨད་འཚོང་མ་ལ་སོགས་པར་སྤྱད་པའང་འགྲུབ་པར་འགྱུར་ན་གཞན་ལྟ་ཅི་སྨོས་ཞེས་བྱ་བའི་དོན་ཏོ། །རྣམ་པ་གཅིག་ཏུ་དུ་ཙ་ར་ཞེས་བྱ་སྟེ། ཨུ་ཡིག་བར་སྦྱར་ན་དྭ་ཞེས་བྱ་བར་འགྱུར་ཏེ། རྡོ་རྗེ་དང་པད་མ་གཉིས་སྤྱོད་པས་འགྲུབ་བོ་ཞེས་སྦྱར་རོ། །ཡང་དུ་ཙ་ར་ནི་རིགས་གཉིས་སོ། །ར་ནི་བྲལ་བ་སྟེ་གཉིས་བྲལ་བས་གྲུབ་བོ་ཞེའོ། །ཇི་ལྟར་སྤྱད་ན་འགྲུབ་ཅེ་ན། རང་གི་ངོ་བོ་ཡོངས་སྒྱུར་ན། །བུད་མེད་ཀུན་གྱིས་སྒྱུ་མས་འགྲུབ། །ཅེས་གསུངས་ཏེ། འདིར་རང་གི་ངོ་བོ་བསྒྱུར་བ་ནི། སྒྲུབ་པ་པོ་དང་བུད་མེད་རྣམས་ཀྱི་ཕུང་པོ་དང་ཁམས་རྣམས་དཔལ་རྡོ་རྗེ་སེམས་དཔའ་དང་དཔལ་རྡོ་རྗེ་ཤིན་ཏུ་དགའ་མ་ལ་སོགས་པ་རྣམས་སུ་ཡོངས་སུ་བསྒྱུར་ནས་ཚོགས་ཀྱི་དཀྱིལ་འཁོར་ཆེན་པོར་བསྒྲུབ་ན་འགྲུབ་པར་འགྱུར་རོ། །ཞེས་བྱ་བའི་དོན་ཏོ། །རྣམ་པ་གཅིག་ཏུ་བུད་མེད་ཀྱི་སྒྱུ་འཕྲུལ་ལ་བརྟེན་ནས་བདེ་བ་ཆེན་པོའི་ཡེ་ཤེས་སྐྱེས་པའི་ཚེ། དངོས་པོར་ལྟ་བ་དང་མཚན་མར་འཛིན་པ་དང་སྨོན་ཅིང་ཆགས་པ་ཐམས་ཅད་ལས་འདས་ཏེ་མི་དམིགས་པ་གྱུར་པ་ནི། རང་གི་ངོ་བོ་ཡོངས་སུ་སྒྱུར་བ་སྟེ། དེས་གྲུབ་པར་འགྱུར་རོཞེའོ། །དེ་ལྟ་བུའི་སྒྱུ་མའི་ཕྱག་རྒྱ་དེ་ཉིད་མཁའ་འགྲོ་མ་ཞེས་བྱའི་བརྡར་བསྟན་ཏེ། དེའི་ཕྱིར། ངོ་མཚར་སྒྱུ་མའི་ཕྱག་རྒྱ་འདི། །མཁའ་འགྲོ་མ་ཞེས་བརྡར་བསྟན་ཏོ། །ཞེས་བསྟན་ཏོ། །བརྡར་བསྟན་པ་ཡང་མཁའ་འགྲོ་མ་རྣམས་དང་ཕྱོགས་གཅིག་མཚུངས་པའི་ཕྱིར་ཏེ། ཇི་ལྟར་མཚུངས་ཞེ་ན། འདིར་བསྟན་པའི་ཕྱིར། ཌ་ནི་ནམ་མཁར་འགྲོ་མ་ཞེས། །ཁམས་ལས་མངོན་པར་བརྟགས་པ་སྟེ། །ནམ་མཁའ་ཀུན་ཏུ་སྤྱོད་འགྲུབ་པས། །མཁའ་འགྲོ་མ་ཞེས་རབ་ཏུ་གྲགས། །ཞེས་གསུངས་ཏེ། ཡི་གེ་ཌ་ནི་ནམ་མཁའ་ལ་འགྲོ་བ་ཞེས་གྲགས་ཏེ། གང་ལས་གྲགས་ཞེ་ན། ཁམས་ལས་མངོན་དུ་བརྟགས་པ་སྟེ། །ཞེས་གསུངས་ཏེ། འཇིག་རྟེན་གྱི་བྱཱ་ཀ་ར་ཎའི་སྐད་ཀྱིས་དབྱིངས་ལས་ཌཱ་ཀི་ནཱི་ཞེས་མངོན་དུ་བརྟགས་ཤིང་གྲགས་སོ། །ཇི་ལྟ་བུ་ཞིག་ལས་གྲགས་ཞེ་ན། ནམ་མཁའ་ཀུན་ཏུ་སྤྱོད་འགྲུབ་པས་ཞེས་སྨོས་ཏེ། ནམ་མཁའ་ལ་ཀུན་ཏུ་སྤྱོད་པ་ནི་ས་དང་ཆུ་ལ་བྱ་བ་བཞིན་འགྲོ་ཞིང་འོང་བ་དང་འཛུལ་བ་ལ་སོགས་པ་ཀུན་ཏུ་སྤྱོད་པ་འགྲུབ་པ་དང་། ས་དང་ཆུ་ལ་སོགས་པ་ལ་ཡང་ནམ་མཁའ་ལ་བྱ་བ་བཞིན་ཆགས་ཐོགས་མེད་པར་སྤྱོད་པ་འགྲུབ་པས་དེའི་ཕྱིར་མཁའ་འགྲོ་མ་ཞེས་གྲགས་སོ། །དེ་བཞིན་དུ་དཔལ་རྡོ་རྗེ་སེམས་དཔའི་ཕྱག་རྒྱ་མའི་ཚོགས་ལ་ཡང་མཁའ་འགྲོ་མ་ཞེས་བརྡར་གྲགས་པའི་ཕྱིར། ཐམས་ཅད་མ་ལུས་ཕྱག་རྒྱ་ཡི། །ཐམས་ཅད་མ་ལུས་བདེ་མཆོག་གི ། སངས་རྒྱས་ཐམས་ཅད་མཉམ་སྦྱོར་བའི། །མཁའ་འགྲོ་མ་ཞེས་རབ་ཏུ་གྲགས། །ཞེས་གསུངས་ཏེ། འདིར་ཕྱག་རྒྱ་དང་བདེ་བ་མཆོག་ཀྱང་དོན་མཚུངས་ཏེ། རྒྱུད་འདི་ཉིད་ལས། བདེ་མཆོག་བདེ་མཆོག་ཅེས་གསུངས་པ། །སངས་རྒྱས་བདེ་མཆོག་ཐམས་ཅད་ཀྱི། །ཕྱག་རྒྱ་བདེ་བའི་མཆོག་ཏུ་གསུངས། །ཞེས་གསུངས་པ་ཉིད་ཀྱི་ཕྱིར་ན་དཔལ་རྡོ་རྗེ་སེམས་དཔའི་ཕྱག་རྒྱར་གྱུར་པ་གསང་བའི་ལྷ་མོ་རྣམས་ནི། ཆོས་ཐམས་ཅད་ལ་ཁྱབ་པར་འཇུག་ཅིང་མཐུ་དང་རྫུ་འཕྲུལ་གྱིས་ཐམས་ཅད་ངོ་མཚར་བསྐྱེད་ཅིང་འདུལ་བར་བྱེད་པའི་མཁའ་འགྲོ་མ་རྣམས་དང་ཡིད་ཀྱིས་འདྲ་བའི་ཕྱིར་འདིར་ཡང་མཁའ་འགྲོ་མ་ཞེས་བྱའོ ། །ཡང་རྣམ་པ་གཅིག་ཏུ། ཌ་ནི་ནམ་མཁར་འགྲོ་མ་ཞེས་འཇིག་རྟེན་དུ་གྲགས་པའང་ཅི་ཞིག་ལས་ཅི་ལྟ་བུ་ཞིག་ཏུ་གྲུབ་ནས་མཁའ་འགྲོ་ཞེས་གྲགས་ཞེ་ན། དེ་ལ་ཅི་ཞིག་ལས་གྲུབ་པ་ནི་ཁམས་ལས་མངོན་དུ་བརྟགས་པ་སྟེ་ཞེས་པ་སྟེ། དེ་ལ་ཁམས་ནི་ཇི་སྐད་དུ་བསྟན་པའི་ཁྲག་དང་ཁུ་བ་དང་བཤང་བ་དང་། གཅི་བ་ལ་སོགས་པའོ། །མངོན་དུ་བརྟགས་པ་ནི་དེ་རྣམས་དམ་ཚིག་གི་རྫས་སུ་སྤྱད་ཅིང་བསྟེན་ཏེ་ཟོས་པ་ལས་གྲུབ་པའོ། །ཇི་ལྟ་བུ་ཞིག་གྲུབ་ཅེ་ན། ནམ་མཁར་ཀུན་ཏུ་སྤྱོད་འགྲུབ་པས་ཞེས་པ་སྟེ། ནམ་མཁའ་ལ་དབང་བསྒྱུར་བར་འགྲུབ་པ་དང་། ཐོགས་པ་དང་བཅས་པའི་གཟུགས་རྣམས་ལ་ནི་མཁའ་བཞིན་དབང་བསྒྱུར་བ་གྲུབ་པས་དེའི་ཕྱིར་དེ་དག་གི་མིང་མཁའ་འགྲོ་མ་ཞེས་གྲགས་སོ། །དེ་བཞིན་དུ་དཔལ་རྡོ་རྗེ་སེམས་དཔའི་ཕྱག་རྒྱའི་ལྷ་མོ་རྣམས་ཀྱང་མཁའ་འགྲོ་མ་རྣམས་ཀྱི་གྲུབ་ལུགས་དང་མཐུན་པར་རོལ་པའི་བདེ་བས་མཉེས་པར་བྱེད་ཅིང་དེ་ལས་བྱུང་བའི་ཁམས་རྣམས་ཀྱང་དམ་ཚིག་གི་རྫས་སུ་སྤྱད་ཅིང་བསྒྲུབ་པ་ལས་ཆོས་ཐམས་ཅད་ལ་དབང་བསྒྱུར་བའི་དངོས་གྲུབ་ཐོབ་པས་དེ་བས་ན་མཁའ་འགྲོ་མ་རྣམས་དང་། དེ་དང་ཐབས་དང་འབྲས་བུ་རྣམས་མཁའ་འགྲོ་མ་དང་ཡིད་ཀྱིས་འདྲ་བས་འདིར་ཡང་མཁའ་འགྲོ་མ་ཞེས་གྲགས་སོ། །མཁའ་འགྲོ་མའི་སྒྲ་གཞན་ཡང་བཤད་པ། ཌེཾ་ནི་ནམ་མཁར་འགྲོ་མ་ཞེས། །སངས་རྒྱས་ཁམས་ལས་རྣམ་པར་བརྟགས། །ཀུན་ཏུ་འགྲོ་བ་གྲུབ་པ་ནི། །སངས་རྒྱས་ཀུན་བདག་མཁའ་འགྲོ་མའོ། །ཞེས་གསུངས་སོ། །དེ་ལ་ཌེཾ་བི་ཧ་ཡ་ཞེས་བྱ་བ་སངས་རྒྱས་ཀྱི་བཀའ་ལས་གྲགས་པས། སངས་རྒྱས་ཁམས་ལས་རྣམ་པར་བརྟགས་ཞེས་གསུངས་ཏེ། དོན་དེདག་གིས་ཀྱང་འདིར་མཁའ་འགྲོ་མ་ཞེས་བྱ་བ་ནི་ཐམས་ཅད་དུ་ཁྱབ་པར་འཇུག་པའི་མཛད་པ་སྒྲུབ་པས། སངས་རྒྱས་ཀུན་བདག་མཁའ་འགྲོ་མ། །ཞེས་བྱ་སྟེ། དཔལ་རྡོ་རྗེ་སེམས་དཔའ་ཉིད་ལས་མི་གཞན་པའོ། །ཡང་རྣམ་པ་གཅིག་ཏུ་ཌེཾ་ནི་དེ་ཧ་སྟེ་རང་གི་ལུས་སོ། བི་ནི་བཛྲི་ན་སྟེ་རྡོ་རྗེ་སེམས་དཔའོ། །ཧ་ནི་ཨ་ཧ་ཏ་སྟེ་མི་ཤིགས་པའི་ཐིག་ལེའོ། །ཡ་ནི་ཡ་ད་ན་སྟེ་མི་མངོན་པའི་དབྱིངས་ནས་བྱུང་བའོ། །ཁམས་ཀྱི་སྒྲ་ནི་སྔ་མ་བཞིན་ཏེ་ལུས་ཀྱི་ཁམས་སོ། །དེ་ཉིད་སངས་རྒྱས་རྣམས་སུ་བརྟགས་ཤིང་ཤེས་པར་བྱ་སྟེ། བསྒྲུབས་པས་གྲུབ་པ་ནི། སངས་རྒྱས་ཁམས་ལ་རྣམ་པར་བརྟགས། །ཞེས་བྱ་བ་ལ་སོགས་པརྣམས་སུ་སྦྱོར་ཞེས་ཀྱང་བཤད་དོ། །དེ་ལྟར་སྒྱུ་མ་དང་མཁའ་འགྲོ་མ་ཞེས་བྱ་བའི་སྒྲ་དང་དོན་བཤད་ནས། ད་ནི་བདེ་མཆོག་ཅེས་བྱ་བའི་སྒྲ་དོན་བཤད་པའི་ཕྱིར། ཤཾ་ཞེས་བྱ་བ་བདེ་བར་བཤད། །སངས་རྒྱས་ཀུན་གྱི་བདེ་ཆེན་ཡིན། །སྒྱུ་མ་ཐམས་ཅད་རབ་སྦྱོར་བས། །མཆོག་ཏུ་བདེ་བས་བདེ་བའི་མཆོག །ཅེས་གསུངས་ཏེ། དེ་ལ་ཤམྦ་ར་ཞེས་བྱ་བ་ཤཾ་གྱི་སྒྲ་ནི་ཞི་བ་དང་བསིལ་བར་གྱུར་པ་ལ་ཡང་འཇུག་མོད་ཀྱི། འདིར་ནི་བདེ་བའི་དོན་དུ་སྦྱར་ཏེ། དེ་ཡང་སངས་རྒྱས་ཐམས་ཅད་ཀྱི་རྣམ་པར་མི་རྟོག་པའི་བདེ་བ་ཆེན་པོའི་བདག་ཉིད་དོ། །ཞེས་བྱ་བར་སྦྱར་རོ། །བདག་ནི་མཆོག་དང་གཙོ་བོའི་དོན་ཏེ་འདིར་མཁའ་འགྲོ་མ་སྒྱུ་མ་རྣམས་ཀྱི་རོལ་པའི་བདེ་བ་དང་ལྡན་བཞིན་དུ་ཐར་པའི་མཆོག་གི་བདེ་བ་ཡང་སྦྱོར་བས་འཇིག་རྟེན་དང་ཉན་ཐོས་དག་གི་བདེ་བ་ལས་མཆོག་དངགཙོར་གྱུར་པའི་ཕྱིར་བདེ་བའི་མཆོག་གོ་ཞེས་བྱ་བའི་ཐ་ཚིག་གོ །དེ་ལྟར་མཁའ་འགྲོ་མ་སྒྱུ་མ་བདེ་བའི་མཆོག་བཤད་ནས། །ད་ནི་སངས་རྒྱས་ཐམས་ཅད་དང་མཉམ་པར་སྦྱོར་བ་བཤད་པའི་ཕྱིར། ཀུན་ཏུ་ཀུན་ནས་ཐམས་ཅད་ནི། །ཞེས་བྱ་བ་ལ་སོགས་པ་སྨོས་སོ། །འདིའི་དོན་ནི་འཁོར་བ་དང་མྱ་ངན་ལས་འདས་པའི་ཆོས་ཐམས་ཅད་ཀྱི་དུས་དང་དངོས་པོ་རྣམ་པ་ཐམས་ཅད་ཀྱང་དཔལ་རྡོ་རྗེ་སེམས་པའི་རང་བཞིན་ཉིད་དང་འཕྲུལ་པ་ཡིན་པའི་ཕྱིར་སངས་རྒྱས་མ་ཡིན་པའི་ཆོས་མེད་དེ། སངས་རྒྱས་ཐམས་ཅད་ཀྱང་དེའི་བདག་ཉིད་ཡིན་པའི་ཕྱིར་སངས་རྒྱས་ཐམས་ཅད་དང་མཉམ་པར་སྦྱོར་བ་ཞེས་བཤད་དོ། །
དེ་ལ། ཀུན་ཏུ་ཀུན་ནས་ཐམས་ཅད་ནི། །ཞེས་བྱ་བ་ནི་དུས་དང་དངོས་པོ་ཐམས་ཅད་སྟོན་པའི་ཚིག་གོ །བདག་ཉིད་རྟག་ཏུ་རྣམ་པ་ཀུན། །ཞེས་བྱ་བ་ལ། བདག་ཉིད་ཀྱི་སྒྲ་ནི་དཔལ་རྡོ་རྗེ་སེམས་དཔའི་ངོ་བོ་ཉིད་དོ། །རྟག་ཏུ་ནི་དུས་རྣམ་པར་མ་ཕྱེ་བའོ། །རྣམ་པ་ཀུན་ཏུ་ནི་དུས་དང་དངོས་པོ་རྣམས་ཀྱི་རྣམ་པའི་རབ་ཏུ་དབྱེ་བ་ཐམས་ཅད་དོ། །དེ་དག་མདོར་བསྡུས་པ་ནི། སངས་རྒྱས་ལ་སོགས་བརྟན་གཡོ་ཀུན། །ཞེས་བྱའོ། །དེ་དག་ཐམས་ཅད་ཀྱི་ངོ་བོ་ཉིད་དུ་དཔལ་རྡོ་རྗེ་སེམས་དཔའ་གྱུར་པས། ཀུན་གྱི་དངོས་པོར་བདག་གྱུར་ཏོ། །ཞེས་སོ། །དེ་ལ་བདག་ཅེས་བྱ་བའི་སྒྲ་ནི་འདིར་སྟོན་པ་དཔལ་རྡོ་རྗེ་སེམས་དཔའ་ཡིན་པས། ཐམས་ཅད་ཉིད་ཡིན་ཞེས་སྟོན་པར་འགྱུར་རོ། །རྣམ་པ་གཅིག་ཏུ་བདག་ཅེས་བྱ་བའི་ཚིག་གི་དོན་རྣམ་པ་བཞི་སྟེ། ཕྱི་རོལ་པའི་རྣམ་པ་གང་ཟག་ཅེས་ཀུན་ཏུ་བརྟགས་པ་དང་། ཉན་ཐོས་རྣམས་ཕུང་པོ་ལ་བདག་ཅེས་ཀུན་ཏུ་བརྟག་པ་དང་། ཐེག་པ་ཆེན་པོ་རྣམས་ཕུང་པོའི་དོན་བློས་རྣམ་པར་མ་ཕྱེ་བ་ཙམ་ལ་བདག་ཅེས་མིང་དུ་བཏགས་པ་དང་། གཞན་ཡང་ཕུང་པོའི་དོན་བློས་རྣམ་པར་གཞིག་ན་རང་གི་ངོ་བོ་གང་ཡང་མི་འགྲུབ་པའི་བདག་ཉིད་པས་བདག་ཉིད་ཅེས་བྱའོ། །དེ་བས་ན་འདིར་བདག་གི་དོན་བཞི་པ་ཉིད་ཡོངས་སུ་གཟུང་སྟེ་ཆོས་རྣམས་ཀྱི་བདག་ཉིད་ཅེས་བྱ། དཔལ་རྡོ་རྗེ་སེམས་དཔའ་ཞེས་བྱ་སྟེ། དེ་བས་ན་ཐམས་ཅད་དུ་བདག་གྱུར་ཏོ་ཞེས་སྦྱར་རོ། །འདི་ནི་སངས་རྒྱས་ཐམས་ཅད་དང་མཉམ་པར་སྦྱོར་བ་ཞེས་བྱ་བའི་བསྡུས་པའི་དོན་ཏོ། །དེ་ཉིད་རྒྱས་པར་བཤད་པ་ནི། སེམས་དང་སེམས་དཔའི་ཏིང་འཛིན་དང་། །ཞེས་བྱ་བ་ལ་སོགས་པ་སྟེ། དེ་ལ་འདིར་སེམས་ཞེས་བྱ་བ་ནི་འདི་ལྟར་བཅོམ་ལྡན་འདས་དེ་ནི་ཐམས་ཅད་ཀྱི་སེམས་ཉིད་ཡིན་ནོ་ཞེས་བྱ་བ་དང་། ཐམས་ཅད་ཀྱི་སེམས་དཔའ་ཉིད་ཡིན་ནོ་ཞེས་བྱ་བ་དང་། ཐམས་ཅད་ཀྱི་སེམས་དཔའི་ཏིང་ངེ་འཛིན་ཡིན་ནོ་ཞེས་བྱ་བ་ལ་སོགས་པ་ཀུན་ལ་སྦྱར་རོ། །དེ་ལ་ཐམས་ཅད་ཀྱི་སེམས་ཉིད་ཇི་ལྟར་ཡིན་ན། སེམས་རྣམས་ཀྱི་རང་བཞིན་ནི་གདོད་མ་ནས་དྲི་མ་ཐམས་ཅད་དང་བྲལ་བས་བྱང་ཆུབ་ཀྱི་སེམས་ཞེས་བྱ་སྟེ། དེ་ཉིད་བསམ་པའི་ཡུལ་ལས་འདས་ཏེ་ཟབ་ཅིང་རྒྱ་ཆེ་བ་ལ་བདེ་བའི་དངོས་གྲུབ་ཟད་པ་མེད་པའི་གཞིར་གྱུར་པས་རྡོ་རྗེ་ལྟར་བརྟན་པའི་ཕྱིར་རྡོ་རྗེ་སེམས་དཔའ་ཡིན་ནོ། །དེ་ཉིད་ཀྱི་ཕྱིར་སེམས་དཔའ་ཉིད་ཡིན་ཏེ་སེམས་ཉིད་བརྟན་པ་ཉིད་ཀྱི་ཕྱིར་རོ། །དེ་ལྟར་བརྟན་པར་བསྒོམ་པ་ནི་སེམས་དཔའི་ཏིང་ངེ་འཛིན་ཏོ། །བྱང་ཆུབ་སྤྱོད་པ་སྣ་ཚོགས་ཉིད། །ཅེས་བྱ་བ་ནི་ཇི་སྐད་དུ། སྙིང་སྟོབས་རྡུལ་དང་མུན་པ་ཡང་། །གང་ཕྱིར་སེམས་ཅན་དོན་འགྱུར་བ། །དེ་ཕྱིར་ཀུན་ཏུ་བཟང་པོ་ཡི། །བྱང་ཆུབ་སྤྱོད་པ་ཇི་བཞིན་འགྲོ། །ཞེས་གསུངས་པ་སྟེ། བལྟམས་པ་དང་དཀའ་ཐུབ་མཛད་པ་ལ་སོགས་པ་འབའ་ཞིག་ཀུན་ཏུ་བཟང་པོའི་བྱང་ཆུབ་ཀྱི་སྤྱོད་པ་ཡིན་པ་མ་ཟད་ཀྱི། ཐ་ན་དུག་གསུམ་དང་བདུད་བཞི་པོ་ཉིད་ཀྱང་ཀུན་ཏུ་བཟང་པོའི་བྱང་ཆུབ་ཀྱི་སྤྱོད་པའོ་ཞེས་བྱ་བའི་དོན་ཏོ། །དེ་བས་ན། དེ་བཞིན་བདུད་དང་བདུད་ལས་རྒྱལ། །ཞེས་གསུངས་པ་སྟེ། ཐམས་ཅད་ཀྱང་ཀུན་ཏུ་བཟང་པོའི་བྱང་ཆུབ་ཀྱི་སེམས་དེ་ཉིད་ཡིན་པ་དང་བྱང་ཆུབ་ཀྱི་སྤྱོད་པར་གྱུར་པའི་ཕྱིར་རོ། །དེ་ནི་བྱང་ཆུབ་སངས་རྒྱས་ཡིན། །ཞེས་བྱ་བ་ནི་རང་གི་སེམས་སོ་སོར་རྟོག་པ་ནི་བྱང་ཆུབ་ཡིན་ལ། རང་བྱིན་གྱིས་བརླབས་པའི་སྦྱོར་བས་དེ་ཐོབ་པ་ནི་སངས་རྒྱས་སོ། །རྡོ་རྗེ་རྡོ་རྗེ་འཛིན་ཉིད་དང་། །ཞེས་བྱ་བ་ནི་རྣམ་པར་ཤེས་པ་ཉིད་གདོད་མ་ནས་དྲི་མ་མེད་ཅིང་བརྟན་པས་རྡོ་རྗེ་ཉིད་དོ། །དེ་སོ་སོར་རྟོགས་པས་ཐོབ་པ་ནི་རྡོ་རྗེ་འཛིན་པའོ། །དེ་བཞིན་དུ་པད་མ་དང་ནོར་བུ་ཡང་སེམས་ཉིད་ངོ་བོ་ཉིད་ཀྱིས་དྲི་མ་མེད་པ་དང་དེ་ཉིད་ཡོན་ཏན་གྱི་གཞིར་གྱུར་པ་སྟེ་དེ་འཛིན་པ་ཡང་སྔ་མ་བཞིན་ནོ། །དེ་དག་གི་ཡང་རིགས་ཡིན་ནོ། །
ཞེས་བྱ་བ་ནི། ཇི་སྐད་དུ། མ་ནི་ཤེས་རབ་ཕ་རོལ་ཕྱིན། །ཕ་ནི་ཐབས་ལ་མཁས་པ་སྟེ། །འདུལ་ཕྱིར་རྡོ་རྗེ་སེམས་དཔའ་ནི། །སྐྱེ་བ་དག་ནི་རིགས་ཡིན་ནོ། །ཞེས་གསུངས་པ་ཉིད་དོ། །དེ་ཉིད་འདོད་ཆགས་འདོད་ཆགས་བྲལ། །འདོད་པ་དང་ནི་འགྲོ་བའང་ཡིན། །ཞེས་བྱ་བ་ནི་གོང་དུ་བཞུགས་པའི་ཚིག་གི་སྐབས་སུ་བསྟན་པར་ཟད་དོ། །ད་ནི་ཡོངས་སུ་མ་དག་པའི་ཆོས་སྣ་ཚོགས་ཀྱི་བདག་ཉིད་ཡིན་པར་བསྟན་པའི་ཕྱིར། དུས་གསུམ་སྲིད་གསུམ་མཆོག་གསུམ་དང་། །ཞེས་བྱ་བ་ལ་སོགས་པ་གསུངས་ཏེ། འདི་ལྟར་དཔལ་རྡོ་རྗེ་སེམས་དཔའ་ནི་ཆོས་ཐམས་ཅད་ཀྱི་རང་བཞིན་ཡིན་པ་དང་། འཕྲུལ་པ་ཐམས་ཅད་དུ་སྣང་བར་སྟོན་པ་སྟེ། ཇི་སྐད་དུ། འཇིག་རྟེན་གསུམ་དག་མཐའ་ཡས་ཕྱིར། །གདུལ་ཕྱིར་སྲིད་གསུམ་མཆོག་གསུམ་བདག །ཐམས་ཅད་ཉིད་ཕྱིར་དཀོན་མཆོག་གསུམ། །འཇིག་རྟེན་གསུམ་དག་ཁམས་གསུམ་ཡིན། །ཞེས་གསུངས་པའི་ཕྱིར་རོ། །བཅོམ་ལྡན་འདས་དེ་ཉིད་སྣོད་དང་བཅུད་དུ་སྣང་བ་ཡང་། སེམས་ཅན་བསོད་ནམས་ཆེར་འཕགས་ཕྱིར། །མི་གཡོ་ཐམས་ཅད་ཁོ་ན་བདག། །སེམས་འདུ་བྱས་ཕྱིར་གཡོ་བ་སྟེ། །འདུ་བྱེད་ཐམས་ཅད་ཁོ་ནའི་ཕྱིར། །ཞེས་གསུངས་པ་སྟེ། སྣོད་དང་བཅུད་ཀྱི་འཇིག་རྟེན་ཡང་དཔལ་རྡོ་རྗེ་སེམས་དཔའ་ཉིད་ཀྱི་ཕྱག་རྒྱ་ཡིན་ནོ། །དེ་དག་ལ་སོགས་པའི་དོན་གྱིས་ན། ཆོས་དབྱིངས་མཉམ་དང་མི་མཉམ་པ། །ནམ་མཁའི་དབྱིངས་ཀྱི་མཐའ་ཀླས་པའི། །དངོས་པོ་ཐམས་ཅད་དེ་ཡིན་ཏེ། །ནམ་མཁའ་ཀུན་གྱི་སྐབས་ན་དཔལ། །རྡོ་རྗེ་སེམས་དཔའ་དེ་བཞིན་གཤེགས། །སངས་རྒྱས་ཐམས་ཅད་མཉམ་སྦྱོར་བ། །མཁའ་འགྲོ་སྒྱུ་མ་བདེ་མཆོག་གོ །ཞེས་གསུངས་ཏེ། འདི་ལྟར་ཆོས་དབྱིངས་མཚན་མ་མེད་ཀྱང་རུང་། །ཆོས་ཀྱི་མཚན་ཉིད་མཚན་མ་དང་བཅས་པས་བསྡུས་ཀྱང་རུང་སྟེ། ནམ་མཁའི་དབྱིངས་ཀྱི་ཁྱབ་པའི་གོ་སྐབས་ཐམས་ཅད་ན། དཔལ་རྡོ་རྗེ་སེམས་དཔའ་སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བ་དེའི་རང་བཞིན་དུ་མ་གྱུར་པ་མེད་ཅིང་དེའི་རྣམ་པར་མི་བཞུགས་པ་མེད་དོ། །ཞེས་བྱ་བའི་དོན་ཏོ། །ད་ནི་ཇི་ལྟར་སྒྲུབ་པའི་ཆོ་ག་བཤད་དེ། དེ་ཡང་གང་ཞིག་ཅི་འདྲབར་བཞུགས་པ་རྣམ་པ་གསུམ་དུ་བསྟན་པའི་དབང་གིས་དེ་ཇི་ལྟར་བསྒྲུབ་པའི་ཕྱག་རྒྱའི་ཆོ་གའང་རྣམ་པ་གསུམ་དུ་སྟོན་པར་འགྱུར་ཏེ། དེ་ལས་རྟོག་པ་དང་པོ་འདི་ནི་དཔལ་རྡོ་རྗེ་སེམས་དཔའི་རང་བཞིན་བྱང་ཆུབ་ཀྱི་སེམས་ཀྱི་མཚན་ཉིད་དུ་བཞུགས་པ་ཡིན་པས། དེ་ཇི་ལྟར་སྒྲུབ་པའི་ཐབས་ཀྱི་ཕྱག་རྒྱའང་དེ་ཁོ་ན་ཉིད་སྣང་བ་དམ་པའི་ཡུལ་ལ་འཇུག་པ་ཡེ་ཤེས་ཀྱི་ཕྱག་རྒྱ་ཡིན་པར་སྟོན་ཏེ། དེ་ཉིད་བསྟན་པའི་ཕྱིར། བསྐལ་པ་བྱེ་བ་གྲངས་མེད་པར། །སངས་རྒྱས་ཐམས་ཅད་མ་ཐོབ་པ། །ཕྱག་རྒྱའི་ཆོ་ག་གང་དག་གིས། །ཚེ་འདི་ཉིད་ཀྱིས་ཐོབ་འགྱུར་བ། །ཞེས་བྱ་བ་ལ་སོགས་པ་སྨོས་ཏེ། འདིར་ཕྱག་རྒྱའི་ཆོ་ག་ནི་མཚན་མ་མེད་པའི་ཏིང་ངེ་འཛིན་ཉིད་ཡེ་ཤེས་ཀྱི་ཕྱག་རྒྱ་སྟེ། འདིས་འདེབས་ཤིང་རང་གི་རང་བཞིན་དུ་བྱིན་གྱིས་རློབ་པར་བྱེད་པའི་ཕྱིར་རོ། །འདིར། སངས་རྒྱས་ཀུན་བདག་བདེ་བའི་མཆོག་ནི་དཔལ་རྡོ་རྗེ་སེམས་དཔའ་བྱང་ཆུབ་སེམས་ཀྱི་བདག་ཉིད་དུ་བསྟན་པའོ། །བདག་ཉིད་ཤིན་ཏུ་སྒྲུབ་པ་ནི། རང་སེམས་ཉིད་བྱང་ཆུབ་ཀྱི་སེམས་རྡོ་རྗེ་སེམས་དཔའ་ཡིན་པས་དེར་སྦྱོར་བ་ལས་དེ་ཉིད་འགྲུབ་བོ་ཞེའོ། །དེ་བས་ན། རང་གི་དམ་ཚིག་བདག་སྦྱོར་བས། །ཞེས་བྱ་བ་འདི་ཡང་སྤྱིར་དམ་ཚིག་གི་ཚིག་གི་དོན་གཞུང་ལུགས་དང་། སྡོམ་པ་དང་། ལྷ་དང་། དཀྱིལ་འཁོར་དང་། དམ་རྫས་དང་། བུད་མེད་དང་། ཆོས་ཉིད་དང་། ཡེ་ཤེས་ལ་སོགས་ལ་འཇུག་སྟེ། སྐབས་འདིར་ནི་རང་གི་དམ་ཚིག་ནི་རང་གི་ལྷ་སྟེ། ལྷ་ཡང་སྤྱིར་སེམས་སོ་སོར་རྟོག་པ་དང་། གཟུགས་ཕྱག་རྒྱ་དང་། ཡི་གེ་ལ་སོགས་ལ་འཇུག་པ་ལས། འདིར་བྱང་ཆུབ་ཀྱི་སེམས་སོ་སོར་རྟོག་པའི་མཚན་ཉིད་མཚན་མ་མེད་པའི་ཏིང་ངེ་འཛིན་ནི། རང་གི་དམ་ཚིག་བདག་སྦྱོར་བ། །ཞེས་ཤེས་པར་བྱའོ། །དེ་བས་ན། བྱང་ཆུབ་སེམས་ལ་རབ་བརྩོན་ན། །དེ་ལས་རྣལ་འབྱོར་ལྷར་འགྱུར་རོ། །བྱང་ཆུབ་སེམས་འདི་རྡོ་རྗེ་སྟེ། །སངས་རྒྱས་ཀུན་གྱི་བདག་ཉིད་ཡིན། །ཞེས་གསུངས་ཏེ། རང་གི་སེམས་གདོད་མ་ནས་རྣམ་པར་དག་པ་གང་ཡིན་པ་དེ་ནི། དུས་ཐམས་ཅད་དུ་བརྟན་པའི་ཕྱིར་རྡོ་རྗེ་སྟེ། དུས་གསུམ་གྱི་སངས་རྒྱས་ཀུན་གྱི་བདག་ཉིད་ཀྱང་དེ་ཉིད་ཡིན་པས། དེ་བས་ན་དེ་ཉིད་དུ་སྦྱར་ན་དེ་ཉིད་ཡིན་པའི་ཕྱིར་དེ་གྲུབ་པར་འགྱུར་རོ་ཞེས་བྱ་བའི་དོན་ཏོ། །ཡིན་པ་ལ་སྒྲུབ་ཅི་དགོས་ཞེ་ན། འདིར་མ་ཤེས་ཤིང་གོམས་པར་མ་གྱུར་པ་རྣམས་ཤེས་ཤིང་གོམས་པ་ཀློང་དུ་གྱུར་པ་ཙམ་ལ་དངོས་གྲུབ་ཐོབ་ཅེས་ཐ་སྙད་དུ་འཇུག་པ་མ་གཏོགས་པར། མ་ཐོབ་པ་ཐོབ་པར་བྱར་མེད་དོ་ཞེས་ཤེས་པར་བྱའོ། །དེ་ཁོ་ན་ཉིད་སྣང་བ་དམ་པའི་ཡུལ་ལ་འཇུག་པ་ཡེ་ཤེས་ཀྱི་ཕྱག་རྒྱ་ཞེས་བྱ་བ་ནི། བྱང་ཆུབ་སེམས་ནི་དེ་ཁོ་ན་བཞིན་ཏེ་འགྱུར་བ་མེད་པའི་དེ་ཁོ་ན་ཉིད་དོ། །དེ་བློ་ཕྱིན་ཅི་མ་ལོག་པ་རྣམས་ཀྱི་ཡུལ་དུ་དེ་ལྟར་སྣང་བ་ནི་ཡུལ་དུ་སྣང་བ་རྣམས་ཀྱི་དམ་པ་ཡིན་པས་དེ་སྐད་ཅེས་བྱའོ། །འདི་ལྟར་སྣང་བ་ཐམས་ཅད་ལས་འདས་པ་ནི་སྣང་བ་རྣམས་ཀྱི་མཆོག་ཏུ་གསུངས་པའི་ཕྱིར་རོ། །དེ་ལ་འཇུག་པ་ནི་གཉིས་སུ་མེད་པའི་ཏིང་ངེ་འཛིན་ཡིན་ཏེ། དེ་ཉིད་ཡེ་ཤེས་ཀྱི་ཕྱག་རྒྱའོ། །རྟོག་པ་ནི་གཞུང་དང་ཐབས་དང་དངོས་གྲུབ་ལྷ་ལ་སོགས་པ་ལ་འཇུག་སྟེ། འདིར་ནི་གཞུང་དེའི་ཡུལ་དུ་གྱུར་པ་ཐབས་ཀྱི་ཆོ་ག་རྣམས་ལ་འཇུག་སྟེ། དེའི་སྐབས་ཡིན་པའི་ཕྱིར་རོ། །རྟོག་པའི་དོན་ལ་ཡང་འདི་ཉིད་ལས། རྣམ་པར་མི་རྟོག་ཆོས་དག་ལས། །སེམས་ཅན་དོན་དུ་ཡོངས་སུ་རྟོག །དེ་ཕྱིར་རྟོག་པ་ཞེས་བྱ་སྟེ། །རྟོག་པ་ཡོངས་སུ་དག་ཕྱིར་རོ། །ཞེས་གསུངས་ཏེ། ཆོས་ཐམས་ཅད་ཀྱང་རང་བཞིན་སྤྲོས་པ་དང་བྲལ་བ་ཉིད་ཀྱི་རྟོག་པའི་བདག་ཉིད་དང་ཡུལ་མ་ཡིན་ཞིང་སངས་རྒྱས་རྣམས་ཀྱི་ཐུགས་ཀྱང་དེ་བཞིན་དུ་རྣམ་པར་མི་རྟོག་ཀྱང་སྔོན་གྱི་སྨོན་ལམ་དང་ཐུགས་རྗེའི་དབང་གིས་སེམས་ཅན་མཚན་མ་སྣ་ཚོགས་ཀྱི་རྟོག་པས་བརླག་ཅིང་རྨོངས་པར་གྱུར་པ་རྣམས་ལ་རྟོག་པ་དེ་དག་ཐམས་ཅད་དབྱེར་མེད་པར་དུས་གཅིག་ཏུ་འཇོམས་པར་བྱེད་པའི་ཐབས་ཀྱི་རྟོག་པ་སྐུ་དང་གསུང་དང་ཐུགས་དབྱེར་མི་ཕྱེད་པའི་མཚན་ཉིད་ཅན་རྟོག་པའི་བདག་ཉིད། སྟོན་པས་དེའི་ཕྱིར་རྟོག་པ་ཞེས་བྱའོ། །རྟོག་པ་དང་པོའོ། །
ད་ནི་རྟོག་པ་གཉིས་པ་དཔལ་རྡོ་རྗེ་སེམས་དཔའི་མཚན་ཉིད་དམ་རྣམ་པ་ཅི་འདྲ་བར་བཞུགས་པ་གཉིས་པ་ཡོངས་སུ་དག་པའི་དབང་གི་སྐུའི་མཚན་ཉིད། དེ་སྒྲུབ་པའི་ཐབས་ཀྱི་ཆོ་ག་དཔལ་རྡོ་རྗེ་སེམས་དཔར་ཀུན་ཏུ་སྦྱོར་བ་ཞེས་བྱ་བའི་ཕྱག་རྒྱ་སྟོན་ཏེ། འདིར་ཡང་དཔལ་རྡོ་རྗེ་སེམས་དཔའི་རང་བཞིན་གྱི་སྒོ་ནས་ཐབས་ཀྱི་ཆེ་བ་དང་པོར་བསྟན་ནས། དེའི་རྗེས་སུ་ཐབས་ཀྱི་ཆོ་ག་འབྲས་བུ་དང་བཅས་པ་སྟོན་ཀྱང་ཐབས་ཀྱི་ཆེ་བ་དང་འབྲས་བུ་ནི་ཞར་ལ་བཤད་པ་སྟེ། དེ་སྒྲུབ་པའི་མཐུ་དང་ཡོན་ཏན་ཅི་འདྲ་བ་ཞིག་འཐོབ་པ་ནི་རྟོག་པ་བཞི་པར་མགོ་དྲིལ་ཏེ་སྟོན་ཏོ། །དེ་ལ་འདིར། འདི་ནི་རྣལ་འབྱོར་བཅོམ་ལྡན་འདས། །རྡོ་རྗེ་སེམས་དཔའ་དེ་བཞིན་གཤེགས། །སངས་རྒྱས་ཐམས་ཅད་མཉམ་སྦྱོར་བ། །མཁའ་འགྲོ་སྒྱུ་མ་བདེ་བའི་མཆོག །ཅེས་བྱ་བ་ནི་གོང་དུ་བསྟན་པ་ལྟར་དཔལ་རྡོ་རྗེ་སེམས་དཔའ་དེ་གང་ཞིག་ཅི་འདྲ་ཞེས་དྲིས་པ་ཁོང་ནས་ཕྱུང་བ་དེ་སྟོན་པའི་ཚིག་སྟེ། རྟོག་པ་འོག་མ་ཐམས་ཅད་ལ་ཡང་དེ་བཞིན་དུ་སྦྱར་བ་བྱའོ། །འདི་ནི་ཞེས་བྱ་བ་ནི་གོང་དུ་བསྟན་པ་བཞིན་ནོ། །རྣལ་འབྱོར་བཅོམ་ལྡན་འདས་ཞེས་བྱ་བ་ནི་རྣལ་འབྱོར་གྱི་གཙོ་བོ་དབང་ཕྱུག་ཆེན་པོ་ཡང་ཡིན་ལ། བཅོམ་ལྡན་འདས་ཀྱང་ཡིན་པས་དེ་སྐད་ཅེས་བྱའོ། །རྡོ་རྗེ་སེམས་དཔའ་བདག་སྦྱོར་བས། །ཞེས་བྱ་བ་ལ་སོགས་པ་ནི་སྒྲུབ་ཐབས་ཀྱི་ཆེ་བ་སྟོན་པའི་ཞར་ལ་རྡོ་རྗེ་སེམས་དཔའི་རང་བཞིན་དང་རྣམ་པའང་སྟོན་པར་བྱེད་དོ། །དེ་ལ་འདིར་རྡོ་རྗེ་སེམས་དཔར་སྦྱོར་བ་ནི་དེའི་གཟུགས་ཀྱི་སྐུར་སྦྱོར་བའོ། །དབབ་པ་ཐམས་ཅད་ནི་དཔལ་རྡོ་རྗེ་སེམས་དཔའི་དཔལ་རྣམ་པ་བཞི་ལ་སོགས་པ་དངོས་གྲུབ་ཐམས་ཅད་འགྲུབ་པར་འགྱུར་བ་སྟེ། དེ་ལ་འདིར་ཐབས་ཀྱི་ཆེ་བའི་དོན་ནམ། སྤྱིའི་རྒྱུད་ལས། དངོས་གྲུབ་ཀྱི་རྒྱུ་ནི་རྣམ་པ་བཞི་སྟེ་དངོས་གྲུབ་ཐོབ་པར་འགྱུར་བའི་ལས་སྐྱེ་བ་གཞན་ལ་བསགས་པ་རྣམ་པར་སྨིན་པ་མ་ཕྱུང་བའི་སྐལ་བ་ཅན་དང་། དངོས་གྲུབ་ཀྱི་གེགས་ཀྱི་རྩ་བ་བྱང་ཆུབ་ཀྱི་སེམས་མ་བསྐྱེད་པ། བཀའ་བཞིན་མ་བྱས་པ་དང་། ཐེ་ཚོམ་དང་མ་དད་པ་དང་རྣམ་པ་བཞི་སྤངས་ཤིང་གཙང་ཞིང་བསྡམས་པ་དང་ལྡན་པ་དང་དད་པ་དང་མོས་པ་བརྟན་པ་ཐོབ་པ་དང་ཏིང་ངེ་འཛིན་རྩེ་གཅིག་པ་ཐོབ་པ་སྟེ། དེ་ལྟར་ཡན་ལག་བཞི་དང་ལྡན་པའི་སྒྲུབ་པ་པོས་ཡན་ལག་དེ་དག་རབ་འབྲིང་ཇི་ལྟར་ཐོབ་པའི་བྱེ་བྲག་གིས་དངོས་གྲུབ་རབ་འབྲིང་དུ་འགྱུར་རོ། །ཞེས་གྲགས་སོ། །རྣལ་འབྱོར་གྱི་སྤྱིའི་རྒྱུད་ཀྱི་ཚུལ་ལས་ནི་སྐྱོན་གྱི་རྩ་བ་བཞི་པོ་དེ་དག་མེད་ན། གཙང་སྦྲ་དང་བསྡམས་པ་དག་མེད་ཀྱང་སྐལ་བ་དང་མོས་པ་དང་མཉམ་པར་བཞག་པ་རབ་འབྲིང་གི་དབང་གིས་དངོས་གྲུབ་ཏུ་འགྱུར་རོ་ཞེས་གྲགས་སོ། །འདིར་ནི་དད་པ་དང་མཉམ་པར་བཞག་པ་ཡོད་པ་ན་སྐལ་བ་མེད་ཀྱང་འགྲུབ་པར་གསུངས་ཏེ། དེའི་ཕྱིར། དཀྱིལ་འཁོར་དུ་ཡང་མ་ཞུགས་པའམ། །སྒྲིབ་པ་ཀུན་དང་ལྡན་པའང་རུང་། །རང་གི་ལྷར་ནི་བདག་སྦྱོར་ན། །བསོད་ནམས་ཆུང་ཡང་འགྲུབ་པར་འགྱུར། །ཞེས་གསུངས་ཏེ། དེ་བཞིན་དུ་གནས་ལའང་ཤེས་པར་བྱའོ། །ད་ནི་ཐབས་ཀྱི་ཆོ་ག་ཉིད་བསྟན་པ། བསྐལ་པ་བྱེ་བར་མི་འཐོབ་པ། །སངས་རྒྱས་དམ་པ་ཐམས་ཅད་དེ། །ཕྱག་རྒྱའི་ཆོ་ག་གང་དག་གིས། །སྒྲུབ་ན་ཀུན་ཏུ་ཐོབ་འགྱུར་བ། །ཞེས་བྱ་བ་ལ་སོགས་པ་གསུངས་ཏེ། འདིརཕྱག་རྒྱའི་ཆོ་ག་ནི་དཔལ་རྡོ་རྗེ་སེམས་དཔར་ཀུན་ཏུ་སྦྱོར་བའི་ཕྱག་རྒྱ་སྟེ། དེའི་ཕྱིར། རྡོ་རྗེ་སེམས་དཔའ་བདག་སྦྱོར་བ། །ཆ་ལུགས་ཇི་བཞིན་བསྒྱུར་བ་ཡིས། །ཞེས་གསུངས་ཏེ། འདིར་ཆ་ལུགས་བཞིན་བསྒྱུར་བ་ནི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་ལ་སོགས་པས་དེ་བསྒྱུར་བ་སྟེ། འདི་ལྟར། རྨི་ལམ་མིག་དང་སོ་དང་མཆུ། །ཁ་དང་ལུས་དང་རྐང་ལག་གིས། །ཆ་ལུགས་བཞིན་དུ་གར་བྱེད་པས། །ཞེས་གསུངས་པ་དང་སྦྱར་རོ། །དཔལ་རྡོ་རྗེ་སེམས་དཔར་ཀུན་ཏུ་སྦྱོར་བའི་ཕྱག་རྒྱ་འདི་སྒྲུབ་པའི་སྐབས་སུ་ནི་དམ་ཚིག་གི་ལྷ་མོ་ཡིད་ལ་སྤྲུལ་པས་མཆོད་ཀྱང་རུང་། ཕྱི་རོལ་གྱི་ཕྱག་རྒྱས་མཆོད་ཀྱང་རུང་སྟེ། སྤྲོས་པ་མེད་པལ་དགའ་བ་དང་སྤྲོས་པ་དང་བཅས་པ་རྣམས་ཀྱི་ཡང་སྤྱིའི་ཐུན་མོང་གི་ཕྱག་རྒྱར་འགྱུར་རོ། །དེ་བསྟན་པའི་ཕྱིར། ཐམས་ཅད་བདག་ཉིད་སྦྱོར་མཆོད་དཔལ། །ཞེས་བྱ་བ་སྟེ། རྣལ་འབྱོར་ཀུན་ལ་ཉེར་སྦྱོར་བས། །དཔལ་ནི་བཞིར་འགྱུར་འགྲུབ་པར་འགྱུར། །ཞེས་གསུངས་ཏེ། དེ་ལ་རྣལ་འབྱོར་གྱི་བྱེ་བྲག་འདི་དག་ཀྱང་རྣལ་འབྱོར་གྱི་རྒྱུད་ཕལ་ལས་གྲགས་ཏེ། གྲངས་དང་རང་གི་ངོ་བོ་དག་ཀྱང་ཡུལ་སོ་སོར་སྦྱོར་བ་བྱེད་དོ། །དེ་ལ་རེ་ཞེག་ཕྱོགས་འགའ་ལས་གྲགས་པ་ནི། ཐམས་ཅད་སྦྱོར་བ་དང་། ཉེ་བར་སྦྱོར་བ་དང་། རབ་ཏུ་སྦྱོར་བ་དང་། རྗེས་སུ་སྦྱོར་བ་དང་། ཤིན་ཏུ་སྦྱོར་བའོ། །དེ་ལ་ཐམས་ཅད་སྦྱོར་བ་ནི། རྣལ་འབྱོར་ཀུན་ནི་བཅོམ་ལྡན་འདས། །རྡོ་རྗེ་སེམས་དཔའ་དེ་བཞིན་གཤེགས། །ཞེས་གསུངས་པ་འདིའོ། །ཉེ་བར་སྦྱོར་བ་ནི། དེ་ཡི་ཉེ་བར་སྦྱོར་བ་ནི། །ཁམས་གསུམ་མ་ལུས་ཐམས་ཅད་དོ། །ཞེས་གསུངས་ཏེ། ཁམས་གསུམ་གྱི་འདོད་པའི་ཡོན་ཏན་ཐམས་ཅད་དཔལ་རྡོ་རྗེ་སེམས་དཔའི་ཉེ་བའི་ལོངས་སྤྱོད་ཡིན་ཏེ། ཇི་སྐད་དུ། གཟུགས་དང་སྒྲ་དང་དེ་བཞིན་དྲི། །རོ་དང་རེག་དང་དེ་བཞིན་ཡང་། །རྡོ་རྗེ་སེམས་དཔའ་འདྲ་བས་ན། །དེ་རྣམས་དེ་བཞིན་ཉིད་ཀྱིས་བསྟེན། །ཆོས་ཀྱི་དབྱིངས་ལས་བྱུང་བ་ཡིས། །རྒྱལ་ཆེན་དངོས་གྲུབ་སྟེར་བར་འགྱུར། །ཞེས་གསུངས་པ་ལྟ་བུའོ། །ཉེ་བར་སྦྱོར་བའི་ཡན་ལག་ཏུ་གྱུར་པ་ནི་རབ་ཏུ་སྦྱོར་བ་དང་། རྗེས་སུ་སྦྱོར་བ་དང་། ཤིན་ཏུ་སྦྱོར་བ་རྣམས་ཡིན་ཏེ། དེ་ལ་རབ་ཏུ་སྦྱོར་བ་ནི་འདི་ཉིད་ལས། ཏིང་འཛིན་རབ་ཏུ་སྦྱོར་བར་བཤད། །
ཅེས་གསུངས་ཏེ། ཉེ་བའི་ལོངས་སྤྱོད་གང་ལ་སྤྱོད་ཀྱང་རང་གི་ལྷའི་རྣལ་འབྱོར་དུ་བྱས་པ་སྟེ། འདིར་ཡང་། རྣལ་འབྱོར་ཀུན་ལ་ལོངས་སྤྱོད་ཀྱིས། །ཇི་ལྟར་བདེ་བ་ཀུན་བསྟན་ཅིང་། །རང་གི་ལྷ་ཡི་རྣལ་འབྱོར་གྱིས། །བདག་ཉིད་རབ་ཏུ་མཆོད་པར་བྱ། །ཞེས་གསུངས་པ་འདི་དང་སྦྱར་རོ། །རྗེས་སུ་སྦྱོར་བ་ནི་ལྷ་མོ་རྣམས་དང་སྦྱོར་བ་སྟེ། འདི་ཉིད་ལས་རྗེས་སུ་སྦྱོར་བས་མཆོད་ན་ནི། སྦྱོར་བ་ཀུན་གྱི་བདེ་བའི་མཆོག །སངས་རྒྱས་བརྡའ་ཡི་ཕྱག་རྒྱ་ཡིས། །བདེ་བ་ཆེན་པོ་ཡིན་པར་བཤད། །ཅེས་གསུངས་པ་དང་། རྗེས་སུ་སྦྱོར་བ་རྗེས་སུ་སྒྲུབ། །སྐྱེས་པ་ལྟར་བྱེད་དགའ་སྤྱོད་པ། །སླར་ཡང་རྗེས་སུ་སྒྲུབ་པར་བཤད། །ཅེས་གསུངས་པ་ཉིད་ཀྱི་ཕྱིར་རོ། །རྣམ་པ་གཅིག་ཏུ་ཉེ་བར་སྦྱོར་བ་ནི་དབང་པོ་དྲུག་གི་སྤྱོད་ཡུལ་ཡིན་ལ། ཡིད་ཀྱི་ཡུལ་ཆོས་ལ་སྦྱོར་བ་ནི་སྦྱོར་བ་ཞེས་བྱ་སྟེ། དེ་བསྟན་པ་ནི། རྣལ་འབྱོར་ཀུན་གྱིས་ལོངས་སྤྱོད་ཀྱིས། །ཞེས་བྱ་བ་ལ་སོགས་པ་ཚིག་རྐང་པ་བཞི་གསུངས་པ་འདི་ཡིན་ཏེ། འདི་ཉིད་ལས། སངས་རྒྱས་བརྡའ་ཡི་ཕྱག་རྒྱ་ཡིས། །ཆོས་ནི་སྦྱོར་བ་ཡིན་པར་བཤད། །སྦྱོར་བའི་ལོངས་སྤྱོད་ཐམས་ཅད་ཀྱིས། །ཇི་ལྟར་བདེ་བར་བསྟེན་བྱེད་ཅིང་། །རང་གི་ལྷག་པའི་ལྷར་སྦྱོར་བ། །རང་གི་མཆོད་པ་དམ་ཚིག་ཡིན། །ཞེས་གསུངས་པའི་ཕྱིར་རོ། །སྦྱོར་བ་ཞེས་བྱ་བའི་དོན་ཡང་། འདི་ཉིད་ལས། ཡེ་ཤེས་ཙམ་ལ་མཉམ་འཇོག་པ། །རྣལ་འབྱོར་ཞེས་ནི་བཤད་པ་ཡིན། །ཞེས་གསུངས་སོ། །ཤིན་ཏུ་སྦྱོར་བ་ནིབདེ་བ་ཆེན་པོ་མཚན་མ་མེད་པའི་ཏིང་ངེ་འཛིན་ཡིན་ཏེ། སྦྱོར་བའི་བྱེ་བྲག་གིས་རྡོ་རྗེ་སེམས་དཔའ་རྣམ་པ་བཞི་འགྲུབ་པ་ནི། རྡོ་རྗེ་སེམས་དཔའི་དཔལ་ཚེ་དང་། །ལང་ཚོ་ནད་མེད་བདེ་མཆོག་འགྲུབ། །ཅེས་གསུངས་པ་འདི་ཉིད་དོ། །དཔལ་རྡོ་རྗེ་སེམས་དཔའ་ཀུན་ཏུ་སྦྱོར་བའི་རྟོག་པ་ཞེས་བྱ་བ་ལ། དཔལ་རྡོ་རྗེ་སེམས་དཔར་སྦྱོར་བ་ཉིད་ཀུན་ཏུ་སྦྱོར་བ་ཡིན་ཏེ། འདི་ཉིད་ལས། རྡོ་རྗེ་སེམས་དཔའ་དཔལ་སྦྱོར་བ། །སྦྱོར་བ་ཐམས་ཅད་ཡིན་པར་བཤད། །ཅེས་གསུངས་པའི་ཕྱིར་རོ། །སྦྱོར་བའི་བྱེ་བྲག་འདི་དག་དང་སྒྲུབ་པའི་བྱེ་བྲག་གསུངས་པའང་སྐབས་ཁ་ཅིག་ཏུ་དོན་འདྲ་བར་སྣང་སྟེ། གཞུང་འདི་དང་ཆ་མཐུན་པར་རྣལ་འབྱོར་གྱི་རྒྱུད་གཞན་ལས་ཀྱང་འབྱུང་སྟེ། འདི་ལྟར་སྒྲུབ་པ་དང་རྗེས་སུ་སྒྲུབ་པ་དང་སྒྲུབ་པ་ཆེན་པོ་དང་ཉེ་བར་སྒྲུབ་པ་དང་ཤིན་ཏུ་སྒྲུབ་པ་དང་ལྔ་གསུངས་ལ། སྦྱོར་བའང་འདི་སྐད་དུ། ཤིན་ཏུ་སྦྱོར་དང་སྦྱོར་ཆེ་བ། །སྦྱོར་བ་རབ་སྦྱོར་སྦྱོར་སྐྱེ་བ། །བདེ་བ་ཆེན་པོ་ཉིད་ཀྱིས་གསུངས། །ཞེས་བྱ་བ་བསྟན་པའི་སྐབས་སུ། སྒྲུབ་པ་ལྷ་ཡི་སྦྱོར་བ་སྟེ། །རྗེས་སུ་སྒྲུབ་པ་ལྷ་མོའི་དོན། །སྒྲུབ་པ་ཆེན་པོ་གཉིས་ཀའི་རྒྱ། །མཉམ་པར་སྦྱོར་བ་རྡོ་རྗེ་མཆོག །ཉེ་བར་སྒྲུབ་པ་གཉི་གའི་གནས། །ཤིན་ཏུ་སྒྲུབ་པ་བདེ་དམ་པ། །ཞེས་གསུངས་ཏེ། སྒྲུབ་པ་ལྔ་པོ་འདི་ཡང་སྦྱོར་བ་ལྔ་དང་རང་བཞིན་ཐ་དད་པ་མེད་དོ། །སྦྱོར་བའི་དོན་ཡང་། བཅོམ་ལྡན་རྡོ་རྗེ་སྦྱོར་བ་སྟེ། །རབ་ཏུ་སྦྱོར་བ་མཁའ་ལ་འགྲོ། །ཕྱག་རྒྱ་དེ་དང་རབ་སྦྱོར་བ། །སྦྱོར་བ་ཆེན་པོར་གྲགས་པ་ཡིན། །ཞེས་གསུངས་སོ། །ཤིན་ཏུ་སྦྱོར་བ་ཡང་། དེ་ཉིད་ལས། སྦྱོར་བ་རབ་སྦྱོར་སྐལ་ལྡན་པའི། །རབ་དགྱེས་རོ་མྱང་བདེ་དམ་པ། །ལྷ་དང་ལྷ་ཉིད་ཡང་དག་སྦྱོར། །འདི་ནི་གཉིས་སུ་མེད་ཅེས་བྱ། །ཞེས་གསུངས་སོ། །སྦྱོར་སྐྱེ་བ་ནི་དེ་དག་གི་འབྲས་བུ་དཔལ་རྡོརྗེ་སེམས་དཔའི་གོ་འཕང་ངོ་ཞེའོ། །སྒྲུབ་པ་དང་སྦྱོར་བའི་དོན་འདི་དག་ཀྱང་རྣལ་འབྱོར་གྱི་རྒྱུད་ཟབ་མོ་རྣམས་ཀྱི་ཐབས་ཀྱི་ཆོ་ག་ཡིན་པར་ཤེས་པར་བྱ་སྟེ། འདི་ཉིད་ཀྱི་གཞུང་དུའང་ཇི་ལྟར་རིགས་པར་སྦྱར་བར་བྱའོ། །རྟོག་པ་གཉིས་པའོ། །ད་ནི་རྟོག་པ་གསུམ་པ་འདིར་དཔལ་རྡོ་རྗེ་སེམས་དཔའ་ཅི་འདྲ་བར་བཞུགས་པའི་རྣམ་པ་གསུམ་པ་མཆོད་པའི་ལྷ་མོ་རྣམས་ཀྱི་བདག་པོར་བསྟན་པ་སྟེ། ཇི་ལྟར་སྒྲུབ་པའི་ཆོ་ག་གྱུར་པ་དཔལ་རྡོ་རྗེ་དམ་ཚིག་ཅེས་བྱ་བ་རྗེས་སུ་སྦྱོར་བའི་ཆོ་ག་འཆད་དེ། དེ་ཡང་འདིར་ཡང་སྔ་མ་བཞིན་དུ་རྡོ་རྗེ་སེམས་དཔའ་རང་བཞིན་ཐབས་ཀྱི་ཆེ་བ་དང་བཅས་པ་དང་པོར་བཤད་ནས། དེའི་རྗེས་སུ་ཐབས་ཀྱི་དངོས་པོ་ཕྱག་རྒྱའི་ཆོ་ག་འབྲས་བུ་དང་བཅས་པ་སྟོན་ཏོ། །དེ་ལ། འདི་ནི་རྣལ་འབྱོར་བཅོམ་ལྡན་འདས། །ཞེས་བྱ་བ་ལ་སོགས་པ་ནི་རང་བཞིན་བསྟན་པ་སྔ་མ་བཞིན་ནོ། །ཆེ་བ་བསྟན་པ་ནི། རྡོ་རྗེ་སེམས་དཔའི་རྣལ་འབྱོར་པ། །དཔལ་ལྡན་རང་གི་དམ་ཚིག་བདེ། །ཞེས་བྱ་བ་ལ་སོགས་པ་གསུངས་ཏེ། 
འདིར་རང་གི་དམ་ཚིག་ནི་ལྷ་མོ་སྟེ། ཇི་སྐད་དུ། དམ་ཚིག་མཆོག་ནི་རིག་མའོ། །ཞེས་གསུངས་པ་ལྟ་བུའོ། །དེ་ལྟར་རང་གི་དམ་ཚིག་མ་དང་སྦྱོར་བའི་མཐུ་ཡིས་ཅི་ཞིག་འགྲུབ་པར་འགྱུར་ཅེ་ན། ཕྱག་རྒྱ་བདེ་བ་ཆེན་པོ་ཀུན། །སོ་སོར་རྗེས་སུ་རབ་གྲུབ་འགྱུར། །ཞེས་བྱ་བ་ལ་སོགས་པ་སྟེ། དོན་འདི་ནི་གཞན་ལས་ཀྱང་། རྡོ་རྗེ་སེམས་དཔའི་མཚན་བཏབ་ལ། །ཅུང་ཟད་མི་འགྲུབ་ཡོང་མེད་དེ། །ཕྱག་རྒྱ་ཀུན་གྱི་བདེ་བ་ཆེ། །བདག་ཉིད་སོ་སོར་རྗེས་སུ་འགྲུབ། །ཅེས་གསུངས་པ་ལྟ་བུ་སྟེ། ཕྱག་རྒྱ་མ་ལ་བརྟེན་པའི་བདེ་བ་ཆེན་པོའི་ཡེ་ཤེས་གྲུབ་པའམ། མཚན་མ་ཐམས་ཅད་ལས་འདས་པའི་ཕྱག་རྒྱ་ཆེན་པོའི་བདེ་བ་ཉིད་འགྲུབ་བོ། །ཞེས་བྱ་བའི་དོན་ཏོ། །རྣལ་འབྱོར་བདེ་བ་མོས་པ་ཀུན། །ཞེས་བྱ་བ་ནི་བདེ་བ་མོས་པ་ནི་འདོད་པའི་ཡོན་ཏན་ཏེ། འདི་སྐད་དུ། དེ་ཡི་གཟུགས་དང་སྒྲ་དང་དྲི། །རོ་དང་རེག་པ་བདེ་མོས་པའོ། །ཞེས་གསུངས་པའི་ཕྱིར་རོ། །རྣལ་འབྱོར་ནི་ཕྱག་རྒྱ་རྣམས་ལ་ཡིད་འབྱོར་བའོ། །དེ་དང་བཅས་པར་ཐོབ་ཅེས་བྱ་བའི་ཐ་ཚིག་གོ །བདེ་བ་མོས་པའི་དངོས་གྲུབ་ཀུན། །ཞེས་བྱ་བ་ནི་ནམ་མཁར་འགྲོ་བ་ལ་སོགས་པའི་ལོངས་སྤྱོད་དོ། །བདེ་བ་མོས་པའི་དབང་ཕྱུག་ཀུན། །ཞེས་བྱ་བ་ནི། སའི་དབང་ཕྱུག་ལ་སོགས་པའི་ལོངས་སྤྱོད་དོ། །ནམ་མཁའི་དབྱིངས་ནས་མཐའ་ཀླས་པའི། །བུ་མེད་མཆོག་རྣམས་སྐྱེ་བར་འགྱུར། །ཞེས་བྱ་བ་ནི་ཡེ་ཤེས་ཀྱི་ལྷ་མོ་རྣམས་དང་ལྷན་ཅིག་སྦྱོར་བ་ཐོབ་པར་འགྱུར་བའོ། །དེ་ཉིད་བསྟན་པའི་ཕྱིར། དེ་ཡི་དམ་ཚིག་དེ་བྱུང་བ། །སྡུག་པ་དམ་ཚིག་བདག་རྗེས་འབྲང་། །ཤིན་ཏུ་སྦྱོར་དང་སྦྱོར་ཆེན་པོ། །ཐམསཅད་བདག་ཉིད་དམ་ཚིག་མཆོག །ཅེས་བྱ་བ་ལ་སོགས་པ་གསུངས་ཏེ། 
དེ་ནི་དཔལ་རྡོ་རྗེ་སེམས་དཔའོ། །དེའི་དམ་ཚིག་ནི་ལྷ་མོ་རྣམས་སོ། །
དེ་འབྱུང་བ་ནི་སྣང་བ་ཐོབ་པར་གྱུར་པའོ། །སྡུག་པ་ནི་རང་གི་ཡིད་འཕྲོག་པར་སྣང་བ་དང་། བདག་ལ་གུས་ཤིང་ཆགས་པས་དགའ་བར་བྱེད་པའོ། །དམ་ཚིག་བདག་རྗེས་འབྲང་བ་ནི་རྗེས་སུ་མཐུན་པར་བྱེད་པ་དང་མི་ཉམས་པའོ། །ཤིན་ཏུ་སྦྱོར་དང་སྦྱོར་ཆེན་པོ་ནི་དེ་དག་དང་གཉིས་སུ་མེད་པར་རོལ་པ་དང་མཚན་མ་མེད་པའི་དབྱིངས་ལ་རེག་པའོ། །དེ་དག་ཀྱང་གང་གི་ཡིན་ཞེ་ན། ཐམས་ཅད་ཀྱི་བདག་ཉིད་དཔལ་རྡོ་རྗེ་སེམས་དཔའི་དམ་ཚིག་ལྷ་མོ་མཆོག་རྣམས་སོ་ཞེས་བྱ་བའི་དོན་ཏོ། །
ད་ནི་དེ་སྒྲུབ་པའི་ཐབས་ཀྱི་ཆོ་ག་དང་ཐུན་མོང་དུ་བསྟན་པའི་ཕྱིར། གཅིག་བཞིན་དུ་ནི་གཅིག་སྤྱོད་པ། །ལྷན་ཅིག་སྤྱོད་དང་རྗེས་སྤྱོད་སྡུག །ཅེས་བྱ་བ་ལ་སོགས་པ་གསུངས་ཏེ། འདི་དག་ནི་དཔལ་རྡོ་རྗེ་སེམས་དཔའ་འཁོར་གྱི་ལྷ་མོ་སྤྱི་ཇི་ལྟར་གནས་པའི་ཚུལ་དང་། ཚོགས་ཀྱི་དཀྱིལ་འཁོར་དུ་བྱིན་གྱིས་བརླབས་པའི་ཕྱག་རྒྱ་མ་རྣམས་དང་ཇི་ལྟར་གནས་ཤིང་སྤྱད་པ་ཐུན་མོང་དུ་བསྟན་པ་ཡིན་ཏེ། རྒྱུད་གཞན་གྱི་སྐབས་སུ་ནི་རྡོ་རྗེ་སྤུན་དང་མིང་སྲིང་དམ་ཚིག་ཇི་ལྟར་བསྲུང་བའི་ཐབས་སུའང་འཆད་དོ། །དེ་ལ་འདིར་གཅིག་བཞིན་དུ་གཅིག་སྤྱོད་པ་ནི་གཙོ་བོ་ཉིད་དང་དབྱེར་མེད་པར་སྤྱོད་པའི་གཟུངས་མ་སྟེ་དཔལ་རྡོ་རྗེ་རབ་ཏུ་དགའ་མ་ལྟ་བུའོ། །ལྷན་ཅིག་སྤྱོད་པ་ནི་སྟན་གཅིག་གི་སྟེང་དུ་སྤྱོད་པ་སྟེ་དཔལ་བདེ་མཆོག་མ་ལ་སོགས་པ་བཞི་རྣམས་སོ། །རྗེས་སུ་སྤྱོད་པ་ནི་དེ་དང་ཅུང་ཟད་ཉེ་བའི་ཕྱོགས་ནས་མཉེས་པར་བྱེད་པ་རྣམས་ཏེ། རིགས་དང་མཆོད་པའི་ལྷ་མོ་གཞན་རྣམས་ཏེ་དེ་ལྟ་བུའི་ལྷ་རྣམས་ཀྱི་མཆོད་པའི་ཡོན་ཏན་འོག་ནས་འབྱུང་བ་རྣམས་སོ། །སྐྱེས་བུའི་ཚུལ་གྱིས་དགའ་བར་བྱེད། །ཅེས་བྱ་བ་ནི་སའི་སྟེང་ན་གནས་པའི་ལྷ་རྣམས་དང་མིའི་ཚུལ་གྱིས་སོ། །དབང་པོ་ཀུན་ལས་བྱུང་བ་ཡི། །ཞེས་བྱ་བ་ལ་སོགས་པའི་མཆོད་པ་འདི་ནི་དཔལ་རྡོ་རྗེ་སེམས་དཔའི་རྣལ་འབྱོར་པ་ལ་དེ་དག་གིས་མཆོད་པ་བྱེད་པ་སྟེ། གཞན་ལས་ཀྱང་། གང་གིས་ཡང་དག་ལྡན་མཐོང་དང་། །བདག་པོ་ཆེན་པོ་མཆོད་བྱེད་ན། །དེ་ཡིས་སྟོན་པ་ཀུན་མཐོང་སྟེ། རྒྱལ་བ་མཆོག་ལ་མཆོད་པར་འགྱུར། །དེ་ལ་ལྷ་ཀུན་མཆོད་བྱེད་ཅིང་། །སྐད་ཅིག་སྐད་ཅིག་ཕྱག་ཀྱང་བྱེད། །རབ་དགྱེས་མཚན་དང་མཛའ་ཆེན་མོ། །རོ་དང་རེག་གིས་ཆེ་བའི་ཆེ། །རྡོ་རྗེ་སེམས་དཔའི་སྦྱོར་བ་ཡིས། །བདེ་བྱེད་ཆེན་ལ་མཆོད་པར་བྱེད། །སྐལ་བ་ཆེན་མོའི་སྲིང་མོ་ཡང་། །བདེ་བྱེད་བདེ་བས་རབ་རྨོངས་མ། །མཆོད་པའི་སྤྲིན་ཕུང་བདེ་ལྡན་པའི། །རྒྱལ་ཆེན་མཆོག་གི་མཆོད་པར་བྱེད། །ཅེས་བྱ་བ་ལ་སོགས་པ་ལྟ་བུ་སྟེ། འདིས་ནི། རབ་ཏུ་རྨོངས་པས་དབང་བསྐུར་འགྱུར། །ཞེས་བྱ་བའི་དོན་ཡང་བཤད་པ་ཡིན་ཏེ། བྱང་ཆུབ་ཀྱི་སེམས་བདེ་བ་ཆེན་པོའི་ལྷའི་ཆུས་རེག་པས་རྣམ་པར་རྟོག་པའི་མཚན་མའི་དྲི་མ་དག་སྟེ་གསང་བ་དང་ཤེས་རབ་ཡེ་ཤེས་ཀྱི་དབང་བསྐུར་བ་ཐོབ་པ་བྱས་པའོ། །དེ་ཉིད་ཀྱི་དངོས་གྲུབ་ཐོབ་པའང་ཡིན་ཏེ། རྣལ་འབྱོར་ཐམས་ཅད་བདེ་བ་ཡི། །རྗེས་སུ་སྦྱོར་བའི་མཆོད་བྱེད་ཅིང་། །ཀུན་ཏུ་མྱང་བར་བྱེད་པ་ན། ཤིན་ཏུ་སྦྱོར་བ་རང་གྲུབ་འགྱུར། །
ཞེས་གསུངས་པའོ། །འདིར་ཡང་རྗེས་སུ་སྦྱོར་བ་ནི་གཟུངས་དང་སྦྱོར་བའོ། །མྱང་བ་ནི་བདེ་བ་ཆེན་པོའི་རོ་མྱོང་བའོ། །ཤིན་ཏུ་སྦྱོར་བ་ནི་མཚན་མ་ལས་འདས་པ་སྟེ་དེས་རང་བཞིན་གྱིས་གྲུབ་པར་འགྱུར་རོ། །གཞན་ཡང་ཀུན་ཏུ་མྱང་བ་ནི་དངོས་གྲུབ་ཀྱི་རྫས་བྱང་ཆུབ་ཀྱི་སེམས་རྩ་བ་སྟེ། དེ་ཟོས་པས་འོག་ནས་གསུངས་པའི་དངོས་གྲུབ་ཏུ་འགྱུར་རོ་ཞེས་བྱ་བའི་དོན་ཏོ། །སྐལ་པ་བཟང་པོ་དམ་ཚིག་གི་རྟོག་པ་ཞེས་བྱ་བ་ནི། འདི་ཉིད་ལས། ལྷ་མོ་ཐམས་ཅད་ཀུན་འདུས་པས། །ཐམས་ཅད་སྣ་ཚོགས་སྐལ་པ་བཟང་། །ཞེས་གསུངས་པ་ཉིད་དེ། དེ་ཉིད་དམ་ཚིག་ཀྱང་ཡིན་ནོ། །རྟོག་པ་གསུམ་པའོ། །ད་ནི་དྲིས་ཚིག་བཞི་པ། དེ་ཡི་མཐུ་ཡང་ཅི་འདྲ་སྟེ་ཞེས་སྨོས་པ་དེ་སྟོན་པར་བྱེད་དེ། དེ་ལྟར་དཔལ་རྡོ་རྗེ་སེམས་དཔའི་རང་བཞིན་གང་ཞིག་མཚན་ཉིད་རྣམ་པ་གསུམ་དུ་བཞུགས་པར་བསྟན་པ་དེ་རྣམས་མཉེས་པར་བྱ་བའི་ཐབས་ཀྱི་ཆོ་ག་ཕྱག་རྒྱ་རྣམ་པ་གསུམ་གྱིས་སྒྲུབ་པས་དེའི་མཐུ་དང་ཡོན་ཏན་གྱིས་ཕྱེ་བའི་རྣམ་པ་ཇི་ལྟ་བུ་ཞིག་ཐོབ་པར་འགྱུར་ཞེ་ན། འདི་བསྟན་པའི་ཕྱིར་འདི་ནི་རྣལ་འབྱོར་བཅོམ་ལྡན་འདས་ཞེས་བྱ་བ་ལ་སོགས་པ་གསུངས་ཏེ། དེ་ལ། ལྷ་མོ་ཀུན་དང་མཉམ་སྦྱོར་བ། །སྐལ་བ་བཟང་མཆོག་འདོད་པ་སྟེ། །ཡང་དག་སྦྱོར་བའི་བདེ་མྱོང་བ། །འདོད་ཆགས་ཐེར་ཟུག་བརྟན་པ་ཅན། །ཞེས་བྱ་བ་ལ་སོགས་པ་གསུངས་ཏེ། དེ་ལ་ལྷ་མོ་ནི་ཆོས་ཀྱི་དབྱིངས་ཏེ། དེ་ནི་འདོད་པའི་ཡུལ་གྱི་མཆོག་གོ ། དེ་ལ་སྦྱོར་བ་ནི་གཉིས་སུ་མེད་པའི་ཆོས་ཀྱི་སྐུ་སྟེ། དུས་གསུམ་ལས་འདས་པ་འདོད་ཆགས་ཐེར་ཟུག་བརྟན་པའོ། །དེ་ཡི་རྟགས་ཀྱི་ཕྱག་རྒྱ་དཔལ་རྡོ་རྗེ་སེམས་དཔའི་སྐུ་ལྷ་མོ་ལ་རོལ་པའི་བདེ་བ་དང་རྟག་ཏུ་མི་འབྲལ་བར་སྣང་སྟེ། དེ་ལྟ་བུའི་དངོས་གྲུབ་གྲུབ་པར་འགྱུར་རོ་ཞེས་བྱ་བའི་དོན་ཏོ། །སངས་རྒྱས་ཀུན་གྱི་གཟུགས་ཆེན་དང་། །ཞེས་བྱ་བ་ལ་སོགས་པ་འདོད་པའི་ཡོན་ཏན་ལྔ་ནི། ཆོས་ཀྱི་དབྱིངས་ཀྱི་ཡུལ་གྱི་ལྷ་མོ་ལ་ཡེ་ཤེས་ཀྱི་སྤྱོད་ཡུལ་དུ་རོལ་པའི་ཡུམ་མོ། །ཡང་ཡུམ་རྣམས་ནི་སྤྱད་པར་བྱ་བ་ཡིན་པ་དང་། མོའི་རྟགས་ཀྱིས་བསྟན་པས་ཡུམ་རྣམས་ཡིན་ཏེ། དེ་ལ་སངས་རྒྱས་ཀུན་གྱི་གཟུགས་ཆེན་ནི་སངས་རྒྱས་སྤྱན་ནོ། །དེ་བཞིན་དུ་དབྱངས་ནི་གོས་དཀར་མོའོ། །དྲི་ནི་མཱ་མ་ཀཱིའོ། །རོ་ནི་སྒྲོལ་མའོ། །རེག་ནི་དབྱིངས་ཀྱི་དབང་ཕྱུག་མའོ། །ཡང་གཟུགས་ནི་སྒེག་མའོ། །དབྱངས་ནི་རྡོ་རྗེ་དབྱངས་མའོ། །དྲི་ནིརྡོ་རྗེ་ཕྲེང་བ་མའོ། །རོ་ནི་རྡོ་རྗེ་གར་བྱེད་མའོ། །བདེ་བར་གཤེགས་པའི་ཡུམ་དེ་དག་ཐམས་ཅད་ལ་ཡང་ལོངས་སྤྱོད་པར་བྱེད་དོ། །ཞེས་སྦྱར་རོ། །སངས་རྒྱས་ཕ་རོལ་ཕྱིན་གྲུབ་པ། །ཞེས་བྱ་བ་ནི། སངས་རྒྱས་རྣམས་ཀྱི་ཕ་རོལ་ཏུ་ཕྱིན་མ་རྣམས་ནི་ལམ་དང་འབྲས་བུའི་ཆོས་ཏེ། བསྐྱེད་པ་དང་ཡོངས་སུ་སྤྱད་པར་བྱ་བའི་ཕྱིར་ཡུམ་རྣམས་སོ། །ཡང་ཕ་རོལ་ཏུ་ཕྱིན་པ་བཅུ་ནི་ཡོངས་སུ་སྤྱད་པར་བྱ་བ་ཡིན་པ་དང་། མོའི་རྟགས་ཀྱིས་བསྟན་པས་ལྷ་མོ་ཡིན་ཏེ། ཐབས་ལ་མཁས་པ་ཉིད་ཀྱིས་ལྷ་མོའི་སྐུར་བསྟན་པ་ནི། འདི་ལྟར་སངས་རྒྱས་ཐམས་ཅད་ཀྱི་ཡུམ་ཆེན་མོ་ཤེས་རབ་ཀྱི་ཕ་རོལ་ཕྱིན་མ་དང་། དེ་བཞིན་དུ་ཡུམ་ཆེན་མོ་བསམ་གཏན་གྱི་ཕ་རོལ་ཏུ་ཕྱིན་མ་ལ་སོགས་ཏེ། ཕ་རོལ་ཏུ་ཕྱིན་པ་བཅུའི་ལྷ་མོ་དབྱིབས་དང་ཁ་དོག་དང་མཚན་མ་དང་བཅས་པས་དེ་བཞིན་གཤེགས་པའི་གཟུངས་ཀྱི་དཀྱིལ་འཁོར་ཆེན་པོར་བཞུགས་པ་རྣམས་སོ། །གཟུངས་དང་ས་རྣམས་དེ་བཞིན་དུ། །ཞེས་བྱ་བ་དེ་ལ་གཟུངས་ནི་དྲན་པ་དང་ཤེས་རབ་ཀྱི་བདག་ཉིད་དེ། དེ་ཉིད་སངས་རྒྱས་རྣམས་བསྐྱེད་པ་དང་སྤྱོད་པས་ཡུམ་མོ། །ཡང་དེ་ཉིད་དང་མོའི་རྟགས་ཀྱིས་བསྟན་པས་ལྷ་མོ་རྣམས་ཡིན་ཏེ། ཐབས་ལ་མཁས་པ་ཉིད་ཀྱིས་ལྷ་མོའི་དབྱིབས་དང་ཁ་དོག་དང་མཚན་མས་གཟུངས་ཀྱི་དཀྱིལ་འཁོར་ན་བཞུགས་པ་རྣམས་ཏེ། འདི་ལྟར་ཡུམ་ཆེན་མོ་ཚིག་གི་གཟུངས་དང་། ཡུམ་ཆེན་མོ་དོན་གྱི་གཟུངས་དང་། ཡུམ་ཆེན་མོ་མི་བརྗེད་པ་ཟ་མ་ཏོག་གི་གཟུངས་ལ་སོགས་པ་ཇི་སྐད་དུ་གྲགས་པ་ཐམས་ཅད་དོ། །ས་རྣམས་ནི་ཤེས་རབ་དང་ཏིང་ངེ་འཛིན་གྱི་བདག་ཉིད་དེ། དེ་ཡང་སྐྱེད་པ་དང་སྤྱད་པས་ཡུམ་ཡིན་པ་སྔ་མ་བཞིན་ནོ། །ཡང་དེ་ཉིད་དང་མོའི་རྟགས་ཀྱིས་བསྟན་པས་ལྷ་མོ་ཡིན་ཏེ། ཐབས་མཁས་པ་ཉིད་ཀྱིས་བུད་མེད་ཀྱི་དབྱིབས་དང་ཁ་དོག་དང་མཚན་མས་གཟུངས་ཀྱི་དཀྱིལ་འཁོར་དུ་བཞུགས་པ་རྣམས་ཏེ། འདི་ལྟར་ཡུམ་ཆེན་མོ་རབ་ཏུ་དགའ་མ་དང་ཡུམ་ཆེན་མོ་དྲི་མ་མེད་མ་ཞེས་བྱ་བ་ནས། ཡུམ་ཆེན་མོ་ཆོས་ཀྱི་སྤྲིན་མ་དང་། ཡུམ་ཆེན་མོ་ཀུན་ཏུ་འོད་མ་ལ་སོགས་པ་བྱ་བ་དང་། རྣལ་འབྱོར་གྱི་རྒྱུད་ཆེན་པོ་རྣམས་ལས་ཇི་སྐད་དུ་གྲགས་པའི་སངས་རྒྱས་ཀྱི་ཡུམ་ཐམས་ཅད་ལ་ཡང་ལོངས་སྤྱོད་པར་འགྱུར་ན། གཞན་ལྟ་ཅི་སྨོས་ཞེས་བྱ་བའི་དོན་ཏོ། །གཞན་ཡང་རྡོ་རྗེ་ཅན་གྱི་གྲུབ་མཆོག་ནི་ཕྱག་ན་རྡོ་རྗེའི་ཡུམ་མཆོག་མའོ། །འཇིག་རྟེན་དབང་པོ་མཆོག་དཔལ་ནི་རྡོ་རྗེ་ཆོས་ཀྱི་ཡུམདཔལ་མོའོ། །སངས་རྒྱས་དག་ལས་བདེ་བ་དམ་པ་ནི་དེ་བཞིན་གཤེགསཔའི་ཡུམ་དམ་པའི་བདེ་མའོ། །ཕྲོགས་ནས་ཉེ་བར་སྤྱད་པར་བྱེད། །ཅེས་བྱ་བ་ནི་དངོས་གྲུབ་ཐམས་ཅད་མ་ཡིན་པར་ལེན་པའི་སྒྲས་བཤད་པ་ཡིན་པའི་ཕྱིར་དང་། དེ་ལྟར་སྟོན་པར་བྱེད་པའི་ཕྱིར་རོ། །མཐུ་ཆེན་ལས་ནི་བཀྲ་ཤིས་བརྟན། །ཞེས་བྱ་བ་ནི་ཁྱབ་འཇུག་གི་ཆུང་མ་བཀྲ་ཤིས་བརྟན་ནོ། །འཕྲོག་ལས་གྲུབ་ཅེས་བྱ་བ་ནི་དབང་ཕྱུག་ཆེན་པོའི་ཆུང་མ་ཨུ་མའོ། །དྲན་ལས་དགའ་ཞེས་བྱ་བ་ནི་ཀཱ་མ་དེ་བའི་ཆུང་མ་དགའ་སྡུག་མིའི་དབང་ཕྱུག་མའོ། །གཞན་ནི་སྔ་མ་བཞིན་ནོ། །སངས་རྒྱས་ཀུན་གྱི་རྫུ་འཕྲུལ་ཆེ། །ཞེས་བྱ་བ་ལ་སོགས་པ་ནི་དཔལ་རྡོ་རྗེ་སེམས་དཔའ་གཉིས་པར་གྱུར་ནས་སངས་རྒྱས་ཀྱི་མཛད་པ་ཐམས་ཅད་སྟོན་པར་བྱེད་པའོ། །སྐལ་བ་བཟང་པོ་མཆོག་གི་དངོས་གྲུབ་ཅེས་བྱ་བ་ནི་བླ་ན་མེད་པའི་བྱང་ཆུབ་ཀྱི་གོ་འཕང་དང་ཐུན་མོང་གི་དངོས་གྲུབ་ཆེན་པོ་གཉིས་ཀ་ལ་ཡང་མཆོག་གི་དངོས་གྲུབ་ཅེས་བྱ་བའི་སྒྲ་འཇུག་པའི་ཕྱིར་རོ། །རྟོག་པ་བཞི་པའོ། །
ད་ནི་དཔལ་རྡོ་རྗེ་སེམས་དཔའི་འཕྲུལ་བའི་དྲི་བ་རྣམ་པ་གསུམ་སྟོན་ཏེ། འདི་སྐད་དུ། གཞན་ཡང་ཅི་རིགས་རྣམ་འཕྲུལ་བའང་། །གང་རྣམས་ཅི་འདྲ་དེ་བཞིན་དུ། །རང་དོན་ལས་རྣམས་སྒྲུབ་བྱེད་པ། །ཞེས་སྨོས་པ་ལ་དཔལ་རྡོ་རྗེ་སེམས་དཔའ་དེའི་རྣམ་པར་འཕྲུལ་བ་ནི་གང་དང་གང་རྣམས་ཡིན། འཕྲུལ་བ་དེའི་རྣམ་པ་ནི་ཅི་འདྲ་བར་འབྱུང་། དེ་དག་མཉེས་པར་བྱ་བའི་ཐབས་ཀྱི་ཆོ་ག་གང་གིས་མཉེས་ཤིང་བསྒྲུབ་པས་རང་རང་གི་དོན་གྱི་ལས་ཀྱི་འབྲས་བུ་ནི་ཅི་འདྲ་བ་ཞིག་འགྲུབ་པར་འགྱུར་ཞེས་བྱ་བ་ལ། དེ་ལ་དང་པོར་དཔལ་རྡོ་རྗེ་སེམས་དཔའ་ཉིད་འགྲོ་བ་འདུལ་བའི་ཐབས་ཀྱིས་སེམས་ཅན་ཇི་ལྟར་འདོད་པ་བཞིན་དུ་སྣ་ཚོགས་སུ་འཕྲུལ་པ་བསྟན་པའི་ཕྱིར། འདི་ནི་རྣལ་འབྱོར་བཅོམ་ལྡན་འདས། །ཞེས་བྱ་བ་ལ་སོགས་པ་གསུངས་ཏེ། དེ་ལ། ཡང་དག་གྲུབ་པ་གཅིག་པུ་ཉིད། །ཇི་ལྟར་འདོད་པ་བཞིན་དུ་སྦྱར། །ཞེས་གསུངས་པ་ལ། དཔལ་རྡོ་རྗེ་སེམས་དཔའ་ནི་གདོད་མ་ནས་སངས་རྒྱས་པའི་ཕྱིར། རྟག་ཏུ་དྲི་མ་ཐམས་ཅད་ཀྱིས་མ་བསླད་པའི་ཕྱིར་དང་། དངོས་གྲུབ་ཐམས་ཅད་ཀྱི་མཆོག་གི་བདག་ཉིད་དུ་གྲུབ་པ་དང་། དེའི་བདག་ཉིད་ལ་མ་སྤྲུལ་པའི་སངས་རྒྱས་ནི་ཕྱོགས་དང་དུས་གཞན་དུ་མི་སྲིད་པའི་ཕྱིར་ཡང་དག་གྲུབ་པ་གཅིག་པུ་ཉིད་དོ། །དེ་ཉིད་འགྲོ་བ་འདུལ་བའི་ཐབས་ཀྱིས་རིགས་དྲུག་གིས་བསྡུས་པའི་སྤྲུལ་པ་མཐའ་ཡས་པར་བསྟན་པས་ཇི་ལྟར་འདོད་པ་བཞིན་སྦྱར་ཞེས་བྱའོ། །སངས་རྒྱས་རྣམས་ཀྱི་དཀྱིལ་འཁོར་ཇི་ལྟར་འཕྲུལ་པ་དེ་བཞིན་དུ་སྒྲུབ་པ་པོ་རྣམས་ཀྱིས་ཀྱང་དེ་བཞིན་དུ་སྒྲུབ་པས་འབྲས་བུ་འབྱུང་བར་བསྟན་པའི་ཕྱིར། ཉིན་རེའམ་ཡང་ན་ཟླ་རེའམ། །ཡང་ན་དེ་བཞིན་ལོ་རེར་ནི། །ཇི་བཞིན་བྱིན་གྱིས་བརླབས་ནས་ཀྱང་། །སངས་རྒྱས་བདེ་མཆོག་གར་བྱའོ། །ཞེས་བྱ་བ་ལ་སོགས་པ་གསུངས་ཏེ། དེ་ལ་ཇི་སྐད་དུ་སྨོས་པའི་ཚིག་འདི་དག་གིས་ནི་སྒྲུབ་པ་པོ་བརྩོན་འགྲུས་རབ་འབྲིང་གི་དབང་གིས་ཇི་ལྟར་སྒྲུབ་ཅིང་མཆོད་པའི་དུས་དང་། བྱ་བ་སྤྱིར་བསྟན་ནོ། །ཁམས་ཀྱི་ངོ་བོ་ཐམས་ཅད་དང་ཞེས་བྱ་བ་ལ་སོགས་པས་ནི་སྒྲུབ་པའི་ཕྱག་རྒྱ་བསྟན་པ་སྟེ། འདི་དག་ནི་ལྷ་མོ་རྣམས་དངོས་སུ་མ་ཚོགས་ན་ཡང་དེར་བྱིན་གྱིས་བརླབས་པ་ཡིན་ལ། ཚོགས་ནའང་དམིགས་པ་དང་སྒྲུབ་པའི་རྟེན་དུ་བྱའོ། །ཞེས་སོ། །དཀྱིལ་འཁོར་གང་དང་གང་བརྟེན་པ་ཞེས་བྱ་བ་ལ་སོགས་པས་ནི་སྒྲུབ་པའི་ཆོ་ག་མ དོར་བསྟན་པ་སྟེ། དེ་ལ་དཀྱིལ་འཁོར་གང་དང་གང་བརྟེན་པ། །ཞེས་བྱ་བའི་ཚིག་གིས་ནི་རིགས་དྲུག་གི་དཀྱིལ་འཁོར་རྣམ་པ་དྲུག་ལེའུ་འདི་ཉིད་ནས་སྨོས་པའི་སྐུ་གཟུགས་དགོད་པ་དང་། ལེའུ་དྲུག་པ་ནས་སྨོས་པའི་བུད་མེད་དུ་དགོད་པ་དང་། ལེའུ་བདུན་པ་ནས་སྨོས་པའི་ཐུགས་མཚན་དུ་དགོད་པ་དང་། ཡིག་འབྲུ་དགོད་པའི་ཕྱག་རྒྱ་ནས་སྨོས་པའི་མིང་གི་ཕྱག་རྒྱར་བྲིས་པ་ཐམས་ཅད་བསྡུས་སོ། །སྣ་ཚོགས་ཕྱག་རྒྱའི་མཆོད་པ་ཡིས། །ཞེས་བྱ་བ་ནི་ལེའུ་བརྒྱད་པ་ནས་སྨོས་པའི་ཕྱག་དང་གར་གྱི་མཆོད་པ་དང་། ལེའུ་དགུ་པ་ནས་སྨོས་པའི་སྒྱུར་བྱེད་ཀྱི་ཕྱག་རྒྱ་ཉི་ཤུ་རྩ་བརྒྱད་དང་། ལེའུ་བཅུ་པ་ནས་སྨོས་པའི་བསྡུས་པའི་ཕྱག་རྒྱ་གཉིས་དང་བཅས་པ་སྒྲུབ་མཆོད་ཀྱི་ཕྱག་རྒྱ་ཇི་སྙེད་པ་བསྡུས་སོ། །སློབ་མའི་ཚོགས་ཀུན་དེ་དང་དེར། །ཞེས་བྱ་བས་ནི་དཀྱིལ་འཁོར་གྱི་ལྷར་བྱིན་གྱིས་བརླབས་པའི་སློབ་མའི་ཚོགས་དང་། དབང་ནོད་པར་བྱ་བའི་ཕྱིར་འདུས་པའི་སློབ་མ་དང་། དད་པས་མཆོད་པའི་ཕྱིར་འདུས་པ་དང་བཅས་པ་ཐམས་ཅད་བསྡུས་སོ། །མཆོད་པ་བྱས་ནས་དེ་སྒྲུབ་བོ། །ཞེས་བྱ་བས་ནི་སྒྲུབ་པའི་ཚུལ་བསྟན་ཏེ། དཀྱིལ་འཁོར་གང་ཡིན་པ་དེ་དང་དེ་དག་ཏུ་འདུས་པར་འགྱུར་བའི་རྣལ་འབྱོར་པ་དང་རྣལ་འབྱོར་མ་རྣམས་ཀྱིས་སྣ་ཚོགས་ཐམས་ཅད་ཀྱི་ཕྱག་རྒྱས་བྱིན་གྱིས་བརླབས་ཤིང་བསྒྱུར་ཏེ་སྒོ་གསུམ་ལྷའི་ལོངས་སྤྱོད་རྣམས་ལས་མི་གཡེང་བར་གནས་པ་ཉིད་འདིར་སྒྲུབ་པའི་ཐབས་ཀྱི་ཆོ་གར་གསུངས་སོ། །ད་ནི་ཅི་རིགས་པར་འཕྲུལ་པ་དེ་དག་རྣམ་པ་ཅི་འདྲ་བར་འབྱུང་བར་གྱུར་པ་རྒྱས་པ་བཤད་པའི་ཕྱིར། དེ་ལས་གཞན་ཡང་རྟོག་ཀུན་གྱི། །ཞེས་བྱ་བ་ལ་སོགས་པ་གསུངས་སོ། །དེ་ལ། སེམས་དཔའ་སངས་རྒྱས་ཀུན་གྱི་དངོས། །ཞེས་བྱ་བ་ལ་སོགས་པ་ནི་དཔལ་རྡོ་རྗེ་སེམས་དཔའ་ཉིད་ཀྱི་དབུགས་ཕྱུང་བ་སྟོན་པ་སྟེ། དེ་ལ་རྒྱུད་ཀྱི་མགོ་ཉིད་དུ་གསུངས་པ་བཞིན་དུ་འདིར་ཡང་བལྡབས་ནས་སྟོན་པ་ནི། གོང་དུ་དཔལ་རྡོ་རྗེ་སེམས་དཔའ་ཉིད་ཀྱི་སྐབས་སུ། གང་ཞིག་ཅི་འདྲ་ཇི་ལྟར་སྒྲུབ། །ཅེས་བྱ་བ་བསྟན་པ་བཞིན་དུ་རྣམ་པར་འཕྲུལ་བ་སྟོན་པའི་སྐབས་འདིར་ཡང་དེ་དག་ཉིད་སྟོན་པར་བྱེད་པས་དེའི་ཕྱིར་དེ་ལྟ་བུར་གསུངས་སོ། །ཞེས་སྦྱར་རོ། །དེ་ལས་དཔལ་རྡོ་རྗེ་སེམས་དཔས་དབུགས་ཕྱུང་བའི་སྐབས་འདིར་ནི། འདུལ་བའི་ཐབས་ཇི་སྙེད་པས་བསྡུས་པས་རིགས་ངེས་པ་དང་། མ་ངེས་པར་སྣང་བ་ཐམས་ཅད་ཡིན་པའི་ཕྱིར་གདུལ་བྱ་སྤྱིར་དབུགས་ཕྱུང་བའོ། །དཔལ་རྣམ་པར་སྣང་མཛད་ཀྱིས་དབུགས་ཕྱུང་བའི་ཉན་ཐོས་རྣམས་ཐབས་དང་ཤེས་རབ་ཟུང་དུ་མ་འབྲེལ་བས་ཕྱོགས་གཅིག་པར་གྱུར་པའི་མྱ་ངན་ལས་འདས་པ་རྣམས་ལ་སངས་རྒྱས་བཅོམ་ལྡན་འདས་ཀྱི་ཡོན་ཏན་ཟབ་ཅིང་རྒྱ་ཆེ་བ་ཐབས་དང་ཤེས་རབ་ཀྱིས་ཡོངས་སུ་ཟིན་པ་བསྟན་ཅིང་སྣང་བར་མཛད་པས་དེ་དག་ཐེག་པ་ཆེན་པོ་ལ་སྦྱོར་བར་མཛད་དོ། །དེ་ལ། སྟོང་པ་མ་ཡིན་ཞེས་བྱ་བ་ལ་སོགས་པ་ནི་ཐབས་དང་ཤེས་རབ་ཟུང་དུ་འབྲེལ་བར་སྟོན་པ་སྟེ། དེ་ལ་ཤེས་རབ་ཀྱིས་ཆོས་ཐམས་ཅད་དམིགས་པ་ཐམས་ཅད་ལས་འདས་ཤིང་སྤྲོས་པ་ཡོངས་སུ་ཞི་བར་རྟོགས་ཀྱང་ཐབས་ཀྱིས་སྙིང་རྗེའི་བདག་ཉིད་མཛད་པ་སྣ་ཚོགས་སྟོན་པས། དེ་བས་ན་ཐབས་དེ་ནི་སྙིང་རྗེའི་དབང་དུ་གྱུར་པའི་ཐབས་ཏེ། དེ་བས་ན། ཐབས་དང་ཤེས་རབ་ཟུང་འབྲེལ་བའི། །ཤེས་རབ་ཕ་རོལ་ཕྱིན་པར་གསལ། །ཞེས་སོ། །ཐབས་དེ་ཉིད་ལ་ནི་རྟོག་པ་ཞེས་ཀྱང་བྱ་སྟེ། དེའི་ཕྱིར་རྟོག་པ་མེད་པའི་ཞེས་བྱ་བ་ལ་སོགས་པ་གསུངས་སོ། །ཐབས་ཀྱང་འདིར་དེའི་མཚན་ཉིད་ཀྱི་ཆོས་སྟོན་པ་ཡིན་པས། བྲག་ཅ་ཡི་ནི་ཞེས་བྱ་བ་ལ་སོགས་པ་གསུངས་སོ། །དེ་ལ་བསྟོད་པའི་གླུ་འདི་དག་གི་དོན་ནི་སྤྱིར་ཤེས་རབ་དང་སྙིང་རྗེ་ཟུང་དུ་འབྲེལ་བར་སྟོན་ཀྱང་ཡོན་ཏན་གྱི་བྱེ་བྲག་གིས་ནི། མཉམ་མེད་མི་གཡོ་ལ་སོགས་པའི་ཚིག་དང་པོས་ནི་ཆོས་ཉིད་དང་ཐུགས་རྗེ་དང་མཛད་པ་རྣམས་མངའ་ཡང་བྱང་ཆུབ་ཀྱི་སེམས་ལ་གཡོ་བ་མི་མངའ་བར་སྟོན་ཏོ། །ཡོན་ཏན་ཤིན་ཏུ་ཕྲ་བའི་ཚིག་གིས་ནི། ཡོན་ཏན་བསམ་གྱིས་མི་ཁྱབ་པའི་སྤྱོད་ཡུལ་ལ་མངའ་བརྙེས་པ་སྟོན་ཏོ། །རྟག་ཏུ་དྲི་མ་མེད་པའི་ཚིག་གིས་ནི་ཐུགས་རྗེ་ལྷུན་གྱིས་གྲུབ་པའི་དབང་གིས་སྨོན་ལམ་དང་མཛད་པ་རྒྱུན་མི་ཆད་པར་སྟོན་ཏོ། །ཚད་མེད་ཚད་དང་བྲལ་བའི་ཚིག་གིས་ནི་ཉིད་ཀྱི་ཆེ་བ་ལ་མི་གནས་པར་གདུལ་བྱའི་ངོར་གཟིགས་པ་སྟོན་ཏོ། །ཤིན་ཏུ་བཟང་པོའི་ཚིག་གིས་ནི་གདུལ་བྱ་མཐར་འབྱིན་པ་སྟོན་ཏོ། །མགོན་པོ་དུས་གསུམ་གྱི་ཚིག་གིས་ནི་གསོལ་བ་འདེབས་པར་བྱེད་པ་སྟེ། རིགས་ཀྱི་ཡོན་ཏན་དུའང་སྦྱར་ཞེས་ཀྱང་འཆད་དོ། །གླུ་འདི་ཉིད་ཀྱི་སྒྲུབ་པ་གུད་དུ་གསུངས་པ་ནི་ཆོ་ག་མང་པོ་ལ་མི་དགའ་བ་རྣམས་ལ་ཕྱག་རྒྱ་རེ་རེ་ཙམ་གྱི་སྒོ་ནས་སྒྲུབ་པ་བསྟན་པའོ། །དཔལ་རྡོ་རྗེ་འཛིན་པ་ཧེ་རུ་ཀས་དབུགས་ཕྱུང་བ་ནི་གདུག་པ་ཅན་འདུལ་བ་སྟེ། དེ་ལ། རྡོ་རྗེ་ཅན་ལ་སྐྱབས་སུ་དོང་བ་ནི་དཔལ་ཕྱག་ན་རྡོ་རྗེ་ལའོ། །དེས་རྡོ་རྗེ་སེམས་དཔའི་གཟུགས་སུ་མཛད་ནས་སངས་རྒྱས་ཐམས་ཅད་བསྡུ་བ་མཛད་དེ། ཐམས་ཅད་ཀྱིས་བཀའ་གློད་པ་མངོན་སྤྱོད་ཀྱིས་གདུལ་བར་དགོངས་ནས་ཧེ་རུ་ཀ་སྤྲུལ་པའི་ཕྱིར། ཕྱག་ན་རྡོ་རྗེ་རྡོ་རྗེ་སེམས་དཔའི་གཟུགས་སུ་མཛད་པ་དེས་ཉིད་ཀྱི་སྣའི་དབུགས་ལས་རྡོ་རྗེ་ཧེ་རུ་ཀ་སྤྲུལ་པ་མཛད་དེ་གདུག་པ་ཅན་འདུལ་བར་མཛད་དོ་ཞེའོ། །ཕྱག་ན་རྡོ་རྗེ་དང་རྡོ་རྗེ་སེམས་དཔའ་ཐ་མི་དད་མོད་ཀྱི། ཐུན་མོང་གི་ཕྲིན་ལས་བསྟན་པའི་ཕྱིར་རོ། །དབུགས་ཀྱི་དྲོད་ལས་སྤྲུལ་པ་ཡང་སྒྲུབ་པ་པོ་རྣམས་ཀྱི་ལམ་བསྟན་པ་མཛད་པར་དགོངས་སོ། །དེའི་འབར་བའི་ཉི་མ་ལས་ཞེས་བྱ་བ་ནས། ཁྲག་ཟ་ནུས་ཞེས་བྱ་བའི་བར་ནི་སྔོན་གྱི་སློབ་དཔོན་ཁ་ཅིག་གིས་ནི་གོང་དུ་འཚོ་བར་ཕྱེད་ཅེས་གསུངས་པའི་གསོ་བའི་ཐབས་བསྟན་པ་སྟེ། དེ་བས་ན་དེ་དག་དང་ལྷན་ཅིག་དུར་ཁྲོད་རྣམ་པར་རོལ་ཞེས་བྱ་བའི་ཚིག་འདི་ཡང་སླར་གསོས་པའི་ལྷ་ཆེན་པོ་དེ་དག་གདན་དང་བཀའ་ཉན་དུ་བྱས་ཏེ་དུར་ཁྲོད་ཆེན་པོར་རོལ་ཏོ་ཞེས་ཟེར་རོ། །ཁ་ཅིག་ནི་གོང་དུ། ཐལ་བ་བཞིན་དུ་རབ་ཏུ་བཤིག །ཅེས་སྨོས་པའི་ཇི་ལྟར་གཤིག་པའི་ཚུལ་བཤད་པ་ཡིན་ཏེ། སྐུ་ལས་སྤྲུལ་པའི་འཁོར་གྱི་དཀྱིལ་འཁོར་གྱི་གདུག་པ་ཅན་རྣམས་གསོལ་ནས་གཙོ་བོ་དང་ལྷན་ཅིག་ཏུ་དུར་ཁྲོད་ཆེན་པོ་ན་རོལ་ཏོ་ཞེས་ཟེར་རོ། །ཡང་འདི་དག་ནི་དོན་གྱི་སྐབས་དང་ཚིག་གི་ཤུགས་ཀྱིས་གདུག་པ་ཅན་སླར་གསོ་བའི་ཆོ་ག་བསྟན་པ་འཐད་པར་སྣང་ངོ་། །དཔལ་པདྨ་གར་གྱི་དབང་ཕྱུག་གིས་དབུགས་ཕྱུང་བ་ནི། ལོག་པར་ལྟ་བ་ལ་གནས་པ་སྟེ། གང་དག་ལས་དང་ལས་ཀྱི་འབྲས་བུ་ལ་སྐུར་པ་འདེབས་པས་མཐོང་བའི་ཆོས་ཀྱི་སྤྱོད་ཡུལ་ལ་ཤིན་ཏུ་ཞེན་པ་རྣམས་ལ་རྣམ་པར་དག་པ་དང་ཐུགས་སུ་ཆུད་པའི་བདག་ཉིད་རྡོ་རྗེ་ཆོས་དང་། ཐུགས་རྗེ་ཆེན་པོས་སེམས་ཅན་ལ་གཟིགས་པའི་བདག་ཉིད་ཀུན་ཏུ་སྤྱན་རས་གཟིགས་ཀྱི་དབང་པོ་དང་། ཇི་ལྟར་འདུལ་བཞིན་སྟོན་པའི་བདག་ཉིད་པདྨ་གར་གྱི་དབང་ཕྱུག་ཅེས་བྱ་བ་རྣམས་སུ་འཕྲུལ་ནས་དེ་དག་གི་དོན་མཛད་པའོ། །དཔལ་རྡོ་རྗེ་ཉི་མས་དབུགས་ཕྱུང་བ་ནི། ཤིན་ཏུ་འཇུངས་ཤིང་བརྐམ་པ་ཡིས་གཞན་ལ་ངན་སེམས་དང་ལྡན་པ་སྟེ། དེ་དག་ཡོངས་སུ་གདུལ་བའི་ཕྱིར་དམ་པའི་ནོར་ལ་མངའ་མཛད་པ་རྡོ་རྗེ་ཉི་མ་དང་། ནམ་མཁའ་ལས་ཡོན་ཏན་འབྱིན་པ་ནམ་མཁའི་སྙིང་པོ་ལྟ་བུའི་བདག་ཉིད་ཀྱིས་དཔལ་དང་གཟི་བརྗིད་དང་སྦྱིན་པ་ཕུན་སུམ་ཚོགས་པའི་བདག་ཉིད་ཀྱི་སྒོ་ནས་རྒྱལ་པོ་ཆེན་པོའི་མཛད་སྤྱོད་ཀྱི་དོན་མཛད་དོ། །དཔལ་རྟ་མཆོག་གིས་དབུགས་དབྱུང་བ་ནི་ལེ་ལོ་ཅན་རྣམས་བརྩོན་འགྲུས་ཀྱི་བདག་ཉིད་བརྟུལ་ཕོད་པ་མཛད་པས་བྱི་དང་ཆོམ་རྐུན་དང་བྲིད་པ་དང་སྒྱུ་དང་ངོ་མཐོན་གྱི་སྟོབས་རྣམས་ཀྱིས་བརྟུལ་ནས་དེ་དག་གི་དོན་མཛད་དོ། །དེ་ལྟར་དབུགས་འབྱིན་པའི་རྣམ་ པ་དེ་དག་ནི་མདོར་བསྡུས་པ་ཙམ་སྟེ། གཏམ་གྱི་ཕྱག་རྒྱའང་མཐའ་ཡས་པ་ཇི་སྙེད་པའང་རྡོ་རྗེ་སེམས་དཔའི་ཕྱག་རྒྱའོ་ཞེས་སྦྱར་རོ། །དེ་ལྟར་གཏམ་གྱི་ཕྱག་རྒྱ་དྲུག་བསྟན་པ་དེ་ཡང་ལས་དང་ཉོན་མོངས་པའི་སྒྲིབ་པ་རབ་ཏུ་ལྕི་བ་དྲུག་སྦྱང་བར་བྱ་བའི་ཕྱིར། རིགས་དྲུག་གི་འཕྲུལ་པ་བསྟན་པ་ཡིན་ཏེ། དེ་ལ་དོན་དམ་པ་བྱང་ཆུབ་ཀྱི་སེམས་གདོད་མ་ནས་དག་པ་མ་རྟོགས་པ་ནི་ཉེས་པ་ཐམས་ཅད་ཀྱི་གཞི་ཡིན་པས། དེའི་ཕྱིར་ཡོན་ཏན་ཐམས་ཅད་ཀྱི་གཞི་བྱང་ཆུབ་སེམས་ཀྱི་བདག་ཉིད་དཔལ་རྡོ་རྗེ་སེམས་དཔའ་བསྟན་ཏོ། །སྙིང་རྗེ་དང་བྲལ་ན་འདུས་མ་བྱས་ཐོབ་ཀྱང་བྱང་ཆུབ་ཆེན་པོར་མི་འགྱུར་ཞིང་སེམས་ཅན་ཀུན་གྱི་དོན་མི་ནུས་པས་དེའི་ཕྱིར་སྤངས་པ་དང་། ཡེ་ཤེས་ཕུན་སུམ་ཚོགས་པའི་བདག་ཉིད་སངས་རྒྱས་ཀྱི་འཕྲུལ་པ་བསྟན་ཏོ། །ཁོང་ཁྲོ་བ་དང་གནོད་སེམས་ནི་ཐེག་པ་ཆེན་པོ་དང་འགལ་བའི་མི་དགེ་བའི་རྩ་བ་ཆེན་པོ་ཡིན་པས། དེའི་ཕྱིར་སྙིང་རྗེ་ཆེན་པོའི་བདག་ཉིད་ཁྲོ་བོ་རྡོ་རྗེ་རིགས་བསྟན་པའོ། །ལོག་པར་ལྟ་བ་ནི་ཉེས་པ་སྤྱོད་པ་ཀུན་གྱི་གཞི་ཡིན་པས་དེའི་ཕྱིར་དྲི་མ་མེད་པའི་དམ་པའི་ཆོས་ཀྱི་བདག་ཉིད་པདྨའི་རིགས་བསྟན་ཏོ། །སེར་སྣ་དང་བརྣབ་སེམས་ནི་ཐེག་པ་ཆེན་པོའི་ཐབས་ཀུན་ནས་སྤོང་བའི་བདག་ཉིད་ཡིན་པས། དེའི་ཕྱིར་སྦྱིན་པས་ཀུན་ལ་སྐྱོབ་པའི་བདག་ཉིད་རིན་པོ་ཆེའི་རིགས་བསྟན་པའོ། །ལེ་ལོ་ནི་མི་དགེ་བ་ཐམས་ཅད་ཀྱི་གྲོགས་ཡིན་པ་དང་དཀར་པོའི་ཕྱོགས་ཡོངས་སུ་སྡུད་པར་མི་བྱེད་པས་དེའི་ཕྱིར་བརྩོན་འགྲུས་ཀྱི་བདག་ཉིད་ལས་ཀྱི་རིགས་བསྟན་ཏོ། །དེའི་ཕྱིར་ཐེག་པ་ཆེན་པོ་ལ་གནས་པའི་གང་ཟག་གིས་རྩ་བའི་སྡོམ་པའང་ཡོངས་སུ་གཟུང་ཞིང་བསྒྲུབ་པར་བྱ་བ་ནི། བྱང་ཆུབ་ཀྱི་སེམས་དང་སྙིང་རྗེ་ཆེན་པོ་དང་བརྩོན་འགྲུས་སོ། །ཡོངས་སུ་བསྡམ་པར་བྱ་བ་ནི་སེར་སྣ་དང་གནོད་སེམས་དང་ལོག་པར་ལྟ་བའོ། །འདི་རྣམས་ཀྱི་དབང་གིས་རིགས་རྣམ་པ་དྲུག་སྟེ། དེ་དག་རེ་རེ་ལ་ཡང་བྱ་བ་མ་ཡིན་པ་ལྡོག་པ་དང་བྱ་བ་ལ་འཇུག་པའི་དབང་གིས་སྡོམ་པ་གཉིས་གཉིས་སུ་ཤེས་པར་བྱའོ། །གཏམ་གྱི་ཕྱག་རྒྱ་ཤེས་པར་ཞེས་བྱ་བ་ནི་སྔོན་བྱུང་བའི་ལོ་རྒྱུས་བརྗོད་པ་ནི་གཏམ་སྟེ། དེ་ཉིད་བཅོམ་ལྡན་འདས་ཀྱི་ཏིང་ངེ་འཛིན་ལས་སྤྲུལ་བའི་ཕྱིར་ཡེ་ཤེས་ཀྱི་ཕྱག་རྒྱའོ། །རྣམ་པ་གཅིག་ཏུ་ཕྱག་རྒྱ་ལས་ཡེ་ཤེས་འབྱུང་བས་ཕྱག་རྒྱ་ཤེས་པ་ཞེས་ཀྱང་བཤད་དོ། །རྟོག་པ་ལྔ་པའོ། །
དེ་ལྟར་ཅི་རིགས་པ་རྣམ་པར་འཕྲུལ་པ་གང་ཞིག་ཅི་འདྲ་བར་བྱུང་བ་གཏམ་རྣམ་པར་འཕྲུལ་པས་བཤད་ནས། ད་ནི་དེ་དག་ཇི་ལྟར་སྒྲུབ་པའི་ཐབས་ཀྱི་ཆོ་ག་སྟོན་ཏེ། དེ་ཡང་ཐབས་ཀྱི་དངོས་གཞིར་གྱུར་པ་ནི། མཁའ་འགྲོ་མ་སྒྱུ་མ་རྣམ་པར་འཕྲུལ་པ་ཞེས་བྱ་བའི་བྱིན་བརླབས་སྒྲུབ་པ་རྗེས་སུ་མཐུན་པའི་ཕྱག་རྒྱ་ཡིན་པའི་ཕྱིར་དང་པོར་དེ་བསྟན་པར་བྱ་སྟེ་དེའི་ཕྱིར། དེ་ནས་གཞན་ཡང་ཐམས་ཅད་དུ། །ཞེས་བྱ་བ་ལ་སོགས་པ་གསུངས་ཏེ། དེ་ལ་མཁའ་འགྲོ་སྒྱུ་མ་བདེ་མཆོག་བཤད། །ཅེས་བྱ་བ་ནི་བདེ་བས་བདེ་བ་བསྒྲུབ་པའི་ཐབས་ཚོགས་ཀྱི་དཀྱིལ་འཁོར་བཤད་པ་དམ་བཅའ་བའོ། །དཔལ་ལྡན་སངས་རྒྱས་ཀུན་གྱི་དངོས། །ཞེས་བྱ་བ་ལ། རྡོ་རྗེ་སེམས་དཔའ་བདེ་འབྱུང་བ། །གསང་བ་མཆོག་གི་དགྱེས་པ་ན། །ཐམས་ཅད་བདག་ཉིད་རྟག་ཏུ་བཞུགས། །ཞེས་བྱ་བ་ནི་རྡོ་རྗེ་སེམས་དཔའ་བདེ་བ་འབྱུང་བའི་གཞིའི་གནས་ནི་གསང་བ་མཆོག་གི་དགྱེས་པ་ཡིན་ཏེ། རྟག་ཏུ་དེ་ན་བཞུགས་སོ། །དེ་བཞིན་དུ་སྒྲུབ་པ་པོ་རྣམས་ཀྱིས་ཀྱང་གསང་བ་མཆོག་གི་དཀྱིལ་འཁོར་གྱི་གནས་དང་པོར་བཤམ་དགོས་པས། སངས་རྒྱས་ཀུན་གྱི་དམ་ཚིག་དཔལ། །ཞེས་བྱ་བ་ནས། སྐྱེད་མོས་ཚལ་ལ་སོགས་པར་བསྒྲུབ། །ཅེས་བྱ་བའི་བར་དག་གསུངས་ཏེ། དམ་ཚིག་གི་སྒྲ་ནི་འདིར་དཀྱིལ་འཁོར་ཏེ་དེ་ཉིད་རྡོ་རྗེ་སེམས་དཔའི་གནས་ཡིན་པས་སྣང་བ་བདེ་ཞེས་གསུངས་སོ། །དེ་ལྟར་གནས་བསྟན་ནས་ད་ནི་གད ན་བསྟན་པའི་ཕྱིར། དེར་ནི་དང་པོ་གདན་བཤམས་ཏེ། །འཇམ་ཞིང་རེག་ན་བདེ་འགྱུར་ལ། །སྣ་ཚོགས་པད་མོ་རས་ཀྱིས་གཡོག །དེ་ནི་ཐམས་ཅད་དག་པའི་གདན། །ཞེས་བྱ་བ་ལ་སོགས་པ་གསུངས་ཏེ། འདི་དག་ནི་ཚོགས་ཀྱི་དཀྱིལ་འཁོར་བསྒྲུབ་པའི་རྣལ་འབྱོར་པ་རྣམས་ཀྱི་རང་རང་གི་གོ་འཕང་ཇི་ལྟར་ཐོབ་པ་དང་མཐུན་པའི་མཚན་མ་དང་བཅས་པའི་གདན་བཤམས་པར་བྱ་བ་ཡིན་པ་ལས། ཐམས་ཅད་ལ་ཐུན་མོང་དུ་འདོད་པའི་ཡོན་ཏན་གྱིས་མ་ཆགས་ཤིང་དག་པའི་རྟགས་ཀྱི་གདན་སྣ་ཚོགས་པད་མས་མཚན་པའི་རས་གདིང་བར་བྱ་བ་ཡིན་ལ། དེ་ལ་དཀྱིལ་འཁོར་ཆེན་པོའི་ཚུལ་དུ་བྲིས་ཏེ། དེར་གཙོ་བོ་གཟུངས་དང་བཅས་པའི་ཕྱག་རྒྱར་བྱིན་གྱིས་བརླབས་པའི་སྐྱེ་བོ་རྣམ་པ་བཀོད་ནས་བསྒྲུབ་པར་བྱ་བའི་དོན་ཏོ། །རྣམ་པ་གཅིག་ཏུ་གདན་གྱི་དོན་ནི་གཟུངས་མཚན་དང་ལྡན་པ་ཉིད་དེ། དེ་དཀྱིལ་འཁོར་ཐམས་ཅད་ཀྱི་རང་བཞིན་དུ་བྱིན་གྱིས་བརླབས་ཏེ། དེ་ལས་དཀྱིལ་འཁོར་གྱི་ལྷ་མོ་རྣམས་བསྐྱེད་ཅིང་མཆོད་ནས་སྒྲུབ་པ་པོ་ཞེས་ཀྱང་བཤད་དོ། །དེ་ལྟར་ཕྱག་རྒྱ་དགོད་པ་ནི། །རང་གི་ལྷ་དང་འདྲ་བ་ཡི། །བུད་མེད་དག་ནི་ལེགས་སྒྲུབ་པ། །ཞེས་བྱ་བ་ལ་སོགས་པས་བསྟན་ཏོ། །དངོས་གྲུབ་ཀྱི་རྟེན་དམ་ཚིག་གི་རྫས་ནི། མི་ཡི་འཚལ་ནི་གྲུབ་པ་ལ། །དམར་ཆེན་པོ་ཞེས་བྱ་བར་བཤད། །ཅེས་བྱ་བ་ལ་སོགས་པ་སྟེ་འདི་ནི་འོག་ནས་འཆད་དོ། །རྡོ་རྗེ་ཆུ་དང་རྡོ་རྗེ་བཅས། །འཚལ་ཆེན་པོ་དག་སྒྲུབ་པ་ནི། །ཞེས་བྱ་བ་ནི་རྡོ་རྗེ་དྲི་ཆེན་དྲི་ཆུ་གཉིས་དང་འཚལ་ཆེན་པོར་སྦྱར་བ་སྟེ། དེ་ལ་འཚལ་ཆེན་པོ་ནི་བྱང་ཆུབ་ཀྱི་སེམས་རྣམ་པ་གཉིས་ལས་གྲུབ་པའི་ཤ་ཆེན་པོའོ། །དེ་ཉིད་བསྟན་པའི་ཕྱིར། དེ་ཡི་འཚལ་དང་ཁུ་བ་དང་། །འཚལ་ཆེན་པོ་ནི་སྒྲུབ་པ་དག །ཅེས་གསུངས་ཏེ། པད་མ་རཀྟ་དང་བྱང་ཆུབ་ཀྱི་སེམས་དང་ཤ་ཆེན་དུ་སྦྱར་བ་ནི་དམར་ཆེན་པོ་ཞེས་བྱ་བར་བཤད་དོ། །དམར་ཆེན་དང་ནི་ག་པུར་བཅས། །ཙན་དན་དམར་པོ་སྦྱར་བ་དག །ཅེས་བྱ་བ་ནི་ཇི་སྐད་དུ་སྦྱར་བའི་དམར་ཆེན་དང་། ཡང་བྱང་ཆུབ་ཀྱི་སེམས་རྣམ་པ་གཉིས་སྦྱར་བ་ནི་དམ་ཚིག་གི་རྫས་སོ། །ཁ་ཅིག་ན་རེ་བྱང་ཆུབ་ཀྱི་སེམས་རྣམ་པ་གཉིས་གོང་དུ་སྦྱར་ཟིན་པས། འདིར་ག་པུར་དང་ཙན་དན་དམར་པོ་གཉིས་ནི་ཕྱི་རོལ་དུ་གྲགས་པའི་གཟུང་བར་བྱ་སྟེ། འདི་ལྟར་དམ་ཚིག་རྫས་ཀྱི་འཕྲད་དང་རྐྱེན་དུ་སྦྱར་བ་ཡིན་ནོ་ཞེས་ཟེར་རོ། །ཞི་བའི་བཏུང་བ་བཞིན་ཞེས་བྱ་བ་ནི་བྲམ་ཟེ་རྣམས་ཀྱིས་ཟླ་བའི་མཆོད་སྦྱིན་བྱེད་པའི་བཏུང་བ་མྱང་བ་བཞིན་དུའོ། །གཞན་དག་ནི་དམ་རྫས་ཀྱི་ཡོན་ཏན་ནོ། །
ད་ནི་ཚོགས་ཀྱི་དཀྱིལ་འཁོར་དུ་མཆོད་པ་ལ་འཇུག་པའི་ཚུལ་བསྟན་ཏེ། དེའི་ཕྱིར། དེ་ནས་ཁྲུས་བྱས་དེ་བཞིན་ལུས། །ཞེས་བྱ་བ་ནས། སློང་བས་དལ་གྱིས་དལ་གྱིས་སུ། །གོས་དགབ་པ་ཡི་སྦྱོར་བ་ཡིས། །བདག་གི་འབྱུང་བ་བསྐུལ་བར་བྱ། །རྫོགས་པར་སངས་རྒྱས་ཉི་ཟླ་རྣམས། །ཤར་བ་དག་ནི་མཐོང་བ་ཡིས། །ཞེས་བྱ་བའི་བར་དག་གསུངས་ཏེ། འདིར་དཀྱིལ་འཁོར་བསྐྱེད་པ་དང་མཆོད་པའི་རིམ་པ་དག་འབྱུང་བ་ནི། ཡོངས་སུ་བཟུང་བ་དག་བདེ་བར་བྱ་བའི་ཕྱིར། འོག་ནས་གུད་དུ་བསྟན་པ་བྱའོ། །འདིར་ཚིག་གི་དོན་གྱི་འབྲེལ་བ་ཙམ་བསྟན་པར་བྱ་སྟེ། དེ་ལ། སློང་བས་དལ་གྱིས་དལ་གྱིས་སུ། །ཞེས་བྱ་བ་ནི་ལྷ་མོ་རྣམས་ཀྱིས་བདེ་བ་ཆེན་པོ་མི་རྟོག་པའི་ངང་ལས་བཞེངས་པར་བསྐུལ་ཞིང་འགྲོ་བའི་དོན་དུ་བྱང་ཆུབ་ཀྱི་སེམས་བསྐྱེད་པར་བསྐུལ་བའོ། །གང་གིས་ཞེ་ན། གོས་དགབ་པ་ཡི་སྦྱོར་བ་ཡིས། །ཞེས་གསུངས་ཏེ། སྒེག་པ་དང་ལྟ་བ་དང་འཛུམ་པ་དང་གླུ་དང་གར་དང་མཁྱུད་པ་དང་སྦྱོར་བ་ལ་སོགས་པའི་སྒོ་ནས་བྱང་ཆུབ་ཀྱི་སེམས་བསྐྱེད་པར་མཛད་པ་ནི། ལུས་དང་སེམས་ལ་མཛེས་པ་བསྐྱེད་པའི་སྦྱོར་བ་ཡིན་པས་དེ་སྐད་ཅེས་བྱ་སྟེ། སྦྱོར་བ་དེས་རང་གྲུབ་པའི་བྱང་ཆུབ་ཀྱི་སེམས་འབྱུང་བ་བསྐུལ་བར་བྱའོ། །དུས་གང་གི་ཚེ་བྱང་ཆུབ་ཀྱི་སེམས་རྣམ་པ་གཉིས་འབྱུང་བའི་དུས་དེའི་ཚེ་དངོས་གྲུབ་ཐོབ་པའི་དུས་ཡིན་པས་ཉི་ཟླ་ཤར་བ་མཐོང་བས་གྲུབ་ཅེས་བྱའོ། །ཡང་བྱང་ཆུབ་ཀྱི་སེམས་རྣམ་པ་གཉིས་གཉིས་སུ་མེད་པའི་བདེ་བ་ལས་སྐྱེས་པའི་ཏིང་ངེ་འཛིན་མཚན་མ་ཐམས་ཅད་དང་བྲལ་བ་ནི་ཉི་ཟླ་ཤར་བ་མཐོང་བ་ཞེས་བྱ་སྟེ། དེའི་ཚེ་དངོསགྲུབ་ཀྱི་མཆོག་ཐོབ་པ་ཡིན་ནོ་ཞེས་སྦྱར་རོ། །རྣམ་པ་གཅིག་ཏུ་སློང་བས་ཞེས་བྱ་བ་ནི་ཡེ་ཤེས་དང་ཕྱག་རྒྱ་དབབ་པ་ལ་སོགས་པའི་སྦྱོར་བས་བདག་ཉིད་སྒྲིབ་པ་ཐམས་ཅད་དང་བྲལ་བར་བྱ་སྟེ། སྟོང་པ་ཉིད་ཀྱི་ཏིང་ངེ་འཛིན་དུ་གནས་པ་ལས། སྔོན་གྱི་སྨོན་ལམ་དང་ཐུགས་རྗེའི་དབང་ལས་གྱུར་པའི་དགེ་བའི་བཤེས་གཉེན་རྣམས་ཀྱིས། སྟོང་པ་ཤིན་ཏུ་རྣལ་འབྱོར་ལ་སོགས་པའི་གླུས་བསྐུལ་ཏེ། དེའི་དབང་གིས་དེ་ལས་བཞེངས་ནས་རྡོ་རྗེ་སེམས་དཔའི་ཕྱག་རྒྱར་བྱིན་གྱིས་བརླབས་ཤིང་དཀྱིལ་འཁོར་སྤྲུལ་པ་དང་མཆོད་པ་ཆེན་པོའི་ཆོ་ག་རྒྱས་པར་མཛད་པ་ནི། གོས་དགབ་པ་ཡི་སྦྱོར་བ་ཡིས། །བདག་གི་འབྱུང་བ་བསྐུལ་བར་བྱ། །ཞེས་བྱའོ། །དེ་ནས་དཔལ་རྡོ་རྗེ་སེམས་དཔའི་རྣལ་འབྱོར་དང་བཅས་པའི་དཀྱིལ་འཁོར་ཏིང་ངེ་འཛིན་གྱིས་གསལ་བར་མཐོང་བ་ནི། རྫོགས་པར་སངས་རྒྱས་ཉི་ཟླ་རྣམས། །ཤར་བ་དག་ནི་མཐོང་བ་ཡིས། །ཞེས་བཤད་དོ། །སློང་བའི་གླུ་དེ་ཉིད་གང་ཞེ་ན། ངེས་པའི་ལམ་དང་ཀུན་ལྡན་པ། །རྣམ་པར་འདས་པས་རྣམ་པར་བརྒྱན། །ཞེས་བྱ་བ་ལ་སོགས་པ་སྟེ། གླུ་འདི་ཉིད་ཐར་བའི་ལམ་དུ་འགྱུར་ཞིང་ཐར་པའི་ཡོན་ཏན་གྱིས་བརྒྱན་པའོ་ཞེས་སོ། །རྣམ་པ་གཅིག་ཏུ་གླུའི་ལམ་ནི་རྣམ་པ་བཞི་སྟེ། དེའུ་མཐོ་དམན་དང་རིང་ཐུང་གིས་ཕྱེ་བ་དྲུག་འགྱུར་དང་། བཞི་འགྱུར་ལ་སོགས་པ་རྣམས་སོ། །གླུའི་ལམ་དང་སྒོ་དེ་ཉིད་ཀྱིས་མྱ་ངན་ལས་འདས་པའང་འགྲུབ་པར་བྱེད་ཅེས་སྦྱར་རོ། །འདིས་ཕུང་པོ་ལྷག་མ་མེད་པའི་མྱ་ངན་ལས་འདས་པའི་དབྱིངས་སུ་བརྟན་ཞིང་གྲུབ་པར་བཞུགས་པ་རྣམས་ཀྱང་སློང་བར་བྱེད་ན་གཞན་ལྟ་ཅི་སྨོས་ཞེས་བྱ་བའི་དོན་ཏེ། གླུའི་དོན་ཡང་འདི་ཉིད་དོ། །གོང་དུ། རྫོགས་པར་སངས་རྒྱས་ཉི་ཟླ་རྣམས། །ཤར་བ་དག་ནི་མཐོང་། ཞེས་པའམ། ལྷ་མོ་ཀུན་དང་བདེ་མོས་པ། །རྡོ་རྗེ་སེམས་དཔའ་ཡང་དག་རྫོགས། །ཉི་མ་ཟླ་བ་གསལ་བར་འཆར། །ཞེས་བྱ་བ་འདི་ཉིད་ཀྱིས་བཤད་པར་ཤེས་པར་བྱའོ། །ཡང་སློང་བའི་གླུ་གཉིས་པ་གསུངས་པ། རྗེས་སུ་ཆགས་པ་རྣམ་མང་དགའ་བ་ཡིས། །ཞེས་བྱ་བ་ལ་སོགས་པ་སྟེ། འདིས་ནི་གསང་བའི་ལྷ་མོ་བཞི་ཡི་སྒོ་ནས་དཔལ་རྡོ་རྗེ་སེམས་དཔའ་ལ་བདེ་བའི་བདེ་བ་སྒྲུབ་པའི་ཕྱིར་གཉིས་སུ་མེད་པར་རོལ་པར་བསྐུལ་བ་དང་། ཐུགས་རྗེ་ཆེན་པོས་འགྲོ་བའི་དོན་ལ་རོལ་པར་བསྐུལ་བའོ། །གསུམ་པ་བསྐུལ་བའི་གླུ་ནི། བ་ཧུ་བི་བི་ཏ་རྣམ་པ་བཞིའི་སྒོ་ནས་ལས་རྣམ་བཞི་སྤྲུལ་པ་སྤྲོས་པས་སེམས་ཅན་རྣམས་གདུལ་བར་བསྐུལ་བ་དང་། དེ་ལྟ་བུའི་དངོས་གྲུབ་སྒྲུབ་པ་པོ་ལ་སྩོལ་བར་བསྐུལ་བ་སྟེ། དེ་བས་ན་རྒྱུད་འདིའི་གཞུང་གི་དོན་མ་ལུས་པ་ནི་སྔོན་བྱུང་བའི་དཀྱིལ་འཁོར་རྣམ་པ་དྲུག་ཡིན་ལ། དེ་དག་གི་མཛད་པ་མདོར་བསྡུས་པ་ནི་གསང་བ་ཡུམ་བཞིའི་བདག་ཉིད་གླུ་རྣམ་པ་བཞི་པོ་འདི་ཡིན་པས་གླུ་འདི་དག་རེ་རེའི་སྒོ་ནས་ཀྱང་ལས་དང་དངོས་གྲུབ་ཐམས་ཅད་ལ་སྦྱར་དུ་རུང་ངོ་ཞེས་སོ། །དེ་ལ་དང་པོ། བ་ཧུ་བི་བི་ཏ་རཱ་ག་སནྟ་ཏི་ཨ་ཤེ་ཥ་ནི་ཤི་ཥ་སཏྭ་བི་ན་ཡ་སརྦ་ཏ་ཐཱ་ག་ཏཱཿཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤམྦ་རེ་ཏེ་ན་ཏེ་ཏེ་ཧཱུཾ། ཞེས་བྱ་བ་ནི། སེམས་ཅན་ཆགས་པ་ཅན་གདུལ་བའི་དོན་དུ་རྡོ་རྗེ་སེམས་དཔའི་ཕྲིན་ལས་ལྷ་མོ་བདེ་མཆོག་མའི་བདག་ཉིད་དབང་གི་སྒོ་ནས་དོན་མཛད་པར་བསྐུལ་བའོ། །གཉིས་པ། བ་ཧུ་བི་ཝི་ཏ་རཱ་ཏི་སནྟ་ཏི་ཨ་ཤེ་ཥ་ནེ་ཤེ་ཥ་སཏྭ་བི་ན་ཡ་སརྦ་ཏ་ཐཱ་ག་ཏཱཿ ཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤེ་བ་རེཧཱུཾ་ཧཱུཾ་ཧཱུཾ། ཞེས་བྱ་བ་ནི། སེམས་ཅན་འདོད་པ་ལ་སེམས་དགའ་བ་རྣམས་ལ་རྡོ་རྗེ་སེམས་དཔའི་ཕྲིན་ལས་ལྷ་མོ་རྨོངས་བྱེད་མའི་བདག་ཉིད་བུད་མེད་ལ་སོགས་པའི་ལོངས་སྤྱོད་རྒྱས་པས་དོན་མཛད་པར་བསྐུལ་བའོ། །གསུམ་པ། བ་ཧུ་བི་ཝི་ཏ་རོོ་དྲ་སནྟ་ཏི་ཨ་ཤེ་ཥ་ནི་ཤེ་ཥ་སཏྭ་བི་ན་ཡ་སརྦ་ཏ་ཐཱ་ག་ཏཿཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤམྦ་རེ་རུ་ལུ་རུ་ལུ་ཧཱུཾ་བྷྱོ་ཧཱུཾ། ཞེས་བྱ་བ་ནི། སེམས་ཅན་གདུག་པ་ཅན་རྣམས་ལ་དཔལ་རྡོ་རྗེ་སེམས་དཔའི་ཕྲིན་ལས་ལྷ་མོ་ཟ་བྱེད་མའི་བདག་ཉིད་དྲག་པོའི་སྒོ་ནས་དོན་མཛད་པ་བསྐུལ་བའོ། །བཞི་པ། བ་ཧུ་བི་ཝི་ཏ་ཛཱི་བཾ་སནྟ ་ཏི་ཨ་ཤེ་ཥ་ནི་ཤེ་ཥ་སཏྭ་བི་ན་ཡ་སརྦ་ཏ་ཐཱ་ག་ཏཿ ཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤམྦ་རེ་ཧཱུཾ་ཤི་ཥྱ་བི་ཤ་ཧཱུཾ། ཞེས་བྱ་བ་ནི། སེམས་ཅན་སྲོག་གིཕོངས་པ་རྣམས་ལ་རྡོ་རྗེ་སེམས་དཔའི་ཕྲིན་ལས་ལྷ་མོ་ཚེ་འཕེལ་མའི་བདག་ཉིད་ཞི་བའི་དོན་མཛད་པར་བསྐུལ་བའོ། །དེ་ལྟ་བས་ན་གླུ་བཞི་སོ་སོ་འདིས་ནི་རྒྱ་ཆེན་པོ་མི་ནུས་པའི་གང་ཟག་རྣམས་ཀྱིས་གང་ལ་མོས་པ་བཞིན་དུ་གླུ་འདི་དག་རེ་རེས་དཀྱིལ་འཁོར་བསྐྱེད་པ་དང་སྤྱན་དྲང་བ་དང་མཆོད་པ་འབུལ་བ་དང་བསྙེན་པ་བྱ་བ་དང་སྒྲུབ་པ་དང་ལས་ལ་སྦྱར་བ་ཐམས་ཅད་བྱར་རུང་བའི་ཕྱིར། ལས་ཐམས་ཅད་པས་གླུའི་ཕྱག་རྒྱར་བཤད་དོ། །གཞན་ནི་དེ་དག་གི་ཡོན་ཏན་ནོ། །གླུ་བཞི་པ་ནི། དེ་ནས་ཡང་དག་རབ་གསང་བས། །བུད་མེད་དག་ནི་བཞི་རྣམས་དང་། །ཞེས་བྱ་བ་ལ་སོགས་པས་མེ་ཏོག་དང་བདུག་པ་དང་མར་མེ་དང་དྲི་དང་ལྡན་པའི་བུད་མེད་བཞིས་གར་དང་དབྱངས་ཀྱིས་ཕུལ་ན་ཡང་མཆོད་པ་ཀུན་ནས་བསྡུས་པར་འགྱུར་རོ། །
ད་ནི་སློབ་མ་གཞུག་པའི་ཆོ་ག་བསྟན་ཏེ། དེའི་ཕྱིར། མཆོད་པའི་སྦྱོར་བ་འདི་དག་དང་། །ལྷ་མོ་བཞི་པོ་དག་གིས་ནི། །མེ་ཏོག་ལ་སོགས་མཆོད་བྱས་ནས། །སློབ་མ་ཐམས་ཅད་གཟུང་བར་བྱ། །ཞེས་བྱ་བ་ལ་སོགས་པ་གསུངས་སོ། །དེ་ལ་འདིར་མེ་ཏོག་དོར་བ་ནི། ཚོགས་ཀྱི་དཀྱིལ་འཁོར་ཉིད་ལ་དོར་བར་བྱའོ། །དབང་བསྐུར་བ་ནི། གསང་བའི་དབང་གི་རང་བཞིན་ཇི་སྐད་དུ་བསྟན་པའི་དམ་ཚིག་གི་རྫས་ཀྱིས་བསྐུར་བར་བྱའོ། །དབང་གཞན་ནི་དཀྱིལ་འཁོར་གཞན་ནས་སྟོན་ཏོ། །དེ་ནས་དམ་ཚིག་སྦྱིན་པ་དང་མན་ངག་སྦྱིན་པ་དང་ཡོན་དབུལ་བ་དང་ཆོས་ལེགས་པར་སྟོན་པ་རྣམས་ནི་སྒྲུབ་པ་པོ་ཐམས་ཅད་ཀྱི་སྔོན་དུ་འགྲོ་བའི་ཆོ་ག་ཡིན་ལ། སློབ་དཔོན་རྣམས་ཀྱི་བྱ་བའི་ལས་ཡིན་པས་དེ་ལྟ་བས་ན་ཇི་སྐད་དུ་གསུངས་པའི་ཡན་ལག་ལྔ་པོ་དེ་དག་ཚང་བར་བསྒྲུབ་པར་བྱའོ། །དེ་དག་ནི་རེ་ཞིག་ཚོགས་ཀྱི་དཀྱིལ་འཁོར་ཇི་ལྟར་སྒྲུབ་པའི་ཚིག་གི་འབྲེལ་པ་བསྟན་པའོ། །ཚོགས་ཀྱི་དཀྱིལ་འཁོར་དེ་དག་ཉིད་ཇི་ལྟར་སྒྲུབ་པའི་ཆོ་ག་ཉིད་བསྟན་པར་བྱ་སྟེ། དེ་ལ་འདིར་སྒྲུབ་པོ་དཔལ་རྡོ་རྗེ་སེམས་དཔའི་ཚོགས་ཀྱི་དཀྱིལ་འཁོར་དུ་དངོས་གྲུབ་སྒྲུབ་པར་འདོད་པས། ཐོག་མར་རྡོ་རྗེ་སློབ་དཔོན་ལ་བསྙེན་བཀུར་བྱ་བ་ལ་སོགས་པ་སྔོན་དུ་བྱ་བའི་ཆོ་གའི་ཡན་ལག་ཇི་སྐད་བསྟན་པ་རྫོགས་པའི་རྣལ་འབྱོར་པ། ཇི་ལྟར་དགའ་བ་དང་ཇི་ལྟར་འབྱོར་པའི་གཟུངས་མ་དང་ལྡན་པའི་ཡོ་བྱད་ཕུན་སུམ་ཚོགས་པ་ཉེར་བསྡོགས་སུ་གནས་པ་རྣམས་ཀྱིས་ཚོགས་ཀྱི་སྒྲུབ་པ་བརྩམ་པར་བྱ་སྟེ། དེ་ལ་དུས་ནི། ཉིན་རེའམ་ཡང་ན་ཟླ་རེའམ། །ཡང་ན་དེ་བཞིན་ལོ་རེར་ནི། །ཇི་བཞིན་བྱིན་གྱིས་བརླབས་ནས་ཀྱང་། །སངས་རྒྱས་བདེ་མཆོག་གར་བྱའོ། །ཞེས་གསུངས་པ་བཞིན་དུ། མཐོང་བའི་ཆོས་ལ་དངོས་གྲུབ་ཆེན་པོ་བསྒྲུབ་པར་འདོད་པའི་ཤིན་ཏུ་བརྩོན་པ་རྣམས་ཀྱིས་ཉི་མ་རེ་རེ་རྟག་ཏུ་བསྒྲུབ་པར་བྱའོ། །དེ་ལྟ་བུའི་སྦྱོར་བ་བརྩོན་པ་དང་མི་ལྡན་པ་རྣམས་ཀྱིས་ནི་ཟླ་བ་རེ་རེར་བསྒྲུབ་པར་བྱའོ། །དེ་ལས་གཞན་པ་རྣམས་ཀྱིས་ནི་ལོ་རེ་ལ་ཚོགས་ཀྱི་མཆོད་པ་རེ་རེ་བྱ་སྟེ། དེ་དག་གི་ཁྱད་པར་གྱི་དུས་ཀྱང་། བཅུ་བཞི་དང་ནི་བཅོ་ལྔ་དང་། །ཁྱད་པར་དུ་ནི་ཚེས་བརྒྱད་ལའོ། །ཞེས་གསུངས་པ་བཞིན་དུ་བྱའོ། །གནས་ཀྱང་དབེན་པའི་གནས་དག་གམ། །རང་གི་སྐྱེད་མོས་ཚལ་སོགས་པར། །ཀུན་ཏུ་སྣ་ཚོགས་སྐལ་བཟང་པོ། །ཅི་བདེ་བར་ནི་བསྒྲུབ་པར་བྱ། །ཞེས་གསུངས་པའོ། །གནས་ཁང་ཡང་། རྡོ་རྗེ་སེམས་དཔའ་སྣང་བ་བདེ། །དེ་བཞིན་གཤེགས་པའི་ལྷ་རྫས་མཆོག །རིན་ཆེན་རྒྱན་ལ་སོགས་པས་སྤྲས། །དྲིལ་བུ་རྒྱལ་མཚན་མཆོག་ལྡན་པའི། །བླ་རེ་དམ་པ་བྲེས་པ་ན། །རྡོ་རྗེའི་ཚིག་དང་མཆོད་ལ་སོགས། །གླུ་དང་སིལ་སྙན་རྣམ་པར་འཕྲུལ། །མེ་ཏོག་བདུག་སྤོས་སྦྱོར་བ་དང་། །མར་མེ་དྲི་ལ་སོགས་ལྡན་པར། །སངས་རྒྱས་ཐམས་ཅད་མཉམ་སྦྱོར་བ། །མཁའ་འགྲོ་སྒྱུ་མ་བདེ་མཆོག་བསྒྲུབ། །ཡང་ན་བདེ་བའི་གནས་དག་གི །སྐྱེད་མོས་ཚལ་ལ་སོགས་པར་བསྒྲུབ། །ཅེས་གསུངས་པ་ལྟ་བུ་འམ། དེ་དག་མ་འབྱོར་ནའང་ཐེག་པའམ། ཁྱིམ་མམ་སྦྲ་གུར་ལ་སོགས་པར། སྔགས་ཀྱི་ཁང་པ་དང་། ཡོ་བྱད་ཀྱི་ཁང་པ་དང་།  ཀིཾ་ཀ་རའི་ཁང་པ་རྣམས་འབྱོར་པར་བཤམས་ཏེ། སྔགས་ཀྱི་ཁང་པ་དེར་ས་གཞི་ལེགས་པར་བྱི་དོར་བྱས་ཏེ། ལི་ཁྲི་ལ་སོགས་པའི་བྱི་དོར་གྱིས་ཕྱོགས་ཐམས་ཅད་དུ་གཟུགས་བརྙན་འབྱུང་བར་བྱའོ། །དེའི་སའི་ཆ་ཡང་དཀྱིལ་འཁོར་ཆེན་པོའི་ཚུལ་དུ་རྡོ་རྗེའི་ཐིག་གིས་བཏབ་སྟེ་བྱའོ། །དབྱིབས་དཀྱིལ་འཁོར་ཀུན་ཏུ་སྣ་ཚོགས་པའོ་ཞེས་གསུངས་པའི་ཕྱིར་དཔལ་རྣམ་པར་སྣང་མཛད་དང་ཧེ་རུ་ཀ་ལ་སོགས་པའི་དཀྱིལ་འཁོར་གྱི་དབྱིབས་གང་ཡང་རུང་བ་ཞིག་བླང་བར་འབྱུང་ངོ་། །སྔོན་གྱི་སློབ་དཔོན་ཁ་ཅིག་ནི་དཔལ་རྡོ་རྗེ་སེམས་དཔའི་དཀྱིལ་འཁོར་དབྱིབས་གྲུ་བཞིར་བྱ་བར་བཞེད་དོ། །དེ་ལ་ནང་གི་དཀྱིལ་འཁོར་ཟླུམ་པོ་རེའུ་མིག་དགུ་པར་བྱ་ལ་ཕྱི་རོལ་གྲུ་བཞི་སྒོ་དང་བཅས་པར་བྱ་སྟེ། དེའི་སྟེང་དུ་རྡུལ་ཚོན་མི་དགྱེ་བར་སྟན་གདིང་བར་བྱའོ། །དེ་ལ་སྟན་གྱི་མཚན་ཉིད་ནི། དེར་ནི་དང་པོར་སྟན་བཤམས་ཏེ། །འཇམ་ཞིང་རེག་ན་བདེ་འགྱུར་བ། །སྣ་ཚོགས་པད་མོ་རས་ཀྱིས་གཡོག །དེ་ནི་ཐམས་ཅད་དག་པའི་སྟན། །སྟན་དེ་དག་ནི་ཐམས་ཅད་ལ། །ཇི་ལྟར་གནས་པ་བཞིན་དུ་དགོད། །གྲུ་བཞི་པ་ལ་སྒོ་བཞི་པ། །རྟ་བབས་བཞི་ཡིས་མཛེས་པར་བྱ། །རྡོ་རྗེ་རིན་ཆེན་པད་མོ་སོགས། །སྒོ་བསྲུངས་དང་ནི་ལྡན་པར་བྱ། །ཞེས་གསུངས་པ་ལྟར། རང་རང་གི་ལྷའི་བཞུགས་གནས་རྣམས་སུ་སྣ་ཚོགས་པད་མས་མཛེས་པར་བྱས་པའི་རས་ཀྱི་སྟན་ནང་ཚངས་ཅན་རེ་རེ་གདིང་བར་བྱ་སྟེ། འདོད་པ་ལ་ལོངས་སྤྱོད་ཀྱང་མི་གོས་པའི་ཕྱག་རྒྱས་བཏབ་པའོ། །ཡང་ན་ས་གཞི་ལ་ཐིག་མི་བཏབ་པར་སྔགས་ཁང་དང་མཉམ་པའི་རས་བཟང་པོས་གཞི་བྱས་ལ། དེ་ལ་གོང་དུ་སྨོས་པ་བཞིན་དུ་བྲིས་ཏེ། དེའི་སྟེང་དུ་རང་རང་གི་སྟན་རང་རང་གི་མཚན་མས་བཏབ་པ་སོ་སོར་གདིང་བར་ཡང་བཤད་དོ། །དེ་ནས་ཕྱག་རྒྱ་དགོད་པ་ནི་རྣམ་པ་གཉིས་ཏེ། གོང་དུ་བསྟན་པའི་ལུགས་མ་ལ་སོགས་པའི་ཕྱག་རྒྱ་འགྲུབ་པའི་ཕྱག་རྒྱ་རྣམས་དང་བྱིན་གྱིས་བརླབས་སྒྲུབ་པ་རྗེས་སུ་མཐུན་པའི་ཕྱག་རྒྱ་བུད་མེད་རྣམས་དགོད་པའོ། །འདིའི་དུས་ནི་ཉིན་གྱི་ཐ་མར་བཞག་པར་བྱ། །ཞེས་གསུངས་པ་བཞིན་དགོང་ཀའི་དུས་སུ་སྐུ་གཟུགས་དང་རྣལ་འབྱོར་མ་རྣམས་གཙོ་བོ་དང་བཅས་པར་བྱི་དོར་དང་ཁྲུས་དང་བྱུག་པ་དང་རྒྱན་ཐམས་ཅད་ཀྱིས་བརྒྱན་ཏེ། ཇི་ལྟར་རང་གི་ལྷ་དང་མཐུན་པའི་གོས་བཟང་པོ་དང་རང་རང་གི་མཚན་མས་མཚན་ཞིང་བཞག་པ་རྣམས་ཕྱོགས་གཅིག་ཏུ་བཞུགས་ནས། དེ་ནས་རྡོ་རྗེ་ལྕམ་དྲལ་ཕལ་པ་རྣམས་ཀྱི་གླུ་དང་རོལ་མོའི་ཆ་བྱད་རྣམས་ཀྱིས་སྤྱན་དྲངས་ཏེ། སྔགས་ཀྱི་ཁང་པ་སོ་སོའི་སྟན་སྟེངས་སུ་གཤེགས་པ་དང་། སྒོ་བའི་ལས་བྱེད་རྣམས་ཀྱིས་ཕྱི་ནས་འབྲང་བའི་བགེགས་བསྐྲད་པ་བགྱི། དེ་ནས་བརྡའ་ཕྱག་བགྱི་སྟེ། རྣལ་འབྱོར་ཕལ་པ་རྣམས་དང་དཀྱིལ་འཁོར་གྱི་ལྷ་མོའི་ཚོགས་ཀྱིས་ལག་པ་སྤྱི་བོར་བྱུགས་ཏེ། ཨོཾ་ཨ་ཏི་པུ་ཞེས་བརྗོད་དོ། །སློབ་དཔོན་གྱིས་དེ་བཞིན་དཔྲལ་བ་རེག་སྟེ། པྲ་ཏི་ཨོཾ་ཨ་ཏི་པུ་ཞེས་བརྗོད་དོ། །དེ་བཞིན་དུ་རྣལ་འབྱོར་མཆེད་ལྕམ་དྲལ་ཐམས་ཅད་ཀྱང་སོ་སོ་རང་རང་གི་བཀུར་རིམ་བཞིན་དུ་ཕྱག་རྒྱ་དང་ལན་གྱིས་ཕྱག་བགྱི་སྟེ། རང་རང་གི་གནས་སུ་འགོད་དོ། །བུད་མེད་མེད་པའི་གནས་རྣམས་སུ་ནི་ལུགས་མ་ལ་སོགས་པ་རང་རང་གི་སྐུ་གཟུགས་བཞག་གོ །ཡོད་པ་རྣམས་ནི་སྐུ་གཟུགས་དང་འབྲེལ་བར་བཞག་སྟེ། ཇི་སྐད་དུ། ཁམས་ཀྱི་ངོ་བོ་ཐམས་ཅད་དང་། །དེ་བཞིན་སྲོག་དང་རྩ་ལས་བྱུང་། །རང་གི་ལྷ་ཡི་ཆ་ལུགས་སུ། །བསྒྲུབ་པའི་ཕྱག་རྒྱ་རབ་ཏུ་བྱ། །ཞེས་གསུངས་པ་དང་། རང་གི་ལྷ་དང་འདྲ་བ་ཡི། །བུད་མེད་དག་ནི་ལེགས་སྒྲུབ་པ། །སྐལ་བཟང་རང་གི་ཕྱག་རྒྱ་མཚན། །ཚོགས་ཀྱི་དཀྱིལ་འཁོར་བརྟག་པར་བྱ། །ཞེས་གསུངས་པ་ཉིད་ཀྱི་ཕྱིར་རོ། །དེ་ལ་རྣལ་འབྱོར་པ་རྣམས་འཇུག་ཁར་ཁྲུས་དང་གཙང་སྦྲ་དང་གོས་དང་རྒྱན་གྱིས་བརྒྱན་ཅིང་ལྷའི་ལུགས་སུ་འཆའ་བའང་། དེ་ནས་ཁྲུས་བྱས་དྲི་ཞིམ་ལུས། །ཅི་འབྱོར་བ་ཡི་གོས་དང་རྒྱན། །སྣ་ཚོགས་གོས་དག་བགོས་ནས་ནི། །མེ་ཏོག་ཕྲེང་ལྡན་ཁ་དྲི་ཞིམ། །ཞེས་གསུངས་པ་ལྟར་བྱའོ། །དེ་ལ། ཁ་དྲི་ཞིམ་པའི་ཁ་སྤོས་ནི། །ཀ་ཀོ་ལ་དང་སུག་སྨེལ་དང་། །གླ་སྒང་ག་བུར་གླ་རྩི་དང་། །འདི་རྣམས་ཞིབ་ཏུ་བཏགས་པ་ནི། །སེང་ལྡེང་བུ་རམ་དག་དང་སྦྱར། །ཤིང་ཚ་བ་དྲ་ལོ་དྲ་དང་། །ན་ལེ་ཤམ་དང་ག་བུར་སྦྱར། །ཧ་སེ་ཀ་རིའི་ཤིང་མར་གྱིས། །སྤྲུས་པ་ཁ་ཡི་སྤོས་ཡིན་ནོ། །ཞེས་གསུངས་པ་འདིས་ཁ་དྲི་ཞིམ་པོར་བྱས་པའོ། །དེ་ལྟར་དཀྱིལ་འཁོར་དུ་འཁོད་ནས་བསྒྲུབ་པའི་ཆོ་ག་བྱ་བ་ནི། སྔོན་གྱི་སློབ་དཔོན་ཆེན་པོ་སྐུ་གསུང་ཐུགས་ཀྱི་དངོས་གྲུབ་ཅན་རྡོ་རྗེ་བཞད་པའི་ཞལ་སྔ་ནས་འདིའི་བསྒྲུབ་པའི་ཆོ་ག་དེ་ཁོ་ན་ཉིད་བཅུའི་སྒོ་ནས་བསྒྲུབ་པར་གསུངས་ཏེ། དེ་ལ་དེ་ཉིད་བཅུ་ནི། ཆོ་འཕྲུལ་བཞི་སྦྱོར་བ་རྣམ་པ་བཞི་སྟེ་བརྒྱད་ལ་རྫས་སུ་བཅུ་སྟེ། མཆོད་པའི་ཆོ་འཕྲུལ་ལ་སྙིང་པོ་དང་ཕྱག་རྒྱ་དང་གསང་སྔགས་རིག་སྔགས་བཞི་སྦྱོར་བ་རྣམ་པ་བཞི་སྟེ་བརྒྱད། བྱིན་གྱིས་བརླབས་པ་དང་དབང་བསྐུར་བ་གཉིས་ཏེ་བཅུ། ཏིང་ངེ་འཛིན་ནི་དེ་དག་ཐམས་ཅད་ཀྱི་སྤྱིའི་ཆོས་སུ་འགྱུར་ཏེ། རྫས་གུད་དུ་བགྲང་དུ་མེད་པས་དེ་ཁོ་ན་ཉིད་བཅུ་ཞེས་གསུངས་ཏེ། འདི་ཡང་རྣལ་འབྱོར་སྒྲུབ་པའི་ཚུལ་གྱིས་དེ་ཁོ་ན་ཉིད་བཅུ་ཡིན་ཏེ། དཀྱིལ་འཁོར་གྱི་དེ་ཁོ་ན་ཉིད་ལ་བརྟེན་པའི་དེ་ཁོ་ན་ཉིད་བཅུ་ནི་དཔལ་སྒྱུ་འཕྲུལ་དྲྭ་བ་ལས་གསུངས་པ་ལྟ་བུའོ། །འདི་ལྟར་གསུངས་པ་ནི། རྡོ་རྗེ་བྱིན་བརླབས་ཚུལ་གྱིས་སུ། །ཏིང་ངེ་འཛིན་ནི་བདག་དབང་བསྐུར། །སྙིང་པོ་ཕྱག་རྒྱ་སྔགས་རིག་གིས། །གསང་བའི་མཆོད་པ་མཆོག་གིས་བསྐུལ། །སྦྱོར་དང་རབ་སྦྱོར་སྦྱོར་བ་ཆེ། །རྣལ་འབྱོར་ཐམས་ཅད་བསྒྲུབ་པར་བྱ། །དེ་ཉིད་བཅུ་ལ་སོགས་ཚུལ་གྱིས། །ཐམས་ཅད་སྐྱེ་འགྱུར་བསྒྲུབ་པར་བྱ། །འདི་ཡིས་སངས་རྒྱས་ཐམས་ཅད་དང་། །དེ་བཞིན་དཔའ་བོ་ཐམས་ཅད་ཀྱང་། །ཅི་བདེར་ཡུལ་ལ་ལོངས་སྤྱོད་པས། །ཚེ་འདི་ཉིད་ལ་ཐོབ་པར་འགྱུར། །ཞེས་གསུངས་པ་སྟེ། འདིའི་རིམ་པ་ནི་དང་པོར་བདག་ཉིད་བྱིན་གྱིས་བརླབས་པ་དང་དབང་བསྐུར་བའི་ཚུལ་གྱིས་དཔལ་རྡོ་རྗེ་་སེམས་དཔའི་རྣལ་འབྱོར་དུ་བསྒྲུབ་པར་བྱའོ། །དེ་ནས་ལྷ་མོ་རྣམས་ཀྱང་བདག་དང་མཐུན་པར་བྱིན་གྱིས་བརླབས་པ་དང་དབང་བསྐུར་བའི་ཚུལ་གྱིས་རང་རང་གི་ལྷ་མོ་རྣམས་ཀྱི་ཕྱག་རྒྱར་བྱིན་གྱིས་བརླབས་ཏེ། དེ་ནས་གསང་བའི་མཆོད་པ་བསྐུལ་ལོ། །དེ་ཉིད་སྦྱོར་བ་བཞིའི་ཚུལ་གྱིས་ཏེ། དེ་ལ་སྦྱོར་བ་ནི་བདག་གི་རྣལ་འབྱོར། རབ་ཏུ་སྦྱོར་བ་ནི་ལྷ་མོ་རྣམས་ཀྱི་རྣལ་འབྱོར་རོ། །སྦྱོར་བ་ཆེན་པོ་ནི་དེ་གཉིས་ཀའི་སྒོ་ནས་གསང་བའི་མཆོད་པ་བསྐུལ་བའོ། །རྣལ་འབྱོར་ཐམས་ཅད་ནི་བདེ་བ་ཆེན་པོ་ཉིད་ཀྱི་ཏིང་ངེ་འཛིན་རྙེད་པ་སྟེ། འདིའི་ཚུལ་གྱིས་དཔལ་རྡོ་རྗེ་སེམས་དཔའ་བསྒྲུབ་པར་བྱའོ། །དེ་ཡང་དང་པོ་ཉིད་དུ་སྟན་བྱིན་གྱིས་བརླབ་པར་བྱ་སྟེ། ཨོཾ་བཛྲ་པདྨ་ཨཱ་ས་ན་མ་ཧཱ་ཡོ་ག་པི་ཐམ་ཧཱུཾ་ཞེས་བྱ་བས་བྱིན་གྱིས་བརླབས་ཏེ། སོ་སོ་རང་རང་གི་སྟན་ཐམས་ཅད་ཀྱང་བྱིན་གྱིས་བརླབ་པར་བྱའོ། །དེ་ནས་ཡན་ལག་བདུན་དང་ལྡན་པས་བྱང་ཆུབ་ཀྱི་སེམས་བསྐྱེད་པར་བྱ་སྟེ། དང་པོར་དཔལ་རྡོ་རྗེ་སེམས་དཔའི་སྦྱོར་བས་དཔུང་པ་གཉིས་རྡོ་རྗེར་བཅིངས་ཏེ། རྡོ་རྗེའི་སེ་གོལ་གཏོགས་པས་ཛཿཧཱུཾ་བཾ་ཧོཿཞེས་བརྗོད་ཅིང་སངས་རྒྱས་ཐམས་ཅད་ནམ་མཁའ་ལ་བསྡུ་བར་བྱའོ། །དེ་ནས་གཡོན་པས་སེ་གོལ་བརྡབས་ལ། གཡས་པའི་ཐལ་མོ་དལ་གྱིས་བརྡབས་ཏེ། དེ་བཞིན་ཐལ་མོ་ལན་གསུམ་དལ་གྱིས་བརྡབས་པ་འདི་ནི་མཉེས་པར་བྱེད་པ་ཞི་བའི་ཐལ་མོའོ། །དེ་ནས་ཕྱག་གི་ཕྱག་རྒྱས་ཕྱག་བྱ་སྟེ། ལག་པ་གཡས་གཡོན་གཉིས་དག་གི །མཛུབ་མོ་མཐེའུ་ཆུང་མཛེས་པར་བསྒྱུར། །དཔལ་ལྡན་གཡོན་པ་འགྱིང་བའི་ཐབས། །གཡས་པ་བ་དན་གསུམ་པ་བྱ། །སྲི་ཞུར་བཅས་ཤིང་སྟེགས་པའི་མཆོག །བདག་ཉིད་རྡོ་རྗེ་སེམས་དཔའི་དཔལ། །འཛུམ་དང་བཅས་པའི་མིག་གིས་བལྟ། །བསམ་པ་གཡོས་པས་ཕྱག་བྱའོ། །ཞེས་གསུངས་པའི་ཚུལ་འདི་ཉིད་ཀྱིས་ཕྱག་བཙལ་བར་བྱ་སྟེ། འདི་ནི་ཡན་ལག་དང་པོའོ། །མཆོད་པ་ནི། འདོད་པ་ལྔའི་ཡོན་ཏན་རྣམས། །དབང་པོ་ཀུན་ལས་སྤྲོ་བར་བྱ། །དངོས་གྲུབ་ཐམས་ཅད་གྲུབ་བྱེད་ལ། །ཞི་བའི་ཐལ་མོ་སྦྱར་བ་ཡིས། །ཤ་རྫ་གན་དར་ཚུལ་གྱིས་སུ། །རྡོ་རྗེ་དབྱངས་ཀྱིས་བསྟོད་པར་བྱ། །མཉམ་མེད་མི་གཡོ་མཉམ་ཉིད་མཆོག་གིཆོས་ཉིད་ཅན། །ཐུགས་རྗེའི་བདག་ཉིད་འགྲོ་བའི་སྡུག་བསྔལ་སེལ་བརམཛད། །ཡོན་ཏན་མཐའ་ཡས་དངོས་གྲུབ་ཐམས་ཅད་སྦྱིན་མཛད་པ། །
དྲི་མེད་མི་གཡོ་མཉམ་མེད་དམ་པའི་ཆོས་མཆོག་ཅན། །ཡོན་ཏན་ཤིནཏུ་ཕྲ་བའི་ཆ་ལའང་ཚད་མེད་དེ། །དཔེ་ནི་ནམ་མཁའ་དང་ཡང་བསྐྲུནདུ་ཡོད་མ་ཡིན། །དངོས་གྲུབ་མཐའ་ཡས་མཉམ་མེད་དཔེ་དང་བྲལ་བརྣམས། །སེམས་ཅན་ཁམས་ལ་དངོས་གྲུབ་མཆོག་རྣམས་ངེས་པ་སྩོལ། །
རྟག་ཏུ་དྲི་མ་མེད་པའི་ཐུགས་རྗེ་ཤུགས་ལས་འབྱུང་། །སྨོན་ལམ་གྲུབཔ་འགག་པ་མེད་པའི་ཆོས་ཉིད་ཅན། །འགྲོ་བའི་དོན་སྒྲུབ་རབ་ཏུ་བརྩོན་པ་མཐའ་ཡས་པ། །ཐུགས་རྗེ་ཆེན་པོའི་བདག་ཉིད་རྟག་ཏུ་རྣམ་པར་སྣང་། །ཚད་མེད་ཚད་དང་བྲལ་བ་ཤིན་ཏུ་ཡོངས་རྫོགས་པའི། །བདེ་བར་གཤེགས་པའི་གོ་འཕང་དམ་པ་བརྙེས་གྱུར་ཀྱང་། །ཁམས་གསུམ་རྣམས་ལ་དངོས་གྲུབ་མཆོག་སྩོལ་མཛད་པ་ཡི། །ཐུགས་རྗེ་སྤྱོད་པ་མི་གཡོ་འགག་པར་ཡོང་མི་འགྱུར། །ཨེ་མའོ་ཤིན་ཏུ་བཟང་པོའི་ཆོས་ཉིད་མཆོག་དང་ལྡན། །མཆོག་སྦྱིན་རྣམས་ཀྱི་ནང་ན་གོ་འཕང་དམ་པ་མཆོག་བརྙེས་པས། །ཁམས་གསུམ་ཀུན་ལ་རྟག་ཏུ་དངོས་གྲུབ་མཆོག་སྩོལ་མཛད། །མགོན་པོ་དུས་གསུམ་སྒྲིབ་པ་མེད་པར་རབ་མཁྱེན་པ། །དམ་ཚིག་མཆོག་གསུམ་དངོས་གྲུབ་དམ་པ་བདག་ལ་སྩོལ། །ཞེས་བྱ་བའི་བསྟོད་པ་བྱའོ། །དེ་དག་མཆོད་པའི་ཆོ་གའོ། །དེ་ནས་སྡིག་པ་བཤགས་པ་དང་། བསོད་ནམས་ཀྱི་རྗེས་སུ་ཡི་རང་བ་དང་བསྐུལ་བ་དང་གསོལ་བ་གདབ་པ་དང་དགེ་བ་ཡོངས་སུ་བསྔོ་བ་རྣམས་ཅི་དགའ་བར་བྱས་ལ། བྱང་ཆུབ་ཀྱི་སེམས་བསྐྱེད་པར་བྱ་སྟེ། འདི་ལྟར། བརྩོན་འགྲུས་ཆེན་པོས་གོ་བགོས་པ། སྙིང་རྗེ་ཆེན་པོས་བརླན་པའི་སེམས། གཞན་ལ་ཕན་པ་གཅིག་པུ་མཐར་གྱུར་པའི་མཆོག་མ་ལུས་ལུས་པ་མེད་པའི་འཇིག་རྟེན་ན་གནས་པའི་སེམས་ཅན་རྣམས་སྡུག་བསྔལ་གྱི་རྒྱ་མཚོ་ལས་བདག་གིས་བསྒྲལ་བ་བྱའོ་སྙམ་དུ་བསམ་སྟེ། བདག་བྱིན་བརླབས་པ་ལ་སོགས་པ་སྒྲུབ་པའི་ཆོ་ག་ལ་འཇུག་པར་བྱའོ། །དེ་ལ་བྱིན་གྱིས་བརླབས་པའི་ཚུལ་ཡང་འདི་ཉིད་ལས། ཏིང་འཛིན་ལ་སོགས་རྣམ་བཞི་ཡིས། །གང་གིས་བསྐྱེད་པ་ཡོངས་བསྒོམས་ནས། །བསྒོམ་ན་ཐམས་ཅད་བདག་ཉིད་དུ། །ཚེ་འདི་ཉིད་ལ་འགྲུབ་པར་འགྱུར། །སེམས་དཔའ་བྱིན་བརླབས་སྦྱོར་བ་ཡང་། །རང་བྱིན་རླབས་པ་འདི་འགྲུབ་མཆོག །འདི་ཉིད་ཉིན་རེ་སྒྲུབ་བྱེད་པ། །རྡོ་རྗེ་སེམས་དཔའ་ཉིད་འཐོབ་བོ། །ཞེས་གསུངས་པ་དང་། ཡང་འདི་ཉིད་དུ། སློང་བའི་དལ་གྱིས་དལ་གྱིས་སུ། །གོས་དགབ་པ་ཡི་སྦྱོར་བ་ཡིས། །བདག་གི་འབྱུང་བ་བསྐུལ་བར་བྱ། །རྫོགས་པར་སངས་རྒྱས་ཉི་ཟླ་རྣམས། །ཤར་བ་དག་ནི་མཐོང་བ་ཡིས། །སྡིག་པ་ཀུན་ལས་གྲོལ་འགྱུར་ཞིང་། །བསོད་ནམས་ཐམས་ཅད་གྲུབ་པར་འགྱུར། །ཞེས་པའི་ཚུལ་དེ་ཉིད་བསྒྲུབ་པར་བྱ་བ་ནི། དང་པོར་ཕྱག་རྒྱའི་ཡེ་ཤེས་ཕབ་པས་སྒྲིབ་པ་བྲལ་ཞིང་ཡེ་ཤེས་ཕབ་སྟེ། བདག་ཉིད་ཤིན་ཏུ་རྣམ་པར་དག་པར་གནས་པ་ལ་སངས་རྒྱས་རྣམས་ཀྱིས་བསྐུལ་ཏེ། བདག་བྱིན་གྱིས་བརླབས་པའི་ཆོ་ག་རིམ་པ་བཞིན་བསྒྲུབ་པར་བྱའོ། །དེ་ལ་ཕྱག་རྒྱའི་ཡེ་ཤེས་དབབ་པའི་ཚུལ་ནི་འདི་ཡིན་ཏེ། བདག་ཉིད་དཔལ་བདེ་བ་ཆེན་པོ་རྡོ་རྗེ་སེམས་དཔའི་ཏིང་ངེ་འཛིན་མངོན་དུ་བྱས་ནས་ལག་པ་གཡས་གཡོན་གྱི་མཐིལ་ལ་ཡི་གེ་མ་དང་ཊ་གཉིས་ལས་ཉི་མ་དང་ཟླ་བའི་དཀྱིལ་འཁོར་ཆ་ཐམས་ཅད་ཀྱིས་རྣམ་པར་མཛེས་པ་མངོན་དུ་བརྟགས་ཏེ། དེ་ནས། ཨོཾ་མ་ཧཱ་སུ་ཁ་ས་མནྟ་བྷ་དྲ་ཧཱུཾ་ཨཿཞེས་བརྗོད་པས། ཉི་མ་དང་ཟླ་བའི་སྟེང་དུ་ཧཱུཾ་དང་ཨ་ལས་སྤྲོ་བ་དང་བསྡུ་བའི་སྦྱོར་བས་རྡོ་རྗེ་དང་པདྨོ་བསམ་མོ། །གཡོན་པའི་སོར་མོ་ཐམས་ཅད་ལ་ཡི་གེ་ས་བོན་ཨ་ཨཱ་ཨཾ་ཨ་ཨཾ་ལྔ་ལས་གཟུངས་མར་བསམ། གཡས་ཀྱི་སོར་མོ་རྣམས་ཧཱུཾ་ཧཱུཾ་ཏྲཱཾ་ཧྲཱི་ཨཿརྣམས་ལས་གཙོ་བོ་ལྔ་བསམ་མོ། །དེ་ནས་སྙིང་པོ་འདིས་རྡོ་རྗེ་ཐལ་མོ་བཅིང་བར་བྱ་སྟེ། ཨོཾ་བཛྲ་ཨཉྫ་ལི་ཨོཾ་ཞེས་བརྗོད་པས་གཙོ་གཟུངས་རྣམས་གཟིགས་པ་དང་རེག་པས་བདེ་བ་བསྐྱེད་པར་བསམ་མོ། །དེ་ནས་རྡོ་རྗེ་ཁུ་ཚུར་སྙིང་པོ་འདི་བསྡམ་པར་བྱའོ། །ཨོཾ་བཛྲ་བྷནྡྷ་ཧཱུཾ་ཞེས་བརྗོད་པས་དེ་བཞིན་དུ་མཁྱུད་པའི་བདེ་བས་མཉེས་པར་བསམ་མོ། །དེ་ནས་རྡོ་རྗེ་དབབ་པར་བྱིན་གྱིས་བརླབས་པར་བྱ་སྟེ། ཨོཾ་བཛྲ་པདྨ་ས་མ་ཡོ་ག་ཨ་བི་ཤ་ཨ་བི་ཤ་མ་ཧཱ་སུ་ཁ་བཛྲ་ས་ཏྭ་ཧཱུཾ། སུ་ར་ཏ་སྟྭཾ་ཛཿཧཱུྃ་བཾ་ཧོཿཞེས་བརྗོད་ཅིང་བཅིངས་པ་དེ་བབས་པར་གྱུར་གྱི་བར་དུ་བསྐྱོད་པར་བྱའོ། །དེ་ནས་ཉོན་མོངས་པའི་སྒྲིབ་པ་བྲལ་བར་བྱ་བའི་ཕྱིར་ཕྱག་རྒྱ་དེ་རང་གི་སྙིང་གར་ཡང་དང་ཡང་དུ་དྲག་ཏུ་སྙིང་པོ་འདིས་དགྲོལ་བར་བྱའོ། །ཨོཾ་བཛྲ་བྷནྡྷ་མ་ཧཱ་ཀྲོ་ངྷ་ཧ་ན་ད་ཧ་པ་ཙ་བྷནྡྷ་ཡ་སརྦ་དུཥྚཾ་པྲ་དུཥྚ་མེ་མ་ན་སིདྡྷཛྙཱ་ན་མ་ཧཱ་ཏ་མུནྟ་ཀཪྤ་ཏ། བི་ཀི་ར་བི་ཀི་ར་ཧཱུཾ་ཏྲཊ་ཏྲཊ་ཏྲཊ། དེ་ནས་རང་གི་ལུས་མི་ཤེས་པའི་དྲི་མ་དང་བྲལ་ནས། ཟླ་བ་ལྟར་ཡོངས་སུ་དག་པར་བསྒོམས་ཏེ། ཨོཾ་སརྦ་བི་ཤུདྡྷ་ངྷརྨ་ཏ་ས་མ་ཡེ་ཧཱུཾ་ཞེས་ཡིད་ལ་བརྗོད་དོ། །དེ་ནས་རྡོ་རྗེ་ཁུ་ཚུར་སོ་སོར་བཅིངས་ནས་མཛུབ་མོ་གཉིས་བརྐྱང་བ་ལས་ལྕགས་ཀྱུ་ལྟར་གཅིག་ལ་གཅིག་གཅུས་ཏེ། དེ་བཞིན་དུ་རང་གི་སྙིང་གར་གསང་སྔགས་འདིས་དགྲོལ་བར་བྱའོ། །ཨོཾ་བཛྲ་བྷནྡྷ་ཨཾ་ཀུ་ཤ་མ་ཧཱ་ཀྲོ་ངྷ་ཛཿཧཱུཾ་བཾ་ཧོཿཧཱུཾ་ཕཊ་ཕཊ། དེ་ནས་ཡང་བདག་ཉིད་སྒྲིབ་པ་གཉིས་དང་བྲལ་ནས་ཤིན་ཏུ་རྣམ་པར་དག་པར་བསམས་ཏེ། ཡེ་ཤེས་ཡོངས་སུ་དག་པ་ཙམ་ལ་དམིགས་པ་ལ་ཡང་སངས་རྒྱས་བཅོམ་ལྡན་འདས་དེ་དག་གིས་དགེ་བའི་བཤེས་གཉེན་མཛད་དེ། བདག་ལ་གླུ་འདི་བླངས་ཤིང་བསྐུལ་བར་བསམ་མོ། །སྟོང་པ་ཤིན་ཏུ་རྣལ་འབྱོར་ཡོད་མེད་མཐུས། །ནམ་མཁའ་བཞིན་དུ་དམ་ཚིག་ཉེ་བར་གཤེགས། །བདེ་གཤེགས་བདེ་བར་གཤེགས་པ་བཞེངས་སུ་གསོལ། །རྡོ་རྗེ་སེམས་དཔའ་སྐལ་བཟང་དཔའ་ཁྱོད་བདག །དེ་ནས་དེ་དག་གིས་བདག་བསྐུལ་བར་རིག་ནས་བདག་གི་བདེ་བ་ཆེན་པོ་རྡོ་རྗེ་སེམས་དཔའ་རིམ་པ་འདི་ལྟར་བསྐྱེད་པ་བྱའོ། །དེ་ཡང་ཕྱག་རྒྱ་དང་བཅས་པའི་ཧཱུཾ་གིས་བྱིན་གྱིས་བརླབ་པར་བྱ་སྟེ། དེ་ལ་ཕྱག་རྒྱ་ནི་རྡོ་རྗེ་བསྡམས་པ་ལས་རྟིང་པ་གཉིས་ཕྱེ་སྟེ། མཐེའུ་ཆུང་དང་སྲིན་ལག་གི་དབུས་སུ་མཐེ་བོ་རྩེ་སྤྲད་ནས་དབབ་པ་བྱས་ལ། ཨོཾ་མ་ཧཱ་སུ་ཁ་ས་མནྟ་བྷ་དྲ་ཨ་བི་ཤ་ཧཱུཾ་ཨཱཿཞེས་བརྗོད་ནས་དབབ་པའི་ཕྱག་རྒྱ་བསྐྱོད་ཅིང་སྙིང་གར་ཨ་ལས་པདྨོ་བསྐྱེད་ལ། དེའི་སྟེང་དུ་གུང་མོ་རྡོ་རྗེ་རྩེ་གཅིག་ཏུ་བྱས་ཏེ། ཧཱུཾ་གིས་བྱིན་གྱིས་བརླབས་པ་བཞག་གོ །དེ་ཉིད་ཀྱི་བདེ་བ་ཆེན་པོའི་ཡེ་ཤེས་དབབ་ཏེ། སྐུ་ཕྱག་རྒྱ་ཆེན་པོར་གྲུབ་པར་བྱའོ། །ཡང་ན་ཨ་ལས་ཟླ་བའི་དཀྱིལ་འཁོར་དུ་བརྟགས་ཏེ། ས་བོན་གྱི་རྒྱལ་པོ་ཧཱུཾ་གི་རང་བཞིན་དུ་ཀུན་གཞིའི་རྣམ་པར་ཤེས་པ་གྱུར་པར་བསམས་ལ། དེ་ཡང་ཧཱུཾ་ལྔ་སྟན་ལ་འཁོད་པ་ལས་ཨ་ལ་སོགས་པ་ཡི་གེ་འོད་ཟེར་གྱིས་བརྒྱན་པར་བསམ་ནས། ཧཱུཾ་ཧཱུཾ་ཧཱུཾ་ཧཱུཾ་ཧཱུཾ་ཞེས་བརྗོད་པས་ཧཱུཾ་དེ་ལས་ཡེ་ཤེས་ཀྱི་རྡོ་རྗེ་རྩེ་ལྔ་པར་གྱུར་པར་བསམ་མོ། །དེ་ནས་ཡེ་ཤེས་ཀྱི་རྡོ་རྗེ་དེ་ལས་ཡེ་ཤེས་རྣམ་པ་ལྔའི་གཟུགས་དང་ཁ་དོག་སྣ་ཚོགས་སུ་བྱུང་ནས། དེ་བཞིན་གཤེགས་པ་ཐམས་ཅད་ཀྱི་དཀྱིལ་འཁོར་ཆེན་པོ་ལ་སོགས་ཀུན་ཏུ་སྣང་བར་བྱས་ཏེ། སླར་རྡོ་རྗེ་ལ་འདུས་པ་ལ་ཕྱག་རྒྱ་ཆེན་པོའི་ཚུལ་དུ་གྱུར་པ་བསམ་མོ། འདི་ལྟར། ཐམས་ཅད་བདེ་བྱེད་དག་པའི་ཕྱིར། །ཟླ་བ་ཉ་ལྟར་རྩ་དམར་སྐུ། །དངོས་གྲུབ་ཀུན་ ལ་རྗེས་ཆགས་ཕྱིར། །དམར་པོ་སྣ་ཚོགས་འབར་བའི་འོད། །གཡས་ཀྱིས་འདུད་པ་སྙིང་ག་རུ། །འཛུམ་བཅས་རྡོ་རྗེ་གསོར་བར་མཛད། །གཡོན་པ་འགྱིང་བའི་དྲིལ་བུ་འཛིན། སེམས་དཔའི་སྐྱིལ་ཀྲུང་དབྱིངས་སུ་གནས། །ཆུ་སྐྱེས་སྤྱན་ཡང་ཡིད་ཙམ་རྒྱས། །སངས་རྒྱས་རིན་ཆེན་དབུ་རྒྱན་མནབས། །སྣ་ཚོགས་རྒྱན་གྱིས་རྣམ་པར་བཀླུབས། །རྒྱབ་ཏུ་འོད་དང་འདྲ་བ་ཡི། །ཟླ་བའི་དཀྱིལ་འཁོར་དྲི་མེད་མཆོག །ཨ་ལས་ཡང་དག་བསྐྱེད་བྱ་སྟེ། །དེ་ནས་ཀུན་ཏུ་སྤྲོ་བར་བྱ། །སངས་རྒྱས་རིན་ཆེན་ཁམས་གསུམ་ན། །རིན་ཆེན་གཞན་དང་མཚུངས་པ་མེད། །སངས་རྒྱས་ཀུན་གྱི་རིན་པོ་ཆེ། །དེ་བས་དབུ་རྒྱན་མཆོག་ཅེས་བྱའོ། །དེ་ནས་བྱིན་གྱིས་བརླབས་པར་བྱ་སྟེ། རྡོ་རྗེའི་ཕྱག་རྒྱ་བཅིངས་ཏེ། སྙིང་ག་དང་སྨིན་མཚམས་དང་མགྲིན་པ་དང་སྤྱི་བོ་རྣམས་སུ་བྱིན་གྱིས་བརླབས་པས། དགའ་བའི་སྙིང་རྗེ་ཉིད་དུ་བྱིན་གྱིས་རློབ་པར་བྱེད་དོ། །དེ་ལ་ཕྱག་རྒྱ་ནི། རྡོ་རྗེ་ཁུ་ཚུར་བཅིངས་བྱས་ཏེ། །མཛུབ་མོ་མཐེ་བོའི་མངལ་ཉིད་དུ། །གཡས་པས་མཐེ་བོ་མཚན་མ་ཡིས། །ཁ་རུ་བཅུག་ལ་བསྡམ་པར་བྱ། །དགའ་ཆེན་དཔལ་གྱི་རྡོ་རྗེ་སྟེ། །ཞེས་གསུངས་པ་ཉིད་དོ། །དེ་ཡང་རྡོ་རྗེ་གར་དང་བཅས་པས་ཕྱག་རྒྱ་བཅའ་འོ། །དེ་ནས་ཡང་རྡོ་རྗེའི་ཕྱག་རྒྱས་རྡོ་རྗེ་འཛིན་པར་བྱིན་གྱིས་བརླབས་ཏེ། དེ་ལ་ཕྱག་རྒྱ་ནི། དགའ་བའི་རྡོ་རྗེ་རབབཅིངས་ནས། །དབུ་མ་བཅིངས་པའི་ནང་དུ་གཞུག །མཐེ་བོང་མཐེའུཆུང་མཉམ་བསྣོལ་བའི། །རྡོ་རྗེའི་ཕྱག་རྒྱ་བསྒྲུབ་པར་བྱ། །བཅིངས་པདེ་ཡིས་བྱིན་བརླབས་ན། །རྡོ་རྗེ་འཛིན་པ་མཆོག་ཏུ་འགྱུར། །འདི་ཡིསཇི་ལྟར་རིགས་པ་ཡིས། །བློ་དང་ལྡན་པའི་དབང་བསྐུར་བྱ། །དརདཔྱངས་བཅིང་བ་བཅིང་བྱ་སྟེ། །འགྱིང་དང་བཅས་པའི་མཐའ་ནསདགྲོལ། །དར་དཔྱངས་འདྲ་བའི་ཚུལ་བྱས་ནས། །ཐལ་མོ་ཡིས་ནི་བརྟན་པར་བྱ། །ཧཱུཾ་ཨ་བྷི་ཥིཉྩ་མི་ཞེས་བརྗོད། འདི་ནི་རང་གི་རིགས་ཀྱི་དབང་བསྐུར་བའི་བྱིན་གྱིས་བརླབ་པའི་རིམ་པའོ། །དེ་ནས་རིན་པོ་ཆེ་རྣམ་པ་ལྔའི་ཕྱག་རྒྱ་དང་ཆོས་ཀྱི་ཕྱག་རྒྱས་རིགས་རྣམ་པ་ལྔའི་དབུ་རྒྱན་གྱིས་དབང་བསྐུར་བར་བྱ་སྟེ། དེ་ལ། སངས་རྒྱས་རིན་ཆེན་ཕྱག་རྒྱ་ནི། །མཐེ་བོང་སེམས་དཔའི་སྐྱིལ་མོ་ཀྲུང་། །མཛུབ་མོ་གཉིས་ཀྱི་རྩེ་མོ་དགུག །གུང་མོ་གཉིས་ནི་མཉམ་པར་སྦྱར། །ལྷག་མ་རྡོ་རྗེ་ཐལ་མོའོ། །སྤྱི་བོ་དང་ནི་དཔྲལ་བ་དང་། །མདན་པ་གཉིས་དང་ལྟག་པར་ནི། །སངས་རྒྱས་ཀུན་གྱི་རིན་ཆེན་མཆོག །དབུ་རྒྱན་ཀུན་ཏུ་བརྒྱན་པར་བྱ། །དབུ་རྒྱན་བཅིངས་པས་བཅིང་ནས་ནི། །འགྱིང་ཞིང་མཐའ་ནས་དགྲོལ་བར་བྱ། །དར་གྱི་མཐའ་མ་དཔྱངས་པ་ལྟར། །བྱས་ནས་ཐལ་མོས་བརྟན་པར་བྱ། །ཨོཾ་བུངྔྷ་རཏྣ་ཨ་བྷི་ཥེ་ཀེ་རུ་རུ་སྥུ་རུ་ཛྭ་ལ་ཏིཥྠབུངྔྷ་ལོ་ཙ་ནེ་སརྦཨརྠ་སཱ་ངྷ་ན་ཨ་བྷི་ཥིཉྩ་མཾསྭཱ་ཧཱ། སངས་རྒྱས་རིན་ཆེན་གྱི་དབང་བསྐུར་བའོ། རྡོ་རྗེ་རིན་ཆེན་གྱི་ནི་རྡོ་རྗེ་རབ་ཏུ་དགའ་བའི་ཕྱག་རྒྱས་སྔ་མ་བཞིན་དུ་དབང་བསྐུར་རོ། །ཨོཾ་བཛྲ་རཏྣ་ཨ་བྷི་ཥེ་ཀེ་ཧི་རི་མི་རི་ཏི་རི་ནི་ཤྲི་ཡེ་ཨ་བྷི་ཥིཉྩ་མཾ་སྭཱ་ཧཱ། རྡོ་རྗེ་རིན་ཆེན་གྱི་དབང་བསྐུར་བའོ། །པད་མོ་རིན་ཆེན་གྱི་ཕྱག་རྒྱ་ནི། སངས་རྒྱས་རིན་ཆེན་ལས་གུང་མོའི་རྩེ་མོ་བབ་པའོ། །ཨོཾ་པདྨ་རཏྣ་ཨ་བྷི་ཥེ་ཀེ་ཏཱ་རེ་ཏུཏྟཱ་རེ་ཏུ་རེ་ཨ་བྷི་ཥིཉྩ་མཱཾ་སྭཱ་ཧཱ། པདྨོ་རིན་ཆེན་གྱི་དབང་བསྐུར་བའོ། །རིན་ཆེན་རིན་ཆེན་གྱི་ནི། །རྡོ་རྗེ་ཐལ་མོ་མཉམ་སྦྱར་ཏེ། །ལག་གཉིས་ནོར་བུ་རིན་ཆེན་དང་། །ཇི་ལྟར་རིགས་པར་སྦྱར་བྱས་ཏེ། །མཐེ་བོ་མཛུབ་མོ་རྩེ་མོ་བཞི། །ཨོཾ་རཏྣ་རཏྣ་ཨ་བྷི་ཥེ་ཀེ་ཏྲཾ་ཏྲཾ་བ་བ་ཊ་ཊ་ཊ་ཊ་ཏྲ་ཏ་ཨ་བྷི་ཥིཉྩ་མཱཾ་སྭཱ་ཧཱ། རིནཆེན་རིན་ཆེན་དབང་བསྐུར་བའོ། །ལས་ཀྱི་རིན་ཆེན་གྱི་ནི། །རྡོ་རྗེ་ཐལ་མོ་རབ་བསྡམས་ཏེ། །མཛུབ་མོ་རྩེ་མོ་ཡིད་ཙམ་བཀུག །མཐེ་བོ་དཔའ་བོའི་སྐྱིལ་མོ་ཀྲུང་། །ལྷག་མ་རྣམས་ནི་འོད་བཞིན་བཏང་། །ཨོཾ་ཀརྨ་ཨ་བྷི་ཥེ་ཀེ་ཧི་ཧི་ཧི་ཧི་ཤྲི་བཛྲ་པདྨ་བ་ཌ་པ་མུ་ཁེ་ཨ་བྷི་ཥིཉྩ་མཱཾ་སྭཱ་ཧཱ། ལས་ཀྱི་རིན་ཆེན་གྱི་དབང་བསྐུར་བའོ། །ཕྱག་རྒྱ་འདི་དག་ནི་སྐབས་འདིར། རྡོ་རྗེའི་ཕྱག་རྒྱ་དཔྲལ་བར། རིན་པོ་ཆེ་མབྲན་པ་གཡས་སུ། པདྨ་ལྟག་པར། ལས་ཀྱི་མབྲན་པ་གཡོན་དུ་བཞག་སྟེ་དབང་བསྐུར་རོ། །རང་རང་གི་རིགས་ཀྱི་ཕྱག་རྒྱ་གཙོར་བྱེད་པའི་ཚེ་ན་ནི། རྒྱུད་ལས་གསུངས་པ་བཞིན་དུ་རང་རང་གི་གནས་སུ་བཞག་སྟེ་དབང་བསྐུར་བར་བྱའོ། །ཕྱག་རྒྱ་འདི་དག་ཀྱང་རྣལ་འབྱོར་སྤྱིའི་རྒྱུད་ལས། གཟུངས་ཀྱི་དཀྱིལ་འཁོར་དུ་གསུངས་པའི་ཕྱག་རྒྱ་ཆེན་པོ་བཅའ་བའི་མཚན་ཉིད་ཡིན་པར་ཤེས་པར་བྱའོ། །དེ་ལྟར་བདག་ཉིད་དབང་བསྐུར་བར་བྱས་ནས་གོ་བགོ་བར་བྱ་སྟེ། རྡོ་རྗེ་བརྐྱང་བ་ལས་མགྲིན་པར་བཞག་སྟེ། ཨོཾ་བཛྲ་ཀ་བ་ཙ་ཡ་ཨཾ་ཧཾ་བཾ་ཨཾ་ཞེས་བརྗོད་ནས། བཅིངས་པ་དེ་ལས་གཉིས་སུ་བྱས་ནས་མཛུབ་མོ་བརྐྱང་སྟེ་སོ་སོ་ནས་གདོང་སྤྲད་པ་མདུད་པའི་ཚུལ་གྱིས་སྙིང་ག་ནས་བརྩམས་ནས་སྤྱི་གཙུག་གི་བར་དུ་འདོར་ཞིང་། ཨོཾ་ཧཱུཾ་ཀ་བ་ཙ་ཡ་མཾ་ཧཱུཾ། ཞེས་སྔགས་འདི་ལན་གསུམ་གསུམ་བྱས་ན་འདིས་ཅིས་ཀྱང་མི་ཕྱེད་པར་འགྱུར་རོ། །བདག་ཕྱག་རྒྱ་ཆེན་པོ་བསྒྲུབ་པའི་རིམ་པ་རྫོགས་སོ། །
དེ་ལ་ཡུམ་རྣམས་ཀྱང་བསྒྲུབ་པར་བྱ་སྟེ། གོང་དུ་བསྟན་པ་བཞིན་ཚོགས་ཀྱི་དཀྱིལ་འཁོར་དུ་ཇི་སྐད་གསུངས་པ་བཞིན་དུ་རང་རང་གི་གནས་སུ་འཁོད་པའི་གཟུངས་མ་རྣམས་རང་རང་གིས་བྱིན་གྱིས་རློབས་པར་ནུས་ན་ནི། གཙོ་བོའི་ཕྱག་རྒྱ་བསྒྲུབ་པ་དང་ཚུལ་མཐུན་པར་བསྐྱེད་ཅིང་བྱིན་གྱིས་བརླབས་པ་དང་དབང་བསྐུར་བ་ལ་སོགས་བྱས་ནས་མཆོད་པ་བརྩམ་པར་བྱའོ། །གལ་ཏེ་མི་ནུས་ན་ནི་གཙོ་བོས་བསྒྲུབ་པར་བྱའོ། །དེ་དག་གི་ཆོ་ག་ནི་འདི་ཡིན་ཏེ། ཇི་ལྟར་གོང་དུ་བཤད་པ་བཞིན་དུ་ཡན་ལག་བདུན་དང་ལྡན་པའི་སྒོ་ནས་བྱང་ཆུབ་ཏུ་སེམས་བསྐྱེད་པ་དང་སྒྲིབ་པ་བྲལ་ཞིང་ཡེ་ཤེས་དང་ཕྱག་རྒྱ་ཆེན་པོ་དབབ་པའི་ཚུལ་ནི་མཐུན་ནོ། །ཅུང་ཟད་མི་མཐུན་པར་དབབ་པའི་སྔགས་ལ། ལྷ་མོ་རང་རང་གི་གསང་སྔགས་ལ་ཨ་བི་ཤ་ཧཱུཾ་ཨ་ཞེས་བརྗོད་པར་བྱའོ། །རིམ་གྱིས་བསྐྱེད་པར་བྱེད་ན་ཨ་ལས་ཟླ་བའི་དཀྱིལ་འཁོར་གྱི་གདན་སྟེངས་སུ་ལྷ་མོ་སོ་སོ་རང་རང་གི་སྙིང་པོ་བསམ་པ་ལས་རང་རང་གི་ཕྱག་མཚན་དུ་གྱུར་ཏེ། རང་རང་གི་གསང་སྔགས་བརྗོད་པ་ལས་རང་རང་གི་སྐུར་གྱུར་པར་བྱའོ། །དེ་ནས་བྱིན་གྱིས་བརླབ་པ་དང་དབང་བསྐུར་བ་དང་གོ་བགོ་བ་ནི་ཀུན་ལ་མཐུན་པར་སྦྱར་རོ། །དེ་ལ་སོ་སོའི་སྙིང་པོ་དང་ཕྱག་རྒྱ་དང་གསང་སྔགས་རྣམས་ནི་གཟུངས་རྣམས་རང་རང་སོ་སོ་ལྷག་པའི་ལྷར་སྦྱར་བར་བྱ་སྟེ། དེ་ལ་གསང་བའི་ཡུམ་བཞི་པོ་རྒྱས་འདེབས་མ་དང་། རྨོངས་བྱེད་མ་དང་ཟ་བྱེད་མ་དང་ཚེ་འཕེལ་མ་བཞིའི་ས་བོན་གྱི་སྙིང་པོ་ནི། ཛཿཧཱུཾ་བཾ་ཧོཿརྣམས་སོ། །ཕྱག་རྒྱ་ནི་མདའ་དང་རྡོ་རྗེ་དང་ཁ་ཊྭཱཾ་ག་དང་། སངས་རྒྱས་ཚེ་དཔག་མེད་ཀྱི་སྐུ་གཟུགསརྣམས་སོ། །གསང་སྔགས་ནི། ཛ་བཛྲ་དྲྀཥྚི་ས་མ་ཀ་མཊ། ཧཱུཾ་བཛྲ་ཀི་ལི་ཀི་ལི་ཧཱུཾ། བཾ་བཛྲེ་ཎི་སྨ་ར་རཊ། ཧོཿབཛྲ་ཀ་བེ་ཤྭ་རི་ཏྲཱཾ་རྣམས་སོ། །སྐུའི་ཆ་ལུགས་ནི། ཟླ་བའི་ཁ་དོག་འཛུམ་ པའི་ཞལ། །དངོས་གྲུབ་ཐམས་ཅད་དག་པ་དང་། །པདྨོ་འདོད་ཆགས་རྣམ་དག་ཕྱིར། །བླ་ཡི་དབུས་ནི་དམར་ལ་དཀར། །ཕྱག་རྩེ་ལོ་མ་སྔོན་པོ་འདྲ། །དེ་བཞིན་བདེ་བའི་དབང་ཕྱུག་དང་། །བདེ་བར་རེག་པའི་དབང་ཕྱུག་པས། །དཀར་ཞིང་སེར་བའི་བླ་དང་ལྡན། །ལྷ་རྫས་སྣ་ཚོགས་ཁ་དོག་མཆོག །འབར་བ་སྣ་ཚོགས་འཁྲུག་པའི་འོད། །པདྨོ་སྣ་ཚོགས་ལ་གནས་པ། །ཐམས་ཅད་དག་པ་རབ་ཏུ་གནས། །སངས་རྒྱས་པད་མོ་ལ་སོགས་མཆོག། །རིན་ཆེན་སྣ་ཚོགས་རྒྱན་དང་གོས། །ཞེས་སྤྱིར་བསྟན་ནས་སོ་སོའི་སྐུམདོག་དང་ཕྱག་མཚན་མདོར་བསྡུས་ནས་བསྟན་པ། མདུན་དུ་ཟླ་བའི་ཁ་དོག་ཅན། །ཆུ་སྐྱེས་ཞལ་ནི་མཛུམ་དང་བཅས། །ཕྱག་རྒྱ་མདའ་ལྟོང་འདྲེན་པ་འཛིན། །གཡས་སུ་སྔོ་མཐིང་ཕྱག་གཉིས་ཀྱིས། །རང་གི་ཕྱག་རྒྱ་བཅས་པའི་མཁྱུད། །སངས་རྒྱས་ དབུ་རྒྱན་ཕྲེང་བ་ཅན། །སྣ་ཚོགས་རྒྱན་གྱིས་རྣམ་པར་བཀླུབས། །རྒྱབ་ཏུ་ལྷ་མོ་ཆུ་སྲིན་ཅན། །པདྨ་དམར་པོའི་འོད་དང་ལྡན། །དཔལ་བྱེད་དྲན་པ་སྣ་ཚོགས་ཀྱི། །སངས་རྒྱས་དབུ་རྒྱན་མཆོག་འཛིན་མའོ། །བདུད་བཅས་གཡོན་ན་སྔོ་བསངས་ཏེ། །སངས་རྒྱས་ཚེ་ཡི་རིན་ཆེན་ཅན། །སངས་རྒྱས་གཙུག་གིས་རྣམ་པར་སྤྲས། །རྣལ་འབྱོར་ལྡན་པས་བསམ་པར་བྱ། །ལྷ་མོ་དེ་དག་ནི་མཁའ་འགྲོ་མ་སྒྱུ་མ་བདེ་བ་མཆོག་གི་རྩ་བའི་ཕྱག་རྒྱའི་ཚོགས་སོ། །དེ་ནས་ཕྱོགས་བཞིའི་རེ་ཆ་བཞི་ལ་རིགས་ཀྱི་ཡུམ་བཞི་པོ། སངས་རྒྱས་བྱང་ཆུབ་མ་དང་། ཆོས་ཀྱི་འཁོར་ལོ་མ་དང་། ཁམས་གསུམ་རྣམ་པརརྒྱལ་མ་དང་། འདོད་པའི་དབང་མོ་དང་བཞི་སྟེ། དེ་དག་གི་ས་བོན་གྱི་སྙིང་པོ་ནི་ཨོཾ་བྲུཾ་ཧ་ཁཾ་རྣམས་སོ། །ཐུགས་མཚན་ནི་ཚངས་པའི་མགོ་བཞི་མདའ་བཞིས་ཕུག་པ་དང་། འཁོར་ལོ་དང་རྡོ་རྗེ་དང་དཔག་བསམ་གྱི་ཤིང་གི་ལྕུག་མ་རྣམས་སོ། །གསང་སྔགས་ནི། ཨོཾ་ཨཾ་མ་ངྷཱུཉྲཱུ་གྷུཾ་གྷུཾ། ཨོཾ་བཛྲ་མེ་གྷེ་གུ་མུ་གུ་མུ་བྷྲུཾ། ཨོཾ་ཧ་ཤ་ར་ངྷ་བཛྲི་ཨིཾ་ཨིཾ། ཨོཾ་ཁཾ་བཛྲ་ཤེ་ཤི་རི་ཧཱུཾ་ཧཱུཾ་རྣམས་སོ། །ལྷ་མོ་དེ་དག་གི་སྐུ་མདོག་དང་དབུ་རྒྱན་དང་གདན་དང་རྒྱན་རྣམས་ནི་གསང་བའི་ཡུམ་གྱི་དང་འདྲའོ། །ཕྱག་མཚན་ནི་གོང་དུ་ཐུགས་མཚན་བསྒོམ་པའི་སྐབས་སུ་སྨོས་པ་ལས་ཅུང་ཟད་དུ་ན། ཁམས་གསུམ་རྣམ་རྒྱལ་མའི་ཕྱག་གཡོན་ཏྲི་ཤུ་ལ་བསྣམས་སོ། །དེའི་མཚམས་ཀྱི་རེ་ཆ་བཞི་ལ་ནང་གི་མཆོད་པའི་ལྷ་མོ་བཞི་བཞུགས་པ་ནི། དཔལ་རྡོ་རྗེ་གླིང་བུ་དབང་བྱེད་མ་དང་། དེ་བཞིན་དུ་པི་ཝངབདེ་བས་རྨོངས་བྱེད་མ་དང་། ཅང་ཏེའུ་སྡུག་བསྔལ་སེལ་མ་དང་། རྫ་རྔ་མྱོས་བྱེད་མ་རྣམས་ཏེ། འདི་བཞི་ཡང་གཞུང་སྤྱི་ལས་གྲགས་པའི་སྒེག་མོ་ལ་སོགས་པ་རྣམས་སོ། །དེ་དག་གི་སྙིང་པོའི་ས་བོན་ནི་ཨོཾ་ཏིཾ་ཝེཾ་ཛྷི་རྣམས་སོ། །ཐུགས་མཚན་ནི་མིང་གིས་ཤེས་པར་བྱའོ། །གསང་སྔགས་ནི། ཨོཾ་བཛྲ་ཧེ་ར་ཏི་བཛྲི་བི་ལཱ་སྱ་ནི་ཏྲཊ། ཧེ་ར་ཏི་བཛྲ་གཱི་ཏི་ཏེཾ་ཏེཾ། ཧེ་ར་ཏི་བཛྲ་ཧཱ་སེ་ཧ་ཧ་ཝེཾ། ཧེ་ར་ཏི་བཛྲ་ནྲྀ་ཏྱ་བེ་ས་བེ་ས་ཛྷི་རྣམས་སོ། །སྐུའི་ཚུལ་ནི་སྔ་མ་བཞིན་དུ་ཤེས་པར་བྱའོ། །གྲ་བཞིར་ཕྱིའི་ལྷ་མོ་བཞི་པོ་མེ་ཏོག་བདུག་པ་མར་མེ་དྲི་ཆབ་མ་རྣམས་ཀྱི་ས་བོན་ནི། ཨ་ཨཱ་ཨཾ་ཨཿརྣམས་སོ། །ཐུགས་མཚན་ནི་མིང་གིས་བསྟན་ཏོ། །གསང་སྔགས་ནི། ཨ་བཛྲཔུཥྤེ། ཨཱ་བཛྲ་དྷཱུ་པེ། ཨཾ་བཛྲ་ཨཱ་ལོ་ཀེ ། ཨཿབཛྲ་གནྡྷེ་རྣམས་སོ། །སྐུའི་ཚུལ་སྔ་མ་བཞིན་ནོ། །སྒོ་བཞིས་སྒོ་མ་བཞིར་དགོད་པ་ནི། ས་བོན་ནི་ཛཿཧཱུཾ་བཾ་ཧོཿརྣམས་སོ། །ཐུགས་མཚན་ནི་པདྨ་བྷནྡྷའི་ནང་ནས་རྟ་མགྲིན་ལྗང་གུ་བྱུང་བ་དང་། ཕག་གི་མཆེ་བ་དང་། ཉི་ཟླ་དང་། རིན་པོ་ཆེའི་སྣོད་ན་སངས་རྒྱས་ཚེ་མཐའ་ཡས་ཀྱི་སྐུ་ཕྱུང་བའོ། །གསང་སྔགས་ནི། ཨོཾ་བཛྲ་ཨཾ་ཀུ་ཤ་ཛཿ ཨོཾ་བཛྲ་པཱ་ཤེ་ཧཱུཾ། ཨོཾ་བཛྲ་ཤངྐ་ལི་བཾ། ཨོཾ་བཛྲ་གྷནྜེ་ཧོཿརྣམས་སོ། །སྐུའི་ཚུལ་ནི། ཀུན་ཀྱང་ཁྲོས་པའི་ཆ་བྱད་ལ་འབར་བའི་ཕྲེང་བ་འཁྲིགས་པ་གཡོན་བརྐྱང་བའི་སྟབས་སུ་བཞུགས་པ། ལྕགས་ཀྱུ་མའི་ཕྱག་རྒྱ་གཡས་ན་རྡོ་རྗེ་ལྕགས་ཀྱུ་ཐོགས། གཡོན་ན་པདྨ་བྷནྡྷ་དམར་གྱིས་བཀང་བའི་ནང་ནས་རྟ་མགོ་ལྗང་གུ་འཕངས་བསྟོད་དེ་སྐད་འབྱིན་པ་བསྣམས་སོ། །རྡོ་རྗེ་ཞགས་པས་ཕྱག་རྒྱ་གཡས་ན་རྡོ་རྗེ་ཞགས་པ་གཡོན་ན་ཕག་གི་མཆེ་བ་ཅན་བསྣམས་སོ། །རྡོ་རྗེ་ལྕགས་སྒྲོག་མའི་ཕྱག་གཡས་གཡོན་གཉིས་ན་རྡོ་རྗེ་ལྕགས་སྒྲོག་བསྡམས་པའི་ཡང་མིག་གི་སྟེང་ན་ཉི་མ་དང་ཟླ་བ་འོད་འབར་བ་བསྣམས་སོ། །རྡོ་རྗེ་དྲིལ་བུ་མའི་ཕྱག་གཡས་ན་དྲིལ་བུ། གཡོན་ན་བྷནྡྷ་རཀྟས་བཀང་བའི་ཁ་རྡོ་རྗེ་རྒྱ་གྲམ་གྱིས་བཀབ་པའི་སྟེང་ན་སངས་རྒྱས་སྣང་བ་མཐའ་ཡས་ཀྱི་སྐུ་བྱུང་བ་བསྣམས་སོ། །འདི་དག་ལས་ལྷག་པའི་གཟུངས་ཀྱི་ཚོགས་ཡོད་ན་ཡང་མཆོད་པའི་ལྷ་མོའི་ཚོགས་སུ་གྱུར་པ་རིགས་ཀྱི་བྱིན་གྱིས་བརླབས་ཀྱིས་མཆོད་པར་བྱིན་གྱིས་བརླབས་སོ། །གལ་ཏེ་དཀྱིལ་འཁོར་དུ་དགོད་པའི་གཟུངས་མ་རྣམས་མ་ཚང་ན། སྐུ་གཟུགས་ལ་སོགས་པ་དགོད་པའམ་དེ་དག་མེད་ན་བསམ་པར་བྱའོ། །འདི་དག་ནི་ལྷ་མོ་རྣམས་ཀྱི་ཕྱག་རྒྱ་བསྒྲུབ་པའི་ཆོ་གའོ། །
དེ་ནས་མཆོད་པ་བརྩམ་པར་བྱ་སྟེ། གཙོ་གཟུངས་ཀྱི་རྡོ་རྗེ་པདྨའི་དབྱིབས་ཅན་དུ་བྱིན་གྱིས་བརླབས་པ་ལ་སོགས་པ་བྱ་སྟེ། གཉིས་སུ་མེད་པའི་ཏིང་ངེ་འཛིན་གྱིས་བརྩམ་པ་ནི་ལུང་ངོ་། །ཞེས་འབྱུང་། དེ་ནས་གསང་བའི་ཕྱག་རྒྱ་བཞིས་དགྱེས་པ་བསྐྱེད་པར་བྱ་སྟེ། ཛཿཧཱུཾ་བཾ་ཧོཿཞེས་བརྗོད་ཅིང་རྡོ་རྗེ་བཅིངས་པ་ལས་དབུ་ལ་གཉིས་ནང་དུ་ལྕགས་ཀྱུར་བཅས་ཏེ། སྙིང་གར་དྲངས་པ་ནི་ལྕགས་ཀྱུ་མའོ། །དེ་ཉིད་གདོང་རེག་པ་ནི་ཞགས་པའོ། །དེ་ཉིད་ལུ་གུ་རྒྱུད་ལྟར་བྱ་བ་ནི་བཅིངས་པའོ། །དེ་ཉིད་རྩེ་མོ་བསྡམས་པ་ནི་དགྱེས་པའོ། །འདི་ནི་གསང་བའི་ཕྱག་རྒྱ་སྟེ་ཕྱིའི་ཕྱག་རྒྱ་རྣམས་ཀྱིས་ཀྱང་སྦྱར་བར་བྱའོ། །དེ་ལ་ཕྱིའི་ཕྱག་རྒྱ་ནི་འདི་ཡིན་ཏེ། རྡོ་རྗེ་བཅིང་བ་གཉིས་སུ་བྱས་ཏེ། གཡོན་གྱི་སྟེང་དུ་གཡས་བཞག་ནས་རྒྱབ་སྤྲད་ལ་མཐེའུ་ཆུང་བསྣོལ། གཡོན་གྱི་མཛུབ་མོ་སྒྲེང་བའི་ཚིགས་བཅག་ནས་གཡས་ཀྱི་མཛུབ་མོ་བཀུག་པ་ནི་རྡོ་རྗེ་འབོད་པའི་ཕྱག་རྒྱ་སྟེ། ཨོཾ་བཛྲ་ཀཱ་མ་ཨངྐུཤ་ཨཱ་ཌྡ་༼ཌྚ་འདི་ཙམ་ལས་ནནན་ཐབས་བྲལ།༽ཨཱ་གཌྡ་ཧཱུཾ་ཛཿ ཞེས་བྱ་བའི་སྙིང་པོ་དང་བཅས་པས་སྤྱན་དྲངས་པར་བྱའོ། །དེ་ཉིད་ལས་ཕན་ཚུན་མཛུབ་མོ་གཉིས་ཞགས་པ་ལྟར་བཅིངས་ཏེ། ཨོཾ་བཛྲ་པཱ་ཤ་པྲ་བེ་ཤཱ་ཡ་སྭཱ་ཧཱ་ཞེས་བྱ་བའི་སྙིང་པོ་དང་བཅས་པས་གཞུག་གོ །དེ་ཉིད་ལས་ཕན་ཚུན་ཤིན་ཏུ་བསྐུམ་སྟེ། ཨོཾ་བཛྲ་ཀཱ་མ་བནྡྷ་བནྡྷ་བཾ། ཞེས་བཅིངས་པར་བྱའོ། །དེ་ཉིད་ལས་མཐེའུ་ཆུང་གཉིས་ལུག་གུ་རྒྱུད་ལྟར་གཟུང་སྟེ། རྒྱབ་སྦྱར་ནས་བསྐྱོད་པ་ནི་དགྱེས་པའོ། །ཨོཾ་བཛྲ་ཏུཥྚི་ཀཱ་མ་པུ་ཁེ་ཏོ་ཥ་ཡ་ཏོ་ཥ་ཡ་ཧོཿཞེས་བརྗོད་ནས་ཕྱག་རྒྱ་དེ་དགྱེས་པ་བསྐྱེད་དེ། བདེ་བའི་ཐལ་མོའམ། ཞི་བའི་ཐལ་མོ་གསུམ་གྱིས་དགྱེས་པ་བསྐྱེད་ནས་དབྱངས་ཀྱིས་བསྐུལ་བར་བྱའོ། །དེ་ནས་སངས་རྒྱས་རྣམས་མཆོད་པའི་ཕྱིར་རང་གི་སྙིང་གར་བཅུག་སྟེ། སྦྱོར་བ་བཞིའི་ཚུལ་གྱིས་རང་ཉིད་ལྷའི་ངོ་བོ་ལ་ལྷ་མོ་རྣམས་ཀྱིས་མཆོད་པར་བྱ་སྟེ། བརྡུང་བ་རྣམས་དང་གར་དང་གླུ་དང་མཆོད་པའི་གཏོར་མ་ལ་སོགས་པ་ཇི་ལྟར་འབྱོར་པས་མཆོད་དེ་སྦྱོར་བ་བཞིའི་ཚུལ་གྱིས་མཉམ་པར་བཞག་སྟེ་བསྒྲུབ་པར་བྱའོ། །གལ་ཏེ་སྒྲུབ་པ་པོ་ལ་ལ་དག་འབྱོར་པ་ཆུང་ངམ་ཤིན་ཏུ་སྤྲོས་པ་དང་བཅས་པ་ལ་མི་དགའ་བ་རྣམས་གཟུངས་མ་གཅིག་ཙམ་ལ་བརྟེན་པར་འདོད་ན་ཡང་དེ་ཉིད་རྡོ་རྗེ་ཤིན་ཏུ་དགའ་མར་བྱིན་གྱིས་བརླབས་ལ་སྔ་མ་བཞིན་དུ་སྒྲུབ་ཅིང་མཆོད་པར་བྱའོ། །གལ་ཏེ་ཕྱི་རོལ་གྱི་ཕྱག་རྒྱ་མེད་ན་ཏིང་ངེ་འཛིན་གྱིས་མདུན་དུ་ཡི་གེ་ཨ་ལས་བཅོམ་ལྡན་འདས་མ་རྡོ་རྗེ་ཤིན་ཏུ་དགའ་མ་བཅོམ་ལྡན་འདས་ཀྱི་ཆ་ལུགས་དང་ཁ་དོག་དང་དབྱིབས་སུ་ལྡན་པ་བསྐྱེད་དེ། སྔ་མ་བཞིན་དུ་བྱིན་གྱིས་བརླབས་པ་དང་། དབང་བསྐུར་བ་ལ་སོགས་པ་བྱས་ནས་མཆོད་པ་བརྩམ་པར་བྱའོ། །དེ་ལའང་མཆོད་པའི་ཆོ་ག་དང་མཆོད་པའི་རྫས་རྣམས་ནི། མཆོད་པ་དང་མཆོད་པའི་གཏོར་མ་ཡེ་ཤེས་ཀྱི་ཕྱག་རྒྱ་ནས་གསུངས་པ་བཞིན་དུ་བྱས་ཏེ། དམ་ཚིག་གི་རྫས་ཇི་སྐད་དུ་གསུངས་པ་དང་ཡང་ལྡན་པར་བྱས་ལ། གོང་དུ་བསྟན་པ་བཞིན་དུ་གསང་བའི་ཕྱག་རྒྱ་དང་ཕྱིའི་ཕྱག་རྒྱས་དགུག་པ་ལ་སོགས་པ་ནས་ཞི་བའི་ཐལ་མོ་གསུམ་གྱིས་དགྱེས་པ་བསྐྱེད་པའི་བར་དུ་བྱས་ནས། དཔལ་རྡོ་རྗེ་སེམས་དཔའ་ལ་སོགས་པ་མཆོད་པའི་དོན་དུ་མདུན་གྱི་ནམ་མཁའ་ལ་མངོན་དུ་བལྟ་བར་བྱ་བའི་ཕྱིར་དབྱངས་འདིས་བསྐུལ་བར་བྱའོ། །རྡོ་རྗེ་སེམས་དཔའ་བདེ་ཆེན་སྐལ་བཟང་དཔལ་ཁྱོད་བདག་ལགས་སོ། །སྒྲུབ་ལ་རྟོགས་པ་མཛད་དུ་གསོལ། དེ་བཞིན་གཤེགས་པ་ཀུན་གྱི་བདག་ཉིད་བདེ་བ་མཁའ་འགྲོ་སྒྱུ་མ་སྣ་ཚོགས་བདེ་བའི་མཆོག །འགྲོ་བའི་རྒྱུད་རྣམས་རྣམ་པ་སྣ་ཚོགས་འདུལ་མཆོག་གྲུབ་པར་བདག་ལ་གྲུབ་པར་མཛད་དུ་གསོལ། །ཨ་ལ་ལ་ཧོཿ དེ་བཞིན་གཤེགས་པའི་སྦྱོར་བ་རྣམ་པ་སྣ་ཚོགས་གར་རྣམས་བསྟན་དུ་གསོལ། །ཛཿཧཱུཾ་བཾ་ཧོཿ ཀྱེ་བདེ་མཆོག་བདེ་བ་ཟུང་། རྣམ་པར་སྤྲུལ་བ་སྣང་བར་མཛད་དུ་གསོལ། ཨ་ལ་ལ་ཧོཿ དེ་བཞིན་གཤེགས་པ་ཀུན་གྱི་སྣ་ཚོགས་སྒྱུ་མ་མཁའ་འགྲོ་སློབ་མ་གཟུང་དུ་གསོལ། མ་དང་ཊ་ལས་གྱུར་པའི་མིག་གིས་ནམ་མཁའི་ངོས་ལ་དེ་བཞིན་གཤེགས་པ་རྣམས་ཀྱིས་ཏིལ་གྱི་གང་བུ་བཞིན་གང་བར་བརྟགས་ཏེ། རྡོ་རྗེ་ལྕགས་ཀྱུ་བཅིངས་ན། ་ ཛཿཧཱུཾ་བཾ་ཧོཿ ཞེས་བརྗོད་ཅིང་རང་གི་ལྷ་ལ་མཆོད་པའི་ཕྱིར་དེ་རྣམས་རང་གི་སྙིང་གར་གཞུག་པར་བྱའོ། །དེ་ནས་ཇི་ལྟར་སྦྱོར་བ་ཡིས། །སྦྱོར་དགྱེས་པ་ཡི་རོལ་བྱ་སྟེ། །སྦྱོར་བ་བཞི་ཡི་ཚུལ་གྱིས་སུ། །མཉམ་པར་བཞག་ནས་རབ་ཏུ་བྱ། །མཆོད་པ་ཐམས་ཅད་མ་སྦྱོར་ན། །ཕྱག་རྒྱ་བཅིང་ཞིང་མཆོད་བྱ་མ། །རང་ཉིད་ལྷ་ཡི་ངོ་བོ་ལ། །དེ་དག་གིས་མཆོད་དམིགས་པ་བྱ། །བརྡུང་དང་གར་དུ་བཅས་པ་ཡིས། །སྟེགས་བཅས་དགའ་ལ་བདེ་བ་ཡིས། །གླུ་ལ་སོགས་པའི་རོ་ལྡན་པས། །བདེ་བ་ཆེན་པོ་སྐལ་བཟང་ཁྱོད། །ཐམས་ཅད་འདོད་པ་བཞིན་དུ་འདོད་ཆགས་པས། ཛཿཧཱུཾ་བཾ་ཧོཿབཅོམ་ལྡན་འདས་བདག་བཞེས་ཤིང་མཆོད་པ་ཐམས་ཅད་ཀྱི་ཆོ་ག་ལ་སོགས་པ་སྦྱོར་བ་དང་ལྡན་པས་དབུལ་བར་བྱའོ། །ཛཿཧཱུཾ་བཾ་ཧོཿ རུ་ཊ་སྨ་ར་ཏ་ར་ཏ་ཧུ་ལུ་ཧུ་ལུ་པྲ་སིདྡྷ་དྡྷཀ་ནི་དུ་ནི་ཧཱུཾ་ངྷཾ་ཊཀྐི་ཧཱུཾ། ཛྫ་ཧུ་ལུ་ཧུ་ལུ་ཨ་ལ་ལ་ལ་ཧོཿ ཤུདྡྷ་སྱ་ངྷ་ད་རི་ཤ་ཡ་སརྦ་ཊ་ཀེ་ཊ་གྷེ་ཊ་གྷེ་ཊ་གྷེ་ཊ་ཊ་གྷེ་ཊ་གྷེ་གྷེ་ཊ་གྷེ་ཊ་གྷེ་ཊ་ཧོ་ཊཀྐི་ཧཱུཾ་ཛྫུ་ཧུ་ལུ་ཧུ་ལུ་ཨ་ལ་ལ་ལ་ཧོཿརུ་ཏ་མ་ཏ་ཐལ་མོ་མྱུར་བ་སྟེ། བཅོམ་ལྡན་འདས་བདེ་བ་ཆེན་པོ་རྡོ་རྗེ་སེམས་དཔའ་ལ་འདི་མཆོད་པ་ཐམས་ཅད་དབུལ་བར་བྱའོ། །ཊ་གྷེ་གྷེ་ཏ་གྷེ་གྷེ་ཏ་གྷེ་གྷེ་ཊ་གྷེ་གྷེ་ཊ་གྷེ་གྷེ་ཊ་གྷེ་གྷེ་ཊ་གྷེ་གྷེ་ཊ། རྒྱུན་གྱིས་བརྡུང་བའོ། །ཨཾ་ཨཾ་ཨཾ། ཧཾ་ཧཾ་ཧཾ། བཾ་བཾ་བཾ། དཾ་དཾ་དཾ། དམ་ཚིག་གསུམ་གྱིས་བརྡུང་བ་སྟེ། བཅོམ་ལྡན་འདས་ཀྱི་སྐུ་དང་གསུང་དང་ཐུགས་བསྐུལ་བའི་དམ་ཚིག་གསུམ་གྱི་གསང་བའི་སྦྱོར་བ་སྟེ། དེ་རྣམས་ཀྱི་བརྡུང་བ་ཕྱག་རྒྱ་དབྱངས་སུ་བླང་ཞིང་། ཤ་རྫ་དང་ངྷེ་པ་དའི་དབྱངས་འདིས་ཀྱང་སྦྱོར་བའི་བདག་ཉིད་ཀྱིས་ཧཱུཾ་ལ་སོགས་པའི་དབྱངས་ཀྱིས་བསྐུལ་བར་བྱའོ། །རྗེས་སུ་ཆགས་པ་རྣམ་མང་དགའ་བའི་པདྨ་རྣམ་དག་པའི། །མཆོད་པ་གསལ་བས་རྗེས་སུ་མཆོད་བྱས་པ། །མཆོག་ཏུ་རྟག་པའི་རྣལ་འབྱོར་བདེ་བས་བདེ་བ་གྲུབ་པར་མཛོད། །ཀྱེ་མཆོག་ཏུ་བདེ་བའི་དམ་ཚིག་ངོ་བོ་ཉིད། །མཆོག་ཏུ་བདེ་བའི་རྣལ་འབྱོར་ཤིན་ཏུ་རྣལ་འབྱོར་སྐལ་བཟང་མཆོག་བརྙེས་པ། །རང་གི་དམ་ཚིག་སྐྱོན་མེད་རྟག་ལ་རོལ་ཅིག་རོལ་ཅིག་ཧོཿ ཀྱེ་མཆོག་ཏུ་གསང་བའི་བདག་པོ་རང་གི་དམ་ཚིག་ཡིན་པའི་ཕྱིར། རབ་ཏུ་གསང་བའི་ལྷ་མོ་མཆོག་རྣམས་སོ། །འགྲོ་བའི་རྒྱུད་ནི་རྣམ་པ་སྣ་ཚོགས་འདུལ་བ་གསལ་བར་མཁྱེན། །དམ་ཚིག་ཐམས་ཅད་དངོས་པོ་བརྟན་སྒོས་ཀུན་གྱི་དངོས་པོར་གྱུར། །རྒྱལ་བ་ཀུན་གྱི་བདག་ཉིད་རྣལ་འབྱོར་བདེ་བ་མཁའ་འགྲོ་སྒྱུ་མ་ཧོ། །ཀྱེ་དམ་པ་རྟག་པ་དངོས་གྲུབ་ཆེན་པོ་རབ་ཏུ་སྒྲུབས་ལ་སྟོན། །ཛཿཧཱུཾ་བཾ་ཧོཿཀྱེ་མ་མཆོག་བདེ་བ་འདྲོངས་རྣམ་པར་སྤྲུལ། །སྣང་བ་མཛོད་ལ་ཨ་ལ་ལ་ལ་ཧོཿ དེ་བཞིན་གཤེགས་པ་ཐམས་ཅད་ཀྱི། །མཁའ་འགྲོ་སྒྱུ་མ་སྣ་ཚོགས་ཀྱིས། །སློབ་མ་དག་ནི་གཟུང་དུ་གསོལ། །འདི་ནི་བཅོམ་ལྡན་འདས་ཀྱི་སྐུ་དང་གསུང་དང་ཐུགས་བདེ་བ་བསྐུལ་བའོ། །གཡས་དང་གཡོན་གྱི་ལག་པ་ཡིས། །འགྱིང་བའི་ཚུལ་གྱིས་གར་བྱས་ཏེ། །གཡོན་གྱི་སྲིན་ལག་མཐེ་བོ་སྦྱར། །གཡས་ཀྱི་བ་དན་གསུམ་པ་ཡིས། །ཕྱག་རྒྱ་འདི་ཡིས་བཏབ་པ་ན། །སངས་རྒྱས་ཀུན་དང་ཡང་དག་འགྲོགས། །ཐམས་ཅད་མཆོག་གི་དངོས་གྲུབ་ཆེ། །དབང་ཕྱུག་ཆེན་པོ་རབ་ཏུ་གྲུབ། །དེ་ཉིད་དོར་བའི་ཚུལ་གྱིས་སུ། །སླ་རུ་སྡུད་པ་ཆེར་བྱས་ཏེ། །བསྒྱུར་ནས་གཡས་ཀྱི་འགྲམ་པ་དང་། །སྤྱི་གཙུག་མཚམས་སུ་བཞག་པ་ལས། །སླ་རུགར་གྱི་དབབ་ཚུལ་གྱིས། །ཆ་ལུགས་ཀུན་གྱིས་རབ་བསྒྱུར་ཞིང་། །མཆོད་པ་ཐམས་ཅད་དབུལ་བར་བྱ། །ལ་ལར་ཟླ་བ་དྲི་མེད་སྟོང་པས་མཛེས་པའི་གཟུགས་སུ་རྣམ་པར་སྣང་། །ལ་ལར་རབ་ཏུ་འཇིག་པའི་ཉི་མ་བྱེ་བ་ཕྲག་དགུའི་འོད་ཟེར་མཆོག་པས་འཇིགས། །ལ་ལར་མདངས་བཟང་གཟི་ཆེན་བདེ་ཞིང་ཞི་བར་ལྡན་པ་རྒྱལ་བའི་གཟུགས་སུ་སྣང་། །ལ་ལར་འགྲོ་བ་ཐམས་ཅད་མཉམ་པར་འཇོག་པའི་གཟུགས་ལྡན་གསུང་མཆོག་ལྡན་པར་སྟོན། །རྡོ་རྗེ་སེམས་དཔའ་གྲུབ་ཕྱིར་འདུལ་མཁས་མ་ལུས་བདེ་བའི་མཆོག་རྣམས་ལས། །ཨ་རལ་ཐམས་ཅད་མཉམ་སྦྱོར་གྲུབ་པར་མཛོད། རུ་ཊ་མ་ཊ་ཨ་ལ་ལ་ལ་ཧོཿ རྣམ་པ་མང་པོ་འདུལ་བའི་ཚུལ་ལ་གར་མཁས་མཆོག་གིས་གར་མཛད་པ། དམ་ཚིག་གར་གྱི་དབང་ཕྱུག་སངས་རྒྱས་གར་མཁན་མཛོད་ཨ་ལ་ལ་ལ་ཧོཿ  རྣམ་མང་བདེ་མཆོག་རབ་ཏུ་གར་མཛད་པ་ཡིས་ཐར་པའི་བདེ་བ་གྲུབ་པར་མཛོད། འདི་ཡིས་བ་དན་གསུམ་དང་ལྡན་པས་གར་དུ་བྱའོ། །རབ་ཏུ་དགའདང་རྗེས་སུ་ཆགས་པར་དགའ་བའི་མདའ་གཞུ་རབ་ཏུ་ཕྲ་བས་རྒྱས་བཏབ་པས། རབ་ཏུ་དགའ་བ་སྦྱོར་བའི་བདེ་བས་མྱོས་པའི་བདེ་བ་ཐམས་ཅད་བདག་ལ་གྲུབ་པར་མཛོད། རབ་ཏུ་བདེ་བ་རྣམ་པ་སྣ་ཚོགས་རྣམ་པར་རྒྱལ་བའི་རྒྱལ་མཚན་བསྒྲེང་བའི་ལོངས་སྤྱོད་དང་། རབ་ཏུ་དགའ་བའི་དབང་ཕྱུག་ཆེ་མཆོག་གྲུབ་པ་དེ་བཞིན་གཤེགས་པ་བཞུགས། ཧོ་རྟ་མཆོག་ཧོཿ ཀྱེ་རབ་ཏུ་བདེ་བའི་རྣམ་པ་སྣ་ཚོགས་རོལ་ཅིག་ཧོཿདེ་བས་སློང་རྣམ་པར་རོལ། ཧཱུཾ་སྣང་བར་མཛོད། དེ་བཞིན་གཤེགས་པ་ཀུན་གྱི་མཁའ་འགྲོ་སྒྱུ་མ་རྣམ་པ་སྣ་ཚོགས་ཀྱིས་སློབ་མ་གཟུང་དུ་གསོལ། ཀྱེ་བདེ་བའི་མཆོག་གྲུབ་པར་མཛོད། །ཀྱེ་མའོ་བདེ་བས་བདེ་བ་གསོལ། དམ་པ་རབ་ཏུ་ཞུགས་པར་མཛོད། བདག་ལ་རབ་ཏུ་བདེ་བར་གྱུར། ཨ་ལ་ལ་ལ་ཧོཿ ཨེ་མའོ་ཤི་ཤི་ཞུགས་ཤིག་མཁའ་འགྲོ་བདེ་བའི་མཆོག། །ཡོངས་སུ་སྐོར། ཀུན་དུ་ཞུགས། དེ་ནས་གར་དང་ལྡན་པ་ཡིས། །
དབྱངས་འདི་རྣམས་ཀྱིས་གླུ་བླངས་ཤིང་། །དཔལ་ལྡན་གཡོན་དུ་འདུད་པ་ཡིས། །གཡས་ཀྱི་བ་དན་གསུམ་དུ་བྱ། །དེ་ལྟར་གཡས་དང་གཡོན་ཚུལ་གྱིས། །སེམས་དཔའི་སྐྱིལ་ཀྲུང་བསྙེམས་བྱས་ཏེ། །རྣལ་འབྱོར་བདེ་བྱེད་བདག་ཉིད་ཀྱིས། །བདེ་བ་རྣམས་ནི་ཡང་དག་དབུལ། །དེ་ནས་འདི་ཡིས་མཆོད་བྱ་བ། །གཡས་དང་གཡོན་གྱི་ལག་པ་ཡིས། །འགྱིང་བའི་མཆོག་གི་གར་བྱས་ཏེ། །སྟེང་དུ་དོར་དང་འོག་ཏུ་དོར། །བསྐོར་དང་དེ་བཞིན་བྱུག་བྱ་སྟེ། །མེ་ཏོག་བདུག་པ་མར་མེ་མཆོག །དྲི་ཡི་མཆོད་པས་བསྐོར་བ་ཡིན། །ལྷག་མ་གར་གྱི་ཚུལ་གྱིས་སུ། །གླིང་བུ་པི་ཝང་རྫ་རྔ་མཆོག །དེ་བཞིན་ཅང་ཏེའུ་རྣམ་དག་ཀྱང་། །གཡོན་གྱི་ཁུ་ཚུར་རབ་བསྡམས་ཏེ། །ལག་པ་གཡས་པས་བརྡུང་བྱ་ཤིང་། །རང་གི་མིག་གིས་བསྐུལ་བཅས་པས། །སྔགས་པས་མཆོད་པ་དབུལ་བར་བྱ། །ཞི་བའི་ཐལ་མོ་བདེ་མཆོག་གིས། །ཐལ་མོ་སྦྱར་བས་དགྱེས་པ་བསྐྱེད། །གཡོན་དུ་འདུད་པས་ཕྱག་བྱ་ཞིང་། །འཛུམ་དང་བཅས་པའི་ལྟ་བའི་མིག །སྨིན་མ་མིག་དང་མཆུ་གདོང་བ། །ཁ་དང་ལུས་ཀྱི་གདོན་པ་ཡིས། །ཆ་ལུགས་ཇི་བཞིན་གར་བྱས་ཏེ། །ཕྱག་རྒྱ་ཐམས་ཅད་དབུལ་བར་བྱ། །ན་མོ་སྟུ་སརྦ་བུངྔྷ་བྷྱཿ ཞེས་བྱ་བའི་ཕྱག་རྒྱར་རབ་གནས་ཏེ། །མཆོད་པ་མཆོག་གི་དངོས་གྲུབ་རྣམས། །མ་ལུས་ལུས་མེད་གྲུབ་པར་འགྱུར། །ཨོཾ་མ་ཧཱ་སུ་ཁ་བཛྲ་སཏྭ་ཨཱཿཛཿཧཱུཾ་བཾ་ཧོཿསུ་ར་ཏ་སྟྭཾ། ཕྱག་རྒྱ་འདི་རྣམས་ཀྱིས་བཏབ་ན། །བདག་ཉིད་དང་ནི་ཡང་ན་གཞན། །སྒྲུབ་པ་པོ་ནི་མྱུར་འགྲུབ་ཏེ། །རྡོ་རྗེ་སེམས་དཔར་མཆོག་འདྲ་འགྱུར། །ལངས་པའི་ཚེ་ཡང་དེ་བཞིན་དུ་དབང་བསྐུར་བ་དང་བསྲུང་བ་ལ་སོགས་པ་བྱས་ཏེ། བདེ་བས་ཐལ་མོས་དགྱེས་པ་བསྐྱེད་ནས་ཅི་དགའ་བར་གནས་པར་བྱའོ། །གལ་ཏེ་ཚོགས་ཀྱི་དཀྱིལ་འཁོར་འདི་ལྟ་བུར་སློབ་མ་འཇུག་པར་འདོད་ན་ཡང་འདི་ཉིད་ལས་གསུངས་པ་བཞིན་དུ་དབང་བསྐུར་བ་དང་དམ་ཚིག་བྱིན་པར་བྱའོ། །འདི་ལྟ་བུའི་ཆོ་གས་ཇི་ལྟར་དམ་བཅས་པ་བཞིན་བསྒྲུབ་ནས། ཐ་མར་དངོས་གྲུབ་ཀྱི་རྫས་རྣམས་གྲུབ་པའི་མཚན་མ་ཐོབ་བམ་མ་ཐོབ་ཀྱང་རུང་སྟེ་དངོས་གྲུབ་བླང་བར་བྱའོ། །དཔལ་རྡོ་རྗེ་སེམས་དཔའི་དཀྱིལ་འཁོར་ཆེན་པོའི་ཚུལ་གྱིས་ཚོགས་ཀྱི་དཀྱིལ་འཁོར་དུ། །བསྒྲུབ་པའི་ཆོ་ག་རྫོགས་སོ། །
གང་ཡང་དཀྱིལ་འཁོར་ཆེན་པོ་ལ་སྤྲོ་བ་མེད་ཅིང་ཆོ་ག་མང་པོ་ལ་མི་དགའ་བ་རྣམས་སྤྲོས་པ་མེད་པའི་སྤྱོད་པས་ལེའུ་གཉིས་པ་ལས་གསུངས་པ་བཞིན་དུ། དཔལ་རྡོ་རྗེ་སེམས་དཔའ་འབའ་ཞིག་གི་ཕྱག་རྒྱ་བསྒྲུབ་པར་འདོད་པ་རྣམས་ཀྱིས་བསྒྲུབ་པའི་ཆོ་ག་ནི། དང་པོར་རྡོ་རྗེ་སློབ་དཔོན་ལས་གསང་བའི་དབང་དང་ལུང་ཐོབ་པར་བྱ་སྟེ། ཇི་ལྟར་བདེ་བའི་གནས་སུ་ཕྱི་ནང་གི་མཆོད་པ་ཅི་འབྱོར་བ་དང་། མེ་ཏོག་ལ་སོགས་པའི་རྒྱན་གྱིས་བཀྲམ་ཞིང་བརྒྱན་ནས། ལུས་སེམས་བསྲང་སྟེ་ཏིང་ངེ་འཛིན་ལ་འཇུག་པར་བྱའོ། །དེ་ལ་དང་པོར་སྲིད་པ་གསུམ་པོ་ཐམས་ཅད་མི་དམིགས་པའི་ཡེ་ཤེས་ཀྱིས་རྣམ་པར་དག་པ་བསྒོམ་མོ། །དེ་ནས་ཨོཾ་ཨཱཿཧཱུཾ་ཞེས་བརྗོད་དེ། སྐུ་གསུང་ཐུགས་ཀྱི་གནས་སུ་རིམ་པ་བཞིན་བསྒོམས་པས་སྣོད་དུ་རུང་བར་བྱིན་གྱིས་བརླབས་ནས། ཡང་སྙིང་གར་ཡི་གེ་ཨ་དཀར་པོ་བསྒོམས་ཏེ། དེའི་འོད་ཟེར་གྱི་འཕྲོ་འདུ་ཐམས་ཅད་བྱས་ཏེ། སངས་རྒྱས་རྣམས་ལ་བསྐུལ་བ་དང་། སེམས་ཅན་གྱི་དོན་བྱས་ཏེ་སླར་འདུས་པ་ལས་སྟོན་ཀའི་ཟླ་བ་ལྟར་གསལ་བའི་དྲི་མ་མེད་པའི་ཟླ་བའི་དཀྱིལ་འཁོར་དུ་བསྒོམ་མོ། དེའི་སྟེང་དུ་དུག་གསུམ་སྐུ་གསུང་ཐུགས་སུ་དག་པའི་བདག་ཉིད་ཡི་གེ་ཧཱུཾ་བསམ་མོ། དེ་ལས་འཕྲོ་འདུ་སྔ་མ་བཞིན་དུ་བྱས་པས་སེམས་ཉིད་ཡེ་ནས་རྡོ་རྗེའི་རང་བཞིན་གྱི་ཡེ་ཤེས་ཀྱི་རྡོ་རྗེ་བསྒོམ་མོ། །དེ་ལས་སྔགས་ཀྱི་སྐུ་རྫོགས་པར་བསྐྱེད་དོ། །ཡི་གེ་གསུམ་གྱིས་སྔ་མ་བཞིན་དུ་བྱིན་གྱིས་བརླབ་པར་བྱའོ། །དེ་ནས་རྡོ་རྗེ་རབ་ཏུ་དགའ་བའི་ཕྱག་རྒྱ་སྙིང་གར་བཅིངས་ཏེ། སུ་ར་ཏ་སྟྭཾ་ཞེས་བརྗོད་པས་ཕྱག་རྒྱའི་རྩེ་མོ་ལས་རྡོ་རྗེ་རབ་ཏུ་དགའ་བ་བཅོམ་ལྡན་འདས་དང་མཐུན་པར་བསྐྱེད་དེ། ཨོཾ་ཨཱཿཧཱུཾ་ཞེས་པས་སྔ་མ་དང་འདྲ་བར་བྱིན་གྱིས་བརླབ་བོ། །དེ་ནས་ཡི་གེ་ཧཱུཾ་དང་དྷྲི་ཡིས་གནས་རྣམ་པ་གཉིས་བྱིན་གྱིས་བརླབས་ནས། མཆོད་པ་དམ་པ་དབུལ་བར་བྱའོ། །ཕྱོགས་བཅུ་སངས་རྒྱས་ཐམས་ཅད་མངོན་སུམ་དུ་སྤྱན་དྲངས་ཏེ། ཕྱི་ནང་གི་མཆོད་པ་ཅི་འབྱོར་པ་ཡང་སྟབ་བོ། །དེ་ནས་ཛབ་བསྒོམ་ཅི་ནུས་ཚད་དུ་བྱའོ། །དེ་ལ་གསང་སྔགས་ནི། ཨོཾ་མ་ཧཱ་སུ་ཁ་བཛྲ་ས་ཏྭ་ཨཱཿཛཿཧཱུཾ་བཾ་ཧོཿསུ་ར་ཏ་སྟྭཾ། ཞེས་པའམ། ཨོཾ་མ་ཧཱ་སུ་ཁ་ཧཱུཾ། ཞེས་བྱའོ། །སྐུའི་ངེས་པ་ནི་ཟླ་བ་ཉ་བའི་ཁ་དོག་ལྟར་ཅུང་ཟད་ཙམ་དམར་བ་སྣ་ཚོགས་པདྨའི་སྟན་ལ་སེམས་དཔའི་སྐྱིལ་མོ་ཀྲུང་གིས་བཞུགས་པ། ཟླ་བའི་དཀྱིལ་འཁོར་གྱི་རྒྱབ་རྟེན་ཅན། སངས་རྒྱས་ལྔ་ཡིས་དབུ་བརྒྱན་པ། རྡོ་རྗེ་དྲིལ་བུ་ཅུང་ཟད་བསྒྱིངས་པ། རྒྱན་ཐམས་ཅད་ཀྱིས་བརྒྱན་པའོ། །དེའི་ཐུགས་ཀར་ཡང་ཡེ་ཤེས་སེམས་དཔའ་དང་ཧཱུཾ་གིས་བརྒྱན་པའོ། །དེ་ལྟར་ཅི་ནུས་སུ་བསྒོམ་སྟེ་གཏོང་བར་འདོད་པ་ན་ཡུམ་ཡང་ཡེ་ཤེས་སེམས་དཔར་བསྡུ། དེ་ཡང་རྡོ་རྗེ། དེ་ནས་ཧཱུཾ་ཧཱུཾ་གི་ཞབས་སྐྱེད་ཧ་ལ་ཐིམ། ཧ་ལས་འདོད་ཆགས་ཟླ་ཚེས་ཏེ། །ཟླ་ཚེས་ཉིད་ཀྱང་ཐིག་ལེའོ། །ཐིག་ལེ་ཉིད་ཀྱང་དེ་བཞིན་ཉིད། །དེ་ལྟར་བསྡུས་ནས་ལྡང་པ་ན། །ལུས་ཀྱང་སྐུ་གསུང་ཐུགས་ཀྱིས་བསྲུང་། །སེམས་ལ་རྟག་ཏུ་གནས་པར་བྱ། །འདི་ལྟར་རྟག་ཏུ་ཡི་དམ་བྱེད་པའི་ཚེ། དམ་བཅས་པ་རྫོགས་ནས་བསྒྲུབ་པ་ལས། དངོས་གྲུབ་ལེན་པའི་ཚེ་ཡུམ་དང་གཉིས་སུ་མེད་པ་ལས་དངོས་གྲུབ་བླང་ངོ་། །དཔལ་རྡོ་རྗེ་སེམས་དཔའ་ཀུན་ཏུ་སྦྱོར་བའི་ཕྱག་རྒྱ་ཉི་ཚེ་བ་རྫོགས་སོ། །
ད་ནི་བཅོམ་ལྡན་འདས་རྣམ་པར་སྣང་མཛད་ཀྱི་ཚོགས་ཀྱི་དཀྱིལ་འཁོར་དུ་བསྒྲུབ་པ་བཤད་དེ། དེའི་ཕྱིར། རྣལ་འབྱོར་དེ་ཉིད་བཅོམ་ལྡན་འདས། །རྡོ་རྗེ་སེམས་དཔའ་དེ་བཞིན་གཤེགས། །ཐར་པ་ཐམས་ཅད་རྣམ་སྦྱང་ཕྱིར། །འགྲོ་བའི་མཁའ་འགྲོ་འབྱུང་བར་འགྱུར། །རང་གི་ལྷ་དང་འདྲ་བ་ཡི། །རང་གི་བྱིན་བརླབས་བསྒྲུབ་པའི་རྒྱས། །ཕྱག་རྒྱ་ཇི་བཞིན་རྗེས་མཐུན་པའི། །སངས་རྒྱས་སྤྲུལ་པ་བསྒྲུབ་པར་བྱ། །ཞེས་གསུངས་ཏེ། འདི་ཡང་། བསྒྲུབ་པའི་གནས་ནི། འདི་ཉིད་ལས། །རྟེན་དང་དགོན་པ་གཙུག་ལག་ཁང་། །རི་ཡི་རྩེ་རྣམས་ཐམས་ཅད་དུ། །རྣམ་པ་དུ་མ་སྣ་ཚོགས་པའི། །སངས་རྒྱས་དགོངས་པ་བསྒྲུབ་པར་བྱ། །ཞེས་གསུངས་པ་དག་ཏུ་བྱའོ། །ཡོ་བྱད་ནི་ཁྱད་པར་དུ་མེ་ཏོག་དམར་པོ་དང་། ཙན་དན་གྱི་བདུག་པ་དང་། མར་མེ་གསུམ་ལྔ་ཡན་ཆད་ཀྱི་ཕྲེང་བ་དང་། ཙན་དན་གྱི་བྱུག་པ་དང་། ལྷ་བཤོས་ཀྱང་འདི་སྐད་དུ། སངས་རྒྱས་རྣམས་ལ་བཤོས་འབུལ་བ། །ཤ་དང་ཆང་ནི་རྣམ་པར་སྤངས། །ཞེས་གསུངས་པ་ལྟ་བུ་ཁྱད་པར་གྱི་རྫས་དང་། སྤྱིར་དེ་བཞིན་གཤེགས་པའི་རིགས་ལ་མི་འགལ་བའི་རྫས་རྣམས་བསོག །ཚོགས་ཀྱི་དཀྱིལ་འཁོར་གྱི་དབྱིབས་ནི། ཟླུམ་པོ་ལ་རེ་མིག་དགུ་པ་སྒོ་དང་ལྡན་པར་བྱ། ཕྱག་རྒྱ་ནི་རང་གི་རིགས་ཀྱི་ལྷའི་སྐུ་གཟུགས་ལ་སོགས་པ་དགོད་པའམ། སྔ་མ་བཞིན་དུ་བྱིན་གྱིས་བརླབས་པའི་ཚོམ་བུ་མའི་དཀྱིལ་འཁོར་དགོད་དོ། །སྒྲུབ་པ་པོ་རྣམས་ཀྱི་རྒྱན་དང་གོས་རང་གི་ལྷའི་ཁ་དོག་དང་ཆ་ལུགས་སུ་བྱས་ཏེ་འཇུག་པར་བྱའོ། །དེ་ལ་འདིར་ཡང་ཕྱག་རྒྱ་ཆེན་པོ་བསྒྲུབ་པའི་རིམ་པ་ནི། རྡོ་རྗེ་སེམས་དཔའི་དཀྱིལ་འཁོར་གྱི་སྐབས་སུ་གསུངས་པ་དང་རྗེས་སུ་མཐུན་པར་ཡན་ལག་བདུན་པ་དང་ལྡན་པའི་སྒོ་ནས་བྱང་ཆུབ་ཏུ་སེམས་བསྐྱེད་པ་དང་། སྒྲིབ་པ་བྲལ་ཞིང་ཡེ་ཤེས་དང་ཕྱག་རྒྱ་ཆེན་པོ་དབབ་པ་རྣམས་དེ་བཞིན་དུ་བྱའོ། །ཅུང་ཟད་མི་འདྲ་བ་ནི་སྐུ་རིམ་གྱིས་བསྐྱེད་ནས་ཟླ་བའི་དཀྱིལ་འཁོར་གྱི་སྟེང་དུ་ཡི་གེ་ཁཾ་བསམས་ཏེ། དེ་འཕྲོ་བ་དང་འདུ་བའི་སྦྱོར་བས་དམ་པ་ཆོས་ཀྱི་འཁོར་ལོའམ། གླེགས་བམ་དུ་གྱུར་པར་བྱའོ། །དེ་ལས་བཅོམ་ལྡན་འདས་རྣམ་པར་སྣང་མཛད་ཀྱི་སྐུར་གྱུར་པར་བྱ་བ་ནི། དོན་དམ་རྣམ་པར་དག་པའི་ཕྱིར། །བཙོ་མ་གསེར་གྱི་ཁ་དོག་བཞིན། །ཆགས་མེད་ལ་སོགས་ཆགས་ཅན་ཕྱིར། །དཀར་ཞིང་སྣ་ཚོགས་གསལ་བའི་མདངས། །ཆོས་ཀྱི་རྒྱལ་སྲིད་རབ་བསྒྲུབ་པ། །རིན་ཆེན་ཆོས་ལས་ལྷག་པ་མེད། །དེ་བས་ཐེག་ཆེན་བྱང་ཆུབ་སེམས། །རྒྱལ་བ་རྡོ་རྗེ་རིན་ཆེན་ཅན། །གཡས་པའི་མཐེ་བོ་གུང་མོ་གཉིས། །གཡོན་པའི་ཁུ་ཚུར་བཅང་བ་ཡི། །སོར་མོ་ཀུན་ལ་རེག་པ་ནི། །རྩ་བའི་ཕྱག་རྒྱ་ཡིན་པར་གྲགས། །གཡས་པའི་ཡན་ལག་གནོན་པ་ཡིས། །གཡོན་པའི་ཡན་ལག་ཀུན་ལས་རྒྱལ། །སེམས་དཔའ་སྐྱིལ་མོ་ཀྲུང་བཅས་ན། །བདུད་རྣམས་ཐམས་ཅད་རབ་ཏུ་འཇོམས། །ཞེས་གསུངས་པའི་མཚན་ཉིད་དོ། །དེ་ནསབྱིན་གྱིས་བརླབ་པ་ནི། ཐོག་མ་ཉིད་དུ་རང་གི་རིགས་ཀྱི་ཕྱག་རྒྱས་བྱིན་གྱིས་བརླབ་པར་བྱ་སྟེ། རྡོ་རྗེ་ཕྱག་རྒྱ་བཅིངས་པ་ལས། །སྦྱོར་ལྡན་ཐལ་མོ་ཁོང་སྟོང་སྦྱར། །ཁམས་གསུམ་དག་ནི་མ་ལུས་པ། །དེ་མ་ཐག་ཏུ་འབེབས་པར་བྱེད། །ཅེས་བྱ་བ་འདིས་དང་པོར་རང་གི་གནས་བྱིན་གྱིས་བརླབས་སོ། །དགའ་ཆེན་དཔལ་གྱི་ཕྱག་རྒྱ་དང་རྡོ་རྗེའི་ཕྱག་རྒྱས་ཀྱང་བྱིན་གྱིས་བརླབ་པར་བྱའོ། །དབང་བསྐུར་བའི་དང་པོ་ཉིད་དུ་རང་གི་རིགས་ཀྱི་ཕྱག་རྒྱ་ཆེན་པོས་དབང་བསྐུར་བར་བྱ་སྟེ། རྡོ་རྗེ་ཐལ་མོ་མཉམ་སྦྱར་ཏེ། །ལག་གཉིས་ནོར་བུ་རིན་ཆེན་དུ། །ཇི་ལྟར་རིགས་པར་མཉམ་སྦྱར་ནས། །མཛུབ་མོ་མཐེ་བོ་རྩེ་མོ་བཞི། །ཡོངས་སུ་བསྒྱུར་ཏེ་བཏེག་ནས་སུ། །དཔྲལ་བར་ལེགས་པར་བཞག་པ་ན། །
ཁམས་གསུམ་བདག་པོ་རྒྱལ་བ་བདག །མ་ལུས་ལུས་པ་མེད་པར་འགྲུབ། །ཨོཾ་རུ་རུ་སྥུ་རུ་ཛྭ་ལ་ཏིཥྛ་སིངྔྷི་ལོ་ཙ་ནི་སརྦ་ཨརྠསཱ་དྷ་ནི་ཨ་བྷི་ཥིཉྩ་མཱཾ་སྭཱ་ཧཱ། ཞེས་བརྗོད་དོ། །རིགས་གཞན་གྱི་སྔགས་དང་ཕྱག་རྒྱ་ནི། དཔལ་རྡོ་རྗེ་སེམས་དཔའི་སྐབས་སུ་གསུངས་པ་བཞིན་འདིར་ཡང་སྦྱར་རོ། །ལྷ་མོ་རྣམས་བྱིན་གྱིས་བརླབ་པ་ནི། སྤྱི་གཙོ་བོ་དང་མཐུན་པའི་རིམ་པ་ལས་ཅུང་ཟད་མི་འདྲ་བར་རང་རང་གི་ས་བོན་གྱི་སྙིང་པོ་དང་ཐུགས་མཚན་དང་གསང་སྔགས་དང་སྐུའི་ཚུལ་རྣམས་སོ་སོར་བསྟན་པ་ནི། དེ་ནས་གསང་བའི་ཡུམ་བཞི་ལ་ཤར་ཕྱོགས་ཀྱི་རེ་ཆ་ལ་སངས་རྒྱས་ཀུན་བརྗོད་མ་ཟླ་བའི་དཀྱིལ་འཁོར་གྱི་སྟེང་དུ་ཡི་གེ་ཤམ་ལས་ལྕེའི་ཕྱག་རྒྱར་གྱུར། དེ་ལས་སྐུར་གྱུར་པ་ནི། སྐུ་མདོག་དཀར་མོ་རྒྱན་རྣམས་ཐམས་ཅད་ཀྱིས་བརྒྱན་པ། ཕྱག་ན་ལྕེ་བསྣམས་པའོ། །གསང་སྔགས་ནི་ཨོཾ་བཛྲ་ས་ཏྭ་ཤཾ་ཞེས་བྱ་བ་སྦྱར་རོ། །དེ་བཞིན་ལྷོ་ཕྱོགས་སུ་ཤིན་ཏུ་རྒྱལ་མོ། །ནུབ་ཕྱོགས་སུ་ཀུན་ཏུ་བཟང་མོ། །བྱང་དུ་མི་བཟད་པའི་ཟ་མ་ཏོག་གོ །དེ་རྣམས་ཀྱི་ས་བོན་ནི། རཾ་ཀྵཾ་ཐཾ་རྣམས་སོ། །ཐུགས་མཚན་ནི། ཆ་ལང་དང་། རྡོ་རྗེ་དང་། ཟ་མ་ཏོག་རྣམས་སོ། །སྐུའི་མཚན་ཉིད་ནི་ཁ་དོག་ཕྱོགས་དང་མཐུན་པ་ལ། རྒྱན་ཐམས་ཅད་ཀྱིས་བརྒྱན་པ། ཕྱག་མཚན་གོང་དུ་སྨོས་པ་རྣམས་རིམ་པ་བཞིན་བསྣམས་པའོ། །གསང་སྔགས་ནི། ཨོཾ་བཛྲ་རཏྣ་རཾ། ཨོཾ་བཛྲ་ངྷརྨ་ཀྵཾ། ཨོཾ་བཛྲ་ཀརྨ་ཐམ་རྣམས་སོ། །ཕྱོགས་བཞིའི་རེའུ་ཆ་བཞི་ལ་རིགས་ཀྱི་ཡུམ་བཞི། ཤར་ཕྱོགས་ཀྱི་རེ་ཆ་ལ། སངས་རྒྱས་ཀུན་གྱི་ཡན་ལག་དང་ལྡན་མའོ། །ལྷོའི་རེའུ་ཆ་ལ་ཞལ་བཟང་མོ། །ནུབ་ཀྱི་རེའུ་ཆ་ལ་སྤྲིན་ཆེན་མོའོ། །བྱང་གི་རེའུ་ཆ་ལ་ནམ་མཁའི་སྤྱན་ནོ། །དེ་རྣམས་ཀྱི་སྙིང་པོ་ནི། ཧཾ་ཚེཾ་ཏྲཾ་ངྷཾ་རྣམས་སོ། །ཐུགས་མཚན་ནི་སངས་རྒྱས་སྐུའི་གཟུགས་བརྙན་དང་མེ་ལོང་དང་། སེར་བ་སྤྲིན་དང་བཅས་པ་དང་། མིག་གི་ཕྱག་རྒྱ་དང་བཅས་པ་རྣམས་སོ། །སྐུའི་ཚུལ་ནི་ཁ་དོག་ཕྱོགས་དང་མཐུན་པ་ལ་རྒྱན་ཐམས་ཅ ད་ཀྱི་བརྒྱན་པ། ཇི་སྐད་དུ་སྨོས་པའི་མཚན་མ་ཕྱག་ན་བསྣམས་པའོ། །གསང་སྔགས་ནི། ཧཾ་སཏྭ་བཛྲེ། ཚེཾ་བཛྲ་རནྟེ། ཏྲཾ་བཛྲ་པདྨེ། ངྷཾ་བི་ཤྭ་བཛྲ་རྣམས་ཀྱི་སྦྱར་བར་བྱའོ། །ཕྱི་ནང་གི་མཆོད་པའི་ལྷ་མོ་རྣམས་དང་སྒོ་མ་བཞིའི་ཕྱག་རྒྱ་ནི། དཔལ་རྡོ་རྗེ་སེམས་དཔའི་དཀྱིལ་འཁོར་དུ་གསུངས་པ་ལྟར་འདི་ཡང་སྦྱར་རོ། །སྤྲོས་པམེད་པ་ལ་དགའ་བ་རྣམས་ཀྱིས་ནི་རྡོ་རྗེ་དབྱིངས་ཀྱི་དབང་ཕྱུག་མ་འབའ་ཞིག་གཙོ་བོ་དང་མཐུན་པར་བསྐྱེད་དེ་བསྒྲུབ་པར་བྱའོ། །དེ་ནས་ཕྱི་ནང་གི་ཕྱག་རྒྱ་བཞིས་བསྒྲུབ་པར་བྱ་བ་ནི་གོང་དུ་གསུངས་པ་བཞིན་འདིར་ཡང་སྦྱར་བར་བྱའོ། །དེ་ནས་སངས་རྒྱས་ཐམས་ཅད་བདག་ལ་བཅུག་སྟེ་ལྷ་མོའི་ཚོགས་ཀྱི་མཆོད་པར་བྱ་བ་ནི། བུད་མེད་བཞིའམ་བརྒྱད་ཀྱིས་མེ་ཏོག་ལ་སོགས་པའི་མཆོད་པ་དང་གླུ་དང་གར་དང་རོལ་མོའི་ཕྱག་རྒྱ་རྣམས་དབུལ་བར་བྱ་སྟེ། ལག་པ་གཡས་གཡོན་གཉིས་དག་གི ། མཛུབ་མོ་མཐེའུ་ཆུང་མཛེས་པར་བསྒྱུར། །དཔལ་ལྡན་གཡོན་པ་འགྱིང་བའི་ཐབས། །གཡས་པ་བ་དན་གསུམ་པར་བྱ། །རྡོ་རྗེ་དཔལ་གྱི་ཐལ་མོ་བསྒྱུར། །བསམ་པ་གཡོས་པས་ཕྱག་བྱས་པའི། །སངས་རྒྱས་མཆོད་པ་ལེགས་བྱས་ན། །མ་ལུས་ལུས་པ་མེད་པ་འགྲུབ། །ཕྱག་བཙལ་བའི་ཕྱག་རྒྱ་ཤེས་པའོ། །ལག་པ་གཡས་གཡོན་གཉིས་དག་གིས། །མཛུབ་མོ་མཐེའུ་ཆུང་མཛེས་བསྒྱུར་བའི། །རྡོ་རྗེ་ཐལ་མོ་སྦྱར་ནས་སུ། །དེ་བཞིན་གཡོན་དུ་བསྒྱུར་བར་བྱ། །དེ་ནི་སྦྱར་བ་བཏེག་ནས་ནི། །སྤྱི་བོའི་མཚམས་སུ་བཞག་པར་བྱ། །སྐལ་བཟང་ཨོཾ་ཞེས་བྱ་བའི་གླུས། །མཆོད་པ་ཐམས་ཅད་དབུལ་བར་བྱ། །གྱེན་དུ་མཐོར་ཞིང་ཐུར་དུ་འབེབས། །སྐོར་ཞིང་དེ་བཞིན་ཉུག་པ་དག །མེ་ཏོག་བདུག་པ་མར་མེ་མཆོག །དྲི་ཡི་མཆོད་པ་དབུལ་བར་བྱ། །གང་ངམ་འོན་ཏེ་སྟོང་ཡང་རུང་། །ཡང་ན་ཅི་འབྱོར་པ་ཡིས་ཀྱང་། །དམ་ཚིག་མཉམ་པར་བསྒྲུབ་པ་ཡིས། །མཆོད་པ་ཐམས་ཅད་འགྲུབ་པར་འགྱུར། །ཨོཾ་གྱི་གླུ་ཡི་ཕྱག་རྒྱ་ནི། །ཚངས་པའི་དབྱངས་ཀྱིས་ཅི་དགར་བླང་། །མ་ལུས་ལུས་པ་མེད་པ་ཡི། །སེམས་ཅན་ཐམས་ཅད་ཐར་བར་བྱེད། །གླིང་བུ་དང་ནི་རྒྱུད་གཅིག་དང་། །དེ་བཞིན་རྒྱུད་མང་རྒྱུད་སྟུག་དང་། །སིལསྙན་ཕྱག་རྒྱར་བཤད་པ་རྣམས། །ལས་རྣམས་ཐམས་ཅད་རབ་བསྒྲུབ་པོ། །ཆ་ལུགས་ཇི་བཞིན་གར་བྱེད་པས། །མ་བརྡུང་བར་ཡང་རབ་ཏུ་གྲུབ། །ལས་རྣམས་ཀུན་ལ་མཆོག་ཏུ་ནི། །རྡུངས་པས་དཔལ་ནི་བཞི་འགྱུར་འགྲུབ། །ཛཿཧཱུཾ་བཾ་ཧོཿརུ་ཊ་མ་ཊ་སྨ་ར་ར་ཊ། ཧུ་ལུ་ཧུ་ལུ། པྲ་སིདྡྷྱ་ཊཀྐི་ཧཱུཾ་ཛཿ ཨ་ལ་ལ་ལ་ཧོ། །ཤུདྡྷྱསིདྡྷི་ད་རི་ཤ་ཡ་སརྦ། ཊ་གྷན་གྷེ། ཊ་གྷེན་གྷེ། ཊ་གྷེན་ཊ་གྷེན། གྷེན་གྷེནགྷེན་ཏོ། །གྷེན་ཧེན་དོན། ཊཀྐི་ཧཱུཾ་ཛཿ གྷེན་དེ་གྷེ་དོ། །ཊཀྐི་ཧཱུཾ། ག་རུཾ། ཨ་ལ་ལ་ལ་ཧོཿ རུ་རྒྱ་མ་ཏེ། ཐལ་མོ་བརྡབ་པ་བརྟག་པའོ། །ཊ་གྷེན་གྷེན། ཊ་གྷེན་ཊ་གྷེན་གྷེ་གྷེན་གྷེ་ཊ་གྷེ། རྒྱུན་གྱི་རྔའོ། །ཨང་ཨང་ཨང་། ཧཾ་ཧཾ་ཧཾ། བང་བང་བང་། དྷང་དྷང་དྷང་། དམ་ཚིག་གསུམ་གྱི་རྔའོ། །དེ་ལྟར་རོལ་མོ་དང་གར་དང་གླུའི་མཆོད་པ་དབུལ་ཏེ། འཇིག་རྟེན་ཁམས་མང་རྡུལ་ཕྲན་གྲངས་མེད་ཁྱབ་པར་སྤྲོས་པ་ཡི། །རྒྱལ་བའི་དོན་རྣམས་རབ་ཏུ་ཕྲ་བའི་རྡུལ་གྱི་གྲངས་རྙེད་པ། །སྤྲུལ་པའི་སྐུ་རྣམས་རབ་ཏུ་ཕྲ་བའི་རྡུལ་གྱི་གྲངས་སྙེད་ཀྱི། །སྲིད་པ་བདེ་ཆེན་དེ་བཞིན་གཤེགས་ཀུན་རྣམ་འཕྲུལ་སྣ་ཚོགས་ཀྱིས། །རྡུལ་ཕྲན་གྲངས་སྙེད་དེ་བཞིན་གཤེགས་པའི་རྣམ་པར་འཕྲུལ་བ་མཛོད། །དེ་ནས་གར་གྱི་གླུས་མཆོད་དེ། གར་གྱི་ཕྱག་རྒྱ་ཐམས་ཅད་བསྒྱུར་ཞིང་། ལ་ལར་དྲི་མེད་ཟླ་བའི་དཀྱིལ་འཁོར་སྟོང་པས་མཛེས་པའི་གཟུགས་སུ་རྣམ་པར་སྣང་། །ལ་ལར་རབ་ཏུ་འཇིགས་པའི་ཉི་མ་བྱེ་བ་ཕྲག་དགུའི་འོད་ཟེར་མཆོག་པས་འཇིགས། །ལ་ལར་མདངས་བཟང་གཟི་ཆེན་བདེ་དང་ཞི་བར་ལྡན་པ་རྒྱལ་བའི་གཟུགས་སུ་སྣང་། །ལ་ལར་འགྲོ་བ་ཐམས་ཅད་མཉམ་པར་འཇོག་པའི་གཟུགས་ལྡན་གསུངས་མཆོག་ལྡན་པར་སྟོན། །རྡོ་རྗེ་སེམས་དཔའ་གྲུབ་ཕྱིར་འདུལ་ལ་མཁས་པ་མ་ལུས་བདེ་བའི་མཆོག་རྣམས་ལས། །ཨ་རལ་ཐམས་ཅད་མཉམ་སྦྱོར་གྲུབ་པར་མཛོད། །རུ་ཊ་མ་ཊ་ཨ་ལ་ལ་ལ་ཧོཿརྣམ་པ་མང་པོ་འདུལ་བར་མཛད་པའི་ཚུལ་ལ་གར་མཁན་མཆོག་གིས་གར་མཛད་པ། དམ་ཚིག་གར་གྱི་དབང་ཕྱུག་སངས་རྒྱས་གར་མཁན་གར་མཛོད་ཨ་ལ་ལ་ལ་ཧོཿ རྣམ་མང་བདེ་མཆོག་རབ་ཏུ་གར་མཛད་པཡིས་ཐར་པའི་བདེ་བ་ཐོབ་པར་མཛོད། །འདི་ཡིས་བ་དན་གསུམ་དང་ལྡན་པས་གང་དུ་བྱའོ། །རབ་ཏུ་དགའ་དང་རྗེས་སུ་ཆགས་པར་དགའ་བའི་མདའ་གཞུ་རབ་ཏུ་ཕྲ་བས་རྒྱས་བཏབ་པས། །རབ་ཏུ་དགའ་བར་སྤྱོད་པའི་བདེ་བས་མྱོས་པ་བདེ་བ་ཐམས་ཅད་བདག་ལ་གྲུབ་པར་མཛོད། །རབ་ཏུ་བདེ་བ་རྣམ་པ་སྣ་ཚོགས་རྣམ་པར་རྒྱལ་བའི་རྒྱལ་མཚན་བསྒྲེང་བའི་ལོངས་སྤྱོད་དང་། །རབ་ཏུ་དགའ་བའི་དབང་ཕྱུག་ཆེ་མཆོག་གྲུབ་པ་དེ་བཞིན་གཤེགས་པ་བཞུགས། །ཧེ་རྟ་མཆོག་ཧོཿ ཀྱེ་རབ་ཏུ་བདེ་བའི་རྣམ་པ་སྣ་ཚོགས་རོལ་ཅིག་ཧོ། བདེ་བས་སློང་། རྣམ་པར་རོལ། ཧཱུཾ་སྣང་བར་མཛོད། དེ་བཞིན་གཤེགས་པ་ཀུན་གྱི་མཁའ་འགྲོ་སྒྱུ་མ་རྣམ་པ་སྣ་ཚོགས་ཀྱིས། སློབ་མ་གཟུང་དུ་གསོལ། ཀྱེ་བདེ་བའི་མཆོག་གྲུབ་པར་མཛོད། ཀྱེ་མའོ་བདེ་བས་བདེ་བ་གསོལ། དམ་པ་རབ་ཏུ་ཞུགས་པར་མཛོད། བདག་ལ་རབ་ཏུ་བདེ་བར་འགྱུར། ཨ་ལ་ལ་ལ་ཧོཿ ། ཨེ་མའོ་ཤི་ཤི་ཞུགས་ཤིག་ཞུགས་ཤིག །མཁའ་འགྲོ་བདེ་བའི་མཆོག །ཡོངས་སུ་བསྐོར། ཀུན་དུ་ཞུགས། དེ་ནས་གར་དང་ལྡན་པ་ཡིས། །དབྱངས་འདི་རྣམས་ཀྱི་གླུ་བླངས་ཤིང་། །དཔལ་ལྡན་གཡོན་དུ་འདུད་པ་ཡིས། །གཡས་ཀྱི་བ་དན་གསུམ་དུ་བྱ། །དེ་ལྟར་གཡས་དང་གཡོན་ཚུལ་གྱིས། །སེམས་དཔའི་སྐྱིལ་ཀྲུང་བསྙེམས་བྱས་ཏེ། །རྣལ་འབྱོར་བདེ་བྱེད་བདག་ཉིད་ཀྱིས། །བདེ་བ་རྣམས་ནི་ཡང་དག་དབུལ། །དེ་ནས་འདི་ཡིས་མཆོད་བྱ་བ། །གཡས་དང་གཡོན་གྱི་ལག་པ་ཡིས། །འགྱིང་བའི་མཆོག་གི་གང་བྱས་ཏེ། །སྟེང་དུ་དོར་དང་འོག་ཏུ་དོར། །བསྐོར་དང་དེ་བཞིན་བྱུག་བྱ་སྟེ། །མེ་ཏོག་བདུག་པ་མར་མེ་མཆོག །དྲི་ཡིས་མཆོད་པས་བསྐོར་བ་ཡིན། །ལྷག་མ་གར་གྱི་ཚུལ་གྱིས་སུ། །གླིང་བུ་པི་ཝང་རྫ་རྔ་མཆོག །དེ་བཞིན་ཅང་ཏེའུ་རྣམ་དག་ཀྱང་། །གཡོན་གྱི་ཁུ་ཚུར་རབ་བསྡམས་ཏེ། །ལག་པ་གཡས་པས་བརྡུངས་བྱས་ཤིང་། །རང་གི་མིང་གི་བསྐུལ་བྱས་པས། །སྔགས་པས་མཆོད་པ་དབུལ་བར་བྱ། །ཞི་བའི་ཐལ་མོ་བདེ་མཆོག་གིས། །ཐལ་མོ་སྦྱར་བས་དགྱེས་པ་བསྐྱེད། །སངས་རྒྱས་གསང་བའི་མཉམ་སྦྱོར་བ། །ལྟ་བ་རབ་ཞི་བདེ་བར་གནས། །སྦྱོར་བ་ཀུན་གྱི་བདེ་བའི་མཆོག །མཛེས་པའི་མ་མཆུ་གཡོ་བར་བྱེད། །སངས་རྒྱས་བྱང་ཆུབ་མཉམ་སྦྱོར་བ། །རབ་ཏུ་དགའ་བར་ལྟ་ཞིང་འཛུམ། །ཤིན་ཏུ་སྲིད་པ་ཡང་དག་བསྒྲུབ། །སྨིན་མ་མིག་དང་སོ་དང་མཆུ། །ཁ་དང་ལུས་དང་རྐང་ལག་གིས། །ཆ་ལུགས་བཞིན་དུ་གར་བྱས་ཏེ། །ཕྱག་རྒྱ་ཀུན་གྱི་མཆོད་པ་དབུལ། །ཨོཾ་རུ་རུ་སྥུ་རུ་ཛྭ་ལ་ཏིཥྠ་སིདྡྷི་ལོ་ཙ་ནི་སརྦ་ཨརྠ་སཱ་ངྷ་ནེ་སྭཱ་ཧྭ། ཆོས་ཀྱི་ཕྱག་རྒྱ་མཆོག་འདི་ནི། །སེམས་ཅན་ཐམས་ཅད་དབང་བྱེད་པ། །སྟོབས་ཀྱིས་མྱུར་དུ་བཀུག་ནས་ནི། །རང་བཞིན་དུ་ནི་བྱེད་དུ་འཇུག །དེ་ལ་དཔལ་རྣམ་པར་སྣང་མཛད་ཀྱི་གསང་སྔགས་ནི་ཨོཾ་བྷུ་ཝཾ། འདིས་རང་གི་ལས་ལ་སྦྱར་ཏེ་བཟླས་པ་དང་བསྒོམ་པ་ཅི་ནུས་པ་བྱས་ཏེ། དཀྱིལ་འཁོར་བསྡུ་བར་བྱའོ། །དེའི་ཚེའང་དབང་བསྐུར་བ་དང་བསྲུང་བ་ལ་སོགས་པ་བྱས་ཏེ། རྡོ་རྗེ་ཐལ་མོས་དགྱེས་པ་བསྐྱེད་ནས་ཅི་དགའ་བར་གནས་པར་བྱའོ། །གལ་ཏེ་ཚོགས་ཀྱི་དཀྱིལ་འཁོར་འདི་ལྟ་བུར་སློབ་མ་འཇུག་པར་འདོད་ན་ཡང་འདི་ཉིད་ལས་གསུངས་པ་བཞིན་དུ་དབང་བསྐུར་བ་དང་དམ་ཚིག་སྦྱིན་པར་བྱའོ། །འདི་ལྟ་བུའི་ཆོ་གས་ཇི་ལྟར་དམ་བཅས་པ་བཞིན་སྒྲུབ་ནས་ཐ་མར་དངོས་གྲུབ་ཀྱི་རྫས་རྣམས་གྲུབ་པའི་མཚན་མ་ཐོབ་བམ་མ་ཐོབ་ཀྱང་རུང་སྟེ། དངོས་གྲུབ་བླང་བར་བྱའོ། །དཔལ་རྣམ་པར་སྣང་མཛད་ཀྱི་དཀྱིལ་འཁོར་ཆེན་པོའི་ཚུལ་གྱིས་ཚོགས་ཀྱི་དཀྱིལ་འཁོར་དུ་བསྒྲུབ་པའི་ཆོ་ག་རྫོགས་སོ། །
ད་ནི་དཔལ་ཧེ་རུ་ཀཱའི་ཚོགས་ཀྱི་དཀྱིལ་འཁོར་དུ་བསྒྲུབ་པའི་ཆོ་ག་བཤད་དེ། དེའི་ཕྱིར། གཞན་ཡང་རྣལ་འབྱོར་བཅོམ་ལྡན་འདས། །དམ་ཚིག་ལ་སྡང་རྣམ་སྦྱང་ཕྱིར། །ཐམས་ཅད་རྣལ་འབྱོར་དབང་ཕྱུག་མཆོག །རྡོ་རྗེ་མཁའ་འགྲོ་བྱུང་བར་གྱུར། །ཞེས་གསུངས་པ་དང་། རང་གི་ལྷ་དང་འདྲ་བ་ཡི། །རང་གི་བྱིན་རླབས་སྒྲུབ་པའི་ཕྱིར། །གཟུགས་བརྙན་ངོ་བོར་སྦྱོར་བ་ཡི། །ཕྱག་རྒྱའི་སྦྱོར་བས་གར་བྱའོ། །ཞེས་གསུངས་པ་སྟེ། དེ་ལ་དཔལ་ཧེ་རུ་ཀའི་ཚོགས་ཀྱི་དཀྱིལ་འཁོར་དུ་དངོས་གྲུབ་སྒྲུབ་པར་འདོད་པས་ཐོག་མར་རྡོ་རྗེ་སློབ་དཔོན་ཡོངས་སུ་བཟུང་བ་ལ་སོགས་པ་སྔོན་དུ་བྱ་བའི་ཆོ་ག་ཡན་ལག་ཇི་སྐད་བསྟན་པ་རྫོགས་པར་བྱས་ཏེ། སྒྲུབ་པ་རྩོམ་པར་བྱེད་པ་ན་གཟུངས་མ་དང་ཡོ་བྱད་ཕུན་སུམ་ཚོགས་པ་ཉེར་བསྡོགས་སུ་གནས་པ་རྣམས་ཀྱིས། དུས་ཀྱང་ཉིན་རེའམ་ཡང་ན་ཟླ་རེའམ། ཡང་ན་དེ་བཞིན་ལོ་རེར་ནི། ཞེས་གསུངས་པ་བཞིན་དུ་བསྒྲུབ་པར་བྱའོ། །ཁྱད་པར་གྱི་དུས་ཀྱང་། བཅུ་བཞི་དང་ནི་བཅོ་ལྔ་དང་། །ཁྱད་པར་དུ་ནི་ཚེས་བརྒྱད་ལའོ། །ཞེས་གསུངས་པའོ། །གནས་ཀྱང་། དུར་ཁྲོད་དང་ནི་ལྷ་རྟེན་དང་། །མ་མོའི་གནས་ལ་སོགས་འདུག་ན། །རྡོ་རྗེ་འཛིན་པའི་དགོས་པ་དག །རྣམ་པར་དུ་མར་འགྲུབ་པར་འགྱུར། །ཞེས་གསུངས་པའོ། །ཁང་ཁྱིམ་ཡང་གོང་དུ་དཔལ་རྡོ་རྗེ་སེམས་དཔའི་སྐབས་སུ་བསྟན་པ་བཞིན་ཇི་ལྟར་འབྱོར་བ་བྱས་ཏེ། དེ་ཐུན་མོང་གི་ཡོ་བྱད་རྣམས་དང་། ཁྱད་པར་གྱི་ཡོ་བྱད་ཀྱང་། མེ་ཏོག་ནི། རྡོ་རྗེ་ཅན་ལ་སྣ་ཚོགས་པ། །ཞེས་སོ། །བདུག་པ་ནི། རྡོ་རྗེ་ཅན་ལ་རུ་རུ་སྐ། །ཞེས་སོ། །མར་མེ་ནི། རྡོ་རྗེ་ཅན་ལ་མར་མེ་བདུན། །ཞེས་སོ། །བཤོས་དང་གཏོར་མ་ཡང་། བདག་གི་ཕྱུར་ཆེན་སྐལ་བཟང་པོ། །རྡོ་རྗེ་ལས་ནི་དཔལ་འགྲུབ་པའོ། །ཞེས་གསུངས་པ་དང་། ཕྱིའི་མཆོད་པ་དང་གཏོར་མའི་ཡོ་བྱད་ནི་འདི་སྐད་དུ། སྒེག་མོ་དང་ནི་ན་ཆུང་དང་། །མྱོས་དང་དེ་བཞིན་བདུད་རྩི་དང་། །གཅིག་པུ་ཁ་དང་འདོད་ཆགས་སྡང་། །གཡོན་བན་བྲན་མོ་དེ་བཞིན་ཏེ། །ལན་ཚ་ལ་སོགས་རོ་ཀུན་དང་། །ཁ་ར་ལ་སོགས་བདུད་རྩི་བཞིན། །ཞེས་གསུངས་པ་དང་། ཤ་དང་ཆང་དུ་ལྡན་པ་ཡི། །བཟའ་བ་སྣ་ཚོགས་གྲུབ་པ་ནི། །དགའ་བའི་ལོངས་སྤྱོད་སྐལ་མཆོག་སྟེ། །ཚེའི་དམ་པ་གྲུབ་ར་འགྱུར། །ཨ་མྲ་སྨིན་དང་རྒུན་འབྲུམ་དང་། །པ་ན་སེ་དང་ན་ལེ་ཀེར། །ཨ་དུ་ཀ་ལ་སོགས་པ་ཡིས། །འབྲས་བུའི་ཕྱག་རྒྱའི་མཆོག་འདི་རྣམས། །དངོས་གྲུབ་འབྲས་བུ་ཐམས་ཅད་འཐོབ། །ཅེས་གསུངས་པ་ལྟ་བུ་བཏུང་བ་དང་བཟའ་བ་དང་བཅའ་བའི་ཡོ་བྱད་ཇི་ལྟར་འབྱོར་བ་དང་། བླ་རེ་ལ་སོགས་པའི་རྒྱན་གྱི་ཁྱད་པར་ཇི་ལྟར་འབྱོར་བ་བཞིན་བྱས་ཏེ། སའི་ཆ་ཡང་དཀྱིལ་འཁོར་ཆེན་པོའི་ཚུལ་དུ་རྡོ་རྗེའི་ཐིག་གིས་བཏབ་སྟེ་བྱའོ། །དབྱིབས་ནི། རྡོ་རྗེ་ཅན་གྱི་ཟླ་ཁམ་བཞིན། །ཞེས་གསུངས་པའི་ཕྱིར། ཟླ་ཁམ་ལ་རེ་མིག་དགུ་པར་བྱས་ཏེ། ཕྱི་རོལ་ཁྱམས་དང་སྒོར་ལྡན་པ་བྱའོ། །སྔོན་གྱི་སློབ་དཔོན་ཁ་ཅིག །རྡུལ་ཚོན་གྱི་དཀྱིལ་འཁོར་གུད་དུ་བྱེད་ན་ཕོ་བྲང་ཟླུམ་པོ་ཤར་ནུབ་ཏུ་ཟླ་ཁམ་དུ་བཅད་དེ། ནུབ་ཕྱོགས་རེའུ་མིག་དགུ་པར་བྱ། ཤར་ཕྱོགས་སུ་དངོས་གྲུབ་ཀྱི་རྫས་དང་དངོས་གྲུབ་ཀྱི་རྩོལ་བ་བཞག །བར་དུ་སྒོ་ཁ་སྤྲོད་བྱ་བར་བཞེད་དོ། །སྤྱིར་ནི་ཚོགས་ཀྱི་དཀྱིལ་འཁོར་གྱི་སྐབས་སུ་རྡུལ་ཚོན་མི་དགྱེ་བར་སའི་ཆ་རྡོ་རྗེའི་ཐིག་གིས་བཏབ་སྟེ། དེར་རང་རང་གི་ལྷའི་སྟན་བཏིང་སྟེ། དེར་ཕྱག་རྒྱ་རྣམ་པ་གཉིས་དགོད་པར་བཞེད་དོ། །དེ་ལ་ཕྱག་རྒྱ་གཉིས་ནི་ལུགས་མ་ལ་སོགས་པའི་ཕྱག་རྒྱ་བསྒྲུབ་པའི་ཕྱག་རྒྱ་རྣམས་དང་། བྱིན་གྱི་རླབས་བསྒྲུབ་པ་རྗེས་སུ་མཐུན་པའི་ཕྱག་རྒྱ་བུད་མེད་རྣམས་དགོད་པའོ། །དེ་ལ་བསྒྲུབ་པའི་ཕྱག་རྒྱ་ནི། འདི་སྐད་དུ། ཁམས་ཀྱི་ངོ་བོ་ཐམས་ཅད་དང་། །དེ་བཞིན་སྲོག་དང་རྩ་ལས་བྱུང་། །རང་གི་ལྷའི་ཆ་ལུགས་སུ། །བསྒྲུབ་པའི་ཕྱག་རྒྱ་རབ་ཏུ་བྱ། །ཞེསགསུངས་པའོ། །བྱིན་གྱི་རླབས་སྒྲུབ་པ་རྗེས་སུ་མཐུན་པའི་ཕྱག་རྒྱ་ནི་འདི་སྐད་དུ། རང་གི་ལྷ་དང་འདྲ་བ་ཡི། །བུད་མེད་དག་ནི་ལེགས་བསྒྲུབ་པ། །སྐལ་བཟང་རང་གི་ཕྱག་རྒྱ་མཚན། །ཚོགས་ཀྱི་དཀྱིལ་འཁོར་བརྟགས་པར་བྱ། །ཞེས་གསུངས་པ་དང་། ཇི་བཞིན་བྱིན་གྱིས་བརླབས་བྱས་ནས། །སངས་རྒྱས་བདེ་མཆོག་གར་བྱའོ། །ཞེས་གསུངས་པའོ། །ཕྱག་རྒྱ་འདི་རྣམས་དགོད་པའི་དུས་དང་ཚུལ་ཡང་། ཉིན་གྱི་ཐ་མར་བཞག་པར་བྱ། །ཞེས་གསུངས་པ་བཞིན་དགོང་ཀའི་དུས་སུ་སྐུ་གཟུགས་དང་རྣལ་འབྱོར་མ་རྣམས་གཙོ་བོ་དང་བཅས་པར་བྱི་དོར་དང་ཁྲུས་དང་བྱུག་པ་དང་རྒྱན་ཐམས་ཅད་ཀྱིས་བརྒྱན་ཏེ། ཇི་ལྟར་རང་གི་ལྷ་དང་མཐུན་པའི་གོས་བཟང་པོ་དང་། རང་རང་གི་མཚན་མསམཚན་ཅིང་བཞག་པ་རྣམས། ཕྱི་རོལ་གྱིས་ཕྱོགས་གཅིག་ཏུ་བཞུགས་ནས། དེ་ནས་རྡོ་རྗེ་ལྕམ་དྲལ་ཕལ་པ་རྣམས་ཀྱིས་གླུ་དང་རོལ་མོའི་ཆ་བྱད་རྣམས་ཀྱིས་སྤྱན་དྲངས་ཏེ། སྔགས་ཀྱིས་ཁང་པར་སོ་སོའི་གདན་སྟེངས་སུ་གཤེགས་ཤིང་བཞུགས་སུ་གསོལ། དེ་ནས་སྒོ་བའམ་ལས་བྱེད་རྣམས་ཀྱིས་ཕྱི་ནས་འབྲེངས་པའི་བགེགས་བསྐྲད་པར་བགྱི། དེ་ནས་བརྡ་ཕྱག་བགྱི་སྟེ། རྣལ་འབྱོར་ཕལ་པ་རྣམས་དང་དཀྱིལ་འཁོར་གྱི་ལྷ་མོའི་ཚོགས་ཀྱིས་ལག་པ་སྤྱི་བོར་བྱུག་སྟེ། ཨོཾ་ཨ་ཏི་པུ་ཞེས་བརྗོད་དོ། །སློབ་དཔོན་གྱིས་དེ་བཞིན་དུ་དཔྲལ་བར་རེག་སྟེ་པྲ་ཏི་པུ་ཞེས་བརྗོད་པར་བྱའོ། །དེ་བཞིན་དུ་རྣལ་འབྱོར་མཆེད་ལྕམ་དྲལ་ཐམས་ཅད་ཀྱང་སོ་སོ་རང་རང་གིས་བཀུར་རིམ་བཞིན་དུ་ཕྱག་དང་ལན་གྱིས་བརྡ་ཕྱག་བགྱི་སྟེ། རང་རང་གི་གནས་སུ་འཁོད་དོ། །བུད་མེད་ཚང་བར་མེད་ན་དེའི་གནས་སུ་ལུགས་མ་ལ་སོགས་པ་རང་རང་གི་སྐུ་གཟུགས་བཞག་གོ །ཡོད་པ་རྣམས་ནི་སྐུ་གཟུགས་དང་འབྲེལ་བར་བཞག་གོ །
དེ་ནས་རང་བྱིན་གྱིས་བརླབས་པ་བསྒྲུབ་པའི་ཆོ་ག་བྱ་བ་ནི། མན་ངག་གི་ཚུལ་རྣམ་པ་གཉིས་སུ་འཆད་དེ། དེ་ལ་གཅིག་ནི་སློབ་དཔོན་རྡོ་རྗེ་བཞད་པའི་ཞལ་སྔ་ནས་སྒྲུབ་པའི་ཆོ་ག་དེ་ཉིད་བཅུའི་སྒོ་ནས་བསྒྲུབ་པར་གསུངས་སོ། །གཉིས་པ་ནི་སློབ་དཔོན་ཧཱུཾ་ཀ་རའི་ཞལ་སྔ་ནས་འབར་བའི་དཀྱིལ་འཁོར་བསྐྱེད་པ་མཆོད་པའི་ཆོ་ག་ཡན་ལག་བཅུ་དང་བཅས་པའི་བསྒྲུབ་པར་གསུངས་པའོ། །དེ་ལ་སློབ་དཔོན་རྡོ་རྗེ་བཞད་པའི་ཞལ་སྔ་ནས་བསྒྲུབ་པའི་ཆོ་ག་དེ་ཁོ་ན་ཉིད་བཅུ་གསུངས་པ་ནི། ཆོ་འཕྲུལ་བཞིའི་སྦྱོར་བ་རྣམ་པ་བཞི་སྟེ་བརྒྱད་ལ་རྫས་སུ་བཅུ་སྟེ་མཆོད་པའི་ཆོ་འཕྲུལ་ལ་སྙིང་པོ་དང་ཕྱག་རྒྱ་དང་གསང་སྔགས་དང་རིག་སྔགས་བཞི་བྱིན་གྱིས་བརླབ་པ་དང་དབང་བསྐུར་བའི་ཆོ་འཕྲུལ་གཉིས་ཏེ་དྲུག །ཏིང་ངེ་འཛིན་གྱི་ཆོ་འཕྲུལ་སྤྱིའི་ཆོས་དང་ལྡན་པ་བྱ་སྟེ། རྫས་གུད་དུ་བགྲང་དུ་མེད་པས་དེ་ལྟར་དྲུག་གི་སྟེང་དུ་སྦྱོར་བ་རྣམ་པ་བཞི་སྟེ་བཅུའི་ཚུལ་གྱིས་བསྒྲུབ་བོ། །འདི་ལྟར། སློབ་དཔོན་རྡོ་རྗེ་བཞད་པའི་ཞལ་སྔ་ནས་ཕྱག་རྒྱ་ཉི་ཤུ་རྩ་བརྒྱད་ཀྱི་གཞིར་གྱུར་པ། ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་བསྒྲུབ་པའི་ཆོ་གའང་དེ་ཉིད་བཅུའི་ཚུལ་གྱིས་བསྒྲུབ་པར་གསུངས་ཏེ། འདི་སྐད་དུ། རྡོ་རྗེའི་བྱིན་རླབས་ཚུལ་གྱིས་སུ། །ཏིང་ངེ་འཛིན་ནི་བདག་དབང་བསྐུར། །སྙིང་པོ་ཕྱག་རྒྱ་སྔགས་རིག་གིས། །གསང་བའི་མཆོད་པ་མཆོག་གིས་བསྐུལ། །སྦྱོར་དང་རབ་སྦྱོར་སྦྱོར་ཆེ་བ། །རྣལ་འབྱོར་ཐམས་ཅད་བསྒྲུབ་པ་བྱས། །དེ་ཉིད་བཅུ་ལ་སོགས་ཚུལ་གྱིས། །ཐམས་ཅད་སྐྱེ་འགྱུར་བསྒྲུབ་པར་བྱ། །འདི་ཡིས་སངས་རྒྱས་ཐམས་ཅད་དང་། །དེ་བཞིན་དཔའ་བོ་ཐམས་ཅད་དག །ཅི་བདེར་ཡུལ་ལ་ལོངས་སྤྱོད་པས། །ཚེ་འདི་ཉིད་ལ་ཐོབ་པར་འགྱུར། །ཞེས་གསུངས་པ་སྟེ། འདིའི་རིམ་པ་ནི་དང་པོར་བདག་ཉིད་བྱིན་གྱིས་བརླབ་པ་དང་། དབང་བསྐུར་བའི་ཚུལ་གྱིས་དཔལ་ཧེ་རུ་ཀའི་རྣལ་འབྱོར་བསྒྲུབ་པར་བྱ་སྟེ། དེ་ཡང་དཔལ་རྡོ་རྗེ་སེམས་དཔའི་རྣལ་འབྱོར་ལ་བརྟེན་ནས་བསྒྲུབ་པར་བྱའོ། །དེ་ནས་ལྷ་མོ་རྣམས་ཀྱང་བདག་དང་མཐུན་པར་བྱིན་གྱིས་བརླབ་པ་དང་། དབང་བསྐུར་བའི་ཚུལ་གྱིས་རང་རང་གི་ལྷ་མོ་རྣམས་ཀྱི་ཕྱག་རྒྱར་བྱིན་གྱིས་བརླབས་ཏེ། དེ་ནས་གསང་བའི་མཆོད་པ་བསྐུལ་ལོ། །དེ་ཉིད་སྦྱོར་བ་བཞིའི་ཚུལ་གྱིས་ཏེ། དེ་ལ་སྦྱོར་བ་ནི་བདག་གི་རྣལ་འབྱོར་རོ། །རབ་ཏུ་སྦྱོར་བ་ནི་ལྷ་མོ་རྣམས་ཀྱི་རྣལ་འབྱོར་རོ། །སྦྱོར་བ་ཆེན་པོ་ནི་དེ་གཉིས་ཀའི་སྒོ་ནས་གསང་བའི་མཆོད་པ་བསྐུལ་བའོ། །ཐམས་ཅད་སྦྱོར་བ་ནི་བདེ་བ་ཆེན་པོའི་ཏིང་ངེ་འཛིན་རྙེད་པ་སྟེ། འདིའི་ཚུལ་གྱིས་བསྒྲུབ་པར་བྱའོ། །དེ་ཡང་དང་པོ་ཉིད་དུ་སྟན་བྱིན་གྱིས་བརླབ་པར་བྱ་སྟེ། ཨོཾ་བཛྲ་པདྨ་ཨཱ་པ་ན་མ་ཧཱ་ཡོ་ག་བི་ཐམ་ཧཱུཾ། ཞེས་བྱ་བར་བྱིན་གྱིས་བརླབས་ཏེ། སོ་སོ་རང་རང་གི་སྟན་ཐམས་ཅད་ཀྱང་བྱིན་གྱིས་བརླབས་པར་བྱའོ། །དེ་ནས་ཡན་ལག་བདུན་དང་ལྡན་པའི་བྱང་ཆུབ་ཀྱི་སེམས་བསྐྱེད་པར་བྱ་སྟེ། དང་པོར་དཔལ་རྡོ་རྗེ་སེམས་དཔའི་སྦྱོར་བས་དཔུང་པ་གཉིས་རྡོ་རྗེ་བཅིངས་ཏེ། རྡོ་རྗེ་སེ་གོལ་གཏོགས་པས། ཛཿཧཱུཾ་བཾ་ཧོཿཞེས་བརྗོད་ཅིང་སངས་རྒྱས་ཐམས་ཅད་ནམ་མཁའ་ལ་བསྡུ་བར་བྱ། དེ་ནས་གཡོན་པས་སེ་གོལ་བརྡབས་ལ། གཡས་པའི་ཐལ་མོ་དལ་གྱིས་བརྡབས་ཏེ། དེ་བཞིན་དུ་ཐལ་མོ་ལན་གསུམ་དལ་གྱིས་བརྡབས་པ་འདི་ནི་མཉེས་པར་བྱེད་པ་བཞིའི་ཐལ་མོའོ། །དེ་ནས། ཕྱག་གི་ཕྱག་རྒྱས་ཕྱག་བྱས་ཏེ། །ལག་པ་གཡས་གཡོན་གཉིས་དག་གི །མཛུབ་མོ་མཐེའུ་ཆུང་མཛེས་པར་བསྒྱུར། །དཔལ་ལྡན་གཡོན་པ་འགྱིང་བའི་ཐབས། །གཡས་པ་བ་དན་གསུམ་པར་བྱ། །སྨིན་མ་གཡོན་པ་འདེགས་ཚུལ་གྱིས། །རུ་ལུ་རུ་ལུར་བཅས་བརྒད་ན། །ཚངས་པ་ཉེ་དབང་དྲག་པོར་བཅས། །ཁམས་གསུམ་པ་རྣམས་ཕྱག་བྱེད་འགྱུར། །ཚུལ་འདི་ཉིད་ཀྱིས་ཕྱག་བཙལ་བར་བྱ་སྟེ། འདི་ནི་ཡན་ལག་དང་པོའོ། །མཆོད་པ་ནི། འདོད་པའི་ཡོན་ཏན་ལྔ་པོ་རྣམས། །དབང་པོ་ཀུན་ལས་སྤྲོ་བྱ་སྟེ། །ལག་པ་གཡས་གཡོན་གཉིས་དག་གིས། མཛུབ་མོ་མཐེའུ་ཆུང་མཛེས་བསྒྱུར་ཏེ། །རྡོ་རྗེ་ཐལ་མོ་གྱེན་དུ་དགྲོལ། །མཆོད་པའི་གཏོར་མ་ཀུན་གྱི་ཚུལ། །དུར་ཁྲོད་ཆ་ལུགས་གར་བྱེད་པས། །ཕྱག་རྒྱ་འདི་ཡིས་གར་བྱེད་ཅིང་། །སྐལ་བཟང་རྡོ་རྗེ་དྲག་པོར་རྒོད། །མཆོད་པ་ཐམས་ཅད་དབུལ་བར་བྱ། །ཞི་བའི་ཐལ་མོ་སྦྱོར་བ་ཡིས། །ཤ་རྫ་གན་རྡར་ཚུལ་གྱིས་སུ། །རྡོ་རྗེ་དབྱངས་ཀྱི་བསྟོད་པར་བྱ། །རྡོ་རྗེ་དབྱངས་ཀྱི་ཚིག་ཀྱང་། མཉམ་མེད་མི་གཡོ་ཞེས་བྱ་བ་ལ་སོགས་པ་དཔལ་རྡོ་རྗེ་སེམས་དཔའི་དཀྱིལ་འཁོར་གྱི་སྐབས་སུ་བསྟོད་པ་དང་། བ་ཧུ་བི་བི་ཏའི་སྒོ་ནས་བསྟོད་དེ། འདི་ནི་མཆོད་པའི་ཆོ་གའོ། །དེ་ནས་སྡིག་པ་བཤགས་པ་དང་། བསོད་ནམས་ཀྱི་རྗེས་སུ་ཡི་རང་བ་དང་། བསྐུལ་བ་དང་གསོལ་བ་གདབ་པ་དང་། དགེ་བ་ཡོངས་སུ་བསྔོ་བ་རྣམས་ཅི་དགའ་བ་བྱས་ལ། བྱང་ཆུབ་ཀྱི་སེམས་བསྐྱེད་པར་བྱ་སྟེ། འདི་ལྟར། བརྩོན་འགྲུས་ཆེན་པོས་གོ་བགོས་པ། སྙིང་རྗེ་ཆེན་པོས་བརླན་པའི་སེམས་གཞན་ལ་ཕན་པ་གཅིག་པུ་མཐར་གྱུར་པའི་མཆོག་མ་ལུས་ལུས་པ་མེད་པའི་འཇིག་རྟེན་ན་གནས་པའི་སེམས་ཅན་རྣམས་སྡུག་བསྔལ་གྱི་རྒྱ་མཚོ་ལས་བདག་གིས་བསྒྲལ་བར་བྱ་བའི་ཕྱིར་དཔལ་ཧེ་རུ་ཀ་བསྒྲུབ་པར་བྱའོ་སྙམ་དུ་བསམས་ཏེ། བདག་བྱིན་གྱིས་བརླབ་པ་ལ་སོགས་པ་བསྒྲུབ་པའི་ཆོ་ག་ལ་འཇུག་པར་བྱའོ། །འདིའི་ཚུལ་དང་རིམ་པ་ཡང་འདི་ཉིད་ཀྱི་གཏམ་གྱི་ཕྱག་རྒྱ་ལས། འདས་པའི་དུས་ན་སྔོན་བྱུང་བ། །བདག་ཉིད་ཆེན་པོ་རྟག་པ་ཡི། །དེ་བཞིན་གཤེགས་པའི་གསུང་རབ་ལ། །འགྲོ་བའི་ཚུལ་དུ་སྔོན་བྱུང་བ། །དེ་ཚེ་སེམས་ཅན་ཐམས་ཅད་ནི། །ཤིན་ཏུ་ཁྲོ་གཏུམ་གདུག་པར་གྱུར། །དེ་ནས་བཅོམ་ལྡན་རྡོ་རྗེ་ཅན། །རྡོ་རྗེ་སེམས་དཔའི་སྦྱོར་བ་ཡིས། །རྡོ་རྗེ་སེ་གོལ་ཕྱག་རྒྱས་ནི། །སངས་རྒྱས་ཐམས་ཅད་བསྡུ་བར་མཛད། །དེ་ཡི་བཀའ་ཙམ་གྱིས་བསྒྲགས་ནས། །འཇིག་རྟེན་ཁམས་ནི་མ་ལུས་པར། །སངས་རྒྱས་རྡོ་རྗེ་འཛིན་བཅས་པ། །ཀུན་གྱིས་ཏིལ་འབྲུ་བཞིན་དུ་རྒྱས། །ཤིན་ཏུ་གདུག་ཅིང་གཏུམ་པ་ལ། །ཞི་བས་ཕན་པར་མི་འགྱུར་ཏེ། །ཤེས་རབ་ཐབས་ཀྱི་ངོ་བོ་ཡི། །ཁྲོ་བོར་དེ་བཞིན་གཤེགས་ཀུན་མཛད། །དེ་ནས་སྣ་ཡི་རྩེ་མོ་ལ། །ཡིད་ནི་བརྟན་པར་ཡང་དག་གཟུང་། །སྣ་ཡི་དབུགས་རིང་དྲོ་བ་ལས། །རྒྱལ་བའི་ཕྱག་རྒྱའི་སྦྱོར་བ་ཕྱུང་། །བཅོམ་ལྡན་དེ་ཉིད་རྣལ་འབྱོར་པ། །རྡོ་རྗེ་ཁྲོ་བོར་གྱུར་ནས་ཕྱུང་། །ཞེས་གསུངས་པས་ན། དཔལ་རྡོ་རྗེ་སེམས་དཔའི་རྣལ་འབྱོར་ལས་དཔལ་ཧེ་རུ་ཀའི་རྣལ་འབྱོར་དུ་བསྒྲུབ་པར་བྱའོ། །དེའི་རིམ་པའང་དང་པོར་ཕྱག་རྒྱའི་ཡེ་ཤེས་ཕབ་པས་སྒྲིབ་པ་བྲལ་ཞིང་ཡེ་ཤེས་ཕབ་སྟེ། བདག་ཉིད་ཤིན་ཏུ་རྣམ་པར་དག་པར་གནས་པ་ལས་སངས་རྒྱས་རྣམས་ཀྱིས་བསྐུལ་ཏེ། བདག་ཉིད་བྱིན་གྱིས་བརླབས་པའི་ཆོ་ག་རིམ་པ་བཞིན་བསྒྲུབ་སྟེ། རྡོ་རྗེ་སེམས་དཔའི་རྣལ་འབྱོར་དུ་གནས་པ་ལས་ཐུགས་རྗེ་ཆེན་པོའི་དབང་གིས་སྔོན་གྱི་སྨོན་ལམ་རྗེས་སུ་དྲན་པ་ལས། འཇིག་རྟེན་གྱི་ཁམས་མཐའ་ཡས་པ་ན་གནས་པའི་གདུག་པ་ཅན་ཐམས་ཅད་འདུལ་བར་དགོངས་ཏེ། དེ་ཡང་སངས་རྒྱས་ཐམས་ཅད་དང་བཀའ་བློད་ཅིང་བྱིན་གྱི་རླབས་པ་སྒྲུབ་པའི་ཕྱིར། རྡོ་རྗེ་སེ་གོལ་གྱི་ཕྱག་རྒྱས་བསྐུལ་ཞིང་། ཛཿཧཱུཾ་བཾ་ཧོཿཞིས་བརྗོད་པས། དམ་ཚིག་བཀའི་ཕྱག་རྒྱས་དམ་ལས་འདའ་བ་བསྒྲགས་ཏེ། སངས་རྒྱས་རྣམས་ཀྱིས་འཇིག་རྟེན་མ་ལུས་པ་ཐམས་ཅད་ཏིལ་འབྲུ་བཞིན་དུ་རྒྱས་པར་བྱའོ། །དེ་ནས་བཀའ་བློད་ན་ཞི་བས་འདུལ་བའི་དུས་ལ་མ་བབ་སྟེ། ཁྲོ་བོས་འདུལ་བར་དགོངས་ནས། དེ་ནས་དཔལ་རྡོ་རྗེ་སེམས་དཔའ་རྣལ་འབྱོར་དེ་ཉིད་ཀྱིས་སངས་རྒྱས་ཐམས་ཅད་དང་དབྱེར་མེད་པའི་ཏིང་ངེ་འཛིན་ཏམ། ཡང་ན་དབྱེར་མེད་པར་གྱུར་པ་ཉིད་ཀྱིས་ཀྱང་རུང་སྟེ། དེའི་རྣལ་འབྱོར་གྱིས་རང་གི་ཤངས་ཀྱི་རླུང་སྒྲོམ་ནས་ཧཱུཾ་གི་དབུགས་རིང་ལས་དཔལ་ཧེ་རུ་ཀའི་སྐུ་དབྱུང་བར་བྱའོ། །དེ་ལྟར་ཕྱུང་བའི་ཚེ་དཔེར་ན་ལུས་མི་སྣང་བར་ནུས་ཤིང་སྤྲུལ་པའི་རྫུ་འཕྲུལ་ཐོབ་པ་རྣམས་ལུས་གཞན་དུ་འཕྲུལ་བར་བྱ་བའི་ཕྱིར་རང་གི་སྣའི་དབུགས་ལ་བརྟེན་ཏེ། རང་གི་སེམས་ལུས་གཞན་དུ་སྤྲུལ་པ་བྱུང་ན། རང་གི་ལུས་སྔ་མ་མི་སྣང་བར་སྤྲུལ་པའི་ལུས་སུ་གྱུར་པ་བཞིན་དཔལ་རྡོ་རྗེ་སེམས་དཔའི་རྣལ་འབྱོར་གྱི་ཧཱུཾ་གི་དབུགས་རིང་ལས་དཔལ་ཧེ་རུ་ཀ་ཕྱུང་བའི་ཚེ་དཔལ་རྡོ་རྗེ་སེམས་དཔའ་དེ་ཉིད་རྡོ་རྗེ་ཁྲོ་བོར་གྱུར་ནས་བྱུང་བར་ཤེས་པར་བྱའོ། །ཆོ་ག་མང་པོ་ལ་སྦྱོར་བ་མི་ནུས་པ་རྣམས་ཀྱིས་ནི་ཇི་སྐད་བསྟན་པའི་སྒྲིབ་པ་བྲལ་བ་ལ་སོགས་པ་མེད་པར་སྐད་ཅིག་ཙམ་གྱིས་རྡོ་རྗེ་སེམས་དཔའི་ཏིང་ངེ་འཛིན་དུ་གནས་ཏེ། དེ་ལ་འདས་པའི་དུས་ན་སྔོན་བྱུང་བ་ཞེས་བྱ་བ་ལ་སོགས་པའི་དམིགས་པས་བསྐུལ་ཏེ། སྔ་མ་བཞིན་དུ་དཔལ་ཧེ་རུ་ཀ་བསྐྱེད་པར་བྱའོ། །དེའི་སྐུའི་ཚུལ་ནི་འདི་ལྟར། དཔལ་ཆེན་རྡོ་རྗེ་ཧེ་རུ་ཀ །འབར་བའི་ཐལ་བ་རབ་ཏུ་འཇིགས། །སེམས་དཔའ་སྔོན་པོ་འབར་བའི་མདངས། །འོད་ཀྱི་དཀྱིལ་འཁོར་དམར་པོ་འབར། །འཇིགས་པ་ཆེན་པོའི་དུས་ལྟར་གྲགས། །དུར་ཁྲོད་ཀྱི་ནི་མེ་དང་འདྲ། །འབར་བ་ཆེན་པོ་སྐྲ་འབར་བ། །ཐོད་པ་མང་པོའི་དབུ་རྒྱན་ཅན། །དུར་ཁྲོད་བཞིན་དུ་རབ་ཏུ་འཇིགས། །ཁྲོ་ལ་སོགས་པའི་ཚུལ་ལྡན་པ། །ཞབས་རྣམས་སྣ་ཚོགས་འགྱུར་བ་དང་། །སྨིན་མ་ཁྲོ་གཉེར་བཅས་པར་བསྒྱུར། །ཞེས་གསུངས་པ་དང་། ཕྱག་རྒྱའང་། རྡོ་རྗེ་འབར་དང་ཁ་ཊྭཱཾ་ག །ཐོད་པ་ཁམ་ཕོར་དེ་བཞིན་ནོ། །ཞེས་བྱ་བ་ལ་སོགས་པ་གསུངས་པ་ལྟར་བསྐྱེད་པར་བྱའོ། །དེ་ནས་བྱིན་གྱིས་རླབས་པར་བྱ་སྟེ། རྡོ་རྗེའི་ཕྱག་རྒྱ་བཅིངས་ཏེ་སྙིང་ག་དང་སྨིན་མཚམས་དང་མགྲིན་པ་དང་སྤྱི་བོ་རྣམས་སུ་བྱིན་གྱིས་བརླབ་པས་དགའ་བའི་རྡོ་རྗེ་ཉིད་དུ་བྱིན་གྱིས་རློབ་པར་བྱེད་དོ། །དེ་ལ་ཕྱག་རྒྱ་ནི། འདི་སྐད་དུ། རྡོ་རྗེ་བསྡམས་པར་བྱས་ནས་སུ། །མཛུབ་མོ་མཐེ་བོའི་མདལ་དག་ཏུ། །གཡས་པའི་མཐེ་བོ་མཚན་མ་ཡི། །རྩེ་མོ་བཅུག་ལ་བསྡམ་པར་བྱ། །དགའ་ཆེན་དཔལ་གྱི་རྡོ་རྗེ་སྟེ། །ཞེས་གསུངས་པ་ཉིད་དོ། །ཕྱག་རྒྱ་དེ་ཡང་རྡོ་རྗེ་གར་དང་བཅས་པས་བྱའོ། །
དེ་ནས་ཡང་རྡོ་རྗེའི་ཕྱག་རྒྱ་རྡོ་རྗེ་འཛིན་པར་བྱིན་གྱིས་བརླབས་ཏེ། དེ་ལ་ཕྱག་རྒྱ་ནི། དགའ་བའི་རྡོ་རྗེ་རབ་བཅིངས་ནས། །གུང་མོ་བཅིངས་པའི་ནང་དུ་གཞུག །མཐེ་བོང་མཐེའུ་ཆུང་རྩེ་མོ་ཅན། །རྡོ་རྗེའི་ཕྱག་རྒྱ་ཡོངས་སུ་བསྒྱུར། །ཞེས་གསུངས་པ་འདི་ཉིད་དེ། འདི་ནི་རིགས་ཀྱི་སྤྱིའི་ཕྱག་རྒྱས་བྱིན་གྱིས་བརླབས་པའོ། །རང་གི་རིགས་ཀྱི་རྡོ་རྗེ་ཕྱག་རྒྱས་བྱིན་གྱིས་རླབས་པ་ནི། འདི་སྐད་དུ། རྡོ་ཕྱག་རྒྱ་བཅིངས་པ་ལས། །གུང་མོ་དེ་བཞིན་བཀུག་ནས་ནི། །རྡོ་རྗེ་རྡོ་རྗེ་ཞེས་བརྗོད་དེ། །གུང་མོ་ནམ་མཁའ་རྡོ་རྗེ་མཆོག །ཅེས་གསུངས་ཕའདི་མ་དཔེ་འགའ་ན་མི་སྣང་ཡང་ཆད་པ་ཡིན་མིན་དཔྱད་མཆནབཔ་སྟེ་རྡོ་རྗེ་ཕྱག་རྒྱ་དེའི་གུང་མོ་ནམ་མཁའ་ལ་བསྟན་ཏེ། བཛྲ་བཛྲ་ཞེས་བརྗོད་པས་དཔལ་ཧེ་རུ་ཀ་ཉིད་དུ་བྱིན་གྱིས་རློབ་པར་འགྱུར་རོ། །དེ་ནས་ཕྱག་རྒྱ་དེ་འགྱིང་བ་དང་བཅས་པས་མཐའ་ནས་བཀྲོལ་ཏེ་སྤྱི་བོའི་མཚམས་སུ་བཞག་ནས་དར་དཔྱངས་འདྲ་བའི་ཚུལ་དུ་བྱས་ཏེ། ཧཱུཾ་ཨ་བྷི་ཥིཉྩ་མཱཾ། ཞེས་བརྗོད་དེ་ཐལ་མོས་བརྟན་པར་བྱའོ། །འདི་ནི་བྱིན་གྱིས་བརླབ་པའི་རིམ་པའོ། །དེ་ནས་རིན་པོ་ཆེ་རྣམ་པ་ལྔའི་ཕྱག་རྒྱ་དང་ཆོས་ཀྱི་ཕྱག་རྒྱས་རིགས་རྣམ་པ་ལྔའི་དབུ་བརྒྱན་གྱི་དབང་བསྐུར་བར་བྱ་སྟེ། དེ་ལ་སངས་རྒྱས་རིན་ཆེན་གྱི་ཕྱག་རྒྱ་ནི། མཐེ་བོ་སེམས་དཔའ་སྐྱིལ་མོ་ཀྲུང་། །མཛུབ་མོ་གཉིས་ནི་རྩེ་མོ་དགུག །གུང་མོ་གཉིས་ནི་མཉམ་པར་སྦྱར། །ལྷག་མ་རྡོ་རྗེ་ཐལ་མོའོ། །སྤྱི་བོ་དང་ནི་དཔྲལ་བ་དང་། །མདན་པ་གཉིས་དང་ལྟག་པར་ནི། །སངས་རྒྱས་ཀུན་གྱི་རིན་ཆེན་མཆོག །དབུ་རྒྱན་ཀུན་ཏུ་བརྒྱན་པར་བྱ། །དབུ་རྒྱན་བཅིངས་པས་བཅིངས་ནས་ནི། །འགྱིང་ཞིང་མཐའ་ནས་དགྲོལ་བར་བྱ། །དར་གྱི་མཐའ་མ་དཔྱངས་པ་ལྟར། །བྱས་ནས་ཐལ་མོ་བརྟན་པར་བྱ། །ཨོཾ་བུངྔྷ་རཏྣ་ཨ་བྷི་ཥེ་ཀེ་རུ་རུ་སྥུ་རུ་ཛྭ་ལ་ཏིཥྛ། བུངྔྷ་ལོ་ཙ་ན་སརྦ་ཨརྠ་སཱ་ངྷ་ན་ཨ་བྷི་ཥིཉྩ་མཱཾ་སྭཱ་ཧཱ། སངས་རྒྱས་རིན་ཆེན་གྱི་དབང་བསྐུར་བའོ། །རྡོ་རྗེ་རིན་ཆེན་རིགས་ཀྱི་ནི་རྡོ་རྗེ་རབ་ཏུ་དགའ་བའི་ཕྱག་རྒྱསསྔ་མ་བཞིན་དུ་དབང་བསྐུར་རོ། །ཨོཾ་བཛྲ་རཏྣ་ཨ་བྷི་ཥེ་ཀེ་ཏ་རེ་ཏུཏྟ་རེ་ཨ་བྷི་ཥེ་ཀེ་ཧེ་བི་མི་རི་ཏི་རི་ནི་ཤྲི་ཡེ་ཨ་བྷི་ཥིཉྩ་མཱཾ་སྭཱ་ཧཱ། རྡོ་རྗེ་རིན་ཆེན་གྱི་དབང་བསྐུར་བའོ། །པདྨོ་རིན་ཆེན་གྱི་ཕྱག་རྒྱ་ནི་སངས་རྒྱས་རིན་ཆེན་ལས་གུང་མོའི་རྩེ་ཕབ་པའོ། །ཨོཾ་པདྨ་རཏྣ་ཨ་བྷི་ཥེ་ཀེ་ཏཱ་རེ་ཏུཏྟཱ་རེ་ཨ་བྷི་ཥིཉྩ་མཱཾ་སྭཱ་ཧཱ། །པདྨོ་རིན་ཆེན་གྱི་དབང་བསྐུར་བའོ། །རིན་ཆེན་རིན་ཆེན་གྱི་ནི། རྡོ་རྗེ་ཐལ་མོ་མཉམ་སྦྱར་ཏེ། །ལག་གཉིས་ནོར་བུ་རིན་ཆེན་དུ། །ཇི་ལྟར་རིགས་པར་སྦྱར་བྱས་ཏེ། །མཐེ་བོ་མཛུབ་མོ་རྩེ་མོ་བཞི། །ཨོཾ་རཏྣ་རཏྣ་ཨ་བྷི་ཥི་ཀེ་ཏྲཾ་ཏྲཾ་བ་བ་ཊ་ཊ་ཊ་ཊ་ཏ་ཏ་ཨ་བྷི་ཥིཉྩ་མཱཾ་སྭཱ་ཧཱ། རིན་ཆེན་རིན་ཆེན་གྱི་དབང་བསྐུར་བའོ། །ལས་ཀྱི་རིན་ཆེན་གྱི་ནི། །རྡོ་རྗེ་ཐལ་མོ་རབ་བསྡམས་ཏེ། །མཛུབ་མོའི་རྩེ་མོ་ཡིད་ཙམ་དགུག །མཐེ་བོ་དཔའ་བོའི་སྐྱིལ་མོ་ཀྲུང་། །ལྷག་མ་རྣམས་ནི་འོད་བཞིན་བཏང་། །ཨོཾ་ཀརྨ་རཏྣ་ཨ་བྷི་ཥེ་ཀེ་ཧི་ཧི་ཧི་ཧི་ཤྲཱི་བཛྲ་པདྨ་བ་ཌ་བ་མུ་ཥེ་ཨ་བྷི་ཥིཉྩ་མཱཾ་སྭཱ་ཧཱ། ལས་ཀྱི་རིན་ཆེན་གྱི་དབང་བསྐུར་བའོ། །ཕྱག་རྒྱ་འདི་དག་ནི་སྐབས་འདིར། རྡོ་རྗེའི་ཕྱག་རྒྱ་དཔྲལ་བར། རིན་པོ་ཆེ་མདན་པ་གཡས་སུ། པདྨ་ལྟག་པར། ལས་ཀྱི་མདན་པ་གཡོན་དུ་བཞག་སྟེ་དབང་བསྐུར་རོ། །དེ་ནས་ཐོད་པའི་ཕྲེང་བའི་དབུ་རྒྱན་གྱི་དབང་བསྐུར་བར་ཐོད་ཕྲེང་གི་ཕྱག་རྒྱ་མགོའི་གནས་ལྔར་གཏུག་ལ། ཐོད་པའི་དབུ་རྒྱན་དུ་བསམ་སྟེ། ཕྱག་རྒྱ་ནི་འདི་སྐད་དུ། །སོར་མོ་ཐམས་ཅད་ནང་དུ་བསྣོལ། །སོར་མོའི་རྩེ་མོ་ཀུན་སྤྲད་ནས། །མཐེ་བོང་རྡོ་རྗེ་མནན་པ་ནི། །སྣ་དང་མིག་སྦུགས་ལྟ་བུ་སྟེ། །པད་མོ་རིན་ཆེན་ཕྱག་རྒྱ་འདི། །བདག་ཉིད་ཆེན་པོ་དབང་སྐུར་བ། །རྒྱལ་སྲིད་ཐམས་ཅད་མ་ལུས་པ། །ལུས་པ་མེད་པ་མྱུར་དུ་འགྲུབ། །སྤྱི་བོ་དང་ནི་དཔྲལ་བ་དང་། །མདན་པ་གཉིས་དང་ལྟག་པར་སྦྱར། །ཐོད་པའི་ཕྲེང་བས་དབུ་བརྒྱན་ཏེ། །སངས་རྒྱས་གཙུག་ན་ནོར་བུ་འབར། །དབུ་རྒྱན་བཅིང་བ་བཅིངས་ནས་ནི། །འགྱིང་བས་མཐའ་ནས་དགྲོལ་བར་བྱ། །དར་གྱི་མཐའ་མ་དཔྱངས་པ་ལྟར། །བྱས་ནས་ཐལ་མོ་བརྡབ་པར་བྱ། །ཞེས་བྱ་བ་དང་སྦྱར་བར་བྱའོ། །དེ་ནས་དཔལ་ཧེ་རུ་ཀའི་རང་གི་རིགས་ཀྱི་ཕྱག་རྒྱ་སྨིན་མཚམས་སུ་བཞག་སྟེ། དབང་བསྐུར་ཞིང་བསྲུང་བ་དང་མཁའ་འགྲོ་མ་དང་དུར་ཁྲོད་ཀྱི་བདག་པོ་ཐམས་ཅད་དབང་དུ་བསྡུ་བར་བྱ་སྟེ། ཕྱག་རྒྱ་ནི་འདི་སྐད་དུ། ལག་པ་ཤིན་ཏུ་བརྐྱང་བ་ནི། །མཛུབ་མོ་གཉིས་ནི་མདུད་པར་བཅིང་། །གུང་མོ་མཐེ་བོང་རྩེ་མོ་ཅན། །རྡོ་རྗེ་ཕྱག་རྒྱ་ཡོངས་སུ་བསྒྱུར། །ཡོངས་སུ་བསྒྱུར་ཏེ་བཏེགས་ནས་ཀྱང་། །ཁྲོགཉེར་དུ་ནི་ལེགས་བཞག་ན། །རྒྱལ་སྲིད་ཐམས་ཅད་རབ་གྲུབ་པ། །མ་ལུས་ལུས་པ་མེད་པར་འགྲུབ། །འདི་ཡིས་བསྲུང་བར་བྱས་ནས་ནི། །རྡོ་རྗེ་ལས་ནི་དཔལ་དང་འདྲ། །རྣལ་འབྱོར་དབང་ཕྱུག་རབ་གྲུབ་པ། །མ་ལུས་ལུས་པ་མེད་པ་འགྲུབ། །མ་མོ་དང་ནི་བྱད་མ་དང་། །མཁའ་འགྲོ་མ་ཡང་ལྷག་པར་འགྲུབ། །དུར་ཁྲོད་དངོས་གྲུབ་ཐམས་ཅད་དང་། །ལས་རྣམས་ཐམས་ཅད་བྱེད་པར་འགྱུར། །ཞེས་གསུངས་པས་སྦྱར་བར་བྱའོ། །དེ་ལྟར་བདག་ཉིད་དབང་བསྐུར་བ་བྱས་ནས་གོ་བགོ་བར་བྱ་སྟེ། རྡོ་རྗེ་བསྡམས་པ་བརྐྱང་བ་མགྲིན་པར་བཞག་སྟེ། ཨོཾ་བཛྲ་ཀི་བ་ཙ་ཡ་ཨཾ་ཧཾ་བཾ་ཨཱཾ་ཞེས་བརྗོད་ནས། བཅིངས་པ་དེ་ལས་གཉིས་སུ་བྱས་ནས་མཛུབ་མོ་བརྐྱང་སྟེ། སོ་སོ་ནས་གདོང་སྤྲད་པ་མདུད་པའི་ཚུལ་གྱིས་སྙིང་ག་ནས་བརྩམས་ནས་སྤྱི་གཙུག་གི་བར་དུ་འདོར་ཞིང་། ཨོཾ་ཧཱུཾ་ཀ་བ་ཙ་ཡ་མཾ་ཏུཾ་ཞེས་སྔགས་འདི་ལན་གསུམ་གསུམ་བྱས་ན་འདིས་ཅིས་ཀྱང་མི་ཕྱེད་པར་འགྱུར་རོ། །དེ་ལ་དཔལ་ཧེ་རུ་ཀའི་སྐུ་མདོག་དང་ཕྱག་མཚན་གྱི་ཚུལ་ནི་ཞལ་གཅིག་ཕྱག་བཞིར་བསྟན་པ་ནི་གོང་དུ་དཀྱུས་ལས་གསུངས་པ་སྟེ། སྐུ་མདོག་མཐིང་ནག་ཕྱག་ན་རྡོ་རྗེ་འབར་བ་དང་རྡོ་རྗེ་ཁ་ཊྭཱཾ་ག་དྲིལ་བུ་འཁྲོལ་བ་དང་། དམར་གྱི་ཐོད་པ་དང་། སྙིང་ཆེན་ལ་སོགས་པ་ཤ་ཆེན་གྱི་ཁམ་ཕོར་ཐོགས་པའོ། །ཞལ་བཞི་ཕྱག་བརྒྱད་ཞབས་བཞིར་འཕྲུལ་བའི་ཚེ་ཞལ་གཡས་དཀར། གཡོན་དམར། དབུས་མཐིང་། རྒྱབ་སེར་པོའོ། །ཕྱག་གཡས་གཡོན་དང་པོ་སྔ་མ་དང་འདྲ། འོག་གཉིས་ཀྱིས་གོས་ཆེན་པོ་གསོལ་ལོ། །ཕྱག་ཐ་ལྟག་གཉིས་ཀྱིས་མདའ་གཞུ་འགེངས། ཐ་མ་གཉིས་སྔ་མ་དང་འདྲ། །ཞབས་བཞིས་དྲེག་པ་ཆེན་པོ་ཁྱོ་ཤུགས་བརྐྱང་བསྐུམ་གྱི་ཚུལ་གྱིས་བརྫིས་པར་བྱའོ། །གཞན་ཡང་། དུར་ཁྲོད་ཀུན་གྱི་འབྱུང་པོ་ཡི། །ཕྱག་རྒྱ་དཔལ་ལྡན་ཕུན་སུམ་ཚོགས། །ཞེས་གསུངས་པས་དུར་ཁྲོད་ཀྱི་རྒྱན་སྤྱིར་གྲགས་པ་རྣམས་ཀྱིས་བརྒྱན་ཀྱང་ཉེས་པ་མེད་དོ། །བདག་བྱིན་གྱིས་བརླབས་པ་བསྒྲུབ་པའི་རིམ་པའོ། །གཞན་ཡང་དཔལ་རྡོ་རྗེ་སེམས་དཔའི་ཏིང་ངེ་འཛིན་ལས་དཔལ་ཧེ་རུ་ཀ་འབྱུང་བ་མི་བྱེད་པར་རྡོ་རྗེ་སེམས་དཔའི་རང་བཞིན་བྱང་ཆུབ་ཀྱི་སེམས་ལས་དཔལ་ཧེ་རུ་ཀ་བསྐྱེད་པར་འདོད་ན་ནི་ཆོས་དབྱིངས་རྣམ་པར་དག་པའི་ངང་ལས་སྙིང་རྗེ་བྱང་ཆུབ་སེམས་ཀྱི་རང་བཞིན་ཉི་མའི་དཀྱིལ་འཁོར་དུ་བསྒོམ་སྟེ། དེའི་སྟེང་དུ་ཀུན་གཞི་རྣམ་པར་ཤེས་པ་ས་བོན་ཧཱིཿཞེས་བྱ་བར་གྱུར་པར་བསམས་ལ། དེ་ལས་འོད་ཟེར་འཕྲོ་བ་དང་འདུ་བའི་སྦྱོར་བའི་རྡོ་རྗེར་གྱུར་པར་བྱའོ། །ཡེ་ཤེས་ཀྱི་རྡོ་རྗེ་དེ་ལས་ཡེ་ཤེས་ཀྱི་འོད་ཟེར་སྣ་ཚོགས་བྱུང་ནས་སངས་རྒྱས་ཀྱི་ཞིང་ཐམས་ཅད་སྣང་བར་བྱ་སྟེ། སླར་རྡོ་རྗེ་ལ་འདུས་པ་ལས་དཔལ་ཧེ་རུ་ཀའི་ཕྱག་རྒྱ་ཆེན་པོའི་ཚུལ་དུ་གྱུར་པར་བསམས་ཤིང་། གསང་སྔགས་འདིས་ཀྱང་བྱིན་གྱིས་བརླབ་པར་བྱའོ། །ཨོཾ་ཧེ་རུ་ཀཿབཛྲ་ས་མ་ཡ་ཧཱིཿསརྦ་དུཥྚ་ས་མ་ཡ་མུ་དྲ་པྲ་བྷཾ་ཛ་ཀ་ཧཱུཾ་ཕཊ། ཅེས་བརྗོད་དེ། དེ་ལྟར་སྐུ་བསྐྱེད་ནས་བྱིན་གྱིས་བརླབ་པ་དང་། དབང་བསྐུར་བ་དང་གོ་བགོ་བ་སྔ་མ་བཞིན་དུ་བྱའོ། །འདི་ནི་བདག་ཕྱག་རྒྱ་ཆེན་པོར་བསྒྲུབ་པའི་རིམ་པ་གཞན་ཡིན་ཏེ། ཆོ་ག་བསྡུས་པའི་ཚུལ་ཡིན་ནོ། །ད་ནི་ཡུམ་རྣམས་ཀྱི་ཕྱག་རྒྱ་ཆེན་པོ་བསྒྲུབ་པ་བཤད་དེ། དེ་ཡང་གཟུངས་མ་རྣམས་རང་རང་གིས་བྱིན་གྱིས་བརླབ་པར་ནུས་ན་ནི། གོང་དུ་རང་རང་གི་གནས་སུ་འཁོད་པ་བཞིན་དུ་ལྷ་སོ་སོ་རང་རང་གི་སྐུར་བསྐྱེད་ཅིང་བསྒྲུབ་པར་བྱའོ། །རང་རང་གིས་བྱིན་གྱིས་བརླབ་པར་མི་ནུས་ན་ནི་གཙོ་བོས་བྱིན་གྱིས་བརླབ་པར་བྱའོ། །དེ་ལ་དཔལ་ཧེ་རུ་ཀའི་འཁོར་གྱི་ལྷ་མོ་ནི་ཀེའུ་རི་ལ་སོགས་པ་བརྒྱད་ཁྱད་པར་དུ་བསྟན་ནས། མཆོད་པའི་ལྷ་མོ་དང་སྒོ་མ་རྣམས་དཔལ་རྡོ་རྗེ་སེམས་དཔའི་དཀྱིལ་འཁོར་དང་མཐུན་པར་སྤྱིར་གྲགས་སོ། །སྔོན་གྱི་སློབ་དཔོན་ཁ་ཅིག་གིས་ནི་མཆོད་པའི་ལྷ་མོ་རྣམས་ཕྲ་མེན་མར་བསྒྱུར་ཞེས་བཤད། འདི་ཉིད་ཀྱི་རྒྱུད་ཕྱི་མའི་ཕྱི་མ་ལས་ལྷ་མོ་བཅུ་གཉིས་སུ་བཤད་དེ། ཀེའུ་རི་ལ་སོགས་པ་བརྒྱད་དང་། དཔལ་རྡོ་རྗེ་མདའ་འཛིན་མ་དང་། དེ་བཞིན་དུ་ཁ་ཊྭཱཾ་འཛིན་མ་དང་། འཁོར་ལོ་འཛིན་མ་དང་། སྣ་ཚོགས་འཛིན་མ་རྣམས་སུ་གསུངས་ཏེ། འདི་བཞི་ནི་ཕྱིའི་གྲྭ་ལ་དགོད་པ་ཡིན་ནོ། །དེ་ལ་ལྷ་རྣམས་རང་རང་གིས་བྱིན་གྱིས་རློབ་ན་ནི་རང་རང་གི་གནས་སུ་རང་རང་གི་ས་བོན་ལས་རང་རང་གི་སྐུར་བསྐྱེད་པར་བྱའོ། །དེ་ཡང་ཆོ་ག་གསུམ་གྱི་ཚུལ་གྱིས་བསྐྱེད་པར་བྱ་སྟེ། འདི་ལྟར་ས་བོན་ལས་ཐུགས་མཚན་དུ་བསྐྱེད་དེ། དེ་ལ་རང་རང་གི་སྔགས་ཀྱིས་ཕྱག་རྒྱ་ཆེན་པོ་བསྒྲུབ་བོ། །གལ་ཏེ་གཙོ་བོས་བྱིན་གྱིས་རློབ་པར་བྱེད་ན་ནི་གཙོ་བོའི་ཐུགས་ཀ་ནས་ལྷ་མོ་རྣམས་ཀྱི་ས་བོན་སྤྲུལ་ཏེ། དེ་ལས་སོ་སོའི་སྔགས་ཀྱིས་བསྐུལ་བས་ལྷ་མོ་རྣམས་ཀྱི་སྐུ་བསྐྱེད་དེ་དཀྱིལ་འཁོར་དུ་དགོད་པར་བྱའོ། །དེ་ལྟར་གང་ཡང་རུང་བས་ཕྱག་རྒྱ་ཆེན་པོ་བསྒྲུབ་པར་བྱ་སྟེ། མཆོད་པ་བརྩམས་པར་བྱའོ། །དེ་ལ་ལྷ་མོ་རྣམས་ཀྱི་ས་བོན་ནི། ཀེ་རི་ལ་སོགས་གསང་བའི་ཡུམ་བཞིའི་ནི། ཧྲཱིཿཧཱི་ཛྫིཿཛི་རྣམས་སོ། །པུཀྐ་སི་ལ་སོགས་པ་རིགས་ཀྱི་ཡུམ་བཞིའི་ས་བོན་ནི། ཧཱུཾ་མཏྟ་ཞེས་བྱ་བ་ལན་བཞིའོ། །རྡོ་རྗེ་མདའ་འཛིན་མ་ལ་སོགས་པ་བཞིའི་ས་བོན་ནི། ཀྵཾ་བཾ་ཡཾ་རཾ་རྣམས་སོ། །མཚན་མ་ནི་འདི་སྐད་དུ། རྣོན་པོ་མདའ་དང་དེ་བཞིན་འདྲེན། །ཆང་དང་ཆུ་དང་ལྕུག་མ་དང་། །རས་དང་དེ་བཞིན་མེ་དག་ནི། །ཞེས་གསུངས་པའི་མ་མོ་བདུན་དང་། བརྒྱད་པ་ལས་ཀྱི་ཕྱག་རྒྱར་གསུངས་པའོ། །རྡོ་རྗེ་མདའ་འཛིན་མ་ལ་སོགས་པ་ནི་མིང་ཉིད་ལས་ཤེས་པར་བྱའོ། །ལྷ་མོ་འདི་རྣམས་ཀྱི་སྔགས་ནི། ཧཱུཾ་བཛྲ་གུ་ཧྱ་སིདྡྷི་ས་རམ་ཡོ་གཱི་ཤྭ་རི་ཧྲཱིཿཧཱུཾ་ཧཱུཾ་བཛྲ་ཙནྡ་ཌེ་ཤྭ་རི་ཁ་ཊྭཱཾ་གི་མ་ཧཱ་བཛྲ་ཀ་པཱ་ལ་མུ་ཀུ་ཊི་རུ་ལུ་རུ་ལུཧྣི། ཧཱུཾ་བཛྲ་ན་ར་ཡ་ནི་ཛྫིཿ ཧཱུཾ་བཛྲ་པཱ་ཏ་ཀེ་ཛི། འདི་བཞི་ནི་རྒྱས་འདེབས་མ་དང་། སྙིང་འདྲེན་མ་དང་། རྨོངས་བྱེད་མ་དང་། འདེགས་བྱེད་མ་བཞིའི་གསང་སྔགས་ཏེ། ཀེ་རི་ལ་སོགས་པ་གསང་བའི་ཡུམ་བཞིའོ། །ཧཱུཾ་བཛྲ་པྲ་ཧ་ར་ནི་མཊ། ཧཱུཾ་བཛྲ་ཤུ་ལཱ་གྲི་བྷིནྡ་མཊ། ཧཱུཾ་བཛྲ་ཀོ་ཤེ་ཙྪིནྡ་མཊ། ཧཱུཾ་བཛྲ་མཱ་ལཱ་པཱ་ཤེ་མཊ། འདི་བཞི་ནི་གར་བྱེད་མ་དང་། གསོད་མ་དང་། ཟ་བ་མོ་དང་། རྡོ་རྗེ་ལས་མ་རྣམས་ཀྱི་གསང་སྔགས་ཏེ། པུཀྐ་སི་ལ་སོགས་པ་རིགས་ཀྱི་ཡུམ་བཞིའོ། །གཞན་ཡང་ལྷ་མོ་བཅུ་གཉིས་སུ་སྒྲུབ་པར་བྱེད་པ་ན། དཔལ་རྡོ་རྗེ་མདའ་འཛིན་མ་ལ་སོགས་པ་བཞིའི་གསང་སྔགས་ཏེ། ཧེ་བཛྲ་ར་ཏི་བཾ། བཾ་མ་ཧཱ་ར་ཏ་བཛྲེ་ཧོ། ཨོཾ་བཛྲ་ལོ་ཙ་ནེ་ཡཾ། རཾ་མ་ཧཱ་ཤྲཱི་བཛྲི། འདི་བཞི་ནི་རྒྱུད་ཕྱི་མའི་ཕྱི་མའི་དབང་དུ་གསུངས་པ་སྟེ། རྟོག་པ་འདིར་ལྷག་པར་མ་གསུངས་པས་མ་བཀོད་ཀྱང་ཉེས་པ་མེད་དོ། །སྒོ་བཞིའི་ཕྱག་རྒྱ་ནི་དཔལ་རྡོ་རྗེ་སེམས་དཔའི་དཀྱིལ་འཁོར་དུ་སྨོས་པ་བཞིན་དུ་འདིར་ཡང་སྦྱར་རོ། །ལྷ་མོ་མང་པོ་སྒྲུབ་པར་མི་ནུས་ན་བུད་མེད་གཅིག་ལྷ་མོ་སྨ་ཤ་ནིའི་རང་བཞིན་ཡུམ་ཀྲོ་དྷཱི་ཤྭ་རིར་བྱིན་གྱིས་བརླབས་ལ་བསྒྲུབ་པར་བྱའོ། །གལ་ཏེ་མོས་པ་དང་ནུས་པའི་དབང་གིས་ཕྱི་རོལ་གྱི་ཕྱག་རྒྱ་མེད་ན་གཙོ་བོའི་ཐུགས་ཀ་ནས་ལྷ་མོ་སྨ་ཤ་ནི་གཡས་པ་གཙོ་བོ་ལ་མཁྱུད་པ་གཡོན་པ་བྷནྡྷ་བསྣམས་པ་ཁ་ཏྲཱཾ་ག་ལ་རྒྱབ་རྟེན་བཅས་པ་བསྐྱེད་དེ། དེ་དང་རོལ་པ་ལས་ལྷ་མོ་བདུན་བསྐྱེད་པ་བཞེད་དོ། །ལྷ་མོ་འདི་རྣམས་ཀྱི་སྐུ་མདོག་དང་ཕྱག་མཚན་དང་ཚུལ་ནི་གོ་སླ་བའི་ཕྱིར་སྤྱིར་གྲགས་པའི་མིང་གིས་བཤད་དོ། །དེ་ལ་ཀེ་རི་ནི་ཞི་བའི་ཞལ་ཏེ་གཟིགས་ཐབས་ཀྱང་ཞི་བར་གཟིགས། མདོག་དཀར་སེར་དུ་འདུག་པ། མདའ་བཞི་དུས་གཅིག་ཏུ་འཕངས་པས་ཚངས་པ་ཆེན་པོའི་མགོ་བཞི་བཅད་ནས་མདའ་རྩེ་ལ་འཕྱང་བ། ཞིང་གི་སྟན་བརྐྱང་བའི་སྟེང་ན་སྣ་ཚོགས་པདྨ་དང་ཉི་མའི་སྟན་ལ་གཡོན་བརྐྱང་གིས་བཞུགས་པའོ། །ཙོའུ་རི་ནི་དྲག་པོའི་ཞལ་གཟིགས་ཐབས་ཁྲོ་བག་ཏུ་གཟིགས། མདོག་དམར་བ་གཡས་གཡོན་གྱི་དཔུང་པ་ལ་ཁ་ཏྲཱཾ་ག་སེ་རལ་ཁར་བཀལ་ནས་ཁྲོས་པའི་ཚུལ་གྱིས་སྙིང་གར་ལྕགས་ཀྱུ་འཛིན་པ། གཡས་པའི་གུང་མོས་རྩིབ་བརྒྱད་པའི་འཁོར་ལོ་འཕངས་བསྟོད་ནས་འཛིན་པའོ། །རྐང་པ་གཡས་པ་གྱེན་དུ་བཏེག་ནས་གནོན་པའི་ཚུལ་གྱིས་བཞུགས་པའོ། །པྲ་མོ་ཧ་ནི་ཞལ་གཉིས་ལ་གོང་མ་ནི་ཕག་ཆེན་པོའི་དབུ། འོག་མ་ནི་སྐུ་མདོག་དམར་བའི་ཞལ་རྨོངས་པའི་ཚུལ་དུ་གཟིགས། ཕྱག་བཞིའི་གཡས་དང་པོ་རྡོ་རྗེ་རྩེ་གསུམ་པ། གཡོན་དང་པོ་ཁམ་ཕོར་ཆང་གིས་བཀང་བ། གཡས་གཡོན་གཉིས་ན་ཁུ་ཚུར་སོ་སོར་བཅིངས་ནས་གཡས་པས་འཁོར་ལོ་གཟུང་བ། གཡོན་པས་བརྟེན་ནས་འདེགས་པའི་ཚུལ་དུ་འཛིན་པ། གཡས་བརྐྱང་བའི་ཚུལ་དུ་བཞུགས་པའོ། །བེ་ཏ་ལི་ནི་དགའ་བ་རྟོག་པའི་ཚུལ་དུ་ལྡན་པ། ཤི་བ་སློང་བའི་ཚུལ་དུ་གཟིགས་པ་སྐུ་མདོག་དཀར་མོ་ཕྱག་གཡས་པ་ཁམ་ཕོར་ཟླ་བ་ལྟ་བུ་འོད་དང་ལྡན་པ་ཤ་ཆེན་པོ་དང་ཁྲག་དང་བཅས་པའི་བདུད་རྩིས་བཀང་བ། གཡོན་པ་རྡོ་རྗེ་བ་དན་འཛིན་པ་སྟེ། འདིའི་ཕྱག་རྒྱ་ནི་ལག་པ་གཡས་པའི་མཐེ་བོང་མཛུབ་མོ་ལ་བཅར་ཏེ། སྲིན་ལག་མཐུར་དུ་བཀུག་ལ། སོར་མོ་ལྷག་མ་གསུམ་བརྐྱང་བ་ནི་བ་དན་གསུམ་པའི་ཕྱག་རྒྱ་སྟེ། ཇི་ལྟར་འདོད་པའི་སྟོབས་ཀྱིས་བཞུགས་པའོ། །པུཀྐ་སི་ནི་དྲག་པོ་གར་བྱེད་པའི་ཞལ་ལ་རྣམ་པ་འགྱུར་བའི་ཚུལ་དུ་གཟིགས་པ། མདོག་སྣ་ཚོགས་པ་སྟེ། ཕྱག་གི་མགོ་གཉིས་དང་། ཞབས་ཀྱི་མགོ་གཉིས་ཞལ་དང་ལྔ་ནི་དཀར་ལ། སྐུ་ལུས་དངོས་ནི་དམར་བའོ། །ཉ་བཞི་ནི་དམར་བ་སྟེ། ཕྱག་མཆོག་ལོ་མ་སྔོན་པོ་འདྲ། །ཞེས་གསུངས་སོ། །ལག་པ་གཡས་རྡོ་རྗེ་ཁུ་ཚུར་གྱིས་རྡོ་རྗེ་རྩེ་ལྔ་པ་འབར་བ་འཛིན་པ། གཡོན་པ་དཔག་བསམ་གྱི་ཤིང་གི་ལྕུག་མ་རླུང་གིས་བསྐྱོད་པ་འཛིན་པ། ཐོད་པའི་ཕྲེང་བས་བརྒྱན་ཞིང་གར་གྱི་གཟིགས་ཐབས་འགྱུར་བ་དང་བཅས་པས་དུར་ཁྲོད་ཀྱི་དབུས་སུ་གར་བྱེད་ཅིང་བཞུགས་པའོ། །ཙནྜ་ལི་ནི་གྱེན་དུ་དབུགས་འབྱིན་པ་ལྟ་བུར་གཟིགས་པས་གཞན་གྱི་སྲོག་འཕྲོག་པར་བྱེད་པའི་སྦྱོར་བ་ལ་གནས་པ། མདོག་ནག་པོ་གཡས་པ་རྡོ་རྗེ་ཁུ་ཚུར་གྱིས་དར་དཀར་གྱི་སྒྱེའུ་རླུང་གིས་བཀང་སྟེ་རྡོ་རྗེས་མཚན་པ་གཟུང་ནས་རླུང་གི་དཀྱིལ་འཁོར་འཐོར་བས་བསྒྲུབ་བྱའི་སྲོག་བླངས་ཏེ་གྱེན་དུ་འཐོར་བ། གཡོན་པ་ཏྲི་ཤུལ་བསྣམས་ནས་དུར་ཁྲོད་ཀྱི་ནང་ན་གར་བྱེད་ཅིང་བཞུགས་པའོ། །གྷསྨ་རི་ནི་ཤི་བའི་རོ་ལྡད་པའི་སྦྱོར་བ་དང་ལྡན་པས་གཟིགས་པ་མདོག་སེར་ནག་ལག་པ་གཡས་པས་རྡོ་རྗེ་ཁུ་ཚུར་གྱིས་རྡོ་རྗེ་རལ་གྲི་འཛིན་པ། གཡོན་པ་འབར་བའི་མེ་སྣོད་འཛིན་པ། གཡོན་བརྐྱང་གིས་བཞུགས་པའོ། །སྨ་ཤ་ནི་མཁའ་འགྲོ་མ་བདུན་གྱི་ཕྲིན་ལས་ཀུན་བྱེད་པའི་ངོ་བོ་སྟེ་དཔལ་ཁྲག་འཐུང་དང་འདྲའོ། །ཞེས་བཤད་དེ། དཔལ་ཆེན་པོ་ཉིད་ལྟར་རྡོ་རྗེ་དང་བཅས་པས་ཁྲག་གསོལ་བ། ལག་པ་གཡོན་པས་ཐོད་པ་དང་ཞགས་པ་གཟུངས་ནས་དཔུང་པ་ལ་ཁ་ཊྭཱཾ་ག་སེ་རལ་ཁའི་ཚུལ་དུ་བཀན་ནས་འཛིན་པའོ། །ལྷ་མོ་འདི་དག་ཀྱང་སྟན་ཞིང་བརྐྱང་བའི་སྟེང་ན་ཉི་མའི་དཀྱིལ་འཁོར་ལ་བཞུགས་ཤིང་། ཞིང་རས་དང་སྤྲུལ་དང་ཐོད་པ་རྐྱང་བའི་དབུ་རྒྱན་གྱིས་བརྒྱན་པའོ་ཞེས་སྤྱིར་འདོད་དོ། །དེ་ནས་མཆོད་པ་བརྩམ་པར་བྱ་སྟེ། ལྷ་མོའི་ཚོགས་དེ་དག་གིས་དཔལ་ཧེ་རུ་ཀ་ལ་གླུ་འདི་དག་གིས་བསྐུལ་ཏེ། ལྷ་མོ་དང་ནི་གཉིས་སུ་མེད་པར་རོལ་པའི་བདེ་བ་ཆེན་པོའི་མཆོད་པ་རྣམ་པར་དག་པས། སངས་རྒྱས་ཐམས་ཅད་མཆོད་པ་དང་། དཀྱིལ་འཁོར་རྣམ་པར་འཕྲུལ་ཅིང་སེམས་ཅན་ཐམས་ཅད་ཀྱི་དོན་མཛད་པ་དང་། གསང་བ་བྱང་ཆུབ་སེམས་ཀྱི་རྫས་ལ་བརྟེན་ནས་རྡོ་རྗེ་རྣལ་འབྱོར་ལྕམ་དྲལ་རྣམས་དངོས་གྲུབ་སྣ་ཚོགས་སྒྲུབ་པ་དང་། སློབ་མ་དཀྱིལ་འཁོར་དུ་གཞུག་ཅིང་དབང་བསྐུར་བའི་ཕྱིར་ལྷམོས་གླུ་འདི་དག་གིས་བསྐུལ་ལོ། །རྗེས་སུ་ཆགས་པ་རྣམ་མང་དགའ་བའི་པད་མོ་རྣམ་དག་པའི། མཆོད་པས་གསལ་བར་རྗེས་སུ་མཆོད་བྱས་པ། མཆོག་ཏུ་རྟག་པའི་རྣལ་འབྱོར་བདེ་བས་བདེ་བ་གྲུབ་པར་མཛོད། ཀྱེ་མཆོག་ཏུ་བདེ་བའི་དམ་ཚིག་རང་གི་ངོ་བོ་ཉིད། མཆོག་ཏུ་བདེ་བའི་ཤིན་ཏུ་རྣལ་འབྱོར་སྐལ་བཟང་མཆོག་བརྙེས་པ། རང་གི་དམ་ཚིག་སྐྱོན་མེད་དག་ལ་རོལ་ཅིག་རོལ་ཅིག་ཧོ། ཀྱེ་མའོ་མཆོག་ཏུ་གསང་བའི་བདག་པོ་རང་གི་དམ་ཚིག་ཡིན་པའི་ཕྱིར་རབ་ཏུ་གསང་བའི་ལྷ་མོ་མཆོག་རྣམས་སོ། །འགྲོ་བའི་རྒྱུད་ནི་རྣམ་པ་སྣ་ཚོགས་འདུལ་བ་གསལ་བར་མཁྱེན། དམ་ཚིག་ཐམས་ཅད་དངོས་པོ་བརྟན་གཡོ་ཀུན་གྱི་ངོ་བོར་འགྱུར། རྒྱལ་བ་ཀུན་གྱི་བདག་ཉིད་རྣལ་འབྱོར་སྒྱུ་མ་མཁའ་འགྲོ་སྒྱུ་མ་ཧོ། ཀྱེ་རྟག་པ་པད་མའི་དངོས་གྲུབ་ཆེན་པོ་རབ་ཏུ་བསྒྲུབ་ལ་སྟོན། ཛཿཧཱུཾ་བཾ་ཧོཿ ཨེ་མའོ་བདེ་མཆོག་བདེ་བ་དྲོངས། །རྣམ་པར་སྤྲུལ་ཧཱུཾ་སྣང་བར་མཛད། །ཨ་ལ་ལ་ལ་ཧོཿཞེས་བསྐུལ་ཏེ། འདི་ནི་དཔལ་ཧེ་རུ་ཀ་ལ་བདེ་བས་བདེ་བ་བསྒྲུབ་པའི་ཕྱིར་གཉིས་སུ་མེད་པར་རོལ་པར་བསྐུལ་བ་དང་། ཐུགས་རྗེ་ཆེན་པོས་འགྲོ་བའི་དོན་ལ་རོལ་པར་བསྐུལ་བའོ། །དེ་ནས་ཡང་བ་ཧུ་བི་བི་ཏ་རྣམ་པ་བཞིའི་སྒོ་ནས་ལས་རྣམ་པ་བཞི་སྤྲུལ་པ་སྤྲོ་བས་སེམས་ཅན་རྣམས་གདུལ་བར་བསྐུལ་བ་དང་། དེ་ལྟ་བུའི་དངོས་གྲུབ་སྒྲུབ་པ་པོ་ལ་གསོལ་ཅིག་པར་བསྐུལ་ཏེ། བ་ཧུ་བིབི་ཏ་རོ་དུ་ཏྲ་སནྟ་ཏི་ཨ་ཤེ་ཥ་ནི་ཤེ་ཥ་སཏྭ་བི་ན་ཡ་སརྦ་ཏ་ཐཱ་ག་ཏ། ཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤམྦ་རེ་ཏེ་ན་ཏེ་ཏེ་ཧཱུཾ། བ་ཧུ་བི་བི་ཏ་ར་ཏི་སནྟ་ཏི་ཨ་ཤེ་ཥ་ནི་ཤེ་ཥ་ས་ཏྭ་བི་ན་ཡ་སཪྦ་ཏ་ཐ་ག་ཏ། ཛ་ལེ་པྲ་ཛ་ལེ། ཀུརྦ་སརྦ་ཤཾ་བ་རེ་ཧཱུཾ་ཧཱུཾ་ཧཱུཾ་བ་ཧཱུཾ་བི་བི་ཏ་རོ་དུ་ཏྲ་སནྟ་ཏི་ཨ་ཤེ་ཥ་ནི་ཤེ་ཥ་སརྦ་བི་ན་བརྦ་ཏ་ཐ་ག་ཏ། ཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤཾ་བ་རེ་རུ་ལུ་རུ་ལུ་ཧཱུཾ་བྷྱོ་ཧཱུཾ། བ་ཧུ་བི་བི་ཏ་ཛཱི་བཾ་སནྟ་ཏི་ཨ་ཤེ་ཥ་ནི་ཤེ་ཥ་སཏྭ་བི་ན་ཡ་སརྦ་ཏ་ཐཱ་ག་ཏ་ཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤཾ་བ་རི་ཧཱུཾ་ཤི་ཥྱ་བི་ཤ་ཧཱུཾ། ཞེས་བསྐུལ་བར་བྱའོ། །གླུ་འདི་དག་རེ་རེའི་སྒོ་ནས་ཀྱང་དཀྱིལའཁོར་བསྐྱེད་པ་དང་སྤྱན་དྲངས་པ་དང་མཆོད་པ་དབུལ་བ་དང་། བསྙེན་པ་བྱ་བ་དང་སྒྲུབ་དང་ལས་ལ་སྦྱར་བ་ཐམས་ཅད་བྱ་རུ་རུང་བའི་ཕྱིར་ལས་ཐམས་ཅད་པའི་གླུའི་ཕྱག་རྒྱར་བཤད་པས་ན་དེ་བས་ན་སྐབས་འདིར་དཔལ་ཧེ་རུ་ཀའི་དཀྱིལ་འཁོར་ཡིན་པས། བ་ཧུ་བི་བི་ཏ་རོའུ་དྲ་སནྟ་ཏི་ཞེས་བྱ་བ་གསུམ་པ་འདི་ཉིད་ཀྱིས་བྱ་བ་ཐམས་ཅད་ལ་སྦྱར་བ་ཡིན་པས་ན། རྒྱ་ཆེན་པོ་མི་ནུས་པའི་གང་ཟག་རྣམས་ཀྱིས་འདི་ཙམ་གྱི་བྱ་བ་ཐམས་ཅད་བསྒྲུབ་པ་ཡིན་ནོ། །དེ་ནས་ཡང་མཆོད་པ་ཀུན་ནས་བསྡུས་པས་གཙོ་བོ་མཉེས་པས་བྱ་ཞིང་མཆོད་པའི་ཕྱིར་མེ་ཏོག་དང་བདུག་པ་དང་མར་མེ་དང་དྲི་དང་ལྡན་པའི་བུད་མེད་བཞིས་གར་དང་དབྱངས་ཀྱིས་མཆོད་དེ། རབ་ཏུ་དགའ་བའི་བདག་ལ་ཕྱག་འཚལ་ལོ། །དེ་བཞིན་གཤེགས་པའི་དམ་པ་གྲུབ་པར་མཛོད། ཨོཾ་ཧཱུཾ། དམ་ཚིག་དམཔ་གྲུབ་པར་མཛད་དུ་གསོལ། མཆོད་པ་ཆེན་པོ་ཐམས་ཅད་དག་པར་མཛོད། ཨོཾ་ཧཱུཾ། མཆོད་པ་ཆེན་པོ་ཐམས་ཅད་གྲུབ་པར་མཛོད། དེ་ནས་དེ་དག་གིས་བསྐུལ་བར་རིག་ནས། བདག་གི་མིག་གཉིས་ཡི་གེ་མ་དང་ཊ་ལས་ཉི་མ་དང་ཟླ་བའི་དཀྱིལ་འཁོར་དུ་གྱུར་པས་ནམ་མཁའི་ངོས་ལ་བལྟས་པས་བདེ་བར་གཤེགས་པ་རྣམས་ཀྱིས་ནམ་མཁའི་ཁམས་ཏིལ་གྱི་གོང་བུ་བཞིན་གང་བར་བརྟགས་ཏེ། རྡོ་རྗེ་ལྕགས་ཀྱུའི་ཕྱག་རྒྱ་བཅིངས་ནས། བ་ཧུ་བི་བི་ཏ་རོའུ་དྲ་སནྟ་ཏཱི། ཨ་ཤེ་ཥ་ནི་ཤེ་ཥ་སཏྭ་བི་ན་ཡ་སརྦ་ཏ་ཐཱ་ག་ཏ། ཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤམྦ་རེ་རུ་ལུ་རུ་ལུ་ཧཱུཾ་བྷྱོ་ཧཱུཾ། ཛཿཧཱུཾ་བཾ་ཧོཿ ཞེས་བརྗོད་ཅིང་རང་གི་ལྷ་ལ་མཆོད་པའི་ཕྱིར་དེ་ནས་རང་གི་སྙིང་ཁར་ཞུགས་པར་བྱའོ། །འཁོར་གྱི་ལྷ་མོའིཚོགས་རྣམས་ནི་ལྷ་མོ་ལ་ཞུགས་པར་བྱའོ། །དེ་ནས་མཆོད་པ་བརྩམ་པའི་ཕྱིར་ཐབས་དང་ཤེས་རབ་ཀྱི་རང་བཞིན་རྡོ་རྗེ་དང་པདྨ་བྱིན་གྱིས་བརླབས་པ་ལ་སོགས་པ་བྱས་ཏེ། གཉིས་སུ་མེད་པའི་ཏིང་ངེ་འཛིན་གྱི་ཕྱག་རྒྱ་བཞི་དང་སྦྱར་ཞིང་མཆོད་པ་བརྩམ་པར་བྱའོ། །བྱང་ཆུབ་ཀྱི་སེམས་བདུད་རྩི་རྣམ་པ་ལྔ་དང་སྦྱར་ཏེ་པདྨ་བྷནྡྷའི་ནང་དུ་ཚོགས་ཀྱི་དཀྱིལ་འཁོར་གྱི་དབུས་སུ་བཞག་སྟེ། དངོས་གྲུབ་ཀྱི་རྫས་དང་གསང་བའི་དབང་གི་རྫས་སུ་བྱའོ། །དེ་ལྟར་སྦྱོར་བ་བཞི་དང་ལྡན་པའི་ཏིང་ངེ་འཛིན་གྱིས་བསྒྲུབ་པའི་ཚེའང་རྒྱུད་འདིར་སྣ་ཚོགས་ཐམས་ཅད་ཀྱི་ཕྱག་རྒྱའི་མཆོད་པའི་སྒོ་ནས་བསྒྲུབ་པར་གསུངས་པ་ཡིན་པས་དེ་ལ་སྦྱར་བར་བྱའོ། །དེ་ལ་སྣ་ཚོགས་ཐམས་ཅད་ཀྱི་ཕྱག་རྒྱའི་མཆོད་པ་རྣམས་དབུལ་བའི་གོ་རིམ་ནི། སློབ་དཔོན་རྡོ་རྗེ་བཞད་པའི་ཞལ་སྔ་ནས་གསང་བའི་མཆོད་པ་དང་པོར་བྱས་ལ། དེ་ནས་གླུ་དང་གར་དང་ལྡན་པས་རོལ་མོའི་ཕྱག་རྒྱ་རྣམས་དབུལ་ཞིང་ལྟ་བ་དང་འཛུམ་པ་དང་ཞལ་ལ་སོགས་པ་ལུས་ཀྱི་འགྱུར་བ་ཐམས་ཅད་ཀྱི་སྒོ་ནས་ལྷའི་ཕྱག་རྒྱར་ལྡན་པ་དང་། ཆོས་ཀྱི་ཕྱག་རྒྱ་ལ་གནས་པས་བསྒྲུབ་པར་གསུངས་པས་དེ་བཞིན་དུ་བྱའོ། །ཡང་ན་མཆོད་པ་ཐམས་ཅད་ནི་དབང་པོ་དྲུག་གི་མཆོད་པ་ཡིན་ལ། དབང་པོ་དྲུག་ཡུལ་ལ་སྤྱོད་པ་ནི་འཇིག་རྟེན་གྱི་ཆོས་ལུགས་དང་མཐུན་པར་བསྟན་བཅོས་ལས་ཀྱང་གྲགས་ལ། དེ་བཞིན་དུ་གསང་སྔགས་ཀྱི་གཞུང་དུ་ཚོགས་ཀྱི་དཀྱིལ་འཁོར་མཆོད་པ་ཆེན་པོ་བྱེད་པའི་ཚེའང་གོ་རིམ་དེ་བཞིན་དུ་དབུལ་བར་བྱ་སྟེ། དེ་བས་ན་དང་པོ་ཉིད་དུ་མིག་གི་ཡུལ་གཟུགས་ཀྱི་མཆོད་པ་དགྲམ་སྟེ། ས་གཞི་ལ་བྱི་དོར་བྱ་བ་དང་། བླ་རེ་ལ་སོགས་པའི་རྒྱན་དགྲམ་པ་དང་། མར་མེ་གཏམས་པ་དང་། མེ་ཏོག་ལ་སོགས་པ་ཉེ་བའི་མཆོད་པ་རྣམས་དང་། གཞན་ཡང་ཕྱི་ནང་གི་མཆོད་པར་གྱུར་པ་ཐམས་ཅད་མིག་གི་ཡུལ་དུ་སྣང་བར་བཀོད་དེ་དབུལ་ལོ། །དེ་ནས་རྡོ་རྗེ་གར་དང་ལྡན་པས་རྡོ་རྗེ་གླུ་དང་རོལ་མོ་སྣ་ཚོགས་ཀྱི་སྒོ་ནས་གཟུགས་དང་སྒྲ་རུ་ལྡན་པའི་མཆོད་པ་དབུལ་ལོ། །དེ་ནས་ཚོགས་ཀྱི་ཞལ་ཟས་སྣ་ཚོགས་ཀྱི་ཁ་གོང་དུ་བཅད་པ་རྣམས་ཕྱེ་སྟེ་དྲི་སྣ་ཚོགས་ལྡང་བར་བྱས་ལ། བདུག་པ་ལས་དྲི་ཞིམ་པོ་རྣམས་ཀྱི་བདུག་པ་སྦྱར་བ་དང་། རྣལ་འབྱོར་པ་རྣམས་ལ་ཁ་སྤོས་རྣམས་ཀྱང་ཕུལ་ཏེ་དྲིའི་མཆོད་པ་རྣམས་དབུལ་ལོ། །དེ་ནས་ཞལ་ཟས་སྣ་ཚོགས་ལ་རོལ་ཏེ་རོའི་མཆོད་པ་དབུལ་ལོ། །དེ་ནས་རྗེས་ཆད་པ་དང་ལྷག་མའི་མཆོད་སྦྱིན་བགྱིའོ། །དེ་ལྟར་རོའི་མཆོད་པ་ཟིན་ནས་སྐུ་ཁྲུས་གསོལ་ཏེ་བྱུག་སྤོས་ཕུལ་ལ་ན་བཟའ་རྣམས་དབུལ་ལོ། །དེ་ནས་རབ་ཏུ་རེག་པའི་མཆོད་པ་དབུལ་ཏེ། ལྷ་མོ་རྣམས་ཀྱིས་བྱིན་གྱིས་བརླབས་ཏེ། ཕྱག་རྒྱ་བཞིའི་ཚུལ་གྱིས་གཟུང་བ་དང་། ཕྲད་པ་དང་། མཁྱུད་པ་དང་། བསྡམས་པ་དང་། མཐངས་སྦྱར་བ་ལ་སོགས་པའི་སྒོ་ནས་རེག་པའི་བདེ་བ་ཉམས་སུ་མྱོང་བའི་ཚུལ་གྱིས་རབ་ཏུ་རེག་པའི་མཆོད་པ་དབུལ་ལོ། །དེ་ནས་ཆོས་ཀྱི་མཆོད་པ་དབུལ་ཏེ། བྱང་ཆུབ་ཀྱི་སེམས་སྐྱེ་བ་ནས་སྤྲུལ་པ་མང་པོ་སྤྲུལ་ཞིང་ལས་རྣམ་པ་བཞི་བརྩམ། བདེ་བ་ཉམས་སུ་མྱོང་བའི་དུས་ན་མ་སྐྱེས་པའི་ཏིང་ངེ་འཛིན་བསྒོམ་ཞིང་བྱང་ཆུབ་ཀྱི་སེམས་རྣམ་པར་མི་རྟོག་པའི་ངང་ལ་ལྷུན་གྱིས་གནས་པར་བསྒོམ་མོ། །དེ་ལྟར་མཆོད་པ་ཟིན་ནས་དཀྱིལ་འཁོར་བསྡུས་ཏེ་ལུས་བསྲུང་ནས་སྤྱོད་ལམ་ཅི་རིགས་སུ་བྱའོ། །དེ་ལྟར་སྒྲུབ་པའི་རིམ་པ་གང་ཡང་རུང་མོད་ཀྱི། རེ་ཞིག་འདིར་མན་ངག་གི་ཚུལ་གོང་གི་དཀྱིལ་འཁོར་རྣམས་དང་མཐུན་པར་ཅུང་ཟད་དགོད་པར་བྱ་སྟེ། བུད་མེད་བཞིའམ་བརྒྱད་ཀྱིས་མེ་ཏོག་ལ་སོགས་པའི་མཆོད་པ་དང་གླུ་དང་གར་དང་རོལ་མོའི་ཕྱག་རྒྱ་རྣམས་དབུལ་ཏེ། དེ་ཡང་དང་པོར་ཕྱག་རྒྱ་དང་གར་གྱིས་དྲངས་ལ་གླུ་དང་རོལ་མོ་དང་སྦྱར་ཏེ། རྡོ་རྗེ་གར་བསྒྱུར་ཞིང་རྡོ་རྗེ་ཚིག་གིས་བསྐུལ་ཏེ་ཕྱག་རྒྱའི་མཆོད་པ་ཐམས་ཅད་དབུལ་ལོ། །དེ་ལ་ཕྱག་གི་ཕྱག་རྒྱ་ནི་འདི་ཡིན་ཏེ། ལག་པ་གཡས་གཡོན་གཉིས་དག་གི །མཛུབ་མོ་མཐེའུ་ཆུང་མཛེས་པར་བསྒྱུར། །དཔལ་ལྡན་གཡོན་པ་འགྱིང་བའི་ཐབས། །གཡས་པ་བ་དན་གསུམ་པར་བྱ། །སྨིན་ལ་གཡོན་པ་འདེགས་ཚུལ་གྱིས། །རུ་ལུ་རུ་ལུར་བཅས་བརྒད་ན། །ཚངས་པ་ཉེ་དབང་དྲག་པོར་བཅས། །ཁམས་གསུམ་པ་རྣམས་ཕྱག་བྱེད་འགྱུར། །དཔལ་ཧེ་རུ་ཀའི་ཕྱག་བཙལ་བའི་ཕྱག་རྒྱའོ། །མཆོད་པ་དབུལ་བའི་གར་གྱི་ཕྱག་རྒྱ་ནི། ལག་པ་གཡས་གཡོན་གཉིས་དག་གི །མཛུབ་མོ་མཐེ་ཆུང་མཛེས་བསྒྱུར་ཏེ། །རྡོ་རྗེ་ཐལ་མོ་གྱེན་དུ་དགྲོལ། །མཆོད་པའི་གཏོར་མ་ཀུན་གྱི་ཚུལ། །དུར་ཁྲོད་ཆ་ལུགས་གར་བྱེད་པས། །ཕྱག་རྒྱ་འདི་ཡིས་གར་བྱེད་ཅིང་། །སྐལ་བཟང་རྡོ་རྗེ་དྲག་པོ་དགོད། །མཆོད་པ་ཐམས་ཅད་དབུལ་བར་བྱ། །དཔལ་ཧེ་རུ་ཀའི་ཐོད་པའི་ཐལ་མོ་སྟེ། མཆོད་པའི་གཏོར་མ་ཐམས་ཅད་ཀྱི་ཕྱག་རྒྱ་སྟེ། འདི་དང་ལྡན་པས་འབར་བའི་གར་དགུ་བསྒྱུར་ཞིང་ཧ་ཧ་རུ་ལུ་རུ་ལུ་ཞེས་སྟབ་བོ། །གྱེན་དུ་འཐོར་ཞིང་ཐུར་དུ་འབེབས། །སྐོར་ཞིང་དེ་བཞིན་ཉུག་པ་དག །མེ་ཏོག་བདུག་པ་མར་མེ་མཆོག །དྲི་ཡི་མཆོད་པ་དབྱུང་བར་བྱ། །གང་ངམ་འོན་ཏེ་སྟོང་ཡང་རུང་། །ཡང་ན་ཅི་འབྱོར་པ་ཡིས་ཀྱང་། །དམ་ཚིག་མཉམ་པར་བསྒྲུབ་པ་ཡི། །མཆོད་པ་ཐམས་ཅད་གྲུབ་པར་འགྱུར། །དེ་ལྟར་ཕྱག་དང་གར་དུ་ལྡན་པས་དཔལ་ཧེ་རུ་ཀའི་གླུའི་ཕྱག་རྒྱ་དང་ལྡན་པའི་སིལ་སྙན་ལ་སོགས་པས་མཆོད་པ་དབུལ་ཏེ། དེ་ལ་གླུའི་ཕྱག་རྒྱ་ནི། རྡོ་རྗེ་དྲག་པོ་གད་མོ་ཆེ། །མཁུར་བའི་དབུགས་ཀྱི་རླུང་འབྱིན་ཞིང་། །འབྲུག་གི་སྒྲ་ལྟར་ཟབ་པ་ཡི། །རུ་ལུ་རུ་ལུའི་སྒྲ་ཕྱུང་ན། །ཕྱག་རྒྱ་འདི་ཡིས་རྣལ་འབྱོར་པ། །ཁམས་གསུམ་དག་ཀྱང་རྒྱས་འདེབས་ཤིང་། །ཐར་པར་བྱེད་ཅིང་གསོད་པར་བྱེད། །ཤི་བའང་མོད་ལ་འཚོ་བར་བྱེད། །སིལ་སྙན་གྱི་ཕྱག་རྒྱ་ནི། གླིང་བུ་དང་ནི་རྒྱུད་གཅིག་དང་། །དེ་བཞིན་རྒྱུད་མངས་རྒྱུད་སྟུག་དང་། །སིལ་སྙན་ཕྱག་རྒྱར་བཤད་པ་རྣམས། །ལས་རྣམས་ཐམས་ཅད་རབ་བསྒྲུབ་བོ། །ཆ་ལུགས་ཇི་བཞིན་གར་བྱེད་པས། །མ་བརྡུངས་པར་ཡང་རང་བཞིན་འགྲུབ། །ལས་རྣམས་ཀུན་ལ་མཆོག་ཏུ་ནི། །བརྡུངས་པའི་དཔལ་ནི་བཞི་འགྱུར་འགྲུབ། །ཛཿཧཱུཾ་བཾ་ཧོཿ རུ་ཊ་པ། ཊ་སྨ་ར་ར་ཧུ་ལུ་ཧུ་ལུ་པྲ་སིངྷྱ། ཊཱཀྐི་ཧཱུཾ་ཛཿ ཀ་ནི་དུ་ནི་ཧཱུཾ། ག་རུ་ཊཱཀྐི་ཧཱུཾ་ཛ་ཧུ་ལུ་ཧུ་ལུ་ཨ་ལ་ལ་ལ་ཧོཿ ཤུངྔྷྱ་སིངྔྷྱ་ད་རི་ཤ་ཡ་སརྦཱན། ཊ་གྷེ་ན་གྷེ། ཊ་གྷེ་གྷེ། ཊ་གྷེན་ཊ་གྷེན། གྷེན་གྷེན་གྷེན་ཏེ། གྷེན་ཧེན་དོ། །ཊཱཀྐི་ཧཱུཾ་ཛཿགྷེན་ཏེ་གྷེན་ཏོ། ཊཱཀྐི་ཧཱུཾ། ག་རུ་ཨ་ལ་ལ་ལ་ཧོཿ རུ་ཊྱ་མ་ཏི། ཐལ་མོ་བརྡབ་པ་བརྟགས་པའོ། །ངྷེ་ཀོའུ་ཀོའུ་ཀོའུ་ཀོའུ་ཀོའུ། ངྷེ་བཛྲབཛྲ། ངྷེང་ཀོའུ་ཀོའུ་ཀོའུ་ཀོའུ་ཀོའུ། ངྷེ་ཧཱུཾ་བྷྱོ་ཧཱུཾ་བྷྱོ་ཧཱུཾ་བྷྱོ་ཧཱུཾ་བྷྱོ་ཧཱུཾ་བྷྱོ། རུ་ལུ་རུ་ལུ་ཧཱུཾ་བྷྱོ། ཀོའུ་ཀོའུ་ཀོའུ་ཀོའུ་ཀོའུ། ངྷེང་ཀོའུ་ཀོའུ་ཀོའུ་ཀོའུ་ཀོའུ། དཔལ་ཧེ་རུ་ཀའི་རྔའི་ཕྱག་རྒྱའོ། །དེ་ལྟར་རོལ་མོ་དང་གར་དང་ལྡན་པས་གླུའི་མཆོད་པ་དབུལ། གཟིགས་པ་རྣམ་པ་སྣ་ཚོགས་འགྱུར་བའི་རྒྱས་ཐོབ་ལ། །རྣམ་པ་སྣ་ཚོགས་འོ་བྱེད་མཁྱུད་པས་རྨོངས་མཛད་དེ། །རྣམ་པ་སྣ་ཚོགས་བདེ་བའི་མཆོད་སྟོན་ཀུན་གསོལ་བ། །རྣམ་པ་སྣ་ཚོགས་བདེ་མཆོག་ངོ་མཚར་བསྟན་དུ་གསོལ། །རྒྱས་བཏབ་རྨོངས་བྱས་མནབས་སུ་གསོལ། །བདེ་མཆོག་ངོ་མཚར་བདེ་ལ་བཞུགས། ཧཱུཾ་ཨ་ལ་ལ་ལ་ཧོཿསྣང་བར་མཛོད། རྣལ་འབྱོར་བདེ་མཆོག་སྒྱུ་མའི་སྤྲུལ། །དམ་ཚིག་དག་ལ་འཇུག་ཏུ་གསོལ། །ཉོན་མོངས་ཀུན་ལས་རྒྱལ་བར་མཛོད། །མ་ལུས་པ་དག་མནབས་སུ་གསོལ། །ཉོན་མོངས་ཐམས་ཅད་བསལ་བར་མཛོད། །དེ་ནས་གར་གྱི་གླུས་མཆོད་དེ། གར་གྱི་ཕྱག་རྒྱ་ཐམས་ཅད་བསྒྱུར་ཞིང་ལ་ལར་དྲི་མེད་ཟླ་བའི་དཀྱིལ་འཁོར་སྟོང་བས་མཛེས་པའི་གཟུགས་སུ་རྣམ་པར་སྣང་། ལ་ལར་རབ་ཏུ་འཇིགས་པའི་ཉི་མ་བྱེ་བ་ཕྲག་དགུའི་འོད་ཟེར་མཆོག་པས་འཇིགས། ལ་ལར་མདངས་བཟང་གཟི་ཆེན་བདེ་དང་ཞི་བར་ལྡན་པ་རྒྱལ་བའི་གཟུགས་སུ་སྣང་། ལ་ལར་འགྲོ་བ་ཐམས་ཅད་མཉམ་པར་འཇོག་པའི་གཟུགས་ལྡན་གསུང་མཆོག་ལྡན་པར་སྟོན། རྡོ་རྗེ་སེམས་དཔའ་གྲུབ་ཕྱིར་འདུལ་ལ་མཁས་པ་མ་ལུས་བདེ་བའི་མཆོག་རྣམས་ལ། ཨ་རལ་ཐམས་ཅད་མཉམ་སྦྱོར་གྲུབ་པར་མཛོད། རུཊ་མཊ་ཨ་ལ་ལ་ལ་ཧོཿ  རྣམ་པ་མང་པོས་འདུལ་བ་མཛད་པའི་ཚུལ་ལ་གར་མཁན་མཆོག་གི་གར་མཛད་པ། དམ་ཚིག་གར་གྱི་དབང་ཕྱུག་སངས་རྒྱས་གར་མཁན་མཛོད། ཨ་ལ་ལ་ལ་ཧོཿ རྣམ་མང་བདེ་མཆོག་རབ་ཏུ་གར་མཛད་པའི་ཐར་པའི་བདེ་བ་ཐོབ་པར་མཛོད། འདི་ཡིས་བ་དན་གསུམ་དང་ལྡན་པས་གར་དུ་བྱའོ། །རབ་ཏུ་དགའ་དང་རྗེས་སུ་ཆགས་པར་དགའ་བའི་མདའ་གཞུ་རབ་ཏུ་ཕྲ་བའི་རྒྱས་བཏབ་པས། རབ་ཏུ་དགའ་བ་སྦྱོར་བའི་བདེ་བས་མྱོས་པ་བདེ་བ་ཐམས་ཅད་བདག་ལ་གྲུབ་པར་མཛོད། །རབ་ཏུ་བདེ་མཆོག་རྣམ་པ་སྣ་ཚོགས་རྣམ་པར་རྒྱལ་བའི་རྒྱལ་མཚན་བསྒྲེང་བའི་ལོངས་སྤྱོད་དང་། རབ་ཏུ་དགའ་བའི་དབང་ཕྱུག་ཆེ་མཆོག་གྲུབ་པ་དེ་བཞིན་གཤེགས་པ་ཧོ་རྟ་མཆོག་ཧོཿརབ་ཏུ་སྣ་ཚོགས་བདེ་བའི་མཆོག་ལ་རོལ་ཅིག་ཧོཿ བདེ་བས་སློང་བ་རྣམ་པར་རོལ་ཧཱུཾ་སྣང་བར་མཛོད་ཨ་ལ་ལ་ལ་ཧོཿ དེ་བཞིན་གཤེགས་པ་ཀུན་གྱི་མཁའ་འགྲོ་སྒྱུ་མ་སྣ་ཚོགས་ཀྱིས། སློབ་མ་ཐམས་ཅད་བཟུང་དུ་གསོལ། ཀྱེ་བདེ་བའི་མཆོག་གྲུབ་པར་མཛོད། ཨེ་མའོ་བདེ་བ་བདེ་བ་གསོལ། །དམ་པ་རབ་ཏུ་བཞུགས་པར་མཛོད། །བདག་ལ་རབ་ཏུ་བདེ་བར་འགྱུར། །ཨ་ལ་ལ་ལ་ཧོཿ ཨེ་མའོ་ཤི་ཤི་ཞུགས་ཤིག་ཞུགས་ཤིག །མཁའ་འགྲོ་བདེ་བའི་མཆོག །ཡོངས་སུ་བསྐོར་ཀུན་ཏུ་ཞུགས། །རྡོ་རྗེ་སེམས་དཔའ་སྡུད་པ་དང་། །རྡོ་རྗེ་རིན་ཆེན་བླ་མེད་པ། །རྡོ་རྗེ་ཆོས་ནི་གསུང་བ་དང་། །རྡོ་རྗེ་ལས་ནི་བྱེད་པར་འགྱུར། །ཧཱུཾ། རྡོ་རྗེ་ལས་ཀྱི་མདའ་གཞུ་ལ་ཕྱག་འཚལ་ལོ། །དཔལ་རྡོ་རྗེ་ཆགས་པའི་དམ་ཚིག་ལ་ཕྱག་འཚལ་ལོ། །རྡོ་རྗེ་ཁ་ཊྭཱཾ་ག་རབ་ཏུ་འཇིགས་པ་ལ་ཕྱག་འཚལ་ལོ། །རྡོ་རྗེ་དྲིལ་བུ་དཀྲོལ་བ་ལ་ཕྱག་འཚལ་ལོ། །ལ་ལ་རབ་ཏུ་དྲག་ཅིང་སྐྱེ་བོ་དྲག་ལ་དྲག་པའི་བུད་མེད་སྐུ་ལྟར་རབ་ཏུ་སྣང་། །འགྲོ་བ་ཐམས་ཅད་འདུལ་ཕྱིར་ལ་ལར་རབ་ཏུ་རྣོ་བའི་འཁོར་ལོ་ཕྱག་ན་བསྣམས་པའི་སྐུ། །ལ་ལར་རབ་ཏུ་དེས་ཤིང་ཞི་བ་མི་འགྱུར་སྦྱིན་པ་ཚངས་པའི་སྐུ་ཡང་སྟོན་པར་མཛོད། །ལ་ལར་རབ་ཏུ་འབར་བའི་ཆགས་པ་པདྨའི་རྒྱལ་པོའི་དམ་ཚིག་བདག་ལ་གྲུབ་པར་མཛོད། །ཐམས་ཅད་དབང་བསྐུར་དབང་ཕྱུག་དམ་པ་མི་ཟད་གཏེར་མཆོག་བདག་ལ་གྲུབ་པར་མཛད་དུ་གསོལ། །ཀུན་མཆོག་རྒྱལ་མཚན་རྣམ་རྒྱལ་བསྒྲེང་བ་རྡོ་རྗེ་རིན་ཆེན་ཤིན་ཏུ་ཆེ་བ་བདག་ལ་མཛོད། །ལ་ལར་མཁས་པའི་གཟུགས་ཀྱང་འཛིན། །ལ་ལར་དུས་མཐའི་དུས་ལྟར་དྲག །ལ་ལར་རྒྱལ་བའི་དབང་པོ་བཞིན་དུ་ཞི། །ལ་ལར་རྟ་མཆོག་འདོད་སྦྱོར་འདོད་པ་སྒྲུབ། །དེ་ནས་གར་དང་ལྡན་པ་ཡིས། །དབྱངས་འདི་རྣམས་ཀྱིས་གླུ་བླངས་ཤིང་། །དཔལ་ལྡན་གཡོན་དུ་འདུད་པ་ཡིས། །གཡས་ཀྱི་བ་དན་གསུམ་དུ་བྱ། །གཡས་དང་གཡོན་གྱི་སྦྱོར་བ་ཡིས། །བདེ་བ་དབབ་པའི་གར་བྱེད་པས། །སྐྱིལ་མོ་ཀྲུང་ནི་ཕྱེད་བཅས་ལ། །རྐང་པ་རང་གི་བརླ་མནན་ནས། །དེ་ཉིད་ཀྱི་ནི་སྦྱོར་བ་ཡིས། །དེ་ནས་བདེ་བར་བླངས་བསྡམས་ནས། །ལེགས་པར་བསྡམས་ཏེ་ཕྱེར་བཏགས་ནས། རབ་ཏུ་བཀྲམ་སྟེ་བཏུང་བར་བྱ། །བདེ་བར་རེག་པར་མཉམ་སྦྱོར་བའི། །མཆོད་པ་རྣམས་ནི་ཡང་དག་དབུལ། །དེ་ནས་འདི་ཡིས་མཆོད་བྱ་བ། །གཡས་དང་གཡོན་གྱི་ལག་པ་ཡིས། །འགྱིང་བ་མཆོག་གི་གར་བྱས་ཏེ། །སྟེང་དུ་དོར་དང་འོག་ཏུ་དོར། །བསྐོར་དང་དེ་བཞིན་བྱུག་བྱས་ཏེ། །མེ་ཏོག་བདུག་པ་མར་མེ་མཆོག། །དྲིའི་མཆོད་པ་དབུལ་བར་བྱ། །ལྷག་མ་གར་གྱི་ཚུལ་གྱིས་སུ། །གླིང་བུ་པི་ཝང་རྫ་རྔ་མཆོག །དེ་བཞིན་ཅང་ཏེའུ་རྣམས་དག་ཀྱང་། །གཡོན་གྱི་ཁུ་ཚུར་རབ་བསྡམས་ཏེ། །ལག་པ་གཡས་པས་བརྡུང་བྱ་ཞིང་། །རང་གི་མིང་གིས་བསྐུལ་བྱས་པས། །སྔགས་པས་མཆོད་པ་དབུལ་བར་བྱ། །ཞི་བའི་ཐལ་མོ་དགྱེས་པ་བསྐྱེད། །སྨིན་མཚམས་ཁྲོ་གཉེར་འགྱུར་བ་བཅས། །ལྟ་བ་རབ་འབར་རྣམ་པར་འགྱུར། །ལྟ་བའི་ཕྱག་རྒྱ་མཆོག་འདི་ནི། །ཁམས་གསུམ་དག་ཀྱང་འབར་བར་བྱེད། །ཤ་ཆེན་གྱིས་ནི་རོ་མྱོང་ཞིང་། །མ་མཆུ་སོ་ཡིས་མནན་པ་ཡིས། །འཛུམ་པའི་ཕྱག་རྒྱ་མཆོག་འདི་ནི། །ཁམས་གསུམ་དག་ཀྱང་ཟ་བར་བྱེད། །སྟེགས་ལ་སོགས་པའི་ཉམས་དང་ལྡན། །མཛེས་པའི་བཞིན་ནི་རྣམ་བསྒྱུར་ཞིང་། །རིམ་གྲོར་བཅས་ཤིང་སྟེག་པའི་མཆོག། །སྟེག་པའི་ལྟ་བའི་གར་བྱེད་ཅིང་། །མཛེས་པའི་ཚུལ་དང་གར་ཐབས་ཀྱིས། །བཞིན་གྱི་ཕྱག་རྒྱ་ལྡན་པར་བྱ། །སྨིན་མ་མིག་དང་སོ་དང་མཆུ། །ཁ་དང་ལུས་དང་རྐང་ལག་གིས། །ཆ་ལུགས་བཞིན་དུ་གར་བྱས་ཏེ། །ཕྱག་རྒྱ་ཀུན་གྱི་མཆོད་པ་འབུལ། །སུ་བྷ་ག་སྟྭཾ་མ་ཧཱ་དེ་བི་ཧི་རི་མི་དི་ར་ནི་ཤྲི་ཡེ། ཆོས་ཀྱི་ཕྱག་རྒྱ་དམ་པ་འདི། །འདོད་པའི་བདེ་བ་ཀུན་སྦྱིན་པའོ། །ཨོཾ་ཧེ་རུ་ཀ་བཛྲ་ས་མ་ཧི། སརྦ་དུཥྚ་ས་མ་ཡ་མུ་དྲ་པྲ་བྷཾ་ཛ་ཀ་ཧཱུཾ་ཕཊ། འདི་ཡང་དཔལ་ཧེ་རུ་ཀའི་གསུང་གི་ཕྱག་རྒྱའོ། །རུ་ལུ་རུ་ལུ་བྷྱོ་ཞེས་བྱ་བའི་ཡི་གེ་གསུམ་གྱིས་བྱིན་གྱིས་བརླབས་པ་འདི་ཡང་དཔལ་ཧེ་རུ་ཀའི་གསུང་གི་ཕྱག་རྒྱ་སྟེ། ལས་དང་དངོས་གྲུབ་སྣ་ཚོགས་པའོ། །བ་ཧུ་བི་བི་ཏ་རོའུ་དྲ་སནྟ་ཏི་ཨ་ཤེ་ཥ་ནི་ཤེ་ཥ་སཏྭ་བི་ན་ཡ་སརྦ་ཏཐཱ་ག་ཏ། ཛ་ལེ་པྲ་ཛ་ལེ་ཀུརྦ་བི་ཀུརྦ་སརྦ་ཤམྦ་རེ་རུ་ལུ་རུ་ལུ་ཧཱུཾ་བྷྱོ་ཧཱུཾ། འདི་ཡང་དཔལ་ཧེ་རུ་ཀའི་གསུང་གི་ཕྱག་རྒྱ་སྟེ། ལས་དང་དངོས་གྲུབ་སྣ་ཚོགས་པའོ། །དེ་ནས་བཟླས་པ་དང་བསྒོམ་པ་ཅི་ནུས་པ་བྱས་ཏེ་དཀྱིལ་འཁོར་བསྡུ་བར་བྱའོ། །དེ་ནས་དཔལ་ཧེ་རུ་ཀའི་ཕྱག་རྒྱས་བསྲུང་བ་བྱས་ཏེ། ཅི་དགའ་བར་གནས་པར་བྱའོ། །དེ་ལ་བསྲུང་བའི་ཕྱག་རྒྱ་ནི་འདི་ཡིན་ཏེ རྡོ་རྗེ་སེམས་དཔའ་དཔལ་སྦྱོར་བ། །ཧེ་རུ་དཔལ་གྱི་རྣམ་འཕྲུལ་བས། །ཇི་ལྟའི་ཚུལ་བཞིན་བྱེད་པ་ཡིས། །རྡོ་རྗེ་ཁུ་ཚུར་གཉིས་བཅིངསནས། །གོ་ཆ་བགོ་བའི་ཐབས་སུ་བྱ། །སྤྱི་བོ་དང་ནི་དཔྲལ་བ་གཉིས། །གློ་རུ་གཉིས་དང་རྒྱབ་ཏུ་གཉིས། །རྡོ་རྗེ་ཕྲེང་བས་བཅིངས་པ་དང་། །སངས་རྒྱས་གཙུག་གི་ནོར་བུ་དག །དར་བཅིངས་ཐབས་སུ་བཅིངས་ནས་ནི། །འགྱིང་དང་བཅས་པའི་མཐའ་ནས་འགྲོལ། །ད་ར་དཔྱངས་པའི་ཐབས་བྱས་ནས། །ཐལ་མོ་བརྡབ་པས་བརྟན་པར་བྱ། །འདི་ཡིས་བསྲུང་བ་བྱས་ན་ནི། །རྡོ་རྗེ་སེམས་དཔའ་དཔལ་དང་འདྲ། །མི་ཆོད་པ་དང་མི་ཕྱེད་པའི། །རྡོ་རྗེ་སྐུ་ནི་རབ་ཏུ་འགྲུབ། །རིམས་དང་དུག་དང་དབྱིག་དུག་ནད། །མཁའ་འགྲོས་གཙོས་དང་གདོན་རྣམས་དང་། །ཡན་ལག་མ་རུང་བྱེད་པ་ཀུན། །འདི་ཡིས་བསྲུང་ན་ཡོང་མི་ཚུག །དཔལ་རྡོ་རྗེ་གོ་ཆ་ཞེས་བྱ་བའི་ཕྱག་རྒྱའོ། །དེ་ལ་དཔལ་ཧེ་རུ་ཀའི་དངོས་གྲུབ་ཐམས་ཅད་ཀྱི་ཕྱག་རྒྱ་ནི། གཡོན་པ་དྲིལ་བུ་སྒྲ་སྒྲོགས་ཤིང་། །གཡས་པ་ཡི་ནི་ལག་པ་ཡིས། །རྡོ་རྗེ་གྱེན་དུ་གསོར་ཞིང་བསྐོར། །སྒྱུ་མ་ཐམས་ཅད་འབྱུང་བར་བྱ། །ཞེས་པ་འདི་དངོས་གྲུབ་ལ་སྦྱར་བར་བྱའོ། །དེ་ལ་དཔལ་རྡོ་རྗེ་ཧེ་རུ་ཀའི་ལས་ཐམས་ཅད་པའི་ཕྱག་རྒྱ་ནི། རྡོ་རྗེ་ཁུ་ཚུར་བཅིངས་པ་ལས། །མཐེའུ་གཉིས་ནི་རབ་བརྐྱང་ན། །མཁའ་འགྲོ་ལས་རྣམས་ཐམས་ཅད་ནི། །མ་ལུས་ལུས་པ་མེད་པར་འགྲུབ། །ཅེས་བྱ་བའི་དཔལ་རྡོ་རྗེ་ཧེ་རུ་ཀའི་ཁུ་ཚུར་གྱི་ཕྱག་རྒྱ་འདིས་ཧེ་རུ་ཀའི་ལས་ཐམས་ཅད་ལ་སྦྱོར་རོ། །གལ་ཏེ་སློབ་མ་དཀྱིལ་འཁོར་དུ་གཞུག་པར་འདོད་ན་ནི་འདི་ཉིད་ལས་གསུངས་པ་བཞིན་དབང་དང་དམ་ཚིག་སྦྱིན་པར་བྱའོ། །འདི་ལྟ་བུའི་ཆོ་གས་ཇི་ལྟར་དམ་བཅས་པ་བཞིན་བསྒྲུབས་ནས། ཐ་མར་དངོས་གྲུབ་ལེན་པའི་ཚེ་གཉིས་སུ་མེད་པར་རོལ་པ་ལས་བྱང་ཆུབ་ཀྱི་སེམས་བླངས་ཏེ། སྔར་ཚོགས་ཀྱི་དཀྱིལ་འཁོར་གྱི་དབུས་སུ་བཞག་པའི་བདུད་རྩི་དང་སྦྱར་བའི་དངོས་གྲུབ་བླང་བར་བྱའོ། །འདི་ནི་དཔལ་ཧེ་རུ་ཀའི་དཀྱིལ་འཁོར་ཆེན་པོའི་ཚུལ་གྱིས་ཚོགས་ཀྱི་དཀྱིལ་འཁོར་དུ་བསྒྲུབ་པའི་ཆོ་ག་སྟེ་མན་ངག་གི་ཕྱོགས་གཅིག་གོ ། ཡང་། མན་ངག་གི་ཕྱོགས་གཉིས་པ་ནི་འབར་བའི་དཀྱིལ་འཁོར་བསྐྱེད་ནས་མཆོད་པའི་ཆོ་ག་ཡན་ལག་བཅུ་དང་བཅས་པས་བསྒྲུབ་པར་གསུངས་པ་སྟེ། དེ་ཡང་ཚུལ་སྔ་མ་ནི་ཚོམ་བུ་མིའི་དཀྱིལ་འཁོར་དུ་དངོས་གྲུབ་ཆེན་པོ་བསྒྲུབ་པ་གཙོར་གསུངས་ལ། ཚུལ་གཉིས་པ་ནི་གདུག་པ་ཅན་གདུལ་བའི་ལས་གྲུབ་པ་གཙོར་གསུངས་སོ། །དེ་ལ་འདིའི་རིམ་པ་ནི། དང་པོར་དཔལ་ཧེ་རུ་ཀའི་འབར་བའི་དཀྱིལ་འཁོར་བསྐྱེད་པའི་རིམ་གྱིས་སམ། ཅིག་ཅར་ཅི་དགའ་བར་བསྐྱེད་པར་བྱ་སྟེ། དེ་ལ་རིམ་གྱིས་བསྐྱེད་པར་འདོད་ན་ནི་ཆོ་ག་སྔ་མའི་ཚུལ་དུ་འདིར་ཡང་སྦྱར་རོ། །ཅིག་ཅར་བསྐྱེད་པར་འདོད་ན་ནི་དང་པོ་རྣམ་པར་མི་རྟོག་པ་ལས་དཔལ་རྡོ་རྗེ་སེམས་དཔའི་རྣལ་འབྱོར་དུ་གནས་ཏེ། ཚིག་འདིས་བསྐུལ་ལོ། །འདས་པའི་དུས་ན་སྔོན་བྱུང་བ། །བདག་ཉིད་ཆེན་པོ་རྟག་པ་ཡི། །དེ་བཞིན་གཤེགས་པའི་གསུང་རབ་ལ། །འགྲོ་བའི་ཚུལ་དུ་སྔོན་བྱུང་བ། །དེ་ཚེ་སེམས་ཅན་ཐམས་ཅད་ནི། །ཤིན་ཏུ་ཁྲོ་གཏུམ་གདུག་པར་གྱུར། །ཞེས་བརྗོད་པས་དཔལ་རྡོ་རྗེ་སེམས་དཔའི་སྦྱོར་བ་དེ་ཉིད་ཀྱིས་གདུག་པ་ཅན་གདུལ་བའི་ཕྱིར། སངས་རྒྱས་ཐམས་ཅད་བཀའ་གློད་པར་དགོངས་ནས། དཔུང་པ་གཡས་གཡོན་རྡོ་རྗེ་བཅིངས་ཏེ། རྡོ་རྗེ་སེ་གོལ་གྱི་སྒྲས་སངས་རྒྱས་ཐམས་ཅད་བསྡུ་བ་མཛད་པས་འཇིག་རྟེན་གྱི་ཁམས་ཐམས་ཅད་ཏིལ་འབྲུ་བཞིན་དུ་རྒྱས་པར་བཏགས་ཏེ། སངས་རྒྱས་རྣམས་ཀྱི་བཀའ་གློད་པ། །ཤིན་ཏུ་གདུག་ཅིང་གཏུམ་པོ་ལ། །ཞི་བས་ཕན་པར་མི་འགྱུར་ཏེ། །ཤེས་རབ་ཐབས་ཀྱི་ངོ་བོ་ཡི། །ཁྲོ་བོར་དེ་བཞིན་གཤེགས་ཀུན་མཛད། །ཅེས་གློད་དེ་དྲག་པོས་གདུལ་བར་དགོངས་ནས་བྲུཾ་ཞེས་བརྗོད་པས་བྲུཾ་སྨུག་ནག་ལས་འོད་ཟེར་གྱི་འཕྲོ་འདུས་སངས་རྒྱས་ཀྱི་ཞིང་ཐམས་ཅད་དུར་ཁྲོད་འབར་བའི་གཞལ་ཡས་ཁང་དུ་བྱིན་གྱིས་བརླབ་བོ། །དེ་ནས་འབར་བའི་སྐུ་བསྐྱེད་པའི་ཕྱིར། དེ་ནས་སྣ་ཡི་རྩེ་མོ་ལ། །ཡིད་ནི་བརྟན་པ་ཡང་དག་གཟུང་། །སྣ་ཡི་དབུགས་རིང་དྲོ་བ་ལས། །རྒྱལ་བས་ཕྱག་རྒྱའི་སྦྱོར་བ་ཕྱུང་། །བཅོམ་ལྡན་རྣལ་འབྱོར་དེ་ཉིད་ནི། །རྡོ་རྗེ་ཁྲོ་བོར་གྱུར་ནས་བྱུང་། །ཐོད་ཕྲེང་གི་ཕྱག་རྒྱ་སྨིན་མཚམས་སུ་བཅས་ཏེ། ཨོཾ་ཤྲཱི་ཧེ་རུ་ཀ་བཛྲ་ས་མ་ཡ་ཧི་སརྦ་དུཥྚ་ས་མ་ཡ་མུ་དྲ་པྲ་བྷནྫ་ཀ་ཧཱུཾ་ཕཊ། ཅེས་བརྗོད་པས་དཔལ་རྡོ་རྗེ་སེམས་དཔའི་ཤངས་ཀྱི་རླུང་སྒྲོམ་ནས་དཔལ་ཧེ་རུ་ཀ་བྱུང་བས་དཔལ་རྡོ་རྗེ་སེམས་དཔའ་ཉིད་ཧེ་རུ་ཀར་གྱུར་པར་བྱའོ། །དེ་ནས་བྱིན་གྱིས་རླབས་པའི་ཆོ་ག་ཚུལ་སྔ་མ་ལྟར་འདིར་བྱས་ཀྱང་རུང་། ཕྲིན་ལས་གཙོར་གཉེར་བས་མ་བྱས་ཀྱང་རུང་སྟེ། དེ་ལ་མཁའ་འགྲོ་མའི་དཀྱིལ་འཁོར་གདོན་པར་བྱ་སྟེ། དེ་ཡང་ལྷ་མོ་སྨ་ཤ་ནི་ཡུམ་ཀྲོ་དྷཱི་ཤྭ་རིར་བྱིན་གྱིས་བརླབས་ཏེ། དེ་དང་རོལ་པ་ལས་མཁའ་འགྲོ་མའི་དཀྱིལ་འཁོར་བསྐྱེད་པའམ། ཡང་ན་གཙོ་བོ་ཉིད་ཀྱི་སྐུའི་འོད་ཟེར་ལས་སོ་སོའི་སྙིང་པོ་བརྗོད་པ་ཙམ་གྱིས་བསྐྱེད་པར་བྱའོ། །སྔོན་གྱི་སློབ་དཔོན་ཁ་ཅིག་ནི། སྙིང་པོ་རེ་རེ་ལ་ཡང་ལན་བཞི་བཞི་བརྗོད་པར་གསུངས་ཏེ། དེ་ཡང་བསྐུལ་བ་དང་བསྐྱེད་པ་དང་རྫོགས་པ་དང་མཐར་ཕྱིན་པར་བྱ་བའི་ཕྱིར་རོ་ཞེས་སོ། །དེ་ལྟར་སྐུ་བསྐྱེད་ནས་མཆོད་པའི་ཆོ་ག་ཡན་ལག་བཅུའི་སྒོ་ནས་གསུངས་པ་ཡང་། སློབ་དཔོན་ཧཱུཾ་ཀ་རའི་ཞལ་སྔ་ནས་དཔལ་ཡང་དག་གྲུབ་པ་ལས། འདི་སྐད་དུ། ཡེ་ཤེས་དཀྱིལ་འཁོར་སྤྱན་དྲངས་ཏེ། །གཞུག་དང་བརྟན་དང་མི་གཡོ་དང་། །དམ་ཚིག་ཟིལ་གནོན་ཕྱག་བྱེད་དང་། །མཆོད་དང་སྟོབ་དང་བཟའ་བ་དག །ཚུལ་རིགས་གོམས་པའི་བློ་དག་གིས། །ཅི་རིགས་སུ་ནི་ལས་རྣམས་བྱ། །ཞེས་གསུངས་པ་ཡིན་ཏེ། དེ་ཡང་དང་པོར་སྙན་གསན་དབབ། དེ་ནས་སྤྱན་དྲང་། དེ་ནས་དམ་ཚིག་གི་དཀྱིལ་འཁོར་ལ་ཡེ་ཤེས་ཀྱི་དཀྱིལ་འཁོར་གཞུག་ཅིང་བསྟིམ། དེ་ནས་བཞུགས་པ་རྣམས་བརྟན་པར་བྱ། དེ་ནས་བརྟན་པ་རྣམས་མི་གཡོ་ཞིང་དབང་དུ་བྱ། དེ་ནས་ཐུགས་དམ་བསྐུལ། དེ་ནས་གདུག་པ་ཟིལ་གྱིས་མནན། དེ་ནས་ཕྱག་བྱ། དེ་ནས་མཆོད། དེ་ནས་སྟོབ། དེ་ནས་བཟའ་སྟེ། དེ་ལྟར་ཡན་ལག་དེ་དག་གིས་དྲག་པོའི་ཕྲིན་ལས་སྒྲུབ་བོ། །དེ་ཡང་བསྡུ་ན་རྣམ་པ་བཞི་ཡིན་ཏེ། སྤྱན་དྲང་བ་དང་། ཕྱག་བཙལ་བ་དང་། མཆོད་པ་དང་། ལས་བསྒྲུབ་པའོ། །དེ་ཡང་དང་པོར་སྙན་གསན་ཕབ། དེ་ནས་སྤྱན་དྲང་བ་ནི་ལྕགས་ཀྱུའི་དོན། གཞུག་པ་ནི་ཞགས་པའི་དོན། བརྟན་པ་ནི་ལྕགས་སྒྲོག་གི་དོན། མི་གཡོ་བ་ནི་དྲིལ་བུའི་དོན། དེ་ལྟར་ཕྱག་རྒྱ་བཞི་དང་ལྡན་པའི་དམ་ཚིག་ནི་དམ་ཚིག་བསྐུལ་བའི་དོན། ཟིལ་གནོན་ནི་ཕྲིན་ལས་བསྐུལ་བའི་དོན་ཏེ། དེ་བས་ན་ཐམས་ཅད་སྤྱན་དྲང་བའི་ཆོ་གའི་ཡན་ལག་ཙམ་མོ། །ཕྱག་དང་མཆོད་པ་ནི། དངོས་སུ་སྨོས་པར་ཟད། བསྟབ་པ་དང་བཟའ་བ་ནི་གདུག་པ་ཅན་འདུལ་བའི་ལས་གྲུབ་པའི་མཚན་ཉིད་དོ། །མདོར་བསྡུ་ན་སྤྱན་དྲང་བ་དང་ཕྱག་བཙལ་བ་ཡང་མཆོད་པའི་ཆོ་ག་ཡིན་ཏེ། འབར་བའི་དཀྱིལ་འཁོར་མཆོད་ནས་ལས་བསྒྲུབ་པ་ཙམ་དུ་ཟད་དོ། །དེ་ལ་སྙན་གསན་གསོལ་བ་ནས་ཕྱག་བྱ་བ་ལ་ཐུག་གི་བར་ནི་མཆོད་པའི་ཡི་གེ་གཞན་ནས་གསལ་བར་འབྱུང་བ་ལྟར་བྱའོ། །མཆོད་པའི་སྐབས་སུ་ནི་མན་ངག་གི་ཚུལ་སྔ་མ་ནས་འབྱུང་བ་ལྟ་བུར་ཅི་ཙམ་འབྱོར་བས་བྱའོ། །བསྟབ་པ་དང་བཟའ་བ་ཡང་གཞན་བཞིན་བྱ། དཀྱིལ་འཁོར་བསྡུ་བ་ལ་སོགས་པ་སྤྱིའི་ཡན་ལག་རྣམས་ཀྱང་སྤྱི་དང་མཐུན་པར་བྱའོ། །དཔལ་ཧེ་རུ་ཀའི་དཀྱིལ་འཁོར་དུ་བསྒྲུབ་པའི་ཆོ་ག་རྫོགས་སོ། །
ད་ནི་དཔལ་པད་མ་གར་གྱི་དབང་ཕྱུག་གི་དཀྱིལ་འཁོར་ལ་སོགས་པར་བསྒྲུབ་པའི་ཆོ་ག་བཤད་དེ། དེའི་ཕྱིར། གཞན་ཡང་ཤིན་ཏུ་རྣལ་འབྱོར་པ། །མ་ལུས་པད་མོ་རྣམ་སྦྱང་ཕྱིར། །སྐལ་བཟང་དམ་པ་མི་འགྱུར་བ། །པད་མོ་སྒྱུ་མ་དབང་ཕྱུག་གྱུར། །ཞེས་བྱ་བ་ལ་སོགས་པ་རིགས་སོ་སོའི་དཀྱིལ་འཁོར་དུ་བསྒྲུབ་པ་གསུངས་ཏེ། དེ་ལ་དཀྱིལ་འཁོར་འདི་རྣམས་ཀྱི་ཆོ་ག་ཡང་གོང་དུ་དཔལ་རྡོ་རྗེ་སེམས་དཔའི་དཀྱིལ་འཁོར་དུ་སྤྱིའི་ཆོ་ག་རྒྱས་པར་བསྟན་པ་དང་། དཔལ་རྣམ་པར་སྣང་མཛད་དང་ཧེ་རུ་ཀའི་དཀྱིལ་འཁོར་དུ་བྱེ་བྲག་གི་ཆོ་ག་བསྟན་པས་དེ་བཞིན་དུ་རིགས་གཞན་ལ་ཡང་རང་རང་གི་རིགས་ཀྱི་ཕྱག་རྒྱ་རྒྱུད་ལས་སོ་སོར་གསུངས་པ་རྣམས་དེ་བཞིན་དུ་སྦྱར་ཏེ་ཤེས་པར་བྱའོ། །དེ་ལ་རིགས་སོ་སོའི་ཕྱག་རྒྱ་གང་ཡིན་ངོ་མི་ཤེས་པ་རྣམས་ཀྱང་འོག་ནས་ཕྱག་རྒྱ་སོ་སོའི་སྐབས་སུ་བབ་པའི་དུས་སུ་རིགས་གང་གི་ཕྱག་རྒྱ་ཡིན་པ་དང་། རང་གི་ངོ་བོ་གང་ཡིན་པ་དང་། དགོས་པ་གང་དུ་སྦྱར་བ་རྣམས་ཀྱིས་སྟོན་པར་འགྱུར་བས་ཤེས་པར་འགྱུར་རོ། །དེ་བས་ན་འདིར་རྒྱུད་འདི་ཉིད་དུ་གསལ་བར་མ་གསུངས་པའི་སྙིང་པོ་གསང་སྔགས་ལྟ་བུ་དང་། ཕྱག་རྒྱའི་ཚུལ་ཤེས་ཙམ་བརྗོད་པར་བྱའོ། །དེ་ལ་དཔལ་པད་མ་གར་གྱི་དབང་ཕྱུག་གི་དཀྱིལ་འཁོར་ནི། སྙིང་པོ་པད་མའི་དབྱིབས་ལ་ཕྱི་རོལ་སྔ་མ་དང་མཐུན་པར་བྱའོ། །སྙིང་པོ་ནི་ཧྲཱིཿཞེས་བྱ་བ་མདོག་དཀར་པོ་ཟླ་བའི་དཀྱིལ་འཁོར་ལ་གནས་པ་ལས་བསྐྱེད་དེ། སྐུ་མདོག་ཤེལ་སྒོང་ལྟར་དཀར་བ་འོད་ཟེར་དམར་པོ་ལ་སོགས་པ་འབར་བ་སྣ་ཚོགས་ཀྱི་ཕྲེང་བ་འཁྲིགས་པས་སངས་རྒྱས་ཚེ་དཔག་མེད་ཀྱིས་དབུ་བརྒྱན་པ། རྒྱནཐམས་ཅད་ཀྱིས་བརྒྱན་པ། ཕྱག་གྲངས་ངེས་པ་མེད་དེ། བརྒྱ་པ་ལ་སོགས་པས་གར་ཐབས་ཀྱི་ཚུལ་གྱིས་སྣ་ཚོགས་པད་མ་བསྣམས་ཤིང་པད་མའི་ཕྱག་རྒྱ་ཅན། སེམས་དཔའི་སྐྱིལ་མོ་ཀྲུང་གིས་པདྨའི་གདན་ལ་བཞུགས་པའོ། །གསང་སྔགས་ནི། ཨོཾ་སྭ་བྷཱ་བ་བི་ཤུདྡྷ་པདྨ་ནརྟེ་ཤྭ་ར་ཧྲཱིཿཞེས་བྱའོ། །ལྷ་མོ་རྣམས་ནི་གསང་བའི་ཡུམ་བཞི་ལ། ཤར་ཕྱོགས་སུ་རྣམ་པར་གཟིགས། ཕྱག་གཡོན་པས་པདྨ་དམར་པོ་འཛིན། གཡས་མཐེབ་མཛུབ་སྦྱར་ཏེ་སྙིང་གར་འདྲེན་པའི་ཚུལ་གྱིས་ཁ་འབྱེད་པ་ས་བོན་ཛཿལས་བསྐྱེད། གསང་སྔགས་ནི། ཨོཾ་སརྦ་ཏ་ཐཱ་ག་ཏ་པདྨི་ཛཿཞེས་བྱའོ། །ལྷོར་སྒྲོལ་མ་བྱང་ཆུབ་མ་གཡོན་ན་པད་མ་ལྗང་གུ་གཡས་ཁུ་ཚུར་སྙིང་གར་བཅིངས་པ་ཧཱུཾ་ལས་བསྐྱེད། ཧཱུཾ་བཛྲ་པདྨི། གསང་སྔགས་སོ། །ནུབ་ཕྱོགས་སུ་རྒྱ་ཅན་མ་གཡོན་པད་མ་དཀར་པོ་གཡས་འཁོར་ལོ་བསྣམས་པ་སྙིང་པོ་བཾ་ལས་བསྐྱེད། ཧེ་པདྨི་པདྨི་བཾ། གསང་སྔགས་སོ། །བྱང་དུ་ཁྲོ་གཉེར་མ་གཡོན་པད་མ་མཐིང་ག་གཡས་གསལ་ཞིང་བསྣམས་པ་ཧོ་ལས་བསྐྱེད། ཧོ་པདྨ་ཎི་ར་ཛཾ། གསང་སྔགས་སོ། །རིགས་ཀྱི་ཡུམ་བཞི་ལ་ཤར་ཕྱོགས་སུ་ཁྲོ་མོ་དབང་ཕྱུག་མ་ཕྱག་མཚན་རྣམ་པར་གཟིགས་དང་འདྲ་བ་ཧཱུཾ་ལས་བསྐྱེད། ཧཱུཾ་པདྨ་ཙཎྜི་ཤྭ་རི་ཧཱུཾ་ཕཊ། གསང་སྔགས་སོ། །ལྷོར་པདྨ་མཐུ་ཆེན་མ་ཕྱག་མཚན་སྒྲོལ་མ་བྱང་ཆུབ་མ་དང་མཐུན་པ་ཧེ་ལས་བསྐྱེད། ཧེ་མ་མ་ཧཱ་བི་ཤྭ་པདྨ་མུ་དྲེ་ཌྱེ་ཧཱུཾ་ཕཊ། གསང་སྔགས་སོ། །ནུབ་ཏུ་པདྨ་དཔལ་ཆེན་མ་གཡོན་པདྨ་སེར་པོ་ཆུ་སྲིན་གྱི་རྒྱལ་མཚན་བསྣམས་པ་ས་བོན་ཨ་ལས་བསྐྱེད། ཧྲཱིཿཔདྨི་པདྨི་ཧཱུཾ་ཨ། གསང་སྔགས་སོ། །བྱང་དུ་འདོད་པའི་དབང་མོ་གཡོན་པདྨ་ལེ་བརྒན་གཡས་རྡོ་རྗེ་རྩེ་གསུམ་བསྣམས་པ་ཧོཿལས་བསྐྱེད། ཧོ་པདྨི་བི་ཤྭ་ཀྲ་མ་ཧཱུཾ་ཧཱུཾ་ཛཿ གསང་སྔགས་སོ། །མཆོད་པའི་ལྷ་མོ་སྒོ་མ་བཞིའི་ཕྱག་རྒྱ་ནི་དཔལ་རྡོ་རྗེ་སེམས་དཔའི་དཀྱིལ་འཁོར་ལས་ཤེས་པར་བྱའོ། །དཔལ་རྡོ་རྗེ་ཉི་མའི་དཀྱིལ་འཁོར་ལ་ནི་དཀྱིལ་འཁོར་གྱི་སྙིང་པོ་རིན་པོ་ཆེ་ཟུར་བརྒྱད་ཀྱི་དབྱིབས་སུ་བྱའོ། །དེ་ལ་དཔལ་རྡོ་རྗེ་ཉི་མ་སྐུའི་དཀྱིལ་འཁོར་གྱི་མདངས་འདྲ་བ་ཕྱག་གཡས་གཡོན་དང་པོ་གཉིས་ཀྱི་མདའ་གཞུ་འགེངས་པ། འོག་མ་གཉིས་ན་རལ་གྲི་དང་མེ་ལྟར་འབར་བའི་རྡོ་རྗེ་ཉི་མ་བསྣམས་ཏེ། རྡོ་རྗེ་སྐྱིལ་མོ་ཀྲུང་གིས་བཞུགས་པ་སྙིང་པོ་ཏྲཾ་ལས་བསྐྱེད། གསང་སྔགས་ནི། །ཨོཾ་སིངྔྷཱ་བྷུ་སིངྔྷཱ་བྷུ། སིངྔྷཱ་ས་མ་ས་མ་ཡ་སིངྔྷཱ་མ་ཧཱ་བཛྲ་རཏྣ་བཱ་བ་ཊ་ཊ་ཏྲཾ། ཞེས་བྱའོ། །གསང་བའི་ཡུམ་བཞི་ལ། ཤར་ཕྱོགས་སུ་དབང་བསྐུར་ལྡན་དབང་བསྐུར་བའི་བུམ་པ་བསྣམས་པ་ཛཿལས་བསྐྱེད། བཛྲ་སཏྭ་ཛཿ གསང་སྔགས་སོ། །ལྷོ་ཕྱོགས་སུ་གཏེར་འཛིན་མ་གཏེར་གྱི་བུམ་པ་འཛིན། ཡང་ན་གསེརགྱི་ཞོང་པ་རིན་པོ་ཆེ་སྣ་ཚོགས་ཀྱིས་བཀང་བ་འཛིན་པ་ཧཱུཾ་ལས་བསྐྱེད། བཛྲ་རཏྣ་ཧཱུཾ། གསང་སྔགས་སོ། །ནུབ་ཕྱོགས་སུ་རྒྱལ་མཚན་མཆོག་ལྡན་མ་ཡིད་བཞིན་གྱི་ནོར་བུའི་རྒྱལ་མཚན་བསྣམས་པ་བཾ་ལས་བསྐྱེད། བཛྲ་ངྷརྨ་བཾ། གསང་སྔགས་སོ། །བྱང་ཕྱོགས་སུ་མཆོད་པ་ཆེན་མོ་རིན་པོ་ཆེ་མེ་ཏོག་གི་ཞོང་པ་བསྣམས་པ་ཧོཿལས་བསྐྱེད། བཛྲ་ཀརྨ་ཧོཿགསང་སྔགས་སོ། །རིགས་ཀྱི་ཡུམ་བཞི་ལ་ཤར་ཕྱོགས་སུ་མདའ་འཛིན་མ་ཕྱག་ན་མདའ་གཞུ་འགེངས་པ་ཨ་ལས་བསྐྱེད་དེ། ཨོཾ་བྲྀངྔྷ་བཛྲེ་ཎ་མཊ། གསང་སྔགས་སོ། །ལྷོ་ཕྱོགས་སུ་རལ་གྲི་འཛིན་མ་རལ་གྲི་བསྣམས་པ་ཧྲཱིཿལས་བསྐྱེད། ཨོཾ་པྲ་ཏི་ཧྲཱིཿ གསང་སྔགས་སོ། །ནུབ་ཕྱོགས་སུ་རྡོ་རྗེ་གཟི་བརྗིད་མ་ཕྱག་ན་ཡིད་བཞིན་གྱི་ནོར་བུ་རིན་པོ་ཆེ་ཉིམའི་སྙིང་པོ་ཅན་བསྣམས་པ་ཧོ་ལས་བསྐྱེད། ཨོཾ་ཙནྟི་མ་ཎི་ཧོ། གསང་སྔགས་སོ། །བྱང་ཕྱོགས་སུ་བསྲེག་ཟ་ཕྱག་ན་མེ་འབར་བ་བསྣམས་པ་ཧཾ་ལས་བསྐྱེད། ཨོཾ་བཛྲ་མ་ཤ་མ་ཧཾ། གསང་སྔགས་སོ། །གཞན་ཡང་སྔ་མ་བཞིན་དུ་སྦྱར། དཔལ་རྟ་མཆོག་གི་དཀྱིལ་འཁོར་ནི་དཀྱིལ་འཁོར་གྱི་དབྱིབས་དང་འཁོར་གྱི་ལྷ་མོ་ལ་གཅིག་ཏུ་ཆད་པ་མེད་དེ། གོང་གི་དཀྱིལ་འཁོར་གང་ཡང་རུང་བར་སྦྱར། སྐུའི་ཚུལ་ནི། ཞལ་བཞི་ཕྱག་བཞི་ཞབས་བཞིའི་རྨིག་པ་བཞི་སྐུ་མདོག་དམར་པོ། ཞལ་དབུས་དམར་པོ། ཆགས་པའི་ཞལ། གཡས་མཐིང་ག་ཁྲོས་པའི་ཞལ་གཡོན་དཀར་པོ་ཞི་བའི་ཞལ། སྤྱི་བོ་རྟ་མགོ་ལྗང་གུ་དྲག་ཤུལ་གྱི་ཞལ་ལོ། །ཕྱག་བཞི་ལ་གཡས་གཡོན་དང་པོ་གཉིས་ན་རྡོ་རྗེ་རྒྱ་གྲམ་དང་སྣ་ཚོགས་པད་མ་བསྣམས་པ། གཡས་འོག་མ་བ་དན་ལྕེ་གསུམ་འཕྱར། གཡོན་འོག་མ་མཐའ་རྣམ་པ་གཉིས་སུ་ཤི་བ་སློང་བའི་ཚུལ་དུ་བཞུགས། ཞབས་བཞི་རྨིག་པ་བཞི་གྱད་ཀྱི་དོར་སྟབས་ཀྱིས་མ་ཧཱ་དེ་བ་དང་གཤིན་རྗེ་དང་ཚངས་པ་དང་ཁྱབ་འཇུག་རྣམས་བརྫིས་ནས་དེའི་ཆུང་མ་རྣམས་ཕྲོག་ནས་སྦྱོར་རོ། །སྙིང་པོ་ནི། ཧཱུཾ་བཛྲི་ཧ། ཞེས་བྱའོ། །གསང་སྔགས་ནི། ཨོཾ་སུམྦྷ་ནི་སུམྦྷ་ཧཱུཾ། ཨོཾ་བི་ཤྭ་བཛྲ་ངྷརྨ་བཛྲོ། ཨོཾ་བི་ཤྭ་བཛྲ་སཏྭ་ཧ། ཞེས་བྱ་བའི་སྔགས་ཀྱི་སྦྱར་རོ། །དཀྱིལ་འཁོར་འདི་དག་ཐམས་ཅད་དུའང་སློབ་མ་དབང་བསྐུར་བ་དང་དམ་ཚིག་སྦྱིན་པ་དང་མན་ངག་སྦྱིན་པ་དང་ཡོན་དབུལ་བ་དང་ཆོས་ལེགས་པར་བསྟན་པ་རྣམས་ཀྱི་ཆོ་ག་རྣམས་དཔལ་རྡོ་རྗེ་སེམས་དཔའི་སྐབས་ནས་གསུངས་པ་དང་། 
རིགས་སོ་སོའི་ཕྱག་རྒྱ་སོ་སོ་ལས་གསུངས་པ་བཞིན་ཚང་བར་བསྒྲུབ་པར་བྱའོ། །དམ་ཚིག་རྣམ་པ་སྣ་ཚོགས་ཀྱིས། དེ་ལྟར་རྣམ་པ་སྤྱད་ན་ནི། །ཞེས་བྱ་བ་ལ་སོགས་པ་མན་ཆད་ནི་དཀྱིལ་འཁོར་སོ་སོའི་ཡོན་ཏན་གྱི་བྱེ་བྲག་སྟོན་པར་བྱེད་པའོ། །ལེའུ་འདི་ནི་སྒྲུབ་ཐབས་ཀྱི་ཆོ་ག་ཐམས་ཅད་ཀྱི་དངོས་གཞིར་གྱུར་པ་མཁའ་འགྲོ་མ་སྒྱུ་མ་རྣམ་པར་འཕྲུལ་པ་ཞེས་བྱ་བ་བྱིན་བརླབས་བསྒྲུབ་པ་རྗེས་སུ་མཐུན་པའི་ཕྱག་རྒྱ་བསྟན་པ་ཡིན་པས་མཁའ་འགྲོ་མའི་ཕྱག་རྒྱའི་རྟོག་པ་ཞེས་བྱ་སྟེ་རྟོག་པ་དྲུག་པའོ། །ཅི་རིག་རྣམ་པར་འཕྲུལ་བ་དེ་དག་ཇི་ལྟར་བསྒྲུབ་པའི་ཐབས་ཀྱི་ཆོ་ག་ལ། ཐབས་ཀྱི་དངོས་གཞིར་གྱུར་པ་མཁའ་འགྲོ་མ་སྒྱུ་མ་རྣམ་པར་འཕྲུལ་བ་བཤད་ནས། ད་ནི་དེའི་ཡན་ལག་དང་གྲོགས་སུ་གྱུར་པ་རྣམ་པར་འཕྲུལ་བ་བཞི་སྟོན་པ་ལ། འདི་ལྟར་འཁོར་ལོ་རྣམ་པར་འཕྲུལ་བ་དང་། དེ་བཞིན་དུ་མཆོད་པ་དང་ཕྱག་རྒྱ་དང་ཕྱག་རྒྱ་ཀུན་ནས་བསྡུས་པའོ། །དེ་ལས་འདིར་འཁོར་ལོ་རྣམ་པར་འཕྲུལ་བ་ཞེས་བྱ་བའི་དཀྱིལ་འཁོར་ཐམས་ཅད་ཀྱི་ཕྱག་རྒྱ་མཚན་མ་སྟོན་པ་སྟེ། དེ་ཡང་འཁོར་ལོར་འཇུག་པའི་ཡན་ལག་ཆོ་ག་རྣམ་པ་ལྔས་བསྡུས་པ་བསྟན་པའི་ཕྱིར། དེ་ནས་གཞན་ཡང་བཤད་བྱ་བ། །རྡོ་རྗེ་སེམས་དཔའ་དཔལ་གྱི་ལྷའི། །རྣམ་པ་སྣ་ཚོགས་ཀུན་གྱི་མཆོག །འཁོར་ལོ་ཐམས་ཅད་རྣམ་སྤྲུལ་པའོ། །ཞེས་བྱ་བ་ལ་སོགས་པ་གསུངས་ཏེ། དེ་ལ་འདིར་དངོས་གྲུབ་བསྒྲུབ་པའི་རྒྱུ་དཀྱིལ་འཁོར་དུ་འཇུག་པའི་ཡན་ལག་ཆོ་ག་ལྔ་གསུངས་པ་ནི། འདིར་དགག་པའི་སྒོ་ནས་བཤད་པ། དཀྱིལ་འཁོར་ཀུན་ཏུ་མ་ཞུགས་ཤིང་། །དམ་ཚིག་རྣམ་པ་སྤངས་པ་དང་། །གསང་བ་ཡང་དག་མི་ཤེས་པས། །སྒྲུབ་པ་ཅི་ཡང་མི་འགྲུབ་བོ། །ཞེས་གསུངས་སོ། །དེ་ལས་བཟློག་ནསབསྒྲུབ་པའི་ཚུལ་ནས་བཤད་པ། དེ་ལྟར་དཀྱིལ་འཁོར་དུ་ཞུགས་ནས། དེ་བཞིན་དུ་ནི་ཡོན་ཕུལ་ཏེ། །གསང་བའི་ཆོ་ག་ཉིད་ཤེས་པས། །མི་འགྱུར་བའི་མཆོག་ཀྱང་འགྲུབ་བོ། །ཞེས་གསུངས་ཏེ། དེ་ལ་ཆོ་ག་ལྔ་ནི་དང་པོ་ཐེག་པ་ཆེན་པོ་མ་ནོར་བར་སྟོན་པའི་དགེ་བའི་བཤེས་གཉེན་ཡོངས་སུ་གཟུང་བ་དང་། དེས་བསྟན་པའི་གསང་བའི་དཀྱིལ་འཁོར་དུ་ཞུགས་ཏེ། དབང་ཐོབ་པར་བྱ་བ་དང་། དེའི་ཚེ་ཐེག་པ་ཆེན་པོའི་དམ་ཚིག་གི་སྡོམ་པ་མནོས་ཏེ་དམ་ཚིག་ཅན་དུ་བྱ་བ་དང་། ཐབས་གང་གིས་དངོས་གྲུབ་ཐོབ་པར་འགྱུར་བའི་མན་ངག་གསང་བའི་དེ་ཁོ་ན་ཉིད་ཤེས་པར་བྱ་བ་དང་། དེ་ནས་ཀྱང་བརྩོན་པས་བཀའ་བཞིན་དུ་སྒྲུབ་པའི་མཚན་ཉིད་དེ། དེ་ལྟར་ལྔའི་སྒོ་ནས་དངོས་གྲུབ་འགྲུབ་པརབཤད་པ་ལས། དང་པོ་དཀྱིལ་འཁོར་བྲི་བའི་གནས་བསྟན་པའི་ཕྱིར། གསང་བ་མཆོག་གི་དགྱེས་པར་ནི། །ཐམས་ཅད་བདག་ཉིད་རྗེས་སུ་བསྒྲུབ། །ཅེས་གསུངས་ཏེ། འདི་ནི་སྔོན་དུ་བསྟན་པ་བཞིན་དུ་གནས་ཀྱི་རང་བཞིན་དུ་གསུངས་སོ། །རིགས་སོ་སོའི་གནས་གསུངས་པ་ལ། དབེན་པ་ཡི་ནི་གནས་དག་གི ། ཞེས་བྱ་བ་ལ་སོགས་པ་ནི་དཔལ་རྡོ་རྗེ་སེམས་དཔའི་གནས་སོ། །དེ་བཞིན་དུ་རྟེན་དང་དགོན་པ་ཞེས་བྱ་བ་ལ་སོགས་པ་ནི། དཔལ་རྣམ་པར་སྣང་མཛད་ཀྱིའོ། །དུར་ཁྲོད་དང་ཞེས་བྱ་བ་ལ་སོགས་པ་ནི་དཔལ་ཧེ་རུ་ཀའི་འོ། །པདྨོ་སྐྱེད་མོས་ཚལ་ཞེས་བྱ་བ་ལ་སོགས་པ་ནི་དཔལ་པད་མ་གར་དབང་གིའོ། །རྒྱལ་པོའི་ཕོ་བྲང་ཞེས་བྱ་བ་ལ་སོགས་པ་ནི་དཔལ་རྡོ་རྗེ་ཉི་མའི་འོ། །མཁར་ནི་རྣམ་པ་སྣ་ཚོགས་ཞེས་བྱ་བ་ལ་སོགས་པ་ནི་དཔལ་རྟ་མཆོག་གི་གནས་སོ། །ཆ་ལུགས་རྣམ་པ་སྣ་ཚོགས་དང་། །ཞེས་བྱ་བ་ལ་སོགས་པས་ནི་རིགས་སོ་སོའི་དཀྱིལ་འཁོར་གྱི་ལྷ་དང་སྔགས་པ་དང་མཆོད་པའི་ཡོ་བྱད་རྣམས་ཀྱི་ཆ་ལུགས་སམ་མཚན་ཉིད་བསྟན་པའོ། །གནས་དང་འཁོར་རྣམས་ཅིའདྲ་དང་། །ཞེས་བྱ་བ་ལ་སོགས་པས་ནི་གདུལ་བྱའི་འགྲོ་བ་ཇི་ལྟར་འདུལ་བ་ཅི་འདྲ་བར་དེ་ལྟར་དཔལ་རྡོ་རྗེ་སེམས་དཔའ་དཀྱིལ་འཁོར་སྣ་ཚོགས་འཕྲུལ་བར་མཛད་ལ། འཕྲུལ་བ་དེ་ཅི་འདྲ་བར་བསྒྲུབ་པ་པོ་རྣམས་ཀྱིས་འདྲིས་༼མཆན། འདི་བྲིས་ཀྱི་དཀྱིལ་འཁོར་ཡིན་ནམ་དཔྱད།༽ཀྱི་དཀྱིལ་འཁོར་བྱ་བར་བསྟན་པའོ། །དཔལ་རྡོ་རྗེ་སེམས་དཔའ་ལྷ་རྣམས་ཀྱི་ཞེས་བྱ་བ་ལ་སོགས་པས་ནི་དཀྱིལ་འཁོར་དུ་ཞུགས་པའི་ཡོན་ཏན་བསྟན་ཏོ། །དཀྱིལ་འཁོར་ཐིག་གདབ་ཤེས་རབ་ཅན། །ཞེས་བྱ་བ་ལ་སོགས་པས་ནི་དཀྱིལ་འཁོར་སྤྱིའི་ཐིག་གདབ་པའི་ཚུལ་བསྟན་ཏོ། །དཀྱིལ་འཁོར་ཡང་དག་ཇི་ལྟར་བར། །ཞེས་བྱ་བ་ལ་སོགས་པས་ནི་དཀྱིལ་འཁོར་བྲི་བའི་ཆོ་ག་བསྟན་ཏོ། །ཀུན་ཏུ་སྣ་ཚོགས་སྐལ་བཟང་པོ། །ཞེས་བྱ་བ་ལ་སོགས་པ་ནི་རིགས་སོ་སོའི་དཀྱིལ་འཁོར་གྱི་དབྱིབས་བསྟན་ཏེ། ཚོགས་ཀྱི་དཀྱིལ་འཁོར་དུ་བཤད་པ་བཞིན་ཤེས་པར་བྱའོ། །དཀྱིལ་འཁོར་ཀུན་ཏུ་མ་ཞུགས་ཤིང་། །དམ་ཚིག་རྣམ་པ་སྤང་བ་དང་། །གསང་བ་ཡང་དག་མི་ཤེས་པས། །བསྒྲུབ་པ་ཅི་ཡང་མི་འགྲུབ་བོ། །ཞེས་བྱ་བ་འདིས་དངོས་གྲུབ་མི་ཐོབ་པའི་རྒྱུ་བསྟན་པའི་སྒོ་ནས་དངོས་གྲུབ་ཀྱི་རྒྱུ་སྔོན་དུ་བྱ་བའི་ཆོ་ག་ཡན་ལག་ལྔ་དང་ལྡན་པས་བསྒྲུབ་པར་གསུངས་ཏེ། ལེའུ་འདིའི་དོན་ཡང་ཚིག་འདིས་བསྡུས་སོ། །དེ་ལ་དང་པོར་དམ་ཚིག་བསྟན་པའི་ཕྱིར། སྲོག་ཆགས་བསད་པར་མི་བྱ་ཞིང་། །དཀོན་མཆོག་གསུམ་ནི་ཡོང་མི་སྤང་། །བྱང་ཆུབ་སེམས་ཀྱང་མི་བཏང་སྟེ། །སློབ་དཔོན་སྐལ་བཟང་ཡོང་མི་བཏང་། ཞེས་གསུངས་ཏེ། དམ་ཚིག་གི་སྡོམ་པ་འདི་བཞི་ནི་གསང་བའི་ཐེག་པ་སྤྱི་དང་ཁྱད་པར་གྱི་རྩ་བའི་སྡོམ་པ་མདོར་བསྡུས་པ་སྟེ། དེ་ཡང་གསང་བའི་ཐེག་པ་ལ་གནས་པ་རྣམས་ཀྱིས་སོ་སོར་ཐར་པའི་སྡོམ་པ་དང་བྱང་ཆུབ་སེམས་དཔའི་སྡོམ་པ་སྤྱིར་བྱས་ནས་རང་གི་སྡོམ་པ་ཁྱད་པར་དུ་བསྲུང་བར་བྱ་བ་ཡིན་པ་ལས་སོ་སོར་ཐར་པའི་སྡོམ་པའི་སྐབས་རྩ་བའི་ལྟུང་བ་ཕས་ཕམ་པ་བཞི་ཡིན་པ་ལས། དེ་ལས་ཤིན་ཏུ་ལྕི་བ་ནི་སྲོག་གཅོད་པ་ཡིན་ཏེ། དེ་བས་ན་འདི་ཐེག་པ་ཐུན་མོང་གི་བསླབས་པའི་གཞི་རྣམས་ཀྱི་སྙིང་པོ་ཡིན་པས་དེ་བསྟན་ཏོ། །དཀོན་མཆོག་གསུམ་མི་སྤང་བ་དང་བྱང་ཆུབ་ཀྱི་སེམས་མི་བཏང་བ་གཉིས་ནི་ཐེག་པ་ཆེན་པོ་ཐམས་ཅད་ཀྱི་ཐུན་མོང་དུ་རྩ་བའི་ལྟུང་བར་གསུངས་པ་ཐམས་ཅད་ཀྱི་སྙིང་པོ་ཡིན་པས་དེ་བསྟན་ཏོ། །སློབ་དཔོན་སྐལ་བཟང་མི་བཏང་བ་ནི་གསང་སྔགས་ཀྱི་ཁྱད་པར་གྱི་དམ་ཚིག་ཏུ་རྩ་བའི་ལྟུང་བ་གསུངས་པ་རྣམས་ཀྱི་ནང་ནའང་སྙིང་པོ་ཡིན་ཏེ། དེ་བས་ན་སྤྱི་དང་ཁྱད་པར་གྱི་དམ་ཚིག་རྣམས་ཀྱི་རྩ་བ་རྣམས་ཀྱི་སྙིང་པོར་གསུངས་པའོ། །ཀུན་ཏུ་སྣ་ཚོགས་སྐལ་བཟང་པོར། །ཞེས་བྱ་བ་ལ་སོགས་པས་རིགས་སོ་སོའི་སྐལ་བ་བཟང་ངན་བྱེ་བྲག་བསྟན་པ། གསང་སྔགས་ཀྱི་མཐུའི་ཆེ་བ་སྟོན་པ་འདི་དག་ནི། གསང་བ་ཡང་དག་མི་ཤེས་པས་མི་འགྲུབ་ཅིང་དེ་བསལ་༼གསལ། ཞེས་རྨུགས་སངས་པར་མར་བཅོས་འདུག་མོད་མ་ངེས་སྙམ། རྫོགས་ཆེན་པར་མར་བསལ་ཡིན།༽བར་ཤེས་པས་བསྒྲུབ་པ་གསུངས་པ་སྟེ། ཇི་ལྟར་སྒྲུབ་པའི་ཐབས་ཀྱི་ཆོ་གའི་མན་ངག་ཤེས་པ་ཞེས་བྱ་བ་ཆོ་ག་ཡན་ལག་གཅིག་གོ །དེ་ལ་དཔལ་རྡོ་རྗེ་སེམས་དཔའ་ནི། བྱང་ཆུབ་སེམས་ཀྱི་བདག་ཉིད་ཀྱི་ཆགས་པ་མི་གཏོང་བས་སྐལ་བ་བཟང་ངོ་། །བྱང་ཆུབ་སེམས་ཀྱི་བདག་ཉིད་སྤངས་པས་དམ་ཚིག་ལ་སྡང་བ་སྟེ། དེ་ལྟ་བུའི་འགྲོ་བ་ཐམས་ཅད་སྐལ་བ་ངན་པའོ། །དཔལ་རྣམ་པར་སྣང་མཛད་ནི་འགྲོ་བ་ཐམས་ཅད་སྐྱབས་པའི་ཕྱིར་སྲིད་པའི་མྱུ་གུར་མངོན་པར་བསྒྲུབ་པས་སྐལ་བ་བཟང་ངོ་། །ཉན་ཐོས་ནི་སྲིད་པའི་མྱུ་གུ་བཀག་པས་སྐལ་བ་ངན་ནོ། །དཔལ་ཧེ་རུ་ཀ་ནི་ཐབས་ཐམས་ཅད་ལ་སྦྱོར་བས་སྐལ་བ་བཟང་ངོ་། །རང་རྒྱལ་བ་རྣམས་ནི་ཚིག་གི་དོན་མེད་པར་རྟོགས་ཏེ་ཡུལ་ཐམས་ཅད་སྟོང་པ་ཉིད་དུ་མཐོང་སྟེ། ངག་ཤིན་ཏུ་འགོག་པའི་ཏིང་ངེ་འཛིན་ཙམ་ལ་གནས་པས་སྐལ་བ་ངན་ནོ། །དཔལ་པད་མ་གར་དབང་ནི་རྣམ་པར་དག་པའི་ཆོས་གཟིགས་པས་སྐལ་བ་བཟང་ངོ་། །མུ་སྟེགས་ཅན་ནི་ལོག་པར་ལྟ་བ་དང་ལྡན་པ་སྟེ། དག་པའི་ཆོས་མ་མཐོང་བས་སྐལ་བ་ངན་ནོ། །དཔལ་རྡོ་རྗེ་ཉི་མ་ནི་སངས་རྒྱས་ཀྱི་རྒྱལ་སྲིད་བསྒྲུབ་སྟེ་སངས་རྒྱས་ཀྱི་ཞིང་ཡོངས་སུ་སྦྱོང་བས་སྐལ་བ་བཟང་ངོ་། །དཀའ་ཐུབ་སྤྱོད་པ་རྣམས་ནི་བདག་གི་བུ་ཡོངས་སུ་བསྐྱང་བའི་སྙིང་རྗེའང་མེད་ན་གཞན་ལྟ་ཅི་སྨོས་ཏེ་སྐལ་བ་ངན་ནོ། །དཔལ་རྟ་མཆོག་ནི་འཇིག་རྟེན་དང་འཇིག་རྟེན་ལས་འདས་པའི་རྒྱལ་སྲིད་ཐམས་ཅད་བསྡུས་ཏེ། སེམས་ཅན་ཐམས་ཅད་ཡོངས་སུ་སྨིན་པར་བྱེད་པས་སྐལ་བ་བཟང་ངོ་། །ཐུབ་པ་དྲང་སྲོང་རྣམས་ནི་འདོད་པའི་ལོངས་སྤྱོད་ཐ་ན་རྩ་བཅུད་ཅན་ཡང་འཛིན་པར་མི་བྱེད་དེ། རྒྱུ་དང་འབྲས་བུའི་སྐལ་བ་ཐམས་ཅད་དམན་པས་སྐལ་བ་ངན་ནོ། །དེ་ལྟར་རིགས་སོ་སོའི་སྐལ་བ་བསྟན་ནས་བྱང་ཆུབ་སེམས་ཀྱི་སྒོ་ནས་སྤྱིར་གསུངས་པ། བདེ་བ་ཐམས་ཅད་བདག་སྒྲུབ་ཕྱིར། །ཀུན་གྱི་སློབ་དཔོན་སྐལ་བ་བཟང་། །ལྟ་ངན་དམ་ཚིག་ལ་སྡང་བའི། །སློབ་མ་ཐམས་ཅད་སྐལ་བ་ངན། །ཞེས་གསུངས་ཏེ་དེ་ལྟར་སྐལ་བ་བཟང་ངན་གྱི་བྱེ་བྲག་གསང་བའི་དོན་འདི་ཉིད་ཤེས་ན་དངོས་གྲུབ་ཐོབ་པར་འགྱུར་རོ། །ཞེས་བྱ་བའི་དོན་ཏོ། །དེ་བས་ན་གང་ཞིག་དཀྱིལ་འཁོར་དུ་འཇུག་པའི་དུས་ན་ཡང་ཐོག་མར་སློབ་དཔོན་གྱིས་ཁྱོད་ཅི་ལ་དགའ་ཞེས་དྲིས་ཏེ། སློབ་མས་ཀྱང་བདག་སྐལ་བ་བཟང་པོ་ལ་དགའ་ཞེས་གསོལ་ནས་འཇུག་པར་གསུངས་སོ། །དེ་ལྟར་གསང་བའི་དོན་འདི་དག་མི་ཤེས་པ་རྣམས་ནི། གཡས་པ་ཡིས་ནི་གཞུག་པར་བྱ། །ཞེས་གསུངས་ཏེ། དེ་ལ་གཡས་པ་ཞེས་བྱ་བ་ནི་དཀྵི་ཎ་ཞེས་བྱ་བའི་དོན་རྣམ་པ་གསུམ་ལ་འཇུག་སྟེ། ཕྱོགས་གཡས་སམ་ལྷོ་ལ་འཇུག །ཡོན་དབུལ་བ་ལ་ཡང་འཇུག །པྲ་དཀྵི་ཎ་ཞེས་བྱ་སྟེ་ཕྱི་རོལ་ནས་བསྐོར་བ་ལ་ཡང་འཇུག་གོ །དེ་ལྟ་བུའི་སྒྲའི་དོན་དང་སྦྱར་ནས་སྔོན་གྱི་མཁན་པོ་རྣམས་ཀྱིས་བཤད་པ་འདི་ནི་ཕྱོགས་ཀྱི་དོན་ཡིན་ཏེ། ཕྱོགས་གཡས་པ་ནི་ཐབས་ཀྱི་བརྡར་བཏགས་པས་ཐབས་ཀྱིས་དྲང་བའི་དོན་ཏེ། ཐེག་པ་ཆེན་པོའི་སྡོམ་པ་དང་དབང་དག་མི་སྤྱིན་པར་གཞུག་པ་ཙམ་འབའ་ཞིག་བྱ་བའི་དོན་དུ་བཤད་དོ། །ཁ་ཅིག་གིས་ཡོན་དབུལ་བའི་དོན་དུ་བཤད་དེ། གདུལ་བྱ་སྐལ་བ་དང་ལྡན་པ་ལེགས་པར་བྱང་༼འདི་ཤིང་པར་ན། བྱ་ཡིན་མོད། ཚིག་ཕྱི་མར་མ་བྱང་བ་རྣམས་ནི་ཞེས་འབྱུང་བས་བྱང་ཡིན་ངེས་སྙམ།༽བ་རྣམས་ནི་བརྡས་བསྲེ་བ་ཡིན་ལ། མ་བྱང་བ་རྣམས་ནི་ཡོན་གྱིས་བསྲེ་བ་ཡིན་པས། འདིར་གསང་བའི་བརྡར་མ་ཤེས་ན་ཡོན་གྱིས་བསྲེ་བ་ཡིན་ནོ་ཞེས་བཤད་དོ། །ཁ་ཅིག་གིས་ཕྱི་རོལ་ནས་བསྐོར་བའི་དོན་དུ་བཤད་དེ། སྐལ་བ་བཟང་པོ་ལ་དགའ་བ་མ་ཤེས་ན་ཐོག་མར་ཕྱིའི་སྡོམ་པ་དང་དབང་བསྐུར་ཏེ། དེ་ནས་བློ་རིམས་ཀྱིས་སྦྱང་ནས་སྐལ་བ་བཟང་པོ་ལ་སྦྱར་རོ་ཞེས་བཤད་དོ། །ཚུལ་རྣམ་པ་གསུམ་པོ་དེ་དག་ཀུན་ཀྱང་སྒྲ་དང་དོན་གཉིས་ཀས་ཟིན་པར་འདྲ་བས་གཞུང་བཟང་ངན་གྱི་བྱེ་བྲག་ནི་མེད་དོ། །དེ་ལྟར་དཀྱིལ་འཁོར་དུ་ཞུགས་ནས་ཞེས་བྱ་བ་ལ་སོགས་པ་ནི་གཞུག་པའི་བསྡུས་པའི་དོན་ཏེ། ཀུན་ཏུ་སྣ་ཚོགས་བླ་མ་ལ། །ཡོན་མཆོག་དག་ནི་དབུལ་བར་ངེས། །ཞེས་བྱ་བ་ལ་སོགས་པས་ནི་རིགས་སོ་སོའི་དཀྱིལ་འཁོར་གྱི་ཡོན་དབུལ་བ་བསྟན་ཏོ། །ཁམས་ཀྱི་རང་བཞིན་ཐམས་ཅད་དང་། །ཞེས་བྱ་བ་ལ་སོགས་པས་ནི་དབང་བསྐུར་བ་བསྟན་ཏེ། དེ་ཡང་རྒྱུད་འདི་ལས་དབང་རྣམ་པ་བཞི་གསུངས་ཏེ། དེ་ལ་གསང་བའི་དབང་ནི་ཚོགས་ཀྱི་དཀྱིལ་འཁོར་དུ་གསུངས་སོ། །མིང་གི་དབང་ནི་ཡིག་འབྲུ་དགོད་པའི་ཕྱག་རྒྱ་ལས་གསུངས་སོ། །ཕྱག་རྒྱའི་དབང་ནི་དབང་བསྐུར་བའི་ཕྱག་རྒྱ་ལས་གསུངས་སོ། །འདིར་ནི་དབུ་རྒྱན་གྱི་དབང་གསུངས་པ་སྟེ། དེ་ཡང་རྒྱུད་འདི་རྣམས་ལས་དབུ་རྒྱན་བྱས་ཏེ། མགོའི་གནས་ལྔར་བཞག་གོ་ཞེས་སྤྱིར་བསྟན་ཏེ། དེ་ཡང་རྡོ་རྗེ་སློབ་དཔོན་དུ་དབང་བསྐུར་བ་དང་། རྡོ་རྗེ་སློབ་མར་དབང་བསྐུར་བ་གཉིས་ཏེ། དེ་ལ་ཆོས་ཀྱི་རྒྱལ་པོ་ཉིད་དུ་དབང་བསྐུར་བ་ལ་ནི་རྒྱུད་འདི་རྣམས་ལས་བྱས་པའི་ཐོད་པ་རིན་པོ་ཆེའི་དབུ་རྒྱན་གྱིས་དབང་བསྐུར་བའམ། ཡང་ན་དེ་ལས་བྱས་པའི་སངས་རྒྱས་ཀྱི་དབུ་རྒྱན་གྱིས་དབང་བསྐུར་རོ། །སློབ་དཔོན་ཆེན་པོའི་གོ་འཕང་བསྒོ་བ་མ་ཡིན་པ་རྣམས་ལ་ནི་རིན་པོ་ཆེ་ལས་བྱས་པའི་དབུ་རྒྱན་ཅིག་གིས་དབང་བསྐུར་རོ། །རྣམ་པར་སྣངམཛད་ལ་སོགས་པ་ནི་ཇི་ལྟར་སྨོས་པ་བཞིན་དུ་དབང་བསྐུར་བར་བྱའོ། །
ད་ནི་གོང་དུ་སྨོས་པའི་དཀྱིལ་འཁོར་དུ་དགོད་པའི་མཚན་མའི་ཕྱག་རྒྱ་བསྟན་པའི་ཕྱིར། བླུག་པ་འམ་ནི་བྱས་པ་འམ། །ཞེས་བྱ་བ་ལ་སོགས་པ་སྨོས་ཏེ། རིགས་དྲུག་གི་དཀྱིལ་འཁོར་གྱི་གཙོ་བོ་དང་ལྷ་མོ་རྣམས་ཀྱི་ཕྱག་མཚན་འདི་རྣམས། ལྷ་གང་དང་གང་ཡིན་པ་སོ་སོ་ངོ་སྤྲད་པ་ནི་གོང་དུ་ཚོགས་ཀྱི་དཀྱིལ་འཁོར་དུ་ལེཊ་པར་བསྟན་པས་དེས་གོ་ལ། འདིར་ཡང་བསྟན་ན་ཟློས་པར་འགྱུར་ཞིང་ཡི་གེ་མང་བས་འཇིགས་པས་མ་བཤད་དོ། །ཅུང་ཟད་མི་གསལ་བ་ཤས་ཙམ་བཤད་པ། དཔལ་ཧེ་རུ་ཀའི་དཀྱིལ་འཁོར་དུ། རྡོ་རྗེ་འབར་བ་ཁ་ཊྭཱཾ་ག །ཐོད་པ་ཁམ་ཕོར་དེ་བཞིན་ནོ། །དམར་ཆེན་དང་ནི་སྙིང་ཆེན་དང་། །ཤ་ཆེན་པོའང་དེ་བཞིན་ཏེ། །ཞེས་གསུངས་པ་ནི། དཔལ་ཧེ་རུ་ཀའི་ཕྱག་རྒྱ་ཕྱག་བཞིར་བསྟན་པ་སྟེ། དེ་ལ་རྡོ་རྗེ་འབར་བ་དང་། རྡོ་རྗེ་ཁ་ཊྭཱཾ་ག་གཉིས་ནི། ཧེ་རུ་ཀའི་ཕྱག་གཡས་གཡོན་དང་པོ་གཉིས་སོ། །ཐོད་པ་དམར་གྱིས་བཀང་བ་དང་། ཁམ་ཕོར་སྙིང་ཆེན་དང་ཤ་ཆེན་གྱིས་བཀང་བ་ནི་ཕྱག་འོག་མ་གཉིས་སོ། །ཡུམ་ཀྲོ་དྷཱི་ཤྭ་རི་ཡང་གཡོན་ཐོད་པ་ཐོགས། ཁ་ཊྭཱཾ་ག་ལ་རྒྱབ་རྟེན་བཅས་ཏེ་ལག་པ་གཡས་བ་དན་གྱི་ཕྱག་རྒྱ་བཅས་ཏེ་གཙོ་བོ་ལ་མཁྱུད་པའོ། །ལྷ་མོ་སྨ་ཤ་ནི་ཡུམ་ཀྲོ་དྷཱི་ཤྭ་རིར་བསྟན་པའང་དེར་འདུས་པར་བཞེད་དོ། །ལྷག་མ་ལྷ་མོ་བདུན་གྱི་ཕྱག་རྒྱ་ལས་མ་གསུངས་པའང་དགོངས་པ་འདི་ཉིད་ཡིན་པར་བཞེད་དོ། །དཔལ་པད་མ་གར་དབང་གི་དཀྱིལ་འཁོར་ལ་ཁྲོ་མོ་དབང་ཕྱུག་མ་དང་པད་མ་མཐུ་ཆེན་མའི་ཕྱག་རྒྱ་མ་སྨོས་པ་གསང་བའི་ཡུམ་ལ་ལྟོས་སོ། །ཡུལ་གཞན་གྱི་དཔེ་ལས་ཕྱག་རྒྱ་ཚང་བར་སྨོས་པ་དག་ཀྱང་ཡོད་དོ། །རྡོ་རྗེ་ཉི་མའི་དཀྱིལ་འཁོར་ལ་རིགས་ཀྱི་ཡུམ་གྱི་ཕྱག་རྒྱ་མ་སྨོས་པ་ནི་གཙོ་བོའི་ཕྱག་རྒྱ་ལ་ལྟོས་སོ། །འབར་བའི་མེ་ཞེས་སྨོས་པ་ནི། འབར་བ་དང་མེ་འབར་བ་ཞེསཕྱོགས་གཅིག་འདྲ་བ་ལས་འདུས་པར་སྦྱར། དཔལ་རྟ་མཆོག་གི་ཕྱག་རྒྱ་ལ། །མཚན་མའི་ཕྱག་རྒྱ་གྲུབ་པ་གཉིས། །ཞེས་གསུངས་པ་ནི་གོང་དུ་སྨོས་པ་གཉིས་སམ་ཡང་ན་མ་སྨོས་པའི་སློང་བ་དང་བ་དན་གཉིས་སོ། །རྟོག་པ་བདུན་པའོ། །
ད་ནི་མཆོད་པ་རྣམ་པར་འཕྲུལ་པ་ཞེས་བྱ་བ། ཕྱག་བཙལ་བ་དང་གང་གི་ཕྱག་རྒྱ་བསྟན་པའི་ཕྱིར། དེ་ནས་གཞན་ཡང་བཤད་པ་ནི། རྡོ་རྗེ་སེམས་དཔའ་དཔལ་གྱི་ལྷའི། །རྣམ་པ་ཀུན་ཏུ་སྣ་ཚོགས་མཆོག །མཆོད་པ་ཐམས་ཅད་རྣམ་འཕྲུལ་པའོ། །ཞེས་བྱ་བ་ལ་སོགས་པ་གསུངས་སོ། །དེ་ཉིད་བསྟན་པའི་ཕྱིར། ལག་པ་གཡས་གཡོན་གཉིས་དག་གི །མཛུབ་མོ་མཐེའུ་ཆུང་མཛེས་པར་བསྒྱུར། །ཞེས་བྱ་བ་ལ་སོགས་པ་ཕྱག་བཙལ་བའི་ཕྱག་རྒྱ་གསུངས་ཏེ། དེ་ལ་ཚིགས་སུ་བཅད་པ་དང་པོ་འདི་ནི་རིགས་སོ་སོའི་ཕྱག་རྒྱ་ཐམས་ཅད་ལ་དང་པོ་སྦྱར་བར་བྱ་སྟེ། འདི་ལྟར་རྡོ་རྗེ་ཁུ་ཚུར་གཡོན་གྱི་སྟེང་དུ་གཡས་བཞག་ཏེ་དཀུ་གཡོན་དུ་བསྟན་ནས། དེ་ནས་གཡས་ཀྱི་མཛུབ་མོ་དང་གཡོན་གྱི་མཐེའུ་ཆུང་ནས་བཀྲོལ་ནས་རྡོ་རྗེ་གར་དུ་བསྒྱུར་བ་ལས། གཡོན་ཕབ་སྟེ་དཀུར་དྲིལ་བུ་འཛིན་པ་ལྟར་བྱ། གཡས་བཏེག་སྟེ་མཐེ་བོ་དང་སྲིན་ལག་རྩེ་སྤྲད་ནས་བ་དན་གྱི་ཐབས་སུ་བསྒྲེང་བ་སྤྱིར་བྱས་ནས། དེ་ནས་རིགས་སོ་སོའི་ཕྱག་རྒྱ་ཇི་སྐད་སྨོས་པ་རྣམས་ལ་སྦྱར་བར་བྱའོ། །དེ་ལ་ཕྱག་རྒྱ་འདི་རྣམས་ཀྱང་རང་གི་ངོ་བོ་གང་ཞིག་ཡིན་པ་ནི་མིང་ཉིད་ཀྱི་ཤེས་སོ། །གང་གི་ཡིན་པ་ནི་རིགས་རྣམ་པ་དྲུག་པ་སྟེ། འདི་ལྟར་ཇི་སྐད་དུ་སྨོས་པ་དེ་ལས། སྲི་ཞུ་བཅས་ཤིང་སྟེགས་པའི་མཆོག །ཅེས་བྱ་བ་ལ་སོགས་པ་གསུངས་པ་ནི་དཔལ་རྡོ་རྗེ་སེམས་དཔའི་འོ། །རྡོ་རྗེ་དཔལ་གྱི་ཐལ་མོ་བསྒྱུར། །ཞེས་བྱ་བ་ལ་སོགས་པ་ནི་དཔལ་རྣམ་པར་སྣང་མཛད་ཀྱིའོ། །སྨིན་མ་གཡོན་པ་འདེགས་ཚུལ་གྱིས། །ཞེས་བྱ་བ་ལ་སོགས་པ་ནི་དཔལ་ཧེ་རུ་ཀའི་འོ། །ཐལ་མོ་པད་མོ་ཁ་འབུས་བཞིན། །ཞེས་བྱ་བ་ལ་སོགས་པ་ནི་དཔལ་པདྨ་གར་གྱི་དབང་ཕྱུག་གིའོ། །ལུས་ཀྱི་ཡན་ལག་ཐམས་ཅད་ནི། །ཞེས་བྱ་བ་ལ་སོགས་པ་ནི་དཔལ་རྡོ་རྗེ་ཉི་མའི་འོ། །དཔལ་ལྡན་རྡོ་རྗེ་འགྱིང་བའི་ཐབས། །ཞེས་བྱ་བ་ལ་སོགས་པ་ནི་དཔལ་རྟ་མཆོག་གིའོ། །ཕྱག་རྒྱ་དེ་དག་གང་དུ་སྦྱར་བར་བྱ་ཞེ་ན། ཇི་སྐད་དུ་བསྟན་པའི་དཀྱིལ་འཁོར་རྣམས་སུ་མཆོད་པ་སྣ་ཚོགས་འབུལ་བར་བྱེད་པ་ན། དང་པོར་ཕྱག་འཚལ་བའི་ཕྱག་རྒྱ་སྦྱར་བར་བྱའོ། །དེའི་རྗེས་སུ་གར་གྱི་ཕྱག་རྒྱ་སྦྱར་བར་བྱ་བའི་ཕྱིར། གར་གྱི་རྒྱུད་རྣམས་ཇི་སྙེད་དང་། །ཞེས་བྱ་བ་ལ་སོགས་པ་སྨོས་ཏེ། འདི་དག་ཀྱང་རང་གི་ངོ་བོ་གང་ཞིག་ཡིན་པ་མིང་འདི་ཉིད་ཀྱིས་ཤེས་སོ། །གང་གི་ཡིན་པ་ནི་རིགས་རྣམ་པ་དྲུག་གི་སྟེ། འདི་ལྟར་ཇི་སྐད་སྨོས་པ་ཉིད་ནས། སྐལ་བཟང་ཧཱུཾ་ཞེས་བྱ་བའི་གླུས། །མཆོད་པ་ཐམས་ཅད་དབུལ་བར་བྱ། །ཞེས་བྱ་བ་ལ་ཐུག་གི་བར་དུ་དཔལ་རྡོ་རྗེ་སེམས་དཔའི་འོ། །ལག་པ་གཡས་གཡོན་གཉིས་དག་གི །མཛུབ་མོ་མཐེའུ་ཆུང་མཛེས་བསྒྱུར་བའི། །རྡོ་རྗེ་ཐལ་མོ་སྦྱར་ནས་སུ། །ཞེས་བྱ་བ་ལ་སོགས་པ་ནི་དཔལ་རྣམ་པར་སྣང་མཛད་ཀྱིའོ། །ལག་པ་གཡས་གཡོན་ཞེས་པ་ནས་ཧེ་རུ་ཀའི་ཐོད་པའི་ཐལ་མོ་ཞེས་པའི་བར་དུ་ཧེ་རུ་ཀའི་འོ། །དེ་བཞིན་དུ་དཔལ་པད་མ་གར་གྱི་དབང་ཕྱུག་གི་ཐལ་མོ་དང་། དཔལ་རྡོ་རྗེ་རིན་ཆེན་གྱི་ཐལ་མོ་ཡང་སྦྱར་རོ། །དཔལ་རྟ་མཆོག་གི་གར་ནི་གུད་དུ་མ་གསུངས་ཏེ། སྤྱིར་སྦྱར་རོ། །གྱེན་དུ་འཐོར་ཞིང་ཐུར་དུ་འབེབས། །ཞེས་བྱ་བ་ལ་སོགས་པ་མེ་ཏོག་ལ་སོགས་པའི་མཆོད་པ་དབུལ་བའི་གར་འདི་དག་ཀྱང་རིགས་སྤྱིའི་གར་དུ་་ཤེས་པར་བྱའོ། །གར་གྱི་ཕྱག་རྒྱ་འདི་དག་གང་དུ་སྦྱར་བར་བྱ་ཞེ་ན། ཇི་སྐད་དུ་སྨོས་པའི་དཀྱིལ་འཁོར་རྣམས་སུ་མེ་ཏོག་ལ་སོགས་པའི་མཆོད་པ་སྣ་ཚོགས་འབུལ་བ་ན། དང་པོར་ཕྱག་བཙལ་བའི་ཕྱག་རྒྱས་སྦྱར་ནས། དེའི་རྗེས་སུ་གར་གྱི་ཕྱག་རྒྱ་དང་ལྡན་པས་མཆོད་པ་དབུལ་བར་བྱའོ། །དེ་ལ་འདི་སྐད་དུ་ལེའུ་དགུ་པ་ལས་གསུངས་པའི་སྒྱུར་བྱེད་ཀྱི་ཕྱག་རྒྱ་ཉི་ཤུ་རྩ་བརྒྱད་པོ་ཐམས་ཅད་ཀྱང་མཆོད་པའི་ཡང་ཡིན་ལ། ལེའུ་བརྒྱད་པ་འདིར་གསུངས་པའི་ཕྱག་དང་གར་གྱི་ཕྱག་རྒྱའང་ཕྱག་རྒྱ་ཡིན་ན་འདི་དག་ཙམ་གང་གི་ཕྱིར་མཆོད་པ་རྣམ་པར་འཕྲུལ་པར་བཞག་ཅེ་ན། འདི་ལྟར་འདི་གཉིས་ནི་མཆོད་པ་ཙམ་དུ་གསུངས་པ་ཡིན་ལ། ཕྱག་རྒྱ་ཉི་ཤུ་རྩ་བརྒྱད་ནི་འདེབས་བྱེད་ཀྱི་ཕྱག་རྒྱ་ཡིན་པའི་ཕྱིར་རོ། །ཞེས་ཤེས་པར་བྱའོ། །རྣམ་པ་གཅིག་ཏུ་ཕྱག་རྒྱ་ཉི་ཤུ་རྩ་བརྒྱད་ནི་རྒྱུད་ཕྱི་མའི་ཚུལ་ཏེ། ཕྱག་རྒྱ་རྣམ་པར་སྤྲོས་པའི་ཚུལ་གྱིས་རྒྱུད་སྔ་མའི་ཁ་སྐོང་ཡིན་ལ། ལེའུ་བཅུ་པ་ལས་གསུངས་པའི་ཕྱག་རྒྱ་དགྲོལ་བ་དང་། དཔལ་རྡོ་རྗེ་སྤྱན་གྱི་ཕྱག་རྒྱ་གཉིས་ནི་རྒྱུད་ཕྱི་མའི་ཡང་ཕྱི་མའི་ཚུལ་གྱིས་ཕྱག་རྒྱ་སྤྲོས་པ་དེ་དག་ཐམས་ཅད་ཀྱང་བསྡུས་པར་གསུངས་ཏེ། དེའི་ཕྱིར་ཇི་སྐད་དུ་གསུངས་པ་དེ་དག་ཀྱང་དགོས་པ་འདྲ་བ་མ་ཡིན་ནོ། །དཔལ་སྐལ་བ་བཟང་པོ་དམ་ཚིག་གི་རྟོག་པ་ཞེས་བྱ་བ་ནི་འདིར་དམ་ཚིག་གི་སྒྲ་ནི་བསྟེན་པའི་དོན་ཏེ་དེ་བས་ན་མཆོད་པ་ཉིད་དམ་ཚིག་གི་སྒྲར་བཤད་དོ། །རྟོག་པ་བརྒྱད་པའོ། །
ད་ནི་ཕྱག་རྒྱ་རྣམ་པར་འཕྲུལ་པ་ཞེས་བྱ་བ་རྣམ་པར་སྒྱུར་བྱེད་ཀྱི་ཕྱག་རྒྱ་བསྟན་པའི་ཕྱིར། དེ་ནས་གཞན་ཡང་བཤད་པ་ནི། །རྡོ་རྗེ་སེམས་དཔའ་དཔལ་གྱི་ལྷ། །ཀུན་ཏུ་སྣ་ཚོགས་མཆོག་རྣམས་ཀྱི། །ཕྱག་རྒྱ་ཐམས་ཅད་རྣམས་སྤྲུལ་པའོ། །ཞེས་བྱ་བ་ལ་སོགས་པ་གསུངས་ཏེ། དེ་ལ་སྒྱུར་བྱེད་ཀྱི་ཕྱག་རྒྱ་ཉི་ཤུ་རྩ་བརྒྱད་པོ་འདི་དག་ནི་ཐབས་ཀྱི་དངོས་པོ་ཡིན་ཏེ། འདེབས་བྱེད་ཀྱི་ཕྱག་རྒྱ་ཡིན་པས་དེ་བས་སྒྱུར་བྱེད་ཀྱི་ཕྱག་རྒྱ་ཞེས་མིང་ལྷག་པར་གདགས་པར་ལོ་རྒྱུས་ཀྱིས་བཤད་དོ། །དེ་ལ་ཕྱག་རྒྱ་ཉི་ཤུ་རྩ་བརྒྱད་ནི། །ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་དང་། དམ་ཚིག་ཡེ་ཤེས་ཀྱི་ཕྱག་རྒྱ་དང་། སྦྱོར་བ་ཡེ་ཤེས་ཀྱི་ཕྱག་རྒྱ་དང་། སྦྱོར་བ་ཐམས་ཅད་ཡེ་ཤེས་ཀྱི་ཕྱག་རྒྱ་དང་། ཞལ་ཡེ་ཤེས་ཀྱི་ཕྱག་རྒྱ་དང་། འཛུམ་པ་ཡེ་ཤེས་ཀྱི་ཕྱག་རྒྱ་དང་། ལྟ་བ་ཡེ་ཤེས་ཀྱི་ཕྱག་རྒྱ་དང་། ཆོས་ཡེ་ཤེས་ཀྱི་ཕྱག་རྒྱ་དང་། གླུ་ཡེ་ཤེས་ཀྱི་ཕྱག་རྒྱ་དང་། རོལ་མོ་ཡེ་ཤེས་ཀྱི་ཕྱག་རྒྱ་དང་། གར་ཡེ་ཤེས་ཀྱི་ཕྱག་རྒྱ་དང་། གླུའི་མཆོད་པ་རྒྱན་གྱི་ཡེ་ཤེས་ཀྱི་ཕྱག་རྒྱ་དང་། མཆོད་པ་ཐམས་ཅད་ཡེ་ཤེས་ཀྱི་ཕྱག་རྒྱ་དང་། མཆོད་པའི་གཏོར་མ་ཡེ་ཤེས་ཀྱི་ཕྱག་རྒྱ་དང་། ཕྱག་རྒྱས་དབང་བསྐུར་བ་ཡེ་ཤེས་ཀྱི་ཕྱག་རྒྱ་དང་། རྡོ་རྗེའི་ཕྱག་རྒྱ་ཐམས་ཅད་ཀྱི་ཡེ་ཤེས་ཀྱི་ཕྱག་རྒྱ་དང་། བསྟོད་པ་བཅས་པའི་མིང་གི་ཕྱག་རྒྱ་ཞེས་བྱ་བ་ཡིག་འབྲུ་དགོད་པ་ཡེ་ཤེས་ཀྱི་ཕྱག་རྒྱ་དང་། བརྡའ་ཡེ་ཤེས་ཀྱི་ཕྱག་རྒྱ་དང་། ངག་བརྟག་༼རྫོགས་ཆེན་པར་མ་ན། ངག་བརྟ། ཞེས་འབྱུང་། ངག་གི་བརྡ་ཡིན་ནམ་ཅི།༽ཡེ་ཤེས་ཀྱི་ཕྱག་རྒྱ་དང་། ཡེ་ཤེས་ཡེ་ཤེས་ཀྱི་ཕྱག་རྒྱ་དང་། རྣམ་པར་ཤེས་པ་ཡེ་ཤེས་ཀྱི་ཕྱག་རྒྱ་དང་། བསྲུང་བ་ཐམས་ཅད་ཡེ་ཤེས་ཀྱི་ཕྱག་རྒྱ་དང་། གསོ་བ་ཐམས་ཅད་ཡེ་ཤེས་ཀྱི་ཕྱག་རྒྱ་དང་། དགྲ་ཆ་ཡེ་ཤེས་ཀྱི་ཕྱག་རྒྱ་དང་། ལས་ཐམས་ཅད་ཡེ་ཤེས་ཀྱི་ཕྱག་རྒྱ་དང་། དཔལ་རྡོ་རྗེ་རྣོན་པོའི་ལས་ཀྱི་ཡེ་ཤེས་ཀྱི་ཕྱག་རྒྱ་དང་། དངོས་གྲུབ་ཐམས་ཅད་ཀྱི་ཡེ་ཤེས་ཀྱི་ཕྱག་རྒྱ་རྣམས་སོ། །དེ་ལ་གྲངས་ཉི་ཤུ་རྩ་བརྒྱད་དུ་ཁ་སྐོང་བ་ནི། རྡོ་རྗེའི་ཕྱག་རྒྱ་ཐམས་ཅད་ཤེས་པ་ལས་མཆོག་དང་བཅས་པ་ཡེ་ཤེས་ཀྱི་ཕྱག་རྒྱ་ཞེས་བྱ་བ་གུད་དུ་བྱས་ནས་ཉི་ཤུ་རྩ་བརྒྱད་དུ་འབྱེད་པར་གྲགས་སོ། །བརྡའི་སྐབས་སུའང་། ཁྲག་ནི་མེ་ཏོག་ཡིན་པར་བཤད། །ཅེས་བྱ་བ་ལ་སོགས་པ་སྦས་པའི་བརྡ་ཞེས་གུད་དུ་གྲགས་སོ། །ཕྱག་རྒྱ་འདི་རྣམས། རང་གི་ངོ་བོ་གང་ཡིན་པ་དང་། བདག་པོ་ལྷ་གང་དང་གང་ཡིན་པ་དང་། དགོས་པ་གང་ལ་སྦྱར་བར་བྱ་བ་ཡིན་པ་རྣམས་ནི་རང་རང་གི་སྐབས་སུ་བསྟན་པར་བྱའོ། །དེ་ལ་ཕྱག་རྒྱ་ཉི་ཤུ་རྩ་བརྒྱད་ཀྱི་དང་པོ་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་ནི། ཕྱག་རྒྱ་ཐམས་ཅད་ཀྱི་གཞིར་གྱུར་པས་དེ་སྐད་ཅེས་བྱ་སྟེ། དེ་ཡང་རང་གི་ངོ་བོ་ནི་རིགས་སོ་སོའི་སྐུའི་དོན་གྱི་ཚུལ་དང་། དབུ་རྒྱན་གྱི་དོན་དང་། སྐྱིལ་མོ་ཀྲུང་གི་མཚན་ཉིད་དང་། འཁོར་གྱི་ལྷ་མོ་རྣམས་ཀྱི་ཕྱག་རྒྱ་དང་། རིགས་སོ་སོའི་གླུ་རྣམས་སྟོན་ཏོ། །ཕྱག་རྒྱ་འདི་རྣམས་གང་གི་ཡིན་པ་ནི། རིགས་ཀྱི་གཙོ་བོ་དྲུག་ལྷ་མོ་སོ་སོ་དང་བཅས་པ་རྣམས་ཀྱི་ཕྱག་རྒྱ་ཡིན་ཏེ། དེ་ལ་ལྷ་མོ་རང་རང་གི་ཕྱག་རྒྱའང་རང་རང་གི་སྐབས་སུ་སྦྱར་རོ། །དགོས་པ་གང་དུ་སྦྱར་བ་ནི། ཚོགས་ཀྱི་དཀྱིལ་འཁོར་དུ་དངོས་གྲུབ་སྒྲུབ་པར་བྱེད་པའི་ཚེ་ཚུལ་འདི་ལྟ་བུར་སྒོ་གསུམ་ནས་བསྒྱུར་ཏེ་ཕྱག་རྒྱས་བཏབ་ལ་བསྒྲུབ་པའི་དོན་ཏོ། །དེ་ལ་དང་པོར་དཔལ་རྡོ་རྗེ་སེམས་དཔའི་དཀྱིལ་འཁོར་གྱི་ལྷ་རྣམས་ཀྱི་ཐམས་ཅད་འབྱུང་བྱེད་ཀྱི་ཕྱག་རྒྱ་བསྟན་པའི་ཕྱིར། སེམས་དཔའ་སངས་རྒྱས་ཀུན་གྱི་དངོས། །རྡོ་རྗེ་སེམས་དཔའ་བདེ་བའི་མཆོག །གསང་བ་མཆོག་གི་དགྱེས་པ་ན། །ཐམས་ཅད་བདག་ཉིད་རྟག་ཏུ་བཞུགས། །ཞེས་བྱ་བ་ལ་སོགས་པ་གསུངས་ཏེ། དེ་ལ་འདི་དག་དང་པོ་ཉིད་དུ་ཡང་སྨོས་བཞིན་དུ་འདིར་ཡང་སྨོས་པའི་དགོས་པ་ནི། དཔལ་རྡོ་རྗེ་སེམས་དཔའི་ཕྱག་རྒྱ་སྟོན་པའི་སྐབས་ཡིན་པས། དེ་ཉིད་གང་ཞིག་ཇི་ལྟར་བཞུགས་པར་བསྟན་པ་དགོས་པ་ཉིད་དོ། །དེ་ལ་དཔལ་རྡོ་རྗེ་སེམས་དཔའི་ཕྱག་རྒྱ་ཟླ་བ་ཉ་ལྟར་དག་ཅིང་བརྩན་དམར་བ་བཞུགས་པའི་དོན་བསྟན་པ་ནི། བདེ་བ་ཀུན་ལ་ཞེན་པ་དང་། །ཞེས་བྱ་བ་ལ་སོགས་པའོ། །སྐུ་ལས་འོད་མདངས་དམར་བ་ལས་འོད་ཟེར་གྱི་དྲྭ་བ་ཁ་དོག་སྣ་ཚོགས་པ་འཕྲོ་བའི་དོན་ནི། འདོད་ཆགས་ཀུན་ལ་ཆགས་པའི་ཕྱིར། །ཞེས་བྱ་བ་ལ་སོགས་པའོ། །དབུ་རྒྱན་སངས་རྒྱས་ཀྱི་རིན་པོ་ཆེ་བྱང་ཆུབ་སེམས་ཀྱི་ཆུས་དག་པས་རང་བཞིན་གྱིས་གྲུབ་པ་འདི་ལྟར་ཐོད་པས་ཕྲེང་བ་ལ་སངས་རྒྱས་ལྔའི་དབུ་རྒྱན་གྱིས་བརྒྱན་པ་མངའ་བའི་དོན་བསྟན་པ། ཁམས་གསུམ་དག་ནི་རིན་ཆེན་གཞན། །ཞེས་པ་ལ་སོགས་པའོ། །སྐྱིལ་མོ་ཀྲུང་གི་མཚན་ཉིད་བསྟན་པ་ནི། །གཡས་དང་གཡོན་གྱི་སྦྱོར་བ་ཡིས། །ཞེས་པ་ལ་སོགས་པའོ། །འཁོར་གྱི་ལྷ་མོ་རྣམས་ཀྱི་ཕྱག་རྒྱ་སྟོན་པ་ལ། ལྷ་མོ་ཐམས་ཅད་ཀྱི་ཕྱག་རྒྱ་སྤྱིར་སྟོན་པའང་ཡིན་ལ། གཙོར་ལྷ་མོ་བདེ་མཆོག་མ་སྟེ་རྒྱས་འདེབས་མའི་ཕྱག་རྒྱས་སྟོན་པ་ནི། ཟླ་བའི་ཁ་དོག་འཛུམ་པའི་ཞལ། །ཞེས་པ་ནས། དཔལ་རྡོ་རྗེ་མདའ་བདེ་བའི་མཆོག་རོལ་པའི་ཕྱག་རྒྱ་ཞེས་པའི་བར་ཏེ། དེ་ལ་བརླ་ཡི་དབུས་ནི་དམར་ལ་དཀར་ཞེས་པ་དང་། དཀར་ཞིང་སེར་བའི་བརླ་དང་ལྡན། །ཞེས་གསུངས་པ་ནི་མདངས་དང་ལྡན་པའི་དོན་ཏེ། སྤྱིར་སྐུ་མདོག་ཟླ་བ་དང་འདྲ་བ་ལས། དམར་ལ་དཀར་ཞེས་བྱ་བ་ནི། ན་ཆུང་སྨུག་རྩིས་བརྒྱན་པ་ལྟ་བུའོ། །དཀར་ཞིང་སེར་བ་ཞེས་བྱ་བ་ནི་བ་སོ་སྦྱངས་པ་ལྟ་བུའོ། །ཕྱག་མཆོག་ལོ་མ་སྔོན་པོ་འདྲ་ཞེས་པ་ནི། ཨ་གྲ་ཞེས་བྱ་བའི་སྒྲ་དམ་པ་དང་རྩེ་མོ་ལ་འཇུག་སྟེ། འདིར་རྩེ་མོའི་དོན་དུ་སྦྱར་ཏེ་ཕྱག་གི་རྩེ་མོ་དཀར་བ་ལས་ཀྱང་ཅུང་ཟད་སེར་ལ་དེ་ལས་ཀྱང་ཅུང་ཟད་ལྗང་བའི་མདངས་དང་ལྡན་ཏེ། དཔེར་ན་འབྲས་ཀྱི་ལྗང་བ་ལ་འཇའ་ཚོན་གྱི་མདངས་འཕྲོག་པ་ལྟ་བུའོ། །གང་ཡང་འདི་སྐད་སྐུའི་མཚན་ཉིད་ཐམས་ཅད་མི་སྨོས་པར་ཞལ་དང་བརླ་དང་ཕྱག་རྩེ་ཙམ་ཞིག་སྨོས་པ་ཅིའི་ཕྱིར་ཞེ་ན། དེ་ནི་འདི་ལྟར་དཔལ་རྡོ་རྗེ་སེམས་དཔའ་ནི་ཆགས་པ་ཆེན་པོར་བསྟན་པ་ཡིན་ལ། ཆགས་པའི་ལོངས་སྤྱོད་ཀྱི་གཞིའང་བུད་མེད་ཀྱི་ལུས་ཡིན་པས་དེ་ལྟར་བསྟན་ཏོ། །བུད་མེད་ལུས་ཀྱི་ཡན་ལག་ལས་ཀྱང་བཞིན་རྒྱས་ཤིང་མཛེས་པ་འཛུམ་པའི་མདངས་དང་ལྡན་པ་དང་། བརླ་རྒྱས་ཤིང་མདངས་དང་ལྡན་པ་དང་། ཕྱག་རྒྱས་ཤིང་མདངས་དང་ལྡན་པ་སྟེ། འདི་རྣམས་ལ་ཆགས་པའི་གཞིར་འགྱུར་པ་དེ་རྣམས་བསྟན་ཏོ། །རྣམ་པ་གཅིག་ཏུ་བརླ་ཞེས་བྱ་བ་ནི་ཨུ་རུ་ཞེས་བྱ་བའི་སྒྲའི་མདོ་ལ་བྱ་སྟེ། སྨད་ཀྱི་ཆ་ཐམས་ཅད་ཨུ་རུའི་སྒྲས་ཁྱབ་པས་ལྟེ་བའི་དཀྱིལ་འཁོར་མན་ཆད་ནས་པུས་མོ་ཡན་ཆད་ཤ་རྒྱས་ཤིང་མདངས་་དང་ལྡན་པས་ཤིན་ཏུ་མཛེས་པས་ཆགས་པའི་གཞིར་འགྱུར་ཏེ། དེ་བས་ན་འདིར་ཡང་དེ་བསྟན་ཏོ། །རྣམ་པ་གཅིག་ཏུ། གང་དུ་ཐུན་མོང་མ་ཡིན་པའི་མཚན་ཡོད་པ་དེ་གཙོར་སྨོས་དགོས་ཏེ། དེ་བས་ན་ཇི་སྐད་དུ་བསྟན་པ་དེ་དག་ནི་ཐུན་མོང་མ་ཡིན་པའི་མཚན་ཉིད་དེ། མཚན་དེ་དག་ཀྱང་ཆགས་པ་ཆེན་པོའི་གནས་སུ་གྱུར་པའི་ཕྱིར་དེ་དག་བསྟན་ཏོ། །ཞེས་སྦྱར་རོ། །ལྷ་རྫས་སྣ་ཚོགས་འཁྲིགས་པའི་མཆོག །འབར་བ་སྣ་ཚོགས་འཁྲིགས་པའི་འོད། །ཅེས་པ་ནི། མིའི་རྫས་ཀྱི་ཁ་དོག་ལས་ནི་ལྷ་རྫས་ཀྱི་ཁ་དོག་ཁྱད་པར་དུ་འཕགས་པ་དེ་ལས་ཀྱང་ལྷའི་ལྷ་སངས་རྒྱས་ཀྱི་འོད་ཟེར་ཁྱད་པར་དུ་འཕགས་པས་དེ་ལྟ་བུའི་འོད་ཟེར་སྣ་ཚོགས་ཀྱི་དྲྭ་བས་བརྒྱན་པའོ། །པདྨ་སྣ་ཚོགས་ལ་གནས་པ། །ཐམས་ཅད་དག་པ་རབ་ཏུ་གནས། །ཞེས་པ་ནི་སྟན་སྣ་ཚོགས་པད་མ་ལ་བཞུགས་པའོ། །སངས་རྒྱས་པདྨོ་ལ་སོགས་མཆོག །རིན་ཆེན་སྣ་ཚོགས་རྒྱན་དང་གོས། །སངས་རྒྱས་ཐམས་ཅད་འདུས་པ་ཡིས། །མི་མཇེད་ལ་སོགས་བརྒྱན་པ་བཞིན། །ཞེས་བྱ་བ་ནི། སྐུའི་རྒྱན་དཔེ་དང་བཅས་པར་བསྟན་པ་སྟེ། 
དེ་ལ་སངས་རྒྱས་པདྨོ་ཞེས་བྱ་བ་ནི། རྒྱན་ཐམས་ཅད་ཀྱི་མཆོག་མེ་ཏོག་གི་རྒྱན་ཡིན་ཏེ་ཐམས་ཅད་ཀྱི་སྟེང་དུ་འབྱིན་པའི་ཕྱིར་རོ། །ཞེས་འཇིག་རྟེན་གྱི་གཙུག་ལག་ལས་གྲགས་པ་བཞིན་འདིར་པད་མ་དང་ཨུཏྤལ་ལ་སོགས་ཏེ་མེ་ཏོག་གི་རྒྱན་དང་། རྡོ་རྗེ་རིན་པོ་ཆེ་དང་། གསེར་དང་དངུལ་དང་ཤེལ་དང་བཻཌཱུརྱ་ལ་སོགས་པ་རིན་པོ་ཆེ་སྣ་ཚོགས་ལས་གྲུབ་པའི་དབུ་རྒྱན་དང་སྙན་ཆ་དང་མགུར་ཆུ་དང་དོ་ཤལ་དང་སེ་མོ་དོ་དང་་དཔུང་རྒྱན་དང་། ཕྱག་དང་ཞབས་ཀྱི་སོར་མོའི་གདུ་བུ་དང་། ལྷ་རྫས་ཀྱི་གོས་རྣམས་བརྒྱན་ཅིང་བཞག་པའང་ལྷ་དང་མིའི་རྒྱན་ལྟར་ལས་ལས་གྲུབ་པའི་རྒྱན་མ་ཡིན་ཏེ། སངས་རྒྱས་ཀྱི་ཡེ་ཤེས་ཆེན་པོ་ཉིད་རྒྱན་དུ་འཕྲུལ་པར་མཛད་པས་དེ་བས་ན་སངས་རྒྱས་ཀྱིས་བརྒྱན་པ་ཡིན་ཏེ། དེའི་ཕྱིར། སངས་རྒྱས་ཐམས་ཅད་འདུས་པ་ཡིས། །མི་མཇེད་ལ་སོགས་བརྒྱན་པ་བཞིན། །ཞེས་གསུངས་ཏེ། དཔེར་ན་སངས་རྒྱས་ཀྱི་ཞིང་མིམཇེད་འདི་བཅོམ་ལྡན་འདས་ཤཱཀྱ་ཐུབ་པ་བྱང་ཆུབ་སེམས་དཔའ་དང་འཕགས་པ་ཉན་ཐོས་ཀྱི་འཁོར་དང་བཅས་པས་སངས་རྒྱས་ཀྱི་ཞིང་འདི་བརྒྱན་ཅིང་མཛེས་ཏེ་བྱིན་གྱིས་བརླབས་ནས་དབང་ཕྱུག་ཐམས་ཅད་ཟིལ་གྱིས་མནན་ཏེ་ལྷམ་མེ་ལྷན་ནེ་ལྷང་ངེར་གསལ་བ་དང་། གཞན་ཡང་། མངོན་པར་དགའ་བ་དང་བདེ་བ་ཅན་གྱི་ཞིང་ཁམས་དག་ནས་སངས་རྒྱས་སྲས་དང་བཅས་པ་རྣམས་ཀྱི་སྐུའི་བཀོད་པས་སངས་རྒྱས་ཀྱི་ཞིང་བརྒྱན་པ་དང་། འདིར་ལྷ་མོ་རྣམས་ཀྱི་སྐུ་ལ་རིན་པོ་ཆེའི་རྒྱན་དང་གོས་ཀྱིས་བརྒྱན་པ་ནི་འདྲའོ་ཞེས་བྱ་བའི་དོན་ཏོ། །མཆོག་ཏུ་དགའ་བ་ལ་རབ་ཏུ་སྦྱོར་བ་ཞེས་བྱ་བ་ནི། ཐབས་དང་ཤེས་རབ་ཀྱི་བདེ་བའི་སྒོ་ནས་མི་གཉིས་པའི་ཡེ་ཤེས་ལ་སྦྱར་རོ། །སྐལ་བ་བཟང་པོ་ཞེས་བྱ་བ་ནི། རྒྱུ་དང་འབྲས་བུ་གཉིས་ཀར་བདེ་བས་ཡོན་ཏན་གྱི་གནས་གོང་ན་སྨོན་དུ་མེད་པའོ། །དཔལ་རྡོ་རྗེ་མདའ་བདེ་བའི་མཆོག་རོལ་བ། །ཞེས་བྱ་བ་ནི། དཔལ་རྡོ་རྗེ་ནི་ཐམས་ཅད་ཀྱང་དཔལ་རྡོ་རྗེ་སེམས་དཔའི་ཕྱག་རྒྱ་ཡིན་པའི་དོན་ཏོ། །མདའ་བདེ་བའི་མཆོག་ཅེས་བྱ་བ་ནི། ལྷ་མོ་རྒྱས་འདེབས་མ་ནི་ཆགས་པ་བསྐུལ་བའི་བདེ་བའི་ཡུལ་ཏེ་ཆ་ལུགས་སྔ་མ་ལྟ་བུས་ཤར་ཕྱོགས་ན་བཞུགས་ཤིང་མེ་ཏོག་གི་མདའ་གཞུ་བསྣམས་ཏེ་བསྐུལ་བས་རྩེན་པར་མཛད་པས་རོལ་པ་ཞེས་བྱ་སྟེ་དེའི་ཕྱག་རྒྱའོ། །སྔོན་གྱི་སློབ་དཔོན་ཁ་ཅིག་ནི། བདེ་བ་བསྐུལ་བའི་ཕྱག་རྒྱ་འདི་ནི་གཙོ་བོའི་གཡས་ནས་སྐུལ་བར་བྱེད་ལ། རྟག་ཏུ་སྦྱོར་ཞིང་བྱང་ཆུབ་སེམས་འབེབས་པའི་བདེ་བ་དང་མི་འབྲལ་བ་ནི་མདུན་ན་པང་ནས་མཁྱུད་ནས་བཞུགས་ཞེས་ཀྱང་འདོད་དེ། འདིར་མདའ་སྔོན་ལ་སྨོས་པ་ནི་ཆགས་པ་བསྐུལ་བ་ལས་ཆགས་པའི་དམ་ཚིག་འབྱུང་བའི་ཕྱིར་རིམ་པ་དེ་ལྟར་བསྟན་ཏོ། །ཞེས་ཟེར་རོ། །ད་ནི་ལྷ་མོ་རྨོངས་བྱེད་མའི་ཕྱག་རྒྱ་བསྟན་པའི་ཕྱིར། རྣམ་པ་སྣ་ཚོགས་དམ་ཚིག་ཆགས། །ཞེས་བྱ་བ་ནས་དཔལ་རྡོ་རྗེ་དམ་ཚིག་བདེ་བའི་མཆོག་རོལ་པ། །ཞེས་བྱ་བའི་བར་དག་སྟེ། དེ་ལ་ལྷ་མོ་འདི་ལ་ཆགས་པའི་དམ་ཚིག་གཙོར་སྨོས་པ་ནི། འདི་ལྟར་ལྷ་མོ་བཞིའི་སྒོ་ནས་དཔལ་རྡོ་རྗེ་སེམས་དཔའ་ལ་ཕྱག་འཚལ་བའི་གླུ་བསྟན་པའི་སྐབས་ནས། དཔལ་རྡོ་རྗེ་ལས་ཀྱི་མདའ་གཞུ་ལ་ཕྱག་འཚལ་ལོ། །དཔལ་རྡོ་རྗེ་ཆགས་པའི་དམ་ཚིག་ལ་ཕྱག་འཚལ་ལོ། །དཔལ་རྡོ་རྗེ་ཁ་ཊྭཱཾ་ག་རབ་ཏུ་འཇོམས་པ་ལ་ཕྱག་འཚལ་ལོ། །དཔལ་རྡོ་རྗེ་དྲིལ་བུ་རབ་ཏུ་འཁྲོལ་བ་ལ་ཕྱག་འཚལ་ལོ། །ཞེས་གསུངས་པ་ལྟ་བུ་སྟེ། ལྷ་མོ་འདི་ནི་གཙོར་ཆགས་པའི་དམ་ཚིག་ལ་གནས་ཏེ། དྲན་པ་གཞན་ཉམས་པས་རྨོངས་བྱེད་མ་ཞེས་བྱའོ། །དབུས་ཀྱི་ལྷ་མཆོག་ཆེན་པོའོ། །ཞེས་གསུངས་པ་ནི། བདག་དབུས་ཀྱི་ལྷ་མཆོག་ཆེན་པོའི་ཕྱག་རྒྱར་གནས་པ་ལ་མཁྱུད་པའི་ཕྱག་རྒྱའོ་ཞེས་པའི་ཚིག་ཏུ་སྦྱར། ཁ་ཅིག་ན་རེ། ལྷ་མོའི་དང་ཕྱག་རྒྱ་དབུས་ཀྱི་གཙོ་བོ་དང་མཐུན་པས་ཚིག་འདི་སྨོས་སོ། །ཞེས་ཟེར་ན། ཕྱག་རྒྱ་དབུས་ཀྱི་གཙོ་བོ་དང་མཐུན་པས་དེ་ལ་ལྟོས་པ་ནི་བདེན་མོད་ཀྱི། ཚིག་འདི་དག་ནི་འོག་ནས་ཕྱག་རྒྱ་མི་མཐུན་པའི་ལྷ་མོ་ལ་ཡང་འབྱུང་ངོ་། །ལྷ་མོ་ཟ་བྱེད་མའི་ཕྱག་རྒྱ་བསྟན་པ་ནི། སེ་རལ་ཁ་ཡི་ཚུལ་དག་ཏུ། །ཞེས་པ་ནས། རྣལ་འབྱོར་བདེ་བའི་མཆོག་རོལ་པ། །ཞེས་བྱ་བའི་བར་དག་སྟེ། དེ་ལ། རྣལ་འབྱོར་བདེ་བའི་མཆོག །ཅེས་བྱ་བ་ནི། བདེ་བ་ཆེན་པོའི་ཏིང་ངེ་འཛིན་བརྙེས་པ་སྟེ། མཚན་མའི་རྣམ་རྟོག་ཟད་པའི་ཕྱིར་ཟ་བྱེད་མ་ཞེས་བྱའོ། །དེ་བས་ན་དོན་འདི་འགྱུར་ཏེ། དང་པོར་ཆགས་པའི་བདེ་བ་བསྐུལ་བ་ལས་བདེ་བ་བབས་པའི་བདག་ཉིད་ལ་གནས་པ་འབྱུང་ངོ་། །ལུས་དང་སེམས་ཀྱི་བདེ་བ་རྙེད་པ་དེ་ལས་མཚན་མ་མེད་པའི་ཏིང་ངེ་འཛིན་རྣལ་འབྱོར་གྱི་བདེ་བ་འཐོབ་བོ། །དེ་ལས་འབྲས་བུའི་ཆོས་ཀྱི་སྐུ་སྐྱེ་ཤི་མེད་པ་ཐོབ་པས། འོག་ནས་སྟོན་པའི་ལྷ་མོ་ཚེ་འཕེལ་མའི་དོན་ཡིན་ནོ། །དེ་ལ་ལྷ་མོ་ཟ་བྱེད་མ་རྡོ་རྗེ་ཁ་ཊྭཱཾ་ག་དང་བ་དན་དང་རྡོ་རྗེ་རྒྱ་གྲམ་གྱིས་བཀབ་པ་བསྣམས་པ་ནི་མཚན་མ་འཇོམས་པའི་ཕྱག་རྒྱ་དྲག་པོའི་ཚུལ་དུ་བསྟན་པའོ། །ལྷ་མོ་ཚེ་འཕེལ་མའི་ཕྱག་རྒྱ་ནི། རྫོགས་སངས་རྒྱས་པའི་ཁམ་ཕོར་གྲུབ། །ཅེས་བྱ་བ་ནས། ཚེ་བདེ་བའི་མཆོག །ཅེས་པའི་བར་དག་སྟེ། ཕྱག་རྒྱ་ནི་པདྨ་བྷནྡྷའི་ནང་ནས་ཚེ་དཔག་མེད་ཀྱི་སྐུ་གཟུགས་བྱུང་བའོ། །ཚེ་བདེ་བ་ཞེས་བྱ་བའི་དོན་གོང་དུ་ནི་སྦྱར་བ་ཉིད་དོ། །རྩ་བའི་ཕྱག་རྒྱའི་ཚོགས་སོ། །ཞེས་བྱ་བ་ནི། སྙིང་པོའི་ཕྱག་རྒྱའོ། །ཞེས་བྱ་བའི་དོན་ཏེ། འདི་ལྟར་དཔལ་རྡོ་རྗེ་སེམས་དཔའ་ནི་མི་གཉིས་པའི་ཡེ་ཤེས་ཆེན་པོ་གདོད་མ་ནས་དག་པའི་བྱང་ཆུབ་ཀྱི་སེམས་ཡིན་པས་བདེ་བ་ཆེན་པོ་ཞེས་བྱ་ལ། བདེ་བའི་ཡེ་ཤེས་དེ་ནི་ཆ་རྣམ་པ་བཞི་རྫོགས་ཏེ། ཆ་བཞི་ནི་གསང་བའི་ལྷ་མོ་བཞིའི་བདེ་བའོ། །དེ་བས་ན་ཐམས་ཅད་ཀྱི་སྙིང་པོའི་རྩ་བར་གྱུར་པའི་ཕྱག་རྒྱའི་ཚོགས་ཞེས་གསུངས་སོ། །ད་ནི་རིགས་ཀྱི་ཡུམ་རྣམས་ཀྱི་ཕྱག་རྒྱ་སྟོན་ཏེ། དེ་ལ་སངས་རྒྱས་བྱང་ཆུབ་མའི་ཕྱག་རྒྱ་བསྟན་པ་ནི། གཙུག་ལག་ཇི་ལྟའི་རྗེས་མཐུན་པར། །ཞེས་བྱ་བ་ནས། དཔལ་རྡོ་རྗེ་མདའ་ཞེས་བྱ་བའི་ཕྱག་རྒྱའོ། །ཞེས་བྱ་བ་སྟེ། འདི་ནི་ཤར་ཕྱོགས་ཀྱི་རེའུ་ཆ་ལ་བཞུགས་ཤིང་ཚངས་པའི་ཞལ་བཞི་ལ་མདའ་བཞིས་ཕུག་པ་བསྣམས་ཏེ། འདིའི་གར་མདའའཕང་བའི་གཙུག་ལག་དང་མཐུན་པར་མདའ་བཞི་འཕེན་པ་ལྟར་བྱེད་པའོ། །རྐང་པ་བཏེག་ཅིང་ཕབ་པ་དང་། །ཞེས་བྱ་བ་ནས། དཔལ་མཐུ་བོ་ཆེའི་ཕྱག་རྒྱ། །ཞེས་བྱ་བའི་བར་ནི། ཆོས་ཀྱི་འཁོར་ལོ་མའི་ཕྱག་རྒྱ་སྟེ། འདི་ནི་ལྷོ་ཕྱོགས་ཀྱི་རེའུ་ཆ་ལ་བཞུགས་ཤིང་འཁོར་ལོ་བསྣམས། འདིའི་གར་ནི། རྐང་པ་གཡས་གཡོན་གྱེན་དུ་འདེགས་ཤིང་ས་ལ་རྟོབ་པ་དང་། གཤིབས་ནས་ཀྱང་མཆོང་ཞིང་ལག་པས་འཁོར་ལོ་བསྟོད་ནས་འཛིན་པ་ལྟར་བྱེད་པའོ། །བྱ་བ་དང་ནི་ཟློག་པ་དང་། །ཞེས་བྱ་བ་ནས། དཔལ་རྡོ་རྗེ་གར་གྱི་དབང་ཕྱུག་བྱ་བའི་བར་ནི། ཁམས་གསུམ་རྣམ་པར་རྒྱལ་བའི་ཕྱག་རྒྱ་སྟེ། འདི་ནི་ནུབ་ཕྱོགས་ཀྱི་རེའུ་ཆ་ལ་བཞུགས་ཏེ། རྡོ་རྗེ་ཏྲི་ཤཱུ་ལ་བསྣམས། འདིའི་གར་ནི། མདུན་དུ་གྱུར་པ་དང་ཕྱིར་འགྱེད་པ་ལ་སོགས་པའི་སྟོབས་ཀྱིས་གཡུལ་འགྱེད་པ་ལྟར་བྱེད་པའོ། །ལྕུག་མ་གང་ཡང་རུང་གཟུང་ནས། །ཞེས་བྱ་བ་ནས། དཔལ་རྡོ་རྗེ་འདོད་པའི་ལྷ་མོ། །ཞེས་བྱ་བའི་བར་ནི། འདོད་པའི་དབང་མོའི་ཕྱག་རྒྱ་སྟེ། འདི་ནི་བྱང་ཕྱོགས་ཀྱི་རེའུ་ཆ་ལ་བཞུགས་ཏེ། དཔག་བསམ་ཤིང་གི་ལྕུག་མ་བསྣམས། འདིའི་གར་ནི། བུད་མེད་གང་ཡང་རུང་བ་གཟུང་ནས་མཁྱུད་ཅིང་བརྩེན་པར་བྱེད་པའོ། །ད་ནི་སྒོ་བཞིའི་ཕྱག་རྒྱ་འཆད་དེ། དེ་ལ། མྱང་བ་རྔུབ་པ་ལྟར་བྱས་ནས། །ཞེས་པ་ནས། དཔལ་རྡོ་རྗེ་རྟ་གདོང་ཞེས་བྱས་བའི་བར་ནི། རྟ་གདོང་གི་ཕྱག་རྒྱ་སྟེ། འདི་ནི་ཤར་ཕྱོགས་ཀྱི་སྒོ་ན་བཞུགས་ཤིང་གཡས་ན་རྡོ་རྗེ་ལྕགས་ཀྱོ་ཐོགས། གཡོན་ན་པདྨ་བྷནྡྷ་རཀྟས་བཀང་བའི་ནང་ནས་རྟ་མགོ་ལྗང་གུ་བྱུང་བ་འཕངས་བསྟོད་དེ་རྟ་སྐད་འབྱིན་པ་བསྣམས། འདིའི་གར་ནི། བདུད་རྩིའི་ཟས་ལ་སོགས་པ་ལ་གདུག་པ་ཅན་གྱི་ཚོགས་སུ་བརྟགས་ཏེ་རོ་བཅུད་རྔུབ་པ་ལྟར་བྱས་པས་གདུག་པ་ཅན་རྣམས་སྐེམས་པར་བྱེད་པའོ། །སྣ་ཡིས་མྱང་ཞིང་རྔུབ་པ་ཡིས། །ཞེས་བྱ་བ་ནས། རྡོ་རྗེ་ཕག་གདོང་ཞེས་བྱ་བའི་བར་ནི་ཕག་གདོང་གི་ཕྱག་རྒྱ་སྟེ། འདི་ནི་ལྷོ་སྒོ་ན་བཞུགས་ཏེ་གཡས་ན་ཞགས་པ་གཡོན་ན་ཕག་གི་མཆེ་བ་བསྣམས། འདིའི་གར་ནི་སྔ་མ་བཞིན་དུ་དྲི་རྣམས་མྱང་ཞིང་རྔུབ་པ་ལྟར་བྱེད་པ་ཁམས་གསུམ་དབང་དུ་སྡུད་པར་བྱེད་པའོ། །མིག་ཚུགས་ཞེན་པར་བལྟ་བ་ཡིས། །ཞེས་པ་ནས། དཔལ་རྡོ་རྗེ་ཅན་ཉི་ཟླ་མ། ཞེས་བྱ་བའི་བར་ནི། ཉི་ཟླའི་སྤྱན་གྱི་ཕྱག་རྒྱ་སྟེ། ནུབ་སྒོ་ན་བཞུགས་ཏེ། ཕྱག་ན་ལྕགས་སྒྲོག་གི་ཡང་མིག་ཉི་ཟླ་འོད་འབར་བ་བསྣམས། འདིའི་གར་ནི་མིག་གཡས་གཡོན་ཉི་མ་དང་ཟླ་བའི་འོད་འབར་བས་མིག་ཚུགས་ཀྱིས་གདུག་པ་ཅན་ལ་ཞེན་པར་བལྟ་བས་སྲེག་ཅིང་ཟ་བར་བྱེད་པའོ། །ཐམས་ཅད་བདག་ཉིད་མྱང་པ་ཡིས། །ཞེས་པ་ནས། ཁམས་གསུམ་སླར་འཚོ་ཞེས་པའི་བར་ནི་རོ་ལངས་མའི་ཕྱག་རྒྱ་སྟེ། འདི་ནི་བྱང་ཕྱོགས་ཀྱི་སྒོ་ན་བཞུགས་པ་ཕྱག་གཡས་ན་དྲིལ་བུ། གཡོན་ན་བྷནྡྷ་རཀྟས་བཀང་བའི་ཁ་ཊྭཱཾ་རྡོ་རྗེ་རྒྱ་གྲམ་གྱིས་བཀབ་སྟེ། དེའི་སྟེང་ན་སངས་རྒྱས་ཚེ་དཔག་མེད་ཀྱི་སྐུ་ཕྱུང་བ་བསྣམས། འདིའི་གར་ནི་དབང་པོ་དྲུག་གི་ཡུལ་ཐམས་ཅད་ལ་རོ་མྱང་བ་ལྟར་བྱེད་པས་ཐམས་ཅད་ཐལ་བར་བརླག་པ་སྟེ། སླར་གསོས་ནས་བྱང་ཆུབ་ཀྱི་སེམས་དང་ལྡན་པར་བྱེད་པའོ། །ད་ནི་དཔལ་གླིང་བུ་དབང་བྱེད་ལ་སོགས་པ་མཆོད་པའི་ལྷ་མོ་བཞིའི་ཕྱག་རྒྱ་སྟོན་ཏེ། དེ་ལ་གླིང་བུ་ལེན་པའི་ཚུལ་སྟོན་ཅིང་ཞེས་བྱ་བ་ལ་སོགས་པ་ནི་གླིང་བུ་དབང་བྱེད་མའི་ཕྱག་རྒྱ་སྟེ། འདི་ནི་ཤར་ལྷོ་མཚམས་ཀྱི་རེའུ་ཆ་ལ་བཞུགས་ཏེ་ཕྱག་ན་གླིང་བུ་བསྣམས། རྒྱུད་གཞན་ལས་རྡོ་རྗེ་སྒེག་མོ་ཞེས་བསྟན་པའི་གོ་ཡིན་པར་ཤེས་པར་བྱའོ། །འདིའི་གར་ནི་གླིང་བུ་ལེན་པ་ལྟར་བྱེད་ཅིང་བདེ་བ་དབབ་པའི་གར་བྱེད་པས་འགྲོ་བ་དབང་དུ་བྱེད་པའོ། །པི་ཝང་ལེན་པའི་ཚུལ་སྟོན་ཅིང་། །ཞེས་པ་ལ་སོགས་པ་ནི་པི་ཝང་རྨོངས་བྱེད་མའི་ཕྱག་རྒྱ་སྟེ། འདི་ནི་ལྷོ་ནུབ་མཚམས་ཀྱི་རེའུ་ཆ་ལ་བཞུགས་ཏེ་པི་ཝང་བསྣམས། གཞན་ལས་ཕྲེང་བ་མ་ཞེས་བྱ་བའི་གོར་སྦྱར། འདིའི་གར་ནི་པི་ཝང་ལེན་པ་ལྟར་བྱེད་ཅིང་བདེ་བས་རྨོངས་པར་བྱེད་པའོ། །ཅང་ཏེའུ་ཚུལ་སྟོན་རྣལ་འབྱོར་པ། །ཞེས་བྱ་བ་ལ་སོགས་པ་ནི་ཅང་ཏེའུ་སྡུག་བསྔལ་སེལ་བའི་ཕྱག་རྒྱ་སྟེ། ནུབ་བྱང་མཚམས་ཀྱི་རེའུ་ཆ་ལ་བཞུགས་ཏེ་ཅང་ཏེའུ་བསྣམས། རྡོ་རྗེ་དབྱངས་མ་ཞེས་པའི་གོར་སྦྱར། འདིའི་གར་ནི། ཅང་ཏེའུ་འཁྲོལ་པ་ལྟར་བྱེད་པས་སྡུག་བསྔལ་སེལ་བའོ། །རྫ་རྔའི་ཚུལ་སྟོན་རྣལ་འབྱོར་པ། །ཞེས་བྱ་བ་ལ་སོགས་པ་ནི་རྫ་རྔ་མྱོས་བྱེད་མའི་ཕྱག་རྒྱ་སྟེ། འདི་ནི་བྱང་ཤར་མཚམས་ཀྱི་རེའུ་ཆ་ལ་བཞུགས་ཏེ་རྫ་རྔ་བསྣམས། རྡོ་རྗེ་གར་ཞེས་འབྱུང་བའི་གོར་སྦྱར། འདིའི་གར་ནི། རྫ་རྔ་བརྡུང་བ་ལྟར་བྱེད་པས་འབེབས་ཤིང་མྱོས་པ་ལྟར་བྱེད་པའོ། །ཕྱག་རྒྱ་གར་གྱི་མཆོད་པ་ཡིས། །ཞེས་པ་ལ་སོགས་པ་ནི་ཡོན་ཏན་སྟོན་པའོ། །སྐབས་འདིར་མེ་ཏོག་ལ་སོགས་པའི་མཆོད་པའི་ལྷ་མོ་བཞིའི་གར་འབྱུང་བ་ལས། འདིར་མ་སྨོས་པའི་དགོངས་པ་ནི་འདི་རྣམས་གླིང་བུ་ལ་སོགས་པ་དག་འབྲེལ་བར་བསྟན་པས་ནི། གོང་དུ་མཚན་མའི་ཕྱག་རྒྱ་དགོད་པའི་སྐབས་ནས། འདི་ལྟར། གླིང་བུ་དང་ནི་པི་ཝང་ཀུན། །ཀུ་མུ་ད་དང་མུཉྫ་ར། །མེ་ཏོག་བདུག་པ་མར་མེ་དང་། །སྣ་ཚོགས་དྲི་རྣམས་དེ་བཞིན་ནོ། །ཞེས་བྱ་བ་ལ་སོགས་པ་ལྟ་བུ་གསལ་བར་གསུངས་པ་འདི་རྣམས་ཀྱི་གར་གྱི་ཕྱག་རྒྱ་སྤྱིའི་གར་གྱི་མཆོད་པའི་སྐབས་ནས། གྱེན་དུ་འཐོར་ཞིང་ཐུར་དུ་འབེབས། །བསྐོར་ཞིང་དེ་བཞིན་ཉུག་པ་དག །མེ་ཏོག་བདུག་པ་མར་མེ་མཆོག །དྲི་ཡི་མཆོད་པ་འབྱུང་བའོ། །ཞེས་པ་ལྟ་བུ་གོང་དུ་གསལ་བར་གསུངས་པས་དེ་བས་ན་དེ་ལྟ་བུ་ལ་དགོངས་པར་མངོན་ནོ། །ད་ནི་གར་གྱི་ཕྱག་རྒྱ་དེའི་གླུ་སྟོན་ཏེ། དེ་བས་ན། དེ་ནས་ཕྱག་རྒྱ་ཡེ་ཤེས་འདི། །དཔལ་ལྡན་རྡོ་རྗེ་མཆོག་གི་གླུ། །ལས་རྣམས་ཐམས་ཅད་རབ་གྲུབ་ཅིང་། །སྲིད་པ་ཤིན་ཏུ་བསྒྲུབ་པ་ནི། །ཞེས་བྱ་བ་ལ་སོགས་པ་གསུངས་ཏེ། དེ་ལ་ཡེ་ཤེས་ཉིད་ཕྱག་རྒྱར་བྱིན་གྱིས་བརླབས་པས་ཕྱག་རྒྱ་ཡེ་ཤེས་ཏེ་དེ་ཡང་རྡོ་རྗེའི་གླུ་ཉིད་དོ། །དེ་ལས་ཐམས་ཅད་གྲུབ་ཅིང་རྟག་ཏུ་མྱ་ངན་ལས་མི་འདའ་བར་སྲིད་པ་ཇི་སྲིད་པ་དེ་སྲིད་དུ་སྲིད་པའི་མྱུ་གུའི་འཕྲུལ་པ་སྟོན་ཅིང་དོན་སྒྲུབ་པའོ་ཞེས་སྦྱར་རོ། །རྡོ་རྗེ་སེམས་དཔའ་བདེ་ཆེན་སྐལ་བཟང་དཔལ་ཁྱོད་བདག་ལགས་བསྒྲུབ་ལ་རྟོགས་པར་མཛད་དུ་གསོལ། །ཞེས་པ་ལ་སོགས་པའི་གླུ་འདི་དག་ནི་ཚོགས་ཀྱི་དཀྱིལ་འཁོར་གྱི་སྐབས་སུ་མདུན་གྱི་ནམ་མཁའ་ལ་ཡེ་ཤེས་ཀྱི་ལྷ་མོ་མངོན་དུ་བལྟ་བར་བྱ་བའི་ཕྱིར་ལྷ་རྣམས་བསྐུལ་བའི་གླུའོ། །ཞེས་གོང་དུ་བསྟན་པ་ལྟར་སྦྱར། གར་ཡེ་ཤེས་ཀྱི་ཕྱག་རྒྱའི་སྐབས་སུ་ནི་ལྷ་མོ་འདི་རྣམས་ཀྱིས་གར་བསྒྱུར་བའི་རྗེས་སུ་གླུ་འདི་དག་ཀྱང་བླང་བར་བྱའོ། །གླུ་འདིའི་དོན་ནི་རྣལ་འབྱོར་ཕ་དང་མ་གང་གིས་བླངས་ཀྱང་རུང་སྟེ། དཔལ་རྡོ་རྗེ་སེམས་དཔའ་ལ་རང་བཞིན་མི་གཉིས་པའི་སྒོ་ནས་དངོས་གྲུབ་གསོལ་བར་བསྐུལ་ཞིང་འགྲོ་བའི་དོན་མཛད་པར་བསྐུལ་བ་སྟེ། དེ་ཡང་། བདེ་ཆེན་རྡོ་རྗེ་སེམས་དཔའ་ནི། གསང་བའི་ལྷ་མོ་བཞིའི་རང་བཞིན་ཡིན་པས་དེའི་སྒོ་ནས་བསྐུལ་ཏེ། དེ་ལ་རྡོ་རྗེ་སེམས་དཔའ་བདེ་ཆེན་སྐལ་བ་བཟང་དཔལ་ཁྱོད་ཅེས་བྱ་བ་ནི་བོད་པའོ། །བདག་ལགས་ཞེས་བྱ་བ་ནི། རང་བཞིན་མི་གཉིས་པས་སྣོད་དུ་རུང་བར་བསྐུལ་བའོ། །བསྒྲུབ་ལ་རྟོགས་པར་མཛད་དུ་གསོལ། །ཞེས་བྱ་བ་ནི། དེ་ལྟར་ལགས་ཀྱང་བདག་ཅག་གིས་མ་རྟོགས་ཤིང་ མ་གྲུབ་པས་དེ་རྟོགས་ཤིང་གྲུབ་པར་མཛད་དུ་གསོལ། །ཞེས་པའི་དོན་ཏོ། །ཀྱེ་དེ་བཞིན་གཤེགས་པ་ཀུན་གྱི་བདེ་བ་མཁའ་འགྲོ་སྒྱུ་མ་སྣ་ཚོགས་བདེ་བའི་མཆོག །ཅེས་པ་ནི་བོད་པའོ། །འགྲོ་བའི་རྒྱུད་རྣམས་རྣམ་པ་སྣ་ཚོགས་འདུལ་བ་མཆོག་འགྲུབ་པ་ཞེས་པའི་དོན་ཏོ་ཞེས་པ་ནི་དངོས་གྲུབ་བོ། །དེ་བདག་ལ་གྲུབ་པར་མཛད་དུ་གསོལ་ཞེས་བྱ་བའི་དོན་ཏོ། །ཨ་ལ་ལ་ལ་ཧོ། ཞེས་བྱ་བ་ནི་དངོས་གྲུབ་བླང་བའི་དབྱངས་ཏེ། ཇི་སྐད་དུ། ཨེ་མའོ་བདེ་མཆོག་ངོ་མཚར་ནི། ཨ་ལ་ལ་ལ་ཧོཿ ཞེས་བཤད་དོ་ཞེས་གསུངས་སོ། །དེ་བཞིན་གཤེགས་པའི་སྦྱོར་བ་རྣམ་པ་སྣ་ཚོགས་གར་རྣམས་བསྟན་དུ་གསོལ། ཞེས་བཤད་པ་ནི། འགྲོ་བའི་དོན་མཛད་པར་བསྐུལ་བའོ། །ཛཿཧཱུཾ་བཾ་ཧོཿཞེས་བྱ་བ་ནི། དཔལ་རྡོ་རྗེ་སེམས་དཔའ་ཉིད་གསང་བའི་ཡུམ་བཞིའི་རང་བཞིན་པས་དེའི་སྒོ་ནས་དངོས་གྲུབ་བསྐུལ་བ་སྟེ། འདི་སྐད་དུ། དྲངས་ཏེ་བཅུག་ནས་བཅིངས་པ་དང་། །ཞུགས་ནས་དབང་དུ་གྱུར་པ་ནི། །ཛཿཧཱུཾ་བཾ་ཧོཿབཤད་པ་སྟེ། །ཞེས་གསུངས་པར་སྦྱར་རོ། །ཀྱེ་བདེ་མཆོག་ཅེས་བྱ་བ་ནི་རྒྱས་འདེབས་མའི་སྒོ་ནས་བསྐུལ་བའོ། །བདེ་བས་གཟུང་རྣམ་པར་སྤྲུལ་ཞེས་པ་ནི་རྨོངས་བྱེད་མའི་འོ། །ཧཱུཾ་སྣང་བ་མཛད་དུ་གསོལ། །ཞེས་བྱ་བ་ནི་ཟ་བྱེད་མའོ། །དེ་བཞིན་དུ་སྦྱར་ཏེ། སློབ་མ་གཟུང་དུ་གསོལ་ཞེས་བྱ་བ་ནི་ཚེ་འཕེལ་མའི་སྒོ་ནས་བསྐུལ་བ་སྟེ། མདོར་ན་ལྷ་མོ་བཞིའི་ཡོན་ཏན་སྨོས་པའི་སྒོ་ནས་དཔལ་རྡོ་རྗེ་སེམས་དཔའ་ཉིད་ལ་བསྐུལ་བའོ་ཞེས་བྱ་བའི་དོན་ཏོ། །དཔལ་རྡོ་རྗེ་སེམས་དཔའི་དཀྱིལ་འཁོར་གྱི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་རྫོགས་སོ། །
ད་ནི་དཔལ་རྣམ་པར་སྣང་མཛད་ཀྱི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་བསྟན་པའི་ཕྱིར། རྣལ་འབྱོར་དེ་ཉིད་བཅོམ་ལྡན་འདས། །ཞེས་བྱ་བ་ལ་སོགས་པ་གསུངས་ཏེ། འདིར་ཡང་གོང་དུ་བསྟན་པ་བཞིན་དུ་སྐུའི་ཚུལ་གྱི་དོན་དང་། དབུ་རྒྱན་གྱི་དོན་དང་། སྐྱིལ་མོ་ཀྲུང་གི་མཚན་ཉིད་དང་། འཁོར་རྣམས་ཀྱི་ལྷ་མོ་རྣམས་ཀྱི་ཕྱག་རྒྱའི་གར་དང་། རང་གི་རིགས་ཀྱི་གླུ་རྣམས་སྟོན་ཏེ། དཀྱིལ་འཁོར་གཞན་ལ་ཡང་དེ་བཞིན་དུ་སྦྱར་རོ། །དེ་ལ་དཔལ་རྣམ་པར་སྣང་མཛད་ཀྱི་སྐུ་གསེར་བཙོ་མའི་ཁ་དོག་འདྲ་བའི་དོན་ནི། དོན་དམ་པ་རྣམ་པར་དག་པ་མཚོན་པའོ། །འོད་ཟེར་དཀར་ཞིང་དམར་མདངས་ཅན་བྱུང་བ་ནི་ཤེས་རབ་དང་ཐབས་ཀྱི་སྒོ་ནས་མ་ཆགས་པའི་ཐུགས་རྗེ་མངའ་བའོ། །དབུ་རྒྱན་གྱི་དོན་གསུངས་པ། ཆོས་ཀྱི་རྒྱལ་སྲིད་རབ་བསྒྲུབ་པ། །རིན་ཆེན་ཆོས་ལས་ལྷག་པ་མེད། །དེ་བས་ཐེག་ཆེན་བྱང་ཆུབ་སེམས། །རྒྱལ་བ་རིན་ཆེན་རྡོ་རྗེ་ཅན། །ཞེས་བྱ་བ་སྟེ། འདིར་རྒྱལ་སྲིད་ཀྱི་མཆོག་ཀྱང་ཆོས་ཀྱི་རྒྱལ་སྲིད་ཡིན་ལ། རིན་པོ་ཆེའི་མཆོག་ཀྱང་ཆོས་རིན་པོ་ཆེ་ཡིན་ཏེ། དེ་བས་ན་ཐེག་པ་ཆེན་པོའི་ཆོས་བླ་ན་མེད་པའི་བྱང་ཆུབ་ཀྱི་སེམས་ཀྱིས་བརྒྱན་པ་ལ་མངའ་བརྙེས་པའི་ཕྱིར་རིན་པོ་ཆེའི་དབུ་རྒྱན་རྡོ་རྗེ་ཕྱེད་པས་མཚན་པས་དབུ་བརྒྱན་ཏོ། །ཞེས་བྱ་བའི་དོན་ཏོ། །འདིའི་ཕྱག་རྒྱ་བསྟན་པའི་ཕྱིར། གཡས་པས་མཐེ་བོང་གུང་མོ་གཉིས། །ཞེས་པ་ལ་སོགས་པ་སྨོས་ཏེ། འདི་ནི་ཆོས་འཆད་ཀྱི་ཕྱག་རྒྱ་སྟེ། འདིས་བྱང་ཆུབ་ཀྱི་སེམས་བསྐྱེད་པར་བྱེད་པ་དང་། ཤེས་རབ་ཀྱི་ཕ་རོལ་ཏུ་ཕྱིན་པའི་མཚན་ཉིད་མཐའ་གཉིས་ལས་མི་གནས་པའི་ཆོས་ཀྱི་འཁོར་ལོ་བསྐོར་བ་སྟེ། དེའི་ཕྱིར་རྩ་བའི་ཕྱག་རྒྱ་འདིས་བཏབ་པའི་ཡོན་ཏན་སྨོས་པ་རྣམས་ཀྱང་དེ་ཉིད་ཀྱིས་རྟོགས་པར་འགྱུར་རོ། །གཡས་ཀྱི་ཡན་ལག་གནོན་པཡིས། །ཞེས་བྱ་བ་ལ་སོགས་པ་ནི་སྐྱིལ་མོ་ཀྲུང་བསྟན་པའོ། །ད་ནི་ལྷ་མོ་རྣམས་ཀྱི་གར་གྱི་ཕྱག་རྒྱ་སྟོན་ཏེ། དེ་ཡང་ལྷ་མོ་འདི་བརྒྱད་ཀྱི་ཕྱག་རྒྱའི་ཚུལ་ནི། སངས་རྒྱས་ཀུན་བརྗོད་མ་ལ་སོགས་པ་གསང་བའི་ཡུམ་བཞི་ནི། དབུས་ཀྱི་རེའུ་ཆ་ལ་ཕྱོགས་བཞི་ནས་གཙོ་ལ་མཁྱུད་པའི་ཚུལ་གྱིས་བཞུགས། ཕྱག་མཚན་ནི། སངས་རྒྱས་ཀུན་བརྗོད་མའི་ལྕེའོ། །ཤིན་ཏུ་རྒྱལ་མོའམ་དཔའ་མོའི་ཆ་ལང་དང་རྔའོ། །ཀུན་དུ་བཟང་མོའི་རྡོ་རྗེའོ། །མི་བཟད་པའི་ཟ་མ་ཏོག་གི་རིན་པོ་ཆེའི་སྣོད་དོ། །རིགས་ཀྱི་ཡུམ་བཞི་ནི་ཕྱོགས་བཞིའི་རེའུ་ཆ་ལ་བཞུགས་ཏེ། ཕྱག་མཚན་ནི། སངས་རྒྱས་ཀུན་གྱི་ཡན་ལག་དང་ལྡན་མ་ནི་སངས་རྒྱས་ཀྱི་སྐུ་གཟུགས་སོ། །ཞལ་བཟང་མའི་མེ་ལོང་དང་རླུང་ཡབ་བོ། །སྤྲིན་ཆེན་མོའི་སྤྲིན་རྡོ་རྗེ་སེར་བ་དང་བཅས་པའོ། །ནམ་མཁའི་སྤྱན་གྱི་ཕྱག་རྒྱའོ། །ལྷ་མོའདི་རྣམས་ཀྱི་གར་ནི་ལག་པ་གཡས་པ་རྣམས་ཀྱིས་ཇི་སྐད་དུ་སྨོས་པའི་རང་རང་གི་ཁུ་ཚུར་རྣམས་བཅིངས་ཏེ། ལག་པ་གཡོན་པ་རྣམས་ཀྱི་ཁུ་ཚུར་རྣམས་འགེབས་པར་བྱེད་པའོ། །དེ་ལ་ཁུ་ཚུར་འདི་རྣམས་ཀྱི་ངོ་བོ་བསྟན་པ་ནི། རིགས་སོ་སོའི་ཁུ་ཚུར་དྲུག་ནི་ལས་ཐམས་ཅད་ཡེ་ཤེས་ཀྱི་ཕྱག་རྒྱ་ལས་འབྱུང་ངོ་། །བུད་མེད་ཕྱག་རྒྱ་ནི་ཐ་མ་དངོས་གྲུབ་ཐམས་ཅད་ཡེ་ཤེས་ཀྱི་ཕྱག་རྒྱ་ལས་འབྱུང་ངོ་། །དཔལ་འགྲུབ་སྤྱན་གྱི་ཁུ་ཚུར་ནི་གཉིས་པ་དམ་ཚིག་ཡེ་ཤེས་ཀྱི་ཕྱག་རྒྱ་ལས་འབྱུང་ངོ་། །དེ་ལ་རྡོ་རྗེ་ཁུ་ཚུར་ནི་ཁུ་ཚུར་ཐམས་ཅད་ཀྱི་གཞི་ཡིན་ཏེ། དེ་བཅའ་བ་ཡང་འདི་སྐད་དུ། སྲིན་ལག་མཐེའུ་ཆུང་ཡན་ལག་དབུས། །མཐེ་བོ་ལེགས་པར་བཞག་པར་བྱ། །དེ་ནས་ཁུ་ཚུར་བཅས་ནས་ནི། །མཛུབ་མོ་ལེགས་པར་དགུག་པར་བྱ། །རྡོ་རྗེ་དཔལ་རྡོ་རྗེ་ཁུ་ཚུར་གྱི་ཕྱག་རྒྱའོ། །ཞེསགསུངས་པ་ཡིན་ཏེ། སྲིན་ལག་དང་མཐེའུ་ཆུང་གི་བར་དུ་མཐེ་བོའི་རྩེ་མོས་སླེབ་པར་བྱས་ཏེ། ཁུ་ཚུར་བཅངས་ནས་མཛུབ་མོ་བཀུག་སྟེ་ཅུང་ཟད་བཀྱེད་ནས་བཞག་པའོ། །དཔལ་ཧེ་རུ་ཀའི་ཁུ་ཚུར་ནི། རྡོ་རྗེ་ཁུ་ཚུར་བཅངས་པ་ལས། །མཐེའུ་ཆུང་གཉིས་ནི་རབ་བརྐྱང་ན། །ཞེས་གསུངས་པ་སྟེ། རྡོ་རྗེ་ཁུ་ཚུར་གཉིས་ལས་མཐེའུ་ཆུང་བརྐྱང་བའོ། །པད་མོ་བུད་མེད་ཁུ་ཚུར་ནི། །བཏེག་པའི་ཁུ་ཚུར་བཅངས་པ་ལས། །མཐེ་བོང་དག་ལ་གུང་མོ་བཞག །པད་མོ་ཁུ་ཚུར་གྲུབ་པ་སྟེ། །ཞེས་གསུངས་པ་སྟེ། དེ་ལ་བཏེག་པའི་ཁུ་ཚུར་ནི། མཛུབ་མོའི་སེན་མོ་མཐེ་བོང་གི་ཚིགས་ཀྱིས་ཅུང་ཟད་མནན་པ་ལ་གྲགས་སོ། །དེ་ལ་ཅུང་ཟད་མཐེ་བོང་སེན་མོའི་སྟེང་དུ་གུང་མོའི་རྩེ་མོ་བཙུགས་པ་ནི་པདྨའི་ཁུ་ཚུར་་རོ། །རིན་ཆེན་འཛིན་པའི་ཁུ་ཚུར་ནི། །ཁུ་ཚུར་རྡོ་རྗེ་རིན་ཆེན་མཆོག །ཅེས་གསུངས་ཏེ། ཇི་ལྟར་བཅའ་བ་མ་གསུངས་པས་ཁུ་ཚུར་གོང་མ་ཉིད་ལས་མཐེ་བོང་དང་གུང་མོ་རྩེ་སྤྲད་དེ་རིན་པོ་ཆེ་འདྲ་བར་བྱ། ཞེས་ཀྱང་བཤད། རྡོ་རྗེ་ཁུ་ཚུར་ཉིད་ལས་གཉིས་པའོ། །ཞེས་སློབ་དཔོན་དག་གིས་བཤད་དོ། །སངས་རྒྱས་ཁུ་ཚུར་ནི། འདི་སྐད་དུ། རྡོ་རྗེ་ཁུ་ཚུར་ལེགས་བཅངས་ལ། །བདག་གི་མཐེ་བོང་ནང་དུ་གཞུག །དེ་བཞིན་གཤེགས་པ་ཐམས་ཅད་ཀྱི་ཁུ་ཚུར་རོ། །ཞེས་གསུངས་པ་སྟེ། རྡོ་རྗེ་ཁུ་ཚུར་ཉིད་ལས་མཐེ་བོ་ཅུང་ཟད་བསྣུར་ཏེ། རྩེ་མོ་ནང་དུ་ཆུད་པ་ཙམ་དུ་བྱས་པའོ། །བུད་མེད་ཕྱག་རྒྱ་ནི། འདི་སྐད་དུ། ཁུ་ཚུར་སྙིང་གར་བཅངས་པ་ནི། །བུད་མེད་ཕྱག་རྒྱར་དེ་བཤད་དེ། །ཞེས་གསུངསཔ་སྟེ། ཁུ་ཚུར་འདི་ལ་མཐེབ་མོས་མཛུབ་མོའི་ཚིག་དབུ་མ་མནན་ནོ། །ཞེས་བླ་མའི་བཀའོ། །རྟ་མཆོག་དཔལ་གྱི་ཁུ་ཚུར་ནི། འདི་སྐད་དུ། རྡོ་རྗེ་ཁུ་ཚུར་དཔལ་བཅངས་ལ། །སོར་མོ་ཐམས་ཅད་ཡོངས་སུ་བཟུང་། །བརྟུལ་ཕོད་ལས་རྣམས་ཐམས་ཅད་ནི། །མ་ལུས་ལུས་པ་མེད་པ་འགྲུབ། །ཅེས་གསུངས་པ་སྟེ། འདི་ལ་མཐེ་བོས་སོར་མོ་ཐམས་ཅད་གཟུང་བའོ། །ཞེས་བཤད་དོ། །དཔལ་འགྲུབ་སྤྱན་གྱི་ཁུ་ཚུར་ནི། འདི་སྐད་དུ། མཛུབ་མོས་མཐེ་བོ་མནན་ནས་ནི། །རང་གི་མཐེ་བོ་མཛུབ་མོས་མནན། །དཔལ་འགྲུབ་སྤྱན་གྱི་ཕྱག་རྒྱ་དེ། །མཛུབ་མོ་མིག་གི་འབྲས་བུར་བྱ། །ཞེས་གསུངས་པ་སྟེ། ལག་པ་གཡས་པ་ཁུ་ཚུར་བཅས་ཏེ་མཛུབ་མོས་མཐེ་བོ་མནན་ནས་དེ་ནས་གཡས་པའི་མཐེ་བོང་དེ་ཉིད་ཀྱིས་ཕྱིར་མཛུབ་མོའི་རྩ་བ་མནན་ཏེ། མཛུབ་མོའི་རྩེ་མོ་མིག་གི་འབྲས་བུ་ལྟར་བྱས་པའོ། །དེ་ལྟར་ལྷ་མོ་རྣམས་ཀྱི་ཕྱག་རྒྱའི་གར་བསྟན་ནས། ད་ནི་གྲུབ་པའི་གླུ་བསྟན་པའི་ཕྱིར། ཕྱག་རྒྱ་ཤེས་པ་འདི་དག་གི །སངས་རྒྱས་སྤྲུལ་པའི་གླུ་མཆོག་ནི། །ཞེས་བྱ་བ་ལ་སོགས་པ་གསུངས་ཏེ། སློང་བར་བྱེད་པ་བརྟན་གྲུབ་པ། །ཞེས་པ་ནི། བརྟན་པ་གྲུབ་པ་མྱ་ངན་ལས་འདས་པ་རྣམས་ཀྱང་སློང་བར་བྱེད་པ་ཞེས་བྱ་བ་ཡང་སྦྱར་རོ། །གླུའི་ཡན་ལག་ཤརྫ་བ་དང་། དེ་བ་ཏ། དེའུ་ཕྲ་སྦོམ་གྱི་བྱེ་བྲག་གོ ། འཇིག་རྟེན་ཁམས་མང་རྡུལ་ཕྲན་གྲངས་མེད་ཁྱབ་པར་སྤྲོས་པ་ཡི། །ཞེས་པ་ལ་སོགས་པའི་གླུ་ནི། རྒྱལ་བ་རྣམས་མྱ་ངན་ལས་འདས་པའི་མཐའ་ལས་བསླངས་ནས་སངས་རྒྱས་ཀྱི་སྤྲུལ་པ་ཞིང་གི་རྡུལ་རྙེད་འཕྲུལ་བས་སེམས་ཅན་གྱི་དོན་མཛོད་ཅིག་ཅེས་བསྐུལ་བ་དང་། དེ་ལྟ་བུའི་སྦྱོར་བ་བདག་ལ་གྲུབ་པར་མཛོད་ཅིག་ཅེས་བསྐུལ་བའོ། །ནམ་མཁའ་ཐམས་ཅད་མཉམ་སྦྱོར་བ། །མཁའ་འགྲོ་སྒྱུ་མ་བདེ་བའི་མཆོག །ཅེས་བྱ་བ་ནི། རིགས་སོ་སོའི་ཁྱད་པར་གྱི་མཚན་ཡིན་ཏེ། འདི་ལྟར་དཔལ་རྡོ་རྗེ་སེམས་དཔའ་ལ་ནི། སངས་རྒྱས་ཐམས་ཅད་མཉམ་སྦྱོར་བ། །ཞེས་བྱ་བ་སྟེ། སངས་རྒྱས་ཀུན་གྱི་རང་བཞིན་ཡིན་པའི་ཕྱིར་རོ། །དེ་བཞིན་གཤེགས་པའི་རིགས་ལ་ནི། ནམ་མཁའ་ཐམས་ཅད་མཉམ་པར་སྦྱོར་བ། །ཞེས་བྱ་སྟེ། སྤངས་པ་ཕུན་སུམ་ཚོགས་པ་དང་། དེ་བཞིན་ཉིད་རྟོགས་པ་ཕུན་སུམ་ཚོགས་པ་གཙོར་བསྟན་པའི་ཕྱིར་རོ། །རྡོ་རྗེ་རིགས་ལ་ནི། རྡོ་རྗེ་ཐམས་ཅད་མཉམ་སྦྱོར་བ། །ཞེས་གསུངས་ཏེ། བྱང་ཆུབ་ཀྱི་སེམས་ཐོག་མ་དང་ཐ་མར་འགྱུར་བ་མེད་པ་གཙོར་བསྟན་པའི་ཕྱིར་རོ། །པདྨའི་རིགས་ལ་ནི། སྣ་ཚོགས་པདྨོ་མཉམ་སྦྱོར་བ། །ཞེས་བྱ་སྟེ། རྣམ་པར་དག་པའི་ཆོས་དང་དེ་ཁོང་དུ་ཆུད་པ་གཙོར་བསྟན་པའི་ཕྱིར་རོ། །རིན་པོ་ཆེའི་རིགས་ལ་ནི། རྒྱལ་སྲིད་ཐམས་ཅད་མཉམ་སྦྱོར་བ། །ཞེས་གསུངས་ཏེ། ཡོན་ཏན་རིན་པོ་ཆེ་ལ་མངའ་བརྙེས་པ་དང་། དབང་བསྐུར་བ་ལ་སོགས་པ་སྦྱིན་པ་གཙོར་བསྟན་པའི་ཕྱིར་རོ། །ལས་ཀྱི་རིགས་ལ་ནི། རྟམཆོག་མཉམ་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག །ཅེས་གསུངས་ཏེ། བརྟུལ་ཕོད་ཀྱི་ལས་གཙོ་བོ་བསྟན་པའི་ཕྱིར་རོ། །ཐམས་ཅད་ལ་ཡང་། མཁའ་འགྲོ་མ་སྒྱུ་མ་བདེ་བའི་མཆོག །སྨོས་པ་ནི། བུད་མེད་ཀྱི་སྒྱུ་འཕྲུལ་གྱི་བདེ་བ་དང་བདེ་བ་ཆེན་པོ་ལ་མངའ་བརྙེས་པའི་ཕྱིར་རོ། །དེ་ནས་བུད་མེད་གཞི་རྣམས་དང་། །ཞེས་བྱ་བ་ལ་སོགས་པ་ནི། རང་གི་དཀྱིལ་འཁོར་དུ་དེ་ལྟ་བུ་གར་དང་གླུ་དང་ལྡན་པས་མེ་ཏོག་ལ་སོགས་པའི་མཆོད་པ་རྒྱས་པར་བྱའོ། །ཞེས་པའི་དོན་ཏོ། །དཔལ་རྣམ་པར་སྣང་མཛད་ཀྱི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་རྫོགས་སོ། །
ད་ནི་དཔལ་ཧེ་རུ་ཀའི་དཀྱིལ་འཁོར་བསྟན་པའི་ཕྱིར། རྣལ་འབྱོར་དེ་ཉིད་བཅོམ་ལྡན་འདས། །ཞེས་བྱ་བ་ལ་སོགས་པ་གསུངས་ཏེ། འདིར་ཡང་བསྐུལ་བའི་ཚུལ་ནི། ཤིན་ཏུ་གདུག་ཅིང་གཏུམ་པ་ལ། །ཞི་བའི་ཕན་པར་མི་འགྱུར་ཏེ། །ཞེས་བྱ་བ་ལ་སོགས་པ་གསུངས་པའོ། །གཞན་གྱི་མ་ཡིན་མི་འཕྲོག་པ། །ལྷ་རྫས་ཆུ་ཡིས་དག་པ་སྟེ། །དེ་བཞིན་རང་བཞིན་ཉིད་དག་དང་། །མཐུ་དང་ངོ་བོ་ཉིད་ཀྱིས་གྲུབ། །ཅེས་བྱ་བ་ནི། དབུ་རྒྱན་གྱི་དོན་གསུངས་པ་སྟེ། དེ་ཡང་དཔལ་རྡོ་རྗེ་སེམས་དཔའ་ལ་ནི་སངས་རྒྱས་རིན་པོ་ཆེའི་དབུ་རྒྱན་གསུངས་སོ། །དཔལ་རྣམ་པར་སྣང་མཛད་ལ་ནི་ཆོས་རིན་པོ་ཆེའི་དབུ་རྒྱན་གསུངས་སོ། །དཔལ་ཧེ་རུ་ཀ་ལ་ནི་བྱང་ཆུབ་སེམས་ཀྱི་དབུ་རྒྱན་གསུངས་ཏེ། དེ་བས་ན་ཚིགའདི་དག་ཀྱང་འོག་ནས་སྟོན་པའི་དབུ་རྒྱན་དོན་གྱི་བྱང་ཆུབ་སེམས་ཀྱི་རང་བཞིན་བསྟན་པའོ། །གོས་ཆེན་པོ་དང་ཀླུབས་པ་ཆེ། །ཤ་ཆེན་པོ་དང་སྦྲང་རྩི་ཆེ། །དུར་ཁྲོད་ཀུན་གྱི་འབྱུང་པོ་ཡི། །ཕྱག་རྒྱ་དཔལ་ལྡན་དབང་ཕྱུག་མཆོག །ཅེས་བྱ་བ་ནི། དཔལ་ཧེ་རུ་ཀའི་ཕྱག་རྒྱའི་ཚུལ་ནི་འབྱུང་པོ་ཐམས་ཅད་ཀྱི་གཙོ་བོ་དུར་ཁྲོད་ཀྱི་བདག་པོ་དང་མཐུན་པར་གོས་ཆེན་པོ་མནབས་ཤིང་སྣོད་ཆེན་པོ་དང་སྦྲང་རྩི་ཆེན་པོས་བཀང་སྟེ་རོལ་པའོ། །ཕྱག་རྒྱ་གཞན་ཡང་གསུངས་པ། རྡོ་རྗེ་ཁ་ཊྭཱཾ་རྡོ་རྗེ་བཅས། །དྲིལ་བུ་དཀྲོལ་བའི་སྒྲར་བཅས་པ། །དཔལ་ལྡན་ཧེ་རུ་ཀ་འབབས་པའི། །ཕྱག་རྒྱ་སྣ་ཚོགས་རྣམས་འཕྲུལ་པས། །ཞེས་གསུངས་ཏེ། དཔལ་ཧེ་རུ་ཀ་ཕྱག་བཞིར་བསྟན་པའི་ཚེ། རྡོ་རྗེ་འབར་བ་དང་རྡོ་རྗེ་ཁ་ཊྭཱཾ་ག་དྲིལ་བུས་བརྒྱན་པ་དང་། ཕྱག་གཉིས་ནི་སྣོད་ཆེན་པོར་བཏུང་བ་ཆེན་པོདང་། བཟའ་བ་ཆེན་པོས་བཀང་བ་བསྣམས་ཏེ་རོལ་ཏོ། །ཕྱག་བརྒྱད་དུ་བསྟན་པའི་ཚེ། གོས་ཆེན་པོ་ཕྱག་གཉིས་ཀྱིས་གཟུང་སྟེ་རླུང་གི་དཀྱིལ་འཁོར་ལྟར་བསྐོར་ནས་གསོལ་ལོ། །གཉིས་པ་མདའ་གཞུ་འགེངས་ཞེས་བཤད། །ཐོད་པའི་ཕྲེང་བའི་དབུ་རྒྱན་ཅན། །སངས་རྒྱས་གཙུག་གི་ནོར་བུ་དག །ཅེས་གསུངས་པ་ནི་དཔལ་ཧེ་རུ་ཀའི་དབུ་རྒྱན་དང་རྡོ་རྗེ་སེམས་དཔའི་དབུ་རྒྱན་འདྲ་སྟེ། ཐོད་པ་དང་སངས་རྒྱས་གཙུག་གི་ནོར་བུས་བརྒྱན་ཏོ། །དེ་ལ་ཐོད་པའི་དབུ་རྒྱན་ནི། བྱང་ཆུབ་ཀྱི་སེམས་གཙོ་བོར་བསྟན་པའི་ཕྱིར་ཏེ། དབུ་རྒྱན་ཀུན་ཀྱང་བྱང་ཆུབ་ཀྱི་སེམས་ཀྱི་རྟགས་ཡིན་མོད་ཀྱི་གང་དུ་གང་གཙོར་གསུངས་པ་དེ་ཁྱད་པར་དུ་སྦྱར་བར་རིགས་སོ། །སེ་རལ་ཁ་ཡི་ཚུལ་དག་ཏུ། །ཁ་ཊྭཱཾ་ག་ལ་རྒྱབ་རྟེན་བྱས། །ལག་པ་གཡོན་པ་ཐོད་པ་ཐོགས། །གཡས་པ་བ་དན་གསུམ་པར་བྱ། །ནམ་མཁའི་ཕྱག་རྒྱ་རྣལ་འབྱོར་པ། །ཞེས་པ་ལ་སོགས་པ་གསུངས་པ་ནི། དཔལ་ཧེ་རུ་ཀའི་དཀྱིལ་འཁོར་འདིར་རྡོ་རྗེ་མཁའ་འགྲོམ་བརྒྱད་གསུངས་པ་ལས། ལྷ་མོ་སྨ་ཤ་ན་ནི་རིགས་ཐམས་ཅད་འབྱུང་བའི་གཞི་ཐམས་ཅད་ཀྱི་ལས་ཀྱི་བདག་ཉིད་ཡིན་པས་དེ་བས་ན་འདིར་ཡུམ་ཀྲོ་དྷཱི་ཤྭ་རཱི་བསྟན་ཏེ། ཁ་ཊྭཱཾ་ག་སེ་རལ་ཁར་བཙུགས་ཏེ་རྒྱབ་བསྟན་ནས་ལག་པ་གཡོན་ཐོད་པ་ཐོགས་ཏེ་གཡས་པ་བ་དན་གསུམ་པས་གཙོ་ལ་འཁྱུད་པའི་ཚུལ་གྱིས་རྟག་ཏུ་སྦྱོར་བ་དང་མི་བྲལ་བ་བསྟན་པའོ། །དེ་ཡང་གང་གི་ཕྱིར་དཔལ་ཧེ་རུ་ཀ་ནི་དུར་ཁྲོད་ཆེན་པོ་ན་ཏ་ན་དང་ག་ནའི་ཕྲིན་ལས་ལ་རྟག་ཏུ་རོལ་པར་བསྟན་པའི་ཕྱིར་རོ། །ནམ་མཁའ་ཐམས་ཅད་མཉམ་སྦྱོར་བ་སྐལ་བ་བཟང་པོ་དཔལ་རྡོ་རྗེ་མཁའ་འགྲོ་མ་བདེ་བའི་མཆོག་ཅེས་བྱ་བའི་ཕྱག་རྒྱའོ། །ཞེས་གསུངས་པ་དང་། ལྷ་མོའི་ཕྱག་རྒྱའོ། །ཞེས་བྱ་བའི་དོན་ཏོ། །ད་ནི་དཔལ་ཧེ་རུ་ཀའི་སྐྱིལ་མོ་ཀྲུང་བསྟན་པའི་ཕྱིར། གཡས་དང་གཡོན་པའི་སྦྱོར་བ་ཡིས། །ཞེས་བྱ་བ་ལ་སོགས་པ་གསུངས་ཏེ། འདིར་སྐྱིལ་མོ་ཀྲུང་ཡང་གཟུངས་དང་རོལ་པ་ལས་བྱང་ཆུབ་ཀྱི་སེམས་ལེན་པས་འདུལ་བར་མཛད་པའོ། །ད་ནིའཁོར་གྱི་མཁའ་འགྲོ་མ་རྣམས་ཀྱི་ཕྱག་རྒྱ་བསྟན་པའི་ཕྱིར། དེ་ནས་གཞན་ཡང་རབ་བཤད་པ། །སངས་རྒྱས་མཁའ་འགྲོའི་དཀྱིལ་འཁོར་དུ། 	 ། ཞེས་བྱ་བ་ལ་སོགས་པ་གསུངས་ཏེ། དེ་ལ་མཁའ་འགྲོ་མ་འདི་རྣམས་ཀྱི་ཕྱག་རྒྱའི་གར་གྱི་མཚན་ཉིད་ཀྱང་འདིར་རིམ་པ་བདུན་དུ་སྟོན་ཏོ། །དེ་ལ་དང་པོ་ནི་འདུག་ཚུལ་གྱི་གར་སྟོན་ཏོ། །གཉིས་པ་ནི་ལྟ་སྟངས་ཀྱི་གར་སྟོན་ཏོ། །གསུམ་པ་ནི་དམ་ཚིག་གི་ཕྱག་རྒྱའི་སྒོ་ནས་རྒྱས་འདེབས་ཤིང་དབང་དུ་བྱེད་པའི་གར་སྟོན་ཏོ། །བཞི་པ་ནི་གར་གྱི་ལས་དང་ཡོན་ཏན་སྟོན་ཏོ། །ལྔ་པ་ནི་གར་གྱི་ཐབས་ཚུལ་སྟོན་ཏོ། །དྲུག་པ་ནི་ལས་ཀྱི་སྒོ་ནས་ལས་ཀྱི་ཕྱག་རྒྱ་སྟོན་ཏོ། །བདུན་པ་ནི་མཁའ་འགྲོ་མ་རྣམས་ཀྱི་མིང་དང་གྲངས་རིམ་སྟོན་ཏོ། །དེ་ལ་དང་པོར་གནས་ཚུལ་གྱི་གར་བསྟན་པ་ནི། ཞི་དང་དྲག་པོ་རྨོངས་པའི་མཆོག །དགའ་བའི་གར་བྱེད་འགྱུར་བ་བཅས། །ཤི་བ་ལྡང་བའི་སྦྱོར་བ་ ཡིས། །བདེ་བའི་ཕྱག་རྒྱ་རབ་ཏུ་གནས། །ཞེས་གསུངས་ཏེ། དེ་ལ་ཞི་བ་ནི་རྒྱས་འདེབས་མའི་ཕྱག་རྒྱ་སྟེ། ཀེ་རི་ནི་ཞི་བའི་ཚུལ་དུ་གནས་ཤིང་བཞུགས་སོ། །དེ་བཞིན་ཏུ་སྙིང་འདྲེན་མ་སྟེཙོའུ་ནི་དྲག་པོའི་ཚུལ་དུ་བཞུགས་སོ། །རྨོངས་བྱེད་མ་སྟེ་པྲ་མོ་ཧ་ནི་རྨོངས་པའི་ཚུལ་དུ་བཞུགས་སོ། །འདེགས་བྱེད་མ་སྟེ་བཻ་ཏ་ལི་ནི་དགའ་བའི་ཚུལ་དུ་བཞུགས་སོ། །གར་བྱེད་མ་སྟེ་པུཀྐ་སི་ནི་གར་བྱེད་པའི་ཚུལ་དུ་བཞུགས་སོ། །གསོད་བྱེད་མ་སྟེ་ཙཎྜ་ལཱི་ནི་གཡེང་ཞིང་འགྱུར་བའི་ཚུལ་དུ་བཞུགས་སོ། །ཟ་བ་མོ་སྟེ་གྷསྨ་རཱི་ནི་ཤི་བ་ལྡང་བའི་ཚུལ་དུ་བཞུགས་སོ། །བདེ་བའི་ཕྱག་རྒྱ་རབ་ཏུ་གནས། །ཞེས་གསུངས་པ་ནི། མཇུག་བསྡུས་པའི་ཚིག་སྟེ། འདི་རྣམས་ནི་མཁའ་འགྲོ་མ་རྣམས་ཀྱི་བདེ་བར་གནས་པའི་ཕྱག་རྒྱ་ཡིན་ནོ། །ཞེས་བྱ་བའི་དོན་ཏོ། །ལྷ་མོ་སྨ་ཤ་ནི་མ་སྨོས་པ་ནི་ཀུན་གྱི་སྤྱིར་བསྟན་པས་ལྷག་པར་ནི་སྨོས་ཀྱང་མི་དགོས་ལ། གོང་དུ་ཡུམ་ཀྲོ་ངྷི་ཤྭ་རི་ཉིད་དུ་བསྟན་པས་གཙོ་བོ་དང་སྦྱོར་བའི་ཚུལ་དུ་བཞུགས་པ་ཉིད་དུ་ཟད་དོ། །འོན་ཀྱང་ལྷ་མོ་འདི་དག་ཀུན་ཀྱང་ཇི་སྐད་དུ་བསྟན་པའི་རང་རང་གི་ཚུལ་འདི་དག་དང་ལྡན་པའི་དཔལ་ཆེན་པོའིསྐུ་ལ་སྦྱར་ཏེ་བདེ་བ་གནས་པའི་ཕྱག་རྒྱ་ཅན་ནོ། །ཞེས་ཤེས་པར་བྱའོ། །
དེ་ནི་གནས་ཚུལ་གྱི་གར་བསྟན་པས་སྦྱོར་བའི་བདེ་བ་ལ་གནས་པའི་གར་དུ་གསུངས་པར་ཤེས་པར་བྱའོ། །
ད་ནི་གཉིས་པ་ལྟ་སྟངས་ཀྱི་གར་སྟོན་པའི་ཕྱིར། ཞི་དང་དྲག་པོ་རྨོངས་བྱེད་དང་། །གྱེན་དུ་དབུགས་འབྱིན་གར་བྱེད་ལུས། །ལྟ་བའི་ཕྱག་རྒྱ་གྲུབ་པའི་མཆོག །ཅེས་གསུངས་ཏེ། དེ་ལ་གོའུ་རི་ནི་ཞི་བར་གཟིགས་ཏེ་ཟམ་ཟིམ་དུ་བལྟ་བའོ། །ཙོའུ་རི་ནི་དྲག་པོར་གཟིགས་ཏེ་རྣམ་པར་བཟློག་ཏེ་བལྟ་བའོ། །པྲ་མོ་ཧ་ནི་རྨོངས་པར་གཟིགས་ཏེ་འབྲུ་ཚུགས་སུ་བལྟ་བའོ། །བཻ་ཏ་ལི་ནི་ཤི་བ་སོས་པའི་ཚུལ་དུ་གཟིགས་ཏེ་དལ་བུས་ཅུང་ཟད་གྱེན་དུ་བལྟ་བའོ། །པུསྐ་སཱི་ནི་གར་བྱེད་པའི་ཚུལ་དུ་གཟིགས་ཏེ་སྣ་ཚོགས་སུ་བལྟ་བའོ། །ཙཎྜ་ལཱི་ནི་རྣམ་པར་གཡེངས་པར་གཟིགས་ཏེ་དབུགས་འཐོར་བའི་ཚུལ་གྱིས་སོ། །གྷསྨ་རཱི་ནི་རོ་ཟ་བའི་ཚུལ་དུ་གཟིགས་ཏེ་འདིར་ཡང་ལུས་ཞེས་གསུངས་པ་དང་སྦྱར། བལྟ་བའི་ཕྱག་རྒྱ་གྲུབ་པའི་མཆོག །ཅེས་བྱ་བ་ནི། མཇུག་བསྡུ་བའི་ཚིག་སྟེ། ལྟ་སྟངས་ཀྱི་གར་གྱི་ཕྱག་རྒྱ་རང་བཞིན་གྱིས་གྲུབ་པའི་མཐུ་ཅན་ནོ། །ཞེས་པའི་དོན་ཏོ། །
ད་ནི་གསུམ་པ་དམ་ཚིག་གི་ཕྱག་རྒྱའི་སྒོ་ནས་རྒྱས་འདེབས་ཤིང་དབང་དུ་བྱེད་པའི་གར་བསྟན་པའི་ཕྱིར། གསང་བ་སྦྱོར་བ་བདེ་མཆོག་གིས། །མེ་ཏོག་བདུག་པ་སྦྱར་བའི་མཆོག །ཆང་དང་ཆུ་དང་ལྕུག་མ་དང་། །རས་དང་མེ་གཏོང་གྲུབ་པ་ཡིས། །ཁྱད་པར་དུ་ཡང་རྒྱས་འདེབས་སོ། །ཞེས་གསུངས་ཏེ། དེ་ལ། གསང་བའི་སྦྱོར་བ་བདེ་མཆོག་གིས། །ཞེས་བྱ་བ་ནི། ལྷ་མོ་ཐམས་ཅད་ཀྱང་དཔལ་ཆེན་པོ་དང་སྦྱོར་བའི་སྒོ་ནས་རྒྱས་འདེབས་པར་བྱེད་པ་ལས་མི་འདའ་བས་དམ་ཚིག་གི་ཕྱག་རྒྱར་འགྱུར་རོ། །དེ་ལ་མེ་ཏོག་ནི། དང་པོར་ཆགས་པསདབང་དུ་བྱེད་པས་རྒྱས་འདེབས་པར་བྱེད་པ་སྟེ། རྒྱས་འདེབས་མའི་ཕྱག་རྒྱའོ། །མེ་ཏོག་དང་མདའ་ཡང་དོན་གཅིག་སྟེ་དབང་དུ་བྱེད་པའི་མདའ་ཐམས་ཅད་ནི་མེ་ཏོག་གི་མདའ་ཞེས་གྲགས་ཏེ། འཇིག་རྟེན་ན་བདུད་ཀཱ་མ་དེ་བ་མེ་ཏོག་མདའ་ཅན་ཞེས་བྱ་བས་ཀྱང་འདོད་པའི་ཡོན་ཏན་ལྔའི་ཕྱག་རྒྱ་མེ་ཏོག་གི་མདའ་ལྔ་གང་ལ་འཕངས་པ་དེ་རང་དབང་མེད་པར་ཆགས་པ་སྐྱེས་ཏེ་དབང་དུ་འགྱུར་རོ། །ཡེ་ཤེས་ཀྱི་ལྷ་དག་ཀྱང་ལྷ་མོ་སྒྲོལ་མ་ལྟ་བུ་དབང་གི་ཕྲིན་ལས་མཛད་པ་ན་མེ་ཏོག་གི་མདས་བྱེད་པ་ལྟ་བུའོ། །བདུག་པ་སྦྱར་བ་ཞེས་བྱ་བ་ནི་སྙིང་འདྲེན་མའི་ཕྱག་རྒྱ་སྟེ། དེ་བས་ན་བདུག་པ་དང་ལྕགས་ཀྱུའང་དོན་གཅིག་སྟེ། སྡུད་པར་བྱེད་པའི་ཚུལ་གྱིས་རྒྱས་འདེབས་པར་བྱེད་དོ། །ཆང་ནི་རྨོངས་མའི་ཕྱག་རྒྱ་སྟེ། ཕྱག་ན་ཐོད་པ་ཆང་གིས་བཀང་བ་ཐོགས་ཏེ། རྨོངས་པར་བྱེད་པའི་ཚུལ་གྱིས་རྒྱས་འདེབས་སོ། །ཆུ་ནི་འདེབས་བྱེད་མའི་ཕྱག་རྒྱ་སྟེ། ཕྱག་ན་བདུད་རྩིའི་ཆུ་བསྣམས་ཏེ་གསོ་བའི་ཚུལ་གྱིས་རྒྱས་འདེབས་སོ། །ལྕུག་མ་ནི་གར་བྱེད་མའི་ཕྱག་རྒྱ་སྟེ་དཔག་བསམ་ཤིང་གི་ལྕུག་མ་བསྣམས་ཏེ་གར་བྱེད་པའི་ཚུལ་གྱིས་རྒྱས་འདེབས་སོ། །ཞིང་གི་རྒལ་ཚིགས་ཐོད་པ་ལྕང་ལོ་དང་མ་བྲལ་བ་ཡང་དཔག་བསམ་ཤིང་གི་ལྕུགས་མ་ཞེས་བྱའོ། །རས་དང་ཞེས་བྱ་བ་ནི་གསོད་མའི་ཕྱག་རྒྱ་སྟེ། ཕྱག་ན་རས་ཀྱི་རླུང་སྒྱེའུ་བསྣམས་པས་འཇིག་རྟེན་འཁོར་བར་བྱེད་པས་རྒྱས་འདེབས་མའོ། །མེ་གཏོང་ཞེས་བྱ་བ་ནི། ཟ་བ་མོའི་ཕྱག་རྒྱ་སྟེ་ཕྱག་ན་མེ་འབར་བས་འཇིག་རྟེན་སྲེག་པར་བྱེད་པས་རྒྱས་འདེབས་མའོ། །གྲུབ་པ་ཡིས་ཞེས་བྱ་བ་ནི། ཕྱག་རྒྱ་དེ་དག་ཐམས་ཅད་ཀྱང་རང་གྲུབ་པའི་ཕྱག་རྒྱ་སྟེ། དེ་ལྟ་བུ་རྣམས་ཀྱིས་ཁྱད་པར་དུ་ཡང་རྒྱས་འདེབས་སོ། །ཞེས་མཇུག་བསྡུས་སོ། །སྐབས་འདིར་ཡང་ལྷ་མོ་སྨ་ཤ་ནི་རྒྱས་འདེབས་པའི་ཕྱག་རྒྱ་སྤྱིར་སྦྱར་རོ། །ད་ནི་བཞི་པ་ཕྱག་རྒྱ་གར་གྱི་ལས་དང་ཡོན་ཏན་གྱི་འབྲས་བུ་ཇི་ལྟ་བུ་ཞིག་སྦྱིན་པར་བྱེད་པ་བསྟན་པའི་ཕྱིར། རྩེ་གཅིག་མཉམ་པར་སྦྱོར་བ་ཡིས། །སྦྱོར་བའི་གཉེར་བ་བདེ་བ་སྦྱིན། །ཞེས་གསུངས་ཏེ། དེ་ལ་རྒྱས་འདེབས་མ་སྟེ། གཽ་རཱིའི་ཕྱག་རྒྱ་རྩེ་གཅིག་ཏུ་མཉམ་པར་སྦྱོར་བས་སྦྱོར་བའི་ལས་ཀྱིས་དོན་དུ་གཉེར་བ་དངོས་གྲུབ་ཞི་ཞིང་རྒྱས་འདེབས་པ་སྦྱིན་པར་བྱེད་དོ། །དེ་བཞིན་དུ་གཞན་ལ་ཡང་སྦྱར་ཏེ། འདྲེན་བྱེད་པ་སྟེ་ཙཽ་རཱིས་དྲག་པོས་སྙིང་ནས་འབྱིན་པར་ནུས་པ་སྦྱིན་པར་བྱེད་དོ། །རྨོངས་བྱེད་མ་སྟེ་པྲ་མོ་ཧས་རྨོངས་པར་བྱེད་པ་སྦྱིན་པར་བྱེད་དོ། །འདེགས་བྱེད་མ་སྟེ་བཻ་ཏ་ལིས་གསོ་བར་ནུས་པ་སྦྱིན་པར་བྱེད་དོ། །གར་བྱེད་མ་སྟེ་པུཀྐ་སཱིས་དྲག་ཤུལ་གྱི་ལས་དང་དབང་གིས་ལས་གྲུབ་པ་སྦྱིན་པར་བྱེད་དོ། །གསོད་མ་སྟེ་ཙཎྜ་ལཱིས་གཡེང་བ་དང་གསོད་པའི་གྲུབ་པ་སྦྱིན་པར་བྱེད་དོ། །ཟ་བ་མོ་སྟེ་གྷསྨ་རཱིས་སྲེག་ཅིང་གདུག་པ་ཟ་བའི་གྲུབ་པ་སྦྱིན་པར་བྱེད་དོ། །སྨ་ཤ་ནི་དངོས་གྲུབ་ཐམས་ཅད་པའོ། །
ད་ནི་ལྔ་པ་སྟབས་ཚུལ་གྱི་གར་བསྟན་པའི་ཕྱིར། མངོན་པར་འཐོར་ཞིང་སེ་གོལ་རྡོབ། །ཅེས་བྱ་བ་ནས། ཟས་དང་གསང་བའི་ལུས་དག་དང། །ཞེས་བྱ་བའི་བར་དག་གསུངས་ཏེ། དེ་ལ་མངོན་པར་མཐོར་ཞིང་སེ་གོལ་རྡོབ། ཅེས་བྱ་བ་ནི། ཙཎྜ་ལཱིའི་གར་སྟབས་སོ། །དལ་བུས་གྱེན་དུ་དབུགས་འབྱིན་པས། །ཞེས་པ་ནི་བཻ་ཏ་ལིའི་སྟབས་སོ། །གཡོན་དུ་བལྟ་ཞིང་། ཞེས་བྱ་བ་ནི། གཽའུ་རིའི་གར་སྟབས་སོ། །ལག་པས་དྲང་། ཞེས་བྱ་བ་ནི། ཙོའུ་རིའི་སྙིང་འདྲེན་པའི་གར་སྟབས་སོ། །འོ་བྱེད་མཁྱུད་པ་དེ་བཞིན་ཏེ། །ཞེས་བྱ་བ་ནི། པྲ་མོ་ཧ་ཆགས་པས་རྨོངས་པར་བྱེད་པའི་གར་སྟབས་སོ། །གར་བྱེད་རབ་ཏུ་རྨོངས་པ་དང་། །ཞེས་བྱ་བ་ནི། པུཀྐ་སིའི་གར་གྱིས་རྨོངས་པ་བྱེད་པའི་གར་སྟབས་སོ། །ཟ་བྱེད་དང་། ཞེས་བྱ་བ་ནི། གྷསྨ་རིས་རོ་ཟ་བའི་གར་སྟབས་སོ། །གསང་བའི་ལུས། ཞེས་བྱ་བ་རོ་ཉིད་དེ། རོ་ཟ་བའི་སྐབས་ཞེས་སྦྱར། ཡང་ན་། གསང་བའི་ལུས་ནི། ལྷ་མོ་སྨ་ཤ་ནའི་ཕྱག་རྒྱ་ཡིན་ནོ། །ཞེས་སློབ་དཔོན་ཁ་ཅིག་གིས་བཤད་དོ། །ཞེས་གྲགས་སོ། །
ད་ནི་དྲུག་པ་ལས་ཀྱི་ཕྱག་རྒྱའི་སྒོ་ནས་གར་གྱི་མཚན་ཉིད་བསྟན་པའི་ཕྱིར། ཚངས་པ་ཆེན་པོའི་མགོ་དང་ནི། །ཞེས་བྱ་བ་ལ་སོགས་པ་སྨོས་ཏེ། དེ་ལ་ཚངས་པ་ཆེན་པོའི་མགོ་ནི་གོའུ་རི་སྟེ་མདའ་བཞི་དུས་གཅིག་འཕངས་ནས་ཚངས་པའི་མགོ་བཞི་གཅོད་པར་བྱེད་པའོ། །དེ་བཞིན་འཇིག་རྟེན་གསུམ་ལས་རྒྱལ། །ཞེས་བྱ་བ་ནི། ཙོའུ་རིའི་ཕྱག་རྒྱ་སྟེ། འཇིག་རྟེན་གསུམ་ལས་རྒྱལ་བར་བྱེད་དོ། །ཞེས་སྦྱར། །རྣམ་པ་གཅིག་ཏུ། ཚིག་འདི་གཉིས་རིམ་པ་བསྣོལ་ཏེ། ས་ལས་འདྲེན་པ་ནི། འདྲེན་བྱེད་ཙཽ་རི་མའི་ཕྱག་རྒྱ་ཡིན་ལ། འཇིག་རྟེན་གསུམ་ལས་རྒྱལ་བ་ནི། རྒྱལ་བྱེད་པྲ་མོ་ཧའི་ཕྱག་རྒྱའོ། །ཞེས་ཀྱང་བཤད་དོ། །རང་གི་ཕྱག་རྒྱའི་ཚུལ་སྟོན་ནི། ཤུགས་ཀྱིས་བསྟན་པའི་ཚིག་སྟེ་བཻ་ཏ་ལཱི་དང་སྦྱར། དུར་ཁྲོད་དག་གིས་གར་བྱེད་ནི། པུཀྐ་སཱིའོ། །དེ་བཞིན་རླུང་གི་དཀྱིལ་འཁོར་ནི། ཙཎྜ་ལཱིའོ། །རབ་ཏུ་འཇིགས་པར་སྲེག་པ་ནི། གྷསྨ་རཱིའོ། །ལས་ཀྱི་ཕྱག་རྒྱར་རབ་ཏུ་གནས། །ཞེས་བྱ་བ་ནི། སྨ་ཤ་ནི་ཡང་ལས་ཀྱི་ཕྱག་རྒྱ་ཡིན་ལ། མཇུག་བསྡུ་བའི་ཚུལ་ཡང་ལས་ཀྱི་ཕྱག་རྒྱ་ཡིན་ནོ། །
དོན་བདུན་པ་ནི། དང་པོ་རྒྱས་འདེབས་མའི་ཕྱག་རྒྱ། །ཞེས་བྱ་བ་ལ་སོགས་པ་རྣམས་སོ། །དེ་ལ་དཔལ་ཧེ་རུ་ཀའི་དཀྱིལ་འཁོར་འདིར་མཁའ་འགྲོ་མ་རྣམས་ཀྱི་གར་ལྷག་པར་རྒྱས་པར་བསྟན་ཅིང་། དཀྱིལ་འཁོར་གཞན་དུ་དེ་ལྟར་མ་བསྟན་པ་ནི། དཔལ་ཧེ་རུ་ཀ་ནི་དཀྱིལ་འཁོར་གྱི་དབང་ཕྱུག་ཡིན་ཏེ། དུར་ཁྲོད་ཆེན་པོ་ན་འབར་བ་ཆེན་པོའི་གར་དགུས་སོ། །དེ་དང་ལྷན་ཅིག་རོལ་པའི་མཁའ་འགྲོ་མ་རྣམས་ཀྱང་འབར་བའི་གར་སྣ་ཚོགས་ཀྱིས་རོལ་ཏེ་ཐ་མལ་པའི་ཚུལ་གཅིག་ཏུ་མི་གནས་པས་དེ་བས་ན་རང་བཞིན་གྱིས་གར་སྣ་ཚོགས་བསྟན་དགོས་པ་ཉིད་དོ། །དེ་ནས་ཕྱག་རྒྱ་འདི་ཀུན་གྱི། །ཕྱག་རྒྱའི་ལན་རྣམས་བླ་ན་མེད། །ཕྱག་རྒྱའི་བདག་ཉིད་ཀུན་འཇོམས་པ། །ཞེས་བྱ་བ་ནི་གར་གྱི་ཕྱག་རྒྱ་དེ་དག་གི་ཡོན་ཏན་ཏེ། འདི་དག་ནི་ལས་ཀྱི་ཕྱག་རྒྱ་དང་འཇོམས་པའི་ཕྱག་རྒྱ་སྟེ། གཞན་གྱི་ཕྱག་རྒྱ་ཐམས་ཅད་ཟློག་ཅིང་འཇོམས་པར་བྱེད་དོ། ། ཞེས་བྱ་བའི་དོན་ཏོ། །དཔལ་རྡོ་རྗེ་པད་མོ་སློང་ཞེས་བྱ་བ་ནི། སྦྱོར་བའི་གར་གྱི་སྒོ་ནས་སོ། །དེའི་གླུ་བསྟན་པའི་ཕྱིར། དེ་ནས་ཕྱག་རྒྱ་ཤེས་པ་འདི། །དཔལ་ལྡན་རྡོ་རྗེའི་སྦྱོར་བའི་གླུ། །ཞེས་བྱ་བ་ལ་སོགས་པ་གསུངས་ཏེ། རྡོ་རྗེ་པད་མོ་སློང་བའི་གླུ་ཡང་འདི་ཉིད་དོ། །དེ་ལ། གཟིགས་པ་རྣམ་པ་སྣ་ཚོགས་འགྱུར་བའི་རྒྱས་ཐོབ་ལ། ཞེས་བྱ་བ་ནི། རྒྱས་འདེབས་མའི་སྒོ་ནས་ཏེ་གཟིགས་ཐབས་ཀྱི་གར་གྱིས་སོ། །རྣམ་པ་སྣ་ཚོགས་འོ་བྱེད་མཁྱུད་པས་རྨོངས་མཛད་དེ། ཞེས་བྱ་བ་ནི་རྨོངས་བྱེད་མའི་སྒོ་ནས་ཏེ། མཁྱུད་པའི་གར་གྱིས་སོ། །རྣམ་པ་སྣ་ཚོགས་བདེ་བའི་མཆོད་སྟོན་ཀུན་གསོལ་ལ། །ཞེས་བྱ་བ་ནི་ཟ་བྱེད་མའི་སྒོ་ནས་ཏེ་རོལ་བའི་གར་གྱིས་སོ། །རྣམ་པ་སྣ་ཚོགས་བདེ་མཆོག་ངོ་མཚར་བསྟན་ཏུ་གསོལ། །ཞེས་བྱ་བ་ནི། ཚེ་འཕེལ་མའི་སྒོ་ནས་ཏེ་བདེ་བ་ཆེན་པོ་དངོས་གྲུབ་ལ་གནས་པའི་གར་གྱིས་སོ། །ཕྱག་རྒྱ་བཞི་པོ་འདི་དག་མདོར་བསྡུས་པ་ནི། རྒྱས་བཏབ་རྨོངས་བྱེད་མནབས་སུ་གསོལ། །བདེ་མཆོག་ངོ་མཚར་བདེ་ལ་བཞུགས། །ཞེས་པ་དང་རིམ་པ་བཞིན་ནོ། །
ཧཱུཾ་ཨ་ལ་ལ་ལ་ཧོཿ སྣང་བར་མཛོད། །ཅེས་པ་ནི། དངོས་གྲུབ་གསོལ་བར་བསྐུལ་བའོ། །རྣལ་འབྱོར་བདེ་མཆོག་སྒྱུ་མས་སྤྲུལ། །ཞེས་བྱ་བ་ནི་འགྲོ་བའི་དོན་ལ་བསྐུལ་བའོ། །དམ་ཚིག་དག་ལ་འཇུག་ཏུ་གསོལ། །ཞེས་པ་ནི་རང་གི་དམ་ཚིག་གི་ལྷ་མོ་དང་དམ་ཚིག་གི་རྫས་ལ་རོལ་བར་བསྐུལ་བའོ། །ཉོན་མོངས་ཀུན་ལས་རྒྱལ་བར་མཛོད་ཅེས་བྱ་བ་ནི་ཐབས་དེའི་སྒོ་ནས་ཁམས་གསུམ་ལས་རྒྱལ་བར་མཛོད་ཅིག་པའོ། །མ་ལུས་པ་དག་མནབས་སུ་གསོལ། །ཅེས་བྱ་བ་ནི། རྣམ་པར་མི་རྟོག་པའི་ཡེ་ཤེས་ཀྱིས་མཚན་མ་ཐམས་ཅད་ཟད་པར་མཛད་པའི་ཕྱིར་ཐམས་ཅད་གསོལ་ཅིག་ཅེས་བསྐུལ་བའོ། །ཉོན་མོངས་པ་ཐམས་ཅད་བསལ་བར་མཛོད། ཅེས་བྱ་བ་ནི་དེའི་ལས་སོ། །དཔལ་ཧེ་རུ་ཀའི་དཀྱིལ་འཁོར་གྱི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་རྫོགས་སོ། །
ད་ནི་དཔལ་པད་མ་གར་གྱི་དབང་ཕྱུག་གི་དཀྱིལ་འཁོར་བསྟན་པའི་ཕྱིར། རྣལ་འབྱོར་དེ་ཉིད་བཅོམ་ལྡན་འདས། །ཞེས་བྱ་བ་ལ་སོགས་པ་གསུངས་ཏེ། འདི་ཡང་སྐུའི་ཚུལ་ནི་ཤེལ་གོང་བཞིན་དུ་དག་པ་ལ་འདོད་ཆགས་བསྲེག་པའི་འོད་ཟེར་གྱིས་འཁྲིགས་པའོ། །དབུ་རྒྱན་བསྟན་པའི་ཕྱིར། སངས་རྒྱས་ཚེ་ཡི་རིན་ཆེན་སྤྲས། །གོས་དང་སྣ་ཚོགས་རྒྱན་གྱིས་བརྒྱན། །སངས་རྒྱས་ཐམས་ཅད་འདུས་པ་ཡིས། །བདེ་བ་ཅན་བཞིན་དམ་པར་གྱུར། །ཞེས་གསུངས་ཏེ། དབུ་རྒྱན་ཚེ་དཔག་མེད་ཀྱིས་བརྒྱན་ཅིང་ཡེ་ཤེས་ལས་འཕྲུལ་པའི་རྒྱན་སྣ་ཚོགས་ཀྱིས་བརྒྱན་པས་ཤིན་ཏུ་མཛེས་པ་ནི། དཔེར་ན་སངས་རྒྱས་ཚེ་དཔག་མེད་ཀྱི་ཞིང་ཁམས་བདེ་བ་ཅན་ན་སངས་རྒྱས་སྲས་བཅས་པས་མཛེས་པར་བྱས་ཤིང་དམ་པར་བསྔགས་པ་ཐོབ་པ་བཞིན། འདིར་དབུ་རྒྱན་སྣ་ཚོགས་ཡང་སངས་རྒྱས་ཐམས་ཅད་ཀྱི་རང་བཞིན་ཡིན་པས་དེ་འདྲའོ། །ཞེས་བྱ་བའི་དོན་ཏོ། །
ཕྱག་རྒྱ་བསྟན་པའི་ཕྱིར། གར་ཐབས་རྣམ་པ་སྣ་ཚོགས་ཀྱིས། །ཞེས་བྱ་བ་ལ་སོགས་པ་གསུངས་ཏེ། པད་མའི་ཕྱག་རྒྱས་པད་མའི་མཚན་མ་བསྣམས་པ་བརྒྱ་སྙེད་ལ་སོགས་པས་སྤྲུལ་བའི་གར་མཛད་ཅིང་ཐམས་ཅད་སྦྱོར་བར་མཛད་དོ། །ཞེས་བྱ་བའི་དོན་ཏོ། །སྐྱིལ་མོ་ཀྲུང་བསྟན་པའི་ཕྱིར། །གཡས་དང་གཡོན་པའི་སྦྱོར་བ་ཡིས། །ཞེས་བྱ་བ་ལ་སོགས་པ་གསུངས་ཏེ། དེ་ལ་རྒྱལ་པོའི་སྐྱིལ་མོ་ཀྲུང་ནི། སེམས་དཔའི་སྐྱིལ་མོ་ཀྲུང་ཉིད་ལས་རྐང་པ་གཡས་པ་ཕབ་སྟེ་བག་གློད་པའོ། །ད་ནི་འཁོར་གྱི་ལྷ་མོ་རྣམས་ཀྱི་ཕྱག་རྒྱའི་གར་བསྟན་པའི་ཕྱིར། བསྙེམས་པའི་ལག་པ་གཡོན་པ་ཡིས། །པད་མོ་དམར་པོ་ཅི་བདེར་བཟུང་། །ཞེས་བྱ་བ་ལ་སོགས་པ་གསུངས་ཏེ། ལྷ་མོ་འདི་རྣམས་ཀྱང་ཕྱག་གཡོན་པ་རྣམས་ཀྱིས་འགྱིང་བག་གིས་པད་མ་རྣམས་བག་ཡངས་སུ་འཛིན། གཡས་པ་རྣམས་ཀྱིས་སོ་སོའི་ཕྱག་རྒྱའི་གར་དང་ལྡན་པའོ། །དེ་ལ་རྣམ་པར་གཟིགས་མ་ནི་གཡོན་པད་མོ་དམར་པོ་བག་ཡངས་སུ་འཛིན། གཡས་མཐེབ་མཛུབ་རྩེ་སྤྲོད་དེ་པད་མ་སྨྱུང་པོའི་ཕྱག་རྒྱ་བཅས་ནས་པད་མ་ཁ་འབྱེད་པའི་ཚུལ་གྱིས་སྙིང་ཁ་འདྲེན་པ་ལྟར་བྱེད་པའོ། །སྒྲོལ་མ་བྱང་ཆུབ་མ་ནི། གཡོན་པད་མ་སྔོན་པོ་འཛིན། གཡས་བུད་མེད་ཀྱི་ཕྱག་རྒྱ་སྟེ། ཁུ་ཚུར་སྙིང་གར་འདྲེན་པའི་ཚུལ་གྱིས་འཆིང་ངོ་། །རྒྱ་ཅན་མ་ནི་གཡོན་པདྨ་དཀར་པོ་འཛིན། གཡས་འཁོར་ལོའི་ཕྱག་རྒྱ་བསྟོད་དེ་འཆིང་ངོ་། །ཁྲོ་གཉེར་མ་ནི་གཡོན་པདྨ་མཐིང་ག་འཛིན། གཡས་གར་བྱེད་ཅིང་བ་དན་གསུམ་པའི་ཕྱག་རྒྱ་འཆིང་ངོ་། །པདྨ་དཔལ་ཆེན་མ་ནི་གཡོན་པདྨོ་སེར་པོ་འཛིན། གཡས་པ་གར་བྱེད་ཅིང་ཆུ་སྲིན་གྱི་རྒྱལ་མཚན་གྱི་ཕྱག་རྒྱ་འཆིང་ངོ་། །འདོད་པའི་དབང་མོ་ནི་གཡོན་པདྨ་ལེ་བརྒན་འཛིན། གཡས་གར་བྱེད་ཅིང་རྡོ་རྗེ་རྩེ་གསུམ་གྱི་ཕྱག་རྒྱ་འཆིང་ངོ་། །འདིར་ལྷ་མོ་དྲུག་ལས་མ་གསུངས་པ་ནི། རིགས་ཀྱི་ཡུམ་བཞི་ལས། ཤར་ཁྲོ་མོ་དབང་ཕྱུག་མ་ནི་རྣམ་པར་གཟིགས་མ་དང་ཕྱག་རྒྱ་མཐུན་ལ། ལྷའི་པདྨ་མཐུཆེན་མ་ནི་སྒྲོལ་མ་བྱང་ཆུབ་མ་དང་མཐུན་ཏེ། དེ་བས་ན་འདི་ཡང་མ་དཔེ་འགའ་རེ་ན་ཡོད་པས་དཔྱད་བཤད་དོ། ཡུལ་ཁ་ཅིག་གི་ཡི་གེ་ལས་ནི་ལྷ་མོ་བརྒྱད་ཚང་བར་བསྐངས་པ་དག་ཀྱང་ཡོད་དོ། །ལྷ་མོ་འདི་དག་གི་གྲངས་སྟོན་པ་ལས། རྣམ་པར་གཟིགས་མ་རྣམ་དག་དཔལ། །ཞེས་གསུངས་པ་ནི་རྣམ་པརདག་པའི་ཕྱག་རྒྱའི་དོན་ཏོ། །སྒྲོལ་མ་བྱང་ཆུབ་མཆོག་ཡིན་ནོ། །ཞེས་བྱ་བ་ནི་ཁུ་ཚུར་སྙིང་གར་བཅངས་པ་ཉིད་བྱང་ཆུབ་མཆོག་གི་ཕྱག་རྒྱའོ། །རྒྱ་ཅན་མ་ནི་འཁོར་ལོ་བསྐོར། །ཞེས་བྱ་བ་ནི་ཆོས་ཀྱི་འཁོར་ལོ་སྐོར་བར་བྱེད་པའོ། །ཁྲོ་གཉེར་མ་ཡི་ཕྱག་རྒྱ་ལེན། །ཞེས་བྱ་བ་ནི་བ་དན་གསུམ་པའི་ཕྱག་རྒྱ་གཞན་གྱི་ཕྱག་རྒྱ་སླར་བཟློག་པའོ། །པད་མོར་གནས་པ་དཔལ་ཆེན་ཡིན། །ཞེས་བྱ་བ་ནི་ཆུ་སྲིན་གྱི་རྒྱལ་མཚན་ཉིད་དཔལ་བསྐྱེད་ཀྱི་ཕྱག་རྒྱ་ཡིན་པས་སོ། །འདོད་པའི་དབང་མོར་འགྲོ་བ་གསུམ། །ཞེས་བྱ་བ་ནི་རྡོ་རྗེ་རྩེ་གསུམ་གྱི་ཕྱག་རྒྱ་འགྲོ་བ་གསུམ་དབང་དུ་བྱེད་པའོ། །
ད་ནི་དེའི་གླུ་བསྟན་པའི་ཕྱིར། དེ་ནས་ཕྱག་རྒྱ་ཤེས་པ་འདི། །པདྨའི་རྒྱལ་པོ་དཔལ་གྱི་གླུ། །ཞེས་བྱ་བ་ལ་སོགས་པ་གསུངས་ཏེ། གླུ་འདིའི་དོན་ཡང་པདྨོ་སྒྱུ་འཕྲུལ་སྣ་ཚོགས་ཀྱིས་སེམས་ཅན་གྱི་དོན་མཛད་པར་བསྐུལ་བ་དང་། དེ་ལྟ་བུ་དག་བདག་ལ་ཡང་བསྟན་དུ་གསོལ་ཞེས་བསྐུལ་བ་སྟེ། དེ་ཡང་། བོད་པ་དང་བསྐུལ་བ་གཉིས་ཀྱི་ཚུལ་ལོ། །དེ་ལ་བོད་པ་ནི། ཉིད་ཀྱི་ཡོན་ཏན་གྱི་སྒོ་ནས་ཡོན་ཏན་ཅན་དུ་བོས་ནས་དེ་ལྟ་བུའི་ཚུལ་དེ་བསྟན་དུ་གསོལ་མཛད་དུ་གསོལ། ཞེས་བསྐུལ་ལོ། །དེ་ཡང་། འདི་ལྟར་དེ་བཞིན་གཤེགས་པ་ཀུན་ཞེས་བྱ་བ་ནས། ཀྱེ་སེམས་དཔའ་པད་མོ་དག་པ་མཆོག །ཅེས་བོས་ནས། དེ་ལྟ་བུའི་སྒྱུ་མའི་དགའ་བ་གདུལ་བྱ་ལ་བསྟན་དུ་གསོལ། །ཞེས་བསྐུལ་བ་དང་། ཀྱེ་གར་དབང་། ཞེས་བོས་ནས། ཐར་དགའ་གར་མཛོད་ཅིག །ཅེས་བསྐུལ་བའོ། །སངས་རྒྱས་རྡོ་རྗེ་འཛིན་པ་བདག །ཅེས་བྱ་བ་ལ་སོགས་པ་ནི་སངས་རྒྱས་ལ་སོགས་པ་འཕྲུལ་པ་ཅིར་སྣང་བ་ཐམས་ཅད་ཁྱོད་ཀྱི་བདག་ཉིད་ལགས་པས་དེ་ལྟ་བུའི་འཕྲུལ་པ་མཛོད་ཅིག །ཅེས་བསྐུལ་བའོ། །པད་མོ་འཛིན་པ་དེའི་སྤྱན་སྔར་གར་མཁན་གར་མཛོད་ཅིག །ཅེས་བྱ་བ་ནི་དཔལ་པད་མ་གར་གྱི་དབང་ཕྱུག་གི་བདག་པོ་ནི་རྡོ་རྗེ་ཆོས་ཡིན་ཏེ། འདི་ལྟར་རྡོ་རྗེ་ཆོས་ལས་སྤྱན་རས་གཟིགས་ཀྱི་དབང་པོ་སྤྲུལ་ཏེ་དེ་ལས་དཔལ་པད་མ་གར་གྱི་དབང་ཕྱུག་སྤྲུལ་ནས་དེས་པད་མའི་སྒྱུ་འཕྲུལ་སྣ་ཚོགས་ཀྱི་འཕྲུལ་པའི་གར་ཐབས་འགྱེད་པར་མཛད་དོ། །དེ་བས་ན་པདྨོ་འཛིན་པ་སྟེ་རྡོ་རྗེ་ཆོས་རིགས་ཀྱི་བདག་པོ་དེས་དབང་པོ་མཛད་དེ་དེའི་སྤྱན་སྔར་གར་མཁན་གྱིས་སྤྲུལ་པའི་གར་མཛོད་ཅིག །ཅེས་བསྐུལ་བའོ། །དཔལ་པད་མ་གར་གྱི་དབང་ཕྱུག་གི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་རྫོགས་སོ། །
ད་ནི་དཔལ་རྡོ་རྗེ་ཉི་མའི་དཀྱིལ་འཁོར་བསྟན་པའི་ཕྱིར། རྣལ་འབྱོར་དེ་ཉིད་བཅོམ་ལྡན་འདས། །ཞེས་བྱ་བ་ལ་སོགས་པ་གསུངས་ཏེ། དེ་ཡང་སྐུའི་ཚུལ་ནི། རྒྱལ་པོའི་ཆ་བྱད་དེ་ཁྲོ་ཞིང་འཛུམ་པ་དང་བཅས་པའི་ཚུལ་ཉི་མའི་དཀྱིལ་འཁོར་ལྟར་ཀུན་གྱིས་གཟི་བྱིན་མི་བཟོད་པའོ། །འདིར་དབུ་རྒྱན་གྱི་དོན་གསལ་བར་མ་གསུངས་ཀྱང་། ཡིད་བཞིན་གྱི་ནོར་བུ་རིན་པོ་ཆེའི་དབུ་རྒྱན་མཛད་དེ་ནམ་མཁའ་ལས་ནི་རིན་པོ་ཆེ་ཐམས་ཅད་ཕབ་ནས་ཐམས་ཅད་ཀྱི་རེ་བ་རྫོགས་པར་མཛོད་ཅེས་སྦྱར་རོ། །རྡོ་རྗེ་གཞུ་དང་མདའ་མཆོག་དག །ཅེས་བྱ་བ་ནི་ཕྱག་མཚན་ཏེ་ཕྱག་བཞི་ལ་གཞུ་དང་མདའ་དང་རལ་གྲི་དང་མེ་ཉི་མ་བསྣམས་ཏེ་རྒྱལ་པོའི་མཚན་མའོ། །སྐྱིལ་མོ་ཀྲུང་བསྟན་པའི་ཕྱིར། རྡོ་རྗེ་པུས་མོ་གཉིས་བཅིངས་ཏེ། །རྡོ་རྗེ་སྐྱིལ་མོ་ཀྲུང་བཅས་ནས། །བདག་གི་སྟན་ལའདུག་ནས་ནི། །ཞེས་གསུངས་ཏེ། རྐང་པ་གཉིས་འཁྲིག་མ་བསྣོལ་ནས་པུས་མོ་གཉིས་བཀུག་ལ་རྡོ་རྗེ་ལྟར་བཅིངས་ཏེ་གནས་པ་འདི་ནི་རྡོ་རྗེ་སྐྱིལ་མོ་ཀྲུང་སྟེ་དེ་ཉིད་བདག་གི་སྟན་ཞེས་ཀྱང་བྱ་སྟེ། རང་གི་རྐང་པ་རྡོ་རྗེ་གདན་གྱི་ཕྱག་རྒྱར་གནས་པའི་ཕྱིར་རོ། །ལྷ་མོ་རྣམས་ཀྱི་གར་བསྟན་པའི་ཕྱིར། དབང་བསྐུར་བ་དང་གཏེར་དག་དང་། །རྒྱལ་མཚན་མཆོག་ལྡན་མཆོད་པ་ཆེ། །ཇི་ལྟའི་ཚུལ་དག་སྟོན་པ་དག །རང་གི་དོན་རྣམས་རབ་བསྒྲུབ་པའོ། །ཞེས་གསུངས་ཏེ་འདིར་གར་ཇི་ལྟར་བྱ་བ་མ་གསུངས་པར། ཇི་ལྟའི་ཚུལ་དག་སྟོན་པ་དག །ཅེས་གསུངས་པས་དབང་བསྐུར་བ་ལྟར་བྱ་བའི་གར་དང་། གཏེར་འབྱིན་པ་ལྟར་བྱས་པའི་གར་དང་། རྒྱལ་མཚན་བསྒྲེང་བ་ལྟར་བྱས་པའི་གར་དང་། མེ་ཏོག་འཐོར་བ་ལྟར་བྱས་པའི་གར་རྣམས་དང་སྦྱར་རོ། །དེ་ལ་དབངབསྐུར་བ་དང་གཏེར་འབྱིན་པ་ནི་བུམ་པའི་ཕྱག་རྒྱ་སྤྱི་བོ་ནས་གཏུགས་པ་ལྟར་བྱེད་པ་དང་། ས་ལས་འབྱིན་པ་ལྟར་བྱེད་པ་དང་སྦྱར་རོ། །དེ་ལ་བུམ་པའི་ཕྱག་རྒྱ་ནི། ཐལ་མོ་སྦྱར་བ་ལ་མཛུབ་མོ་གཉིས་ཀྱི་རྩེ་མོ་གུང་མོའི་ཚིགས་དང་པོར་བཙུགས་པའོ། །དེ་ནས་གར་དེའི་གླུ་བསྟན་པའི་ཕྱིར། དེ་ནས་ཕྱག་རྒྱ་ཤེས་པ་འདི། །རྒྱལ་པོའི་སྒྱུ་མ་མཆོག་གི་གླུ། །ཞེས་བྱ་བ་ལ་སོགས་པ་གསུངས་ཏེ། གླུ་འདིའི་དོན་ཡང་དཔལ་རྡོ་རྗེ་ཉི་མའི་ཡོན་ཏན་རིན་པོ་ཆེའི་ཁྱད་པར་དེ་བདག་ལ་གསོལ་ཅིག་པར་བསྐུལ་བའོ། །ཁྱད་པར་འདི་དག་ཐམས་ཅད་བུད་མེད་རིན་ཆེན་རྣམས་ཀྱི་ཕྱིར། །ཞེས་བྱ་བ་ལ་སོགས་པ་ནི། རིན་པོ་ཆེ་ཐམས་ཅད་ཀྱི་ནང་ན་བུད་མེད་རིན་ཆེན་བསྔགས་པའི་ཚིག་སྟེ། དེའི་དོན་ནི་རིན་པོ་ཆེ་རིགསཡིན་པས་ཡོན་ཏན་གྱི་ཆེ་བ་བསྔགས་ཤིང་གསོལ་བ་འདེབས་པ་སྟེ། དེ་བས་ན་འདིར་རིན་པོ་ཆེའི་དམ་པ་བུད་མེད་ཀྱི་དམ་པ་ཡེ་ཤེས་ཀྱི་ཕྱག་རྒྱ་མ། ཕྱག་རྒྱའི་དམ་པ་ཆོས་ཀྱི་སྐུ་སྟེ། དེ་བས་ན་རིན་པོ་ཆེའི་དམ་པ་བདག་ལ་གསོལ་ཅིག  ཅེས་བྱ་བའི་དོན་ཏོ། །དཔལ་རྡོ་རྗེ་ཉི་མའི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་རྫོགས་སོ། །
ད་ནི་དཔལ་རྟ་མཆོག་གི་དཀྱིལ་འཁོར་བསྟན་པའི་ཕྱིར། རྣལ་འབྱོར་དེ་ཉིད་བཅོམ་ལྡན་འདས། །ཞེས་བྱ་བ་ལ་སོགས་པ་གསུངས་ཏེ། དེ་ལ་འདིར་དཔལ་རྟ་མཆོག་སྐུ་མདོག་དམར་པོ་ཞལ་བཞི་ཕྱག་བཞི་ཞབས་བཞི་རྟའི་རྨིག་པ་བཞིས་ལྷ་ཆེན་པོ་ཐམས་ཅད་ངོ་མཐོན་སྟོབས་ཀྱིས་གནོན་པ་སྟེ། དེ་ལ་ཞལ་བཞི་ནི། འདོད་ཆགས་ཅན་ལ་གཡེམ་པ་སྟོན། །ཞེས་བྱ་བ་མ་ཧཱ་དེ་བ་ལ་སོགས་པ་འདོད་ཆགས་ཅན་གདུལ་བའི་ཕྱིར་ཞལ་དབུ་མ་དམར་པོ་ཆགས་པའི་ཞལ་དུ་སྟོན་པའོ། །གདུག་པ་རྣམས་ལ་གདུག་པར་འགྱུར། །ཞེས་བྱ་བ་ནི། གཤིན་རྗེ་ལ་སོགས་པ་གདུག་པ་ཅན་གདུལ་བའི་ཕྱིར་ཞལ་གཡས་མཐིང་ག་ཤིན་ཏུ་འཁྲུག་པའི་ཞལ་དུ་བསྟན་པའོ། །ཞི་བ་རྣམས་ལ་ཞི་བར་འགྱུར། །ཞེས་བྱ་བ་ནི། ཚངས་པ་ལ་སོགས་པའི་ཞི་བ་རྣམས་གདུལ་བའི་ཕྱིར་ཞལ་གཡོན་དཀར་པོ་ཤིན་ཏུ་གཟི་ཆེ་བར་སྟོན་པའོ། །དྲག་ཤུལ་ཅན་ལ་དྲག་ཤུལ་སྦྱོར། །ཞེས་བྱ་བ་ནི། ཁྱབ་འཇུག་ལ་སོགས་པ་དྲག་ཤུལ་ཅན་གདུལ་བའི་ཕྱིར་དབུ་ལ་རྟ་མགོ་ལྗང་གུ་བྱུང་བའོ། །ཕྱག་བཞི་ལ། གཡོན་པའི་ཁུ་ཚུར་མཛུབ་མོ་ཡིས། །དཔལ་ལྡན་པད་མོ་སྣ་ཚོགས་འཛིན། །རྡོ་རྗེར་བཅས་ཤིང་སློང་བ་བསྒྲུབ། །གཡས་པ་བ་དན་གསུམ་པར་བྱ། །ཞེས་གསུངས་པ་ཏེ། ཕྱག་གཡོན་དང་པོ་རྡོ་རྗེ་ཁུ་ཚུར་གྱི་མཛུབ་མོས་སྣ་ཚོགས་པདྨ་འཛིན། གཡས་དང་པོ་རྡོ་རྗེ་རྒྱ་གྲམ་འཛིན། གཡོན་འོག་མ་མཐའ་རྣམ་གཉིས་སུ་ཤི་བ་སློང་བར་མཛད། གཡས་འོག་མ་བ་དན་ལྕེ་གསུམ་པ་བསྣམས་ཏེ་ཁམས་གསུམ་གྱི་བྱ་སྦྲོན་མཛད་དོ། །ཞེས་གྲགས་སོ། །ཞབས་བཞིའི་རྨིག་པ་བཞིའི་གང་གནོན་པ་ནི། གླུའི་སྐབས་ནས་འབྱུང་ངོ་། །དབུ་རྒྱན་ནི་འདིར་གསལ་བར་མ་གསུངས་ཏེ། ལྷ་མོ་གང་གི་དཀྱིལ་འཁོར་ན་བཞུགས་པ་དེའི་ཚེ་དེའི་རིགས་ཀྱི་དབུ་རྒྱན་དང་ལྡན་པར་སྦྱར། །སྐྱིལ་མོ་ཀྲུང་ནི་ཁྲོ་བོའི་སྐྱིལ་མོ་ཀྲུང་ཞེས་བྱ་སྟེ། ཞབས་གཡས་གཉིས་བརྐྱང་གཡོན་གཉིས་བསྐུམ་པའི་ཚུལ་གྱིས་ལྷ་ཆེན་པོ་རྣམས་གནོན་ཏོ། །འཁོར་གྱི་ལྷ་མོ་རྣམས་མ་སྨོས་པ་ནི། །ལས་ཐམས་ཅད་པ་ཡིན་པ་ལས་གང་དང་འཚམ་པའི་གོང་དུ་སྨོས་པའི་ལྷ་མོ་རྣམས་ཅི་རིགས་སུ་སྦྱར་རོ། །ཞེས་སོ། །ད་ནི་གླུ་བསྟན་པའི་ཕྱིར། དེ་ནས་ཕྱག་རྒྱ་ཤེས་པ་འདི། །རྟ་མཆོག་དཔལ་ལྡན་གནས་པའི་གླུ། །ཞེས་པ་ལ་སོགས་པ་གསུངས་ཏེ། དེ་ལ་གླུ་འདིའི་དོན་ནི་ཞལ་བཞི་དང་ཞབས་བཞི་སྒོ་ནས་དངོས་གྲུབ་གསོལ་བ་བསྐུལ་བ་དང་། དེ་ལྟ་བུའི་དངོས་གྲུབ་གསོལ་མི་གསོལ་གྱི་ཐེ་ཚོམ་མ་མཛད་པར་ཐུགས་གནད་ནས་བསྐུལ་བར་སྟོན་ཏེ། དེ་ལ། མྱོས་བྱེད་སྟོང་བས་ལྷག་པར་བདེ་བའི་གཟུགས་སྟོན་པ། །ཞེས་བྱ་བ་ནི། འདོད་ཆགས་ཅན་ལ་གཡེམ་པའི་དོན་ཏེ། ཞལ་དབུ་མའི་སྒོ་ནས་སོ། །དེ་བཞིན་དུ་གཞན་ལ་ཡང་སྦྱར་ཏེ། གཤིན་རྗེ་སྟོང་བས་འཇིགས་པ་ནི་ཞལ་གཡས་ཀྱི་སྒོ་ནས་སོ། །ཚངས་པ་སྟོང་བས་ལྷག་པར་ཞི་ཞིང་གཟི་ཆེ་བ་ནི་ཞལ་གཡོན་གྱི་སྒོ་ནས་སོ། །དེ་ཡང་དུག་གསུམ་སྐུ་གསུང་ཐུགས་ཀྱི་བདག་ཉིད་འདིར། དཀྱིལ་འཁོར་ཐམས་ཅད་ཀྱང་འདུས་པས། དཀྱིལ་འཁོར་ཀུན་གྱི་མཆོག་ཏུ་དེ་བཞིན་གཤེགས་པ་ཀུན་གྲུབ་མཛོད། །ཅེས་སྤྱིར་བསྐུལ་བའོ། །སྐུ་གསུང་ཐུགས་ཀྱི་ཕྲིན་ལས་ནི་རྟའི་ཞལ་ཡིན་ཏེ། དེའི་སྒོ་ནས་བསྐུལ་བ་ནི། ཐམས་ཅད་དག་པར་མོས་པས་ཞེས་བྱ་བའི་ཚིག་གཉིས་ཡིན་ཏེ། དྲག་ཤུལ་གྱི་རྩལ་གྱིས་ཐུལ་ཅིག་ཅེས་པའི་དོན་ཏོ། །ཧི་ཧེ་ཧེ་ཧེ་ཞེས་བྱ་བ་ནི། །དབང་གི་རྟ་སྐད་དོ། །ད་ནི་ཞབས་ཀྱི་སྒོ་ནས་བསྐུལ་བ་བསྟན་པའི་ཕྱིར། རབ་ཀྱི་རྩལ་གྱིས་གནོན་པའི་སྟོབས་ཀྱིས་ངོ་མཐོན་དབང་ཕྱུག་གནོན། །སྦྱོར་ཆེ་ཧུ་ལུ་ཧུ་ལུ་མིག་གསུམ་པ་ལས་གསུམ་གྲུབ་དྲོངས། །ཞེས་བྱ་བ་ལ་སོགས་པ་གསུངས་ཏེ། འདིར་ལྷ་ཆེན་པོ་བཞི་ཞབས་བཞིས་གནོན་ལ་དེའི་ཆུང་མ་བཞི་ཕྲོགས་ཤིང་ཞེས་པའི་དོན་ཏེ། དེ་ལ་དང་པོ་ནི་དབང་ཕྱུག་གནོན་ཞེས་ཏེ་དབང་ཕྱུག་ཆེན་པོ་མ་ཧཱ་དེ་བ་ནི་གནོན་ཅིག་པའོ། །སྦྱོར་ཆེན་ཞེས་བྱ་བ་ནི་བོད་པ་སྟེ་དཔལ་རྟ་མཆོག་ཀྱང་ཐམས་ཅད་ཀྱི་བདག་ཉིད་ཡིན་པས་སོ། །ཧུ་ལུ་ཧུ་ལུ། ཞེས་བྱ་བ་ནི་བསྐུལ་བ་སྟེ་སྲིན་སྐད་དོ། །མིག་གསུམ་པ་ནི་མ་ཧཱ་དེ་བའི་མིང་གི་བྱེ་བྲག་གོ ། གསུམ་གྲུབ་ནི་དེའི་ཆུང་མ་སྟེ་ཨུ་མའོ། །དེ་དྲོངས་ཤིག་ཅེས་ཐམས་ཅད་དུ་ཡང་སྦྱར་རོ། །གཉིས་པ་མཐུ་ཆེན་ནོན། ཞེས་པ་སྟེ། དེ་ལ་མཐུ་ཆེ་བ་ནི་ར་ཡ་ན་སྟེ་ཁྱབ་འཇུག་གོ །མཉམ་སྦྱོར་ནི་བོད་པའོ། །རུ་ཊ་མ་ཊ་ནི་བསྐུལ་བ་སྟེ་སྲིན་སྐད་དོ། །དཔལ་མོ་ནི་དེའི་ཆུང་མ་སྟེ་བཀྲ་ཤིས་བརྟན་ཏོ། །གསུམ་པ་ནི་ཚངས་པ་ནོན་ཞེས་པ་སྟེ། སྦྱོར་ཆེན་ནི་བོད་པའོ། །གྲོལ་བ་ནི་ཚངས་པའི་ཆུང་མའོ། །སྨ་ར་ར་ཊ་ཞེས་པ་ནི་བསྐུལ་བ་སྟེ་སྲིན་སྐད་དོ། །བཞི་པ་ནི་དགའ་དབང་ནོན་ཞེས་པ་སྟེ་འདོད་ལྷའོ། །དགའ་དབང་དྲོངས་ཞེས་པ་ནི། ཆུང་མ་དགའ་སྡུག་མིའི་དབང་ཕྱུག་མ་སྟེ་དྲོངས་ཤིག་པའོ། །ཨ་ལ་ལ་ལ་ཧོཿཞེས་བྱ་བ་ནི་དངོས་གྲུབ་བླང་བའི་ཚིག་གོ །དེ་ལ་སྲིན་སྐད་ཀྱི་ཡི་གེ་རུ་ཊ་མ་ཊ་སྨ་ར་ར་ཊ་ཞེས་བྱ་བ་ཡི་གེ་བརྒྱད་པོ་འདིའི་ལོ་རྒྱུས་ནི་སྔོན་ལས་ཀྱི་སྲིན་པོ་ཆེན་པོ་མཊྚཾ་ཀ་རུ་དྲ་ཞེས་བྱ་བ་འཇིག་རྟེན་དུ་བྱུང་སྟེ་འཇིག་རྟེན་དབང་དུ་བསྡུས་པའི་ཚེ་སྲིན་པོ་དེའི་ང་རྒྱལ་གྱི་གཏུམ་སྐད་ཕྱུང་བ་གྲུབ་པའི་སྙིང་པོར་གྱུར་པ་ཡིན་ཏེ། དེ་ནས་སྲིན་པོ་དེས་དུར་ཁྲོད་ཆེན་པོའི་གནས་བརྒྱད་དུ་མ་མོ་ཆེན་མོ་བརྒྱད་ཡི་གེ་འབྲུ་འདི་བརྒྱད་ལས་སྤྲུལ་ཏེ་བཞག་པས་དེ་ཕྱིན་ཆད་མ་མོ་བརྒྱད་ཀྱི་སྲོག་གི་སྙིང་པོར་གྱུར་ཏོ། །དེ་ནས་དཔལ་ཧེ་རུ་ཀས་རུ་དྲ་བརྟུལ་ཏེ་རུ་དྲའི་ངག་གི་བདེན་པ་ཕྲོགས་ནས་རྒྱལ་བའི་གསང་སྔགས་སུ་བྱིན་གྱིས་བརླབས། ཡེ་ཤེས་ཀྱི་མ་མོ་བརྒྱད་སྤྲུལ་ཏེ། དུར་ཁྲོད་བརྒྱད་ཀྱི་སྲུང་མར་བཞག་ནས། ལས་ཀྱི་མ་མོ་བརྒྱད་དེའི་བྲན་མོར་བྱས་སོ་ཞེས་འབྱུང་ངོ་། །གདུག་ཅིང་ཁྲོ་ལ་ཞེས་བྱ་བ་ལ་སོགས་པ་ནི་དངོས་གྲུབ་བསྐུལ་བའོ། །ཨོཾ་སུམྦྷ་ནི་སུམྦྷ་ཧཱུཾ་ཧཱུཾ་ཕཊ་ཕཊ། ཅེས་བྱ་བ་ནི་མནན་པའི་སྔགས་ཏེ། དེ་ཡང་སུམྦྷ་ནི་མནན་པའི་ཚིག་ནི་སུམྦྷ་ཞེས་པ་ནི་ངེས་པར་གནོན་པའི་ཚིག་སྟེ། ནི་ཞེས་བྱ་བ་ངེས་པ་ལ་སྦྱོར་བའོ། །
ད་ནི་ལྷ་ལ་དངོས་གྲུབ་མི་གཡོ་བར་བླང་བའི་ཕྱིར་ལྷ་གནད་ལ་བསྐུལ་བའི་གླུ་སྟོན་པའི་ཕྱིར། མཛའ་བོ་མི་ལ་བྱའམ་མི་བྱའི་ཡོངས་རྟོག་དེ་དག་མེད་ཀྱང་བླ། །དེ་འདྲའི་མཛའ་བོ་སྒྱུ་མ་ཡིན་པས་དེ་ལ་མཛའ་ཞེས་སུ་ཞིག་ཟེར། །ཞེས་བྱ་བའི་ཚིག་རྐང་བཞི་སྨོས་ཏེ། དེ་ལ་གླུ་ཐམས་ཅད་ཀྱང་ཨ་བ་བྷྲཾ་ཤ་ཏའི་སྐད་ཀྱིས་སྟོན་མོད་ཀྱི། འདི་ནི་ཁྱད་པར་ཡང་། ཨ་བ་བྷྲཾ་ཤ་དང་། བི་ཤ་ཙའི་སྐད་བསྲེས་པ་ཡིན་ནོ་ཞེས་གྲགས་སོ། །གླུ་འདིའི་ལོ་རྒྱུས་ནི་སྔོན་ལས་ཀྱི་སྲིན་པོ་མ་ཊཱཾ་ཀ་རུ་དྲ་གཞན་ལ་བསྐུལ་བའི་ཚེ་སྲིན་སྐད་འདིས་བསྐུལ་བས་ལས་གཡོ་བ་མེད་པ་གྲུབ་པ་ལས། དེ་ལ་དཔལ་ཧེ་རུ་ཀས་བརྟུལ་བའི་ཚེ་ཁོའི་ངག་གི་བདེན་པ་ཡང་ཕྲོགས་ཏེ་ལས་གྲུབ་པ་མེད་པར་བྱས་ནས། དཔལ་ཆེན་པོའིགྲུབ་པའི་གླུར་བསྒྱུར་བ་ཡིན་པས་ལྷ་གནད་ལ་བསྐུལ་བའི་གླུ་འདི་བཟང་ངོ་། །ཞེས་གྲགས་སོ། །གླུ་འདིའི་དོན་ནི་དཔེ་དང་ཟུར་གྱི་སྒོ་ནས་བསྐུལ་བ་སྟེ། འདི་ལྟར་ལྷ་མི་མཛའ་བོ་རྣམས་ལ་ཕན་གདགས་པར་བྱའམ་མི་བྱ་ཞེས་པའི་ཡོངས་སུ་རྟོག་པའི་ཐེ་ཚོམ་ནི་གཞི་ནས་མེད་ན་སླ་་བ་ཡིན་ཏེ། གལ་ཏེ་མཛའ་བོར་ཁས་འཆེས་པ་ཞིག་ལ་ཕན་གདགས་པར་བྱ་བའམ་མི་བྱའི་ཐེ་ཚོམ་ཡོད་ན་དེ་འདྲ་བའི་མཛའ་བོ་ནི་སྒྱུ་མའི་མཛའ་བོ་ལྟར་སྣང་བ་ཡིན། མཛའ་བོའི་གཟུགས་བརྙན་ཡིན་པས་དེ་འདྲ་བ་ལ་མཛའ་བོའི་མིང་ཡང་གདགས་པར་མི་རིགས་ཏེ་སུ་ཞིག་མཛའ་བོ་ཞེས་མི་བརྗོད་དོ། །ཞེས་བྱ་བའི་དོན་ཏོ། །ཚིག་འདིའི་ཟུར་གྱིས་འདོད་པའི་དོན་འདི་ལྟར་སྨྲ་བ་ཡིན་ཏེ། ལྷ་ཁྱོད་ནི་བདག་གི་ལྷ་ལགས་པས་བདག་ལ་དངོས་གྲུབ་གསོལ་མི་གསོལ་ཐེ་ཚོམ་མི་མངའ་གྲགས། གལ་ཏེ་མངའ་སྲིད་ན་ལྷ་ལྟར་སྣང་བ་ཁྱོད་ལྟ་བུ་ལ་ལྷ་ཞེས་སུ་ཞིག་འདོགས་པར་བྱེད་ཅེས་སྟོན་པ་ཡིན་ནོ། །རྒོལ་བ་གང་ལ་བྱའམ་མི་བྱ་བའི་ཚིག་འདི་ཡང་ཚིག་སྔ་མའི་ཟླའི་སྒོ་ནས་བསྐུལ་བ་ཡིན་ཏེ། འདི་ལྟར་དཔའ་བོ་ཞེས་བྱ་བ་ནི། རྒོལ་བ་ཕྱུང་ནས་དེ་ལ་ཕྱིར་རྒོལ་བ་ལ་ཡིད་མི་ཞུམ་ཞིང་ཐེ་ཚོམ་མི་ཟ་བ་ཡིན་ན། གལ་ཏེ་དཔའ་བོ་ཁས་འཆེས་པ་ཞིག་ལ་རྒོལ་བ་ལ་སླར་བརྒལ་མི་བརྒལ་གྱི་ཐེ་ཚོམ་ཡོད་ན། དེ་འདྲའི་རྒོལ་བ་སྒྱུ་མ་དང་གཟུགས་བརྙན་ལྟ་བུའི་དོན་གྱིས་དགོས་པ་མི་འགྲུབ་པ་དེ་ལྟ་བུ་ལ་དཔའ་བོ་ཞེས་སུ་ཞིག་འདོགས་པར་བྱེད། །ཅེས་བྱ་བའི་དོན་ཏོ། །དཔལ་རྟ་མཆོག་གི་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་སྟེ། ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་ཞེས་བྱ་བ་སྒྱུར་བྱེད་ཀྱི་ཕྱག་རྒྱ་ཉི་ཤུ་རྩ་བརྒྱད་ཀྱི་ཐོག་མར་བསྟན་པ་དེ་ཉིད་རང་གི་ངོ་བོ་གང་ཞིག་ཡིན་པ་དང་། ལྷ་གང་དང་གང་གི་ཕྱག་རྒྱ་ཡིན་པ་དང་། དགོས་པ་གང་གི་སྐབས་སུ་སྦྱར་བ་ཡིན་པ་དང་བཅས་ཏེ་བཤད་ཟིན་ཏོ། །
ད་ནི་གཉིས་པ་དམ་ཚིག་ཡེ་ཤེས་ཀྱི་ཕྱག་རྒྱ་སྟོན་ཏོ། དེ་ལ་ཕྱག་རྒྱ་འདིའི་རང་གི་ངོ་བོ་ནི། ལྷ་རྣམས་ཀྱི་ཐུགས་དམ་ཚིག་གི་མཚན་མར་གྱུར་པ་ལག་གིས་བཅས་པའི་ཕྱག་རྒྱའོ། །ལྷ་གང་དང་གང་ཡིན་པ་ནི་རིགས་ཀྱི་གཙོ་བོ་དྲུག་གི་རང་རང་གི་ཕྱག་རྒྱའོ། །དགོས་པ་གང་གི་སྐབས་སུ་སྦྱར་བ་ནི་ཚོགས་ཀྱི་དཀྱིལ་འཁོར་དུ་སྒྲུབ་པའི་སྐབས་སུའང་དམ་ཚིག་གི་ཕྱག་རྒྱ་འདི་དག་གིས་བཏབ་ནས་ལྷ་རྣམས་དམ་ཚིག་ལས་མི་འདའ་བར་འགྱུར་བ་དང་། གཞན་ཡང་གདུལ་བྱའི་དབང་གིས་ལས་སོ་སོར་བསྒྲུབ་པར་བྱ་བ་ལ་ཇི་སྐད་གསུངས་པ་བཞིན་སྦྱར་བར་བྱ་བ་དང་། གར་ཡེ་ཤེས་ཀྱི་ཕྱག་རྒྱ་བསྒྱུར་བའི་ཚེ་ཚོགས་ཀྱི་དཀྱིལ་འཁོར་གཅིག་ཏུ་རྣལ་འབྱོར་པ་གཉིས་ཀྱིས་རྒོལ་བ་དང་ཕྱིར་རྒོལ་བའི་ཚུལ་གྱིས་རིགས་སོ་སོའི་ཕྱག་རྒྱ་ཀུན་ཀྱང་ཕྱག་རྒྱ་དང་ཕྱག་རྒྱའི་ལན་གྱིས་སྒྱུར་བར་བྱེད་པའི་ཚེ་སྦྱར་ཏེ། འདི་དག་ཀྱང་ཕྱག་རྒྱ་རང་རང་གི་བྱ་བ་མགཏོགས་པར་སྤྱིར་ཚོགས་ཀྱི་དཀྱིལ་འཁོར་ཆེན་པོར་སྦྱར་བ་དང་། གར་ཡེ་ཤེས་ཀྱི་ཕྱག་རྒྱར་སྦྱར་བ་ནི་ཕལ་ཆེར་མཐུན་པར་སྦྱར་རོ། །དེ་ལ་དམ་ཚིག་ཡེ་ཤེས་ཀྱི་ཕྱག་རྒྱ་འདིའི་རིགས་གང་དང་གང་ཡིན་པ་སོ་སོར་བསྟན་པ་ནི། མཛུབ་མོ་མཐེ་བོང་མནན་ནས་ནི། །ཞེས་བྱ་བ་ལ་སོགས་པ་དཔལ་གྲུབ་སྤྱན་གྱི་ཕྱག་རྒྱ་ནི་དཔལ་རྡོ་རྗེ་སེམས་དཔའི་དམ་ཚིག་གི་ཕྱག་རྒྱ་སྟེ། དེའི་ཁྱད་པར་གྱི་བྱ་བ་གང་ལ་སྦྱར་བ་ནི་ལས་དང་དངོས་གྲུབ་ཐམས་ཅད་པའོ། །རྡོ་རྗེ་ཐལ་མོ་མཉམ་སྦྱར་ནས། །ཞེས་བྱ་བ་ལ་སོགས་པ་སེམས་དཔའི་གཙུག་ཏོར་གྱི་ཕྱག་རྒྱ་ནི། དཔལ་རྣམ་པར་སྣང་མཛད་ཀྱི་དམ་ཚིག་གི་ཕྱག་རྒྱ་སྟེ། འདིའི་རང་གི་བྱ་བ་ནི་ཆོས་ཀྱི་དབྱིངས་ཀྱི་རྟགས་གཙུག་གཏོར་གྱི་ཕྱག་རྒྱས་བསྲུང་བའོ། །རྡོ་རྗེ་ཐལ་མོ་གྱེན་དུ་དབྱེ། །ཞེས་བྱ་བ་ལ་སོགས་པ་དཔལ་རྡོ་རྗེ་གནོད་སྦྱིན་གྱི་ཕྱག་རྒྱ་ནི་དཔལ་ཧེ་རུ་ཀའི་དམ་ཚིག་གི་ཕྱག་རྒྱ་སྟེ། འདིའི་རང་གི་བྱ་བ་ནི་གདུག་པ་འདུལ་བ་དང་ནོར་ལ་སོགས་པའི་བྱ་བ་བསྒྲུབ་པའོ། །རྡོ་རྗེ་ཐལ་མོ་མཉམ་སྦྱར་ནས། །ཞེས་བྱ་བ་ལ་སོགས་དཔལ་པདྨའི་ཕྱག་རྒྱ་ནི་དཔལ་པདྨ་གར་གྱི་དབང་ཕྱུག་མའི་དམ་ཚིག་གི་ཕྱག་རྒྱ་སྟེ། རང་གི་བྱ་བ་ནི་སྡིག་པ་སྦྱང་བའོ། །རྡོ་རྗེ་ཐལ་མོ་མཉམ་སྦྱར་ལ། །ཞེས་བྱ་བ་ལ་སོགས་པ་དཔལ་ནོར་བུའི་ཕྱག་རྒྱ་ནི་དཔལ་རྡོ་རྗེ་ཉི་མའི་དམ་ཚིག་གི་ཕྱག་རྒྱ་སྟེ། རྒྱལ་སྲིད་ཀྱི་བྱ་བ་ལ་སྦྱར་རོ། །དེ་བཞིན་དུ། རྡོ་རྗེ་ཐལ་མོ་མཉམ་སྦྱར་ནས། །ཞེས་བྱ་བ་ལ་སོགས་པ་དཔལ་རྟ་མཆོག་གི་དམ་ཚིག་གི་ཕྱག་རྒྱས་ཀྱང་དངོས་གྲུབ་ལ་སྦྱོར་བ་བྱེད་དོ། །དམ་ཚིག་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་དམ་ཚིག་ཆེན་པོ་ཡེ་ཤེས་ཀྱི་ཕྱག་རྒྱ་བསྟན་པའི་ཕྱིར། ལུས་དང་ངག་སེམས་རྡོ་རྗེ་ཡི། །མཚན་མའི་ཕྱག་རྒྱར་ལྡན་བྱས་ཏེ། །ཐམས་ཅད་འ བྱུང་བའི་སྦྱོར་བ་ཡིས། །བདག་གི་ལྷ་ནི་བདག་ཉིད་བྱ། །ཞེས་བྱ་བ་ལ་སོགས་པ་གསུངས་ཏེ། ཕྱག་རྒྱ་འདིའི་རང་གི་ངོ་བོ་ནི། རང་གི་ལུས་ངག་ཡིད་གསུམ་རང་གི་ལྷའི་སྐུ་གསུང་ཐུགས་ཀྱི་ཕྱག་རྒྱས་བཏབ་ཏེ། ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་ནས་འབྱུང་བ་བཞིན་སྐུའི་ཚུལ་དང་ཕྱག་རྒྱ་དང་བཞུགས་ཐབས་དང་། དབུ་རྒྱན་ལ་སོགས་པ་ཇི་ལྟར་བསྒོམ་ཞིང་བཅའ་བའི་མཚན་ཉིད་དོ། །འདི་ལྟ་བུ་ལ་གཞུང་གཞན་ལས་ཕྱག་རྒྱ་ཆེན་པོ་ཞེས་གྲགས་སོ། །འདི་ལྷ་གང་ཡིན་པ་ནི་རིགས་རྣམ་པ་དྲུག་གི་ཕྱིར་སྦྱར་རོ། །དེའི་བྱ་བ་གང་ལ་སྦྱོར་བ་ནི་ཚོགས་ཀྱི་དཀྱིལ་འཁོར་ལ་སོགས་པའི་སྐབས་འགའ་ཞིག་ཏུ་སྦྱར་བ་མ་ཟད་ཀྱི། ཇི་ལྟར་ནུས་པ་བཞིན་དུ་རྟག་ཏུ་སྦྱར་བར་བྱ་བ་ཡང་ཡིན་ནོ། །དམ་ཚིག་ཆེན་པོའི་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
སྦྱོར་བ་ཡེ་ཤེས་ཀྱི་ཕྱག་རྒྱ་བསྟན་པའི་ཕྱིར། རྡོ་རྗེ་སེམས་དཔའ་དཔལ་སྦྱོར་བ། །ཇི་ལྟར་གཟུགས་དང་དབྱིབས་སུ་ལྡན། །བདེ་བ་ཉིད་ཀྱིས་ཀུན་ཏུ་བདག །ཀུན་གྱིས་བདག་ལ་གཞུག་པར་བྱ། །ཞེས་བྱ་བ་ལ་སོགས་པ་གསུངས་ཏེ། ཕྱག་རྒྱ་འདིའི་རང་གི་ངོ་བོ་ནི། དམ་ཚིག་ཆེན་པོའི་ཕྱག་རྒྱ་ལྟ་བུར་ལྡན་པ་དེ་ལ། ཡེ་ཤེས་ཀྱི་ལྷ་བཀུག་ཅིང་བཅུག་སྟེ། དབྱེར་མེད་པ་བྱས་པའི་མཚན་ཉིད་དོ། །འདི་ལྷ་གང་གི་ཡིན་པ་ནི་རིགས་དྲུག་ལྷ་མོ་དང་བདུན་གྱི་ཕྱག་རྒྱའོ། །དགོས་པ་གང་དུ་སྦྱར་བ་ནི་ཚོགས་ཀྱི་དཀྱིལ་འཁོར་གྱི་ཚེ་ནི་ལྷ་སྤྱན་དྲངས་པའི་སྐབས་སུ་སྦྱར་བ་ཡིན་ལ། གར་གྱི་ཚེ་ནི། གོ་རིམ་བཞིན་དུ་སྦྱར་རོ། །རིགས་སོ་སོའི་ངོ་བསྟན་ན། རྡོ་རྗེ་སེམས་དཔའ་དཔལ་སྦྱོར་བ། །ཞེས་པ་ནས། རྡོ་རྗེ་སེམས་དཔའི་ཕྱག་རྒྱ་ཞེས་པའི་བར་ནི། དཔལ་རྡོ་རྗེ་སེམས་དཔའ་འོ། །ཆགས་པ་མེད་ཅིང་། ཞེས་བྱ་བ་ནས། ལྷ་མོའི་ཕྱག་རྒྱ་ཤེས་པ་ཞེས་བྱ་བའི་བར་ནི་ལྷ་མོ་རྣམས་ཀྱིའོ། །དེ་བཞིན་དུ། ཡོད་པ་མ་ཡིན་མེད་པ་མིན། །ཞེས་པ་ལ་སོགས་པ་ནི་དཔལ་རྣམ་པར་སྣང་མཛད་ཀྱིའོ། །ཐམས་ཅད་ནམ་མཁའི་མཚན་ཉིད་དེ། །ཞེས་བྱ་བ་ལ་སོགས་པ་ནི་དཔལ་ཧེ་རུ་ཀའི་འོ། །བུད་མེད་ལ་སོགས་རིན་ཆེན་མཆོག །ཅེས་བྱ་བ་ལ་སོགས་པ་ནི། དཔལ་རྡོ་རྗེ་ཉི་མའི་འོ། །ཇི་ལྟར་པདྨོ་དམར་པོ་འདི། །ཞེས་བྱ་བ་ལ་སོགས་པ་ནི། དཔལ་པདྨ་གར་དབང་གིའོ། །ཤིན་ཏུ་གདུག་ཅིང་དྲག་པོ་ལ། །ཞེས་བྱ་བ་ལ་སོགས་ནི་དཔལ་རྟ་མཆོག་གིའོ། །སྦྱོར་བ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་ཐམས་ཅད་སྦྱོར་བ་ཡེ་ཤེས་ཀྱི་ཕྱག་རྒྱ་བསྟན་པའི་ཕྱིར། སྦྱོར་བ་ཇི་སྙེད་ཡོད་ཀུན་དང་། །བྱེད་པ་རྣམ་པ་སྣ་ཚོགས་ལ། །ཞེས་བྱ་བ་ལ་སོགས་པ་གསུངས་ཏེ། དེ་ལ་འདིའི་རང་གི་ངོ་བོ་ནི། ལུས་ངག་གི་བྱ་བ་སྣ་ཚོགས་དང་ཐ་སྙད་སྣ་ཚོགས་ལ་རང་གི་ལྷའི་ཕྱག་རྒྱས་བཏབ་སྟེ་བྱས་ནས་རང་གི་དངོས་གྲུབ་ལ་སྦྱོར་བར་འགྱུར་བའི་མཚན་ཉིད་དོ། །འོན་ཀྱང་རིགས་སོ་སོ་རང་རང་གི་བྱེད་པ་སོ་སོ་ཡང་ཡོད་པ་ཤེས་པར་བྱའོ། །འདི་གང་གི་ཡིན་པ་ནི་རིགས་རྣམ་པ་དྲུག་གིའོ། །བྱ་བ་གང་ལ་སྦྱར་བ་ནི་སྔ་མ་བཞིན་དུ་ཚོགས་བསྒྲུབ་པ་དང་། གར་གྱི་ཕྱག་རྒྱ་དང་། ཁྱད་པར་དུ་རིགས་སོ་སོའི་རང་གི་ལས་དང་དངོས་གྲུབ་ལ་རང་གི་ལུས་ལ་སོགས་པ་བྱེད་པའི་སྤྱོད་པ་སོ་སོས་སྦྱར་བའོ། །དེ་ལ་སྦྱོར་བཅི་སྙེད་ཅེས་བྱ་བ་ནས། དཔལ་དམ་ཚིག་ཅེས་བྱ་བའི་ཕྱག་རྒྱའོ། །ཞེས་བྱ་བའི་བར་ནི་སྤྱོད་པ་སྣ་ཚོགས་ཀྱི་སྒོ་སྟེ། དཔལ་རྡོ་རྗེ་སེམས་དཔའ་འོ། །བྱ་བ་ནི་བཟློག་པ་དང་ཞེས་བྱ་བ་ལ་སོགས་པ་ནི་རྒྱལ་པོའི་བྱེད་སྤྱོད་དེ་དཔལ་རྡོ་རྗེ་ཉི་མའོ། །འོ་བྱེད་མཁྱུད་པ་ལ་སོགས་པ་ནི་འདོད་ཆགས་ཀྱི་བྱེད་སྤྱོད་དེ་དཔལ་པད་མ་གར་གྱི་དབང་ཕྱུག་གིའོ། །ཐར་བར་བྱེད་ཅིང་གསོད་པར་བྱེད། །ཅེས་བྱ་བ་དང་། གར་བྱས་ནས་ནི་ཟ་བར་བྱེད། །ཅེས་པའི་ཚིག་འདི་གཉིས་ཀ་དྲག་པོའི་བྱེད་སྤྱོད་དུ་སྣང་སྟེ། དེ་བཞིན་གཤེགས་པའི་བྱེད་སྤྱོད་དུ་ལྷག་པར་གསལ་བ་མེད་པས། སྔོན་ཆད་ཀྱང་རིགས་ཀྱི་སྦྱོར་བ་ཅུང་ཟད་མི་མཐུན་པར་སྨྲ་ན། ཡང་དོན་དང་སྦྱར་ན་དེ་བཞིན་གཤེགས་པའི་རིགས་ནི་ཤེས་རབ་ཕ་རོལ་ཏུ་ཕྱིན་པའི་ཚུལ་གྱིས་རྟག་ཆད་ཀྱི་མཐའ་ལས་གྲོལ་ཞིང་ཐར་པའི་གཉི་གའི་དོན་མཛད་པ་ཡིན་པས། དེ་བས་ན། ཐར་བར་བྱེད་ཅིང་གསོད་པར་བྱེད། །ཤི་བའང་མོད་ལ་སོས་པར་བྱེད། །ཅེས་བྱ་བ་འདི་གཉིས་དེ་བཞིན་གཤེགས་པས་མཛད་པ་སྟེ། སེམས་ཅན་འཁོར་བ་ལས་མ་ཐར་བ་རྣམས་ཐར་བར་བྱ་བ་དང་། མྱ་ངན་ལས་འདས་པའི་མཐར་ཤི་བ་རྣམས་སླར་སྲིད་པའི་མྱུ་གུ་བསྐྱེད་དེ་གསོ་བ་ཡང་སྙིང་རྗེའི་སྤྱོད་པ་ཡིན་ལ། ཐར་བ་ཐམས་ཅད་མཁྱེན་པའི་གེགས་སུ་གྱུར་པ་བདག་ཏུ་ལྟ་བའི་རྟོག་པ་དང་གཟུང་བ་དང་འཛིན་པའི་མཚན་ཉིད་ཀྱི་ཆོས་ཀྱི་རྟོག་པ་འཇོམས་པར་བྱེད། གསོད་པར་བྱེད་པའང་ཤེས་རབ་ཀྱི་སྤྱོད་པ་ཡིན་པས་དེ་བས་ན་འདི་ནི་སངས་རྒྱས་ཀྱི་བྱེད་སྤྱོད་དུ་སྦྱར་རོ། །རྡོ་རྗེ་འཛིན་ནི་ཐམས་ཅད་ལ་བཀག་པ་མེད་པར་ལོངས་སྤྱོད་པའི་མཚན་ཉིད་འབར་བ་ཆེན་པོ་གར་གྱིས་རོལ་པ་ཐམས་ཅད་ཟ་བར་བྱེད་པ་སྟེ། དེ་བས་ན་སྦྱོར་བའི་ལོངས་སྤྱོད་ཐམས་ཅད་ཀྱིས་ཞེས་བྱ་བ་ལ་སོགས་པས་ནི་དཔལ་རྡོ་རྗེ་འཛིན་པ་ཧེ་རུ་ཀའི་བྱེད་སྤྱོད་དོ། །དཔལ་རྟ་མཆོག་ནི་ལས་ཐམས་ཅད་ཀྱི་བདག་ཉིད་པས། སྦྱོར་བ་ཀུན་གྱིས་བདེ་མྱོང་བ། །ཞེས་བྱ་བ་ལ་སོགས་པ་ནི་དཔལ་རྟ་མཆོག་གི་བྱེད་སྤྱོད་དོ། །ཐམས་ཅད་སྦྱོར་བ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་ཞལ་ཡེ་ཤེས་ཀྱི་ཕྱག་རྒྱ་སྟོན་ཏོ། དེ་ལ་ཕྱག་རྒྱ་འདིའི་རང་གི་ངོ་བོ་ནི་ལྷ་རྣམས་ཀྱི་བཞིན་གྱི་མཚན་ཉིད་དོ། །གང་གི་ཡིན་པ་ནི་རིགས་རྣམ་པ་དྲུག་ལྷ་མོ་རྣམས་དང་བདུན་གྱིའོ། །དགོས་པ་གང་དུ་སྦྱར་བ་ནི། ཇི་སྲིད་དུ་སྐུ་གསུང་ཐུགས་ཀྱི་ཕྱག་རྒྱས་འདེབས་པར་བྱེད་པ་དེ་སྲིད་འདི་སྦྱར་བར་བྱའོ། །དེ་ལྷ་མོ་ཀུན་གྱི་བདེ་བའི་མཆོག་ནི་དཔལ་རྡོ་རྗེ་སེམས་དཔའ་སྟེ། དེའི་ཞལ་གྱི་གར་ནི་ཇི་ལྟར་མཛེས་པའི་འགྱུར་བག་གོ ། ལྷ་མོ་རྣམས་ཀྱི་ཞལ་གྱི་ཕྱག་རྒྱ་ནི། བུད་མེད་མཁས་པ་སྒྱུ་མ་ཆེ། །ཞེས་བྱ་བ་ལ་སོགས་པ་སྟེ། འདི་ལྟར་བུད་མེད་ཀྱི་སྒྱུ་འཕྲུལ་གྱི་ཚུལ་འཇོ་བ་དང་སྒེག་པ་དང་འགྱིང་བ་དང་། སྟེགས་པ་དང་འཛུམ་པ་དང་ཟུར་གྱིས་བལྟ་བ་དང་སྲིད་ཞུར་ཆས་པ་ལ་སོགས་པ་བཞིན་གྱི་ཕྱག་རྒྱའོ། །དཔལ་རྣམ་པར་སྣང་མཛད་ཀྱི་བཞིན་གྱི་ཕྱག་རྒྱ་ནི། སངས་རྒྱས་བྱང་ཆུབ་མཉམ་སྦྱོར་བ། །ཞེས་བྱ་བ་ལ་སོགས་པ་སྟེ། རབ་ཏུ་དགའ་བའི་བཞིན་ནོ། །གསང་བར་བལྟ་ལ་གནས་ན་ནི། །ཞེས་བྱ་བ་ནི། དེ་བཞིན་གཤེགས་པའི་རིགས་བྱང་ཆུབ་ཐུགས་སུ་ཆུད་པའི་མཚན་ཉིད་པས་ཞི་བར་བལྟ་སྟེ། མདོར་ན་ཆོས་ཉིད་ལ་གཟིགས་པའི་བཞིན་ཞེས་བྱ་བའི་ཐ་ཚིག་གོ །དཔལ་ཧེ་རུ་ཀའི་ནི། སྟེགས་ལ་སོགས་པའི་ཉམས་དང་ལྡན། །ཞེས་བྱ་བ་ལ་སོགས་པ་སྟེ། འབར་བའི་གར་དགུའི་མཚན་ཉིད་དོ། །དཔལ་རྡོ་རྗེ་ཉི་མ་ནི། མཆེ་བ་ཅུང་ཟད་བཙིགས་པའི་ཞལ། །ཞེས་བྱ་བ་ལ་སོགས་པ་སྟེ། རྒྱལ་པོའི་བཞིན་གྱི་མཚན་ཉིད་དོ། །དཔལ་པདྨ་གར་གྱི་དབང་ཕྱུག་གི་ནི། འདོད་ཆགས་མྱོས་པས་གཡེན་སྤྱོ་བ། །ཞེས་བྱ་བ་ལ་སོགས་པ་སྟེ། ཆགས་པས་མཛེས་པའི་བཞིན་ནོ། །དཔལ་རྟ་མཆོག་གི་ནི། དྲག་པོ་མཆེ་བ་རྣོན་པོ་བཙིགས། །ཞེས་བྱ་བ་ལ་སོགས་པ་སྟེ། འདིར་དཔལ་རྟ་མཆོག་གི་ཞལ་གསུམ་གྱི་ཕྱག་རྒྱ་བསྟན་ནས། རྩ་བའི་ཞལ་གྱི་བཞིན་གྱི་ཕྱག་རྒྱས་མ་བསྟན་པ་ནི་ལས་ཐམས་ཅད་པ་ཡིན་པས་ལས་གང་ལ་སྦྱོར་བའི་ཚེ་རིགས་སོ་སོའི་བཞིན་གྱི་ཕྱག་རྒྱ་དང་སྦྱར་རོ། །ཞེས་སོ། །ཞལ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་འཛུམ་པ་ཡེ་ཤེས་ཀྱི་ཕྱག་རྒྱ་སྟོན་ཏོ། འདིའི་རང་གི་ངོ་བོ་ནི་ལྷ་རྣམས་ཀྱི་སྤྱིའི་ཞལ་གྱི་ཕྱག་རྒྱ་ལས་ཀྱང་འཛུམ་པའི་ཁྱད་པར་དུ་བྱས་པ་སྟེ། དེ་ལ་འཛུམ་པའི་གནས་ནི་མཆུ་དང་མིག་ཡིན་མོད་ཀྱི་དེ་ཡང་གཙོ་བོར་མཆུའི་སྒྲོས་གཡོ་བའི་ཚུལ་ཡིན་ལ། ལྟ་བ་ནི་གུད་དུ་ཡང་བསྟན་པས་དེ་བས་ན་འདིར་མཆུ་གཡོ་བའི་མཚན་ཉིད་འཛུམ་པའི་ཕྱིར་བསྟན་ཏོ། །དེ་ལ་འདི་གང་གི་ཡིན་པ་ནི་སྤྱིར་རིགས་དྲུག་པོ་ཐམས་ཅད་ཀྱི་ཡིན་ཡང་དཔལ་རྟ་མཆོག་ནི་ཞལ་གསུམ་གྱི་མཆུ་གཡོ་བ་ནི་གོང་དུ་ཞལ་གྱི་སྐབས་སུ་བསྟན་ཟིན་ལ། ཞལ་དབུ་མ་ནི་རིགས་མ་ངེས་པས་འདིར་མ་བཤད་དེ། དེ་བས་ན་འདིར་ལྷ་ལྔའི་ཕྱག་རྒྱ་བསྟན་ཏོ། །གང་དུ་སྦྱར་བ་ནི། ཞལ་ཡེ་ཤེས་ཀྱི་ཕྱག་རྒྱ་དང་འདྲའོ། །དེ་ལ་དཔལ་རྡོ་རྗེ་སེམས་དཔའ་ཡི་ནི། ལྷ་མོ་ཀུན་གྱི་ཞེས་པ་ལ་སོགས་པའོ། །གཞན་ཡང་། འདོད་ཆགས་བདེ་བ་ཞེས་བྱ་བ་ལ་སོགས་པས་ནི་པདྨའི་རིགས་ཀྱིའོ། །སྦྱོར་བ་ཀུན་གྱི་ཞེས་བྱ་བ་ལ་སོགས་པ་ནི་སངས་རྒྱས་ཀྱིའོ། །ཤ་ཆེན་གྱི་ནི་ཞེས་བྱ་བ་ལ་སོགས་པ་ནི་ཧེ་རུ་ཀའི་འོ། །བདེ་བ་ཀུན་གྱི་ཞེས་བྱ་བ་ལ་སོགས་པ་ནི་རྡོ་རྗེ་ཉི་མའི་འོ། །འཛུམ་པ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་ལྟ་བ་ཡེ་ཤེས་ཀྱི་ཕྱག་རྒྱ་སྟོན་ཏོ། དེ་ལ་འདིའི་རང་གི་ངོ་བོ་ནི་སྤྱིའི་བཞིན་གྱི་ཕྱག་རྒྱ་ལས་གཟིགས་ཐབས་ཁྱད་པར་དུ་བྱས་པའོ། །གང་གི་ཡིན་པ་ནི་སྤྱིར་རིགས་ཀུན་གྱི་ཡིན་ཡང་རྟ་མཆོག་སྔ་མ་བཞིན་སྦྱར་ཏེ། གཞན་རིགས་ལྔ་དང་ལྷ་མོ་རྣམས་གཅིག་ཏུ་བྱས་ཏེ་ལྷ་རྣམ་པ་དྲུག་གི་ཕྱག་རྒྱ་ཡིན་ནོ། །གང་དུ་སྦྱར་བ་ནི་ཞལ་གྱི་ཕྱག་རྒྱ་དང་འདྲའོ། །དེ་ལ་བདེ་བ་མྱང་ཞེས་བྱ་བ་ལ་སོགས་པ་ནི་དཔལ་རྡོ་རྗེ་སེམས་དཔའི་འོ། །བུད་མེད་མཁས་པའི་ཞེས་བྱ་བ་ལ་སོགས་པ་ནི་ལྷ་མོ་རྣམས་ཀྱིའོ། །སངས་རྒྱས་གསང་བའི་ཞེས་བྱ་བ་ལ་སོགས་པ་ནི་སངས་རྒྱས་ཀྱིའོ། །སྨིན་མཚམས་ཁྲོ་གཉེར་ཞེས་བྱ་བ་ལ་སོགས་པ་ནི་ཧེ་རུ་ཀའི་འོ། །ཁྲོ་ཞིང་འགྱུར་དང་ཞེས་བྱ་བ་ལ་སོགས་པ་ནི་དཔལ་རྡོ་རྗེ་ཉི་མའི་འོ། །སྟེགས་ལ་སོགས་པའི་ཞེས་བྱ་བ་ལ་སོགས་པ་ནི་པདྨ་རིགས་ཀྱིའོ། །ལྟ་བ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་ཆོས་ཀྱི་ཕྱག་རྒྱ་སྟོན་ཏོ། །དེ་ལ་ཆོས་ནི་གསང་སྔགས་འདི་དག་ཉིད་ཆོས་ཏེ་ལུང་གི་བདག་ཉིད་དོ། །དེ་ཉིད་ཡེ་ཤེས་ཀྱི་ཕྱག་རྒྱ་ཡིན་པས་དེ་སྐད་ཅེས་བྱ་སྟེ། གོང་གི་ཕྱག་རྒྱ་རྣམས་དང་ཚུལ་མཐུན་པར་འགྱུར་རོ། །ཡང་ན་གཞུང་གཞན་ལས་གྲགས་པ་དང་ཚུལ་མཐུན་པར་ཆོས་ནི་ཕན་པ་དང་བདེ་བ་སྟོན་པའི་བདག་ཉིད་ལུང་གི་ཆོས་རྣམས་ཡིན་ལ། དེའི་ཕྱག་རྒྱར་གྱུར་པ་ནི་གསང་སྔགས་འདི་དག་ཅེས་སྦྱར་རོ། །དེ་ནི་འདིའི་རང་གི་ངོ་བོའོ། །འདི་གང་གི་ཡིན་པ་ནི་རིགས་རྣམ་པ་དྲུག་གི་སྟེ། དེ་ལ་སངས་རྒྱས་ཀུན་ལ་སྟོན་པའི་སྔགས་ནི་དཔལ་རྡོ་རྗེ་སེམས་དཔའི་འོ། །གྲུབ་པ་སྤྱན་གྱི་སྔགས་ནི། སངས་རྒྱས་ཀྱིའོ། །སྐལ་པ་བཟང་པོ་བདག་ཉིད་མའི་སྔགས་ནི་ཧེ་རུ་ཀའོ། །སྒྲོལ་མའི་སྔགས་ནི་གཞུང་ལ་ལ་ལས་ལས་ཀྱི་རིགས་སུ་སྟོན། བྱ་བའི་རྒྱུད་ལ་སོགས་པ་སྤྱིའི་གཞུང་ལས་པདྨའི་རིགས་ཀྱི་ཡུམ་དུ་སྟོན་ཏེ། འདིར་པདྨའི་རིགས་སུ་སྦྱར། ཏྲཾ་བ་བ་ཞེས་བྱ་བའི་སྔགས་ནི་རིན་པོ་ཆེའི་རིགས་ཀྱི་ལྷ་མོ་བཞིའི་སྙིང་པོ་སྟེ་རྡོ་རྗེ་ཉི་མའི་འོ། །ཤྲཱི་བཛྲ་པདྨའི་སྔགས་ནི་རྟ་གདོང་གི་པདྨོ་རྒོད་པའི་ཞལ་གྱི་སྔགས་ཏེ། འདི་ཡང་སྤྱིའི་རྒྱུད་ལས་པདྨའི་རིགས་སུ་གསུངས། རྒྱུད་འདིར་ལས་ཀྱི་རིགས་སུ་གསུངས་སོ། །འདི་དག་གང་དུ་སྦྱར་བར་བྱ་བ་ནི་ལས་དང་མཆོད་པ་ཐམས་ཅད་ཀྱི་སྐབས་སུ་སྦྱར་བ་སྟེ། རྒྱུད་འདིར་ལྷ་སོ་སོའི་གསང་སྔགས་མང་པོ་མ་གསུངས་ཏེ། དེའི་ཕྱིར་འདི་དག་ནི་གསང་སྔགས་ཀུན་ནས་བསྡུས་པ་ལས་ཐམས་ཅད་ པ་ཡིན་པར་ཤེས་པར་བྱའོ། །དེ་བས་ན་རྒྱུད་ཕྱི་མ་ལས། ལྷ་ཐམས་ཅད་ཀྱི་ཡིག་འབྲུ་དང་གསང་སྔགས་རྒྱས་པར་གསུངས་ཏེ། དེའི་ཚུལ་ནི་གོང་དུ་བསྒྲུབ་པའི་སྐབས་སུ་ཇི་ལྟར་སྦྱར་བ་བཤད་པ་རྣམས་སོ། །ཆོས་ཀྱི་ཕྱག་རྒྱ་བཤད་ཟིན་ཏོ། །
ད་ནི་གླུ་ཡེ་ཤེས་ཀྱི་ཕྱག་རྒྱ་སྟོན་ཏེ། འདིའི་རང་གི་ངོ་བོ་ནི་གླུ་ཉིད་ཡེ་ཤེས་ཀྱི་ཕྱག་རྒྱ་ཡིན་ནོ། །གང་གི་ཡིན་པ་ནི། རིགས་རྣམ་པ་དྲུག་གིའོ། །གང་དུ་སྦྱར་བ་ནི་གླུའི་མཆོད་པའི་ཚེ་སྦྱར་བར་བྱའོ། །དེ་ལ་ཧཱུཾ་གིས་དྲང་བའི་གླུ་ནི་དཔལ་རྡོ་རྗེ་སེམས་དཔའི་སྟེ། དེ་ལ་གླུ་དང་གླུའི་མཁན་པོ་དང་གླུའི་དབྱངས་དང་གླུའི་ཚིག་དང་གླུའི་རྒྱན་དང་གླུ་བྱིན་གྱིས་རློབ་པར་བྱེད་པ་རྣམས་ཀྱིས་ཤེས་པར་བྱའོ། །དེ་ལ་གླུའི་མཁན་པོ་ནི། སངས་རྒྱས་ཉིད་ཡིན་ཏེ། དེ་ལ་ལྷ་དང་གཉིས་སུ་མེད་པར་སྦྱོར་བའི་རྣལ་འབྱོར་པའང་ཡིན་ནོ། །གླུའི་དབྱངས་ནི་སྐད་ཀྱི་གསང་མཐོ་དམན་དང་དྲག་དལ་དང་དེའུ་ཁུག་ལ་སོགས་པས་ཕྱེ་བས་བཤད་པ་དང་། གརྡ་བ་ཤརྫ་དང་། དེ་བ་ཏ་ཞེས་བྱ་བ་ལ་སོགས་པ་གླུའི་ལམ་བཞི་འགྱུར་དང་དྲུག་འགྱུར་ལ་སོགས་པ་རྣམས་སོ། །གླུའི་ཚིག་ནི་དོན་དང་ལྡན་པའི་ཚིག་འབྲུ་རྣམས་སོ། །གླུའི་རྒྱན་ནི་དོན་ལྷག་པོར་སྟོན་པ་མེད་ཀྱང་གླུ་མཛེས་པའི་ཡིག་འབྲུའི་གདངས་འབྱུང་བ་རྣམས་སོ། །གླུ་བྱིན་གྱིས་རློབས་པ་ནི་དམིགས་པ་དག་པའི་ཏིང་ངེ་འཛིན་དང་། གྲུབ་པའི་སྔགས་ཀྱི་ཡིག་འབྲུ་རྣམས་ཡིན་ནོ། །དེ་ལ་ཡི་གེ་ཧཱུཾ་ནི་དོན་དེ་དག་ཀུན་དང་ལྡན་པ་སྟེ་འདི་ལྟར་དཔལ་རྡོ་རྗེ་སེམས་དཔའི་རང་བཞིན་ཡིན་པས་གླུའི་མཁན་པོའོ། །ཧཱུཾ་རིངས་སྣ་གླུའི་སྒྲ་དབྱངས་ཡིན་པས་གླུའི་དབྱངས་སོ། །དོན་ཆེན་པོ་དང་ལྡན་པའི་ཚིག་འབྲུ་ཡིན་པས་གླུའི་ཚིག་གོ །གླུའི་དེའུ་ཁུགས་གསལ་ཞིང་རྒྱས་པར་བྱེད་པས་གླུའི་རྒྱན་ནོ། །ཧཱུཾ་གིས་བྱིན་གྱིས་བརླབ་པའི་གླུ་ནི་ཐམས་ཅད་ཆོས་ཀྱི་ཕྱག་རྒྱར་གྱུར་ཏེ་དོན་དང་བྱིན་རླབས་དང་དགོས་པ་ལ་སོགས་པ་ཐུན་མོང་མ་ཡིན་པའི་གནས་སུ་གྱུར་པས་གླུ་བྱིན་གྱིས་རླབས་པ་ཡིན་ནོ། །འདི་ནི་གཙོར་བསྟན་པ་སྟེ། ཨོཾ་ལ་སོགས་པ་ཡང་དེ་བཞིན་དུ་སྦྱར་རོ། །དེ་ལ་དཔལ་རྡོ་རྗེ་སེམས་དཔའི་གླུའི་དབྱངས་ནི། ཀ་ཀ་ལ་ཤ་ད་པ་ལ་སོགས་ཞེས་གསུངས་པ་སྟེ། དེ་ལ་ཀ་ཀ་ལའི་གླུ་ནི་ཕ་རོལ་གྱི་གདངས་སྐད་དེ་ལྟངས་ལྟངས་༼ཝ་ཟུར་ཡོད་མོད་ནན་ཐབས་བྲལ།༽ལེན་ཞིང་འདོན་པའོ། །ཤ་ད་པ་ནི་གླུའི་རིང་ཐུང་ཆ་མཉམ་པ་སྟེ་དེ་ལ་སོགས་པ་གླུ་ཐམས་ཅད་ལ་སྦྱར་རོ། །སངས་རྒྱས་ཀྱི་གླུ་ནི། ཨོཾ་གྱི་གླུ་ཡི་ཕྱག་རྒྱ་ནི། །ཚངས་པ་དབྱངས་ཀྱི་ཅི་དགར་བླང་། །ཞེས་པ་སྟེ། དེ་ལ་ཨཱཾ་གི་དོན་ནི་ཧཱུཾ་བཞིན་ནོ། །ཨོཾ་གྱི་སྒྲ་ནི་ཚངས་པ་དབྱངས་ཉིད་ཡིན་ཏེ་འཇིག་རྟེན་དང་པོར་བྱུང་བ་ནི་ཚངས་པ་དབང་ཕྱུག་ཁྱབ་འཇུག་སྟེ། ལྷ་གསུམ་མོ། །དེ་གསུམ་གྱིས་འཇིག་རྟེན་ཐམས་ཅད་བསྡུས་པར་རིག་བྱེད་ཀྱི་གཙུག་ལག་ལས་འབྱུང་སྟེ། དེ་གསུམ་གྱི་སྙིང་པོ་ནི། ཨ་ཨུ་མ་གསུམ་མོ། །དེ་གསུམ་གཅིག་ཏུ་སྦྱར་བ་ནི་ཨོཾ་ཡིན་ཏེ་དེ་ནི་དང་པོར་ཚངས་པས་སྨྲས་སོ། །སངས་རྒྱས་འཇིག་རྟེན་དུ་བྱུང་ནས་ནི་རྒྱལ་བ་རྣམས་ཀྱི་སྙིང་པོར་བྱིན་གྱིས་བརླབ་པ་མཛད་དེ། དེ་བས་ན་འདི་ནི་སྔགས་ཐམས་ཅད་དང་མཐུན་པར་ཕྱག་འཚལ་བའི་ཕྱག་རྒྱར་བསྟན་ཏོ། །སྤྱིར་ཚངས་པའི་དབྱངས་ཞེས་བྱ་བ་ནི་ཚངས་པ་ནི་ངག་ལ་དབང་ཐོབ་པས་དབྱངས་ཀྱི་ཡན་ལག་དྲུག་ཅུ་ལ་སོགས་པ་རྣམས་ལ་དབང་བསྒྱུར་ཏེ་འཇིག་རྟེན་ན་མཆོག་ཏུ་གྱུར་ཏོ། །དེ་བཞིན་དུ་སྙན་པར་བླང་ཞིང་ཨོཾ་གྱིས་དྲང་ངོ་ཞེས་བྱ་བའི་དོན་ཏོ། །དཔལ་ཧེ་རུ་ཀའི་གླུ་ནི། རྡོ་རྗེ་དྲག་པོ་གད་མོ་ཆེ། །ཁུར་བའི་དབུགས་ཀྱི་རླུང་འབྱིན་ཞིང་། །འབྲུག་གི་སྒྲ་ལྟར་ཟབ་པ་ཡི། །རུ་ལུ་རུ་ལུའི་སྒྲ་བྱུང་ན། །ཞེས་པ་སྟེ། དེ་ལ་རུ་ལུ་རུ་ལུ་ཞེས་བྱ་བ་ནི། སྲིན་པོ་མ་རུངས་ཁྲོས་པའི་གད་མོ་སྟེ་འདིས་ཐམས་ཅད་བརླག་པར་བྱེད་དོ། །དེ་ཉིད་དཔལ་ཧེ་རུ་ཀས་འདུལ་བར་མཛད་དེ། སྲིན་སྐད་འདི་ཡང་ཧེ་རུ་ཀའི་གསང་སྔགས་སུ་བྱིན་གྱིས་བརླབས་སོ། །དབྱངས་འདི་གསུམ་ཡང་སྲིན་སྐད་དང་དཔལ་གྱི་གླུ་ཐུན་མོང་དུ་གྱུར་པ་ཡིན་ནོ། །པདྨ་རིགས་ཀྱི་གླུ་ནི་ཏེ་ཞེས་བྱ་བ་དག་པ་ཆོས་ཀྱི་སྒྲའོ། །རྡོ་རྗེ་ཉི་མ་ཡི་ནི་ཧི་ཞེས་བྱ་བ་རྣམ་པར་རྒྱལ་བའི་སྒྲའོ། །དཔལ་རྟ་མཆོག་གི་ཀ་ཀ་ལ་ལ་དང་ཙོ་རའི་དབྱངས་ཞེས་ཏེ་ཙོ་རའི་དབྱངས་ནི་ཆོམ་རྐུན་གྱི་དབྱངས་ཏེ་སྤྱུགས་གླུ་ཕྲ་མོ་སེམས་ཅན་དུ་མི་སྟོན་པའི་སྒྲའོ། །རབ་ཏུ་གདངས་སྙན་ནི་སླུ་ཞིང་འདྲིད་པའི་གླུའོ། །ཀ་ཧ་ལ་ནི། ཁ་གདངས་ནས་དེའུ་བསྟོད་པ་སྟེ་ཐམས་ཅད་ཀྱང་གཞན་གྱི་ཕྲུ་མ་འཇོམས་པའི་གླུའོ། །གླུ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་རོལ་མོ་ཡེ་ཤེས་ཀྱི་ཕྱག་རྒྱ་སྟོན་ཏེ། དེ་ཡང་གླིང་བུ་ལ་སོགས་པ་སིལ་སྙན་གྱི་སྒྲ་དང་དེ་དག་བརྡུང་བའི་སྟོབས་དང་སྙིང་པོ་དང་ཕྱག་རྒྱ་དང་གསང་སྔགས་དང་རིགས་སྔགས་ལ་སོགས་པ་རྣམས་ཀྱི་བྱ་བ་སོ་སོ་དང་ཐབས་ཀྱི་སྒྲ་རྣམས་ཅི་རིགས་སུ་སྦྱར་ཞིང་བྱའོ་ཞེས་བཤད་དེ། འདི་ནི་རང་གི་ངོ་བོའོ། །འདི་གང་གི་ཡིན་པ་ནི་རིགས་རྣམ་པ་དྲུག་གིའོ། །གང་དུ་སྦྱར་བ་ནི་མཆོད་པའི་ཚེའོ། །སྔོན་གྱི་སློབ་དཔོན་དག་གིས་རོལ་མོའི་སྒྲ་ནི་མཚན་མ་དང་བྲལ་བ་ཞེས་ཀྱང་བཤད་དོ། །དེ་ལ་སྙིང་པོ་དང་ཕྱག་རྒྱ་དང་གསང་སྔགས་དང་རིག་སྔགས་ནི་སྐུ་ལ་སོགས་པའི་བྱེ་བྲག་གིས་རིགས་རྣམ་པ་བཞིར་གྲགས་པའི་ལྷ་དག་གོ ། ཛཿཧཱུཾ་བཾ་ཧོཿལ་སོགས་པ་ནི་རོལ་མོའི་ཐབས་དང་སྦྱར་བའི་ཚིག་དང་། ཐབས་ཀྱི་སྒྲའོ། །རིགས་དང་སྦྱར་བ་ནི་ཐལ་མོ་བརྡབ་པ་བརྟག་པ་ནི་དཔལ་རྡོ་རྗེ་སེམས་དཔའ་འོ། །རྒྱུན་གྱི་རྔ་དང་དམ་ཚིག་གསུམ་གྱི་རྔ་ནི་སངས་རྒྱས་དང་ཐུན་མོང་དུ་སྦྱར་རོ། །གཞན་ནི་ཇི་སྐད་སྨོས་པ་བཞིན་ནོ། །རོལ་མོ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་གར་ཡེ་ཤེས་ཀྱི་ཕྱག་རྒྱ་སྟོན་ཏེ། དེ་ཡང་དང་པོར་རྡོ་རྗེ་སེ་གོལ་གྱི་སྒྲ་དང་། རྡོ་རྗེ་ཐལ་མོའི་སྒྲ་འདིས་སངས་རྒྱས་ཐམས་ཅད་བསྡུས་ཏེ་གླུ་དང་རོལ་མོ་དང་སྦྱར་ཞིང་གར་བྱའོ་ཞེས་སོ། །དེ་ལ། གཡོན་པའི་སེ་གོལ་བརྡབ་པ་དང་། །ཐལ་མོ་དལ་བུས་བརྡབས་པས་འགྲུབ། །གཉི་གའང་ཀུན་ཏུ་སྡུད་པ་ཡིན། །ཞེས་བྱ་བ་ནི། སེ་གོལ་དང་ཐལ་མོ་གཉིས་ཀའང་སངས་རྒྱས་ཐམས་ཅད་སྡུད་པ་འདྲ་བ་དང་། སེ་གོལ་ཡང་ལན་གསུམ་དུ་བརྡབ་ཅིང་ཐལ་མོ་ཡང་ལན་གསུམ་དུ་དལ་བུས་བརྡབ་པར་བྱ་བ་ཡིན་པ་ལས། སེ་གོལ་ནི། ཤམ་པ་རྒྱ་སྟེ་ཤེས་རབ་ཀྱི་རང་བཞིན། ཐལ་མོ་ནི། ཏ་ལ་ཧོ་ཞེས་བྱ་སྟེ་ཐབས་ཀྱི་རང་བཞིན། ཐབས་དང་ཤེས་རབ་ཀྱི་སྒྲ་ནི་སངས་རྒྱས་ཐམས་ཅད་ཀྱི་མཚན་ཉིད་དོ། །ཞེས་སྦྱར་རོ། །ཚུལ་དེ་ཉིད་ལ། སེ་གོལ་གཡོན་གྱིས་བསྐུལ། ཐལ་མོ་གཡས་ཀྱིས་བསྐུལ། ཞེས་ཀྱང་བཤད་དོ། །གར་དགུའི་རང་བཞིན་ལྷ་དགུར་བཤད་པ་ནི། རྡོ་རྗེ་སེམས་དཔའ་ནི་ཆགས་པ་ཆེན་པོའི་རང་བཞིན་པས་སྟེགས་པའོ། །སངས་རྒྱས་ནི་སྤང་དཀའ་བའི་འདོད་པ་སྤངས་ཤིང་ཐུབ་པར་དཀའ་བའི་བདུད་བཞི་བཅོམ་པར་སྟོན་པས་དཔའ་བོའོ། །རྡོ་རྗེ་འཛིན་པ་ནི་ཐུགས་རྗེ་ལྷུན་གྱིས་གྲུབ་པས་གདུལ་བྱ་དམུ་རྒོད་རྣམས་ལ་ཡང་བཏང་སྙོམས་མི་མཛད་དེ་མྱུར་དུ་སྐྱོབ་པས་སྙིང་རྗེའོ། །འཇིག་རྟེན་དབང་ཕྱུག་ནི་ཆོས་ཟབ་མོ་སྟོན་པས་རྒོད་པའོ། །རྡོ་རྗེ་ཉི་མ་ནི་རྒྱལ་པོའི་ཚུལ་བས་༼ཐམས་ཅད་ཀྱི་རེ་བ་སྐོང་ཤིང་ཡི་རང་བར་བྱེད་པའོ། ༽  ཁྲོ་བོ་རྡོ་རྗེ་རྟ་མཆོག་༼ནི་གདུག་པ་ཅན། ༽༼འདི་གཉིས་ཀྱང་མཆན་ཡིན་པ་ཤིང་པར་ཞིག་ལས་ཤེས། ༽འཇོམས་པས་འཇིགས་པའོ། །ཤཱཀྱ་ཐུབ་པ་ནི་དཀའ་ཐུབ་ལ་གནས་ཏེ་རྒྱན་སྤངས་པས་མི་ཐུབ་པའོ། །མཁའ་འགྲོ་མ་རྣམས་ནི་ཅི་ཡང་འགྱུར་ཞིང་འཕྲུལ་བའི་བདག་ཉིད་པས་ངོ་མཚར་རོ། །བྱང་ཆུབ་ཀྱི་སེམས་ནི་དུས་གསུམ་དུ་འགྱུར་བ་དང་སྤྲོས་པའི་མཚན་མ་མེད་པས་ཞི་བའོ། །ལྷ་དགུ་རིགས་དྲུག་ཏུ་བསྡུ་བ་ནི་ཤཱཀྱ་ཐུབ་པ་ནི་རྣམ་པར་སྣང་མཛད་དང་འདྲ་སྟེ་དེ་བཞིན་གཤེགས་པའི་རིགས་སོ། །ཅུང་ཟད་དུ་ན་ཞིང་དག་མ་དག་གི་བྱེ་བྲག་དང་མི་དང་ལྷ་གདུལ་བའི་བྱེ་བྲག་དང་ཉན་ཐོས་དང་བྱང་ཆུབ་སེམས་དཔའི་འཁོར་གྱི་དཀྱིལ་འཁོར་དུ་ཐེག་པ་སྣ་ཚོགས་དང་ཐེག་པ་ཆེན་པོའི་ཆོས་སྟོན་པའི་བྱེ་བྲག་གི་ཕྱེ་བ་ཙམ་དུ་ཟད་པས་རིགས་ལ་ཐ་དད་མེད་དེ། སྤངས་པ་ཕུན་སུམ་ཚོགས་པ་དང་ཡེ་ཤེས་ཕུན་སུམ་ཚོགས་པ་གཙོར་བསྟན་པས་དེ་བཞིན་གཤེགས་པའི་རིགས་སོ། །བྱང་ཆུབ་ཀྱི་སེམས་ནི་རྡོ་རྗེ་སེམས་དཔའི་རང་བཞིན་ནོ། །འདི་ཡང་རང་བཞིན་དང་སྐུའི་ཚུལ་ཙམ་གྱིས་ཕྱེ་བར་ཟད་དོ། །མཁའ་འགྲོ་མ་ནི་རིགས་ཐམས་ཅད་ཀྱི་འཁོར་གྱི་ལྷ་མོ་རྣམས་སོ། །འདི་ནི་གར་གྱི་སྤྱིའི་དོན་བཤད་པ་སྟེ། གར་འདི་ཇི་ལྟར་བསྒྱུར་བ་ནི་ཚོགསཀྱི་དཀྱིལ་འཁོར་དུ་ལེགས་པར་བསླབས་པའི་རྣལ་འབྱོར་པ་གཉིས་ཀྱིས་རྡོ་རྗེ་སློབ་དཔོན་དང་རྡོ་རྗེ་མཆེད་རྣམས་ཀྱི་སྤྱན་སྔར་ཕྱག་རྒྱ་དང་ཕྱག་རྒྱའི་ལན་གྱིས་གར་བྱས་ཏེ། དེ་ཡང་དང་པོར་དཔལ་རྡོ་རྗེ་སེམས་དཔའི་དཀྱིལ་འཁོར་གྱི་གར་ཐམས་ཅད་འབྱུང་བྱེད་ཡེ་ཤེས་ཀྱི་ཕྱག་རྒྱ་ནས་མགོ་གཟུང་སྟེ་བསྒྱུར་བར་བྱའོ། །དེ་རྫོགས་པར་གྱུར་པ་དང་། དེ་ནས་རྒོལ་པས་དཔལ་རྣམ་པར་སྣང་མཛད་ཀྱི་ཕྱག་རྒྱ་ཐམས་ཅད་ཀྱི་གར་བསྒྱུར་བར་བྱའོ། །དེ་ནས་ཕྱིར་རྒོལ་བས་དཔལ་ཧེ་རུ་ཀའི་གར་བསྒྱུར་རོ། །དེ་ནས་རྒོལ་བས་པད་མ་གར་དབང་གི་གར་བསྒྱུར་རོ། །དེ་ནས་ཕྱིར་རྒོལ་བས་རྡོ་རྗེ་ཉི་མར་བསྒྱུར་རོ། །དེ་ནས་རྒོལ་བས་དཔལ་རྟ་མཆོག་ཏུ་བསྒྱུར་རོ། །དེ་ནས་ཡང་རྒོལ་བས་དཔལ་རྡོ་རྗེ་སེམས་དཔར་བསྒྱུར་ཏེ། སྔ་མ་བཞིན་དུ་ཕྱག་རྒྱ་དང་ཕྱག་རྒྱའི་ལན་གྱིས་སྦྱར་རོ། །
གར་གྱི་གླུ་ནི་སྤྲུལ་པ་སྤྲོ་བར་བསྐུལ་བའོ། །དེ་ལས་གང་ཞིག་འཕམ་པརགྱུར་པ་དེས་ཚོགས་ཀྱི་དཀྱིལ་འཁོར་དེར་ཚོགས་ཀྱི་ཟས་ཡོན་དང་བཅས་པ་ཞིག་དབུལ་བར་བྱའོ། །ཚུལ་འདིས་ནི་དཀྱིལ་འཁོར་ཆེན་པོ་དྲུག་གི་ཕྱག་རྒྱ་ཐམས་ཅད་ཚོགས་ཀྱི་མཆོད་པ་གཅིག་ཏུ་སྦྱར་བ་ཡིན་ནོ། །གར་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་གླུ་རྒྱན་གྱི་ཕྱག་རྒྱ་ཞེས་གྲགས་པ་རྡོ་རྗེ་གླུའི་མཆོད་པའི་ཕྱག་རྒྱ་སྟོན་ཏེ། གང་ལ་རྡོ་རྗེ་ཐེག་པའི་དོན་གྱིས་བརྒྱན་པའི་མཆོད་པའི་གླུ་དེ་ནི་དེ་སྐད་ཅེས་བྱའོ། །དེ་ལ་གླུ་འདིའི་དོན་ནི། གསང་བའི་ལྷ་མོ་བཞིའི་སྒོ་ནས་ལན་གསུམ་དུ་བལྡབས་ཏེ་བྱུང་བ་ལས། དེ་ལ་དང་པོ་ནི་ལྷ་མོ་བཞིའི་སྒོ་ནས་བསྟོད་དེ་དངོས་གྲུབ་གསོལ་བར་སྤྱིར་བསྐུལ་བའོ། །གཉིས་པ་ནི། ལྷ་མོ་བཞིའི་སྒོ་ནས་འགྲོ་བའི་དོན་ལ་རོལ་ཅིང་སྤྲུལ་པར་བསྐུལ་བའོ། །གསུམ་པ་ནི་ལྷ་མོ་བཞིའི་སྒོ་ནས་དེ་ལྟ་བུའི་དངོས་གྲུབ་བདག་ལ་གསོལ་ཅིག་པར་བསྐུལ་བའོ། །དེ་ལ་དོན་དང་པོའི་ཚིག་དང་པོ་རབ་ཏུ་དགའ་བ་རྗེས་སུ་ཆགས་པ་ཞེས་བྱ་བ་ནི་རྒྱས་འདེབས་མའི་སྒོ་་ནས་སོ། །ཚིག་གཉིས་པ་རབ་ཏུ་དགའ་བར་སྦྱོར་བ་ཞེས་བྱ་བ་ནི་རྨོངས་བྱེད་མའི་སྒོ་ནས་སོ། །ཚིག་གསུམ་པ་རབ་ཏུ་བདེ་མཆོག་ཅེས་བྱ་བ་ནི། ཟ་བྱེད་མའི་སྒོ་ནས་སོ། །ཚིག་བཞི་པ་རབ་ཏུ་དགའ་བའི་དབང་ཕྱུགཅེས་བྱ་བ་ཚེ་འཕེལ་མའི་སྒོ་ནས་སོ། །ཧོཿཞེས་བྱ་བ་ནི་རོལ་པ་ཐམས་ཅད་ཀྱི་ཕྱག་བརྡའོ། །རྟ་མཆོག་ཧོ་ཞེས་པ་ནི་སྣ་ཚོགས་སུ་རོལ་པའི་བརྡའོ། །དོན་གཉིས་པའི་ཚིག་དང་པོ་རབ་ཏུ་སྣ་ཚོགས་བདེ་བའི་མཆོག་ཅེས་བྱ་བ་ནི་རྒྱས་འདེབས་མའི་སྒོ་ནས་སོ། །དེ་བཞིན་དུ་གཉིས་པ་བདེ་བ་སློང་ཞེས་བྱ་བ་ནི་རྨོངས་བྱེད་མའི་འོ། །ཧཱུཾ་སྣང་བར་མཛོད་ཅེས་བྱ་བ་ནི་ཟ་བྱེད་མའི་འོ། །དེ་བཞིན་གཤེགས་པ་ཀུན་གྱི་སློབ་མ་གཟུང་དུ་གསོལ་ཞེས་བྱ་བ་ནི་ཚེ་འཕེལ་མའི་འོ། །དོན་གསུམ་པའི་དང་པོ་ཀྱེ་བདེ་བའི་མཆོག་ནི་རྒྱས་འདེབས་མའོ། །དེ་བཞིན་དུ། ཨེ་མའོ་བདེ་བ་རྨོངས་བྱེད་མ། དམ་པ་རབ་ཏུ་ཞུགས་པ། ཟ་བྱེད་མ། ཨེ་མའོ་ཤི་ཤི། ཚེ་འཕེལ་མའོ། །དེ་ལྟར་གསུངས་པའི་ཡུམ་བཞིའི་སྒོ་ནསདོན་གསུམ་གྱི་ཚུལ་དུ་སྦྱར་བའི་གླུ་བསྟན་ནས། ད་ནི་རིགས་བཞིའི་ཡོན་ཏན་གྱི་སྒོ་ནས་བསྟོད་པའི་གླུ་སྟོན་ཏེ། དེ་ལ། རྡོ་རྗེ་སེམས་དཔའ་བསྡུས་པ་དང་། །རྡོ་རྗེ་རིན་ཆེན་བླ་མེད་པ། །རྡོ་རྗེ་ཆོས་ནི་གསུང་བ་དང་། །རྡོ་རྗེ་ལས་ནི་བྱེད་པར་འགྱུར། །ཞེས་བྱ་བ་རྣམ་པ་བཞི་པོ་འདིའི་དོན་ཚིག་ཕྱི་མ་ཕྱི་མ་ཚིག་སྔ་མ་རྣམས་ཀྱི་རྒྱུའམ་གཏན་ཚིགས་སུ་འགྱུར་ཏེ། འདི་ལྟར་རྡོ་རྗེ་སེམས་དཔའ་ཞེས་བྱ་བ་ནི་ཆོས་ཐམས་ཅད་རྡོ་རྗེ་ལྟར་མི་ཕྱེད་པས་བཛྲ་སཏྭ་ཞེས་བྱ་སྟེ། སཏྭའི་སྒྲ་དོན་དུ་མ་ལ་འཇུག་པ་ལས་འདིར་སྡུད་པ་ལ་བྱ་སྟེ། མཚན་ཉིད་དབྱེར་མེད་པར་སྡུད་པའོ། །རྡོ་རྗེ་རིན་ཆེན་ནི་བླ་ན་མེད་པས་རྡོ་རྗེ་རིན་ཆེན་ཞེས་བྱའོ། །རྡོ་རྗེ་ཆོས་ནི་བསྟན་པའི་ཆོས་གསུང་བས་རྡོ་རྗེ་ཆོས་ཞེས་བྱའོ། །རྡོ་རྗེ་ལས་ནི་སངས་རྒྱས་ཐམས་ཅད་ཀྱི་མཛད་པ་ཐམས་ཅད་བྱེད་པར་འགྱུར་བས་རྡོ་རྗེ་ལས་ཞེས་བྱའོ། །ཚིག་ཕྱི་མ་འདི་རྣམས་རྒྱུའམ་གཏན་ཚིགས་སུ་འགྱུར་བ་ནི། དོན་གྱིས་མངོན་པ་ཙམ་དུ་མ་ཟད་ཀྱི། སྒྲའི་སྒོ་ནས་ཀྱང་བསྟན་ཏེ། འདི་ལྟར་བཛྲ་སཏྭ་སཾ་གྲ་ཧཱ་ད་ཅེས་བྱ་བ་ནི་ལྔ་པ་ཡིན་ལ། བཛྲ་རཏྣ་མ་ནུཏྟ་རཾ་ཞེས་བྱ་བ་ནི་གསུམ་པ་ཡིན་ཏེ། སྒྱུར་གསལ་བར་བསྟན་ཏོ། །
ད་ནི་གསང་བ་ཡུམ་བཞིའི་སྒོ་ནས་དཀྱིལ་འཁོར་གྱི་ལྷ་ཐམས་ཅད་ལ་ཕྱག་འཚལ་བའི་གླུ་སྟོན་ཏེ། ཧཱུཾ་རྡོ་རྗེ་ལས་ཀྱི་མདའ་གཞུ་ལ་ཕྱག་འཚལ་ལོ། །ཞེས་བྱ་བ་ནི། རྒྱས་འདེབས་མའི་སྒོ་ནས་ཏེ། འདིའི་དོན་ནི་དཔལ་རྡོ་རྗེ་སེམས་དཔའ་ལ་སོགས་པའི་ལྷ་རྣམས་ཆགས་པ་ཆེན་པོས་ཞེན་པའི་མཚན་ཉིད་དེ། དེ་ལྟ་བུ་ལ་ཕྱག་འཚལ་བ་ཉིད་རྒྱས་འདེབས་མའི་སྒོ་ནས་བཙལ་ཞེས་སྦྱར་ཏེ་འོག་མ་རྣམས་ལ་ཡང་དེ་བཞིན་དུ་སྦྱར་རོ། །དེ་ལ་ཆགས་པའི་དམ་ཚིག་ནི་བདེ་བ་ཆེན་པོ་ལས་རྟག་ཏུ་མི་འདའ་བའོ། །ཁ་ཊྭཱཾ་ག་རབ་ཏུ་འཇིག་པ་ནི། དེའི་ལས་ཏེ། མཚན་མ་འཇོམས་པའོ། །དྲིལ་བུ་འཁྲོལ་བ་ནི། དེའི་ཡོན་ཏན་ཏེ། དབང་ཕྱུག་ཆེ་མཆོག་གྲུབ་པའོ། །དེ་བས་ན་ལྷ་ཐམས་ཅད་རྟག་ཏུ་དོན་འདི་བཞིའི་རང་བཞིན་དུ་བཞུགས་སོ། །དེ་མཚོན་པའི་སྒོ་ནི་གསང་བའི་ལྷ་མོ་བཞིའི་སྒོ་ནས་སོ། །
ད་ནི་འཇིག་རྟེན་དང་འཇིག་རྟེན་ལས་འདས་པའི་ཚུལ་གྱིས་རིགས་དྲུག་གི་སྒོ་ནས་བསྟོད་དེ། དེ་ལ་འཇིག་རྟེན་པའི་རིགས་གསུམ་ནི་དྲག་པོ་ཆེན་པོ་མ་ཧཱ་དེ་བ་དང་། འཁོར་ལོ་ཅན་ཁྱབ་འཇུག་དང་ཚངས་པ་རྣམས་སོ། །དེ་ལ་འཇིག་རྟེན་ལས་འདས་པའི་སྐབས་སུ་ནི་འདོད་ཆགས་ཀྱི་བདག་པོ་དབང་ཕྱུག་ཆེན་པོ་དེ་ནི་དཔལ་རྡོ་རྗེ་སེམས་དཔའི་རིགས་སོ། །ཞེ་སྡང་གི་བདག་པོ་གསོད་བྱེད་རྐྱེན་ཞེས་བྱ་བ་ཁྱབ་འཇུག་ནི་རྡོ་རྗེ་ཧེ་རུ་ཀའི་རིགས་སོ། །གཏི་མུག་གི་བདག་པོ་གཏི་མུག་སེལ་བར་བྱེད་པ་རིག་བྱེད་ཐམས་ཅད་ཀྱི་སློབ་དཔོན་ཚངས་པ་ནི་དེ་བཞིན་གཤེགས་པའི་རིགས་སོ། །དེ་ལྟར་རིགས་གསུམ་པོ་དེ་ནི་འཇིག་རྟེན་དང་འཇིག་རྟེན་ལས་འདས་པའི་རིགས་ཀྱི་ཚུལ་ཐུན་མོང་དུ་བསྟན་ཏོ། །ལ་ལར་རབ་ཏུ་འབར་བའི་ཆགས་པ་ཞེས་བྱ་བ་ནི་པདྨའི་རིགས་སོ། །ཐམས་ཅད་དབང་བསྐུར་ཞེས་བྱ་བ་ནི་རིན་པོ་ཆེའི་རིགས་སོ། །ལ་ལར་མཁས་པའི་ཞེས་བྱ་བ་ནི་ལས་ཀྱི་རིགས་སོ། །གླུ་རྒྱན་གྱི་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་མཆོད་པ་ཐམས་ཅད་ཡེ་ཤེས་ཀྱི་ཕྱག་རྒྱ་སྟོན་ཏེ། དེ་ཡང་མེ་ཏོག་དང་བདུག་པ་དང་མར་མེ་དང་བྱུག་སྤོས་རྣམས་ཀྱི་ཕྱག་རྒྱ་ཚོམས་གཅིག་ཏུ་བསྟན་ལ། བཤོས་དང་གཏོར་མའི་བྱེ་བྲག་ཁ་ཟས་ཀྱི་མཆོད་པ་ནི་ཚོམས་གཅིག་ཏུ་བསྟན་ཏོ། །རིགས་སོ་སོ་ནི་གསལ་བར་སྟོན་པས་སྨོས་མི་དགོས་སོ། །སྒེག་མོ་དང་ནི་ན་ཆུང་ལ་སོགས་པ་ནི་བརྡའི་སྐབས་ནས་བསྟན་ཏོ། །འདིར་རྣལ་འབྱོར་ཆེན་པོའི་གཞུང་ལས། གཙང་རྨེ་ལྷག་པར་དབྱེ་བ་མི་བཞེད་པ་ལས། འདིར་འདི་སྐད་དུ། སངས་རྒྱས་རྣམས་ལ་བཤོས་དབུལ་བ། །ཤ་དང་ཆང་ནི་རྣམ་པར་སྤངས། །ཞེས་གསུངས་པ་ནི་རིགས་ཀྱིས་ཕྱེ་བ་སྟེ། སྤྱིར་གསང་སྔགས་ཀྱི་རྒྱུད་ལས་གཙང་སྨེའི་སྤང་བླང་གི་སྒོ་རྣམ་པ་གཉིས་གསུངས་ཏེ། གཞུང་སོ་སོའི་སྒོ་ནས་རིག་སྔགས་དང་གསང་སྔགས་རྣམས་མཆོད་པ་གང་ལ་དགྱེས་པའོ། །དེ་ལ་གསང་སྔགས་པའི་སྤྱོད་པ་ལ་ནི་བྱ་བའི་རྒྱུད་དུ་གཙང་བར་བསྟན་ལ། རྣལ་འབྱོར་གྱི་རྒྱུད་དུ་དེ་ལྟར་མ་བསྟན་ཏོ། །ལྷའི་སྒོ་ནས་ནི་རྡོ་རྗེ་ཁྲོ་བོའི་རིགས་ལྟ་བུ་སྨེ་བའི་རྫས་ཀྱིས་ཕལ་ཆེར་དགྱེས་པར་བཤད་ལ། དཔལ་ཤཱཀྱ་ཐུབ་པ་ལྟ་བུ་དེ་བཞིན་གཤེགས་པའི་རིགས་ལ་ནི་རྣལ་འབྱོར་ཆེན་པོའི་རྒྱུད་དུའང་གཙང་བ་ལ་དགྱེས་པར་བཤད་དོ། །གཞན་ནི་གོ་སླའོ། །
ད་ནི་ཕྱག་རྒྱ་དབང་བསྐུར་བའི་ཡེ་ཤེས་ཀྱི་ཕྱག་རྒྱ་སྟོན་ཏེ། འདི་དག་ཇི་ལྟར་གང་དུ་སྦྱར་བ་ནི། གོང་དུ་ཚོགས་ཀྱི་དཀྱིལ་འཁོར་བསྒྲུབ་པའི་སྐབས་སུ་ལྷ་དབང་བསྐུར་བའི་སྐབས་སུ་རིན་པོ་ཆེ་རྣམ་པ་ལྔའི་ཕྱག་རྒྱས་སྦྱར་བར་བྱའོ། །དེ་ལ་ཅུང་ཟད་མ་སྨོས་པ་རྣམས་བསྟན་པ་ནི། སངས་རྒྱས་རིན་ཆེན་གྱི་ཕྱག་རྒྱ་དང་། ཐོད་པའི་ཕྲེང་བའི་དབུ་རྒྱན་གྱི་ཕྱག་རྒྱ་ནི་དཔལ་རྡོ་རྗེ་སེམས་དཔའི་འོ། །ལྷག་མ་རྣམས་ནི་གོ་རིམ་བཞིན་ནོ། །ཐམས་ཅད་རྡོ་རྗེའི་ཕྱག་རྒྱ་ནི་བྱིན་གྱིས་བརླབས་པ་ལ་སྦྱར་བ་སྟེ། དེ་ལ་དགའ་ཆེན་དཔལ་གྱི་ཕྱག་རྒྱ་དང་། སྣ་ཚོགས་རྡོ་རྗེའི་ཕྱག་རྒྱ་ནི་རིགས་ཐམས་ཅད་ལ་སྤྱིར་བྱིན་གྱིས་བརླབ་པར་ཤེས་པར་བྱའོ། །རྡོ་རྗེ་ལྕགས་ཀྱུའི་ཕྱག་རྒྱ་ནི་ལྷག་པར་བྱིན་གྱིས་བརླབ་པར་སྨོས་པ་མེད་དེ། དགུག་པ་ལ་སོགས་པ་ལས་སྣ་ཚོགས་ལ་སྦྱར་བར་བྱའོ། །ལྷག་མ་རྡོ་རྗེའི་ཕྱག་རྒྱ་རྣམས་ནི་རིགས་སོ་སོའི་བྱིན་གྱིས་བརླབ་པ་ལ་སྦྱར་བར་བྱ་སྟེ། དེ་ལ་དཔལ་རྡོ་རྗེ་སེམས་དཔའི་རྡོ་རྗེའི་ཕྱག་རྒྱ་ནི་གོང་གི་རྡོ་རྗེའི་ཕྱག་རྒྱ་ཉིད་དང་འདྲའོ། །ལྷག་མ་རྣམས་ནི་ཇི་སྐད་སྨོས་པའི་རིམ་པ་བཞིན་ནོ། །རྡོ་རྗེའི་ཕྱག་རྒྱ་འདི་རྣམས་ལས་སྤྱིའི་ཕྱག་རྒྱ་གསུམ་ནི་མཆོག་དང་བཅས་པའི་ཕྱག་རྒྱ་ཞེས་ཀྱང་གྲགས་སོ། །དེ་ལ་རྡོ་རྗེའི་ཕྱག་རྒྱ་འདི་དག་གི་རང་གི་ངོ་བོ་ནི་སངས་རྒྱས་ལྔ་པོ་ཐམས་ཅད་ཀྱང་དཔལ་རྡོ་རྗེ་སེམས་དཔའི་རིགས་ཡིན་པས་ཐམས་ཅད་ཀྱང་རྡོ་རྗེའི་ཕྱག་རྒྱས་བྱིན་གྱིས་བརླབ་པར་བྱ་བ་ཡིན་ནོ། །
ད་ནི་ཡིག་འབྲུ་དགོད་པ་ཡེ་ཤེས་ཀྱི་ཕྱག་རྒྱ་བསྟན་པའི་ཕྱིར། ཨཱ་ལི་ཀཱ་ལི་མཉམ་སྦྱར་ནས། །ཁ་ཡི་ཐད་ཀར་འདུད་པར་བྱ། །ཞེས་བྱ་བ་ལ་སོགས་པ་གསུངས་ཏེ། འདི་ནི་རྡུལ་ཚོན་གྱི་དཀྱིལ་འཁོར་དུ་ལྷ་རྣམས་ཀྱི་ཡི་གེའི་ཕྱག་རྒྱ་བཀོད་ནས་དེར་སློབ་མ་བཅུག་སྟེ། རྡོ་རྗེའི་མིང་གིས་དབང་བསྐུར་ན་སངས་རྒྱས་སུ་ལུང་བསྟན་པར་འགྱུར་རོ། །ཞེས་གཙོར་བསྟན་ཏོ། །འོན་ཀྱང་བྲི་བ་གཅིག་པུར་མ་ཟད་ཀྱི་བརྗོད་པར་ཡང་བསྟན་ཏེ། དེ་ལ་གང་བརྗོད་པར་བསྟན་པ་དེ་ནི་གར་ཡེ་ཤེས་ཀྱི་ཕྱག་རྒྱའི་སྐབས་སུ་སྦྱར་བར་བྱ་བ་ཡིན་ནོ། །དེ་ལ་ཡིག་འབྲུ་ཇི་ལྟར་དགོད་ཅེ་ན། འདི་ཉིད་ཀྱི་ཕྱི་མ་ཕྱི་མའི་རྒྱུད་ལས། ཡི་གེ་ཀ་སོགས་ད་ཡིག་མཐའ། །ང་ཉ་བསལ་ནས་དགོད་པར་བྱ། །ཡི་གེ་ངྷཱ་སོགས་ཀྵ་ཡིག་མཐའ། །དེ་ཡི་རྗེས་སུ་བྲི་བར་བྱ། །དབུས་གནས་པ་ནི་ཨ་ཡི་ཕྲེང་། །ཞེས་བྱ་བ་ལ་སོགས་པ་གསུངས་ཏེ། འདིར་ལེའུ་བདུན་པ་ལས་གསུངས་པའི་དཀྱིལ་འཁོར་ཇི་ལྟ་བ་བཞིན་དུ་ཐིག་བཏབ་ནས། དབུས་ཀྱི་རེ་ཆ་ལ་ཟླ་བའི་དཀྱིལ་འཁོར་བཅས་ཏེ་དེའི་སྟེང་དུ་ཨཱ་ལི་བཅུ་དྲུག་དང་། ཀཱ་ལི་སུམ་ཅུ་རྩ་བཞི་ལ་ང་ཉ་བསལ་བ་སུམ་ཅུ་རྩ་གཉིས་བཅུ་དྲུག་རིམ་གཉིས་སུ་ཕྱེ་སྟེ། དེ་ལྟར་བཅུ་དྲུག་ཕྲག་གསུམ་དུ་ཡི་གེ་གྲངས་མཉམ་པར་བྱས་ནས་ཁའི་ཐད་ཀར་འདུད་པར་བྱ་ཞེས་ཏེ། ཤར་ཕྱོགས་སུ་མགོ་གཟུགས་ཏེ་ཕྲེང་བའི་ཚུལ་དུ་འདུད་ཅིང་བསྐོར་ཞེས་བྱ་བའི་དོན་ཏོ། །དེ་ཡི་འོག་ཏུ་རི་མོ་རྣམས། །ཡི་གེ་ཐམས་ཅད་དགོད་པར་བྱ། །ཞེས་པ་ནི། དེ་ནས་ཕྱི་ནང་གི་ཡི་གེ་ཐམས་ཅད་ལེགས་པར་དགོད་དོ་ཞེས་བྱ་བའི་དོན་ཏེ། དེ་ལ་དབུས་ཀྱི་ཡི་གེ་དགོད་པ་ནི། རྡོ་རྗེ་སེམས་དཔའ་དཔལ་སྦྱོར་ཞེས། །རབ་ཏུ་ཆགས་པའི་མཚན་བྲིས་ན། །ཞེས་བྱ་བ་འདི་ཡིན་ཏེ། དེ་ཡང་དབུས་ཉིད་དུ་ཤྲཱིཿཞེས་བྱ་བ་བྲིས་ཏེ། དེའི་མཐའ་སྐོར་དུ། བཛྲ་སཏྭ་ཡོ་གི་ཞེས་བྱ་བས་བསྐོར་རོ། །དེ་ལ་དབུས་ཀྱི་དཔལ་གྱི་ཡི་གེ་ཇི་ལྟར་བྲི་བ་ནི། གུག་སྒྱེད་དག་གིས་ལྕུག་མར་བྱ། །ཞེས་བྱ་བ་མ་དྲ་ཞེས་བྱ་བ་སྤྱི་དང་ཡན་ལག་གཉིས་ཀའི་མིང་ཡིན་པས་དཔལ་གྱི་གུ་གུ་ལྕུག་མ་ལྟར་དྲང་བའོ། །ཡི་གེར་ནི་མྱུ་གུར་བྱས་ཞེས་བྱ་བ་ནི་དཔལ་གྱི་མྱུ་གུ་ལྟར་རྩེ་མོ་ཅན་དུ་བྱ་བའོ། །གླད་སྐོརཟླ་བ་ཁམས་པ་དང་ཞེས་བྱ་བ་ནི་འདིར་སྒྲ་ལ་དགོས་པ་མེད་ཀྱང་ས་བོན་གྱི་ཡི་གེ་ཡིན་པས་ཐིག་ལེ་ཟླ་ཚེས་ཀྱིས་རྒྱན་དེ་ཟླ་ཁམ་དུ་གྱུར་པའོ། །ཚེས་གཉིས་ཟླ་བ་གཉིས་སུ་བྱ། །ཞེས་པ་ནི། དབང་ཕྱུག་ཆེན་པོའི་མིག་འདྲ་བས་བརྒྱན་པའོ། །དཔལ་གྱི་རི་མོ་འདི་ཡང་སངས་རྒྱས་ཐམས་ཅད་ཀྱི་ཕྱག་རྒྱ་ཡིན་པའི་ཕྱིར། འདི་ནི་སངས་རྒྱས་ཐམས་ཅད་ཀྱི། །ཕྱག་རྒྱ་མི་འགྱུར་དམ་པ་སྟེ། །སངས་རྒྱས་དཔལ་གྱི་རི་མོར་བཤད། །ཅེས་གསུངས་སོ། །ཡི་གེ་དེ་དག་མི་འགྱུར་མཆོག །ཅེས་བྱ་བ་ནི་ཡི་གེ་ཐམས་ཅད་ཀྱང་ཨ་ཡིག་མི་འགྱུར་བའི་རང་བཞིན་པས་ཆོས་ཀྱི་དབྱིངས་ཀྱི་ཕྱག་རྒྱའོ། །ཞེས་སྟོན་པའོ། །ཇི་ལྟར་གཙོ་བོ་ལ་སྦྱར་བ་དེ་ལྟར་ལྷ་མོ་ཐམས་ཅད་ལ་ཡང་དབུས་སུ་དཔལ་གྱི་རི་མོ་བྲིས་ཏེ། དེའི་ཁོར་ཡུག་ཏུ་རང་གི་མིང་གི་ཕྲེང་བས་བསྐོར་ཏེ་ཨཱ་ལི་དང་ཀཱ་ལི་སྔ་མ་བཞིན་དུ་བྱས་ནས་གཞི་རྣམས་ཟླ་བའི་དཀྱིལ་འཁོར་ལ་བཀོད་དེ། དེར་སློབ་མ་གཟུད་དོ་ཞེས་ ཤེས་པར་བྱའོ། །ལྷག་མ་རིགས་སོ་སོའི་དཀྱིལ་འཁོརརྣམས་ཀྱང་འདི་བཞིན་དུ་སྦྱར་ཏེ། དེ་ལས་རང་རང་གི་མིང་གི་ཕྱག་རྒྱ་ཅུང་ཟད་མི་མཐུན་པ་ནི་དཀྱུས་ལས་གསལ་བར་གསུངས་པར་ཟད་དོ། །ཡིག་འབྲུ་དགོད་པ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་བརྡའ་ཡེ་ཤེས་ཀྱི་ཕྱག་རྒྱ་སྟོན་ཏེ། དེ་ཡང་འདི་གང་དུ་སྦྱར་བར་བྱ་བ་ནི། ཚོགས་ཀྱི་དཀྱིལ་འཁོར་གྱི་སྐབས་སུ་རྣལ་འབྱོར་པ་རྣམས་བརྡ་འདི་ལྟ་བུའི་སྒོ་ནས་བརྡ་སྤྲོད་དགོས་པས་དེར་སྦྱར་བའི་ཕྱིར་དང་། སྤྱིར་ཡང་གོང་དུ་རྒྱུད་ཀྱི་གཞུང་བསྟན་པའི་སྐབས་སུ་བརྡ་བསྟན་པ་རྣམས་རྟོགས་པར་བྱ་བའི་ཕྱིར་བསྟན་ཏོ། །དེ་ལ་རིགས་སོ་སོ་གང་གི་ཡིན་པ་སྦྱར་བ་ནི་རིགས་ཀྱི་སྤྱིར་སྦྱར་བ་དང་། རིགས་སོ་སོར་སྦྱར་བ་གཉིས་ཉིད་ལས་གསལ་བར་འབྱུང་ངོ་། །དེ་ལ་ལུས་ཀྱི་བརྡ་རྣམས་ནི་སྤྱིར་བསྟན་ཏོ། །ངག་གི་བརྡ་རྣམས་ནི་སྤྱི་དང་བྱེ་བྲག་ཏུ་སྟོན་ཏོ། །དེ་ལ་བརྡ་འདི་དག་ལས་དཀྱིལ་འཁོར་གྱི་ལྷའི་བརྡ་ལ་སོགས་པ་གཞུང་གི་ཡི་གེ་དེ་ཉིད་ལས་ཤེས་སུ་རུང་བ་རྣམས་ནི་མ་བཤད་དོ། །ཅུང་ཟད་མི་གསལ་བ་རྣམས་བསྟན་པ་ནི། དབུ་རྒྱན་གྱི་སྐབས་ནས། སངས་རྒྱས་ཐམས་ཅད་རིན་ཆེན་མཆོག །དབུ་རྒྱན་མི་འགྱུར་དམ་པ་ནི། །སངས་རྒྱས་ཀུན་གྱི་རྒྱལ་སྲིད་མཆོག །ཡིན་པར་རང་བྱུང་རྣམས་ཀྱིས་གསུངས། །ཐོད་པའི་ཕྲེང་བའི་དབུ་རྒྱན་དང་། །སངས་རྒྱས་གཙུག་གི་ནོར་བུ་དག །སངས་རྒྱས་བརྡ་ཡི་ཕྱག་རྒྱ་ཡིན། །དཔལ་གྱི་པདྨོའི་ཚུལ་དུ་བཤད། །ཅེས་བྱ་བ་ནི་རིགས་ཀྱི་སྤྱི་དཔལ་རྡོ་རྗེ་སེམས་དཔའི་དཀྱིལ་འཁོར་དུ་དབང་བསྐུར་བ་ལ་གང་གི་ཚེ་རྡོ་རྗེ་སློབ་དཔོན་གྱི་གོ་འཕང་ལ་སྦྱོར་བའི་དབང་བསྐུར་བ་དེའི་ཚེ་ཐོད་པའི་ཕྲེང་བ་དང་། སངས་རྒྱས་གཙུག་གཏོར་གྱི་ནོར་བུ་གཉིས་སྦྱར་བར་བྱ་བ་ཡིན་ཏེ། ཇི་སྐད་རྟོག་པ་བདུན་པའི་དབང་བསྐུར་བའི་སྐབས་ནས། ཐོད་པ་རིན་ཆེན་དབུ་རྒྱན་ནམ། །སངས་རྒྱས་གཙུག་གི་ནོར་བུ་དག །ཀུན་ཏུ་སྣ་ཚོགས་བླ་མར་ནི། །
ཀུན་གྱི་སློབ་དཔོན་ཀུན་ལ་བྱ། །རྒྱལ་སྲིད་ཐམས་ཅད་རྣམ་དག་པ། །མ་ལུས་ལུས་པ་མེད་པ་འགྲུབ། །ཅེས་གསུངས་པ་འདིའི་དོན་དང་བརྡ་བསྟན་པར་སྦྱར་རོ། །སངས་རྒྱས་རང་བཞིན་གྲུབ་གཅིག་དང་། །དེ་བཞིན་པདྨོ་རང་བཞིན་གཅིག །ཐམས་ཅད་དབང་བསྐུར་དབང་བསྐུར་ཆེ། །ཡིན་པར་དོན་ཀུན་གྲུབ་པ་གསུངས། །ཞེས་བྱ་བ་ནི། གང་གི་ཚེ་ཆོས་ཀྱི་རྒྱལ་པོ་རྒྱལ་སྲིད་ཐམས་ཅད་ལ་མངའ་བརྙེས་པ་ཉིད་དུ་དབང་བསྐུར་བར་བྱེད་པ་མ་ཡིན་པ་སློབ་མ་གཞན་མཆོག་དང་འབྲིང་དང་ཐ་མ་གང་རུང་བ་ཐམས་ཅད་དབང་བསྐུར་བ་ལ་སངས་རྒྱས་ཀྱི་ཕྱག་རྒྱ་དང་པདྨའི་ཕྱག་རྒྱས་དབང་བསྐུར་བར་བྱ་བ་ཡིན་ཏེ། ཇི་སྐདདུ་རྟོག་པ་བདུན་པར་སློབ་མ་ཐ་མལ་པ་ཐམས་ཅད་དབང་བསྐུར་བར་བསྟན་པའི་སྐབས་ནས། རིན་ཆེན་ངོ་མཚར་ཅི་ལ་བྱ། །དེ་བཞིན་སྣ་ཚོགས་རྒྱན་གྱིས་སྤྲས། །སངས་རྒྱས་པདྨོའི་དབང་བསྐུར་བས། །སློབ་མ་ཐམས་ཅད་དབང་བསྐུར་རོ། །ཞེས་གསུངས་པ་འདི་ཉིད་ཀྱིས་བརྡ་སྦྱར་བར་བྱའོ། །དེ་ལ་རང་བཞིན་གྲུབ་གཅིག་ཅེས་བྱ་བ་དང་། དེ་བཞིན་ཞེས་བྱ་བ་ནི་གཏན་ཚིགས་ཏེ། གང་གི་ཕྱིར་འདི་དག་གི་དོན་དེ་ཉིད་ཀྱི་རང་བཞིན་གྱིས་གྲུབ་པའི་ཕྱག་རྒྱ་གཅིག་པུ་ཡིན་པ་དེའི་ཕྱིར་རོ། །ཞེའོ། །ཕྱག་རྒྱ་དམ་ཚིག་ཡིན་པར་བཤད། །ཕྱག་རྒྱའང་སྦྱོར་བ་ཡིན་པར་བཤད། །སྦྱོར་བའང་ཕྱག་རྒྱ་ཡིན་པར་བཤད། །ཅེས་བྱ་བ་ནི། དེ་ལ་དམ་ཚིག་ནི་མི་འདའ་བའི་མཚན་ཉིད་ཡིན་ལ། ཕྱག་རྒྱ་ཞེས་བྱ་བའང་མི་འདའ་བའི་མཚན་ཉིད་ཡིན་ཏེ། དེ་བས་ན་འདིར་བདགཉིད་གཅིག་སྟེ། ཕྱག་རྒྱ་ཉིད་དམ་ཚིག་ཡིན་པས་ཕྱག་རྒྱ་ལ་དམ་ཚིག་ཅེས་བཤད་དོ། །ཕྱག་རྒྱ་སྦྱོར་བ་ཡིན་པ་ནི་འདི་ལྟར་ཕྱག་རྒྱ་རྣམས་ལ་ཡིད་འབྱོར་བ་རྣལ་འབྱོར་ཞེས་ཀྱང་བཤད་ན། འདི་གཉིས་ཀྱང་རང་བཞིན་ཐ་དད་པ་མེད་དེ་གང་དུ་སྐུ་གསུང་ཐུགས་ཀྱི་ཕྱག་རྒྱར་གནས་པ་དེ་ཉིད་རྣལ་འབྱོར་ཅེས་བྱ་བ་ཡིན་ལ། དེ་བཞིན་དུ་རྣལ་འབྱོར་གང་ཡིན་པ་དེའང་ཕྱག་རྒྱ་ཡིན་ནོ། །དེ་ལ་སྦྱོར་བའི་བྱེ་བྲག་འདི་དག་ཀྱང་གོང་དུ་རྟོག་པ་གཉིས་པར་བཤད་པ་བཞིན་སྦྱོར་བ་དང་ཉེ་བར་སྦྱོར་བ་དང་རབ་ཏུ་སྦྱོར་བ་དང་རྗེས་སུ་སྦྱོར་བ་དང་ཤིན་ཏུ་སྦྱོར་བ་རྣམས་སུ་བསྟན་པའི་བྱེ་བྲག་དང་། དེ་ལ་ཡང་རབ་ཏུ་སྦྱོར་བ་དང་རྗེས་སུ་སྦྱོར་བ་དང་ཤིན་ཏུ་སྦྱོར་བ་རྣམས་ནི་ཉེ་བར་སྦྱོར་བའི་ཡན་ལག་ཏུ་གྱུར་པ་ཡིན་པར་བཤད་དེ། གཞན་ཡང་གཞུང་འདི་དང་ཆ་མཐུན་པའི་རྣལ་འབྱོར་གྱི་རྒྱུད་གཞན་ལས། སྒྲུབ་པ་དང་རྗེས་སུ་སྒྲུབ་པ་དང་སྒྲུབ་པ་ཆེན་པོ་དང་ཉེ་བར་སྒྲུབ་པ་དང་། ཤིན་ཏུ་སྒྲུབ་པ་དང་ལྔ་གསུངས་པ་ལ་སོགས་པ་གོང་དུ་རྒྱས་པར་བཤད་པས་དེ་ཉིད་འདིར་ཡང་སྦྱར་བར་བྱའོ། །ཁྲག་ནི་མེ་ཏོག་ཡིན་པར་བཤད། །ཅེས་བྱ་བ་ལ་སོགས་པ་ནི་སྦས་པའི་བརྡ་ཞེས་ཀྱང་གྲགས་སྟེ། བརྡ་ཐམས་ཅད་ཀྱང་སྦས་པ་ཡིན་མོད་ཀྱི་གསང་བའི་རྫས་རྣམས་ཁྱད་པར་དུ་གསང་བར་བྱ་བར་བསྟན་པའོ། །བདུད་རྩི་ལམ་གྱི་ཡན་ལག་བརྒྱད། །ཅེས་བྱ་བ་ནི་རྫས་བརྒྱད་པོ་འདི་ཉིད་ལ་བྱ་སྟེ། པདྨ་རཀྟ་དང་། མདངས་ལ་སོགས་པ་ར་ས་ཡ་ནའི་རྫས་འདི་རྣམས་ཛ་གད་དཔའ་བོ་དང་སྦྱར་བ་ནི་དམ་ཚིག་གི་རྫས་བདུད་རྩིའི་ལམ་དང་སྒོར་གྱུར་པའི་ཡན་ལག་བརྒྱད་ཡིན་ནོ། །དེ་ལ་ཛ་གད་དཔའ་བོ་ལ་ཡང་རྒྱུ་རང་ཆས་སུ་གྲུབ་པ་རྣམས་ལ་གཅིག་པུ་དཔའ་བོ་ཞེས་བྱའོ། །འབྲས་བུ་ཆེན་པོ་ལྔའི་བརྡ་བསྟན་པ་ལས་འདིར་ཆོས་ཀྱི་འབྲས་བུ་ལྔར་བཤད་དེ། ཨ་མྲ་སྨིན་པ་གྲོལ་བར་བཤད། །དེ་བཞིན་བདེ་བར་ཉལ་བ་དང་། །བདེ་བས་རབ་ཏུ་རྨོངས་པ་དག །ཅེས་བྱ་བ་བྱང་ཆུབ་ཀྱི་སེམས་བདེ་བ་ཆེན་པོ་ལ་གནས་ཏེ། རྣམ་པར་མི་རྟོག་པ་ནི་གྲོལ་བ་སྟེ་ཨ་མྲའོ། །འབྲས་བུ་ཆེན་པོ་ས་ན་ཡ། །ཞེས་པ་ནི། དེའི་འབྲས་བུ་ཆེན་པོ་ནི་ཆོས་ཀྱི་སྐུའོ། །རྒུན་འབྲུམ་ཁུ་བ་ཁུ་བའི་མཆོག །ཅེས་པ་ནི། བཅུད་ཐམས་ཅད་ཀྱི་མཆོག་ནི་བྱང་ཆུབ་ཀྱི་སེམས་གདོད་མ་ནས་དག་པ་སྟེ། དེ་ནི་ཆོས་ཀུན་གྱི་བཅུད་དམ་པའོ། །ན་ལེ་གེ་རེ་དངོས་གྲུབ་ཆེ། །ཞེས་བྱ་བ་ནི་དངོས་གྲུབ་ཆེན་པོའི་བྱེ་བྲག་ཐམས་ཅད་དོ། །དམ་ཆོས་འབྲས་བུ་ཨ་རུ་ཀ། །ཞེས་བྱ་བ་ནི། དམ་པའི་ཆོས་ལ་མངའ་བརྙེས་པའི་དངོས་གྲུབ་བོ། དེ་ལྟར་ན་འབྲས་བུ་ལྔ་པོ་འདི་ནི་བདུད་རྩིའི་འབྲས་བུར་བསྟན་པ་ཡིན་ལ། ཡན་ལག་བརྒྱད་ནི་བདུད་རྩིའི་ལམ་དང་རྒྱུ་བསྟན་པ་ཡིན་ཏེ། དེ་བས་ན་ཡན་ལག་བརྒྱད་ཀྱི་རྫས་ལ་བརྟེན་ཏེ་བསྒྲུབ་པས་འབྲས་བུ་རྣམ་པ་ལྔ་འཐོབ་ཅེས་ཤེས་པར་བྱའོ། །དེ་ཞེས་བྱ་བ་མཁའ་འགྲོ་ཡི། །ཁམས་གསུམ་འདི་ནི་རྣམ་པར་བརྟགས། །ནམ་མཁར་འགྲོ་བའི་ཕྱག་རྒྱ་དག །མཁའ་འགྲོ་ཞེས་ནི་རབ་ཏུ་གྲགས། །ཞེས་བྱ་བ་ལ་སོགས་པ་ནི་གོང་དུ་བསྟན་པ་བཞིན་དུ་ཡི་གེ་ཌ་དང་དེའི་སྒྲ་དག་མཁའ་འགྲོའི་སྒྲར་འཇིག་རྟེན་དུ་གྲགས་ཏེ། ནམ་མཁར་འགྲོ་བའི་ཕྱག་རྒྱ་གང་ཡིན་པ་དེ་མཁའ་འགྲོ་ཞེས་གྲགས་སོ། །དེ་ལས་འདིར། ཀུན་ཏུ་སྣ་ཚོགས་ཕྱག་རྒྱ་ནི། །ཐམས་ཅད་ནམ་མཁའ་འགྲོ་བ་སྟེ། །ཞེས་ཏེ། ཀུན་ཏུ་སྣ་ཚོགས་ནི་དཔལ་རྡོ་རྗེ་སེམས་དཔའོ། །དེའི་ཕྱགརྒྱ་ཐམས་ཅད་མཁའ་འགྲོ་ཡིན་ཏེ། དེ་ལ་འདི་སྐད་དུ། སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་ཞེས་བྱའོ། །སྒྱུ་མའི་གར་དབང་གྲུབ་པ་ནི། །ཨརལླི་ཞེས་མིང་དུ་བཏགས། །ཞེས་བྱ་བ་ནི། ཆོས་སྒྱུ་མ་ལ་མངའ་བརྙེས་ཏེ་གཞི་མེད་པ་སྤྲུལ་པ་དང་། ཡོད་པ་གཞན་དུ་སྒྱུར་བ་དང་། སྣང་བ་དག་མི་སྣང་བ་བྱ་བ་དང་། མི་སྣང་བ་སྣང་བར་སྟོན་པ་དང་། རྟེན་མེད་པར་གཟུགས་མི་ལྷུང་བ་དང་། གཟུགས་ཀྱིས་གཟུགས་མི་ཟིན་པ་དང་། དུས་གཅིག་ཏུ་གནས་ཀུན་ཏུ་ཕྱིན་པ་ལ་སོགས་པ་གྲུབ་པ་ལ་ཨ་རལླི་ཞེས་བཏགས་སོ། །མཁའ་འགྲོ་མ་ཡང་ཨ་རལླི། །ཞེས་བྱ་བ་ནི། ཌཱ་ཀི་ནི་ཞེས་བྱ་བ་དང་། ཨ་རལླི་ཞེས་བྱ་བ་འདྲ་སྟེ། ཌཱ་ཀི་ནི་ཞེས་བྱ་བ་ཡང་ཨ་རལླིའི་དོན་དེ་ལྟ་བུ་གྲུབ་པའོ། །དེ་བས་ན་སྒྱུ་མ་ཐམས་ཅད་ལ་མངའ་བརྙེས་པ་སྣ་ཚོགས་ཐམས་ཅད་ཀྱི་གར་གྱི་དབང་ཕྱུག་བཅོམ་ལྡན་འདས་དཔལ་རྡོ་རྗེ་སེམས་དཔའ་ལ་ཡང་རྡོ་རྗེ་ཨ་རལ་ཞེས་བཤད་དོ། །རྡོ་རྗེ་དྲིལ་བུའི་ཕྱག་རྒྱ་དག །དམ་ཚིག་གསུམ་གྱི་དམ་པ་ཡིན། །ཞེས་པ་ནི། དམ་ཚིག་གསུམ་ནི་སྐུ་གསུངས་ཐུགས་ཏེ། དེའི་ཕྱག་རྒྱ་ནི་རྡོ་རྗེ་དྲིལ་བུའོ། །དམ་ཚིག་གསུམ་གྱི་སྙིང་པོ་ནི་ཨོཾ་བྷུ་ཁཾ་རྣམས་སོ། །ཐམས་ཅད་མཁྱེན་པར་གྱུར་པ་དང་། །དེ་བཞིན་བདེ་བར་མཁྱེན་པ་ནི། །ཨོཾ་སརྦ་བིད་ཅེས་བཤད་པ་སྟེ། །ཞེས་བྱ་བ་ལ་སོགས་པ་ནི་བཅོམ་ལྡན་འདས་རྣམ་པར་སྣང་མཛད་ཀྱི་བརྡ་སྟོན་པ་སྟེ། ཀུན་རྫོབ་དང་དོན་དམ་པའི་བདེན་པའི་ཡུལ་ཅན་གྱི་སྒོ་ནས་ཀུན་རིག་ཅེས་བསྟན་པའོ། །ཀོ་ཊ་ཀྵ་ཀོ་ཊ་བ་ཞེས་བྱ་བ་ལ་སོགས་པ་ནི་རྡོ་རྗེ་འཛིན་པ་ཧེ་རུ་ཀའི་བརྡ་སྟེ། དེ་ལ་འདི་ནི་མིང་བཅུ་པ་ཞེས་བྱ་བ་དཔལ་ཕྱག་ན་རྡོ་རྗེ་ལ་གནོད་སྦྱིན་གྱི་སྐད་ཀྱིས་བསྟོད་པ་སྟེ། ཡི་གེ་འདི་དག་གི་སྒྲ་ནི་འཇིག་རྟེན་ཐ་མལ་པའི་སྒྲ་དང་ཐུན་མོང་མ་ཡིན་ཞིང་། ཀུན་གྱིས་རིག་པར་དཀའ་བ། དོན་ཟབ་པ། དོན་རྒྱ་ཆེ་བ། སྒྲ་ཡན་ལག་མང་བ་ལ་འཇུག་པ་སྟེ། ཕྱག་ན་རྡོ་རྗེ་དབང་བསྐུར་བའི་ཏནྟྲ་ལས་གསུངས་པའི་མིང་བཅུ་དང་། ཕ་རོལ་ཏུ་ཕྱིན་པ་བཅུ་དང་། ས་བཅུ་དང་། རླུང་བཅུ་ལ་སོགས་པ་བརྡ་ཐ་དད་དུ་བསྟན་པ་རྣམས་ཀྱི་གཞི་གྱུར་པའོ། །མཚན་འདི་བརྗོད་པའི་ཡོན་ཏན་ནི། ཡུལ་དང་དབང་པོར་བཅས་པའང་ཕྱག་ན་རྡོ་རྗེའི་རང་བཞིན་དུ་གྱུར་ལ། རྡོ་རྗེ་མཚོན་ཆ་བོ་དི་དང་། །དགྲ་བོ་དག་ཏུ་རབ་གྲགས་པ། །དེ་ཡི་ཕྱག་རྒྱ་རྡོ་རྗེར་འགྱུར། །ཞེས་ཏེ། དགྲ་བོ་ཉིད་ཀྱང་རང་གི་ཕྱག་རྒྱ་རྡོ་རྗེར་འགྱུར་ལ། འཇིག་རྟེན་དག་ན་རྡོ་རྗེའི་མཚོན་ཆ་གང་དག་ཡོད་པར་དེ་དག་ཐམས་ཅད་ཀྱང་དེའི་རང་གི་ཕྱག་རྒྱ་རྡོ་རྗེར་འགྱུར། །ཞེས་བྱ་བའི་དོན་ཏོ། །ལག་ན་རྡོ་རྗེ་ཞེས་ཀྱང་བྱ། །ཞེས་པ་ནི་མིང་གི་རྣམ་གྲངས་ཏེ། འདི་ལྟར། བཛྲ་པཱ་ཎི་ཞེས་བྱ་བར་མ་ཟད་ཀྱི་བ་ཏི་ར་བ་ན་ཞེས་ཀྱང་བྱ། ཡཀྵ་ཞེས་ཀྱང་བྱའོ། །དེ་ལ་ཡཀྵ་ནི་ཡ་ད་ཀིཉྩ་ཏྐཱ་ཡ་ཡཀྵ་ཞེས་བྱ་སྟེ། གང་སུ་ཡང་རུང་བ་ཟད་པས་གང་ཟད་ཅེས་བྱ་སྟེ། དེ་ལས་འདིར་ཉོན་མོངས་པ་གང་སུ་ཡང་རུང་བ་དང་། དགྲ་གང་སུ་ཡང་རུང་བ་ཟད་པས་ཡཀྵ་ཞེས་བྱའོ། །ཡཀྵའི་སྒྲ་གཞན་དུ་བཤད་པ་ནི། གནོད་པ་བྱེད་པ་དང་སྦྱིན་པ་བྱེད་པས་གནོད་སྦྱིན་ཞེས་བྱ་སྟེ། རྒྱུད་ཁྲོ་བ་དང་ནོར་ལ་དབང་ཐོབ་པའོ། །ཧེ་རུ་དཔལ་ནི་རྡོ་རྗེ་ཆེ། །ཞེས་བྱ་བ་ལ་སོགས་པ་ནི། ཕྱག་ན་རྡོ་རྗེ་དེ་ཉིད་དཔལ་ཧེ་རུ་ཀར་སྤྲུལ་པ་སྟེ། དེ་ཡང་རྡོ་རྗེ་འབར་བ་རབ་ཏུ་འཇིགས། །ཁ་ཊྭཱཾ་ག་ཡང་རྒྱལ་མཚན་ཆེ། །ཐོད་པ་ཁམ་ཕོར་པདྨོ་སྣོད། །ཁྲག་ཆེན་དང་ནི་སྦྲང་རྩི་ཆེ། །ཞེས་བྱ་བ་ནི་དཔལ་ཧེ་རུ་ཀའི་ཕྱག་བཞིའི་ཕྱག་མཚན་བཞིའོ། །དཀར་མོ་རྐུན་བྱེད་རབ་རྨོངས་དང་། །ཞེས་བྱ་བ་ལ་སོགས་པ་ནི་གོང་དུ་རྒྱས་འདེབས་མ་དང་སྙིང་འདྲེན་མ་ལ་སོགས་པའི་མིང་དུ་གྲགས་པ་དེ་འདིར་གོའུ་རི་དང་ཙོའུ་རི་ལ་སོགས་པར་བསྟན་ཏོ། །ལྷ་མོ་བདུན་དུ་བསྟན་པ་ནི། ལྷ་མོ་སྨ་ཤ་ནི་ཡུམ་ཀྲོ་དྷཱི་ཤྭ་རཱིར་བསྟན་པའོ། །སྲུངས་ཤིག་ཅེས་བྱ་བ་ལ་སོགས་པ་ནི་ལྷ་མོ་རྣམས་ཀྱི་ལས་སོ། །རྒྱལ་པོ་སྤྱན་རས་གཟིགས་དབང་ཕྱུག །ཅེས་བྱ་བ་ལ་སོགས་པ་ནི་པདྨ་རིགས་ལྷ་མོ་དང་བཅས་པའི་བརྡའོ། །ནམ་མཁའི་སྙིང་པོ་ཐམས་ཅད་ཕྱོགས། །ཞེས་བྱ་བ་ལ་སོགས་པ་ནི་དེ་བཞིན་དུ་རྡོ་རྗེ་ཉི་མའི་འོ། །སྣ་ཚོགས་པདྨོ་ཐམས་ཅད་སྤྱན ། ཞེས་བྱ་བ་ལ་སོགས་པ་ནི་རྟ་མཆོག་གིའོ། །བརྡའི་ཕྱག་རྒྱ་འདི་རྣམས་ཞེས་བྱ་བ་ལ་སོགས་པ་ནི་བརྡའི་ཡོན་ཏན་ནོ། །བརྡ་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་ཡེ་ཤེས་ཡེ་ཤེས་ཀྱི་ཕྱག་རྒྱ་སྟོན་ཏེ། དེ་ལ་རྗེས་སུ་ཆགས་པར་བྱའོ་ཞེས་ཆ་ལུགས་ཤེས་པ་བཞིན་བྱེད་ཅིང་། །ཞེས་བྱ་བ་ལ་སོགས་པ་རྗེས་སུ་བྱ་བ་དྲུག་གི་སྒོ་ནས་རང་གི་ལྷའི་དོན་དང་མཐུན་པར་དམ་བཅས་ཏེ། རང་གི་ལྷའི་ཆ་ལུགས་སྐུ་གསུང་ཐུགས་ཀྱི་མཚན་ཉིད་རྣམས་ཇི་ལྟར་རྟོགས་ཤིང་ཤེས་པ་དེ་བཞིན་དུ་རྗེས་སུ་བྱེད་ཅིང་བསྒྲུབ་པ་འདི་ནི་འདིའི་རང་གི་ངོ་བོ་སྟེ། ཇི་ལྟར་ཤེས་བཞིན་དམ་བཅའ་བ་དང་། ཤེས་བཞིན་བྱེད་པས་ཡེ་ཤེས་ཡེ་ཤེས་ཀྱི་ཕྱག་རྒྱ་ཞེས་བཤད་དོ། །གང་གི་ཡིན་པ་ནི་རིགས་དྲུག་གིའོ། །གང་དུ་སྦྱར་བར་བྱ་བ་ནི་རང་གི་ལྷ་བསྒྲུབ་པར་བྱ་བ་ཐམས་ཅད་ལ་ཡང་ལྷ་ཇི་ལྟ་བ་དེ་བཞིན་དུ་བྱ་བར་དམ་བཅའ་བའི་སྙིང་སྟོབས་ཆེན་པོ་བཅས་ཏེ། དེ་ནས་དེ་བཞིན་དུ་སྒྲུབ་པར་བྱེད་པས་གྲུབ་པར་འགྱུར་བ་ཡིན་ཏེ། ཇི་སྐད་དུ། བླ་མེད་བྱང་ཆུབ་བསྒྲུབ་པ་ནི། །དམ་བཅས་རྣམས་དང་སེམས་ཀྱིས་སོ། །ཞེས་གསུངས་པ་ལྟ་བུའོ། །དེ་ལ་རིགས་དྲུག་པོ་སོ་སོའི་ཡེ་ཤེས་ནི་དཔལ་རྡོ་རྗེ་སེམས་དཔའ་ནི་རྗེས་སུ་ཆགས་པར་བྱའོ་ཞེས་བྱ་བ་སྟེ། རྡོ་རྗེ་སེམས་དཔའི་ཡེ་ཤེས་ནི་ཆགས་པ་ཆེན་པོའོ། །དེ་ཇི་ལྟ་བ་བཞིན་དུ། བདག་གིས་རྗེས་སུ་ཆགས་པར་བྱའོ་ཞེས་དམ་བཅས་ནས་དེ་བཞིན་དུ་རྗེས་སུ་བྱེད་པ་ནི་རྡོ་རྗེ་སེམས་དཔའི་ཡེ་ཤེས་ཀྱི་ཕྱག་རྒྱའོ། །དེ་བཞིན་དུ་གཞན་ལ་ཡང་སྦྱར་ཏེ། དེ་ལ་རྗེས་སུ་ཆུད་པར་བྱའོ། །ཞེས་བྱ་བ་ནི་དེ་བཞིན་གཤེགས་པ་ཡིན་ཏེ། དེ་ལ་སངས་རྒྱས་ཀྱི་ཡེ་ཤེས་ནི་ཕྱིན་ཅི་མ་ལོག་པར་ཁོང་དུ་ཆུད་པའི་མཚན་ཉིད་དེ། དེ་བཞིན་དུ་བདག་གིས་ཀྱང་རྗེས་སུ་ཆུད་པར་བྱའོ། །ཞེས་དམ་བཅའ་སྟེ་རྗེས་སུ་བསྒྲུབ་པ་ནི་དེའི་ཕྱག་རྒྱའོ། །རྗེས་སུ་སྦྱོར་བར་བྱའོ་ཞེས་བྱ་བ་ནི་ཧེ་རུ་ཀའི་སྟེ། ཧེ་རུ་ཀའི་ཡེ་ཤེས་ནི་སྤྱོད་པའི་མཆོག་གི་མཚན་ཉིད་དེ། ཐབས་དང་ཤེས་རབ་མི་གཉིས་པའི་རྣལ་འབྱོར་རོ། །དེ་བས་ན་དཔལ་ཧེ་རུ་ཀ་ནི་རྣལ་འབྱོར་གྱི་དབང་ཕྱུག་དམ་པ་ཞེས་གསུངས་པའི་ཕྱིར། རྗེས་སུ་སྦྱོར་བའི་ཡེ་ཤེས་སོ། །དེ་བཞིན་དུ་བདག་གིས་ཀྱང་རྗེས་སུ་སྦྱར་བར་བྱའོ། །ཞེས་དམ་བཅའ་སྟེ་རྗེས་སུ་བསྒྲུབ་པ་དེའི་ཕྱག་རྒྱའོ། །རྗེས་སུ་སྦྱར་བར་བྱའོ་ཞེས་བྱ་བ་ནི་པདྨའི་རིགས་ཀྱི་སྟེ། རྡོ་རྗེ་ཆོས་ཀྱི་ཡེ་ཤེས་ནི་དག་པའི་ཆོས་ཀྱི་མཚན་ཉིད་དོ། །དེ་བཞིན་དུ་བདག་གིས་ཀྱང་རྗེས་སུ་སྦྱར་བར་བྱའོ་ཞེས་དམ་བཅས་ཏེ་དེ་བཞིན་ཏུ་བསྒྲུབ་པ་ནི་དེའི་ཕྱག་རྒྱའོ། །
རྗེས་སུ་ཡི་རང་བྱའོ། །ཞེས་པ་ནི། རྡོ་རྗེ་ཉི་མའི་སྟེ་རིན་པོ་ཆེའི་རིགས་ཀྱི་ཡེ་ཤེས་ནི་འབྱོར་པ་ཕུན་སུམ་ཚོགས་པས་ཐམས་ཅད་ཀྱི་རེ་བ་སྐོངས་ཤིང་ཡི་རང་བར་བྱེད་པ་སྟེ། དེ་བཞིན་བདག་གིས་ཀྱང་རྗེས་སུ་ཡི་རང་བར་བྱའོ་ཞེས་དམ་བཅས་ཏེ་སྒྲུབ་པར་བྱེད་པ་ནི་དེའི་ཕྱག་རྒྱའོ། །རྗེས་སུ་གཞོམ་པར་བྱའོ་ཞེས་པ་ནི་དཔལ་རྟ་མཆོག་གི་སྟེ། རྟ་མཆོག་གི་ཡེ་ཤེས་ནི་བརྟུལ་ཕོད་པའི་ལས་ཀྱིས་འཇོམས་པར་བྱེད་པ་སྟེ། དེ་བཞིན་དུ་བདག་གིས་ཀྱང་རྗེས་སུ་གཞོམ་པར་བྱའོ་ཞེས་དམ་བཅས་ནས་་དཔལ་རྟ་མཆོག་གི་ཕྱག་རྒྱའི་ཆ་ལུགས་ཐམས་ཅད་དེ་བཞིན་དུ་རྗེས་སུ་བྱ་སྟེ། བསྒྲུབ་ནས་འགྲུབ་པར་འགྱུར་རོ་ཞེས་བྱ་བའི་དོན་ཏོ། །ཡེ་ཤེས་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་རྣམ་པར་ཤེས་པ་ཡེ་ཤེས་ཀྱི་ཕྱག་རྒྱ་སྟོན་ཏོ། དེ་ལ་འདིའི་རང་གི་ངོ་བོ་ནི། པྲ་སེ་ནའི་དངོས་གྲུབ་བོ། །འདིའི་རིགས་གང་གི་ཡིན་པ་ནི་དཔལ་རྡོ་རྗེ་སེམས་དཔའི་སྟེ། འདིར་རིགས་ཐམས་ཅད་ཀྱི་རྣམ་པར་ཤེས་པའི་ཕྱག་རྒྱ་ནི་མ་བཤད་ཀྱི་དཔལ་རྡོ་རྗེ་སེམས་དཔའ་ཉིད་དང་དེའི་ཁྱད་པར་ལས་རྡོ་རྗེ་ཆོས་ལྡན་པའི་ཆོས་ལ་མངའ་བརྙེས་པ་ཡིན་པས། །དེའི་ཕྱག་རྒྱ་པྲ་སེ་ན་མཐོང་བར་བཤད་དོ། །འདིར་གང་དུ་སྦྱར་བ་ནི་རྣལ་འབྱོར་པ་རྣམས་ཀྱིས་དགོས་དོན་ཆེ་ཕྲ་ཐམས་ཅད་མཐོང་བར་འདོད་པ་ལ་སྦྱར་རོ། །
ད་ནི་ཐམས་ཅད་བསྲུང་བ་ཡེ་ཤེས་ཀྱི་ཕྱག་རྒྱ་སྟོན་ཏེ། འདི་ནི་སངས་རྒྱས་ཀྱི་མཛད་པའི་ཕྲིན་ལས་ཀྱི་བདག་ཉིད་དངོས་གྲུབ་ཕྲན་ཚེགས་ལ་སྦྱར་བའོ། །འདི་ཡང་རིགས་དྲུག་གི་བསྲུང་བ་སྟེ་དེ་ལ་རྡོ་རྗེ་ཐལ་ཆེན་གྱི་བསྲུང་བ་དང་། བདུད་རྩི་ཆུའི་བསྲུང་བ་དང་། དོན་ཐམས་ཅད་གྲུབ་པ་ཞེས་བྱ་བ་ཉུང་དཀར་རྒྱལ་པོའི་བསྲུང་བ་དང་། ཕྱག་རྒྱའི་ལྟ་སྟངས་ཀྱི་བསྲུང་བ་དང་། གསང་བའི་སྦྱོར་བའི་བསྲུང་བ་རྣམས་ནི་དཔལ་རྡོ་རྗེ་སེམས་དཔའི་བསྲུང་བར་གསུངས་ཏེ། འདི་ནི་སྤྱི་དང་ས་འཛིན་ཙམ་སྟེ་རིགས་ཐམས་ཅད་ལ་ཡང་ཚང་བར་སྦྱར་བར་བྱའོ། །རིགས་སོ་སོ་རང་རང་གི་ཕྱག་རྒྱའི་བསྲུང་བ་རྣམས་ནི་དཀྱུས་ཉིད་ལས་གསལ་བར་སྨོས་ཏེ་སོ་སོར་སྦྱར་མི་དགོས་སོ། །
ད་ནི་ཐམས་ཅད་གསོ་བྱེད་ཡེ་ཤེས་ཀྱི་ཕྱག་རྒྱ་སྟོན་ཏེ། འདི་ཡང་སྔ་མ་བཞིན་ཏེ། ཁྱད་པར་ནི་གསོ་བའི་ཆོ་ག་གཙོར་བྱས་པའོ། །གང་གི་ཡིན་པ་ནི་དཔལ་རྡོ་རྗེ་སེམས་དཔའ་ཉིད་ཀྱི་ཕྱག་རྒྱ་སྟེ། རྣམ་པར་སྣང་མཛད་ཀྱི་ཕྱག་རྒྱ་དང་། ཧེ་རུ་ཀའི་ཁྲོ་གཉེར་གྱི་ཕྱག་རྒྱ་འབྱུང་བའང་རིགས་ཀྱི་དབང་དུ་གསུངས་པ་མ་ཡིན་ཏེ། བསྲུང་བའི་ཕྱག་རྒྱ་ཙམ་དུ་སྨོས་པར་ཟད་དོ། །དེ་ལ་དུག་གསོ་བའི་སྐབས་སུ། འབར་དང་འདུལ་དང་བཅིང་བ་དང་། །བཟའ་བས་དུག་རྣམས་མེད་པར་བྱེད། །ཅེས་བྱ་བ་ནི་དུག་གི་ལས་བཞི་སྟེ། འདི་ལྟར་འབར་བས་དུག་མེད་པརབྱ་བ་དང་། འདུལ་བས་དུག་མེད་པར་བྱ་བ་དང་། འཆིང་བས་དུག་མེད་པར་བྱ་བ་དང་། ཟ་བས་དུག་མེད་པར་བྱ་བའོ། །དེ་ལ་འབར་བས་དུག་འཇིལ་བ་ནི་བལྟ་བ་ཙམ་གྱིས་སོ། །འདུལ་བས་དུག་འཇིལ་བ་ནི་རིགས་སྔགས་སྨྲས་པ་ཙམ་གྱིས་སོ། །འཆིང་བས་དུག་འཇིལ་བ་ནི། ཕྱག་རྒྱས་བྱབ་བས་སོ། །ཟོས་པས་དུག་འཇིལ་བ་ནི། ཟོས་པས་མེད་པར་བྱེད་པའོ། །དུག་གི་རིགས་ཀྱང་འདི་བཞི་སྟེ། དུག་ཁ་ཅིག་ནི་བདག་གཞན་གྱིས་མཐོང་བས་འཛིན་ཏོ། །ཁ་ཅིག་ནི་ཁ་རླུངས་ཕོག་པས་འཛིན་ཏོ། །ཁ་ཅིག་ནི་རེག་པས་འཛིན་ཏོ། །ཁ་ཅིག་ནི་མཆེ་བས་ཕུག་ཅིང་རྨ་སྲོལ་དོད་པས་འཛིན་ཏོ། །དུག་རྣམ་པ་བཞི་པོ་འདི་ནི་འདི་དག་ལ་དབང་བྱེད་པའི་ཀླུ་ཆེན་པོ་རྣམས་ཀྱི་མཚན་ཉིད་ཀྱང་ཡིན་ནོ་ཞེས་འབྱུང་ངོ་། །གཞན་ཡང་ཐབས་ཀྱི་ཚུལ་ཡང་ཡིན་ཏེ་འབར་བས་སྲེག་གོ །འདུལ་བས་རྣམ་པ་གཞན་དུ་འགྱུར་རོ། །འཆིང་བས་མཐུ་མེད་པར་གནོན་ཏོ། །ཟ་བས་མི་སྣང་བར་བྱེད་དོ། །དུག་གི་ལས་བཞི་པོ་དེ་དག་ཀྱང་གང་གིས་བྱེད་ཅེ་ན། འབར་བའི་ཚུལ་སྟོན་འབེབས་བཅས་པས། །ཞེས་གསུངས་ཏེ། དེ་ལ་འོད་ཟེར་འབར་བ་དང་བདུད་རྩི་འབེབས་པ་གཉིས་སུ་བཅས་པས་དུག་དབྱུང་བར་བྱའོ་ཞེས་པའི་དོན་ཏོ། །དེ་གང་ལས་ཤེ་ན། གཡས་པ་ཡི་ནི་ལག་པ་ཡིས། །ཀླུ་ཡི་གདེངས་ཀ་ལྟ་བུར་བྱ། །ཞེས་ཏེ། གདེངས་ཀའི་ཕྱག་རྒྱ་ལས་འོད་ཟེར་འབར་བ་བྱུང་བས་དུག་བསྲེག་ཅིང་བདུད་རྩི་བབས་པས་གསོ་ཞེས་བྱ་བའི་དོན་ཏོ། །
ད་ནི་མཚོན་ཆ་ཡེ་ཤེས་ཀྱི་ཕྱག་རྒྱ་སྟོན་ཏེ། འདི་ཡང་མཚོན་ཆའི་ཐབས་དེ་དག་ཉིད་མནན་པ་དང་བཟློག་པ་ལ་སོགས་པས་ལས་ཀྱི་ཕྱག་རྒྱ་སྟེ། རང་གི་ལྷའི་ཏིང་ངེ་འཛིན་དུ་གནས་ནས་ཕྱག་རྒྱ་འདི་དག་གཟུང་ཡང་རུང་མ་གཟུང་ཡང་རུང་སྟེ། ཐབས་འདི་ལྟར་བྱེད་པས་ཇི་ལྟར་འདོད་པ་བཞིན་དུ་བཟློག་པ་དང་མནན་པ་དང་དབྲོག་པ་ལ་སོགས་པའི་བྱ་བ་བྱེད་དོ། །ཞེས་བྱ་བའི་དོན་ཏོ། །དེ་ལ། ཕྱག་རྒྱ་ལྔ་ལ་རབ་ཏུ་གནས། །ཞེས་བྱ་བ་ནི་དགྲ་ཆ་ལྔ་ཉིད་ཕྱག་རྒྱ་ཡིན་པའི་དོན་ཏོ། །འབིགས་པ་བཅུ་ཡི་རྒྱ་མཆོག་གིས། །ཞེས་བྱ་བ་ནི་མདའི་ཐབས་ཀྱི་ཕྱག་རྒྱ་བཅུ་སྟེ། དེ་ཡང་། དབྱིབས་དང་བདེ་བླག་སྦྱོར་བ་དང་། །ཀུན་ཏུ་སྦྱོར་དང་འདྲེན་དང་མྱུར། །འགེངས་དང་འཕེན་དང་གསལ་བའོ། །ཞེས་སྨོས་པ། རང་གི་ཐབས་དགུ་དང་སྤྱིའི་སྟབས། གྲུ་བཞི་པ་ལ་རྣོ་བ་དང་། དེ་བཞིན་ཀུན་ནས་བསྐོར་བར་བྱ། །གཡས་ཕྱོགས་ནས་ནི་མདའ་བསྐོར་ནས། །སྨད་དེ་དེ་བཞིན་བསྟོད་པ་དང་། །རྐང་པས་མནན་པ་མིན་པས་གནས། །ཞེས་བྱ་བ་ནི་གོང་མ་ལྟ་བུའི་ཕྱག་རྒྱ་རེ་རེའང་ཀུན་ནས་བསྐོར་བའི་སྟབས་དང་ལྡན་པར་བྱ་སྟེ། དེ་ལྟར་བཅུའི་སྒོ་ནས་སྦྱོར་བར་བྱའོ། །མཚོན་ཆ་ཐམས་ཅད་ཡེ་ཤེས་ཀྱི་ཕྱག་རྒྱ་བཤད་ཟིན་ཏོ། །
ད་ནི་ལས་ཐམས་ཅད་ཡེ་ཤེས་ཀྱི་ཕྱག་རྒྱ་སྟོན་ཏེ། འདི་ཡང་རིགས་རྣམ་དྲུག་གི་ལས་ཀྱི་ཕྱག་རྒྱའི་བདག་ཉིད་ཁུ་ཚུར་རྣམ་པ་དྲུག་ཡིན་ནོ། །གང་དུ་སྦྱར་བ་ནི་རིགས་སོ་སོ་རང་རང་གི་ལས་ཀྱི་དངོས་གྲུབ་ལ་སྦྱར་རོ། །འདི་རྣམས་ཀྱི་ངོ་བསྟན་པ་ནི་གོང་དུའང་དྲངས་ཏེ་བཤད་ཟིན་ཏོ། །
ད་ནི་དཔལ་རྡོ་རྗེ་རྣོན་པོའི་ཕྱག་རྒྱ་ཞེས་བྱ་བ་རྡོ་རྗེ་ལས་ཀྱི་ཕྱག་རྒྱ་སྟོན་ཏེ། འདིའང་རང་གི་རིགས་ཀྱི་ཕྱག་རྒྱར་གནས་ནས། རྐང་པ་གཡས་གཡོན་བརྐྱང་བསྐུམ་དང་། འདེགས་གནོན་གྱི་སྟབས་ཀྱིས་གང་ནན་པར་འདོད་པའི་གཟུགས་བརྙན་མནན་པའམ། བསམས་ཀྱང་རུང་སྟེ། མནན་ན་ཐམས་ཅད་མནན་པར་འགྱུར། བདག་གི་ལོངས་སྤྱོད་དུ་ཉེ་བར་སྤྱོད་དོ། །ཞེས་པའི་དོན་ཏོ། །དེ་ལ་འདིར་དཔལ་རྡོ་རྗོ་སེམས་དཔའི་སྦྱོར་བས་རིགས་ལྔའི་སངས་རྒྱས་མནན་ནས་དེའི་ཡུམ་རྣམས་ཕྲོགས་ཏེ་སྤྱད་པར་གསུང་པའང་ཡོན་ཏན་གྱི་ཆེ་བ་སྤྱོས་པའང་ཡིན་ལ། ཕྱག་རྒྱ་ཆེན་པོའི་དངོས་གྲུབ་ཐོབ་པའི་མཚན་ཉིད་ཀྱང་ཡིན་ནོ། །བྱང་ཆུབ་ཕ་རོལ་ཕྱིན་པ་དང་། །གྲུབ་དང་གཟུངས་དང་ས་རྣམས་དང་། །རིགས་དང་ཕྱག་རྒྱ་རྣམས་མནན་ནས། །ཞེས་བྱ་བ་ནི་སངས་རྒྱས་ཀྱི་ཡུམ་ཐམས་ཅད་ལ་སྤྱོད་པ་སྟེ། དེ་ལ་བྱང་ཆུབ་ནི་ཆོས་ཀྱི་སྐུ་མྱ་ངན་ལས་འདས་པའི་མཚན་ཉིད་དོ། །དེ་ཡང་མོའི་རྟགས་ཀྱིས་བསྟན་ལ། དེ་ཉིད་ཐབས་ལ་མཁས་པའི་རྒྱལ་བས་མཚན་མའི་ཕྱག་རྒྱར་བསྟན་པའང་ཡུམ་དབྱིངས་ཀྱི་དབང་ཕྱུག་མ་ལ་སོགས་པ་ལྷ་མོའི་སྐུར་བསྟན་ཏེ་དེ་དག་ཀྱང་རྩལ་གྱིས་མནན་ཏེ་བདག་གི་ལོངས་སྤྱོད་དུ་སྤྱོད་དོ། །ཞེས་སྦྱར་རོ། །ཕ་རོལ་ཕྱིན་པ་དང་ཞེས་བྱ་བ་ནི་ཤེས་རབ་ལ་སོགས་པའི་ཕ་རོལ་ཏུ་ཕྱིན་པ་དྲུག་དང་བཅུ་ནི་ལམ་དང་འབྲས་བུའི་ཆོས་ཀྱི་མཚན་ཉིད་དེ། འདིའང་མོའི་རྟགས་ཀྱིས་བསྟན་ལ། དེ་ཉིད་ཐབས་ལ་མཁས་པས་མཚན་མའི་ཕྱག་རྒྱར་བསྟན་པའང་ཡུམ་ཆེན་མོ་ཤེས་རབ་ཀྱི་ཕ་རོལ་ཏུ་ཕྱིན་མ་དང་། སྦྱིན་པའི་ཕ་རོལ་ཏུ་ཕྱིན་མ་ལ་སོགས་པ་ཕ་རོལ་ཏུ་ཕྱིན་པའི་ལྷ་མོ་རྣམས་སུ་བསྟན་ཏོ། །གྲུབ་དང་ཞེས་བྱ་བ་ནིདངོས་གྲུབ་ནི་ཐོབ་པར་བྱ་བའི་ཆོས་འབྲས་བུའི་མཚན་ཉིད་དེ་དེ་ཡང་མོའི་རྟགས་ཀྱིས་བསྟན་ལ། དེའི་མཚན་མའི་ཕྱག་རྒྱ་ལ་ལྷ་མོའི་སྐུར་འབྱུང་སྟེ། གཞུང་སོ་སོ་དག་ནས་གྲགས་པའི་གྲུབ་པའི་ལྷ་མོ་རྣམས་སོ། །གཟུངས་དང་ཞེས་བྱ་བ་ནི་ཚིག་གི་གཟུངས་དང་དོན་གྱི་གཟུངས་ལ་སོགས་པ་ལམ་དང་འབྲས་བུའི་ཆོས་ཏེ། དེ་དག་ཀྱང་མོའི་རྟགས་ཀྱིས་སྟོན་ཅིང་ལྷ་མོའི་སྐུར་བསྟན་པ་གཟུངས་ཀྱི་ལྷ་མོ་རྣམས་སོ། །ས་རྣམས་ཞེས་བྱ་བ་ནི་རབ་ཏུ་དགའ་བ་དང་དྲི་མ་མེད་པ་ལ་སོགས་པ་བྱང་ཆུབ་སེམས་དཔའི་ས་ནས་སངས་རྒྱས་ཀྱི་སའི་བར་དག་སྟེ། དེ་དག་ཀྱང་མོའི་རྟགས་ཀྱིས་བསྟན་ཅིང་དེ་ཉིད་ཐབས་ལ་མཁས་པས་མཚན་མའི་གཟུགས་སུ་བསྟན་པའང་ཡུམ་ཆེན་མོ་རབ་ཏུ་དགའ་མ་དང་། དྲི་མ་མེད་མ་ལ་སོགས་པ་རྣམས་ཀྱི་ལྷ་མོ་རྣམས་སོ། །རིག་དང་ཞེས་བྱ་བ་ནི་ཤེས་རབ་དང་ཡེ་ཤེས་ཀྱི་མཚན་ཉིད་རིག་སྔགས་ཏེ། དེའང་མོའི་རྟགསཀྱིས་བསྟན་ཅིང་ལྷ་མོའི་སྐུར་སྣང་བའི་རིག་སྔགས་ཀྱི་ལྷ་མོ་རྣམས་སོ། །ཕྱག་རྒྱ་ཞེས་བྱ་བ་ནི་རྒྱས་འདེབས་པ་དང་མཉེས་པར་བྱེད་པའི་བདག་་ཉིད་དེ་དེའང་མོའི་རྟགས་ཀྱིས་བསྟན་ཅིང་ལྷ་མོའི་སྐུར་སྣང་བ་དེ་བཞིན་གཤེགས་པ་ཐམས་ཅད་མཉེས་པར་བྱེད་པའི་ཡེ་ཤེས་ཀྱི་ཕྱག་རྒྱ་མ་ལ་སོགས་པའོ། །དེ་དག་ལ་སོགས་པའི་ལྷ་མོ་རྣམས་ལའང་སྤྱོད་ཅིང་འཇིག་རྟེན་གྱི་དབང་ཕྱུག་ཆེན་པོ་ལ་སོགས་པ་མནན་ནས་དེ་དག་གི་ལོངས་སྤྱོད་རྣམས་འཕྲོག་ཏེ་སྤྱོད་དོ་ཞེས་བྱ་བའི་དོན་ཏོ། །
ད་ནི་ཕྱག་རྒྱ་ཉི་ཤུ་རྩ་བརྒྱད་ཀྱི་ཐ་མ་དངོས་གྲུབ་ཐམས་ཅད་ཡེ་ཤེས་ཀྱི་ཕྱག་རྒྱ་སྟོན་ཏེ། འདིའང་རིགས་སོ་སོའི་དམ་ཚིག་གི་ཕྱག་རྒྱའི་ཚུལ་གྱིས་རང་གི་དངོས་གྲུབ་ལ་སྦྱར་བའོ། །དེ་ཡང་རིགས་དྲུག་གི་ཕྱག་རྒྱ་སྟེ། དེ་ལ། ཁུ་ཚུར་སྙིང་གར་བཅངས་པ་ནི། །བུད་མེད་ཕྱག་རྒྱར་དེ་བཤད་དེ། །ཞེས་བྱ་བ་ནི་དཔལ་རྡོ་རྗེ་སེམས་དཔའི་ཕྱག་རྒྱ་ཆགས་པ་ཆེན་པོའི་དངོས་གྲུབ་ལ་སྦྱོར་བའི་ཕྱག་རྒྱའོ། །དཔལ་ལྡན་པདྨ་སྣ་ཚོགས་འཛིན། །ཞེས་བྱ་བ་ལ་སོགས་པ་ནི་སངས་རྒྱས་ཀྱི་དངོས་གྲུབ་ཀྱི་ཕྱག་རྒྱ་སྟེ། གཡོན་པ་བཏེག་པའི་ཁུ་ཚུར་གྱིས་སྣ་ཚོགས་པདྨོ་གཟུང་སྟེ། ཁུ་ཚུར་གཡས་པ་བསྒྲེང་བའོ། །གཡོན་པ་དྲིལ་བུ་སྒྲ་སྒྲོགས་ཤིང་། །ཞེས་བྱ་བ་ལ་སོགས་པ་ནི་ཧེ་རུ་ཀའི་སྒྱུ་མའི་དབང་ཕྱུག་གི་ཕྱག་རྒྱའོ། །
ལག་པ་གཡོན་པ་བརླ་ལ་བཞག །ཅེས་བྱ་བ་ལ་སོགས་པ་ནི་རྡོ་རྗེ་ཆོས་ཀྱི་དྲི་མ་ཐམས་ཅད་སེལ་བའི་ཕྱག་རྒྱའོ། །བདག་གི་སྙིང་གར་འདྲེན་ཚུལ་དུ། །ཞེས་བྱ་བ་ལ་སོགས་པ་ནི་རྡོ་རྗེ་ཉི་མའི་རེ་བ་སྐོང་བའི་ཕྱག་རྒྱའོ། །བདག་གི་སྙིང་ཁར་འདྲེན་ཚུལ་དུ། །པད་མོ་སྣ་ཚོགས་དམ་པ་འཛིན། །ཞེས་བྱ་བ་ལ་སོགས་པ་ནི་དཔལ་རྟ་མཆོག་གི་དབང་ཕྱུག་དམ་པའི་ཕྱག་རྒྱའོ། །སངས་རྒྱས་རྣམ་པར་འཕྲུལ་པ་ཞེས་བྱ་བ། ཀུན་ཏུ་སྣ་ཚོགས་དམ་ཚིག་གི་རྟོག་པ་སྟེ་དགུ་པའོ། །
ད་ནི་ཕྱག་རྒྱ་རྣམ་པར་འཕྲུལ་པ་ཀུན་ནས་བསྡུས་པ་བསྟན་པ་རྒྱུད་དེའི་ཕྱི་མ་ལྟ་བུ་ཕྱག་རྒྱ་དགྲོལ་བ་སྒྲུབ་པའི་ཕྱག་རྒྱ་བསྟན་པ་སྟེ། ཕྱག་རྒྱ་ཆེན་པོ་དང་དམ་ཚིག་གི་ཕྱག་རྒྱ་བསྡུས་པ་ཡིན་ཏེ། དེ་ལ་ཕྱག་རྒྱ་དགྲོལ་བ་ཞེས་བྱ་བའང་ཕྱག་རྒྱ་ཆེན་པོ་ཐམས་ཅད་བཅས་པ་བསྡུས་པ་ཡིན་ལ། སྒྲུབ་པའི་ཕྱག་རྒྱའང་དེ་ཉིད་དང་དམ་ཚིག་གི་ཕྱག་རྒྱ་བསྡུས་པ་ཡིན་ནོ། །དེ་བས་ན་འདི་ནི་གང་དག་ཟབ་ཅིང་རྒྱ་ཆེ་བ་ལ་མི་མོས་ཤིང་ཁོ་རེ་ཆུང་བ་རྣམས་ཕྱག་རྒྱ་འདི་ཙམ་ཞིག་ལ་བརྟེན་ཏེ་དཔལ་རྡོ་རྗེ་སེམས་དཔར་བྱིན་གྱིས་བརླབས་ནས་དངོས་གྲུབ་ཐམས་ཅད་བསྒྲུབ་པར་བྱ་བའི་ཕྱིར་རྟོག་པ་བཅུ་པ་འདི་བསྟན་ཞེས་ཤེས་པར་བྱའོ། །དེ་ཉིད་བསྟན་པའི་ཕྱིར། དེ་ནས་ཀུན་ཏུ་སྣ་ཚོགས་འདི། །ཞེས་བྱ་བ་ལ་སོགས་པ་གསུངས་ཏེ། དེ་ལ་ལེའུ་འདིར་གོང་གི་ཕྱག་རྒྱ་ཐམས་ཅད་བསྡུས་པ་གཉིས་གསུངས་པ་ལ། ཕྱག་རྒྱ་ཆེན་པོ་ཐམས་ཅད་བསྡུས་པ་ཕྱག་རྒྱ་ཡོངས་སུ་དགྲོལ་བ་ཞེས་བྱ་བ་དང་། དམ་ཚིག་གི་ཕྱག་རྒྱ་ཐམས་ཅད་བསྡུས་པ་དཔལ་རྡོ་རྗེ་སྤྱན་གྱི་ཕྱག་རྒྱ་གཉིས་སོ། །དེ་ལ་ཕྱག་རྒྱ་ཆེན་པོ་བསྡུས་པ་ཕྱག་རྒྱ་དགྲོལ་བ་ནི། སྨིན་མ་མིག་དང་སོ་དང་མཆུ། །ཁ་དང་ལུས་དང་རྐང་ལག་གིས། །ཆ་ལུགས་བཞིན་དུ་གར་བྱེད་པས། །ཕྱག་རྒྱ་ཐམས་ཅད་ཡོངས་སུ་དགྲོལ། །ཞེས་གསུངས་པ་སྟེ། ཡན་ལག་ཐམས་ཅད་ཀྱི་སྒོ་ནས་དཔལ་རྡོ་རྗེ་སེམས་དཔའི་ཆ་ལུགས་ཇི་ལྟ་བ་བཞིན་དུ་བསྒྱུར་བས་དེ་ཉིད་ཀྱི་དངོས་གྲུབ་ཐོབ་པར་འགྱུར་བའོ། །དེ་ལ་ཕྱག་རྒྱ་ཐམས་ཅད་ཡོངས་སུ་དགྲོལ་ཞེས་བྱ་བ་ནི་རྣལ་འབྱོར་སྤྱིའི་རྒྱུད་ཁ་ཅིག་ལས་ཕྱག་རྒྱ་དགྲོལ་བ་རྣལ་འབྱོར་པའི་ཁྲུས་ཀྱི་ཆོ་གར་བཤད་དེ། 
དང་པོར་རྣམ་པར་སྨིན་པའི་ལུས་ལ་ལྷའི་མཚན་ཉིད་ཀྱི་ཕྱག་རྒྱས་བཏབ་སྟེ་རང་གི་བྱ་བ་ལ་སྦྱར་ནས། དེ་ནས་བག་མེད་པ་ལ་སོགས་པའི་དྲི་མས་མི་གོས་པར་བྱ་བའི་ཕྱིར་ཕྱག་རྒྱ་དེ་རྣམས་རང་རང་གི་འབྱུང་གནས་སུ་དགྲོལ་བ་བཤད་པའང་ཡོད་ན་འདིར་དེ་ལྟ་བུའི་དགོས་པ་མ་ཡིན་ཏེ། དེ་བས་ན་འདིར་ཡོངས་སུ་དགྲོལ་བ་ཞེས་པ་ནི་ཕྱག་རྒྱའི་ལས་ཉིད་བསྟན་པ་སྟེ། འདི་ལྟར་ཕྱག་རྒྱའི་ལས་ཀྱི་སྒོ་ནས་ངེས་པའི་ཚིག་སྟོན་པ་ན། མུ་དྲ་ཞེས་བྱ་བའི་ཡི་གེའི་སྒྲ་ལས་འདེབས་པར་བྱེད་པས་ཕྱག་རྒྱ་ཞེའམ། བཅིངས་པ་ལས་གྲོལ་བར་བྱེད་པས་ཕྱག་རྒྱ་ཞེའམ། མགུ་བས་ཕྱག་རྒྱ་ཞེའམ། འཇོམས་པས་ཕྱག་རྒྱ་ཞེས་བྱ་བ་ལ་སོགས་པ་ལས་ཀྱི་སྒོ་དུ་མ་ལ་འཇུག་པས་དེ་བས་ན་འདིར་ནི་ཡོངས་སུ་དགྲོལ་བ་ཞེས་བྱ་བ་ཕྱག་རྒྱའི་ལས་ཉིད་ཡིན་ཏེ། ཕྱག་རྒྱ་དང་བྲལ་བར་བྱ་བ་ནི་མ་ཡིན་ནོ། །སངས་རྒྱས་ཀུན་དང་མཉམ་སྦྱོར་བས། །སངས་རྒྱས་ཀུན་དང་མཉམ་པར་འགྱུར། །སངས་རྒྱས་ཀུན་དང་མཉམ་པས་ན། །སངས་རྒྱས་ཐམས་ཅད་རབ་ཏུ་འགྲུབ། །ཅེས་བྱ་བ་ནི། ཐབས་གང་གིས་བསྒྲུབ་པ་དང་། ཐབས་དེ་ཅིའི་ཕྱིར་གྲུབ་པའི་གཏན་ཚིགས་བསྟན་པ་སྟེ། དེ་ལ་ཐབས་གང་གིས་བསྒྲུབ་པ་ནི། སངས་རྒྱས་ཀུན་དང་མཉམ་པར་སྦྱར་ཞིང་བསྒོམས་པས། སངས་རྒྱས་ཀུན་དང་མཉམ་པར་འགྱུར། འགྲུབ་པར་འགྱུར། ཞེས་བྱ་བའི་དོན་ཏོ། དེ་ལ་འདི་སྐད་དུ། སངས་རྒྱས་དང་མཉམ་པར་སྒོམ་པས་སངས་རྒྱས་སུ་ཇི་ལྟར་འགྱུར། བྲན་མོ་དབུལ་མོས་རྒྱལ་པོ་དང་འདྲ་བར་ང་རྒྱལ་བྱས་པས་ཅི་ཞིག་ཐོབ་པར་འགྱུར། ཞེས་བརྩད་པའི་གནས་ལ། སངས་རྒྱས་ཀུན་དང་མཉམ་པས་ན། །ཞེས་གཏན་ཚིགས་བརྗོད་པ་སྟེ། འདིར་མི་མཉམ་པ་དང་མཉམ་པར་བསྒོམ་པས་འཐོབ་པ་ནི་མ་ཡིན་གྱི། མཉམ་པ་ཉིད་དུ་དེ་ལྟར་མ་ཤེས་ཤིང་མི་སྣང་བ་ལ། ཤེས་ཤིང་རྟོགས་པར་བྱས། རྟོགས་པས་གོམས་པར་བྱས། གོམས་པས་ཀློང་དུ་གྱུར་པར་བྱས་ན་མཉམ་པར་འགྱུར་ཏེ། དེ་བས་ན་འདིའི་གཏན་ཚིགས་ནི། སངས་རྒྱས་དང་མཉམ་པ་རང་ཡིན་ནོ། །ཚུལ་འདི་ནི་འཕགས་པ་སྡོང་པོ་བཀོད་པ་ལས་ཀྱང་། གང་ཞིག་བདག་དང་སངས་རྒྱས་རྣམས། །རང་བཞིན་མཉམ་པར་རབ་གནས་ཤིང་། །མི་གནས་ལེན་པ་མེད་པ་སྟེ། །དེ་དག་བདེ་བར་གཤེགས་པར་འགྱུར། །གཟུགས་དང་ཚོར་བ་འདུ་ཤེས་དང་། །རྣམ་པར་ཤེས་དང་སེམས་པ་དག །གྲངས་མེད་དེ་བཞིན་གཤེགས་པ་རྣམས། །དེ་དག་ཐུབ་པ་ཆེན་པོར་འགྱུར། །ཞེས་གསུངས་པ་ལྟ་བུ་སྟེ། བདག་དང་སངས་རྒྱས་ཁྱད་པར་མེད་པ་རྟོགས་ནས་དེ་ལྟ་བ་ཉིད་དུ་གནས་པ་ཉིད་ལམ་གྱི་དམ་པ་ཡིན་ནོ། །ཞེས་ཤེས་པར་བྱའོ། །དམ་ཚིག་གི་ཕྱག་རྒྱ་ཐམས་ཅད་བསྡུས་པ་དཔལ་རྡོ་རྗེ་སྤྱན་གྱི་ཕྱག་རྒྱ་ནི། དཔལ་ལྡན་གཡོན་པ་འགྱིང་དང་བཅས། །དཔལ་ལྡན་ལག་པ་གཡས་པ་ཡི། །པདྨོ་ཁུ་ཚུར་དཔྲལ་བར་བཞག །བདག་གི་མིག་ནི་གྱེན་དུ་བལྟ། །འདི་ནི་རྡོ་རྗེ་སེམས་དཔའ་ཡི། །སངས་རྒྱས་ཐམས་ཅད་སྒྲུབ་པའོ། །ཞེས་བྱ་བ་སྟེ། དེ་ལ་ལག་པ་གཡོན་པ་དཀུར་བརྟེན་ཏེ། གཡས་པ་ཁུ་ཚུར་ཕྱག་རྒྱ་བཅས་ཏེ་དཔྲལ་བར་བཞག་གོ །པདྨོའི་ཁུ་ཚུར་ནི། བཏེག་པའི་ཁུ་ཚུར་བཅངས་པ་ལས། །མཐེ་བོང་དག་ལ་གུང་མོ་བཞག །པདྨའི་ཁུ་ཚུར་གྲུབ་པ་སྟེ། །ཞེས་གསུངས་པ་སྟེ། གོང་དུ་བསྟན་པ་བཞིན་ཁུ་ཚུར་ལས་མཛུབ་མོ་ཅུང་ཟད་བཀྱེད་དེ་མཐེ་བོས་སེན་མོ་ལ་གུང་མོའི་རྩེ་མོ་བཞག་སྟེ་དཔྲལ་བར་བཞག་ནས་མིག་གྱེན་དུ་བལྟས་ཏེ་གོ་འཕང་གི་དངོས་གྲུབ་ལ་སོགས་པ་ལས་དངོས་གྲུབ་ཐམས་ཅད་བསྒྲུབ་བོ་ཞེས་བྱ་བའི་དོན་ཏོ། །བཅོམ་ལྡན་འདས་དཔལ་རྡོ་རྗེ་སེམས་དཔས་དེ་སྐད་གསུངས་སོ་ཞེས་བྱ་བ་ནི་སྡུད་པ་པོའི་ཚིག་སྟེ་ཡིད་བརྟན་པའི་ཚད་མ་སྨོས་པའོ། །རྣམ་པ་སྣ་ཚོགས་ཀྱི་ཕྱག་རྒྱ་དང་ཕྱག་རྒྱའི་ལན་ཤེས་པ་ཞེས་བྱ་བ་ནི། ཕྱག་རྒྱ་ཐམས་ཅད་བསྡུས་པ་ཡིན་པས་ཕྱག་རྒྱ་ཤེས་པ་ཡིན་ལ་ཕྱག་རྒྱ་ཐམས་ཅད་བཟློག་པར་ནུས་པས་ལན་ཤེས་པ་ཡིན་ནོ། །
དེ་ཡན་ཆད་དུ་རྒྱུད་ཀྱི་དངོས་པོ་བསྟན་པ་རྫོགས་ནས། ད་ནི་དཔལ་རྡོ་རྗེ་སེམས་དཔའི་རང་བཞིན་དང་ཕྱག་རྒྱར་གྱུར་པ་རྟོག་པ་འདིའི་མཐུ་དང་རང་བཞིན་ལ་དཔལ་རྡོ་རྗེ་སེམས་དཔའ་ཉིད་ཀྱིས་བསྔགས་པ་གསུངས་པ་དང་། དཔལ་རྡོ་རྗེ་སེམས་དཔས་གསུངས་པ་ལ་དེ་བཞིན་གཤེགས་པ་ཐམས་ཅད་ཀྱིས་མངོན་པར་བསྟོད་པ་བསྟན་པའི་ཕྱིར། སངས་རྒྱས་ཐམས་ཅད་འདུས་པ་ཡིས། །རྟག་ཏུ་དཔག་མེད་ཚེ་དང་ལྡན། །ཞེས་བྱ་བ་ལ་སོགས་པ་གསུངས་ཏེ། དེ་ལ་ཇི་ལྟར་དཔལ་རྡོ་རྗེ་སེམས་དཔའ་སངས་རྒྱས་ཐམས་ཅད་འདུས་པའི་ངོ་བོ་ཡིན་པས། རྟག་ཏུ་མྱ་ངན་ལས་མི་འདའ་བ་བཞིན་དུ་དཔལ་རྡོ་རྗེ་སེམས་དཔའི་ཕྱག་རྒྱའི་རྒྱུད་འདིའང་ནུབ་པའི་དུས་མེད་དེ། དཔག་མེད་ཚེ་དང་ལྡན་ཞེས་བྱ་བའི་དོན་ཏོ། །ནམ་མཁའ་དབྱིངས་ཀྱི་མཐའ་ཀླས་པའི། །བདེན་པའི་ཚིག་ནི་རབ་ཏུ་སྨྲ། །ཞེས་བྱ་བ་ནི་ཇི་ལྟར་དཔལ་རྡོ་རྗེ་སེམས་དཔའ་ནམ་མཁའི་དབྱིངས་ཀྱི་མཐའ་ཀླས་པ་ཐམས་ཅད་དུ་ཁྱབ་སྟེ། བདེན་པའི་ཚིག་སྣ་ཚོགས་ཀྱིས་ཆོས་སྟོན་པར་བྱེད་པ་དེ་བཞིན་དུ། ཕྱག་རྒྱའི་རྒྱུད་འདིས་ཀྱང་ཐམས་ཅད་ཁྱབ་བོ་ཞེས་བྱ་བའི་དོན་ཏོ། །མཐའ་ཡས་པ་དང་མུ་མེད་པའི། །རྟོག་པ་ཀུན་དང་འདི་ཡི་ནི། །མཐུ་དང་ཡོན་ཏན་བསྔགས་པའི་མཐའ། །བརྗོད་པ་དག་ཏུ་ཡོངས་མི་ནུས། །ཞེས་བྱ་བ་ནི་མཐའ་ཡས་མུ་མེད་པའི་རྒྱུད་ཀུན་དང་རྒྱུད་འདི་ནི་ཡོན་ཏན་མཚུངས་ཏེ། འདི་དག་གི་མཐུ་དང་ཡོན་ཏན་གྱི་བསྔགས་པ་ནི་མཐར་ཐུག་པར་བརྗོད་པར་ནུས་པ་མ་ཡིན་ཏེ། དེ་བས་ན་གོང་དུ་བསྟན་པའི་ཡོན་ཏན་རྣམ་པ་གཉིས་པོ་དུས་མཐའ་ཐུག་པ་མེད་པར་གནས་པ་དང་། ཕྱོགས་མཐའ་ཐུག་པ་མེད་པར་གནས་པ་གཉིས་ནི་མདོར་བསྡུས་ཏེ་བསྟན་པར་ཟད་དོ་ཞེས་བྱ་བའི་དོན་ཏོ། །ཡོན་ཏན་དེ་ལྟ་བུ་འགྲུབ་པ་ཅིའི་ཕྱིར་ཞེ་ན། མཐུ་དང་རང་བཞིན་དག་གིས་འགྲུབ། །ངོ་བོ་ཉིད་ཀྱིས་རྟག་ཏུ་འགྲུབ། །སོ་སོའི་རྗེས་གྲུབ་བདེ་བ་སྟེར། །ཞེས་གསུངས་ཏེ། དེ་ལ་མཐུ་ནི། ནུས་པའི་བྱེ་བྲག་སྟེ་ལས་སོ། །རང་བཞིན་ནི། ཆོས་སོ། །ངོ་བོ་ཉིད་ནི། བདག་ཉིད་ཐོབ་པ་སྟེ། དཔེར་ན་མེའི་མཐུ་ནི་སྲེག་པར་ནུས་པའི་བྱེ་བྲག་ལས་སོ། །རང་བཞིན་ནི་ཚ་བའི་མཚན་ཉིད་ཀྱི་ཆོས་སོ། །ངོ་བོ་ཉིད་ནི་དེ་ལྟ་བུའི་བདག་ཉིད་ཐོབ་པ་འབྱུང་བ་ཆེན་པོའི་རྡུལ་ཕྲན་གྱི་བདག་ཉིད་དབང་པོའི་སྤྱོད་ཡུལ་དུ་གྱུར་པ་སྟེ། སྲེག་པ་དང་ཚ་བའང་ངོ་བོ་ཉིད་བྱེ་བྲག་མེད་དོ། །དེ་ལ་འདི་སྐད་དུ། མེས་འཚེད་དོ་ཞེས་བྱ། ཅིས་འཚེད་རྒོལ་བ་ལ། འདི་སྐད་དུ། མཐུས་འཚེད་དོ། །རང་བཞིན་གྱིས་འཚེད་དོ། །ངོ་བོ་ཉིད་ཀྱིས་འཚེད་དོ། །ཞེས་བརྗོད་པ་ལྟ་བུའོ། །སོ་སོའི་རྗེས་གྲུབ་ཅེས་བྱ་བ་ནི། ཇི་ལྟར་མེ་ཡིས་འབྲས་ཆན་ཅིག་འཚེད་པར་བྱེད་པ་དེ་བཞིན་དུ། གཞན་ཡང་འཚེད་པར་རྗེས་སུ་སྒྲུབ་བོ། །ཞེས་བྱ་བ་ལྟ་བུའོ། །འདི་ནི་གསང་བ་མཆོག་གི་མཆོག །ཅེས་བྱ་བ་ནི་དེ་ལྟ་བུའི་རྟོག་པ་ནི་ཀུན་གྱི་སྤྱོད་ཡུལ་མ་ཡིན་ནོ། །ཞེས་པ་སྟེ། ཐབས་ཀྱི་གསང་བར་གདམས་པ་ཡང་སྦྱར་རོ། །
ད་ནི་རྒྱུད་དང་སྟོན་པའི་རང་བཞིན་སྟོན་ཏེ། དེ་ཡང་སྤྱིར་རྒྱལ་བ་རྣམས་དང་དེའི་གསུང་གི་ཕྱག་རྒྱ་རྒྱུད་དང་ཀལྤ་རྣམས་ཀྱི་མཛད་པ་ནི། སེམས་ཅན་ཐམས་ཅད་ཀྱི་དོན་བསྒྲུབ་པའི་ཕྱིར་ལས་ཀྱི་སྒྲིབ་པ་ཐམས་ཅད་སྦྱང་བ་དང་ཉོན་མོངས་པ་དང་མི་ཤེས་པའི་དྲི་མ་ཐམས་ཅད་དག་པར་མཛད་པ་དང་། ལམ་གང་གིས་ངེས་པར་འབྱུང་བ་ལ་བར་དུ་གཅོད་པའི་བགེགས་རྣམས་དེ་བཞིན་དུ་སྟོན་ཅིང་གསལ་བར་བྱ་བ་དང་། བདུད་རྣམ་པ་བཞི་གཞོམ་པ་དང་། བློ་རིམས་ཀྱིས་བརྟན་ཞིང་རྒྱས་པར་བྱ་བ་དང་། མི་བརྟན་པའི་གང་ཟག་རྣམས་ལ་དགེ་བའི་བཤེས་གཉེན་གྱིས་ཡོངས་སུ་ཟིན་པར་བྱ་ཞིང་གདམས་ངག་གིས་ཉེ་བར་གདམས་པ་དང་། སྔོན་ཆད་རང་གི་ཆོས་ལུགས་མ་ཡིན་པ་དགེ་བའི་བཤེས་གཉེན་དམ་པ་ལས་བྱུང་བའི་ཐབས་ཀྱིས་བླ་ན་མེད་པའི་བྱང་ཆུབ་ཐོབ་པར་མཛད་ཅིང་སྟོན་མོད་ཀྱི། རྒྱུད་འདིར་ནི་དེ་དག་ཐམས་ཅད་དེ་ལྟར་མཛད་པ་མ་ཡིན་ཏེ། དཔལ་རྡོ་རྗེ་སེམས་དཔའ་ནི་གདོད་མ་ནས་སངས་རྒྱས་པ་ཕྱི་མའི་མཐའི་མུར་ཐུག་པ་ནམ་མཁའ་དབྱིངས་ཀྱི་མཐའ་ཀླས་པའི་བརྟན་པ་དང་གཡོ་བ་ཐམས་ཅད་ཀྱི་རང་བཞིན་བོགས་དབྱུང་དུ་མེད་པ་བགྲོད་ཅིང་སྦྱང་བར་བྱ་བ་མ་ཡིན་པ། བདུད་དང་བགེགས་མེད་པ། ཐབས་བསྟན་དུ་མེད་ཅིང་འབྲས་བུ་ཐོབ་རྒྱུ་མེད་པ་སྟེ། དེ་ལྟར་བསྟན་པའི་ཕྱིར། སེམས་ཅན་དོན་ཕྱིར་ལས་རྣམས་སྦྱོང་བ་དང་། །རྣམ་པར་དག་པར་རྒྱལ་བ་ཡོང་མི་མཛད། །འདི་ལ་བགེགས་མེད་བདུད་ཀྱང་ཡོད་མ་ཡིན། །རྟོག་པས་མི་འགྱུར་དར་བར་ཡོང་མི་འགྱུར། །མི་བརྟན་པ་དང་བདུད་དུའང་ང་མི་འགྱུར། །བརྟན་པར་བྱ་བའི་ཕྱིར་ཡང་ང་མི་འདོམས། །གང་ཞིག་རང་གི་བདེ་བས་བདེ་སྒྲུབ་པ། །དངོས་གྲུབ་མཆོག་གིས་ང་ནི་བརྟན་པར་མཛད། །ཀུན་ཏུ་སྣ་ཚོགས་པས་ནི་དེ་སྐད་གསུངས། །ཞེས་གསུངས་པ་ཡིན་ཏེ། དེ་ལ་སངས་རྒྱས་ཀྱི་མཛད་པ་ནི་སེམས་ཅན་རྣམས་ཀྱི་དོན་གྱི་ཕྱིར་བྱང་ཆུབ་ཀྱི་མཛད་པ་ཐམས་ཅད་བསྟན་ནས་བདེ་འགྲོ་ཕུན་སུམ་ཚོགས་པའི་གེགས་སུ་གྱུར་པ། ལས་ཀྱི་སྒྲིབ་པ་ཐམས་ཅད་རྣམ་པར་སྦྱང་བ་དང་ཐར་པ་དང་ཐམས་ཅད་མཁྱེན་པའི་གེགས་སུ་གྱུར་པ་ཉོན་མོངས་པ་དང་ཤེས་བྱའི་སྒྲིབ་པ་ཐམས་ཅད་རྣམ་པར་དག་པར་མཛད་པ་ནི་སངས་རྒྱས་ཀྱི་མཛད་པའོ། །ཞེས་བཀའ་ཕལ་པོ་ཆེ་ལས་གྲགས་པ་ནི་གདུལ་བྱ་མ་རབ་རྣམས་ཀྱི་སྤྱོད་ཡུལ་ཏེ། རྡོ་རྗེ་སེམས་དཔའ་ནི་ཡེ་ནས་སངས་རྒྱས་པས་ལས་སྦྱོང་ཞིང་དྲི་མ་དག་པར་མི་མཛད་དེ། དེ་བས་ན། སེམས་ཅན་དོན་ཕྱིར་ལས་རྣམས་སྦྱོང་བ་དང་། །རྣམ་པར་དག་པར་རྒྱལ་བ་ཡོང་མི་མཛད། །ཅེས་གསུངས་པ་ཡིན་ནོ། །གང་གི་ཕྱིར་ཞེ་ན། འདི་ལ་བགེགས་མེད་བདུད་ཀྱང་ཡོད་མ་ཡིན། །རྟོག་པས་མི་འགྱུར་དར་བར་ཡོང་མི་འགྱུར། །ཞེས་གསུངས་པ་སྟེ། གལ་ཏེ་བསྒྲུབ་པར་བྱ་བའི་འབྲས་བུ་ཞིག་དང་། དེ་བསྒྲུབ་པའི་གང་ཟག་ཞིག་དང་། འབྲས་བུ་དེ་བསྒྲུབ་པ་ལ་སྦྱོར་བ་དང་། སྦྱོར་བ་དང་མི་མཐུན་པའི་ཆོས་ཞིག་ཡོད་ན་ནི། བགེགས་དང་བདུད་ཀྱང་ཡོད་དུ་རུང་བ་ཞིག་ན། དཔལ་རྡོ་རྗེ་སེམས་དཔའ་འདི་ལ་ནི། རང་གི་བདག་ཉིད་ཀྱི་ཆོས་མ་ཡིན་པ་དེ་ལས་གཞན་པའི་བདག་ཉིད་ཀྱི་ཆོས་མེད་དེ། དེ་བས་ན་བགེགས་དང་བདུད་ཀྱང་མེད་དོ། །ཐབས་སམ་ཐ་མལ་པའི་རྟོག་པས་ཀྱང་སེམས་ལ་བསྒྱུར་དུ་མེད་ཅིང་ཤེས་རབ་འཕེལ་བའི་ཐབས་ཀྱི་ཡེ་ཤེས་དར་ཞིང་རྒྱས་པར་བྱར་ཡང་མེད་དེ། རྡོ་རྗེ་སེམས་དཔའ་ལས་མ་གཏོགས་པ་མེད་པའི་ཕྱིར་རོ། །དེ་ཉིད་གང་གི་ཕྱིར་ཞེ་ན། །མི་བརྟན་པ་དང་བདུད་དུ་ང་མི་འགྱུར། །ཞེས་གསུངས་ཏེ། ཇི་ལྟར་སྨིག་སྒྱུའི་ཆུ་བོས་ནམ་མཁའི་ལུས་གཡེངས་པ་མེད་དེ། སྨིག་སྒྱུ་ལ་ཆུ་མེད་ཅིང་ནམ་མཁའ་ལ་ལུས་མེད་པའི་ཕྱིར་རོ། །ནམ་མཁའ་སྨིག་སྒྱུར་འགྱུར་བའང་མ་ཡིན་ཏེ། ནམ་མཁའ་ལ་བདག་ཉིད་མེད་ཅིང་སྨིག་སྒྱུ་ལ་རྟེན་གྱི་འབྱུང་བ་ཆེན་པོ་མེད་དེ། རྫས་མེད་པའི་ཕྱིར་ནམ་མཁའ་སྨིག་སྒྱུར་འགྱུར་དུ་མི་རུང་ངོ་། །དེ་ཉིད་ཀྱི་ཕྱིར་ནམ་མཁའ་ལ་སྨིག་སྒྱུ་གནས་པའང་མ་ཡིན་ནོ། །དེ་བས་ན་སྨིག་སྒྱུའི་རང་བཞིན་ཉིད་ནམ་མཁའ་ཡིན་ཏེ། གང་དུའང་འགྱུར་བ་མེད་པ་བཞིན་དུ་རྡོ་རྗེ་སེམས་དཔའ་ནི་བདག་ཏུ་ལྟ་བ་དང་། གཟུང་བ་དང་། འཛིན་པའི་རྟོག་པས་གཡེང་བ་དང་། བར་དུ་གཅོད་པའི་ཆོས་ཀྱིས་ཀུན་ནས་དཀྲུགས་པ་མ་ཡིན། རྡོ་རྗེ་སེམས་དཔའ་དེ་ཉིད་མི་བརྟན་པ་དང་བདུད་དུ་འགྱུར་བ་མ་ཡིན། རྡོ་རྗེ་སེམས་དཔའ་ལ་མི་བརྟན་པ་དང་བདུད་ཡོད་པ་མ་ཡིན་ཏེ། མི་བརྟན་པ་དང་བདུད་ཀྱི་རང་བཞིན་ཉིད་རྡོ་རྗེ་སེམས་དཔའ་ཡིན་པའི་ཕྱིར། སྤང་བ་དང་བསྒྲུབ་པའི་ཆོས་མེད་དོ། །འོ་ན་རྒྱལ་བ་རྣམས་ཀྱི་གདམས་ངག་ཅི་ལ་འདེབས་པར་བྱེད་ཅེ་ན། བརྟན་པར་བྱ་བའི་ཕྱིར་ཡང་ང་མི་འདོམས། །ཞེས་གསུངས་ཏེ། རྡོ་རྗེ་སེམས་དཔའ་ནི་རྡོ་རྗེ་ལྟ་བུར་བརྟན་པས་རྡོ་རྗེ་སེམས་དཔའ་ཞེས་བྱ་སྟེ། དེ་ཡང་གང་ཞིག་རྡོ་རྗེ་ལྟ་བུར་བརྟན་ཅེ་ན། འདི་སྐད་དུ། སེམས་ཅན་ཀུན་གྱི་སེམས་གང་ནི། །རྡོ་རྗེ་ཞེས་སུ་བཤད་པ་ཡིན། །བརྟན་པའི་ཕྱིར་ན་སེམས་དཔར་བརྗོད། །ཅེས་གསུངས་པ་ལྟ་བུ་དང་། སེམས་དཔའ་སྔོན་དང་མཐའ་མེད་པ། །རྡོ་རྗེ་སེམས་དཔའ་དེ་བཞིན་གཤེགས། །ཞེའམ། སེམས་དཔའ་བརྟན་པར་རང་འབྱུང་བ། །གདོད་མ་ཐ་མ་མེད་ཕྱིར་ཡང་། །དམ་པའི་དང་པོ་ཞེས་འདོད་དོ། །ཞེས་གསུངས་པ་ལྟ་བུ་སྟེ། སེམས་ཉིད་ཐེག་པ་སྤྱི་ལས་གྲགས་པའི་དང་པོ་རིགས་ཀྱི་སེམས་ཀྱི་བདག་ཉིད་དང་། རིགས་དང་བཤེས་གཉེན་གྱི་སྟོབས་ལ་བརྟེན་ནས་བྱང་ཆུབ་ཏུ་སེམས་བསྐྱེད་ནས་གཟུང་སྟེ། རྡོ་རྗེ་ལྟ་བུའི་ཏིང་ངེ་འཛིན་ལ་ཐུག་པའི་རྒྱུ་ཡི་གནས་སྐབས་ཀྱི་སེམས་དང་འབྲས་བུའི་ངོ་བོ་བླ་ན་མེད་པ་སངས་རྒྱས་ཀྱིས་བསྡུས་པ་རྣམས་གནས་ཡོངས་སུ་བསྒྱུར་བ་མེད་པ་ནི་རྡོ་རྗེ་སེམས་དཔའ་ཞེས་བྱ་སྟེ། དེ་བས་ན་སངས་རྒྱས་ཀྱི་བསྟན་པ་རྒྱ་མཚོ་རྣམས་སུ་གདམས་ངག་རྒྱ་མཚོ་གསུངས་པའང་སེམས་བརྟན་པར་བྱ་བའི་ཕྱིར་གདམས་ངག་མ་མཛད་དོ། །ཞེས་བྱ་བའི་དོན་ཏོ། །དེ་བས་ན་འདི་ལྟར་འགྱུར་ཏེ། གང་དུ་སྤངས་པ་ཕུན་སུམ་ཚོགས་པ་དང་། ཡེ་ཤེས་ཕུན་སུམ་ཚོགས་པ་གཙོར་སྟོན་ཅིང་བྱང་ཆུབ་ཀྱི་རིགས་དང་རྒྱུ་ལས་བྱང་ཆུབ་ཀྱི་འབྲས་བུ་བསྒྲུབ་པར་འདོད་པར་སྟོན་པ་དེའི་ཚེ་བཅོམ་ལྡན་འདས་དཔལ་ཤཱཀྱ་ཐུབ་པ་ལ་སོགས་པ་དེ་བཞིན་གཤེགས་པའི་རིགས་གཙོར་སྟོན་ཅིང་། རྡོ་རྗེ་འཛིན་པ་ཞབས་འབྲིང་དུ་སྟོན་པ་མཛད་པ་དེའི་ཚེ་ནི། སེམས་ཅན་མི་བརྟན་པ་བརྟན་པར་བྱ་བའི་ཕྱིར་རྒྱལ་བ་རྣམས་ཀྱི་གདམས་ངག་འདོམས་པ་ཡང་སྟོན་པར་མཛད་དོ། །གང་གི་ཚེ་གདོད་མ་ནས་དག་པ་ཐ་མའི་མཐར་བོགས་དབྱུང་དུ་མེད་པ། རིམ་དང་རིམས་ཀྱིས་སྟོན་པར་མཛད་པ་དེའི་ཚེ། རྡོ་རྗེ་འཛིན་པ་རིམ་དང་རིམ་གྱིས་འཕགས་ཤིང་གཙོར་སྟོན་པར་མཛད་དོ། །དེའི་ཚེ་ན་ནི་བདག་ཉིད་རྡོ་རྗེ་སེམས་དཔའ་ཡིན་པས་མི་བརྟན་པ་བརྟན་པར་བྱ་བའི་ཕྱིར་ནི་གདམས་ངག་མི་མཛད་དེ། གསང་བའི་ཐེག་པ་སྣ་ཚོགས་གསུངས་པའང་རང་གི་རྡོ་རྗེ་སེམས་དཔའ་ངོ་ཤེས་ཤིང་མཐོང་བར་བྱ་བ་ཙམ་ལ་གདམས་ངག་མཛད་པ་དེ་བས་ན། གང་ཞིག་རང་གི་བདེ་བས་ང་སྒྲུབ་པ། །དངོས་གྲུབ་མཆོག་གི་ང་ནི་བརྟན་པར་མཛད། །ཅེས་གསུངས་ཏེ། ང་ནི་རྡོ་རྗེ་སེམས་དཔའ་འོ། །རྡོ་རྗེ་སེམས་དཔའ་ནི་རང་གི་བདེ་བའོ། །རང་གི་བདེ་བ་ནི་སེམས་ཀྱི་མཚན་ཉིད་དོ། །སེམས་ཀྱི་མཚན་ཉིད་ནི་སེམས་ཅན་དང་སངས་རྒྱས་གཉིས་མེད་པའོ། །གཉིས་སུ་མེད་པས་ན་བརྟན་པའི་ཕྱིར་རྡོ་རྗེ་སེམས་དཔའ་འོ། །དེ་བས་ན་རང་གི་བདེ་བ་ལ་གནས་པས་རྡོ་རྗེ་སེམས་དཔའ་འགྲུབ་པ་ཞེས་ཀྱང་བྱ་སྟེ། དེ་མངོན་དུ་གྱུར་པས་ན་རྡོ་རྗེ་སེམས་དཔའ་གཉིས་པ་ཞེས་ཀྱང་བྱ་སྟེ། དེ་ཙམ་ལ་བརྟན་པར་མཛད་ཅེས་ཀྱང་བྱའོ། །དེ་སྐད་ཅེས་དཔལ་རྡོ་རྗེ་སེམས་དཔས་གསུངས་པ་ལ་བཅོམ་ལྡན་འདས་དེ་བཞིན་གཤེགས་པ་ཐམས་ཅད་དགྱེས་ཏེ། དཔལ་རྡོ་རྗེ་སེམས་དཔས་ལེགས་པར་གསུངས་པ་ལ་མངོན་པར་བསྟོད་ཅིང་རབ་ཏུ་དགྱེས་པར་གྱུར་ཏོ། །   ། །
དམ་ཚིག་བདག་པོས་གསུངས་པའི་བཀའ། །གང་ཟག་ཕལ་པའི་ཡུལ་མིན་ཞིང་། །མཁས་པས་བཤད་པའང་མང་བཞུགས་པར། །བདག་གིས་དེ་ལྟར་ཤེས་མོད་ཀྱི། །རྒྱུད་འདིའི་ཐུན་མོང་ཡི་གེའི་དོན། །ཕྱོགས་གཅིག་བདག་གིས་མཐོང་ངོ་ཞེས། །བླུན་པའི་ང་རྒྱལ་རྒྱུད་ལ་སྐྱེས། །དེ་སྒྱུ་གསོལ་བ་བཏབ་རྐྱེན་གྱིས། །འདི་བསྡུས་དོན་དང་དེ་འཇུག་པའི། །མདོ་ཙམ་དགྲོལ་ལ་འདི་བྱས་སོ། །བླུན་པའི་ང་རྒྱལ་ཅི་སྐྱེས་དང་། །བཀའ་དོན་ལོག་པར་གྱུར་པའམ། །གནང་བ་མེད་པའི་སྒྲིབ་པ་རྣམས། །རྨི་ལམ་བརྟེན་ནས་གོས་མ་གྱུར། །གང་གིས་གླེགས་བམ་འདི་མཐོང་ན། །གང་ཟག་དབང་གི་འཕྱ་བྱེད་པ། །མ་བྱུང་དེ་དག་ཐམས་ཅད་ཀྱང་། །བདག་བརྟེན་སྡིག་བསོག་མ་གྱུར་ཅིག །ལ་ལར་བདག་རྗེས་འབྲང་འབྱུང་བ། །འདི་བརྟེན་གཞུང་གི་དོན་རྟོགས་ཏེ། །རྒྱུད་འདི་ཉིད་ལས་ལུང་བསྟན་བཞིན། །ནུབ་མེད་ཕྱོགས་དུས་ཀུན་གནས་ཤོག །བདག་ཀྱང་སྐལ་བཟང་བདེ་ཆེན་དེའི། །ཕྱག་རྒྱས་ཡོངས་སུ་བཏབ་གྱུར་ནས། །བཤེས་གཉེན་ཀུན་དང་ལྷན་ཅིག་ཏུ། །རྡོ་རྗེ་འཆང་འདྲར་འགྱུར་བར་ཤོག །སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བའི་རྟོག་པ། རྟོག་པ་ཐམས་ཅད་ཀྱི་འཁོར་ལོ་བསྐོར་བ་ཆེན་པོ་བདེ་བ་ཆེན་པོ་ཞེས་བྱ་བའི་འགྲེལ་པ་གཞུང་གི་དོན་བསྡུས་པ་དང་དོན་ལ་འཇུག་པ་ཙམ་གྱི་སྒོར་བཀྲལ་བ་རྫོགས་སོ། ། ། །
འདི་ནི་ལོ་ཙཱ་བ་ཆེན་པོ་རོང་ཟོམ་ཆོས་ཀྱི་བཟང་པོས་མཛད་པའོ། །